
P asakojimas pramanytas. Žinoma, Vadstenoje esama ir slaugos 
centro, ir ligoninės, kaip ir kosmoso fizikos instituto Kirunoje, 
tačiau nė viena iš tų įstaigų nėra tapati vaizduojamoms šioje kny- 
goje. Žmonės ir įvykiai irgi iššokę iš mano galvos, vis dėlto šiek 
tiek padedant Rėjui Bredberiui, prieš keletą dešimtmečių paska- 


tinusiam susimąstyti apie balandžio raganas. 


Autorė 


BANGOS IR 
DALELĖS 


Neutrinos they are very small 
They have no charge and have no mass 
And do not interact at all 


The earth is just a silly ball 

To them, through which they simply pass 
Like dustmaids down a drifty hall 

Or photons through a sheet of glass...* 


John Updike 


* Neutrinai yra labai mažy/ Jie neturi nei krūvio, nei masės/ Ir visiškai 
nesąveikauja/ Žemė jiems — tik kvailas kamuolys,/ Kurį jie paprasčiausiai 
pereina/ Tarsi valytojos vėjuotą koridorių / Arba fotonai — stiklo lakštą... 

(Angl.) 

- K. tu? — klausia sesuo. 

Ji jautresnė už kitas ir vienintelė nujaučia mano buvimą. Da- 
bar, stovėdama ten ištempusi kaklą ir stebeilydama į sodą, ji pa- 
naši į paukštę. Ant baltų naktinių marškinių užsimetusi tik pilką 
chalatą, regis, nepastebi, kad po nakties dar laikosi šalna. Chala- 
tas prasiskleidęs, ir diržas kabaluoja vienoje kilpoje. Jis nutįsęs 
ant virtuvės laiptų tarsi siaura uodegos plunksna. 

Staigiai pasukusi galvą, ji laukia atsakymo iš sodo. Neišgirdusi 
vėl pakartoja, šįsyk baugščiau ir šaižiau: 

— Kas tu? 

Jos kvapas kyla baltomis plunksnelėmis. Jai tas tinka. Ji yra ete- 
riška. Kaip rūkas, pamaniau dar pirmąsyk ją išvydusi. Buvo karšta 
rugpjūčio diena prieš daugelį vasarų, net gerokai anksčiau, nei 
patekau į globos namus. Hubertsonas pasirūpino, kad prieš pat 
gydytojų konferenciją ligoninės posėdžių salėje mane išstumtų su 
vežimėliu ir pastatytų didžiojo klevo paunksnėje. Tarsi atsitiktinai 
automobilių stovėjimo aikštelėje jis susidūrė su Kristina Vulf ir 
tarsi atsitiktinai sugundė ją apsukti lankstą didžiule veja, kurioje 
sėdėjau. Jos kurpaitės grimzdo minkštoje žolėje, ir kai jie priėjo 
žvyruotą aikštelę, ji akimirką stabtelėjo pasitikrinti, ar prie padų 
neprikibo žemių. Tik tada pamačiau, kad nors ir karšta, ji mūvi 
kojines. Puošni palaidinukė, pusilgis sijonas ir pėdkelnės. Viskas 
baltų ir pilkų atspalvių. 

— Tavo vyriausia sesuo yra dama, plaunanti rankas su „Chlori- 
nu“, — pasakė Hubertsonas prieš ją parodydamas. 

Paviršutiniškai žiūrint, apibūdinimas buvo geras. Bet nepakan- 
kamas. Kai dabar ją iš tikrųjų išvydau, ji man pasirodė tokios ne- 
tvarios spalvos ir formos, tarsi jai negaliotų materijos dėsniai, tar- 
si ji it rūkas galėtų sklisti pro uždarytus langus ir užrakintas duris. 
Jau maniau, kad Hubertsonui ištiesus ranką jos paremti, ši kiau- 
rai pervers josios ranką. 

Apskritai nebūtų buvę labai keista. Mes dažnai užmirštame, kad 
vadinamieji gamtos dėsniai tėra paprastos pažiūros į tikrovę, kuri 
mums per daug sudėtinga suprasti. Pavyzdžiui, kad mes gyvename 
masės neturinčių dalelių debesyje — tarp fotonų ir neutrinų. Ir kad 
visą materiją — net žmogaus kūno — daugiausia sudaro tuštuma. 
Atstumas tarp atomo dalelių toks pat didelis kaip ir atstumas tarp 
žvaigždės ir jos planetų. Taigi paviršių ir tankį sukuria ne dalelės, bet 
jas jungiantys elektromagnetiniai laukai. Be to, kvantinė fizika mo- 
ko, kad smulkiausi materijos elementai nėra vien dalelės. Jie ir ban- 
gos. Tuo pat metu. Kai kurie iš jų net geba vienu metu būti keliose 
vietose. Per mikrosekundę elektronas išbando savo galimas padėtis 
ir tą akimirką visos jos yra vienodai realios. 

Taigi viskas teka. Kaip žinoma. 

Tuo remiantis ne itin keista, kad kai kurie iš mūsų gali pažeisti 
fizikos dėsnius. Bet kai Hubertsono ranka prisilietė prie Kristi- 
nos, stovinčios ant vienos kojos ir apžiūrinėjančios padą, pasiro- 
dė, kad jos apvalkalas toks pat tvirtas kaip ir visų kitų žmonių. Jo 
ranka nutvėrė jai už rankos ir pasiliko. 

Bėgant metams, ji netapo mažiau perregima: ir toliau atrodo 
taip, lyg bet kada galėtų ištirpti ir nuskrieti kaip bangų ir dalelių 
draikalas. 

Žinoma, tai tik iliuzija, iš tikrųjų Kristina yra tvirtai sulipintas 
žmogiškos materijos gumulas. Net labai tvirtai. 

O dabar jos elektronai apsisprendė dėl naujos vietos. Sumirk- 
sėjusi ir užmiršusi mane, ji stipriau įsisupa į chalatą ir šlepsinčiais 
auliniais per tirpstantį sodo tako sniegą nuklampoja pasiimti iš 
pašto dėžutės rytinių laikraščių. 

Laiškas guli dėžutės dugne. Jį pamačius nugara jai pereina siaubo 
bangelė nelyginant vėjas per sodą. Astrida, pamano, bet tą pačią 

akimirką prisimena, kad Astrida mirusi, iš tikrųjų treji metai, kaip 
mirusi. Tai ją paguodžia. Pasikiša laikraščius po pažasčia ir ima 
žingsniuoti namo link, vartydama voką. Ji nemato, kur eina. 


Užtat suklumpa ant negyvos žuvėdros. 


Tą pačią akimirką kita mano sesuo atsimerkia Geteborgo vieš- 
bučio kambaryje ir smarkiai įtraukia oro. Ji visada šitaip nubun- 
da; sekundę būna apimta siaubo, kol prisimena, kas ir kur esanti. 
Bet ryto panika atslūgsta, ir vėl beįkrintanti į miegus ji susiima ir 
iškelia rankas. Viešpatie! Nėra laiko drybsoti! Juk šiandieną, visai 
paprastą ketvirtadienį, skirs kelionei savo pėdsakais. A walk down 
Memory Lane!* Ji jau yra ėjusi šiuo keliu, bet senokai. 

Margareta atsisėda lovoje ir grabalioja cigarečių. Užsitraukusi 
pirmą kartą, krūpteli nuo jausmo, lyg būtų atitrūkusi oda ir ėmu- 
si pleventi keletą milimetrų virš kūno. Pažvelgia į rankas. Jos nuo- 
gos, nublyškusios ir gumbuotos. Vienintelius savo naktinius ji už- 
miršo Klaso namuose... 

Kaip prisiekusi rūkalė, Margareta neįprastai godi gaivaus oro. 
Nuogumą prisidengdama antklode, prieina prie lango ir jį atla- 
poja. Paskui stovi šaltyje žvelgdama į švininį priešpavasario dangų. 

Niekur Švedijoje šviesa nėra tokia bjauri, kaip Geteborge, pa- 
mano. Įprasta ir gerai pažįstama mintis. Taip ji guodžiasi tamsos 
prispausta prie žemės namie, Kirunoje. Šiaip ar taip, jai pasisekė. 
Jei ne atsitiktinumas, puikiausiai būtų pragyvenusi visą gyvenimą 
po metaliniu Geteborgo dangumi. Atsitiktinumas Tanume... 

Margareta užsitraukia cigaretę ir išpučia dūmus plona srovele, 
patenkintai šypsodama. Juk šiandien leisis į Tanumą. Pirmą kartą 
daugiau nei po dviejų dešimtmečių grįš į jos, kaip suaugusios, 
gyvenimą nulėmusią vietą. 

Tą sykį jai buvo ką tik sukakę dvidešimt treji ir jau buvo pusiau 
archeologė. Visą karštą vasarą ji kasė, sijojo ir šepetėliu valė viržy- 
nų smėlį, kad atskleistų dar vieną seną raižinį, ir visą laiką joje 
viltingai virpėjo viena styga. Šią stygą virpino Flemingas: besisve- 


* Pasivaikščiojimas Atminties skersgatviu (angl.). 

čiuojantis danų profesorius gūdžiu balsu ir siauromis akimis. Jau 
tuomet Margareta, švelniai tariant, turėjo tam tikros patirties su 
pusamžiais vyrais ir griebėsi visų išmoktų triukų ir gudrybių. Nu- 
leisdavo akis ir greitai persibraukdavo ranka plaukus, jam pasižiū- 
rėjus eidama išpūsdavo krūtinę ir imdavo siūbuoti klubais, tyliai 
burkuodama juokdavosi iš jo pokštų per kavos pertraukas. 

Iš pradžių jis daugiau bijojo, nei jautėsi pamalonintas. Žino- 
ma, dažnai ją lankydavo, šypsodavosi, kai ji šypsodavosi, ir juok- 
davosi, kai ji juokdavosi, bet pats iniciatyvos nerodė. Bet vis daž- 
niau nejučia užsimindavo apie žmoną ir vaikus, savo amžių ir pa- 
reigas. Tačiau Margareta nepaleisdavo vadžių. Tuomet, kaip ir 
dabar, ji buvo fanatiško būdo, ir kuo labiau jis išsisukinėjo, tuo 
stipriau ji siurbėsi į jo žvilgsnį. Ji gaus jį! 

Blogiausia, kad nežinojo, kam jai jo reikia. 

Juodu gulės. Be jokios abejonės. Palapinėje vakarais ji dažnai 
vaizduodavosi, kaip jis viena ranka apglėbs jai liemenį, o kita pra- 
sisegs antuką. Jis drebės ir ilgai čiupinėsis, bet ji nepadės, atvirkš- 
čiai, kliudys pilvo apačia spausdamasi prie jo ir palengva sukdama 
ratus. Bet antuką prasegus, ji ten įkiš ranką, apgniauš jo varpą, 
kuri lyg beformis gumulas daužysis ir veršis per baltą medvilninį 
pamaučių trikotažą, o paskui jos pirštai, lengvi ir plastantys it dru- 
geliai, nukeliaus toliau. 

Bet atsigulti su juo buvo tik priemonė. Ne tikslas. Margareta 
nujautė, kad pasitenkins perdavusi savo geidulį Flemingui, ir iš 
tikrųjų jai buvo vis tiek. Ji turėjo kitą tuštumą, kurią reikėjo 
užpildyti, ir žinojo, kad ją užpildys vėliau, kai juodu gulės vir- 
žiuose apgaubti vasaros nakties. Tuomet Flemingas kažką pasa- 
kys arba padarys — ji nežinojo ką — ir tas kažkas visiems laikams 
užpildys visas jos kūno tuštumas. Paskui ji gyvens patenkinta. 
Amžinai užpildyta. 

Ir pagaliau tai įvyko. Vieną vakarą Flemingo ranka apglėbė 
jos liemenį ir ėmė čiupinėtis ties antuku. Ranka apgniaužusi jo 
varpą, Margareta nugrimzdo po juo į viržius, iš nekantrumo veik 
nesutvardydama geidulio. Netrukus ir Flemingas nesusitvardė. 
Paskui viskas baigėsi, nes Flemingo varpai suglebus jis nebetu- 

rėjo kuo užpildyti Margaretos. Jo svoris, dar neseniai buvęs pa- 
guoda ir pažadas, tapo dusinantis ir grėsmingas. Ji nustūmė jį į 
šalį ir atsiduso. Jis tik burbtelėjęs apsivertė. Kietai miegojo Žy- 
dinčiuose viržiuose. 

Dar ir šiandien Margareta nežino, kaip atsitiko, kad ji pakilo ir 
nuėjo. Iš jos veikiau galėjai tikėtis, kad pasiliks susirietusi po jo 
pažastim, kad keletą mėnesių tenkinsis nubyrėjusiais trupiniais, 
užuot tuoj pat ėmusi svajoti apie kitus, kiek didesnius trupinius. 
Tačiau kartus nusivylimas privertė ją užsitermpti šortus ir nueiti. 
Tyčia patraukė ne ton pusėn, tolyn nuo kasinėjimų ir archeologų 
palapinių, ieškodama kažko kito... 

— Mergytė! — paguodžiamai šūkteli Margareta, po dvidešimt 
penkerių metų stovėdama prie atviro lango. Iškiša ranką iš po 
antklodės tarsi kažko ieškodama, tarsi norėdama ištiesti ją pro 
laiką, kad pasiektų tą tuščią merginą, klaidžiojančią Tanumo vir- 
žynuose. Bet suvokusi, ką šis gestas sako apie jos tikrovės sampra- 
tą, sustoja vidury judesio ir pakreipia ranką kitur. Verčiau paėmu- 
si nuspaus cigaretę. 

Margareta yra fizikė, užtat mažumėlę prisibijo šiuolaikinės fizi- 
kos. Kartais jai atrodo, kad tokios sąvokos kaip laikas, erdvė ir 
materija ištirpsta akyse ir tuomet ji turi sustoti, turi pažaboti įsi- 
siautėjusią vaizduotę ir įtikinti save, jog žmogaus požiūriu niekas 
nepasikeitė. Čia, Žemėje, materija tebėra patvari, o laikas — nuo 
gyvenimo pradžios iki galo per pasaulį tekanti upė. Tik teorijose, 
tvirtina ji sau, laikas yra iliuzija. Žmogui jis realus, todėl mėginti 
kišti į jį ranką yra beprotybės požymis. Pavyzdžiui, guosti dvide- 
šimčia metų jaunesnį savo egzempliorių. 

Su trenksmu uždaro langą, užtraukia užuolaidas ir numeta ant 
grindų antklodę. Pasirąžo. Dabar palįs po dušu ir pasigražins, pas- 
kui nupleškės senu neprižiūrimu automobiliu iš pradžių į Tanu- 
mą, vėliau į Motalą, galiausiai į Stokholmą. Nuobodi konferenci- 
ja, ką tik iškentėta Geteborge, savo užduotį padarė. Ji atsikratys 
Kirunos ir šėtoniškos disertacijos visai savaitei! Po dušu vėl ap- 
ninka prisiminimai. Staiga priešais išvysta Flemingą, prisimena jo 
baugščią šypseną kitą dieną ir rūpestingus šnabždesius. Ar nebu- 

vo tikrai nuostabu? Ir ar nebus tikrai nuostabu šiąnakt? O iki 
rudens jis pasistengs tapti jos darbo vadovu... 

Vyresnioji Margareta pakiša veidą po vandeniu ir užsimerkia. 
Po vokais regi, kaip jaunoji Margareta ramiai nusišypso ir žemiau 
palinksta prie savo darbo. 

— Deja, — atsako. — Deja, Flemingai. Tai neįmanoma... 

— Kodėl? 

Ji pasuka galvą ir pakelia į jį akis. 

— Nes aš užbaigiau archeologiją. Rudenį studijuosiu fiziką. Šią- 
nakt nusprendžiau. 


Vyresnioji Margareta sausai nusijuokia prisiminusi jo miną. 


Trečioji mano sesuo guli ant čiužinio ir mirksi. Šiaip yra visiš- 
kai sustingusi. 

Birgita neturi lovos. Net ir čiužinys be užvalkalo: ji guli tiesiai 
ant purvinai geltonos putgumės. Rankos subadytos, iš lūpų kam- 
pučio siaura srovele teka seilės... 

Atrodo gailiai. Tarsi nukryžiuota tešla. 

Tačiau mąsto apie grožį, prisimena laiką, kai buvo penkiolikos 
ir ją vadino Motalos pieno baltumo Marilina Monro. Šalia ant 
grindų guli Rodžeris: liesas kaip mažytė krevetė vyriokas rieba- 
luotais plaukais ir bespalviais šeriais. Jis Birgitai neleidžia užmigti, 
verčia ją prisiminti laiką, kai buvo graži. Ir šit jai bemaž pavyko. Ji 
regi, kaip Dogas išslysta iš automobilio, užtrenkia dureles ir apsi- 
dairo. Automobilių stovėjimo aikštelėje tylu, girdėti tik Klifo Ri- 
čardo balsas, sklindantis iš nešiojamo patefono. Visų žvilgsniai 
nukreipti į Dogą, pas jį lyg drugeliai plasnoja mergaičių ilgesys, 
berniukų bejėgiškumas virsta pikta tyla. 

Birgita žino, kad jis eis prie jos, dar jam nežengus pirmo žings- 
nio, žino, kad eis prie jos. Ir štai jis ateina, štai trūkteli automobi- 
lio dureles ir čiumpa jai už riešo. 

— Dabar tu mano mergaitė, — pasako. Ir daugiau nieko. 
Tik tiek. 

Kaip filme, pagalvoja Birgita tūkstantąjį kartą gyvenime. Viskas 
buvo kaip filme. Ir filmas sukasi toliau; ji prisimena, kaip jis, par- 

metęs ant variklio gaubto, pasilenkė pirmąsyk jos pabučiuoti, ir 
erdvę užlieja choro dainos ir smuikai... 

Tačiau per miegus apsiverčia Rodžeris ir filmas nutrūksta, ima 
džerškėti, vaizdas išnyksta. Ji pasuka galvą ir pažvelgia į jį, nosin 
trenkia silpnas amoniako tvaikas. Ant jo melsvų džinsų nuo antu- 
ko iki kairės šlaunies pasklidusi tamsi drėgna dėmė. 

Birgita išsekusi, bet jei tebeturėtų nors kiek jėgų, užgriūtų šį 
sliekažmogį visu svoriu ir uždusintų savo kūnu. Tačiau jėgų ji ne- 
turi. Net neįstengia užsikimšti ausų, kad negirdėtų jo balso. Beje, 
koks skirtumas. Žodžiai jau ištarti, jo replika visiems laikams įsi- 
rėžusi jos smegenų žievėje. 

— Na, ir velnias, — nusikeikia jis prisiminimuose ir ranka už- 
dengia jai veidą. — Na, ir velnias. 'Iu, velniai rautų, tokia girta, kad 
net pimpalas glemba... 

Birgita sumirksi ir atsidūsta, rausiasi prisiminimuose ieškoda- 
ma choro dainų ir smuikų, milžiniškų Dogo rankų ir Motalos 
pieno baltumo Marilinos Monro. Bet filmas nutrūko, ritė sukasi 
beviltiškai džergždama, filmo skiautė plazda ir visi vaizdai išnykę. 

Ji stipriai užsimerkia, suspausdama akis į du juodus brūkšne- 
lius, ir mėgina įsiręžusi išstumti kupinus paguodos prisiminimus. 
Kai nepavyksta, vos vos prasimerkusi dėbteli į Rodžerį. Šiandien 
pagaliau išgrūs šį velnią. 


Į KRANTĄ 
IŠPLAUTAS 
RĄSTGALYS 


Pavasaris, pamanė Sisi. Siąnakt įsitaisysiu 
visuose gyvuose pasaulio padaruose. 


Ray Bradbury 

Pries pat aušrą koridoriuje pakinta visi garsai: naktinių darbuo- 
tojų šnabždesius ir prislopintus žingsnius nutraukia kaukšintys kul- 
niukai ir skaidrūs balsai. Tai rytinė pamaina. Beje, šiandien Šers- 
tinos Pirmosios pamaina. Tai jaučiama tiesiog ore: jis virpa nuo 
noro dirbti, dar jai neįžengus. Kai prasideda rytinė Šerstinos Ant- 
rosios pamaina, oras būna sustingęs ir kvepia kava. 

Šiandien ketvirtadienis. Galbūt palįsiu po dušu. Jau visa savai- 
tė, kaip nesimaudžiau, ir saldžiarūgštis kūno kvapas darosi šleikš- 
tus. Jis blaško dėmesį. Taigi kvapus jaučiu gerai. Kas dar blogiau. 

Ilgai ir atkakliai pučiu į kandiklį, ir virš lovos sumirga ekranas. 

„Ar nori, kad išjungus liktų tekstas? Taip/Ne?“ 

Trumpas pūstelėjimas. Taip, noriu, kad liktų. Kompiuteris su- 
ūžia ir užgęsta. 

Tik dabar pastebiu, kokios pavargusios mano akys. Degte dega 
po vokais. Turiu valandėlę pailsėti tamsoje. Be to, jei Šerstina Pir- 
moji sumanytų iš ryto apžiūrėti ligonius, saugiausia apsimesti, kad 
miegi. Jei užtiktų mane būdravusią visą naktį, išrėžtų prakalbą 
apie normalaus paros ritmo svarbą. Gal dar auklių komandai lieptų 
pririšti mane vežimėlyje ir nuridenti į kokias nors iš amžinai vyks- 
tančių bukapročių varžybų svetainėje. „Atmintis“ keturmečiams. 
Arba paveikslėlių bingas. Pirmasis prizas visuomet apelsinas, o iš 
laimėjusiojo laukiama, kad įteikiant dovaną jis nusišypsotų ir liau- 
tųsi seiliotis, — viskas pagal sugebėjimus. Užtat aš niekada nelai- 
miu, nors ir kaip būčiau nusipelniusi. Skelbdama rezultatus, Šers- 
tina Pirmoji sukčiauja. Pacientams, turintiems laikysenos proble- 

mų, — kaip ji vadina savo suamerikietinta socialine proza, — lai- 
mėti nedera. Tuomet bukapročių varžybos netektų gydomosios 
vertės. Mano laikysenos problema tai, kad aš apsimetu nemokan- 
ti šypsotis. Kai auklių komanda ima mane gundyti pergalės apel- 
sinu, aš seiliojuosi ir vaipausi apsimetinėdama, kad mano lūpų 
kampučiai nevaldomi, bet nenusišypsau. Niekada. O Šerstina Pir- 
moji, žinanti, kad tai tik melas ir vaidyba, kiekvienąsyk įsiutusi 
sukanda dantis. Tačiau nedrįsta atvirai apkaltinti: ji negali išduoti 
jaunesniosioms slaugėms, kad sykį jai nusišypsojau. 

Tai nutiko prieš mėnesį, pirmąją mano dieną skyriuje. Daug 
valandų girdėdavau jos balsą koridoriuje — tarpais smagiai tarš- 
kantį, tarpais gailiai inkščiantį, — ir nuo jo man pašiurpdavo oda. 
Jis primindavo pernelyg daug kitų balsų, šie virsdavo ausyse tarš- 
kančia kakofonija: čia buvo Karina iš invalidų prieglaudos, gied- 
roji Ruta, norėjusi tapti įmote (bet ne šitos!), vokietė Trudi iš 
neurologinio skyriaus ir jos sekėjos Berita, Ana ir Veronika. Visos 
jos čiauškėdavo drąsinamais paukščių balsais ir visos elgėsi kaip 
gatvės mergšės. Šypsodavosi, čiulbėdavo ir glamonėdavo už pini- 
gus. Bet jų rankos buvo šaltos kaip ledas, o kaina, kurios reikala- 
vo, beprotiška. Glorija. 

Globos namuose buvau apsupta nuosaikiai abejingų tetų šilto- 
mis rankomis ir ne itin daug žadančiais balsais, o prieš keletą me- 
tų įsitaisiau tikrą butą ir nuosavus pagalbininkus. Tai buvo įvairūs 
žmonės: jauni vyrai ir pagyvenusios moterys, bėgantys nuo ne- 
darbo, išvargusios, išsilavinimo neturinčios mažų vaikų mamos ir 
pusamžiai dailininkai su beišsisklaidančiomis svajonėmis apie di- 
džiulę sėkmę. Jie valgydindavo, prausdavo ir rengdavo nereika- 
laudami, kad iš dėkingumo juos mylėčiau. Būdavo nesutrikdomai 
ramūs ir jautrūs, jei sudejuodavau ar netikėtai įsitermpdavau iš 
nepatogumo, tučtuojau mane paleisdavo ir bandydavo suimti ki- 
taip ir meiliau. Bet dabar šitai baigėsi. Priepuoliai ėmė kartotis vis 
dažniau ir vis smarkesni, kartais vos nenuslysdavau į status epilepti- 
Cus, nesiliaujantį nuomario priepuolį. O vieną dieną prie mano 
lovos atsistojo Hubertsonas ir tarsi iš gėdos nuleidęs akis pareiš- 


kė, kad daugiau taip nebegalima. Pagalbininkų nebeužtenką, man 

reikią nuolatinės medikų priežiūros, bent keletą mėnesių, nors 
kol bus išmėginti ir pritaikyti nauji vaistai. Taigi vėl sugrįžau į li- 
goninę, iš kurios jis kartą buvo mane išvadavęs. O balsas korido- 
riuje atskleidė tiesą, kad čia viešpatauja žmogus, pasiryžęs nusi- 
laužti koją kaudamasis dėl gerumo. 

Vis dėlto tikrai mėginau elgtis mandagiai. Šerstinai Pirmajai 
įžengus į palatą ir man jau pučiant savo vardą, ji palinko prie lovos 
ir nustūmė į šalį ekraną. 

— Vargšele... — ištarė siekdama paglostyti man veido. 

Aš negaliu valdyti mėšlungių, bet šį kartą pavyko. Galva trūktelė- 
jo ir pavirto ant šono, kaip kad visada trūktelėjusi pavirsta ant šono, 
ir aš pasisukau kaip tik tokiu kampu, kad nutverčiau jos nykštį. 
Stvėriau. Ir įkandau. Taip smarkiai įkandau, kad pajutau, kaip prie- 
kiniai dantys įsmigo per baltą jos odą ir pasiekė kaulą, tada kitas 
mėšlungis nubloškė galvą kiton pusėn ir turėjau paleisti nykšįį. Tuo- 
met ir nusišypsojau. Šilta, plačia ir nuoširdžia šypsena. Vienintele 
šypsena, kurią per visą laiką dovanojau Šerstinai Pirmajai. 

Dar sykį sutraukus mėšlungiui, vėl sugriebiau kandiklį ir ėmiau 
pūsti. Nemačiau ekrano — ji buvo nustūmusi jį per toli į dešinę, — 
bet vis tiek pasakiau, ką norėjau: 

— Niekas manęs vargšele nevadina! 

Ji patraukė ekraną ir šniurkščiodama išlėkė iš palatos, su di- 
džiausiu priekaištu kaire ranka sugniaužusi dešinį nykštį. Jau bu- 
vau bedžiūgaujanti dėl savo pergalės, bet pamačiau virš galvos mir- 
gantį tekstą. 

Niekas mangs vargšele nevadina. Dieve mano! Arnoldas Švarcne- 
geris geriau nepasakytų. 

Ir vis dėlto reikėjo pasakyti. Mat nė vienas būvis nėra iškentęs 
tokios daugybės vardų; pastarąjį šimtmetį kiekvienas dešimtmetis 
išspjaudavo kartų seną žodį ir ieškodavo naujo, saldesnio. Taip 
apsigimėlis tapo luošiu, luošys — sužalotuoju, sužalotasis — be- 
sveikačiu, besveikatis — invalidu, invalidas — neįgaliuoju ir galiau- 
siai neįgalusis tapo žmogumi, turinčiu funkcinių sutrikimų. 

Kiekviename šių žodžių slypi beprotiška viltis. Nemanykit, kad 
aš jos neturiu. Niekas karščiau netrokšta, kad vieną dieną rastu- 

me užburtą žodį, tobulą žodį, kuris išgydytų randuotas smegenis, 
leistų pačioms sugyti stuburo smegenims ir atsigauti suvytusioms 
nervų ląstelėms. Bet dar nesame jo suradę. Ir jei sudėtume visus 
iki šiol išmėgintus žodžius, ar gautoji suma nebūtų kaip tik tai, ką 
Šerstina Pirmoji išinkštė virš mano galvos? 

Taigi, laukdama tobulo žodžio, renkuosi likti nuošaly paplitu- 
sių aprašymų. Aš žinau, kas esu. Į krantą išplautas rąstgalys. Su- 
skeldėjusi sudužusio laivo nuolauža iš kito laiko. 

— Po velnių, atrodo, tavo kūną būtų sutrynęs pats šimtmetis, — 
vieną Naujųjų metų naktį pasakė girtas Hubertsonas. Nuo šios pa- 
stabos man užkaito skruostai, tačiau ekrano nejjungiau. Ką būčiau 
atsakiusi? Gal: „Ak, leisk, mano meile, tau būti žmogum, o ne mo- 
numentu“? Tokių dalykų nesakoma. Ypač kai tavo kojos amžinai 
surakintos gemalo poza, kai galva ir rankos nuolat traukomos mėš- 
lungio, kai veidas vaiposi, o rankos maskatuoja kaip vandeniniai 
augalai. Tuomet saugaisi meilės žodžių ir apsimeti negirdįs. 

Bet aš girdžiu. Matau. Ir jaučiu. 

Matau, girdžiu ir jaučiu, nors kitų žmonių sveiki ir nesutrūkę 
ryšiai man yra sudilę ir sutraiškyti. Dabar tik ploni siūleliai jungia 
tikrąjį mano Aš ir kūną. Mano balsas išduoda tik tris garsus: aš 
atsidūstu iš malonumo, sudejuoju iš nepatogumo, kentėdama už- 
baubiu kaip skerdžiamas gyvulys. Šitai galiu valdyti. Taip pat galiu 
pūsti į kandiklį, pūstelėjimai kompiuterio ekrane virsta tekstu. 
Be to, vis dar įstengiu — nors ir su begaliniu vargu — kaire ranka 
suimti šaukštą, nuleisti į lėkštę ir pakelti prie lūpų. Galiu kramty- 
ti ir ryti. Ir viskas. 

Ilgai bandžiau įsikalbėti, kad tasai chaosas, kuris yra mano kū- 
nas, vis dėlto sudaro patį žmogiškosios būties branduolį. Aš turiu 
valią ir protą, turiu plakančią širdį, porą kvėpuojančių plaučių 
ir — svarbiausia — tiek daug gebančias žmogaus smegenis, kad net 
man pačiai baisu. Tačiau guvūs pasidrąsinimai nepadėjo. Vis dėl- 
to galų gale buvau priversta pripažinti, kad esu pakliuvusi į aplin- 
kybių voratinklį, Didžiojo Pokštininko ištemptą virš pasaulio. Šis 
jausmas sustiprėjo pastarąjį mėnesį. Kartais man atrodo, kad ir 


Serstina Pirmoji yra jo pasiuntinė, — Dievo voriukas, kuris vieną 

dieną pritykins tinklu ištirpdyti mano vidurių rūgščiomis seilėmis 
ir jų iščiulpti. 

Taip. Būtų logiška. Bet kol kas negali taip atsitikti. Dar likusios 
dvi užduotys. 

Pirmiausia noriu sužinoti, kas per vienos mano seserys, pavo- 
gusios man skirtą gyvenimą. 

Paskui noriu palydėti į kapus savo mylimąjį. 

Ir tik tada būsiu pasiruošusi, kad mane ištuštintų. 


Dabar girdžiu jį ateinant. Niekas nepraveria durų taip paleng- 
va, niekas nevelka kojų koridoriumi taip užsimiegojęs. Šiandien 
jis mažumėlę neryžtingas, galbūt bijo, kad staiga išdygusi Šerstina 
Pirmoji neužtvertų kelio. 

Eš Pirmoji, vadina ją. Skirdamas nuo Eš Antrosios. 

— Ji neįsivaizduojama, — sako jis. — Visos šitos aptakios formos 
ir balti paviršiai... Velniai rautų, ji nulipdyta iš vanilinių ledų. At- 
šildyk, ir neteks tiek spalvos, tiek formos! 

Jis ir pats nepertekęs šilkinės odos ir stangrių sausgyslių. Galbūt 
šiek tiek dėl senėjimo. Pastaraisiais metais veidas pavargo ir ištįso, 
antakiai pražilo ir suvešėjo, išsipūtė pagurklis ir pabrinko paakiai. 
Tuo pat metu ant marškinių atsirasdavo vis daugiau dėmių ir vis 
labiau dribo kelnių užpakalis. Kai kurios jaunesnės slaugės iš Šersti- 
nos Pirmosios auklių komandos jį vadina bjauriu. Ji pati tenkinasi 
nubrėždama ribą. Jei jis prieina per arti, ji staigiai pasitraukia ir ran- 
ka persibraukia ilgus plaukus, tarytum atsiteisdama už prisilietimą. 

Aš taip nesielgčiau. Turėdama baltą vanilinį kūną su stangrio- 
mis sausgyslėmis ir gebėdama jį judinti, dažnai prie jo prisilies- 
čiau. Jis — vienintelis žmogus, kurio prisilietimas man patikdavo. 
Galbūt todėl, kad taip retai mane paliečia. Kartą per mėnesį jis 
dėl akių mane patikrina, bet tuomet visada šalia stovi slaugė, o jo 
rankos būna profesionalios ir beasmenės. Vieną sykį baigė patik- 
rinimą glamone. Tuomet ketvirtą kartą tais metais sirgau plaučių 
uždegimu. Uždėjo rankas man ant galvos ir prisitraukė ją prie 
savęs, prispausdamas skruostą prie krūtinės. 

— Susiimk, — pasakė. — Nė šį kartą neturi mirti... 

Ėriukų vilnos megztinis po baltu chalatu šiurkščiai brūkštelėjo 
per veidą. O jo kūnas kvepėjo migdolais... 

Na, tai atsitiko prieš vienuolika metų ir niekada nepasikartojo. 

Kartais — kai būname vieni — jis atsisėda ant lovos krašto ir 
glosto antklodę, bet dažniausiai sėdi atokiai ir net nežiūrėdamas į 
mane. Įlenda į gilią lango nišą, susineria rankas ant kelių, žiūri 
pro langą, kai pats kalba, ir stebeilyja į ekraną, kai aš atsakau. Aš 
jam realesnė žodžiais, nei kūnu. 

Jis ir žodžius man davė. Ir ne tik. Kvapą ir skonį davė, šalčio ir 
karščio prisiminimus, motinos vardą ir seserų nuotraukas. Jis pa- 
skatino Namų amatų draugiją padovanoti mano lovai rankomis 
austų lininių paklodžių ir atsidėkodamas perskaitė jiems praneši- 
mą apie tai, kaip vamzdelinis linų pluoštas saugo nuo pragulų. 
Pasistengė, kad „Rotary“ apmokėtų mano kompiuterį, „Lions“ — 
televizorių, o kartą per metus įgrūda mane į specialų neįgaliųjų 
automobilį ir nuveža į Stokholmo technikos muziejų pasižiūrėti 
Vilsono kameros. Kai ten atsiduriame, palieka mane sėdėti valan- 
dų valandas tamsiame kambaryje ir vieną stebėti materijos šokį. 

Viską esu gavusi iš Hubertsono. Viską. 


Buvau pavargusi ir pribaigta tyrimų, kai prieš penkiolika metų 
Linčiopingo neurochirurgai pagaliau nuleido rankas ir perkėlė ma- 
ne į Vadstenos slaugos ligoninę. Čia pirmomis savaitėmis jie turė- 
jo man prijungti lašintuvą, kad palaikytų gyvybę. Aš retai kada 
atsimerkdavau ir savo noru nejudėdavau. Jau po kelių dienų pa- 
jutau, kad ant klubų nelyginant pumpurai subrinksta ir išsprogsta 
pragulos, nors buvau vartoma kas valandą. Darbuotojų tais laikais 
netrūko. Beje, ambicingų. Viena slaugė parūpino seną „Ostgėta- 
korrespondenten“ iškarpą ir pakabino ant sienos. Tai buvo mano 
nuotrauka, aš sėdėjau paramstyta vežimėlyje su studentiška ke- 
puraite ant praplikusio viršugalvio. Pergalingoji metų studentė! 

— Žiūrėk, — sakydavo slaugės, pavertusios mane į sieną. — Ar 
neprisimeni? Juk tu gabi, išlaikei brandos egzaminą... 

Tuo metu dar galėjau išduoti kai kuriuos garsus, primenan- 


čius įprastą kalbą, bet vien nuo minties, kad reikės išvapėti at- 

sakymą, mane apleisdavo jėgos. Nieko labiau netroškau, kad 
tik jos nuimtų tą siaubingą nuotrauką, bet ir šito nepajėgiau 
pasakyti. 

Hubertsonas atėjo trečios savaitės ketvirtadienį, prieš tai atos- 
togavo. Įžengė į mano palatą ir visą laiką kažką niurzgė, kol slaugė 
supažindino su mano anamneze. Aš neatsimerkiau į jį pasižiūrėti. 
Gydytojas yra gydytojas, būta į ką žiūrėti. 

Prieš mane patikrindamas, jis pasilenkė prie lovos ir įdėmiai 
nužvelgė ant sienos kabančią iškarpą, tačiau nieko nesakė. Šiurkš- 
čiomis rankomis braukė kūną, išmaigė ir iščiupinėjo kaip ir šim- 
tai kitų gydytojų iki jo. Tik jam išeinant supratau, kad jis kitoks. 
Jis sustojo prie durų ir pasakė: 

— Man rodos, šitą iškarpą nuimsim. Pakabink ją kur nors ki- 
tiems pasižiūrėti, bet pasirūpink, kad jai dingtų iš akių... 

Tą pačią popietę atėjusi slaugė su lipnios juostelės ritiniu pa- 
darė, kaip jai buvo liepta. Baigusi atkišo stiklinę sulčių, ir pirmą- 
syk per tris savaites įstengiau prasižioti ir atsigerti. 

Po dviejų dienų jis įžengė į palatą apglėbęs decimetro storumo 
aplanką. Priėjęs tiesiai prie lovos, paėmė man už kairės rankos. 

— Ar šiandien ketini atsiliepti? 

Vangiai dėbtelėjau į jį, bet neatsakiau. 

— A, niekis, — tarė jis ir spustelėjo man ranką. — Vienas paspau- 
dimas reiškia „taip“. Du — „ne“. 

Tai buvo ženklų sistema, kurią gerai prisiminiau. Iš pačios pir- 
mosios įstaigos. Invalidų prieglaudos. 

— Esi iš pagrindų ištirta, liga diagnozuota. Tikriausiai šitai Ži- 
nai. Bet ar ką nors žinai apie save? 

Aš ištraukiau ranką. Ne jo reikalas. 

— Nesiožiuok, — pasakė jis. — Ar žinai, kur girnhusi? Ir kas tave 
pagimdė? „Taip“ ar „ne“? 

Jis vėl sugriebė man už rankos, šįsyk tvirčiau. 

— Na? „laip“ ar „ne“? 

Aš pasidaviau, užsimerkiau ir dusyk paspaudžiau jam ranką. Jis 
tučtuojau ją paleido, priėjo prie lango, įsitaisė gilioje nišoje ir 
susinėrė rankas ant kelių. 


DVIDEŠIMTO AMŽIAUS AUKSO FONDAS 23 


— Fantastiška, velniai rautų, — pareiškė. — Guli čia kone kuok- 
telėjusi ir mąstai apie astronomiją, elementariųjų dalelių fiziką 
bei kitas abstrakcijas — aš skaičiau tavo rašinius! — tačiau nė velnio 
nenutuoki apie save... 

Jis nutilo ir ėmė sklaidyti aplanką. Aš įdūriau į jį akis, bet 
gerai neįžiūrėjau. Buvo vėlyvas ruduo ir jau pradėję temti, su- 
šmėžavo tik jo kontūras. Po valandėlės jis atsistojo ir vėl priėjo 
prie lovos. 

— Esama priežasties, dėl kurios tau taip atsitiko, — pasakė. — 
Paaiškinimo. Visada esama priežasties ir paaiškinimo. Aš galiu tau 
jį pasiūlyti. Bet, žinoma, klausimas, ar tu nori žinoti. 

Man pasisekė negrabiai sučiupti jo ranką ir iš visų jėgų suspausti. 
Du kartus. 

— Taigi taigi, — ramiai tarstelėjo jis. — Kaip nori. Bet rytoj aš vėl 
ateisiu... 


„Ir kas rytą iki pasaulio pabaigos“, — galėjo pridurti. 


Dabar jis pastumia duris ir įleidžia iš koridoriaus saulės spin- 
dulių pluoštelį, nutvieskiantį grindis. 

— Labas rytas, ponia, — pasisveikina, kaip sveikinasi kas rytą 
penkiolika metų. — Kaip savijauta? 

— O captain, my captain...* — atsakau citata. 

Jis šypteli ir nučiūžina prie lango nišos. 

— Aš dar nemiręs. O kaip seserys? 

Kai jis gerai įsitaisė, išpūčiau atsakymą, šmėžuojantį ekrane jam 
priešais: 

— Turi, ką nusipelnė... 

— Neabejoju. Dabar vargšės šėtonės pakliuvo tau į nagus... — 
nusijuokia jis. 

Vienu metu net maniau, kad jis sukelia mano sapnus atmerk- 
tomis akimis. Šitaip juos vadinau. Kitas žodis — haliucinacijos — 


per daug gąsdinantis. 


* O kapitone, mano kapitone... (Angl.) 

Vieną vakarą, tuoj po mūsų susitikimo, ant mano palangės 
nutūpė žuvėdra. Visai paprasta žuvėdra pilkais sparnais ir gelto- 
nomis kojomis. Bet tą pilką ir šaltą lapkričio vakarą žuvėdrai čia 
nederėjo būti, ji turėjo skrajoti virš vandens prie pat Gibralta- 
ro. Ir aš negalėjau, palikusi savo kūną, įsisprausti į jos plunks- 
nas. Tačiau staiga ten atsidūriau, giliai įgrimzdau į baltus šilki- 
nius pūkus. 

Iš pradžių nesupratau, kas vyksta, tik sulaikiusi kvapą ir susiža- 
vėjusi smegau į tą stebuklingą žuvėdrą. Jos vidaus organų gleivinės 
mirgėjo lyg perlamutrinės, drėgnos kepenys švytėjo rusvai raudo- 
nai, o griaučių kaulai buvo tuščiaviduriai ir plonyčiai, tarytum 
Didysis Pokštininkas, sumanęs išsiskobti fleitą, būtų pavargęs ir 
šypsodamasis pavertęs savo kūrinį rėksmingiausiu ir bjauriausius 
garsus leidžiančiu paukščiu. Tik pažvelgusi į apačioje plytinčią že- 
mę, supratau, kur esu. Aš lindėjau juodoje žuvėdros akyje. 

Niekada nepamiršiu savo siaubo, trūkčiojančio kauksmo, be- 
mat grąžinusio mane į kūną. Aš baubiau. Plačiai pražiota burna 
spjaudė iš gerklės isteriškų balsių košę. Kažkas pasileido korido- 
riumi, subildėjo kulniukai, po sekundės pasigirdo ir kiti lygiai taip 
pat kaukšintys žingsniai. Į mano palatą įsiveržė trys baltai apsitai- 
siusios moterys, bet vos tik užsitrenkė durys, žuvėdra pakilo ir 
nuskrido. 

Toks vakaras buvo ne vienas. 

Iš pradžių labai bijojau. Jei ant lubų imdavo ropinėti musė, 
skubiai užsimerkdavau ir įtikindavau save, kad privalau saugoti 
protą, nes protas yra vienintelis mano turtas, kurį verta išlaikyti. 
Kartais padėdavo, kartais ne. Staiga pakibdavau ant lubų aukštyn 
kojomis ir pro prizmines musės akis išvysdavau šimtus lovoje po 
manimi gulinčio padaro atvaizdų. Tuomet tučtuojau atsikabinda- 
vau ir surikdavau krisdama atgal į save. 

— Sapnuoja košmarus, — aimanuodavo slaugės per vizitaciją. — 
Pabunda ir šaukia kas naktį... 

— Štai kaip, — atsakydavo Hubertsonas. — Gerai. Šaunu. 

Bet išvydęs jų minas apsigalvodavo ir paskirdavo nestiprių ra- 


minamųjų. 

Tuo metu jis tebebuvo stilingas vyras, žinoma, ne dabartinio 
nukeipėliško grožio, bet tiesiog stilingas. Ir tuo naudojosi. Kiek- 
vieną ketvirtadienį važiuodavo į Norčiopingo „Standard Hotel“ 
viešbutį ir kiekvieną penktadienio rytą įžengdavo į mano palatą 
gerokai pavėlavęs ir sočiomis akimis. Skyriaus merginos retai 
būdavo abejingos, visada atsirasdavo tokių, kurios dar minutėlę 
neišleisdavo jo iš akių. Maudydamos mane arba klodamos lovą, 
jos kone visada tyliai šnekėdavosi apie jį ir moteris, su kuriomis 
jis pergulėjo. Bent iš pradžių. Pajutusios, kad jis veik kas rytą 
užeina į mano palatą, apjuosė mane nedideliu tylos ratu. Klaus- 
tukų ir nuoskaudos tyla. 

Ir aš pati stebėjausi nesuprasdama, ko jis nori. Šiaip ir anks- 
čiau buvau sutikusi susidomėjusių gydytojų, ypač tais metais, kai 
buvau gabi idiotė, sumaniusi laikyti brandos egzaminą, bet nė vie- 
nas iš jų nepanėšėjo į jį. Jis tik ateidavo. Diena iš dienos, kiekvie- 
ną rytą. Kartais nepratardavo nė žodžio, kartais nesustodamas šne- 
kėdavo valandą ar daugiau. Sužinojau jo požiūrį į tarptautinę pa- 
dėtį ir politiką, nuomones apie mokslininkų draugijos irimą ir 
specializacijos ribotumą bei vieną kitą pikantišką detalę apie stu- 
dijų draugus ir kolegas. Nė vienas šių dalykų manęs nedomino. 

Kartais jis mane išgąsdindavo. Jei pasirodydavo per anksti, dar 
neprašvitus ir man dorai neprabudus, pasitaikydavo, kad mano 
galvoje staigiai plykstelėdavo kai kurie vaikystės prisiminimai ir 
mane apimdavo panika. Šešėlis! Bet širdis nurimdavo jam pasu- 
kus prie lango nišos. Mano vaikystės šešėlis niekada nenueidavo 
taip toli nuo lovos, norėdavo būti šalia bejėgiškumo, nuo kurio 
jam išbrinkdavo lytis. Tačiau Hubertsonas niekada negeidė mano 
nepajėgumo. Jis norėjo kažko kito, ko niekas nebuvo troškęs. 

Kai baigėsi žiema, jau buvau pripratusi, užmiršusi jo pirmą ap- 
silankymą ir tąsyk užduotus klausimus. Bet vieną balandžio rytą 
jis vėl atsinešė storąjį aplanką. Padėjo kojūgalyje ir sugriebė man 
už kairės rankos. 

— Tavo motina vardu Elena Juhanson, — pasakė. 

Patraukiau į save ranką kaip galėdama pikčiau, bet jis jos 
nepaleido. 

— Tu gimei Motalos gimdymo namuose 1949-ųjų gruodžio 31 
dieną. Be minutės dvyliktą. 

Traukuliai sustiprėjo, kaip visada būna susijaudinus. Mėginau 
užsimerkti, kad jo nematyčiau. 

— Daugiau vaikų ji nesusilaukė. Tačiau tu turi tris seseris. 

Aš atsimerkiau, jis pamatė ir suprato, kad užkibau ant jo 
kabliuko. 

Dezirė vardą tau išrinko Elena. Tai reiškia „seniai lauktoji“... 

Dėbtelėjau į jį. Jau prieš daug metų įžvelgiau savo vardo ironiją. 

— Viskas rodo, kad buvai sveikas vaisius. 

Labai ačiū. Tikrai paguodė. 

— Tačiau gimei sirgdama gelta. Sunkia gelta. O tuo metu dar 
nemokėta naujagimiams perpilti kraujo. Užtat ir ištiko cerebrinis 
paralyžius... 

Vartydamas lapus, akimirką jis prikando lūpą. 

— Be to, smegenys buvo pažeistos ir per patį gimdymą. Dėl to 
rados epilepsija ir kai kurių kūno dalių paralyžius. Taip pat jau gi- 
mus smegenyse galėjo nesmarkiai išsilieti kraujas... Elenos dubuo 
buvo deformuotas rachito, o jie laukė trisdešimt valandų. Štai kaip 
buvo, tuo laiku beveik niekada nedarydavo Cezario pjūvio... 

Ar ji gimdydama mirė? Ar todėl buvau palikta? Umiai ėmiau 
nekantrauti. Trūktelėjau Hubertsonui už rankos, duodama supras- 
ti, kad noriu paklausti. Bet tik po daugelio mėnesių pagaliau ra- 
dau ką pasakyti, be to, reikėjo laiko balsui atgauti, iš pradžių tik 
dejavau ir burbėjau. Hubertsonas, matyt, manė, kad mano lei- 
džiami garsai ir mėšlungiški mosavimai reiškia protestą. Jis dar 
stipriau sugniaužė man ranką ir prispaudė ją prie pagalvės, nepa- 
keldamas akių nuo savo popierių. 

— Tavo galva buvo labai sužalota, bet greičiausiai gimei po lai- 
minga žvaigžde... 

O paskui? Juk ne šitai norėjau išgirsti. Buvau įsiutusi, taip įsiu- 
tusi ir nusivylusi, kad bandžiau spjauti jam į veidą. Bet nepasise- 
kė, neapskaičiavau traukulių ritmo, ir seilės atsidūrė ant sienos. 
Bet to užteko, kad jis paleistų mano ranką. Jis atsitiesė, žengė 
žingsnį atatupstas ir pažvelgė į mane. 

— Ir aš gimęs po laiminga žvaigžde, — tarė. — Tai reiškia sėkmę, 
turbūt Žinai? 

Jis susiraukė, bet tučtuojau kreivai šyptelėjo. 

— Matai, mudu esam ypatingi. Ypač apdovanoti laime. 

Jis nutilo ir nukreipė žvilgsnį į šalį, pasižiūrėjo pro langą, pas- 
kui taip pat žaismingai pasakė: 

— Tikriausiai neturėčiau tau šito sakyti, bet aš pažįstu tavo mo- 
tiną. Taigi Eleną. Kažkada ji buvo mano buto šeimininkė, o dabar 
yra pacientė. Arba tai, kas iš jos likę... 


— Alio! — šūkteli jis. — Tu, regis, kažkur kitur. Kaip jautiesi? 

Aš mirkteliu ir grįžtu pas jį tokį, koks yra šiandien. Jis stovi 
kojūgalyje — pavasario brėkšmos apsuptas šešėlis. Šviesa jam ne- 
gailestinga, iščiulpia visas veido spalvas, paversdama pergamentu. 
Greitai išpučiu atsakymą: 

— Aš okei. O tu? 

Jis valandėlę palieka klausimą kyboti ekrane neatsakydamas. 
Aš priversta pakartoti. 

— Ei! Kaip tavo tyrimai? 

Jis trūkteli pečiais: 

— Atstok... 

Bet aš užsispiriu, nerimstu ir taip pučiu, kad padarau rašybos 
klaidą: 

— Kalbu rimtai. Ar pasitkirinai? 

Jis giliai atsidūsta. 

— Taip, pasitikrinau. Jie bemaž tokie, kokių ir galima buvo ti- 
kėtis. Užtat ėmiausi priemonių... 

— Daugiau insulino? Ir šiandien? 

— Mmm... 

— Tau reikėtų būti atsargesniam! 

Staigiu judesiu jis persibraukia veidą, paskui pažvelgia tiesiai 
į Mane. 

— Dabar liaukis. 

Bet aš neketinu liautis. Apžioju kandiklį ir guviai išpučiu 


sakinį: 

— "Tavo tyrimai galbūt pagerėtų, jei mažiau gertum! — Nežinau, 
kas man užėjo. Nė sykio per visus šiuos metus — net po tos Nau- 
jųjų metų nakties, kai jis iki sąmonės netekimo prisigėrė mano 
bute, — neišsidaviau pastebėjusi, kad jis ieško nusiraminimo svai- 
gindamasis. Tai buvo viena sąlygų, pirmas mūsų bendravimą re- 
guliavusios sutarties straipsnis. Aš turiu teisę juokauti ar būti įžū- 
li, bet man negalima įkyrėti. Niekada. Todėl pilve suspurda bai- 
mė: aš nusižengiau taisyklėms, ir jis mane paliks! Bet jis neišeina. 
Tik pašiurpsta iš nuostabos ir išrėkia atsakymą: 

— Viešpatie! Ir vėl, velniai rautų, tarytum prasideda sena 
santuoka... 

Jis grįžta į nišą ir užsikaria ant palangės. O man išsprūsta kan- 
diklis. Sena santuoka? Niekada nėra sakęs. Net užsiminęs. Be abe- 
jo, turiu pripažinti, kad esu turėjusi tokių fantazijų, kad svajojau, 
kaip Didysis Pokštininkas iškilmingai atžygiuoja koridoriumi ap- 
sitaisęs tamsiai mėlynu apsiaustu ir žvaigždžių diadema, padaryti 
manęs Hubertsono nuotaka. Jis uždėtų gydančią ranką man ant 
kūno, ir kojos akimirksniu išsitiesintų, apaugtų raumenimis — to- 
bulos formos kraujo pritvinkusiais raumenimis, — rankos nurim- 
tų, veidas išsilygintų. Sausos odos maišai, kokios dabar yra mano 
krūtys, išbrinktų kaip tikros lelijų pagalvėlės ir pasipuoštų nuo- 
stabiai gražiais mažučiais speneliais — rausvomis žemuogėmis grie- 
tinėlės lėkštėje. O skysti kuokštai ant galvos tą pačią akimirką virstų 
vilnijančia plaukų kupeta. Galbūt kaštonine. Uždėti šiai grožybei 
geltoną peruką būtų per daug, galbūt dėl jo Hubertsonas apstulbtų 
ir pasipustytų padus gerokai prieš vestuvių naktį. Juk nenorėčiau 
jo gąsdinti, norėčiau tik sėdėti ant lovos krašto apsitaisiusi kaip 
nuotaka ir švytinti, kai jis užeis paskutinį rytą. Kaip tikra Pelenė. 

— Ko juokiesi? 

Apžioju kandiklį ir kaip tikra žmona pameluoju: 

— Aš nesijuokiu. 

Jis šnirpšteli ir vėl nusigręžia. Lauke iš tikrųjų švinta, pilkos 
prietemos laikas baigėsi. Atrodo, bus graži diena. Už Hubertsono 
šmėžuojantis dangaus lopinėlis vaiskiai žydras. Tačiau pasikeitusi 


šviesa negelbsti. Jo veidas vis toks pat gelsvai pilkas, odos kontū- 

rai kaip niekada juodi. Man suspaudžia širdį į jį žiūrint. Mano 
vyras? Taip. Galbūt. Tam tikra prasme. 

Apie santuoką išmanau nedaug — galiu pasiremti tik keliais tūks- 
tančiais romanų ir nesuskaičiuojama daugybe televizijos serialų, — 
bet tai, ką esu perskaičiusi ir mačiusi, daugeliu atžvilgiu panašu į 
mūsų bendravimą. Pusantro dešimtmečio mudu sukomės vienas 
apie kitą, visą laiką ta pačia trajektorija, kaip pora pasiklydusių to 
paties krūvio elektronų, nepajėgiančių nei susilieti, nei išsiskirti. 
Šnekėjomės ištisas dienas ir savaites, mėnesių mėnesius ir metus; 
tačiau tylėjome apie tai, kas mumyse išdegino giliausias skyles. To- 
dėl dažnai giliai panirdavome į mano vaikystę, nors jojo paliesdavo- 
me tik paviršių. Ir todėl daugiau žinau apie jo darbą ir pacientus nei 
trumpą santuoką, kurią jau seniai buvo palikęs už nugaros, kai susi- 
tikome. Lygiai taip pat plačiu lankstu apeidavome svarbiausius ma- 
no tikrovės dalykus. Jo žvilgsnis anksti įspėjo nepasakoti apie savo 
gabumus. Todėl apsimetu, kad tai tik žaidimas. Žaidžiu Šachrazadą, 
o jis dedasi gydytoju, leidžiančiu, kad jį linksmintų atlikusi nuo po- 
ros ir pasakotojos talentu apdovanota pacientė. Taigi slapstomės 
vienas nuo kito tariamojo proto kiniškose dėžutėse. 

Kartais man liūdna, kad po Hubertsono išskirtinumu slepiasi 
toks paprastas žmogus. Jis kenčia nuo teofobijos: baidosi net min- 
ties apie tai, ko nepajėgia suprasti. Todėl vengia materijos ir visatos 
prigimties klausimų, todėl žiovauja, kai su įkarščiu raportuoju apie 
elementariųjų dalelių fizikos pažangą pastaraisiais metais, ir todėl 
susinervina man džiūgaujant nuo minties, kad laikas apsigręš, kai 
visata, užuot plėtusis, ims trauktis. Jam tai neatrodo smagu. Užtat 
jam labai smagu, kad galiu sugalvoti tokią daugybę tikrai įtikimų 
pasakojimų apie savo pagalbininkus ir ligoninės darbuotojus, ilgai- 
niui iš tiesų pasitvirtinančių. Esu gerai ištreniravusi savo pastabu- 
mą, sako jis. Kartais nesusilaikęs net pavadina jį intuicija. 

Dabar jis liaujasi rūgęs. 

— Ar šiąnakt kas nors nutiko? — paklausia. 

Yra vilties, kad jis atleis. Gerindamasi apžioju kandiklį. 

— Taip. Užmušiau žuvėdrą. 

Jis atrodo nustebęs. 

— Kodėl? 

Norėčiau pasakyti teisybę: užmušiau žuvėdrą, nes pamačiau 
Kristiną sapnuojant. Pučiant melagingą atsakymą, galvoje praplau- 
kia tikri prisiminimai: regiu, kaip juoduoja Kristinos namų lan- 
gai, kaip už jos lango ant skardinės palangės tupi žuvėdra ir kaip 
aš pati tūnau žuvėdros akyje. Kristinos sapnai lyg blyški migla liu- 
lėjo virš kambaryje stovinčios lovos. Iš pradžių buvo neryškūs ir 
nesuprantami, bet po valandėlės įgavo aiškų pavidalą: trys mer- 
gaitės vyšnioje. O paskui pieva atitakeno Elena, ant padėklo atne- 
šė sulčių, akiniai kybojo ant nosies galo, ir ji linksmai žiūrėjo per 
jų viršų. 

Ir viskas. Bet to užteko. 

Mano pyktis išsiliejo kaip aktinija, regėjau ją, nuodingą tamsiai 
raudoną padarą, tiesiantį čiuptuvus visomis kryptimis: prie Ele- 
nos, tos persimetėlės, prie Kristinos, Margaretos ir Birgitos, pra- 
keiktų vagišių! Ir staiga supykau ant viso pasaulio ir ant žuvėdros, 
sviedžiau ją į viršų ir priverčiau rėkiančią sukti didelius ratus prie- 
šais vėją, kol jėgos apleido sparnus ir ji sudrebėjo. Tuomet apgrę- 
žiau ją ir priverčiau iš didelio aukščio nerti į Dainų gatvę, tiesiai į 
raudoną mano sesers vilos sieną. 

Bet tiesą Hubertsonas suprastų kaip kvailystę ir beprotybę. Už- 
tat atsakau jam vieninteliu sakiniu: 

— Žuvėdra tik painiojo reikalus... 

Hubertsonas suraukia kaktą. 

— Ar tave vėl traukė didysis mėšlungis? 

Neatsakau. Tamsus ekranas priverčia jį pakilti ir grįžti prie lovos. 
Atsistojęs kojūgalyje, jis įdėmiai tyrinėja mane siauromis akimis. 

— Ar traukė? Ar buvai išsigandusi? Kad ir tų trijų? 

Mano ranka šlepteli į lovos virbus, išmesta neįprastai stipraus 
mėšlungio. Jis žiūri nereaguodamas. 

— Nesuprantu, — taria. — Visos kitos istorijos iš tavęs plaukte 
išplaukia, bet šitai neužtenka kelerių metų. Kodėl taip bijai iš- 
laužti iš lubų pasakėlę apie jas? Ar nesupranti, kad kaip tik dėl to 
ir privalai! 


Sugriebiu kandiklį. 

— Ar dabar esi puspročių daktaras? 

Užuot atsakęs jis šnirpšteli. Paskui nueina prie stalo ir per- 
braukia ranka juodą aplanką. 

— Ar reikia daugiau medžiagos? 

Išleidžiu garsą, kurį turėtum suprasti kaip „ne“. Daugiau me- 
džiagos nereikia. Dar prieš keletą metų jis parūpino man šį ap- 
no motiną ir seseris. Kone viską moku atmintinai. 

— Ką sakai? 

Vėl apžioju kandiklį ir imu pūsti. 

— Ne. Daugiau nereikia. Šįkart jau plaukia, gal kas susitupės... 

— Ar galima paskaityti? 

— Ne. Dar ne. Tik kai baigsiu. 

Jis atsuka man nugarą ir, susikišęs į kišenes rankas, tylėdamas 
įdėmiai apžiūrinėja paveikslą ant mano sienos — beprasmį atspaudą, 
tuzinais brukamą „Ikea“ parduotuvėje. Jo abejingumas mane iš- 
gąsdina ir priverčia kreiptis. Išpučiu taip stipriai, kad kandiklis 
prisipildo seilių. 

— Ei! Šįsyk neketinu užmesti. Pažadu. 

Jis išgirsta, kad jau išpūčiau, atsisuka, skaito ir šypsosi. 

Atleido. 

— Puiku. 

Tarp mūsų stoja tyla, akys susitinka. Ir tik dabar pastebiu, kad 
kažko trūksta: blyksnio, visada glūdėjusio jo žvilgsnyje. Žinau, ką 
tai reiškia; tai žino kiekvienas, nugyvenęs gyvenimą ligoninėje. Rei- 
kia skubėti. 

Žandikauliai sukimba, stipriai sukąsdami kandiklį. Tuo pat metu 
galva taip smarkiai bloškiasi į šoną, kad guminė žarna įsitempia kaip 
purvinai geltonas brūkšnys ore. Hubertsonas prieina prie lovos ir 
atsargiai išklibina iš burnos kandiklį. Jo oda tebekvepia migdolais. 
Ir kvapas spalvotas. Staiga visas kambarys sutviska ryto žara. 

Daugiau išsisukinėti nebegalima. Pats laikas išjudinti seseris. 
Bet ne šią akimirką. Pirma užsimerksiu ir minutėlę atsipūsiu mig- 


dolų aromate. 


KAZKUR 
KITUR 


Praeities ir ateities šviesos kūgiai P atveju 
erdvėje ir laike pasidalija į tris sritis (...) 
„Kažkur kitur“ P atveju yra sritis, netel- 
panti nei ateities, nei praeities šviesos kū- 
giuose. 

Stephen W. Hawking 

Laiškas atrodo keistai, į nieką nepanašus. Vokas naudotas, pra- 
plėštas ir užklijuotas lipnia juostele, senasis adresatas perbrauktas 
stačiais srmailaus tušinuko brūkšniais ir šalia parašytas Kristinos 
vardas. Rašysena nenatūrali, tarsi nevykusi klastotė. Raidės išsi- 
klaipiusios į visas puses, kai kurios greitai pakraigliotos, kitos — 
puošniai išraitytos. Senas pašto ženklas dešiniame kampe nuplėš- 
tas, trys gerokai per didelės vertės naujieji nelygia eile priklijuoti 
kairiame. Tačiau neantspauduoti: ne paštas pasirūpino, kad šis 
laiškas atsidurtų Kristinos dėžutėje. 

Astrida, pamano, ir žemė susiūbuoja po kojomis, nespėjus prisi- 
minti, kad Astrida yra mirusi, iš tikrųjų mirusi jau treji metai. Tuo 
pat metu pajunta, kad kūnas nesileidžia įtikinamas, nors ji ir stengėsi 
žiūrėti akimis ir čiupinėti rankomis, rankomis, tąsyk dar baltesnė- 
mis nei Astridos. Tačiau raumenys, kaulai ir nervai ja netiki, kūnas 
reaguoja, lyg Astrida vis dar būtų gyva: ties kryžkauliu nugarą sutrau- 
kia mėšlungis, skausmas išplinta ir švino diržu apjuosia strėnas. 

Nors ir yra gydytoja, — o galbūt kaip tik todėl, — Kristina neži- 
no kito būdo susidoroti su skausmu, kaip nekreipti į jį dėmesio. 
Pastumia akinius ant kaktos, prikiša trumpareges akis ir mėgina 
įskaityti seno adresato vardą. Tačiau pilkšvos ryto šviesos nepa- 
kanka, po mėlynais brūkšniais išskiria tik pavienes raides — A, E ir 
S. Tuomet pamėgina atplėšti prie krašto užkišusi smilių, bet ir 
šitai nepavyksta. Lipni juostelė per stora. Reikia žirklių. 

Ne Astrida, pamano eidama namo link ir vartydama voką. Bir- 
gita. Be abejo, Birgita. Ir tuomet reikės skambinti Margaretai, ir, 

sinoma, nuotaika pagenda, nes jiedvi nesimatė keletą metų... Ne- 
gi iš tikrųjų turime amžinai apsimetinėti, kad esame seserys? 

Paukštis priverčia pamiršti laišką, ji suklumpa ant negyvo kūno 
ir, atgavusi pusiausvyrą, negalvodama įsikiša voką į chalato kišenę. 
Žengia žingsnį atatupsta, pamato pilką plėvę, užsitraukusią ant 
juodų akių, ir pasibjaurėjusi kilsteli viršutinę lūpą. 

Prisispaudusi prie krūtinės „Vadstena Tidning“ ir „Dagens Ny- 
heter“, šlepsinčiais guminukais pustekinė nubėga prie virtuvės du- 
rų. Erikas stovi virtuvėje ir raiko pusryčiams duoną, po skutimosi 
skruostai įraudę, o rusvi plaukai patamsėję nuo dušo drėgmės. 
Jai traukiant nuo kojų guminukus, jis atkreipia į ją žydras akis, ir 
nejaukią minutę ji pamato save jo akimis: pelenų spalvos plaukais 
ir liesą, suglamžytais naktiniais ir po nakties susivėlusiais plau- 
kais. Pilkas apipešiotas žvirblis. Greitai patraukia chalato diržą, jis 
vilkosi iš paskos it uodega jai būnant lauke, ir susiriša mėgindama 
nutaisyti kuo ramiausią ir kasdienišką balsą. 

— Sode guli negyvas paukštis. Žuvėdra... 

Jis prieina prie virtuvės durų ir dirsteli į lauką vis dar su peiliu 
rankoje. 

— Kur? 

Ištempęs kaklą pasistiebia, ji atsistoja jam prie pat nugaros, 
kad matytų tuo pačiu kampu. Jį gaubia silpnas muilo kvapas, ir ji 
staigiai užgniaužia norą apsivyti jį rankomis ir giliai panirti į kva- 
pą. Tai nuvestų per toli, taria sau. Mes nesuspėtume. 

Baltąjį paukštį iš tolo sunku įžiūrėti, jis susilieja su purvinų 
sniegu ir spindinčiu tamsiu žvyru. 

— Ten, — parodo Kristina, tiesdama ranką jam po alkūne. — 
Prie pat alyvos. Ar matai? 

Dabar jis mato: nenatūraliai perkreiptą galvą, praskėstus spar- 
nus ir pražiotą snapą. Nieko nepasakęs, pripažindamas tik linkteli 
galvą ir atsineša plastiko maišelį. 

Sode įkiša abi rankas į maišelį ir sugriebia paukštį per plastiką, 
Paskui maišelį išverčia ir užriša. 

— Sunkus, — taria įžengęs virtuvėn. — Ar nori pakelti? — Pa- 
kilnoja jau formuluodamas teoriją: — Nusisuko sprandą. Matyt, 

atsimušė į sieną, girdėjau, kaip apie penktą dunkstelėjo, bet pa- 
maniau, kad vėjas... Ar ką nors girdėjai? 

Kristina nebyliai papurto galvą. Erikas pasižiūri į ją, paskui į 
maišelį. 

— Matyt, sirgo, sveiki paukščiai neskrenda tiesiai į namą... Na, 
nėra prasmės jo įsinešti. Eisiu ir paleisiu į šiukšliadėžę... 

Paskui jis ilgai prausiasi tekančiu karštu vandeniu, taip ilgai, 
kad baltos rankos parausta ir šviesių strazdanų nebematyti. 


Kristinos profesorius. 

Taip Eriką vadina Margareta. Nors iš tikrųjų jis nėra profeso- 
rius, jau daugelį metų tebetrypčioja docentūroje. 

Vis dėlto Margaretos apibūdinimas turi pagrindą. Erikas pana- 
šus į vulgarų profesoriaus atvaizdą. Yra siaurų pečių ir blyškiao- 
dis, o po dušo išdžiūvę ir susitaršę plaukai rusvomis garbanomis 
apriečia kone pliką lopą viršugalvy. „Einšteino šukuosena“, — juo- 
kiasi Margareta kažkur Kristinos atmintyje, bet šiandien Kristina 
nenori juoktis iš Eriko, tad sučiaupia lūpas. 

Ne todėl, kad Erikas pastebėtų ją juokiantis prie pusryčių 
stalo. Jis įsikniaubęs į „Dagens Nyheter“ ir išsiblaškęs grabalio- 
ja peiliu nematydamas, ką daro. Kartais rytais Kristina nustum- 
davo sviestinę ant virtuvės stalo tolyn, palikdama jį veltui graba- 
lioti, ir smalsiai stebėdavo, kiek laiko jis nepakels akių. Rekor- 
das — aštuonios minutės. 

Tuomet jie gyveno Linčiopinge ir jų dvynės buvo verksmin- 
giausių paauglystės metų. Jos sėdėdavo abipus virtuvės stalo — 
Osa šalia mamos, o Tuvė šalia tėtės — ir tyliai stebėdavo sviesto 
keliones. Kai pagaliau Erikas pakeldavo akis ir sutrikęs pasižiūrė- 
davo, Kristina sukikendavo, bet Osa susiraukdavo, o Tuvė šnirpš- 
telėdavo. Abi vienu gaistu atsistodavo, pristumdavo prie stalo kė- 
des paniekinamai brūžtelėdamos ir duetu pareikšdavo: 

— O Dieve, kokie jūs vaikiški! 

Taip, pamano Kristina. Galbūt tokie. Bent jau Erikas. Jis vai- 
kiškas pačia geriausia šio žodžio prasme, nes vis dar stebisi pasau- 


liu. Dauguma vyrų liaujasi stebėjęsi būtimi dar tik pradėję bręsti 

ir visą likusį gyvenimą paskiria kovai su ja. Erikas tebėra smalsus. 


Jis kovoja ne norėdamas laimėti, bet sužinoti. 


Taigi dabar jis išvažiuoja. Miegamajame kėpso prasižiojęs laga- 
minas, pasirengęs praryti paskutinius marškinius. Penkis mėnesius 
jo nebus, ir penkis mėnesius Kristina turės gyventi viena. Pirmą 
kartą, nes anksčiau ji visada likdavo su mergaitėmis. Bet dabar jos 
didelės, mokosi Upsaloje ir tik perplasnoja per Vadsteną, vieną kitą 
kartą apsilanko su daugelio mėnesių pertraukomis. 

Kristina nėra nepatenkinta. Atvirkščiai. Žinoma, Erikui kaltai 
dėstant, kad jam dar sykį teks tyrinėti svečio teisėmis, ji nutaisė 
ganėtinai paniurusį veidą, bet širdy pajuto, kaip suspurdėjo auk- 
sinė džiaugsmo žuvelė: ją paliks ramybėje. 

Ji nusišypso pagalvojusi apie daugybę jos laukiančių vienišų pus- 
ryčių. Pasitieks juodos kavos. Ką tik išspaustų apelsinų sulčių. Ir 
mažų karštų bandelių su Čedaro sūriu ir viskio marmeladu. Jo 
avižines kruopas ir javainius išmes vos parsiradusi iš oro uosto. 
Galbūt ir katę įsitaisys... 

Kaip paprastai, jis tarsi nujaučia, kada ji įsisvajoja apie pabėgi- 
mą ir laisvę. Nuleidęs laikraštį, pažvelgia į ją ir paklausia: 

— Ar negalėtum gegužę pasiimti porą savaičių atostogų? Ir 
atskristi? 

Kristina apgaulingai nusišypso. Gegužę ji ketina viena sėdėti 
sode ir žiūrėti, kaip krauna pumpurus alyvos, o.-ne prakaituoti 
dulkėtame Teksaso universiteto rajone. 

— Galbūt. Viskas priklauso nuo to, kaip laikysis Hubertsonas. 
Jei man reikės jį dangstyti, tikriausiai nieko neišeis... 

To užtenka, kad Erikas imtų saugotis šios temos. Jis linkteli ir 
paima laikraštį. Hubertsono liga jį erzina, nieko nenori apie ją 
girdėti. Gydytojas, nesirūpinantis savo cukralige, geriantis ir ry- 
jantis iki amputavimo ribos, protingiesiems kelia rūpestį ir drums- 
čia sąmonę. O Erikas yra protingas. 

Ir vis dėlto matydama, kaip jis susiraukia prie „Dagens Nyhe- 
ter“ vedamojo, pajunta jam tokį pat begėdišką švelnumą kaip ir 


prieš daugelį metų. Jis — mano vyras, pamano. Taip, net daugiau — 

mano išvaduotojas ir gynėjas. Visada man buvo tik geras, ir vis 
dėlto sėdžiu čia geisdama, kad jis išvažiuotų... 

Ji impulsyviai pakyla, prieina prie jo ir pasilenkusi pabučiuoja 
veik pliką plotelį viršugalvyje. 

— Jau dabar tavęs ilgiuosi, — pasako. 

Jis jaučia, kaip akimirką pasiduoda dvejonei, kaip įsitempia rau- 
menys ir skubiai atsileidžia. Atsistoja, apkabina ją ir bučiuoja kak- 
lą, skruostus ir ausis. Taip yra visada: ji pakšteli vieną kartą, o pati 
susilaukia daugybės bučinių. Gerokai per daug. Jos pačios meilės 
niekada nepakanka, ją užplūsta ir nuskandina jojo. Dabar turi su- 
valdžiusi geismą įremti rankas jam į krūtinę ir jį nustumti. Tokia 
mintis ateinančiais mėnesiais keltų grėsmę jų abiejų dvasios ra- 
mybei; nė vienam nevalia prisiminti jos bučinio, tik priešiškumą. 


Bet štai jis nurimo, nebebučiuoja, tik laiko ją prisiglaudęs ir 


pagaliau iš tikrųjų apkabina. 
— Ir aš tavęs ilgiuosi, — pagaliau ištaria Erikas ir paglosto jai 
galvą. 


Kristina išsivadavusi susikiša rankas į kišenes. Ir prisimena. Laiš- 
kas! Keistasis laiškas. 

— Žiūrėk, — sako ji ir atkiša laišką. — Gulėjo pašto dėžutėje, kai 
traukiau rytinius laikraščius. 

Bet Erikas, jau atsisėdęs ir įknibęs į „Dagens Nyheter“, į voką 
užmeta tik išsiblaškiusį žvilgsnį. 

— Nuo ko? 

Kristina trūkteli pečiais ir atsineša žirkles. 

— Nežinau... 

Suspaudusi voką, viršuje rūpestingai nukerpa milimetro pločio 
kraštelį. Vokas storas, laiškas greičiausiai daugelio puslapių. 

Bet traukdama jį iš voko iš pradžių pamano, kad apsiriko, nes 
tai visai ne laiškas, o rūpestingai suvyniotas rožinio popieriaus pa- 
ketėlis, kuriame yra kažkokia maža brangenybė. Vis dėlto, ant pus- 
ryčių stalo išskleidus šilkinį popierių, neiškrinta jokia brangenybė, 
iš pradžių jis atrodo visiškai tuščias. Tik po valandėlės ji pamato 
lapo viduryje tekstą — keletą trumpučių pieštuku išvedžiotų eilu- 
čių, kurių nė viena raidė ne aukštesnė nei dviejų milimetrų. 


DVIDEŠIMTO AMŽIAUS AUKSO FONDAS 39 


Prisitraukusi ir tinkamu kampu virš rožinio popieriaus pakrei- 
pusi virtuvės lempą, Kristina perskaito: 


Aš esu ilgai lauktoji, 
Niekada nepasirodžiusioji, 


Visų užmirštoji sesuo 
Keletą centimetrų žemiau mažutėlaitėmis kriputėmis iškeverzota: 


Ir aš sėdėjau tetos Elenos vyšnioj. 
Nors jūs nepastebėjot! 

Teta Ela, tetaela, tarantela! 
Šokis? Ne, voras. 


Tarantulas! 


— Šlykštu! — po valandos pareiškia Kristina, jungdama penktą 
bėgį. — Nesveika, šlykštu ir neuroziška — štai kaip. — Kokią dramą 
dabar ji žada inscenizuoti? Maniau, kad viskas baigta, kad reper- 
tuaras išsemtas. Vargšė Birgita liūdnai pagarsėja ir Nekaltoji Birgita 
neteisingai apkaltinama ir įstumiama į narkomaniją, jau nekalbant apie 
visą seriją spektaklių tema Didvyriškoji Birgita liaujasi vartoti kvaiša- 
lus, bet susidūrusi su sunkumais vėl nugrimzta į liūną! Man ji taip nusi- 
bodo! Ir Margaretos nebepakenčiu! Kodėl, dėl Dievo meilės, bū- 
dama kone penkiasdešimties, svetimiems žmonėms visą laiką tu- 
riu vaidinti vyresniąją ir jaunesniąją seserį? Žinoma, keletą metų 
mes gyvenome drauge, bet juk nei Margareta, nei Birgita man 
nieko nereiškė. Tik teta Elena. Dabar su jomis neturiu nieko ben- 
dra. Nieko! Nada!* Visiškai! 

Erikas uždeda ranką jai ant peties. 

— Tu per greitai važiuoji, nurimk. Nesuk sau galvos, paprasčiau- 
siai išmesk šitą laišką ir įjunk atsakiklį, kad galėtum išsiaiškinti, kas 
skambina. Kada nors jos vis tiek supras, kad tau neįdomu... 


* Amerikietiškas slengas, pažodžiui reiškiantis „teliudija Dievas“. (Vert. 


pastaba.) 

— Cha! — šūkteli Kristina. — Norėčiau pamatyti, kaip Birgita 
suprastų tokius taurius mostus. Arba Margareta. Čia, matyt, rei- 
kia sunkesnės artilerijos, juk nė viena neparodė kokių nors dides- 
nių jausmų būties subtilybėms.... 

Erikas juokiasi, gerai pažįstamas kvaksėjimas išblaško jai pyktį, 
ji atsigręžia ir išvysta it raudoną auksą saulėje švytinčius jo plau- 
kus. Pilkas rytas išsiblaivė į spindinčią pavasario dieną, dangaus 
skliautas aukštas ir žydras, o sniego dėmėse, išsibarsčiusiose juo- 
duose laukuose, žybsi saulė. 

Ji pasiėmė dieną atostogų ir nuveš į patį Stokholmą ir Arlandą. 
Jie turi pakankamai laiko, lėktuvas pakils tik po daugelio valandų. 
Ji sumažina greitį ir įjungia lėtesnę pavarą. Nėra ko spausti, gali 
pasimėgauti paskutinėmis valandomis dviese. 

Bet Erikas nenusiteikęs mėgautis. Jau ties posūkiu į autostradą 
jam įkyri sėdėti ir būti vežamam. Jo balsas pairzlėja. 

— Ar man išvykus planuoji imtis kokių nors žygių Postindustri- 
niame Rojuje? 

Kristina atsidūsta užgniauždama gižių atsakymą. Dvidešimt trejus 
metus kentė jo verksmingą pavydą, o šis ją erzina labiausiai. Ilgai ma- 
nė, kad bėgant metams jis pradings. Nesitikėjo nukrypsiant į namą. 

Bet taip yra. Erikas pavyduliauja jų namui. Ir besupykstanti 
Kristina priversta pripažinti, kad iš tikrųjų jis turi tam priežasčių. 
Ji myli Postindustrinį Rojų ir negali to paneigti. 

Mergaitėms išsikėlus į Upsalą, Erikas neprieštaraudamas pripa- 
žino, kad Linčiopingo namas per didelis ir kad jam pravartu imti 
švytuoti, kaip kad ji visus tuos metus švytavo tarp namų Linčiopin- 
ge ir tarnybos Vadstenoje. Bet jai parodžius raudoną XVIII amžiaus 
namą, paaiškėjo, kad jis turi kitų planų. Iš tikrųjų norįs gyventi bu- 
te. O Linčiopingo centre esama puikių butų, solidžių, patogių ir ne 
per daug nutolusių nuo universitetinės ligoninės. Ar ne geriau bū- 
tų, jei Kristina įsidarbintų Linčiopinge? Juk šeimos gydytojų refor- 
ma suteikė galimybių... Visą vedybinį gyvenimą Kristina vaikščiojo 
apie Eriką ant pirštų galų, nuolat saugodamasi, kad jo nesujaudintų 
ir nesuerzintų. Ginčai ir pikti balsai ją gąsdino. Aštresnio atsakymo 
pakakdavo, kad paširdžiuos suspurdėtų panika. Todėl ji nusilenk- 

davo ir prisitaikydavo iš gėdingai sumišusių baimės ir abejingumo. 
Kaip ji pajėgtų triukšmauti ir ginčytis dėl gyvenimo banalybių? Juk 
rytais vos išlipdavo iš lovos, visas jėgas išeikvodavo tampyti tai sun- 
kiai paslapčiai, keliančiai baimę ir pasidygėjimą. 

Ir vis dėlto ji gėdijosi. Jos prisitaikymas buvo savotiška mela- 
gystė, būdas jam valdyti. Bet Erikas tarytum nieko nepastebėda- 
vo. Kaip ir dauguma vyrų, buvo trumparegis, tad jam atrodė sa- 
vaime suprantama, kad ir ji visada nori to paties kaip ir jis. Juk tik 
taip esą protinga. 

Tačiau Kristina pasikeitė atsiradus progai nusipirkti seną namą 
Dainų gatvėje, Vadstenoje. Jei būtų reikėję rinktis Eriką ar namą, 
ji būtų pasirinkusi namą. Ir jis, matyt, suprato. Kai išvydo ją kil- 
nojant rankomis nukaltą raktą, liovėsi kalbėjęs apie butus Linčio- 
pingo centre ir prisipažino nugalėtas. Kaip bausmę tik bejėgiškai 
vogčiomis jai žnybtelėjo; žinoma, jam nesvetima mintis nusipirkti 
tą seną namą, bet — tikėjosi, kad ji supras, — jis neturįs laiko re- 
montuoti. Tuo reikės jai pačiai pasirūpinti. 

Ir Kristina pasirūpino. Kol Erikas tūnojo Linčiopingo name, ji 
keletą mėnesių visą laisvalaikį skyrė senajam namui. Nugrandė 
sintetinius dažus ir nudrėskė vinilo tapetus, išplėšė dulkių prisi- 
gėrusią kiliminę dangą ir nugludino senas grindis, vadovavo san- 
technikams, elektrikams, staliams ir stogdengiams, tuo pat metu 
pati kiaušinine tempera nudažė spintas ir duris. Metras po metro 
atkūrė tai, ką sugadino modernieji laikai, ir iš viso chaoso pamažu 
radosi tobulas senų amatų ir šiuolaikinio patogumo kompromi- 
sas. Ir šis daugiau priklausė jai, ne jam. Ji užkariavo namus savo 
darbu. Pirmąkart gyvenime Kristina pajuto įsigijusi nuosavybę ir 
pirmąkart suprato, kaip tai malonu. 

Tačiau vardą namui davė Erikas. Ką tik baigtas bendrasis kam- 
barys dar buvo tuščias ir neapstatytas baldais, bet Kristina, pakū- 
rusi koklinę krosnį, pradarė dvivėres duris norėdama jam paro- 
dyti, kokius gražius šešėlius ugnis meta ant perlo pilkumo sienų. 
Kambarys jį nustebino, jis sustojo vidury žingsnio ir sustingęs ant 
slenksčio tik po kurio laiko pasakė: 

— Tarsi žvelgtum į kitus laikus... 

Susikišęs rankas į kelnių kišenes, sparčiai žengė tris žingsnius 
plačiomis grindlentėmis, apsisukęs įdėmiai apžiūrėjo visas deta- 
les, paskui šypsodamas atsigręžė: 

— Sveikinu, Kristina. Tu sukūrei Postindustrinį Rojų. Šiame 
kambaryje atrodo, tarsi dvidešimto amžiaus niekada nebūtų bu- 
vę, tarsi jis būtų buvęs tik nevykęs epizodas. 

Sąmojis privertė suabejoti, mažne susigėsti. Staiga ji pasijuto 
lyg vulgari vogtų daiktų slėpėjo draugė, išlaikytinė, koketuojanti 
nudžiautais papuošalais. Keletą savaičių svarstė jo pastabą bandy- 
dama suprasti, kodėl jai taip nemalonu. 

Kristina jau anksčiau buvo patyrusi, kad jos santykis su istorija 
toks kaip neuroze sergančio žmogaus, kad dėl to jaučiasi prastai 
pavalgiusi ir išbadėjusi, kandi ir pavydi. Erikas nesuprasdavo. Tik 
trūktelėdavo pečiais dėl visų pastorių ir gydytojų, susigrūdusių jo 
genuose, ir sudejuodavo suirzęs dėl senų knygų ir klebonijos bal- 
dų, paliktų rūpintis ir saugoti jam su seserimis. Kam jam tas šlamš- 
tas? Jis yra medikas, o ne antikvaras, puikiai žino, kas esąs ir iš kur 
kilęs, ir nemato jokio reikalo tąsytis visų šitų senienų. 

Kristinai niekada nepavyko priversti jo suprasti, kad pati jau- 
čiasi lyg iš bebambių Kristinų giminės, niekieno nepagimdytų, 
išsiritusių kaip paukščiai ar driežai iš didelių baltų kiaušinių. Jis 
skėstelėdavo rankomis ir atremdavo ją mediniu protu. Juk žinan- 
ti, kad Astrida buvo jos motina. Juk tereikia pasirausti gyventojų 
sąrašuose, jei norinti sužinoti daugiau. O jei jaudinasi, kad iki 
septynerių metų veik nieko neprisimenanti, so what*? Juk prisi- 
mena ir ligoninę, ir vaikų namus, metus pas tetą Eleną ir paaug- 
lystę pas Astridą. Jei norinti žinoti daugiau, galima užsisakyti se- 
nus žurnalus ir vaikų globos komisijos dokumentus... 

— Tu nieko nesupranti, — kartą pareiškė ji sugniužusi. — Juk 
noriu ne savo istorijos. O kažkieno kito. 

Ir kaip tik šitai davė jai Postindustrinis Rojus. Nusipirkusi na- 
mą, ji gavo ir savo istoriją, kaip kad šiuolaikiniai žmonės įsitaiso 
viską, ką nori turėti. Jos laukujės durys buvo datuotos 1812 me- 


*Na, ir kas (angl.). 

tais. Pats namas buvo dar senesnis, o jos ką tik įrengto bendrojo 
kambario antikvarinėje knygų lentynoje gulėjo Senosios Vadste- 
nos draugijos išleista brošiūra, pasakojanti, kad pirmas pastatas 
šiame sklype iškilo dar paskutiniais XIV amžiaus metais. Daugiau 
istorijos jos neturintieji negali nusipirkti. 

Ir vis dėlto meilei nebūtini jokie protingi motyvai, kad būtų 
meilė. Kristina mylėjo Postindustrinį Rojų, nepaisydama jokios 
patirties. Likusi namie viena, prasimanydavo keisčiausių dalykų: 
prisikišdavo skruostu prie lango, paglostydavo sieną arba ilgiau 
nei dvidešimt minučių stovėdavo bendrajame kambaryje vien tam, 
kad pamatytų, kaip įsėlina prieblanda ir tarsi angelo pūkais nu- 
kloja blyškias spalvas. Kartą, bandydama apglėbti duris, prisivėrė 
pirštus. Kai tą vakarą Erikas parėjo namo, jautėsi lygiai taip pat 
nusikaltusi, tarsi būtų praleidusi popietę su meilužiu, tarsi pamė- 
lę pirštai būtų tokie pat iškalbingi kaip įkandimo ženklai ant kak- 
lo. Ir Erikas tai pajuto. Tvarstydamas jai skaudančius pirštus, su- 
veržė be jokio reikalo. 

Mano vyras, pamanė ji tą kartą, kaip ir daugybę kartų lig tol, ir 
impulsyviai paglostė jam skruostą. 

Mano vyras. 


Osa su 'Tuve laukia prie tarptautinio oro uosto. Erikas jas pama- 
to dar iš tolo ir nustebęs šūkteli. Kristina susijaudina pastebėjusi jo 
jaudulį. Jis nesitikėjo, kad dukterys suras laiko atvažiuoti į Arlandą 
iš Upsalos, norėdamos tik jam pamojuoti. Išsirango iš automobi- 
lio išskėstomis rankomis ir apkabina abi, Kristinai dar neišjungus 
variklio. Kai ji išlipa, jie stovi sukišę galvas ir susikabinę rankomis 
per pečius nelyginant prieš rungtynes įsiaudrinę futbolininkai. „La- 
pinai“, pamano ji. Futbolo komanda „Lapinai“. Jei ne kasmetinė 
Rudaplaukių draugijos sueiga. O šioms aš nepriklausau. 


Atsargiai užrakina automobilį ir prieina prie jų. 


Vėlesnės valandos pilnos balsų ir lakstymo. Erikas nuo registraci- 
jos stalo nuplasnoja į spaudos kioską, tuo tarpu mergaitės ilgesin- 
gai čiauška apie pietus „Dangaus mieste“. Tačiau tik bemaž po 

valandos jie pasiekia restoraną, nes mergaitės pakeliui turi užsuk- 
ti į kiekvieną parduotuvę. Erikas šypsos ir moka pinigus ištiktas 
neįprasto išlaidumo priepuolio. Naujų rankinių? Žinoma. Tikros 
„Mullbery“. Po naują megztinį? Žinoma, rankomis megztą tauti- 
niais raštais. Naujų kumštinių pirštinių? Taip, ką reiškia visuoti- 
nio bankroto laikais? 

Paskui, lėktuvui pakilus ir mergaitėms su visais savo krepšiais 
įšokus į Upsalos autobusą, Kristina lengvais žingsniais patraukia į 
automobilių aikštelę. Pūsčioja vėjelis, mėgaudamasi atgręžia į jį 
veidą, plaukai plevėsuoja, ir sekundę ji pajunta, tarytum pakilusi 
nuskristų. Ji laisva. Visiškai laisva. Nebereikia dirsčioti į laikrodį, 
virti pietų, jokių vaikų ar laukiančių pacientų. 

Pirmą kartą per daugiau nei dvidešimt metų ji pati sau ponia. 

Paleidžia variklį, šis žvaliai užparpia, ir automobilis atsargiai at- 
bulom išrieda iš aikštelės. 


Ilgesys apninka labai staigiai. Ji sustoja prie Niučiopingo tilto 
išgerti puodelio kavos ir eidama iš kavinės ūmiai prisimena šiurkštų 
Eriko skruostą, prigludusį prie josios, o paskui — šilkinius mer- 
gaičių veidelius. Pajunta tarsi grynai fizinę netektį, sunkų kraujo 
pritvinkusį skausmą duobutėje: mano šeima! Prieš ketvertą va- 
landų valgėme pietus ir kalbėjomės vienas per kitą, o dabar taip 
tylu, lyg nė vieno niekada nebūta... Bet aš noriu, kad jie būtų čia, 
noriu, kad jie mane suptų! 

Sustojusi automobilių aikštelėje, keletą sykių giliai įkvepia. 
Temsta, oras šaltas ir drėgnas. Palei tuščią sunkvežimių aikštelę it 
sargyboje stovi išlakių medžių giraitė, nelyginant Romos kareivių 
kohorta, laukianti įsakymo žygiuoti. Bet įsakymo niekas neduo- 
da. Pasaulis visai nutykęs, be vėjo ir be judesio, minutę neįsiter- 
pia net tolimas variklio burzgesys. Kristina smarkiau įsisupa į pe- 
leriną ir pažvelgia į dangų. Šis alyvų spalvos ir plynas: be debesų, 
be žvaigždžių ir net be lėktuvų. 

Visi dingę, pamano ji. Jų nebėra, ir aš jiems nebeegzistuoju... 

Įstrižai automobilių aikštelės eina vienišas vyriškis, ir susiė- 


musi nuo jo žvilgsnio ji pradeda pernelyg uoliai raustis rankinė- 

je raktelių. Automobilyje užsidega lemputę ir gerai apsižiūri veidą 
veidrodėlyje. Išsiskiriant Eriko akys spindėjo, Osa šniurkščiojo, 
o Tuvė atvirai verkė, bet ji pati stovėjo nieko nejausdama. 

— Kas aš per viena? — balsu paklausia atspindį veidrodyje ir 
tučtuojau pakartoja dar garsiau, lyg kalbėdama priekurčiam pa- 
cientui: — Iš tikrųjų, kas aš per viena? 


Po kelių valandų jos automobilis šokinėja per Dainų gatvės 
akmenis. Tylus kaip pažadas Postindustrinis Rojus skęsta vieni- 
šo gatvės žibinto šviesoje, budriai saugomas seno Raudonojo 
akimirką sustingsta pakreipta galva, it kažko klausytųsi. Miestas 
aplinkui, regis, visiškai nutilęs, bet staiga nuo Veterno stipriai 
papučia švelnus vėjas, švilpia ir švokščia nešdamas į žiemos šaltį 
pavasario ir žydinčių dobilų kvapą. Kristinai atrodo, kad jis stu- 
mia ją iš nugaros, kai ji nenorom pasuka prie laiškų dėžutės. 
Pradaro ją apimta negeros nuojautos, bet randa tik sąskaitą ir 
„Ica“ reklaminį lapelį. 

Prieš įeidama pasivaikščioja po naktinį sodą. Stabtelėjusi prie 
alyvos, paspardo žvyrą lyg norėdama palaidoti prisiminimus apie 
negyvą paukštį. Ji nemato žybsinčios cigaretės ir nepastebi, kad 
kažkas sėdi ant virtuvės laiptų ir ją stebi. Užtat krūpteli ūmiai 
išgirdusi šiurkštų balsą: 

— Labas, Kristina. Ar ir tu šiandien gavai laišką? 

Dieveii, kokia ji išsičiustijusi, pamano Margareta. Milo pele- 
rina ir odinės pirštinės! O po visa šia elegancija tikriausiai pasiri- 
šusi „Hermio“ šaliką... Su grandinėlėmis, arklio galvomis ir visu 
kitu šūdu. Taip, Dieve mano. 

Atsistojusi numeta nuorūką ant žolės, užmina kulnu ir sutrina 
tabaką ir filtrą į neįžiūrimas dalelytes. Paskui įsikiša laišką kišenėn 
ir pabrėžtinai nerūpestingai nutimpina prie alyvos. Priėjusi ar- 
čiau, pamato Kristinos veido išraišką. Ji išsižiojusi, pakėlusi viršu- 
tinę lūpą ir iškišusi dantis. 

— Ar išgąsdinau? Atleisk. Neketinau... 

Kristinos ranka plasteli prie apykaklės, ji trumparegiškai prisi- 
merkia po storais stiklais. 

— Margareta? Ar Čia tu? 

Klausti nėra reikalo, ji puikiai žino, kas čia. Šiurkštus balsas, 
perdėtai nerūpestinga laikysena, visa ko staigumas — tai gali būti 
tik Margareta. Jos balsas mažumėlę pašviesėja: 

— Vaje, labas! Kaip smagu tave matyti! Ar ilgai laukei? 

— Ištisas valandas. Jau ėmiau manyti, kad šiąnakt dirbi. 

— Oi, tu greičiausiai sušalai. 

— Jokio pavojaus, aš šiaurietiškai apsitaisiusi. Iš tikrųjų buvo 


visai smagu... 


Margareta, be abejo, meluoja. Žinoma, ji nesušalo — ji retai 
kada sušąla, jos kūnas įsuptas į kiek per storą šildančių poodinių 
riebalų sluoksnį, — bet smagu nebuvo. 

Iš tikrųjų nenusisekė visa diena, visa jos išvyka į praeities kraš- 
tovaizdį. Ir valandų valandas vieniša tūnodama Kristinos sode, Mar- 
gareta turėjo pripažinti, kad jau iš anksto žinojo, jog kaip tik taip 
viskas ir susiklostys. 

Kai kuriuos prisiminimus reikia palikti ramybėje, jie trapūs lyg 
voratinkliai ir nepakenčia nei minčių, nei žodžių. Turi pasitenkin- 
ti, kad jie kada ne kada blyksteli sąmonės pakrašty. 

Kaip tik tokie Margaretai buvo Tanumo prisiminimai: rasoti ir 
perregimi, jie sužibėdavo sąmonės pakrašty, ir ji labai atsargiai 
prie jų prisėlindavo. Sykį mėgino įvilkti juos į žodžius: tąsyk, ma- 
loniai atsipūtusi po valandėlės glamonių su Klasu, mėgino paaiš- 
kinti, kaip sumaniusi studijuoti fiziką. Šnabždėdama ir užsikirs- 
dama apsakė jaunosios Margaretos klajones viržynuose, kaip prieš 
pat aušrą ryto žara nusidažiusi tokiu pačiu blyškiai rožiniu atspal- 
viu kaip viržiai, kaip dangus susiliejęs su žeme ir kaip prieš išnyk- 
dama nuo ryto šviesos suspindusi Šiaurinė. 

— Kaip tik tuomet kopiau į kalvą... O pasiekusi viršūnę ir pa- 
žvelgusi į viržynus, išvydau tris milžiniškas baltas lėkštes. Tris pa- 
lydovines antenas. Bet juk tuomet šito nežinojau, tuo metu veik 
niekas nežinojo, kas yra palydovinė antena. Niekada nebuvau nieko 
panašaus regėjusi, bet spėjau, kad jos susijusios su kosmosu... Ir 
taip apsidžiaugiau! Pasijutau be galo laiminga, kad jos tokios di- 
delės ir gražios ir kad... Na, paprasčiausiai, kad jos yra! 

Iki tol tyliai glėbyje gulėjęs Klasas išsivadavo, atsisėdo nuogo- 
mis pėdomis šleptelėdamas į eglines miegamojo grindis. Jo balsas 
buvo kupinas apsimestinio susirūpinimo: 

— Saugok Dieve, Margareta! Ar dėl to padavei prašymą? 

Ji, žinoma, irgi susijuokė ir, pasikėlusi taip pat kaip ir jis, šlep- 
telėjo į grindis savo padais. Kumštelėjo jam alkūne. 

— Ar ne tu visą laiką aiškini, kad trupučiuką kvaištelėti leistina? 

— Aišku. Bet ne išeiti iš krašto! 

Paskui ji jautėsi nepatenkinta. Ko prasižiojo? Protingiau būtų 
buvę užkasti šituos išgyvenimus ir pripažinti; kad jais pasidalyti 
negalima. Su niekuo, net su patikimu draugu ir meilužiu. To rei- 


kalauja laiko dvasia, šių laikų amžinybės baimė. 

Apskritai aprašyti tam, ką ji patyrė, žodžių netrūko, bet ne pri- 
imtinų, tokių, kurių neatstumtų Klasas — tasai savojo laiko kūdikis. 
Jei būtų pasakiusi, kad išvydus antenas jai suputo širdis, kad jos 
priminė jai sudužusius laivus ir negyvenamas salas, jis būtų sutrikęs. 
O jei dar būtų pridūrusi, kad iš tikrųjų tai išgyveno lyg susitikimą su 
antgamtinėmis jėgomis, tikrai būtų išmušusi jį iš vėžių. Protingi 
žmonės religinių jausmų nepatiria. Bent šiais laikais. 

Bet taip buvo. Jai širdis tą rytą stačiai suputo, ir ji pirmąsyk 
gyvenime pajuto Dievą. Palydovinės antenos buvo galingesnės ir 
oresnės už bet kokią senąją katedrą ar šventyklų griuvėsius, ap- 
lankytus per archeologijos studijas. Umiai ji pasijuto tarytum Ro- 
binzonas Kruzas, Robinzonas, kai, laukęs visą gyvenimą, pagaliau 
išvydo horizonte šmėžuojančias bures. 

— O taip! — šūktelėjo ji, pati gerai nesuprasdama, ką turi galvo- 
je. — O taip! 

Tekant saulei, viržyno spalvos pasodrėjo, šimtai tūkstančių žiedų 
nusimetė anemiškus atspalvius ir patamsėjo iki purpuro, sidabrinės 
ašarėlių stygos virto auksu, milžiniškos lėkštės tvykstelėjo visomis 
prizmės išskaidytomis spalvomis, o šioms susiliejus vėl pabalo. Ir 
staiga ji pamatė, kad baltosios lėkštės — visai ne burės. Jos buvo 
balsai. Ilgesio šauksmai kosmosui: Čia mes! Čia mes! Gelbėkit mus! 

O dabar nieko nebeliko. Net prisiminimų. Šiandien ji sudras- 
kė voratinklį. Jau niekada nebeprisimins, kaip jauna moteris par- 
klupo viržiuose prikausčiusi akis prie antenų, kartu neprisimin- 
dama, kaip pusamžė moteris pasistatė automobilį kelio pakrašty 
ir iš jo išlipo. Vos primerkti vokai virpėjo iš nekantros, ji tarsi 
mėgino pratęsti malonumą iš pradžių nukreipdama žvilgsnį: no- 
rėjo išvysti tris baltas lėkštes tik atsistojusi gerai apgalvotoje vie- 
toje — prie užpakalinės automobilio sėdynės durelių. Tada paga- 
liau atsimerkė ir pažvelgė plačiai išplėstomis ir šviesiomis akimis, 
pasirengusiomis gerte sugerti... 

Bet jos nieko nesugėrė. Margareta mirktelėjo ir suprato, kad 
nors smėlynai, viržiai ir palydovinės antenos nepasikeitė — joms 
dvidešimt penkeri metai ne ilgesni kaip vienas kvėptelėjimas, — 
bet ji pati jau ne ta. Ir naujosios Margaretos galvoje tūkstančiai 

sukauptų nuodugnių žinių išvaikė visą orumą. Ji žiūrėjo į baltąsias 
lėkštes veltui mėgindama prikelti katedras ir šventyklų griuvėsius, 
sudužusius laivus ir baltas bures. Ji žinojo, ką mato, ir todėl nebu- 
vo vietos jokiems vaizdiniams: tai jokie šauksmai kosmosui, o tik 
trys palydovinės antenos. Gal pavadintum jas ausimis. Bet Mar- 
gareta nemokėjo patirti religinių jausmų ausimis. Akys gali būti 
ugnys, bet ausys yra ir liks ganėtinai banalios kriauklės. Svarbios 
ir atliekančios tam tikrą paskirtį, tačiau mažne tokios pat orios 
kaip nuospaudos. 

— Kvaiša! — šūkteli sau, paspirdama žvyrą prie griovio. — Idiotė! 
Bukagalvė! Apdujėlė! 

Akimirką dingteli svaigi mintis: kuo ji būtų tapusi, jei tą naktį 
nebūtų leidusis klajoti? Tuomet būtų jau seniai gavusi daktaro 
vardą. Nė vienas archeologas nerašo disertacijos ilgiau nei ketver- 
tą penketą metų, o fizikai tąsosi dešimt-—-penkiolika, kol ką nors 
sukurpia. Be to, archeologai važinėja į seminarus ir konferencijas 
Graikijoje, vakarais geria vyną ir mylisi. Fizikai ištisas naktis pra- 
sėdi vieni kokioje nors vėjų perpučiamoje Norlando pašiūrėje, 
stebėdami instrumentų duomenis. Bent jau tokie puspročiai kaip 
Margareta, stokojantys lakios vaizduotės, kuria pasižymi tikri ta- 
lentai ir kuri juos nuveda į CERN'3+ Šveicarijoje. 

Taip, pamano Margareta, vėl įsėdusi į automobilį ir paleidusi va- 
riklį, pats laikas suprasti, kad iš tikrųjų tesu nesusitupėjęs talentas... 

Ji pagraibė keleivio sėdynę ieškodama cigarečių, vieną rado ir 
užsidegė. Užsitraukus pirmą kartą, gailūs dūmai ėmė spausti iš 
akių ašaras, ji mirktelėjo, ir šios ištekėjo. Tačiau nepradėjo geriau 
matyti. Akys tučtuojau vėl pritvinko ašarų. 

Margareta sušnirpštė ir suirzusi smilium brūkštelėjo panosę. Ne- 
jau iš tikrųjų verkia? Margareta Juhanson — moteris, paleistuvystę 
pavertusi menu? Tikrai ne: ji neverkė penkiolika metų ir dabar ne- 
ketina pradėti. Automobilyje per daug dūmų... Nuleido stiklą. Nuo 
priešinio vėjo plaikstėsi plaukai ir akys vėl ėmė ašaroti. 


* Conseil Europėen pour la Recherche Nuclėaire santrumpa, reiškianti Europos 


branduolinių tyrimų tarybą. 

Bet okei. Žinoma. Vis dėlto pripažino, kad jaučiasi mažumą 
prislėgta, galbūt senokai taip jaučiasi. Nuo to laiko, kai suprato, 
kad viskas jos gyvenime tik pusėtina: esanti tik pusamžis pusta- 
lentis su įpusėta disertacija, pusiau pašlijusiais finansais ir pu- 
siau tikromis seserimis. Ar kaip jas dabar vadinti. Be to, kone 
visus metus ji būdavo moteris be apatinės kūno dalies: Klasas 
gyveno Stokholme, o ji pati — Kirunoje. Be to, Klasas seniai 
davė suprasti, kad gali pasiūlyti tik draugystę ir kūnų artumą. 
Taigi pusinius santykius. Margareta užgesino cigaretę ir išsivie- 
pė: gal galėtų tapti Čiviko mugės įdomybe? Ateikit pasižiūrėti 
pusmoterės! Tik pusė kainos! 

Keletas mylių už Udevalos pagaliau atsikratė savigailos. Susto- 
jo ties kryžkele ir dirstelėjo į žemėlapį. Taip, reikia važiuoti per 
Jončiopingą, nors į Stokholmą tai aplinkinis kelias. Bet juk turinti 
dar sykį stabtelėti keliaudama savuoju Memory Lane. 

Iš karto buvo nusprendusi neužsukti į Vadsteną, nors atmin- 
tinai mokėjo naująjį Kristinos adresą. Ramiai prapūškuos pro šį 
savimi patenkintą miestuką su savimi patenkintais daktarėliais 
ir toliau riedės į Motalą. Ten, prieš leisdamasi toliau į Stokhol- 
mą, uždegs žvakę ant tetos Elenos kapo ir vogčiomis užmes akį 
į senąjį namą. Ne todėl, kad skubėtų, — Klasas Sarajeve užtruks 
dar kelias dienas, — bet dėl malonumo pirmąsyk vienai pagy- 
venti Klaso bute. Neketina raustis jo paslaptyse, bet jei netikė- 
tai atsidarytų stalčius ar spinta... 

Ji sustojo pietų „Auksinėje ūdroje“, pusvalandį ar ilgiau sėdėjo 
tuščioje kavinėje stebeilydama į melsvai pilką žieminį Veterno van- 
denį, paskui atsistojo ir išėjo prie automobilio. Tai atsitiko nuva- 
žiavus kelias mylias: kažkas subildėjo, ir ūmiai senas Klaso „Fiat“ 
ėmė žvangėti lyg visas šarvuočių pulkas. Margareta pasuko į šoni- 
nį kelią ir sustojo, išlipusi apėjo automobilį bandydama išsiaiš- 
kinti, kas sugedo, bet nieko neaptiko. Bet vėl paleidus variklį, 
sužvangėjo dar labiau. Ji nebedrįso grįžti į autostradą, tik paleng- 
va riedėjo nosies tiesumu. 

Taigi vis dėlto ji atsidūrė Vadstenoje ir turėjo čerškančiu ir barš- 


kančiu automobiliu kaip utėlė ropoti siaurutėmis gatvelėmis. Ir, 

žinoma, galiausiai pasitaikiusi dirbtuvė greitai pataisyti nepažadė- 
jo. Pernelyg nuzulintas dujų išmetamasis įtaisas. Galimas daiktas, 
atsirastų Linčiopinge. Jeigu jai nuskils. 

— Rytoj, — estjotų tarme išretavo meistras. — Rytoj po pietų 
galėsi atsiimti. Tikrai ne anksčiau. 

Suprakaitavusi nuo įtampos, Margareta nubraukė kirpčiukus. 

— Ar daug kainuos? 

Jis kilstelėjo kepę ir nusuko žvilgsnį. 

— Galbūt. Nežinau. Pažiūrėsim... 

O kai ji išėjo į automobilių stovėjimo aikštelę, po valytuvu bu- 
vo pakištas laiškas. 


Drebanti ir susinervinusi atsikapstė iki Kristinai galbūt priklau- 
sančio namo ir dar labiau susinervino, kai niekas neatidarė. Kelis 
sykius apibėgo aplinkui, pabalzgino į virtuvės duris ir vis spaudė 
skambutį prie durų iš gatvės pusės, bet pamažėle suprato, kad 
elgiasi isteriškai. Juk namas iš tiesų galėjo būti tuščias. Nebuvo 
jokio protingo pagrindo manyti, kad Kristina kažkur lindi už juo- 
duojančių stiklų, nenorėdama įsileisti Margaretos. Jos nėra na- 
mie. Ir viskas. 

Uždususi, bet nuo proto prošvaistės palengvėjusia širdimi, Mar- 
gareta galiausiai įsitaisė ant virtuvės laiptų, pasirengusi laukti. Iš 
pradžių pačiupinėjo voką, apvertė ir smilium brūkštelėjo praplėštą 
kraštą, bet po valandėlės raumenys atsileido ir maloniai sušilo, 
rankos nusviro ant kelių ir lanku aptvėrė laišką. Nebelaikomas šis 
gulėjo ant džinsais apmautų šlaunų. 

Galėjo būti maloni valandėlė. Jei ne įkyrus balsas galvoje, 
vis išdainuojantis paskutines laiško eilutes: Gėda, gėda, kad nie- 


kas jos nenorėjo. 


Ilgai laukdama, Margareta ištiesė koją ir sportbačiu palietė so- 
do takelį. Galėjo kirsti lažybų, kad Kristina kas savaitę kruopščiai 
sugrėbsto žvyrą. Jog taip privalu daryti, jas išmokė teta Elena. 
Kiekvieną šeštadienį mergaitėms būdavo įduodama po grėblį ir 
tikimasi, kad jos atliks savo pareigą. Kristinai tekdavo takas nuo 

tvoros iki namo, Margaretai — kiemo aikštelė, o Birgitai — žvyruo- 
tas plotelis už namo. 

Jei Margaretai kada nors šautų į galvą sukauptą išmintį išsiuvi- 
nėti kilimėlyje, prisimintų būtent tuos šeštadienius. Kaip grėbstai, 
taip ir gyvensi, išsiuvinėtų. Nes taip ir buvo. Kaip jos grėbstė, taip ir 
gyvena. 

Vos tik teta Elena pradingdavo, Birgita nutrenkdavo savo grėblį 
į žolę ir nuropodavo prie namo sienos, nematomos pro virtuvės 
langą. Ten sėdėdavo dėbsodama iš po kirpčiukų ir taip atsidėju- 
si kramtydavo jau ir šiaip nukramtytus nagus, kad jie imdavo 
kraujuoti. 

Margareta smerkė jos elgseną. Ji nenorėdavo sprukti. Priešin- 
gai, norėdavo kiemo aikštelę tikrai išgražinti. Braukydavo grėbliu 
žvyrą plačiai užsinmodama, paišydavo gėles, cirko žirgus ir karalai- 
tes, bet išvydusi rezultatą tik bejėgiškai apsiverkdavo. Net nebū- 
davo matyti, kad ji stengėsi! Aikštelė atrodydavo negrėbstyta! 

Tik Kristina grėbstydavo kaip reikia, paskui ją žvyras tvarkingai 
guldavo vinies tiesumo juostomis. Baigusi savo ruožą, imdavosi 
Margaretos, o galiausiai Birgitos. Niekada nesiskųsdavo, priešin- 
gai, tarytum bijodavo, kad jos neužtiktų, ir, bailiai žvilgčiodama į 
virtuvės langą, skubėdavo baigti seserų darbą. 

Nors seserų esama visokių... 

Margareta pakeitė padėtį ir pasikrapštė kišenėje ieškodama ci- 
garečių. Pastaraisiais metais Kristina visiškai nuleido šalmo ant- 
veidį, neduodavo apie save jokios žinios ir niekada nerasdavo lai- 
ko susitikti. Advento savaitėmis Margareta kiekvieną kartą, su- 
skambus telefonui, viltingai pakeldavo ragelį: galbūt Kristina 
susiims ir, kaip kadaise, pakvies ją Kalėdų, — bet gaudavo tik kalė- 
dinį atviruką su Vadstenos nėriniais. Nuo Vulfų šeimos. Tai buvo 
galutinis atsakas: Kristina nepageidauja jos, kaip sesers. Gėda! Gė- 
da! Kad niekas jos nenorėjo! 

Ir staiga pasijuto visai kvailai, kad čia sėdi. Virpančia ranka už- 
sidegė cigaretę. Iš tikrųjų kodėl, dėl Dievo meilės, jai kartis ant 
kaklo tam, kas aiškiai nenori turėti su ja jokių reikalų? Visą gyve- 
nimą Margareta pasirinkdavo verčiau pati išeiti, nei kad ją palik- 

tų. Reikėtų ir dabar taip padaryti: pakilti ir susirasti nedidelį vieš- 
butuką. Ten plekštelėtų į stalą banko kortele ir gerai pavakarie- 
niautų — buvo tikrai išalkusi, — išgertų taurę vyno, o paskui įlįstų 
tarp ką tik iškočiotų baltų paklodžių... 

O gališsinuomoti automobilį ir važiuoti tiesiai į Stokholmą? Nors, 
antra vertus, ji negali visiems laikams palikti fiato Vadstenoje. Parsi- 
radęs Klasas visai pasiustų, jei nerastų jo savo vietoje. Ir dar tasai 
laiškas: ji turi kaip nors atsikratyti šėtoniško laiško, o Kristina, deja, 
vienintelė gali suvokti jo turinį. Čia kažkokios pinklės. Bet šitai su- 
prasti galėjo tik trys asmenys, vienas iš jų — pati rašeiva. O jos Mar- 
gareta tikrai nenorėjo užsipulti. Būtų net pavojinga: niekas nežino, 
kas dedasi suminkštėjusiose smegenyse. 

Nors vis dėlto? Ar jai reikėtų dėl to sukti sau galvą? Negi apsi- 
šikusi Motalos narkomanė pakenktų Margaretai Juhanson? Ar ne- 
galėtų šito laiško ir visų kitų, kurie greičiausiai dar ateis artimiau- 
siomis savaitėmis, nuleisti tualete? Ar turi duotis gąsdinama? 

— Ne, — atsakė sau garsiai ir ėmė keltis. Spjaus į visas šias kvai- 
lystes, susiras artimiausią viešbutį ir išsinuomos kambarį. Birgita 
gali eiti velniop. Kaip ir Kristina... 

Tą pačią akimirką gatvėje sustojo automobilis, ir Margareta ap- 
mirė. Dabar per vėlu nešti kudašių. Atsisėdo pastirusi ir įsiklausė 
į lengvus sodu ateinančios sesers žingsnius. Keisčiausia, ji sustojo 
prie alyvos ir ėmė spardyti žvyrą... 

Supratus, kad yra nematoma, Margaretai pabudo dramatizmo 
ilgesys. Vėl susmukusi ant laiptų, giliai užsitraukė cigaretę, o pas- 
kui gargždžiausiu balsu pasisveikino: 

— Labas, Kristina. Ar ir tu šiandien gavai laišką? 


Dabar abi lūkuriuoja stovėdamos šalia viena kitos, Kristina — su- 
glaustomis pėdomis ir padoriai sunėrusi rankas po pilvu, Margare- 
ta— plačiai išsikėtusi ir rankas giliai susikišusi į skrandutės kišenes. 
Umiai pasijunta visiškai saugi. Vakaro oras išvėdino plaučius ir išva- 
lė kraujo šlakus, ji jaučiasi stipri, švari lyg ką tik išmaudyta. 

— Gaila, kad turėjai laukti, — rimtai taria Kristina ir žengia prie 
virtuvės durų. — Bet šiandien nuvežiau Eriką į Stokholmą. Jis skren- 

da į Teksasą, kur tyrinės svečio teisėmis, tai iš tikrųjų labai įdo- 
mus, visiškai naujas sumanymas išnagrinėti vėlyvą nėštumą ir... 

Ji puikiai slepia nepasitenkinimą nekviesta viešnia. Balsas švie- 
sus, draugiškas ir gerai moduliuotas, visiškai kitoks nei tas, kurį 
Margareta prisimena iš vaikystės. Pirmaisiais mėnesiais pas tetą 
Eleną Kristina tik šnabždėdavo, kartais bemaž atrodydavo, kad 
švokščia. Kai ilgainiui prašneko, paaiškėjo, kad kalba itin keista, 
savotiškai iškreipta Skonės tarme. Dauguma skoniečių greitai at- 
pranta nuo dvibalsių, bet išlaiko grebluojamus gerklinius garsus. 
Kristina visai nebuvo gimusi Skonėje, ji makalavo liežuvio galu 
kaip ir visi kiti, bet švaraus balsio neištardavo. Tik po kelerių me- 
tų, kai mėlynapirštė Astrida — ragana, kuri buvo Kristinos moti- 
na, — atsibastė pareikalauti dukters, joms paaiškėjo. Astrida kal- 
bėjo taip pat. Bet tuo metu Kristina jau buvo perėjusi prie plačios 
estjotų tarmės ir neketino jos keisti. Pasislėpė už tetos Elenos 
kėdės ir paleido gerklę Astridai prisiartinus. 

Kristina įkiša raktą, atidaro virtuvės duris ir, įslydusi vidun, už- 
dega šviesą. Margareta įeina iš paskos, vilkdamasi skrandutę apsi- 
dairo po virtuvę. Logiška, pamano. Atominį šaldytuvą ir hiperšal- 
diklį jie užkišo už medinių durelių. Bet greitakrosnės negalėjo 
nuslėpti. Matyt, todėl ant geležinės viryklės stovi varinis dubuo su 
sausiukais. Kad nukreiptų žvilgsnį... Taip, Dievulėli! Nesunku su- 
sigaudyti, kokie žaidimai žaidžiami šiuose namuose. 

— Tataigi, — pasako ir pasikabina avikailius ant kėdės atlošo. — 
Vadinasi, naujas namas. Arba naujai senas. 

Kristina stabteli vidury virtuvės pirštais suėmusi viršutinę pe- 
lerinos sagą, lyg nenorėtų nusirengti ir atidengti spėjamo šilkinio 
šaliko po apačia. Vis dar užsegta pelerina žengdama į paltų drabu- 
žinę, meta per petį: 

— Galėsim apžiūrėti namus, jei nori, tik nusimesiu drabužius... 

Bet Margareta neketina laukti virtuvėje, kiūtina iš paskos. Ei- 
dama priemene, veidrodyje pamato, kaip Kristina skuba nusirengti: 
it gėdingą paslaptį nusiplėšia šaliką ir sumaigiusi įgrūda į seną 
komodą, tuo pat metu ranka persibraukdama plaukus. Paskui ran- 


ka nuplazda žemyn prie perlų vėrinio, šmėkščiojančio po švarku. 

Ar ir jį ketina nusitraukti? Bet nespėja. Tą pačią akimirką Marga- 
reta sustoja tarpdury, įsiremia į staktą ir rūgščiai nusišypso. 

— Puikūs perlai, — pagiria. — Ar gavai iš profesoriaus? 

Šie žodžiai tarsi pažadina seną jaunatvišką Kristinos atšakumą: 
staigiai kryptelėjusi galvą, ji parodo nė neketinanti nusiimti per- 
lų, kad ir ką Margareta apie juos manytų. 

— Taip, — pasako perbraukdama ranka papuošalą. — Puikūs. Ir 
seni. Daugelį metų ėjo kaip Eriko giminės paveldas, man jie ati- 
teko po anytos... 

Margareta kilsteli antakius. 

— Baugščiosios Ingeborgos? Ar ji mirė? 

Kristina linkteli. 

— Mmmm. Pernai pasimirė. 

Margareta nutyla ir stebi savo veidrodinį atspindį šalia Kristi- 
nos. Staiga pajunta nuovargį. Ko jai šaipytis iš Kristinos šaliko ir 
perlų? Ar pati neatrodo it standartinis modelis? Juk nešioja visus 
įprastinius atributus, reikalaujamus iš tariamai tradicijų nesilai- 
kančios pusamžės moters. Juodi džinsai ir dizainerio sukurta lini- 
nė striukė, kampuota berniukiška šukuosena ir išdažytos akys. 
Ant kaklo vėrinys, kurio originalumas ūmiai jai pasirodo tarsi men- 
kutis atsiprašymas už grožio trūkumą, — keli stambūs keraminiai 
bumbulai ant plonų odinių dirželių. Ką ji ketino jais parodyti? 

Kristina pažvelgia atsigręžusi. 

— Ar pavargai? 

Margareta linkteli. 

— Pastaruoju metu gerai neišsimiegu... 

— Kodėl? 

Margareta gūžteli. 

— Nežinau... Gal dėl nuojautos. 

Kristina padaro gydytojos grimasėlę, nuojautos netelpa į jos 
pasaulio sampratą. Bet staiga prisimena: 

— Tu kažką sakei apie laišką? 

Margareta ištraukia iš kišenės ir atkiša laišką, bet Kristina jo 
nepaima, susigrūda rankas į švarko kišenes, pasilenkusi įdėmiai 


apžiūri voką. 

Jos pakelia žvilgsnį tą pačią akimirką ir pasižiūri viena kitai į 
akis. Margareta išsiviepia ir greitai dirsteli į šalį. Gumulas gerklė- 
je, į kurį ilgai mėgino nekreipti dėmesio, išbrinksta ir sprogsta 
tarsi gleivėtas muilo burbulas. Ji turi smarkiai suspausti lūpas, 
kad neprasiveržtų rauda. Bet Kristina mato. 

— Nagi, — taria baugščiai plekšnodama Margaretai per petį. — 
Nurimk, Margareta... Ką ji ten rašo, kad taip jaudiniesi? 

Margareta vėl atkiša laišką, ir šįkart Kristina priversta jį paimti. 
Laiko jį tarytum užkrėstą, pirštai susispaudžia lyg pincetas, kurį 
atsargiai įkiša į voką, ir, ištraukusi suglamžytą popiergalį, apdairiai 
padeda ant komodos. Paskui pasitaiso akinius ir, ryžtingai metusi 
žvilgsnį į Margaretą, tvirtu balsu ima skaityti: 


Trys moterys gimdė vaikus. 

Oi, aiktelėjo Astrida, oi, aiktelėjo Elena, oi, aiktelėjo Gertrūda. 
Ūjojoj. 

Pribuvėja nusigręžė. Plumpt plumpt plumpt plumpt! 

Išlėkė keturi vaikai. 

Vienas atsidūrė ant grindų. Kieno ši netikėlė? 

Gėda! Gėda! Kad niekas jos nenorėjo! 

Gėda! Gėda! Kad niekas tavęs nenorėjo! 


Valandėlę stoja tyla, jos nežiūri viena į kitą, Kristina ranka per- 
braukia laišką. Paskui, regis, apsisprendžia. Pradariusi komodos 
stalčių, ištraukia pakelį popierinių nosinių. 

— Išsišnirpšk, — taria. — Paskui pavalgysim... 

Margareta padaro, kaip jai liepta, bet šnirpšdama, įsikniaubusi 
nosimi ir burna į nosinę, neaiškiai išmarma: 

— Galėčiau ją užmušti! Viskas per ją! Visas gyvenimas sumautas 


dėl Birgitos kaltės! 


Pavasaris tebuvo tuščias pažadas. Dabar bemaž naktis, ir žie- 
ma susitelkė paskutiniam puolimui. Pakilus vėjui, ėmė snigti, 
lango apačioje jau pridrėbta tirpstančio sniego. Prie virtuvės 
stalo sėdinčią Margaretą krečia šaltis. Krūmas už lango lanks- 

tosi, vieną sekundę glaustydamasis brūkšteli per stiklą, kitą 
šeria lyg pikta valytoja. 

Perskaičiusi Kristinos gautą laišką, Margareta šnarpštelėjo iš 
pykčio. Galbūt ji mažumėlę perdėjo: juk iš tikrųjų viskas tik ne- 
suprantama nesąmonė, tačiau atrodė, jog saikingai karšti žodžiai 
savotiškai pridengtų ašaras. Bet dabar ji seniai jas įveikusi. Žino- 
ma, tebesislepia ranka, priglaudusi popierinę nosinę, bet gumu- 
las gerklėje išnyko, akys sausos. Tvirtu žvilgsniu stebi Kristinos 
judesius prie indų plovimo stalelio. Ji sukasi tarp spindinčių ry- 
kų, tačiau atrodo tarsi įsilaužusi į savo pačios namus. Vaikšto labai 
tyliai, rankas prispaudusi prie kūno, atsukusi vandenį skubiai pri- 
stabdo srovę, kad per smarkiai neūžtų, o darydama šaldytuvo du- 
reles paskutinę sekundę prilaiko. Paskui atsidūsta — iš visa ko 
sprendžiant, visiškai nejučiomis, — nutveria dureles abiem ran- 
kom ir be jokio garso uždaro. 

Paslaptingumo įspūdį stiprina šviesa virtuvėje. Kristina užde- 
gusi tik lempą virš virtuvės stalo — iš „Švedų alavo“, pamano Mar- 
gareta, kainuoja ne mažiau kaip du tūkstančius kronų! — o pati 
prie indų plovimo stalelio tūpinėja prietemoje. Bet tai, ką ji ruo- 
šia, teikia daug vilčių: atkimšo butelį vyno ir pastatė, kad prisiger- 
tų oro, dabar mikrobangų krosnelėje atitirpdo naminę duoną, o 
užšaldytas luitas ant viryklės virsta sriuba. 

— Gal tau padėti? — klausia Margareta. 

Kristina iš nuostabos pakelia akis, bemaž pamiršusi Margaretą. 
Bet greitai susivokia. 

— Ne ne, — skubiai tarsteli. — Veik baigiau... Sėdėk. 

— Ar galima užsirūkyti? = “X--“ 

Kristina trūkteli pečiais. Margareta užsidega cigaretę ir palinksta 
prie virtuvės stalo su parengtu žiebtuvėliu. 

— Ar ir stearininę žvakę uždegti? 

— Aišku, — abejingai atsako Kristina. — Uždek... 

Margareta atpažįsta žvakidę. Iš Peru. Pati ją nupirko, ir galvoje 
staigiai šmėkšteli tos dienos prisiminimai: vėlų vakarą ji sėdėjo 
ant kranto Limoje. Prieš keletą valandų pirmą kartą išvydo tą vai- 
ką, liesą mažytį susiraukšlėjusį berniuką juodomis akimis. Jis gu- 

lėjo susidėjęs rankas už galvos kaip kūdikis ir stebeilijo į ją ne- 
mirkčiodamas. Tas žvilgsnis nutildė ją keletui valandų, netarusi 
nė žodžio, nulipo prie vandens, atsisėdo ant smėlio ir be žado 
įsižiūrėjo į Ramųjį vandenyną. Tai tik logiška, pamanė tąsyk. Mes, 
rastinukai, esame savotiški žmonės, turime vieni kitais pasirūpin- 
ti... Pakeliui į viešbutį ji šypsojos iš motiniškos laimės ir, sutikusi 
gatvės prekeivį, pardavinėjantį gražias rankomis dažytas žvakides, 
iš įkarščio nusipirko penkias. Viena jų ilgai stovėjo ant spintelės 
prie tetos Elenos lovos ligoninėje, kita, vadinasi, atsidūrė ant šito 
virtuvės stalo Vadstenoje. Bet kur dėjos gražiausia, toji, kurią pa- 
statė ant grindų prie berniuko lovytės, težinoma dievams... 

Kristina pastato priešais ją garuojančios sriubos lėkštę, ji atpa- 
žįsta rūgštų kvapą. 

— Ar čia tetos Elenos sriuba? — paklausia alkdama ir stveria 
šaukštą. 

Kristina pirmąsyk per visą vakarą nusišypso. 

— Taip, paskutiniais metais ji man davė daugybę receptų... Tu- 
riu guliašą. Ir aviečių pyragą... 

Margareta godžiai nusišypso virš sriubos šaukšto. 

— O, aviečių pyragas! Norėčiau recepto... Ar prisimeni? 

Daugiau jai sakyti nereikia, Kristina tyliai suburkuoja, tarsi bū- 
tų atsigirdęs tetos Elenos kadai nuskambėjęs juokas. Pilstant vy- 
ną, į juoko taktą jai kratosi ranka. 

— Papasakok, kaip tave užtiko įkišusią pirštus į uogienės stiklainį. 
Tuomet tau buvo riesta! Tiesa sakant, aš mirtinai persigandau... 

Margareta irgi nusišypso. 

— Taip, po kelmais. Tuomet gerokai trankėsi perkūnas... 

Kristina atkiša duoninę, gestas be įtampos, ledas tarp jų veik 
pralaužtas. 

— Ar dabar kada buvai prie kapo? — paklausia Margareta, im- 
dama šiltos duonos riekę. Jai užtenka tik paliesti, kad suprastų ir 
ją esant iškeptą pagal tetos Elenos receptą. 

Margareta gūžteli. 

— Buvau ten per Visus Šventuosius. Įtykinau vogčiomis. Nebe- 


mėgstu važinėti į Motalą... 

Margareta nustebusi stabteli su sviestiniu peiliu rankoje. 

— Kodėl? Ar susidūrei su ja? 

— Ne, bet... 

Ji sustingsta įbedusi žvilgsnį į sieną už Margaretos. 

— Taip, — nekantrauja Margareta. — Bet kodėl? 

— Jaučiuosi stebima. Tarsi visi žinotų, kas aš tokia. Po to 
karto, kai ji pavogė mano receptų knygelę. Tiek kartų reikėjo 
vaikščioti į kvotas. O paskui turėjau liudyti provincijos teisme. 
Rašė laikraščiai ir vietinis radijas transliavo intarpą, nebuvo 
itin malonu... 

— Bet jie turbūt neminėjo tavo vardo? 

Kristina kreivai šypteli. 

— Kas iš to. Čia visi apie visus viską žino. Ar Žinai, kas man 
atsitiko pavasarį? Nuvažiavau į Motalą apsipirkti ir nutariau už- 
eiti pietų į restoranėlį prie turgaus, tokią visai įprastą vietelę su 
pietumis ant padėklų. Ir šit išdygsta pati savininkė ir pradeda 
nurinkinėti indus. Trinasi apie mane, tarškina ir bilda, kad tik 
pakelčiau akis. Tuomet ši žmogysta paklausia: „Atleiskit, bet ar 
nebūsit daktarė Vulf iš Vadstenos?“ Ir turėjau prisipažinti... O ji 
suraukia veidą tokia dirbtinai užjaučiama mina ir pareiškia: „Na, 
norėjau tik pasakyti, kad daktarės seserį mes mėginome įdar- 
binti indų plovėja šiame restorane, juk mielai padėtume, bet 
nieko neišėjo...“ 

Margareta pasibjaurėjusi vypteli. 

— Ką atsakei? 

— Na, ką galėjau atsakyti? Nejau turėjau klausti, kaip ji pasly- 
do? Gal išsirengė priešais stovinčiuosius eilėje? Įsitempė savo klien- 
tus į plovyklą ir paleistuvavo? Įšvirkštė į bulves amfetamino? Ne, 
ačiū. Paprasčiausiai atsistojau ir pasakiau, kaip yra. Kad neturiu 
jokių seserų! 

Tai tarsi antausis. Bet Kristina, regis, nepastebi, kaip užkaista ir 
parausta Margaretos skruostai. Tik pakėlusi taurę taria: 

— Į sveikatą ir už susitikimą... 

Bet Margaretos ranka tebeguli ant stalo, ji nedrįsta pakelti 


savo taurės. 

— Deja, — sako stebėdamasi, kad toks tvirtas jos balsas. — pa- 
miršau tau pasakyti, kai pylei vyną. Aš negaliu jo gerti, nes šiąnakt 
turėsiu važiuoti atgal į Stokholmą... 

Ir niekada nebegrįšiu, pamano. Niekada, niekada! Gali būti 
tikra, tu šūdina mergše! 

Kristina nustebusi nuleidžia taurę. 

— Bet šįvakar negali važiuoti. Tokiu oru... Juk ir automobilio 
neturi. 

Margareta dirsteli į virtuvės langą. Lauke vėjas ir sninga, bet iki 
pūgos vis dar toli. 

— Nusisamdysiu, — pareiškia. — Supranti, darbas. Poryt daly- 
vausiu fizikos katedros posėdyje. Reikia pasiruošti... 

— Bet juk turime pasišnekėti, — neatlyžta Kristina. Dabar ji rim- 
tesnė, galbūt ima suvokti, ką pasakiusi. 

— Spėsim valgydamos... 

Kristina nuleidžia akis ir giliai atsidūsta. 

— Bet, Margaretėle... Mes taip seniai matėmės. O jei tavęs pa- 
prašyčiau? 

Margareta žiūri neatitraukdama žvilgsnio, bet Kristina nepake- 
lia akių. Jos balti pincetiški pirštai nervingai rankioja trupinius 
nuo staltiesės. 

— Būk gera! — sako vis dar nudelbusi akis, ir dabar tai suskam- 
ba, lyg iš tiesų maldautų. Tarp jų stoja tyla. Margaretos mintys 
blaškosi. Iš tikrųjų ji visai nenori leistis į kelią dar šįvakar, bet ir 
pasilikti trokšta ne daugiau. Abi galimybės žeminančios. Bet stai- 
ga ji randa išeitį. 

— A, — burbteli stverdama taurę. — Jei išmausiu ryt iš ryto, 
galbūt nusidanginsiu. Tuomet galėsiu važiuoti per Motalą ir ap- 
lankyti kapą. Taip seniai niekas nepadėjo ten gėlės... 


— O Birgita? — paklausia Kristina po vakarienės, keletą minu- 
čių joms tyliai pasėdėjus priešais koklių krosnį bendrajame kam- 
baryje. — Ką darysim su Birgita? 

— Užmušim, — pareiškia Margareta, trūktelėjusi iš likerio tau- 


relės. Kristina vaišina „Amaretto“, jis glosto gomurį ir kvepia 

migdolais, tačiau po sekundės it ugnis nudegina gerklę. Dabar 
jaučiasi gerai. Kristina jai pasiūlė truputėlį gero gyvenimo, ku- 
riam ji pati niekada neranda laiko. Tam reikia pasirūpinti smul- 
kmenomis, o smulkmenoms Margareta niekada nesijautė tu- 
rinti laiko. Paauglystėje ji nuolat vaikščiojo apsmukusiomis kel- 
naitėmis ir apie šlaunis netvarkingai susibraukusiu apatiniu, nes 
negalėdavo nė dvidešimties sekundžių skirti drabužiams. Ir taip 
visą laiką. Užaugusi kiekvieną dieną pradėdavo prie indų plovi- 
mo stalelio, paskubomis išmaukusi tirpios kavos. Stovėdavo ten 
nusiplikiusi liežuvį, neaiškiai ilgėdamasi tikrų pusryčių prie pa- 
dengto stalo. Kitą rytą, pasižadėdavo kas dieną, pradėsianti naują 
ir geresnį gyvenimą. Tuomet liausis rūkiusi ir imsianti daryti 
rytinę mankštą, pusryčiauti ir pasikabinsianti virtuvėje užuolai- 
das... Bet ne šiandien, nes šiandien turinti per daug darbo ir jei 
dabar jo nenudirbsianti, tai užklupsianti mirtis ir ji niekada nie- 
ko nenuveiksianti. 

Kristina nuo likerio susilaiko. Ji, regis, bijo alkoholio, kaip ir 
būdama jauna: per vakarienę tik porą kartų atsargiai gurkštelėjo 
iš vyno taurės. Dabar sėdi tiesia nugara fotelyje su atrama galvai, 
užsimetusi koją ant kojos, ir abiem rankom laiko kavos puodelį. 
Pirštai išskėsti ir pastirę, puodelis tarsi plevena tarp jų galiukų. 
Gerdama palenkia nejudrų sprandą ir lūpomis vos vos paliečia 
puodelio kraštą. 

— Taip, — sako Margareta, atsiremdama į fotelio pagalvėlę spran- 
dui. — Manau, kad imsim ir ją užmušim... 

Kristina kreivai šypteli. 

— Be abejo, viliojanti mintis. Bet per vėlu... 

Margareta sumirksi. 

— Kodėl per vėlu? 

Kristina siurbteli gurkšnelį kavos, ir jos šypsena susiaurėja. 

— Mums reikėjo ją užmušti po tetos Elenos nelaimės. Tuomet 
niekas nebūtų mūsų įtarę. O dabar per dažnai įdavinėdavom ją 
policijai ir keliais kartais per daug suteikėm informacijos tardy- 
tojui... Policija žino, ką apie ją manom. Bemat įmerktume uode- 
gą. Bent jau aš. 

Margareta neryžtingai nusišypso ir pasitempia fotelyje. 

— Bet aš tik pajuokavau... 

Pilkos Kristinos akys skaidrios kaip stiklas, prieš siurbtelėda- 
ma dar gurkšnelį, ji įsispyrusi žiūri į Margaretą. Nurijusi vėl nusi- 
šypso. Paprastai ir draugiškai. 

— Ir aš, — taria. — Ir aš tik pajuokavau... Tai ką darysim? 

Margareta užsidega cigaretę ir gūžteli. 

— Nežinau. Šiuo metu, matyt, kažin ko nepadarysi. Gal tik pa- 
mėgintume nuspėti kitą jos žingsnį... 

— Ir kaip manai, koks jis galėtų būti? 

— Neturiu jokio supratimo... Juk tai ir blogiausia. Daug kas gali 
nutikti. Nustipusi katė ant priebučio kilimėlio. Arba pasirodymas 
per televiziją kokioje nors svetainės programoje. Atleisk man. Arba 
Žmoniškumas. Ar kaip jos dabar vadinasi. 

Kristina staigiai ištraukia kojas iš puošnių batelių ir užsikėlusi 
pasikiša po sijonu. 

— Och! 

— Arba prikakotas krepšys ant tavo rašomojo stalo priimama- 
jame... 

— Per vėlu. Tą jau padarė. O paprastai ji nesikartoja... 

Margareta atsidūsta ir užsimerkia, tačiau neleidžia sau sustoti. 

— Arba anoniminis laiškas apie tave į „Vadstena Tidning“... Ne- 
skelbtinas, tik įprasti pliurpalai. Arba mažutis gaisriukas... Tik- 
riausiai įsivedei priešgaisrinę signalizaciją? 

Kristina tyliai linkteli. Margareta vienu ypu ištuština taurę ir 
trinkteli ją ant stalo. Įsivyrauja tyla. Kristina fotelyje susirangiusi į 
kamuoliuką. Pėdos pridengtos sijono, rankos sukištos į švarko 
rankoves. 

— Vis dėlto tai ne visų blogiausia, — pagaliau pasako ir nudelbia 
akis į kelius. 

Margareta neatsiliepia. Žinau, galvoja. Žinau. Blogiausia, kad 
ji žino visas mūsų silpnąsias vietas. Gėda! Gėda! Kad niekas tavęs 
nenorėjo! 

— Gal įpiltum dar taurelę likerio? — paklausia neatsimerk- 
dama. 

Po valandos ji be ūpo sėdi ant lovos krašto Kristinos svečių 
kambaryje. Kambarys ankštas ir perkrautas baldų. Kristina čia 
iš tiesų tiek prikišusi, kad net braška: sena geležinė lova, sena 
komoda, sena kėdė ir senas rašomasis stalas. Ir dar senų apmu- 
šalų imitacija. 

Margareta girdi, kaip Kristina vonios kambaryje valosi dantis. 
Greičiausiai antikvariniu šepetėliu. Drožtu rankomis ir 1840-ųjų 
metų ar panašiai. Ir greičiausiai Karlsono kleisteriu, kad naktį būtų 
gerai užčiaupta burna ir netyčia neišsprūstų kokia netikėtybė... 

Ne kažin koks buvo pokalbis. Ir ko iš tikrųjų ji tikėjosi? Kad 
Kristina išspręs tai, kas neišsprendžiama? Ar kad pasiūlys seseriš- 
ką pagalbą žmogui, kurį, iš visa ko matyti, laiko įkyriu pažįstamu? 
Buvo kvaila išvis čia važiuoti. Bet iš ryto ji išeis kuo anksčiausiai — 
laukdama automobilio gali keletą valandų pasivaikščioti po mies- 
tą — ir šįkart tikrai įrodys, kad yra pasimokiusi. Jokio bendravi- 
mo. Kad ir kas atsitiktų... 

— Ei! — šūkteli Kristina iš prieškambario. — Margareta! Vonia 
jau laisva... 

Margareta sugraibo rankšluostį ir neseserą, bet keliantis su- 
skamba telefonas ir ji sustingsta. Veidrodyje virš komodos mato 
savo veidą: susiaurėjusios akys, raukšlėta kakta. 

— Taip, — sako Kristina ten už durų. — Taip, bet... 

Valandėlę tylu. 

— Žinoma, — sako Kristina. — Bet... 

Ją pertraukęs kitas asmuo, regis, šneka nesustodamas. 

— Ar labai blogai? — klausia Kristina. 

Murmesys telefone pakyla visa oktava. Pacientas, pamano Mar- 
gareta. Aišku, skambina vienas jos pacientų. 

— Taip. Žinau. Pati esu gydytoja, — pagaliau ištaria Kristina. — 
Taip taip. Turbūt atvažiuosim... Taip taip. 

Padeda ragelį nepadėkojusi ir neatsisveikinusi. Akimirką namai 
visiškai nuščiūva, Margareta sustingsta priešais svečių kambario veid- 
rodį, Kristina, regis, lygiai taip pat nejuda prieškambaryje. 

— Margareta! — pagaliau pašaukia Kristina. Jos balsas prislopęs. 
— Margareta? 

Giliai atsidususi, Margareta išeina pro duris. Vidury prieškam- 
bario sustoja su rankšluosčiu ir neseseru glėbyje. 

— Ar ji skambino? 

— Ne, — atsako Kristina. — Iš Motalos budinčios moterų 
rūpybos... 

— Ko jos norėjo? 

Kristina atsidūsta ir ranka persibraukia plaukus. Staiga nebeat- 
rodo taip baugiai išsipuošusi: jos naktiniai susiglamžę, plaukai su- 
sivėlę, o chalatas prasiskleidęs. 

— Pranešė, kad Birgita sumušta. Labai sumušta. Ji guli Motalos 
ligoninėje ir jos mano, kad mes turėtume ten nuvažiuoti... 

— Kodėl? 

Kristina bejėgiškai atsidūsta, jos balsas sausas ir dalykiškas. 

— Ji miršta. Jos sakė, kad ji miršta... 

- P.rasilakėle! — šaukia kažkas iš tolumos. — Ar vemsi čia lovoje, 
prisisiurbusi šlykšti kekše... 

Vemsi? Lovoje? 

Balsas pradingsta neaiškiam murmesy. Birgita nežino, kas šau- 
kė, ir neįstengia atsimerkti. Tas pats šūdas. Bet, žinoma, ji kažkur 
guli lovoje... Lovoje su purvinomis paklodėmis. Brūkštelėjus au- 
dinį ranka, pirštų galai apkimba kažkokiais mažyčiais juodais rie- 
biais ir slidžiais grūdeliais. Ji yra regėjusi šiuos mažyčius grūdelius 
tokioje daugybėje lovų, kad ir neatsimerkusi atpažįsta. Taip būna, 
tik kai patalynė tiek surambėja, kad purvas nebepereina per au- 
dinį. Be to, ji atpažįsta kvapą: saldoką pridegusio tabako kvapą, 
sumišusį su rūgščiais alaus vėmalais. 

Taip. Ji teisi. Prasilakėlė lovoje apsivėmė. Ir, be abejo, išsivoliojo 
vėmaluose. Jie jau džiūsta ir truputėlį traukia skruostą. Tačiau ji 
neįstengia pakeisti padėties, kūnas per daug sunkus nuo pritvinku- 
sio kraujo ir sukaitęs. Gali tik be galo lėtai pakelti rankas ir suglau- 
dusi pasikišti po skruostu. Gertrūda kartą sakė, kad taip gulėdama 
ji atrodanti kaip angelas ant knygų žymeklio. Tikras angeliukas. 

Dabar vėl tylu, dabar ji gali atsidėti tam, kam iš tikrųjų nori. 
Snobėms. 

Mintys slysta gerai pažįstamu kraštovaizdžiu. Medžioklės kraš- 
tovaizdžiu. Po ranka pasikišusi automatą, tyliai it plėšrūnas ji sėli- 
na nuo kalvos prie kalvos. Ir šit — papliūpa į Margaretą. Ir šit — į 
Kristiną. Ji tvatina kulkas į kelius, pilvą, krūtinę ir gerklę. Cha! Iš 
prakeiktos beždžionės teliks faršas... 

Birgitai niekada neatsibosta vaikyti snobių. Kad ir kaip visa kra- 
tydavosi ir kentėdavo nuo abstinencijos, kad ir kaip paskui kaifuo- 
davo gerai įkvaišusi, kad ir kaip giliai pastaraisiais metais panirdavo 
į svaigalus, šis žaidimas išlikdavo toks pat. Tai vienintelė jos paslap- 
tis; ji niekada nerasdavo žodžių, norėdama ją nupasakoti bičams ar 
boboms iš socrūpybos. Šiaip ji žodžių kišenėje neieško, su kvaišū- 
nais pliauzija kaip kvaišūnai, o su bobomis iš socrūpybos — lotyniš- 
kai. Teisme net prabyla tarsi iš protokolo. Bet ką jai pasakyti apie 
šitai? Atsakymas pripažįsta, kad aštuonis tūkstančius šešis šimtus 
septyniasdešimt trim progom mintyse iš bobų Margaretos Juhan- 
son ir Kristinos Vulf ji padarė faršą. Taip, na ir kas? Grasinti neuž- 
drausta. Juk ji niekada nieko nepasakė ir nepadarė. 

Dabar vėl užeina skausmas ir blogumas, rodos, lyg kažkas mai- 
gytų vidurius bulvių grūstuvu: aukštyn žemyn, aukštyn žemyn. Žar- 
nos susisuka, skrandis dega. Bet šįsyk kaip reikiant neišsivemia, iš 
burnos išteka tik kažkokia rūgšti vandeninga pliurzė. Anksčiau 
visiškai lengvai surydavo dvi dėželes kvaišalų, užsigerdama degti- 
nės buteliu, ir nieko neatsitikdavo, jausdavosi kuo puikiausiai. Da- 
bar džiaugiasi, jei atgal neišverčia alaus skardinukės. 

Alus, o taip. Jei tik turėtų alaus. 

Ranka sunki kaip akmuo, vis dėlto jai pasiseka ją pakėlus įsi- 
remti į lovą, sudejuoja, galva sukasi, savijauta tokia, lyg atitrūku- 
sios smegenys it mazgotė plūduriuotų siūbuojančiam vandeny. Pilvą 
sutraukia mėšlungis, bet ji žūtbūt turi atsikelti... 

Dabar sėdi, bet vis dar neatsimerkusi, vis dar gerai nesuvokia, 
kur viršus, o kur apačia. Mėgindama mažumėlę pamataškuoja kojų 
pirštais, jie pasiekia šaltas grindis ir kažkokį skarmalą. Atsimerkia 
ir dėbteli tarp pražergtų kojų. Tarp pėdų drykso žaliai išmarginti 
marškiniai. Grindys pilkos ir tuoj už jos kulno pradegintos. 

Iš lėto pakelia galvą ir apsidairo. Ji ne namie, kažkur kitur. Kam- 
bariūkštis mažas. Iš kairės trys juodi langai, užimantys visą sieną. 
Kažkas mėgino vieną iš jų uždengti antklode, bet ši nukrito ir 
dabar laikosi tik už vieno kampo. Po radiatorium šviečia apvirtusi 
stalinė lempa. Matyt, yra naktis. Arba ankstyvas rytas. 

Kieno ši buvykla? 

Atrodo kaip ir kitos buvyklos, tuo pat metu gerai pažįstama ir ano- 
nimiška. Baldai iš rūpybos: į šalis krypuojantis stalas su įdagomis ir 
šlapiais ratilais, lova, ant kurios pati sėdi, ir du ant grindų pamesti 
čiužiniai. Dvi kėdės lentelių atkaltėmis, viena stovinti, kita pargriauta. 

Oras tirštas nuo dūmų ir žmonių kvapų. Matyt, drūčiai paū- 
žauta: peleninė kaupina nuorūkų, o stalas nukrautas buteliais, skar- 
dinėmis ir stiklinėmis. Birgita labai atsargiai pasvyra į priekį, kres- 
teli skardinę ir pajunta, kad ši veik puspilnė. Godžiai stveria ją 
abiem rankom ir išgeria, bulvių grūstuvas pradeda puolimą iš apa- 
čios, bandydamas išversti skrandį, bet ji atsilaiko, sėdi tiesia nu- 
gara užsimerkusi ir kovoja su šleikštuliu. Aprimus pirmiesiems 
traukuliams, toliau greitais gurkšneliais mukina skrandžio atmes- 
tą alų. Atsimerkia tik skardinei ištuštėjus. Lempa ant grindų, re- 
gis, šviečia stipriau ir visi kontūrai paryškėję. Dabar pamato, kad 
ji ne viena. Pasieniais pampso keturi — ne, penki — miegantys 
kūnai. Nė vienas iš jų nėra Rodžeris. Tačiau tolimiausioje kertėje 
sėdi jauna mergina ir spokso išsproginusi nieko nematančias akis. 
Atrodo keistai, lyg piešinys iš pasakų knygelės. Kaklas plonučiu- 
kas, o galva apskrita. Karalaitė Roželė, išslydusi iš pasakos... 

Įsirėmusi į lovą, Birgita stenėdama atsistoja. Ji vėl čia, toji sena 
moteris, drįstanti vairuoti vis daugiau jos minčių ir judesių. Ma- 
žumėlę pakikena iš savęs. Štai kaip jai viskas išvirto, jai, visada 
maniusiai, kad mirs jauna ir bus gražus lavonas. 

Tas pats šūdas. Dabar jai reikia į šikinyką. Susileidusiais keliais 
sverdėdama nužergloja prie durų ir atsiduria mažame prieškam- 
baryje. 'Tuliko durys atlapos, šviesa uždegta, o iš veidrodžio žvel- 
gia jos pačios atspindys primerktomis akimis, pilkomis lūpomis 
ir susivėlusiais plaukais. 

Prasilakėlė. 

Tukni prasilakėlė. Tokia bjauri, kad... 

Gėda degina, bet ji pripratusi ir gali atsikirsti. Užsidengusi vei- 
dą rankomis, sudrimba ant puodo ir valandėlę išnyksta. 


Pabunda, kai kažkas papurto už plaukų. Grybšnis stiprus, bet 


skausmas grynas, aiškus ir dilginantis. Bemaž malonus. 

— Oil! — aikteli blausiu ką tik atbudusiu balsu. — Ką, po velnių, 
Čia darai? 

— Pasitrauk, boba. Man reikia nusimyžt. .. 

Virš jos linksi dilba kimiu balsu ir dvigubu pagurkliu. Stiprus ir 
atkaklus. Pakelia ją už plaukų ir sviedžia į prieškambarį. Atsitren- 
kusi į drabužių kalną, ji susmunka ant grindų. 

— Prakeiktas šiknius! — surinka. 

Jis neatsako. Stovi išsižergęs virš klozeto, remdamasis į sieną 
priešais. Galbūt jos nė negirdi: žiūri negyvu uždaru žvilgsniu, įma- 
nomu tik tam, kuris su švilpesiu skrieja savo paties visata. Keista, 
kad jo nepažįsta. Aišku, senas kvaišys, o ji tarėsi pažįstanti visus 
senus Motalos kvaišius. Bet šito niekada neregėjo... 

Dabar jis ima dudenti sienai, nepakeldamas akių išmurma ilgą 
tiradą. Šios monotoniškos belzgynės iš pradžių ji nesupranta, bet 
paskui jis pakelia balsą ir žodžiai tampa aiškesni. 

— ...užmušti visas prakeiktas bobšes, surišti visas parsidavinė- 
jančias velnio kvaišūnes ir uždusinti dvokiančiose jų pačių putė- 
se... Blia... putėse... blia blia blia putėse... 

Akimirksniu Birgitai nušvinta galvoje kaip dieną, tokių tiradų 
jau yra girdėjusi ir puikiai žino, kas po jų būna. Pasirausia drabu- 
žių kalne savo vatinukės, kone bemat suranda ir ropodama prie 
durų į ją pusiau įsimalina. Tą pačią akimirką dilba išeina į prieš- 
kambarį, išvysta ją bruzdant ir padeda išsikepurnėti iš krūvos. 
Vienu žingsniu atsidūręs prie durų, atplėšia jas, dar sykį čiumpa 
jai už plaukų ir pakelia. Umiai ji visu svoriu pakimba ant plaukų, 
regis, oda atplyš nuo galvos ir ji apaks, akyse blyksi tik iki baltumo 
įkaitęs skausmas. Bet viskas eina sparčiai, po sekundės jau baigta. 
Jis paleidžia jos plaukus ir spiria į užpakalį basa koja. Nesmarkiai, 
bet užtenka, kad ji išlėktų į laiptinę. 

— Šliundra, — palydi veik normalaus pokalbio tonu. — Neš- 
dinkis! 

Birgita tiksliai žino, kiek turi jam nusižeminti, kad jos nepri- 
luptų. Nudelbia akis į grindis ir nurepečkoja kuo toliau nuo jo 
regėjimo lauko. Jei būtų pasitaikę laiptai, ji būtų nuslydusi jais 
greitai ir nematoma kaip gyvatė aukštoje žolėje, bet laiptų nėra... 

Ją apima panika: nėra jokių laiptų! Po akimirkos pamato liftą. 


Ten turi įsliuogti vos jam uždarius duris. 


Kai po poros minučių išspūdina į kiemą, užtrenkusi už nuga- 
ros laukujes duris, jau švinta. Naktį pasnigo ir vis dar labai šalta, 
pašiurpusi Birgita stipriau įsisupa į vatinuką. Išvysta savo pėdas. 
Jos apautos niekada neregėtais juodais bateliais. Plačiais juodais 
bateliais. Atrodo, nudžiovė Kiaulytės Mimi apavą. 

Iš lėto pakėlusi galvą, apsidairo. Kiemas visiškai svetimas. Ji stovi 
priešais niekada neregėtą pilką daugiaaukšų, o kitapus žvyruotos 
aikštelės stūkso keletas lygiai nepažįstamų triaukščių. Jie neseniai 
suremontuoti. Kažkas bandė pagražinti pilką betoną nudažydamas 
blyškiai rožine spalva. Neatrodo protinga. Pataikūniška. 

Birgita papurto galvą ir pradeda eiti, krypuoja per veją ir žaidi- 
mų aikštelę ant smailių kulniukų, mėgindama užčiuopti vedan- 
čiąją giją, kuri pasakytų jai, kur patekusi. Bet vedančiųjų gijų nė- 
ra. Tik namai. Dideli ir maži, pilki ir rožiniai. O tarp jų keletas 
žiemos nuvargintų krūmų, apytuštės automobilių aikštelės, mur- 
zinos pusnys ir abejingi grafiti. 

Kur ji? 

Stabteli automobilių aikštelės vidury ir palengva apsisuka. Viskas 
svetima, nieko neatpažįsta. Ir šalta, skruostai svyla, o kojų pirštai 
darosi nejautrūs. Nieko keisto. Juk pėdos visiškai šlapios! Staiga 
išvysta save sėdinčią vežimėlyje nupjautomis pėdomis; šis vaizdinys 
ir vilioja, ir gąsdina. Ji regi snobes kaltai stovinčias prie palatos du- 
rų. Jos vilki storus viršutinius drabužius, o ji pati — žydrą ligoninės 
chalatą, virš kurio puošniai atlenkta balta naktinių apykaklė. Ką tik 
išplauti plaukai tokie patys kaip jaunystėje. Iš pradžių snobių nepa- 
stebės, jos ilgokai stovės tarpdury tramdydamos ašaras, bet paskui 
ji lėtai pakels galvą ir pažvelgs į jas didelėmis juodomis akimis... 

Et! Ji nusipurto viziją ir dar sykį apsisuka. Juk neprotinga. Stovi 
čia nepažįstamam pasauly, apsiavusi svetimus batelius, ir palengva 
merdėja iš šalčio... Kad bent turėtų alaus. Jai reikia namo. Jos 
buvykla pilna slaptaviečių ir vienoje iš jų turėtų atsirasti alaus. 

Tolumoj išgirsta variklio burzgesį, priebrėkšmiu nurieda vie- 


nintelis automobilis. Sukryžiavusi rankas, ji leidžiasi burzgesio link, 

tai amžina kelionė tarp dar didesnės daugybės rožiniais dažais nu- 
grimuotų betono lindynių, vejų ir žaidimų aikštelių, bet dabar ji 
turi tikslą, dabar apglėbia save, kad sulaikytų šilumą, ir sparčiai 
nužygiuoja. Išėjusi į gatvę vėl ims gaudytis. Praleido Motaloje visą 
gyvenimą ir nėra gatvės, kurios nepažintų, kad ir kaip apsinešu- 
si... O susivokusi, kur yra, pareis namo ir išgers alaus. Ir išsimie- 
gos. Kaip reikiant. Savo lovoje. Akimirką ši mintis tokia gyva, kad 
ji užsimerkia ir eidama vos neužmiega... 

Velnias! Ji niekaip neatsikrato tų prakeiktų filmukų, nuolat be- 
sisukančių smegenyse. Jie pavojingi, magiški ir užburti, iškraipo 
tikrovę. Svajonės niekada neišsipildo, užtat karščiausius troški- 
mus reikia sukišti į juodą maišelį pačiame smegenų gale ir nieka- 
da nesusigundyti jo atrišti. Pasimokė dar vaikystėje. Tūkstančius 
kartų regėjo save iš senės Elenos namo išsikraustančią pas Ger- 
trūdą. Ir kas atsitiko? Gertrūda mirė. O paskui, paaugusi, taip 
gyvai vaizduodavosi šeimyninę laimę su Dogu, kad dabar svajonę 
prisimena geriau nei tai, kas iš tiesų atsitiko. Jie turėsią modernų 
trijų kambarių ir virtuvės butą ir užuolaidėles su raukinukais vir- 
tuvėje. O ką gavo? Malkomis kūrenamą krosnį, šaltą vandenį ir 
išvietę lauke, kol Dogas pabėgo, o vaiką atėmė. 

Užtat turi susiimti, negali vaizduotis esanti savo buvykloje, nes 
taip niekada ten nebegrįš. O jei galvosi apie miegą, daugiau nebe- 
miegosi. Galvok, ką darai, visada sakydavo senė Elena. Ir tai iš tik- 
rųjų buvo protinga. Vienintelė protinga mintis, per visus metus 
ištarta Šios gyvatės... 

Jau arti gatvė. Supratus, kad ir jos nepažįsta, jai suburbuliuoja 
pilvas. Gatvė plati, daug platesnė nei Motalos, dvijuostė ir su rezer- 
vine juosta per vidurį. Kitapus prasideda naujas gyvenamasis rajo- 
nas: pilki daugiaaukščiai juodais langais. Ji niekada nėra jų mačiusi. 

Kas čia per velnias? Kur ji? 

Birgita užsimerkusi giliai atsikvepia, paskui atsimerkia ir ban- 
do galvoti, ką daro. Birgita Fredrikson stovi kažkur vejoje, apsi- 
avusi šaltus peršlapusius svetimus batelius ir vilkinti savo vatinu- 
ką. Nežino, nei kur ji, nei kaip čia atsidūrusi, bet žino, kad jei 
užsitrauktų vatinuko užtrauktuką, drebėtų mažiau. Antra vertus, 

tai neįveikiamas uždavinys: pirštai nuo šalčio jau taip sugrubę, 
kad nieko nepadarytų. 

Tiesiai prieš ją driekiasi šaligatvis su apledėjusio sniego ploteliais 
ant juodo asfalto. Jai reikia perlipti pusnį, kad jį pasiektų. Apledėjęs 
sniegas šiugžda ir trekši po kojomis, keletas ledukų įlenda į juoduo- 
sius batelius. Bet ji perlipo. Dabar stovi ant šaligatvio. O už kelių 
metrų į ją žiūri moteris. Birgita perbraukia ranka plaukus, mėginda- 
ma atrodyti kaip eilinė į darbą traukianti ponia Svenson. Susikiša 
rankas į vatinuko kišenes, kad nemataruotų rankomis lyg kvaiša, ir 
santūriai nutipena prie moters. Dabar pamato. Čia autobusų stotelė. 

— Atsiprašau, — kreipiasi ir išgirsta, koks užkimęs jos balsas. 
Krenkšteli skubėdama įsikalbėti, kad net eilinė ponia Svenson pa- 
ryčiais gali truputėlį gergžti. Vis dėlto pati dėl visa pikta nutaiso 
šviesėlesnį balsą. 

— Atsiprašau, bet aš paklydau... Ar negalėtum pasakyti, kur aš? 

Moteris — užsienietė juodais trumpai kirptais plaukais ir plonu 
apsiaustėliu, aptempusiu užpakalį. Spoksodama į Birgitą rudo- 
mis kiek pasprogusiomis akimis, ji neaiškiai mosteli, o tai gali 
daug ką reikšti. Galbūt: Nemušk manęs, nutukusi milžine! Arba: Aš 
švediškai nekalbu, atstok. Arba: Mangs čia nėra, kaip ir tavęs. 

— Klausyk, — sako Birgita ir mėgina nusišypsoti, bet prisimena, 
kad jos burna pažymėta kastos ženklu. Jokia eilinė ponia Svenson 
nevaikšto juodomis išmuštų dantų kiaurymėmis. Kiekvieną kartą 
išsišiepdama ji parodo, kas esanti iš tikrųjų: kvaišūnė, persikvali- 
fikavusi į girtuoklę... Tarkštelėdama žandikauliu vėl užsičiaupia ir 
užgniaužia šypseną. 

Pasirodo autobusas. Jam kažko trūksta, ir tik po kelių sekun- 
džių Birgita suvokia, kodėl. Tekstas autobuso priekyje sako, kur 
jis važiuoja. 

Vrinevi? Bet juk tai Norčiopinge... 

Ir staiga Birgita susigaudo, kur ji yra. 

Autobuso vairuotojas nepalenkiamas, paleidęs variklį nekan- 
triai burgzti tuščiąja eiga, užsispyręs kartoja tą pačią frazę. Be bi- 
lieto važiuoti negalima. Išimčių nėra. 


Tvirtai įsitvėrusi metalinio strypo prie durų, Birgita kaulija: 

— Nerūstauk taip, velniai rautų! Juk lauke šalta... O pinigus 
paskui atsiųsiu, prisiekiu! Tik duok adresą, atsiųsiu pinigus tavo 
sumautai bendrovei vos parvažiavusi... Būk gerutis! 

Autobuso vairuotojas žiurkso tiesiai prieš save ir neatsako. 

— Betgi, — vėl kreipiasi Birgita. — Po velnių... Galgi teiktumeis! 

— Nulipk nuo laiptų, — sako vairuotojas, vis dar įbedęs žvilgsnį 
į priekį. — Autobusas dabar važiuos, ir aš noriu uždaryti duris. 

Durys šnypšteli, bet nieko neatsitinka. O Birgita neketina taip 
lengvai pasiduoti. 

— Galgi teiktumeis, ką... Kažkoks kipšas nušvilpė man pinigi- 
nę, bet namie pinigų turiu ir pažadu mokestį išsiųsti vos parsira- 
dusi namo. Dabar turėsiu pranešti policijai... Ei! Po velnių! 

— Išlipk! Aš uždarau! 

Autobuso vairuotojas grėsmingai priveria duris, bet nedrįsta 
uždaryti iki galo. Birgita užlipa ant aukštesnio laiptelio. 

— Ei tu! Aš net nesisėsiu, tik pastovėsiu įsitvėrusi stulpelio... O 
pinigus išsiųsiu! Prisiekiu! ž 

— Lauk! — surinka vairuotojas. Jo lūpos suspaustos, o nugara išsi- 
tiesusi. Birgita užkopia dar laiptelį. Dabar stovi prie pat vairuotojo. 

— Klausyk, — taria ir pamėgina nusišypsoti nepraverdama bur- 
nos. — Juk galėtum, velniai rautų, vieną kartą padėti merginai... 

Merginai! Kažkas pakartoja šį žodį ir prunkšteli jai už nugaros. 
Ji atsigręžia. Pačiame autobuso priekyje sėdi dvi paauglės. Viena 
prisikišusi šaliką, kad neprunkštų, kita — prispaudusi burną ran- 
kom. Nė viena nedrįsta pakelti akių. Birgita greitai įvertina jas 
žvilgsniu ir atsuka nugarą. Prunkščiančios paauglės visų blogiau- 
sia, jos labiau nei kas kitas primena, kuo ji tapo. Kadaise ji turėjo 
galią prunkšti iš viso pasaulio. Bet dabar neturi laiko krimstis. 

— Lauk! — pakartoja vairuotojas. 

— Bet klausyk, — taria Birgita. — Man rodos, aš kišenėse turiu 
smulkių. Plėšikas ne viską nugvelbė... Pradėk važiuoti ir matysi, 
kad kaip nors sukrapštysiu... Tu tik važiuok, o aš viską sutvarkysiu! 
Matai, šit radau kroną. Ir penkiasdešimt erių... Kiek tau reikia? 

Tačiau vairuotojas išjungia variklį ir atsistoja. Jis jos negąsdina, 
yra toks pat liesas vargšelis kaip ir Rodžeris. Tipiškas mamytės 


sūnelis, kuris nešasi vien todėl, kad vadovauja visam autobusui. 

— Galėsi važiuoti kitu autobusu, — pareiškia. — Lauk! 

Birgita toliau rausiasi kišenėse. 

— Tu tik važiuok! 

— Ar neprigirdi? Lauk, pasakiau! 

Paauglės tebeprunkščia jai už nugaros. Už jų prislopintu, bet 
aiškiu balsu staiga prabyla vyriškis: 

— Išmesk ją. Autobusas pavėluos. 

— Tikrai, — pritaria kitas. — Mes turime rūpintis savo darbu ir 
neturime laiko kažin kiek laukti... 

— Užčiaupk srėbtuvę! — drebia Birgita. — Tik užčiaupkit srėb- 
tuves ir nesikiškit ne į savo reikalus... 

Ji įkiša ranką į užpakalinę džinsų kišenę ir užčiuopia kažką 
keista. Banknotas? Na, aišku! Juk visada įkaušusi ten įsigrūda 
paskutinius pinigus. Sekundę užmiršta, kad jai reikia saugotis 
svajonių; pro šalį greitai pralekia vaizdas, kaip triumfuos tėškusi 
šimtinę šiam frantui. Ir šito trumpo vaizdo užtenka. Kai nulei- 
džia akis į daiktą, kurį laiko rankoje, suvokia, kad ir vėl atsitiko 
tas pats. Sapnas sugriovė tikrovę. Tai ne šimtinė. O laiškas. Keistas 


mažutis laiškelis. 


— Prakeiktas gestapininkas! — surinka risdamasi ant šaligatvio. 
Netenka pusiausvyros, bet užuot nugriuvusi atsigręžia, kad vėl pa- 
mėgintų įlipti į autobusą. Bet vairuotojas greitesnis. Paniekina- 
mai šnypšdamos durys užsiveria, ir nebėra už ko nusitverti. Auto- 
busas pradeda riedėti, ir pro šiltai geltonus langus keleiviai stebi, 
kaip ji bejėgiškai skeryčiojasi. 

— Prakeiktas gestapininkas! — vėl rikteli taikydamasi spirti į užpaka- 
linį ratą. — Prakeikta Hitlerio kiaulė! Aš įskųsiu tave dėl sužalojimo... 

Bet dar nebaigus rėkti, autobusas nutolsta ir ji pamato tik rau- 
donas užpakalines šviesas, palengva pranykstančias brėkšmoje. 


Tik nuėjusi gerą galą, pastebi vis dar laikanti rankoje keistąjį 
laišką. Jis brūkšteli per skruostą, kai pakelia ranką nusišluostyti 
snarglio. Teka ir iš akių, ir iš nosies, bet pati nežino, ar nuo šalčio, 


ar kad iš tikrųjų verkia. 

Sustojusi prie gatvės žibinto, apžiūri laišką iš arčiau. Senas vokas, 
jau naudotas. Kažkas perbraukė seną adresą ir šalia užrašė jos. Pan. 
Birgitai Fredrikson. Panelei! Koks molio motiejus ją vadina panele? 

Pirštai taip sugrubę, kad norėdama ištraukti laišką turi per- 
plėšti visą voką. Pamačius, kad popierėlis mažutis ir geltonas, gal- 
voje smilkteli beprotiška viltis. Receptas! Kažkas atsiuntė jai re- 
ceptą: galbūt sobrilio arba... O Dieve, taip — rohipnolio! Pirštai 
ilgai Ččiupinėjasi ir dreba, tad galiausiai turi pasitelkti ir burną, kad 
išskleistų geltoną lapuką. 

Ir iš tiesų tai recepto blankas. Net su jos sesers antspaudu: Kris- 
tina Vult, dipl. gydytoja. Tačiau raudonu tušinuku ir didelėmis gre- 
mėzdiškomis raidėmis išvedžiotas gerai pažįstamas tekstas: 


Jei lindėčiau Birgitos aš kaily, 
Pasimuščiau putytę tik oda. 
Išsitrenkčiau bastytis po šalį 

Ir be vargo mylėčiaus bet kada. 


O apačioje smulkesnėmis raidėmis: 
Ir ji taip padarė! 
Ji taip padarė! 
Ji taip padarė! 


Kažkas dryksteli nagais skrandį. Skausmas ją nustebina. Ji susi- 
lenkia ir susiima po krūtine. 


Paskui gerai nebeprisiminė, kur traukia. Ėjo ta pačia gatve visą 
amžinybę, kol už nugaros pranyko pilkasis septinto dešimtmečio 
betonas, dabar jai iš dešinės — geltonai tinkuoti šešto dešimtme- 
čio daugiabučiai namai, iš kairės — miesčioniškos vilos. Daugia- 
bučiuose šviečia keli langai, bet vilose vis dar tamsu. 

Birgita ieško senės Elenos namo, nebesusigaudo, kokiame lai- 
ke atsidūrusi, žino tik, kad laiškas su šlykščiu posmu giliai įgrūstas 
į liemenuką. Jaučia, kaip susiglamžęs popiergalis trinasi į krūtinę, 
drasko ir brūžuoja duodamas peno jos pykčiui. 

Velnio išperos! Elena su snobėmis! Dabar tikrai jas užmuš, da- 
bar galas fantazijoms, dabar jau ganėtinai prisikentėjo. Melai ir 
šmeižtas. Skundai policijoje ir tūžmingi liudijimai. Net ir kai bu- 
vo įstojusi į tikrą kelią, kai susiėmusi bandė pataisyti savo gyveni- 
mą, net ir tada persekiojo kaltindamos ir skųsdamos. Jos tik grio- 
vė, niekada nepadėjo. Ir vien iš pragariško pavydo. Ir šiandien 
tebėra tokios pat pavydžios kaip tąsyk, kai išvydo ją pirmą sykį. 
Mat ji turėjo Gertrūdą, tikrą mylinčią mamą. Juk Kristina turėjo 
tik pusprotę Astridą, močią, bandžiusią supleškinti savo pačios 
vaiką! O Margareta išvis neturėjo močios. Rasta skalbykloje. Kas 
per velnias tokia močia, kuri savo naujagimį paguldo skalbykloje? 
Šūdės buvo jų močios. O ji turėjo Gertrūdą! Ir šito negalėjo pa- 
kęsti nei snobės, nei senė Elena. Mat senė Elena norėjo būti vie- 
nintelė, visų didžiausia ir geriausia. Švedų motinystės meistrė! Taip, 
ačiū. Lyg niekas nežinotų, kaip buvo iš tikrųjų... 

Dar kartą šnirpštelėjusi Birgita nukervoja nuo šaligatvio, ant 
jo slidu ir žvarbu, o gatvėje automobiliai išarę sniego bliukatoje 
keletą juodų asfalto vagų, tokių sausų, kad net Kiaulytės Mimi 
spindinčios odos padai gali atsiremti. Ji paspiria priešais save su- 
šalusį ledo ir žvirgždo rubulą. Šis didelis ir kietas, didesnis ir kie- 
tesnis net už Dogo kumščius, o juk jo kumščiai buvo didžiausi jos 
regėti vyro kumščiai. Taip, Dogas! Jis antroji jų velniško pavydo 
priežastis. Niekada nepamirš Margaretos minos tą vakarą. Jos vei- 
do, sušmėžavusio priešais automobilio langą, stačiai žalio iš pavy- 
do. Dogas pasirinko ją! Visos dėmesio vertos Motalos panos — 
taigi ne Kristina ir kitos vėdarėlės — ten buvo, ir visos troško to, 
kas jai nutiko. Taigi. Niekam kitam to nenutiko. Tik jai. Birgitai. 

Sustoja vidury kelio juostos ir dar sykį tai išgyvena. Septintas 
dešimtmetis, melsva birželio prieblanda, ji Varamobadene. Su Mar- 
gareta, Laručiu ir Loja sėdi automobilyje klausydamasi nešioja- 
mam patefone besisukančios paskutinės Klifo Ričardo plokšte- 
lės, kai Dogas įlekia automobilių aikštelėn su „Chrysler“. Jis rau- 
donas, milžiniškais užpakaliniais stabilizatoriais ir tikrais šviesų 
vargonais pačiame gale. Visų stebimas, minutėlę pasėdi prie vai- 
ro, varikliui burzgiant tuščiąja eiga. Galbūt žinodamas, kad yra 

gražus, galbūt žinodamas, kaip žvilga juodi jo plaukai, o po odine 
striuke akinamai, kaip ir kakta, boluoja nailono marškiniai. 

Bet ne grožis labiausiai vilioja mergaites, o suvokimas, koks jis 
pavojingas — automobilių vagystės, pora metų jaunimo pataisos 
kolonijoje, paskui vasara su klajojančiu pramogų parku, — sklin- 
dantis aikštelėje tarsi kvepalų aromatas ir verčiantis jas nuleisti 
vokus ir apsilaižyti lūpas. 

— Dogai, — išlemena Larutis smarkiai virpančiu balsu ir pasi- 
lenkia pasukti starterio raktelio naujajame tėtės „Anglia“. Larutis 
panašus į tėtės automobilį. Aštriausi jo kampai kyšo neįtikėčiau- 
siose vietose. 

— Ne, — sustabdo Birgita. — Nepaleisk... 

Larutis išmokęs paklusti. Devyniolika metų klausė tėvo, be to, aš- 
tuonerius mokykloje klausė mokytojo, o pastaruosius ketverius — ir 
„Luksoro“ meistro. Dabar pirmą ir paskutinį kartą paklūsta Birgitai. 

Dogas išsliuogia iš automobilio ir, užtrenkęs dureles, apsidai- 
ro. Aikštelėje tyla, skamba tik Klifo Ričardo balsas. Visų žvilgsniai 
įbesti į Dogą, jo linkui it plaštakės plasnoja mergaičių svajonės, 
berniukai bejėgiškai pasitinka gūdžia tyla. 

Birgita žino, kad jis eina prie jos, dar jam net nepasukus link 
Laručio „Anglia“, žino, kad eina kaip tik prie jos. Žino ir Larutis. 
Kaktą jam išpila smulkūs prakaito lašeliai, bet jis neprataria nė žo- 
džio, tik pasilenkęs pakelia nuo jos kelių grotuvą ir užsideda ant 
savo. Dogas atplėšia automobilio dureles ir stveria Birgitai už riešo. 

— Dabar tu mano mergaitė, — pasako. Ir daugiau nieko. Tik tiek. 

Kaip filme, pamano ji. Visiškai kaip filme... Ir jai rodos, kad 
girdi dainuojant chorą ir smuikus, kai jis tempia ją iš automo- 
bilio; chorą ir smuikus, peraugančius į džiūgaujantį crescendo, 
kai jis, užmetęs ant „Anglia“ variklio gaubto, pirmąsyk ją pa- 
bučiuoja. Akies krašteliu ji pamato, kaip automobilyje užsimer- 
kia Larutis, o už jo sušmėžuoja pažaliavęs Margaretos veidas. 
Jos akys primerktos, o dantys prašiepti. Ji panaši į gyvulį, pa- 
mano Birgita ir užsimerkia. Dogo liežuvis kartus nuo alaus, ji 
pirmąsyk pajunta jo kvapą ir skonį. Visi kiti ragavę tik „Žaisliu- 


ko“ ir „Džono Silverio“. 

Užuot paėmęs už plaštakos, — jis niekada nepaims jai už plaš- 
takos, — Dogas čiumpa už riešo nelyginant kalinių prižiūrėtojas, 
ir ji mielai iš paskos nustypina prie raudonojo „Chrysler“. Kol ji 
įsitaiso, jis paleidžia variklį ir paspaudžia mygtuką. Automobilio 
lubos prasižioja ir nuslysta į šonus. Kabrioletas! Ji džiūgauja. Sėdi 
sau kabriolete su kiečiausiu Motalos vaikinu. Visa, ką šiame mies- 
te iškentėjo, ūmiai tampa lengvai pakeliama. Juk kančios buvo 
prasmingos. O prasmė — kaip tik ši akimirka... 

Norėdamas apsisukti, Dogas turi pervažiuoti visą aikštelę. Bir- 
gitai triumfo paradas. Ji išrinkta. Išrinktoji. Varamobadeno kara- 
lienė pasirodo neišrinktosioms. Bet vos automobilis išsuka iš aikš- 
telės, ji išgirsta šaižų berniokišką balsą, kliegiantį už nugaros: 

— Jei lindėčiau Birgitos aš kaily... 

Ji visada prisimins nuaidėjusį pašaipų kvatojimą, nors niekada 
nebus visiškai tikra, kad iš tiesų jį girdėjo. Tačiau dėl paskubom 
mesto šnairo Dogo žvilgsnio neabejoja. Ir jo klausimo: 

— Kas, po velnių, čia buvo? 

— E! — nuniūkia ji. — Nieko... 

Ką galėtų pasakyti? Kad jie šūkalojo dainušką, persekiojusią ją 
nuo trylikos metų? Kad ši dainuška būdavo peizojama ant tualetų 
sienų ir raižoma telefono būdelėse? Kad ji skardėdavo mokyklos 
kieme ir būdavo niūniuojama jai už nugaros, kai pradėjo dirbti 
„Luksore“? Juk šito negali pasakyti, nes tuomet viskas baigtųsi. O 
ilgainiui jis tikriausiai vis tiek sužinos... 

— Nuostabus automobilis, — verčiau taria ir ranka perbraukia 
galionuotą sėdynę. 


Ir tuomet jis tikrai nusišypso. 


Už nugaros sucypia stabdžiai, suurzgia variklis. Pusiau atsi- 
gręžusi, Birgita gindamasi mosteli: nusiraminkite. Vairuotojas 
dar sykį spusteli pedalą ir paleidžia variklį. Birgita nutaria ne- 
kreipti į jį dėmesio, atsuka nugarą ir išdidžiai nuvėžlina juoda 
asfalto juosta gatvės vidury, spardydama didžiulį ledo gurvolį. Ji 
negirdi. Jis gali laikyti paleistą variklį kiek tik nori, ji vis tiek 


neketina išgirsti. 

Kitapus gatvės stovi balta vila. Senės Elenos namas irgi buvo 
baltas. Galbūt čia tas pats, nors ir nėra visiškai toks pat. Galbūt 
Elena jį pakeitė, pasodino naujų krūmų ir perdėjo langus, kad 
Birgitai susisuktų galva. Iš jos galima tikėtis. Kažkas uždega šviesą 
virtuvėje, ir ji mato judantį šešėlį. Tikriausiai ji. Matyt, kaip pa- 
prastai, krypuoja tarp stalo ir krosnies nukarusiomis senomis 
krūtimis, teliūskuojančiomis po chalatu. Krūtys kaip kumštinės 
pirštinės su atvartais. O, po galų, kokia šlykšti toji senė! 

Gal Birgita ir toliau būtų šlitiniavusi per gatvę baltojo namo 
linkui, jei automobilio vairuotojas jai už nugaros nebūtų uždė- 
jęs rankos ant klaksono ir nesupypinęs. Bet jis taip padaro: tris- 
syk įsakmiai supypina. Birgita ūmiai sustoja vidury žingsnio ir 
nustėrsta. 

— Neaušink nasrų! — surinka, tarytum automobilis būtų gyvas 
padaras ir galėtų išgirsti. Bet ji stovi nusigręžusi ir riksmas nusiri- 
ta ne ton pusėn. 

— Neaušink nasrų! Ir atsikabink! 

Automobilis už nugaros vėl supypsi. Ir tada Birgita atsisuka. 
Sukdamasi susverdėja, bet tučtuojau atgavusi pusiausvyrą pa- 
mato, kad už jos išsirikiavę trys automobiliai spokso baltais pro- 
žektoriais. Pirmutinis vis dar kruta: grėsmingai urgzdamas rie- 
da prie jos pamažiukais, tuo tarpu vairuotojas nuleidžia langelį 
ir iškiša galvą. 

— K3 čia susigalvojai? — šūkteli. — Lipk ant šaligatvio, moterėle! 

Vienu žvilgsniu Birgita įvertina, kas tai per tipas. Spindintis au- 
tomobilis ir ką tik apkirpta galva. Akiniai, spiegiantis balsas, balti 
marškiniai ir kaklaraištis. Snobas. 

Birgita bjaurisi snobais. Užtat negalvodama pasilenkia, užtat 
sugriebia tą didžiulį ledo gurvolį ir iškėlusi virš galvos vienu stip- 
riu užsimojimu blinkteli jam tiesiai į veidą. Jis surinka ir sustabdo 


variklį; ranka, regis, prilimpa prie klaksono. 


Ir ryto tyla suskyla į daugybę garsų. Kažkas šaukia, pypsi klak- 
sonas, stabdomi kiti du automobiliai, jų durelės atsidaro, iššoka 
du vyrai ir vėl užtrenkia dureles, suloja šuo ir po sekundės baltojo 


DVIDEŠIMTO AMŽIAUS AUKSO FONDAS 79 


namo laukujes duris praveria žilas seneliukas. Abiem rankom įsi- 
kibęs į turėklus, jis palengva kepurnėjasi laiptais, regis, nepaste- 
bėdamas, kad yra basas. Pastirusi ir nurimusi Birgita stovi vidury 
gatvės ir, pati nė nekrustelėdama, įdėmiai seka kiekvieną judesį 
aplinkui. Bet basam seneliukui pastačius nuogą pėdą ant sodo 
takelio, ji atsipeikėja ir pradeda trauktis. Apsigręžia ir duoda į 
kojas. Dingsta iš akiračio dar jam nespėjus pasiekti šaligatvio. Bet 
jis ją matė. Kaip ir kiti. Jie matė, jei išvis ką nors įžiūri. 

Pasislėpti nėra kur. Sodai prie vilų per maži, o visi krūmai nuogi, 
išsikėtojusiais juodais stagarais. Kiemas už daugiabučio namų ki- 
tapus gatvės didelis ir tuščias, jame nėra net dviračių pašiūrės, 
kur galėtų susigūžusi patupėti. Birgita girdi savo žingsnius, savo 
šnopavimą ir sirenas tolumoje. Jau? Ar tikrai galimas daiktas, kad 
farai jau atsidangino? 

Ji bejėgiškai paklebena porą užrakintų durų, vieną po kitos iš- 
spaudo atsitiktines skaičių kombinacijas juodose dėžutėse šalia, 
tačiau tik sublyksi raudona lemputė. Sirenos artėja, jai reikia spruk- 
ti, reikia prasmegti... 


Jie suranda ją ant rūsio laiptų, nusiritusią slidžiomis pakopomis, 
nusibrozdinusią rankas ir išsisukusią pėdą. Keletą minučių ji be- 
jėgiškai daužė ir spardė rūsio duris, galiausiai nusiavusi Kiaulytės 
Mimi batą, mėgino kulnu iškulti durų langelį. Bet nieko neišėjo, 
jis net neįtrūko. Tvirtas storas stiklas. 

Ji pasidavė likimui išgirdusi, kaip sirenos užkaukė ir nutilo gre- 
timoje gatvėje, sudribo ant šalto cemento ir užsitraukė ant galvos 
vatinuką. Taip ir sėdi, kai jaunas raudonskruostis policininkas per- 
sisveria per turėklą dviem metrais aukščiau. 

— Ji čia! — šūkteli. — Radau ją... 

Jo Norčiopingo tarmė skambiabalsė, o bandšuniai pergalingai 
skalija. 


BAUDTZIA- 
MOSIOS 
EKSPEDICIJOS 


Aš esu benandante, nes keturis kartus per me- 
tus, tai yra per keturis jų laikus, naktimis 
kartu su kitais leidžiuos į kelią, kad palikęs 
kūną neregimas kaučiausi dvasia. .. 

Iš aukciono vadovo Battistos Moducco kalbos 
Čividalės inkvizicijai 1580 m. birželio 27 d. 

1 Puiku. 

Pagaliau išjudinau seseris. Dabar jos ten, kur aš noriu. 

Kristina, papilkėjusi iš nuovargio, sėdi automobilyje priešais 
Motalos budinčią moterų rūpybą, o Margareta kaip tik išeina pro 
jos duris. Rūpestingai jas uždariusi ir dar paklebenusi, ar užsi- 
trenkė, — laiptinė pilna įspėjimų apie išpampusius nuo adrenali- 
no patinus, — sustoja užsidegti dar vienos iš savo amžinų cigare- 
čių. Kristina atidaro automobilio dureles ir mostu parodo iškę- 
sianti kvapą, kad tik sužinotų, ką jai pasakė. 

— Jos neskambino, — praneša Margareta ir papurto galvą įsitai- 
sydama ant sėdynės. — Buvo tik trys merginos, viena savanorė ir 
dvi ieškančios prieglaudos. Nė viena neskambino, jos prisiekė... 

— Ir tu jomis tiki? 

— Absoliučiai. Toji, kur savanorė, net pasivedė mane į šalį ir 
papasakojo, kad Birgitos nebejsileidžia. Ji porą kartų sulaužiusi jų 
įrangą... 

— Viešpatie, — be jokios išraiškos taria Kristina ir įjungia varik- 
lį. — Nejau jai taip pasisekė, kad net moterų rūpyba nebejsilei- 
džia... Vikriai apsisuko, reikia pripažinti... 

— O ką dabar darysim? — paklausia Margareta. 


— Pusryčiausim, — atsako Kristina. — Po poros valandų man 


darbas... 


Birgita keikiasi. Ir kaip keikiasi! Nė vieno angelo visame dan- 
guje nelieka neapdergto, nė vieno pragaro velnių nepašaukto. Da- 

bar ją apleido ir spalvos: plaukai karo peleniniais kuokštais, oda 
nublyškusi ir stambiaporė, lūpos vos vos tamsėlesnės. 

Deja, taip atsitinka. Net toms, kurios kažkada buvo Motalos 
pieno baltumo Marilinos Monro. 

Tačiau jaunasis policininkas gražus. Stačiai nužengęs iš afišos: 
geltonplaukis, mėlynakis galiūnas pasteline persikų oda, užtemp- 
ta ant geležinių raumenų ir plieninio skeleto. Tokių jaunuolių anks- 
čiau nebuvo, jie postmodernistiniai ir priklauso šimtmečio pa- 
baigai. Dažniausiai atpažįsti juos iš žiaunos: jų labai išlavėję kaklo 
raumenys ir itin kampuoti smakrai. Iš tikrųjų keista. Juk šiais lai- 
kais jaunuoliams nereikia nei milžiniškų žiaunų, nei geležinių rau- 
menų. Būtų buvę logiškiau, jei jie būtų nublyškę ir sulysę susi- 
traukdami į gležnas pakalnutes, užuot išaugę galingais ąžuolais. 

Birgitos smakro raumenys irgi gerai išlavinti, bet visai dėl kitų 
priežasčių nei jaunojo policininko. Daugiau nei dvidešimt metų ji 
be perstojo griežė dantimis nuo amfetamino. Bet dabar galvoje 
tylu. Maža beliko dantų griežti, be to, ji perėjo prie kitų chemika- 
lų. Apsimeta pasirinkusi, sąmoningai atsisakiusi amfetamino, nes 
per daug prisižiūrėjusi, kaip miršta tokie kaip ji. Bet iš tikrųjų ne 
Birgita atsisakė amfetamino, o amfetaminas jos atsisakė. Jis ėmė 
nebeveikti ir paliko ją guostis alkoholiu. Šit kodėl sukruta jaut- 
rios cementiniais laiptais besileidžiančio Afišūno šnervės. Birgita 
iš tikrųjų su kvapu. Ne rožių ir ne jazminų. 

Ji vis dar tūno susirietusi, užsitempusi ant galvos vatinuką, ir 
atsisako pasijudinti, nors jis tolydžio ragina keltis. Ir tik jam 
sugriebus už rankos ir ėmus vilkti laiptais, atkunta ir ima keik- 
tis. Spjaudo jam į ranką, kliegia, kad prievartaująs nekaltą mo- 
terį, ir taikosi spirti į bandšunį. Šuo šiepia dantis pasirengęs 
kąsti, bet Afišūnas burblendamas jį sutramdo. Jis rūpinasi savo 
orumu. Niekam nevalia prikišti, kad jis pasitelkė šunį norėda- 
mas sučiupti keiksmais besisvaidančią girtuoklę. Su tokiomis 
susidoroja vienas. 

Tačiau Birgita niekada nesuprato, kaip svarbu išlikti oriai. Ji 
tarsi trokšte troško būti pažeminta. Motaloje nerastum nė vienos 
krautuvės, kur ji nebūtų apsivogusi ir sučiupta kaip vagišė, nė vie- 

nos gatvės, kur burnojanti ir mostaguojanti rankomis nebūtų pa- 
gauta policijos, nė vienos globos įstaigos, kur nebūtų apsimelavu- 
si ir išaiškinta kaip melagė. Esu ją mačiusi vemiančią į šiukšliadė- 
žę aikštėje — žinoma, šeštadienio popietę, kai aikštė pilna žmo- 
nių, — o paskui be žado palinkstančią į priekį ir stebinčią, kaip 
kojomis bėga skystos išmatos. Esu ją mačiusi girtą kaip pėdą, vėlų 
vakarą apsišlapinusią ir sėdinčią pusnyje, apsuptą besišaipančių 
paauglių gaujos. Esu ją mačiusi praskečiančią kojas vienam vyrui 
po kito, net ir tokiems kaip Rodžeris, kuris delnais pridengė jai 
veidą, kad nereikėtų į jį žiūrėti. Ir visada matydavau, kaip ji neša- 
si, kaip nesuprantamai didžiuojasi savo nuosmukiu... 

Sužalotasis automobilininkas stovi ant šaligatvio mažame pul- 
kelyje. Viena akis uždengta ranka, ant skruosto tarsi ašara Žybsi 
kraujo srovelė. Kiti du vairuotojai it sargybiniai stovi jam iš šonų; 
jie atsuka išblyškusius veidus ir žiurkso į Birgitą išplėstomis aki- 
mis. Prieš juos stovi vyresnis policininkas, kuriam kažkaip pa- 
vyksta ir būti, ir nebūti įvykio vietoje. Galbūt jis angelas, nusiste- 
kenęs angelas sargas, tiek daug prisižiūrėjęs, kad dabar išvis nieko 
nemato. 

Basas seneliukas apsiavė batus. Kai Afišūnas tai kumšėdamas, 
tai vilkdamas perveda Birgitą per gatvę, tas jau stovi prie išsiblaš- 
kiusio policininko. 

— Čia ji! — šaukia mataruodamas šlakuota ranka. — Ji kaltinin- 
kė. Aš ją mačiau! 

— Užčiaupk srėbtuvę, senpalaiki! — mechaniškai išbeldžia 
Birgita. 

Senų pažiūrų tėvų išauklėtam gerbti senatvę Afišūnui šito per 
daug. Jis trenkia jai per sprandą, taip smarkiai, kad ji ilgai neiš- 
mekena jokio garso. Ir tik tada jis prisimena, kad ir ji nebejauna. 


Kristina su Margareta, sėdinčios į Vadsteną grįžtančiame au- 
tomobilyje, irgi tyli. Mano seserys kaip susisiekiantys indai. Kai 
viena širsta ar paniūra, kita ima baimintis, meilikauja, prašo ir 
šypsosi, bet vos tik šioji galų gale nusileidžia, pati užsispiria ir 
supyksta. Visados šitaip, bent kol iš regėjimo lauko išnykusi Bir- 

gita. Vos šiai išdygus, kitos dvi tampa gniuždomai vieningos. Iš 
tikrųjų gniuždomai. 

Bet dabar, silpnoje prieblandoje, jos pasiekė savotiškai tykią 
pusiausvyrą. Praėjusi naktis buvo tokia kupina žodžių, kad jos iš- 
sisėmė. Kalbėjosi be paliovos, iš pradžių, kai tarėsi važiuojančios 
prie mirštančiosios, pagarbiai šnabždėdamos, paskui kasdieniš- 
kai, bet prislopintais balsais traumatologiniame skyriuje, balsais, 
kurie tučtuojau tapo šaižūs ir įtarūs, kai paaiškėjo, kad tarp naktį 
atvežtų pacientų Birgitos Fredrikson nėra. Kristina susijaudino 
labiausiai, jos santūrumas bemat išgaravo palikdamas ją nuogą ir 
nesivaldančią. Piktai kaukšėdama kulneliais, ji išnaršė visą ligoni- 
nę, žygiavo iš skyriaus į skyrių, o jos daktariškas balsas buvo toks 
griežtas ir autoritetingas, kad slaugės lankstėsi iš gryno siaubo. O 
pasikeitus Kristinai, pasikeitė ir Margareta. Jos pasitikėjimas su- 
aižėjo, ir ji bailiai plazdeno paskui Kristiną, avėdama minkštapa- 
džius madingus sportbačius ir nervingai plepėdama. 

— Jos nėra, spauskim iš Čia... 

Tačiau Kristina buvo nepajudinama: ji stropiai patikrino visus 
didžiulius pilko namo skyrius, nuo pediatrinio iki geriatrinio. Kai 
galų gale — daugiau kaip valandą išlaksčiusi koridoriais — pasidavė 
ir liftu nusileido į apatinį aukštą, buvo pabalusi iš pykčio. Dabar 
jau tikrai gana. Dabar pasirūpins, kad Birgita būtų visiems lai- 
kams uždaryta, ir pati apsiims išmesti raktą. 

— Esti beviltiškų atvejų, — pasakė stumdama lauko duris. — Tie- 
siog reikia tą pripažinti. Kai kurių niekaip nepakeisi... Tai užrašyta 
genuose. Ji visiškai tokia kaip mama. Beviltiška! 

Žvarbus nakties vėjas taršė Margaretai plaukus, kai suklupo raus- 
damasi kišenėse cigarečių. 

— Vajėzau, Kristina. Jau kam kam, bet tau iš tikrųjų vertėtų būti 
atsargesnei su genetika... 

Kristina apsisuko ir įsisiurbė į Margaretą juodomis akimis. Ji 
įgavo spalvą, net nykiai geltoni plaukai, regis, sutvisko gatvės ži- 
bintų šviesoje. 

— Turi omeny Astridą! Kad turėčiau būti kaip Astrida! Ohoho! 
Gal turėjau ir tėvą. 

Degdama cigaretę, Margareta pridengė liepsnelę delnu. 

— Ir ji greičiausiai turėjo. 

— Žinoma, — atsakė Kristina. — Kokį nors šlapjurgį. Dar vieną 
beviltišką atvejį. 

— O ką tu žinai apie savo tėtę? — paklausė Margareta. — Arba 
aš? Juk net nežinau, kas buvo mano mama. Ką tokios kaip mes 
galime išmanyti apie savo genus? 

— Pakankamai. Mūsų gyvenimas yra įrodymas. Ir kas man la- 
biausiai atsibodo, tai tavo sumyžtas humanizmas... Iš pradžių inkšti 
ir ją keiki, o paskui nesiryžti net žingsnio pabaigti. Užmušti ją, 
sakei. Bet kai reikia pasiryžti, taip ir nenueina nuo lūpų vargšė 
Birgita. Jau esu šitai regėjusi. Prisimink. 

Margareta piktai išpūtė dūmus jai į veidą. 

— Vadinasi, manai, kad tik išskirtiniai genai suteikė tau padorų 
gyvenimą? Nejau visiškai nieko nereiškia, kad buvai tetos Elenos 
numylėtinė? 

Kristina šnarpštelėjo. 

— Numylėtinė? Aš? Juk numylėtinė buvai tu! Žavinga ir links- 
ma. Aš buvau tik sumani, o jei nebūčiau buvusi sumani, iš manęs 
nieko nebūtų išėję. Nebeegzistuočiau. Nepamiršk, kad ir Birgita 
gyveno pas tetą Eleną... Tarpais ji net labiau mėgdavo Birgitą. Pa- 
vyzdžiui, kai ši pradėjo dirbti „Luksore“. Tai buvo puiku. Tikras 
darbas fabrike. Nepalyginamai geriau nei mano apdovanojimai ir 
pažymiai. 

Margareta delnu lengvai prisilietė prie Kristinos pelerinos, ieš- 
kodama jos rankos. Tačiau Kristina staigiu judesiu išsisuko. Ir tik 
tada Margareta suprato, kaip iš tikrųjų yra susijaudinusi. Užtat 
prislopusiu balsu paklausė: 

— Nejau nesupranti? Tu gąsdinai ją savo laimėjimais. Tai atrodė 
svetima. Birgitos darbas fabrike buvo normalu, jai suvokiama. O 
juk tik tiek ir tetroško mums duoti: įprastą gyvenimą. Įprastą dar- 
bą, įprastą vyrą ir keletą įprastų vaikų... Ir tu šitai gavai. Gavai 
viską, ko ji tau linkėjo, bet kur kas daugiau ir kur kas geriau. 

Tačiau Kristina nusigręžė ir ėmė eiti prie automobilio. 

— Dabar gesink nuorūką, — paliepė. — Gesink ir važiuojam. 

Margareta pustekinė užsitraukė pusiau surūkytą cigaretę. 

— Kur? 

— Be abejo, į moterų rūpybą. Juk reikia vienąsyk visiems lai- 
kams išsiaiškinti. 


Taip, Dievulėli. Lyg kas nors kada nors išsiaiškinama. 


— Pusryčiai, — it laiminga papūgėlė sučirška prie durų jaunes- 
nioji slaugė. — Rūgpienio ar košės, Dezirė? 

Klausimas tik taip sau. Ji puikiai žino, kad aš noriu rūgpienio. 
Ne todėl, kad jis gardus, avižinė košė su obuolių putėsiais gar- 
džiau, bet per Šerstinos Pirmosios rytinę pamainą negaliu pati 
valgyti košės. Apdrabstau paklodę, tad turiu būti valgydinama. O 
galėdama rinktis, ar pro šiaudelį siurbti rūgpienį, ar prisileisti ar- 
tyn auklę, pasirenku rūgpienį. Visada. 

Nežinau, kuo vardu ši mergina, dar neįsidėmėjau visų dieninės 
pamainos seserų ir slaugių vardų, bet ji mane šnekina taip, lyg 
būtume draugės nuo pat vaikystės. Tik Dezirė ir Dezirė. Šerstina 
Pirmoji nuolatos kala savo pavaldinėms, kad žmonės darosi su- 
kalbamesni, kai į juos kreipiesi vardu. Ji ištekėjusi už pardavėjo. 

Bevardė pastato padėklą ant stalelio prie lovos ir toliau čirška: 

— Duokš, išpurtysiu pagalvę, Dezirė. O paskui pakelsim nuga- 
rą, kad įsitaisytum reikiamam aukšty. Kad neapsipiltum. Juk no- 
rėsi kavos, ką? Merginos sako, jog tu tikra kofeinistė! Chacha- 
cha... Beje, ar judu su daktaru Hubertsonu šįryt jau susitikot? O 
gal ir jam palikti puodelį? 

Nusilaužk koją, pamanau. Arba pasikark. 

Akimirką man dingteli, kad tikrai galėčiau įlįsti jos galvon ir 
priversti kaip reikiant griūti ant užpakalio. Bet tai tik mintis: 
nebeturiu nei laiko, nei jėgų pavojingoms baudžiamosioms eks- 
pedicijoms. 

Anksčiau buvo kitaip. Pirmą vasarą, aptikusi savo gabumus, ži- 
noma, dar buvau tokia nemokša, kad ryždavausi bet kam, ir kartu 
tokia ištroškusi patirties, kad nekreipdavau jokio dėmesio į ap- 
linkinius. Matydavau tik, kad jie galėtų būti nešėjai: ligoninės pas- 
torius ir darbo terapeutas, slaugės ir gydytojai, atsitiktiniai lanky- 

tojai ir susirūpinę giminaičiai. Nekantraudama ir pakiršindama 
išgindavau juos į vasaros karštį, bet tučtuojau jų atsisakydavau, 
vos jiems susidūrus su kitais, kur kas geresniais nešėjais. Buvo 
tiek daug mano niekada neaplankytų vietų, o dabar norėjau pa- 
tekti visur. Be perstojo kaitaliojau pavidalą: iš ryto būdavau mer- 
gaitė aukštakulnėmis basutėmis ir drungno vėjelio glostomu spran- 
du, vidudienį — jaunu vyriškiu, sėdinčiu Veterno pakrantėje ir be- 
riančiu pro pirštus baltą smėlį, temstant — pusamže moterim, 
palinkusia prie karališkai žydrų pentinių ir traukiančia kvapus į 
visas savo kaukolės kiaurymes. 

Tą vasarą daug išmokau: kaip malonu pačiai bučiuoti ir kai 
tave bučiuoja, kaip nuo šokio sudrėksta net sausiausia makštis ir 
ką pajunti, nosim ir burna slysdama pūkuota kūdikio galvute... 

Beje. 

Rudeniop, sutrumpėjus dienoms ir medžiams virtus juodais į 
dangų įremtais drožiniais, viskas pasikeitė. Aš susipažinau su be- 
nandanti, klausydavausi jų įspėjimų ir pati pastebėjau, kad už išvy- 
kas reikia susimokėti. Po kiekvienos kelionės paimdavo vis dides- 
nis nuovargis, kartais keletą valandų tysodavau bemaž be sąmo- 
nės. Bet tuo metu jau buvau ganėtinai soti įspūdžių, kad galėčiau 
į juos ramiai žiūrėti. Sykį susidomėjau, kas dedasi skyriuje. Taip 
pradėjau landyti į savo slauges. Ir taip išmokau bijoti meiliausių- 
jų, švelniausiai šypsančių virš galvūgalio. 

Psichopatės. Potencialios žudikės. Visa gauja. 

— Argi tai gyvenimas? — šnabždėdavosi kavinėje ir koridoriuo- 
se. — Ji dorai nekalba ir nevaikšto... 

— Ir toji galva... 

— Taip, Dievulėli. Atrodo lyg ateivis iš kosmoso... Pirmą kartą 
tikrai išsigandau. | 

— O dar pragulos. Mačiau jos strėnas... Hubertsonas pliauškia 
apie linines paklodes. Tarsi jos padės. 

— Juk ji tikriausiai kenčia... 

— Žinoma. Nežmoniška. Išgulėjo tampydamasi trisdešimt me- 
tų, nejau tampysis dar trisdešimt? Ar dar daugiau. Geriau viską 


užbaigtų. 

Tą rudenį staiga padaugėjo nelaimingų atsitikimų. Viena su- 
klupusi ant laiptų susilaužė koją. Kita nusiplikė rankas verdančiu 
vandeniu. Trečia apsinuodijo vaistais nuo epilepsijos. Ketvirta rai- 
kydama duoną nusipjovė piršto galą. 

Ir taip toliau. 

Žinoma, žiauriai siautėjau, vis dėlto turiu pareikšti, kad mano 
nuosprendžiai buvo teisingi. Baudžiau tik už apsimestinę užuo- 
jautą tą, kuri prabyla žmogaus balsu, bet neturi jo širdies. Tylias 
tetules ir ramias mergaites palikdavau ramybėje; net susitaikiau 
su tyliais jų švelnumo ženklais. Nepuldavau jų, kai taršydavo man 
plaukus ir glostydavo veidą. Tačiau jos privalėjo tylėti. Tikras ge- 
rumas nelaido liežuvio. Jį galima parodyti daugybe veiksmų, bet 
tik ne žodžiais. 

Užtat man tokia atkari toji bevardė, dabar dedanti ant spin- 
telės mano pusryčius. Jos burna taip pilna žodžių, kad jie drim- 
ba per smakrą lyg seilės. O vis dėlto žinau, kad išėjusi iš mano 
palatos ji, kaip ir kitos, ištars: Ir kodėl ji išvis gyvena? Juk nėra 
jokios prasmės... 

Supraskite mane teisingai: man užkliūva ne tai, kad ji geidžia 
mano mirties, juk ir aš kartais geidžiu. Negaliu pakęsti jos pre- 
tenzijų, kad ji nė neabejodama laiko mano gyvenimą esant ne tokį 
prasmingą kaip jos. Nes kokia gi toji vertingoji jos pačios gyveni- 

"mo prasmė? Išperėti keletą jauniklių? Ar metų metus vakarais 
kiurksoti su pasipūtusiu vyru prie televizoriaus? O gal laimė ret- 
karčiais išbiznoti į akmenimis grįstas Vadstenos gatves ir pasileisti 
po parduotuves? 

Ji netektų žado, jei jos šito paklausčiau. Aš žinau. Visiems 
judriesiems — net ir Hubertsonui — lengva kalbėti apie bepras- 
mybę, tačiau itin sunku apie jos priešingybę. Prasmę. Ši sąvoka 
išmuša juos iš vėžių tarsi Gelbėjimo Armijos karius, kai atsidū- 
rę viešnamyje jie sutrinka, bet kartu taip susižavi, kad ima rausti 
ir ganyti akimis. 

Sakoma, jog kaltas Izaokas Niutonas, kad jo tris šimtus metų 
vyravusi mechanistinė pasaulio samprata vakariečius atpratino nuo 


prasmės sąvokos. Ir iš tikrųjų: jei pasaulis yra Niutono laikrodis, 

o žmogus — atsitiktinis mikrobas, tuomet prasmės sąvoka — vie- 
nas nemalonumas. Ir tokiame pasaulyje į biologiškai netobulą mik- 
robą — tokį kaip aš — nebūtina kreipti dėmesio. Laikrodis tiksės ir 
be jo. Gal net geriau. Taigi jo būtis ne tokia prasminga kaip biolo- 
giškai tobulų mikrobų. 

Bet dabar žinome, kad Niutonas tik prisilietė prie tikrovės. 
Pasaulis nėra nekintama mašina, o širdis. Gyva, išsiplečianti ir 
susitraukianti širdis, be galo išsipučianti ir nesuvokiamai subliūkš- 
tanti. Ir, kaip visos širdys, ji pilna paslapčių ir nepaaiškinamų da- 
lykų, mįslių ir nuotykių, pokyčių ir permainų. Nekinta tik viena: 
masės ir energijos dydis. Tai, kas yra buvę, išliks amžinai, nors 
nauja ir kitokia forma. 

Vadinasi, kiekviena tokio netobulo gumulo kaip mano kūnas 
dalelė yra lygiai amžina kaip ir visata. Tačiau išskirtinis šios dalelių 
sankaupos bruožas tai, kad ji suvokia savo buvimą. 

Aš turiu sąmonę. Šiuo požiūriu nesiskiriu nuo mane supančių 
žmonių, galinčių vaikščioti ir kalbėti. Ir esu įsitikinusi, kad pras- 
mė slypi ten, sąmonėje. Nieko neišmanau nei apie jos formą, nei 
turinį — ar prasmė yra lygtis ar eilėraštis, daina ar pasaka, — bet 
žinau, kad ji egzistuoja. Kažkur. 

Todėl drįstu pareikšti, jog mano gyvenimas toks pat prasmin- 
gas kaip ir šitos bevardės merginos, šiuo metu pjaustančios mano 
sviestainį pašto ženklo didumo gabalėliais. Taip, esu net tokia iš- 
didi, kad drįstu pareikšti, jog mano gyvenimas prasmingesnis. Nes 
ji visada bus ten, kur yra. Niekada kur nors kitur. 

O aš galiu atsidurti ten, kur manęs nėra. Visai kaip elektronas, 
darantis kvantinį šuolį. Ir kaip elektronas nepalieku jokio pėdsa- 
ko. Net ten, kur manęs nebuvo. 


Balandžio ragana, sako benandanti. "Tu veik tokia kaip mes, bet 
nesi viena iš mūsų. Aš įsakau savo nešėjui — žuvėdrai arba šarkai, 
varnai arba varnui — išskleidus sparnus ironiškai nusilenkti. Aš 
žinau. Esu veik tokia kaip jie, bet nė viena iš jų. 

Kai kurie man pavydi. Aš gebu daugiau ir galiu apskrieti di- 


desnius plotus. Bet šitai teisinga. Benandanti visada turi funkcio- 

nuojantį kūną, jie gyvena įprastą gyvenimą įprastame pasaulyje 
ir dauguma iš jų palieka kūną tik sulaukę švenčių keturis kartus 
per metus. Kai kurie net nesuvokia tokie esantys. Kai pasikeičia 
metų laikas ir jie nubunda rytą, visą naktį žygiavę Mirusiųjų 
procesijoje, tik miglotai prisimena blyškius veidus ir pilkus še- 
šėlius. Ir įsikalba sapnavę. 

Balandžio ragana kitokia. Ji suvokia, kas esanti. Ir pažinusi, 
ką geba, gali pažvelgti pro laiką ir pleventi po kambarį, gali pa- 
sislėpti vandens lašuose ir vabzdžiuose taip pat lengvai kaip už- 
valdyti žmogų. Bet ji negyvena savo gyvenimo. Jos kūnas visada 
menkutis, netobulas ir nejudrus. 

Mūsų ne tiek jau daug. Tiesą sakant, niekada nesu sutikusi ki- 
tų. Keturis kartus per metus senu papratimu prisijungiu prie Mi- 
rusiųjų procesijos vildamasi sutikti panašią į save, bet iki šiol taip 
neatsitiko. Vadstenos aikštė esti pilna visokiausių būtybių, bet ki- 
tos balandžio raganos niekada tarp jų nesutikau. Turėjau pasiten- 
kinti benandanti, bailiais šešėlių pasaulio piliečiais. 

Tačiau kartais praverčia ir piliečiai. Jų dėka jau esu atsargesnė 
nei pirmaisiais metais. Iš benandanti patyriau, kad jei kas nors 
prakalbina tuščią kūną, kai pats esi jį palikęs, niekada į jį nebe- 
sugrįši. Tuomet tapsi neapibrėžtu šešėliu, įgaunančiu formą tik 
Mirusiųjų procesijoje. 

Savame bute buvau saugi, ten niekas nedrumsdavo man ra- 
mybės, kol pati nepasiprašydavau pagalbos. Jei susimanydavau 
pamiegoti, pagalbininkai tyliai uždarydavo miegamojo duris ir 
nežadindavo. Čia kitaip: kiaurą dieną gali kas nors užmesti akį. 
Ir niekas taip neprovokuoja Šerstinos Pirmosios ir jos auklių 
komandos, kaip vidurdienį užsnūdusi pacientė. Tokią pacientę 
būtina kalbinti... 

Taigi dieną turiu saugoti kūną, tenkintis stebėjimu iš tolo ir 
nesikišti. Galbūt galėčiau pamatyti trumpą išvyką, sučiupti le- 
kiantį paukštį ir priversti kuo skubiausiai nunešti laišką adresa- 
tui. Pavyzdžiui. 

Bet naktys yra mano. Kol turėsiu atskirą kambarį, naktys bus 


mano. Kaip ir skirtingos naktinės pamainos. Vis dėlto išmokau 

apdairiai elgtis ir su šiomis moterimis. Nakties pradžioje daž- 
niausiai jų nejudinu, nes tuomet jos būna labai užsiėmusios ir 
sunkiai valdomos. Būdama kūne, prieš išskrisdama su žuvėdra 
ar šarka, niekada jų nieko neprašau, tik leidžiu parengti mane 
miegui ir užgesinti šviesą. Su žuvėdromis geriausia: jos plačių 
sparnų ir lankstaus skrydžio, ko trūksta šarkoms. Be to, yra ne- 
jautrokos, tarsi niekada nepastebi, kai jų sąmonę perskrodžia 
kita. O šarkos išsigąsta ir ima baidytis to, ką staiga pajunta už 
akių. Bemaž kaip žmonės. 

Taigi nenoriu gąsdinti naktinės pamainos moterų. Užtat ne- 
dažnai jas užvaldau, paprastai tik ramybės valandą tarp trečios ir 
ketvirtos, kai ligoniai miega giliai ir nesapnuodami, o jos pačios 
gali atsisėsti kavinėje ir atsiduoti mintims. Aš rūpestingai daliju 
malones, palengva perplukdydama savo sąmonę tai per vieną, tai 
per kitą. Šnabždu paguodos žodžius nuliūdusioms, paišau žydin- 
čius sapnus jaunoms ir paniūniuoju dainelę apie ramybės kupiną 
vandenį susijaudinusioms. Tik visoms ilsintis siauroje riboje tarp 
miego ir būdravimo, kurią nors įkinkau man tarnauti. 

Taip prieš keletą savaičių vieną naktį paliepiau Agnetai smul- 
kučiukėm raidytėm ant rausvo šilkinio popieriaus parašyti laišką, 
koridoriais atnešti į mano palatą ir paslėpti pagalvės užvalkale. 
Kitą naktį Marijai Luisai teko parašyti kitą laišką ir atlikti tą pačią 
kelionę. Dar po kelių naktų blyškioji Ilva gavo susiieškoti geltoną 
receptų knygelę ir suantspauduoti užmirštu daktarės Vulf antspau- 
du. Bet kai pakuždėjau jos galvoje Birgitos dainušką, taip pasi- 
bjaurėjo, kad paleido rašiklį. Turėjau taip išplėsti savąjį Aš, kad 
galiausiai jis užpildė visą jos galvą, ir tik tada jos ranka sugriebė 
raudoną tušinuką ir iškeverzojo popieriuje mano diktuojamus žo- 
džius. Rytą atėjus Hubertsonui, buvau tokia išsekusi, kad kalbi- 
nama nepajėgiau atsakyti. Bet kitą naktį vis dėlto įstengiau juoda- 
akei Tujai liepti paruošti tris naudotus vokus ir užrašyti ant jų 
adresus. O vakar, kai akmuo jau buvo išjudintas, dar gerai neįnak- 
tėjus nuginiau Leną į slaugių postą, priverčiau tylutėliai uždaryti 
duris, surinkti telefono numerį ir pareikšti, kad skambinanti iš 
Motalos budinčios moterų rūpybos... 

Ir viską padariau dėl Hubertsono, taip ilgai troškusio pasakoji- 
mo apie mano seseris. 
Bet kad ir kaip man svarbus Hubertsonas, negaliu jam duoti 


to, ko nori, nepridėdama ir to, ko nenori. Pasakojimo apie man 


paliktą gyvenimą. 


Šio pasakojimo pradžią man pačiai dovanojo Hubertsonas. 

— "Iu esi paskutinio badmečio paskutinė auka, — kartą pasakė. 
Galbūt taip ir reikėtų žiūrėti, juk pasakojimas apie kiekvieno iš 
mūsų gyvenimą yra ir pasakojimas apie tai, kas buvo iki mūsų. 

Taigi mano istorija prasideda ne mažiau kaip trisdešimt metų 
prieš mano gimimą. Baigiantis Pirmajam pasauliniam karui, vie- 
ną lapkričio dieną mažučiukė mergytė sėdi geležine krosnele ap- 
šildomame Norčiopingo kambaryje ir verkia. 

— Nenoriu ropių, mama... — sniaukroja užtinusia gerkle. — Ne- 
noriu ropių! 

Bet motina neatsiliepia, tik pasilenkusi įkiša krosnin dar vieną 
pliauską, dar spėja pamatyti, kaip sukibirkščiuoja tošis, ir uždaro 
dureles, kad įsidegtų ugnis. 

Visas mergytės veidelis šlapias ir maldaujantis: akys, lūpos ir 
smakras. Visa motinos laikysena sausa ir užsklęsta: kietai sučiaup- 
ta burna, sugniaužtos rankos, priešiškai nugręžta nugara. 

— Mamyte, nenoriu ropių... Nenoriu ir šiandien! 

Bet motina, nurijusi užuojautą, nebeprisimena, kodėl ją taip 
drasko mergytės rauda. Mergytė vėl pradeda, prasižioja dar kartą 
prašyti, bet motina atsigręžia ir pažvelgia jai tiesiai į akis. Mergytė 
bemat nutyla, nes nors ir neturi ketverių metų, gerai supranta, 
kas matyti motinos akyse. Bus dar blogiau. 

— Turime tik ropių, — taria motina. Mergytė neatsako, sėdi ty- 
lutėlė, motinai prijuoste šluostant nuo veidelio ašaras. Audinys 
nuo dažno skalbimo suminkštėjęs, bet ranka po juo nuo to paties 
vandens sudiržusi. 

O paskui, kai ruduo pereina į žiemą ir iš tikrųjų pasidaro blo- 
giau, mergytė nebeverkia, nutyla alkiui graužiant kūnelį. Šis su- 
maigo ir perdaro minkštą vaiko skeletą, kojytės išlinksta ir iš- 

krypsta, tose vietose, kur šonkauliai pereina į kremzles, iššoka 
gumbeliai, o dubuo paslapčia visiškai pasikeičia. 

Mergytė susitaiko su savo nuovargiu kaip kupra ant nugaros. 
Rytais, motinai išėjus į fabriką ir palikus ją vieną su pakurta kros- 
nele, užsirango ant ištraukiamos sofos ir guli. Ji nežaidžia, nebe- 
atmena tų avižinės košės ir pieno laikų, kai galėdavo žaisti. Bet 
atmintis sugrįžta, kai vieną dieną sofos dugne užtinka keletą tru- 
piniukų: įkišusi ranką pro čiužinio kraštą, smiliumi brūkštelėjo 
per medinį sofos dugną. Staiga užčiuopia kažką kieta. Traškios 
duonos trupinius. Kažkada ant šios sofos gulėjęs žmogus valgė 
traškią duoną. Tą pačią akimirką staiga ir nepaaiškinamai iš no- 
sies kliūsteli kraujas. 

Ši mergytė kraujuos visą gyvenimą. Jos kraujagyslės tapo tra- 
pios kaip muilo burbulas: sprogdavo vos paliestos vėjo. Ir bėgant 
laikui reikalai nepasitaiso. Jos kūnas, regis, atsisako tikėti tuo, kas 
vyksta vėliau: kad badmetis baigėsi, kad motina nukrauna stalą 
bulvėmis, kiauliena su svogūnų padažu, rupia duona ir kvapiais 
obuoliais, kad ji pati užauga ir išmoksta kepti labai riebias sviesti- 
nes bandeles ir surauginti pieną, tirtantį nuo tirštumo dubenyje. 
Ji vis tiek kraujuoja, o jos skeletas iškraipytas visiems laikams. 

Šiame kraujuojančiame kūne prasideda mano būtis, ten aš įsi- 
skverbiu ir tvirtai įsikabinu į storą gimdos gleivinę, ten sklandau 
gemalo gyvenimo amžinybėje ir augdama girdžiu, kaip ji dainuo- 
ja, kvakši ir juokiasi. 

Gydytojas, apžiūrintis ją prieš gimdymą, nieko nežino nei apie 
geležine krosnele šildytą kambarį, nei apie badą, tad jam ne galvoj 
išmatuoti jos dubens konjugatą. Trisdešimt valandų mano galvą 
maigo iškrypę kaulai, trisdešimt valandų mudvi kamuojamės, nes 
senasis badas laiko užtvėręs kelią į gyvenimą. Tik kai abi esame 
pasirengusios mirti, ją užmigdo ir perskrodžia gimdą. 

— Kas gimė? — pabudusi sušnabžda Elena. 

Ką jai atsakyti? Ką begalima atsakyti ? 

Akušerė nusigręžia ir tyli. Visi tyli. 

Bet aš pati ištiesiu ranką per laiką ir sukuždu: 

— Į krantą išplautas rąstgalys, mama. 


DVIDEŠIMTO AMŽIAUS AUKSO FONDAS 95 


Bet gal išvaduosiu Hubertsoną nuo šitos istorijos. Juk jis ir taip 
viską žino apie trapias Elenos kraujagysles ir sugniužintą skeletą. 
Juk, skirtingai nei aš, jis ją iš tikrųjų pažinojo ir globojo. 

Iš manęs jis laukia visai kito dalyko: užbaigto pasakojimo. Jis 
nori išvysti, kaip baigėsi istorija, prasidėjusi vieną birželio dieną 
daugiau nei prieš trisdešimt metų, kai jis savo šeimininkę rado 
ant grindų ištiktą insulto. 

Jis dažnai pasakodavo, kaip tada elgėsi trys mergaitės: kaip Kris- 
tina stovėjo lyg įšalusi tarpdury, lūpas užspaudusi kumščiais, kaip 
Margareta sėdėjo šalia Elenos laikydama jos ranką, kaip Birgita 
glaudėsi prie sienos šaižiai spiegdama: 

— Aš nekalta, aš nekalta... 

Jis išvežė Eleną greitąja. O kai vėlai vakare parsirado, namai 
buvo tušti ir ant durų kabojo lapelis, pranešantis, kad mergaitė- 
mis pasirūpino vaikų globos komisija. 

Vėliau jis stebėjęs jas tik iš tolo. Žinoma, Kristina yra jo kole- 
gė, tačiau labai santūri kolegė. Ji mielai šneka apie savo darbą ir 
net retkarčiais pasikviečia vakarienės, bet jam paminėjus Eleną ir 
tai, kas tąsyk atsitiko, nutyla ir nusuka žvilgsnį. 

— Aš svarstau, — sako jis kartais. — Svarstau, kas atsitiko prieš 
man pareinant... 

Ir vieną dieną buvau tokia kvaila, kad jam atsakiau: 

— Sutik, kad aš parašyčiau tau šį pasakojimą. 

Ir kone tučtuojau pasigailėjau. 


Hubertsonas mano, kad aš bijau ir todėl istorija gaišuoja, o aš 
nuolat ją pradedu iš naujo. Bet taip nėra. Aš nebijau savo seserų, 
tik nenoriu pernelyg prie jų priartėti. Matote, aš prie nieko ne- 
noriu pernelyg priartėti. Galbūt tik prie Hubertsono. 

Didžiausias mano būklės — tiek išorinės, tiek vidinės — sunku- 
mas, kad aš negaliu apsiginti. Kone penkiasdešimt metų kiti žmo- 
nės tolydžio čiupinėjo mano kūną: šampūnu trinko man galvą ir 
tepalais trynė odą, šepetėliu valė dantis ir krapštė nagus, keitė 
pridergtas palutes ir išmesdavo kruvinus tvarsčius. Ir visa, kas at- 


rodydavo malonu vaikystėje ir būdavo pakeliama jaunystėje, da- 

bar tėra kasdienė kančia. Lyg kiekviena ranka išdurtų po skylutę 
ir pro šias sunktųsi manasis Aš. Greitai būsiu tik barškančius kau- 
lus gaubiantis odos maišas; visa kita bus išbėgę ant komunos lino- 
leumo grindų ir iššluota valytojų. 

Su mano slaptais gabumais turėtų būti priešingai: balandžio 
ragana turėtų prispausti nešėjo esybę prie baltų kaukolės sienų 
kaip ploną plėvelę ir panaudoti jo kūną saviems tikslams. Tačiau 
pernelyg dažnai aš pati pranykstu kitų žmonių galvose, įsiskver- 
biu ir prasiskiedžiu. Ir ūmiai juokiuosi ir verkiu, myliu ir neken- 
čiu pagal jų diktuojamas sąlygas, o ne savo. Prasmengu savo nešė- 
juose. Bet šito nenoriu. Turėtų būti kitaip. 

Todėl dabar pasirenku tik gyvūnus ir abejingus prašalaičius. Ten 
galiu plūduriuoti paviršiuje, ten niekada negresia skenduolio mirtis. 
Ir todėl itin rūpestingai saugausi, kad neįlįsčiau į tuos, kurie gerą- 
ja ar blogąja prasme yra svarbūs mano gyvenime: niekada į Šersti- 
ną Pirmąją ir niekada į Hubertsoną. Ir niekada į savo seseris. 

Kažkuri iš šios trijulės gyvena man skirtą gyvenimą. Ir taip pat 
karštai, kaip kad Hubertsonas trokšta sužinoti, kas atsitiko tą die- 
ną prieš daugelį metų, aš trokštu išsiaiškinti, kuriai jis atiteko. 

Bet aš tik noriu žinoti. Nenoriu išbandyti. Noriu pamatyti, bet 
neprisiliesti. 


Vis dėlto. Pažadėjau Hubertsonui atsakyti į senąjį klausimą, o 
pažadas yra pažadas. Užtat šią akimirką esu daugelyje vietų. Pu- 
siausėda lovoje ryžtingai grabalioju sviestainio kvadratėlį su kruo- 
pėta dešra ir tuo pat metu sklandau Norčiopingo policijos nuova- 
dos girtuoklių kameroje, kur uždaryta Birgita, ir stovėdama ant 
Postindustrinio Rojaus laiptų žiūriu, kaip Kristina rausiasi ranki- 
nėje raktų. Margareta, prikandusi lūpą, stovi jai už nugaros. 

— Tik palįsiu po dušu, — sako ji, — ir dumsiu... 

Kristina po nemiegotos nakties per daug pavargusi, kad vaidin- 
tų svetingą šeimininkę. Tik gūžteli. Margaretos balse tarsi suskamba 
maldavimas: 

— Gal ir numigsiu kokią valandą. Ar neprieštarausi? Juk negau- 
siu automobilio iki pietų... 

Kristina dar sykį gūžteli ir atidaro duris. Jai tylint Margareta 
dar labiau įsibaimina. 

— Bet aš galiu paruošti pusryčius, jei nori. Kol palįsi po dušu ir 
susitvarkysi. 

Kristina tvarkingai pasikabina peleriną ant kabyklos. Margare- 
ta nutrenkia skrandutę ant senos skrynios ir kreipiasi garsiau: 

— Na, taip ir padarysim. Aš paruošiu pusryčius, kol tu susitvar- 
kysi... Ko nori: arbatos ar kavos? 

— Kavos, — pagaliau atsako Kristina, įdėmiai tyrinėdama savo 
pilką veidą prieškambario veidrodyje. — Juodos kavos... 


Birgita prasižiojusi drybso ant nuolaidžių girtuoklių kameros grin- 
dų. Ji miega, bet nesapnuoja, net ir miegodama suvokia, kad rei- 
kia saugotis sapnų. 

Niekas nesiveržė jos tardyti. Nesutikusi pasisakyti pavardės, ji 
paprasčiausiai buvo įstumta į kamerą be tolesnių formalumų. Ji 
nešaukė, net nesikeikė. Tik atsigulė ant šono ir pasikišo abi ran- 


kas po skruostu. Kaip angelas. Tikras angeliukas. 


O Dievulėli. Ir dėl šitos ji mane paliko... 

Taip, paliko. Elena manęs atsisakė. Trys sveikos globos reika- 
lingos mergytės susirado gerus namus šešto dešimtmečio pra- 
džios Motaloje, nes ištiktas cerebrinio paralyžiaus, tampomas mėš- 
lungio ir nuomariu sergantis kūdikis prieš keletą metų buvo ati- 
duotas į invalidų prieglaudą ir užmirštas. 

Praktiniu požiūriu buvo gerai nuspręsta: už trijų mergyčių 
laimę sumokėta ketvirtosios nelaime. O Elena gyveno praktiš- 
kais laikais; laikais, sunkiai pakentusiais kančią ir netobulumą. 
Ankstyvuosiuose tautos namuose turėjo būti iššluotos visos ker- 
tės, todėl visus kvailius ir apsigimėlius atiduodavo įstaigoms. 
Ten balti gydytojų chalatai kvepėjo vėju ir vandeniu, ten su muilu 
šveisdavo grindis kiekvieną mielą dienelę, o koridoriuose būda- 
vo taip tylu, kad už keliolikos metrų girdėdavai, kaip šiugžda 
krakmolytos slaugių uniformos. Tik pamesti vaikai ardė tobuly- 


bę, tie apsiseilėję ir akli vandengalviai, inkščiantys šlubiai ir ai- 

manuojantys kupriai, rėkiantys ir mikčiojantys epileptikai ir ser- 
gantieji mėšlunglige. 

Elena daugeliu atžvilgių buvo savo laikų kūdikis; kaip viena 
pirmųjų patronuojančių seselių, ji priklausė higienos brigadai. 
Paauglystėje išmokusi baidytis su darbu fabrike susijusios prie- 
vartos ir izoliacijos, nuo Norčiopingo tekstilės pramonės ji pa- 
bėgo į Motalą. Ten buvo aptaisyta veik tikra slaugės uniforma ir 
kiekvieną dieną pervažiuodavo miestą dviračiu; gamindavo val- 
gį vienišiems senukams, apiplaudavo ir apkuopdavo visų pasili- 
gojusių motinų vaikus ir rūpindavosi, kad drebančios neseniai 
kūdikio susilaukusios mamos nepasiduotų pogimdyminei psi- 
chozei, o prisimintų savo pareigas. 

Ji buvo tikras perlas. Tokia buvo visuotinė tiek socialinių rei- 
kalų komisijos, tiek vaikų globos komisijos nuomonė. Smagi ir 
pareiginga, švari ir rūpestinga, sumani ir patikima. Be to, ska- 
niai virdavo. Todėl niekas per daug nenustebo, kai apie ją ėmė 
nevikriai suktis Hugas Juhansonas, pirmasis statybininkas, kada 
nors patekęs į miesto savivaldybę. Jie buvo tarsi vienas kitam 
sukurti: dori ir patikimi, garbingi ir darbštūs. Kad Hugas buvo 
dvidešimt metų vyresnis ir našlys, atrodė tik pranašumas: dabar 
jis turėjo nuosavą namą ir jaunai žmonai galėjo pasiūlyti įreng- 
tus namus. 

Tarp Hubertsono popierių kažkur esama Hugo nuotraukos, re- 
tušuoto penkto dešimtmečio pusamžio vyro senomis akimis ir 
lygiu veidu portreto. Sunku įsivaizduoti, kad jis iš tikrųjų buvo 
mano tėvas, jo akys man nieko nesako. 

Galbūt nėra nieko keisto. Mat Hugas tebuvo tik mano motinos 
apsėklintojas. Kai Elena buvo paguldyta ant gimdymo stalo, Hu- 


gas kitoje ligoninės palatoje jau kovojo su vėžiu. 


Liaujuosi kramčiusi sviestainį ir įsiklausau. Auklių komandos 
kulniukai kaukši koridoriuje itin efektyviais sūkuriais, bet jų bal- 
sai prislopo. Taip jos šneka, tik kai kuriam nors iš ligonių iš tikrų- 
jų pasidaro blogai. 

Kažin kam? 

Pažįstu ne itin daug kitų ligonių. Iš teisybės, jų vengiu. Dauge- 
lis yra seni ir savo buvimu dėl daugybės priežasčių mane kankina. 
Pastarosiomis dienomis, kai Šerstinos Antrosios merginos rideno 
mane koridoriumi, mačiau seną vyrą, vienišą sėdintį valgykloje. 
Atsidusau, kai jis sušmėžavo pro praviras valgyklos duris, ir mer- 
gina man už nugaros sustojo vidury žingsnio. Akimirką sustingo- 
me vienas kito akyse: mergina, senukas ir aš. 

Jis, lygiai kaip ir aš, sėdėjo pririštas vežimėlyje. Bet viršutinis 
diržas buvo atsileidęs ir stuomuo taip pasviręs į priekį, kad kairy- 
sis skruostas įsirėmė į stalo viršų. Protezai vos laikėsi burnoje. Po 
juo tabalavo glebnios rankos. Jis nepajėgė jų pakelti, kad įsitvėręs 
į stalą mažumėlę atsitiestų. Pečiai buvo sunkiai užgriuvę aštrų sta- 
lo kraštą. Jam turėjo skaudėti. 

Jis nepratarė nė žodžio, net nesudejavo, tik iš lėto kilstelėjo 
antakius. Tą pačią valandėlę laikas vėl pajudėjo iš vietos. Mergina 
paleido mano vežimėlį ir abiem rankom susiėmė už burnos. 

— O Dieve! — šūktelėjo. — Ne! 

Buvau dėkinga, kad ji šituo pasitenkino, kad buvo Šerstinos 
Antrosios pamainos mergina, neveblenanti jam kaip kūdikiui. Ji 
tik žengė kelis Žvitrius žingsnius ir jam padėjo. 

— Ar nori gultis, Folke? — paklausė. 

Jis užsimerkė ir kinktelėjo galvą. Staiga pajutau jam begalinį 
ilgesį, norėjau pakilti iš savo vežimėlio, sugriebti jį tvirtomis ran- 
komis ir nusinešti iš šio pažeminimo kažkur kitur... Tačiau te- 
įstengiau nusukti žvilgsnį, kai jį nurideno pro šalį, kaip kad tūks- 
tančius kartų jis nusukdavo akis nuo manęs. 

Galbūt Folkė dabar nutarė mirti. 

Štai taip pasielgia jie, stipriausi senukai. Nutaria mirti. Žino- 
ma, jie negali pasirinkti ligos, bet susirgę, regis, turi galią savo 
pačių mirčiai. Iš šio pasaulio jie iškeliauja visai paprastai: vieną 
dieną atgniaužia į gyvenimo lyną įsikibusią ranką ir nukrinta. 

Aš pati vis dar stipriai kabinuosi į savo lyną. Daugiausia dėl 
seserų ir Hubertsono, tačiau ir todėl, kad žinau, kas laukia ne 
laiku mirusių. Bet Folkei nėra ko bijoti. Jo gyvenimas užbaigtas, 
jam niekada nereikės žygiuoti Mirusiųjų procesijoje. 

Trinkteli durys, čirškianti it papūgėlė mergina pastumia jas 
strėnomis. 

— Ar papusryčiavai, Dezirė? 

Apžioju kandiklį ir išpučiu: 

— Taip. Ir šiandien norėčiau palįsti po dušu. Ar pavyks? 

Skaitant tekstą ekrane, jos veide atsiranda abejonė. Ji trūkteli 
pečiais. 

— Nežinau. Pasiklausiu... 

— Jau daugiau kaip savaitė nesimaudžiau. 

Ji mėgina mane nutildyti. Aš reikalauju, taigi esu išlepinta. Visi 
ligoniai, turėję pagalbininkų ir nuosavus butus, laikomi išlepin- 
tais. O aš ypač išlepinta, nes man už nugaros stovi Hubertsonas. 
Tokie kaip aš tariasi galį patys spręsti. Taip pat ir kada bei kaip 
dažnai jierms maudytis. Visiškai neatsižvelgdami į darbuotojų krū- 
vį bei slaugos taupumo sumetimus. 

Aš nepaleidžiu kandiklio. 

— Man šiandien reikia palįsti po dušu. Nuo manęs sklinda blo- 
gas kvapas. Be to, atsiranda pragulų, jei neišsimaudau porą kartų 
per savaitę. Juk jūs žinote... 

Dabar ji jau nebečirška kaip papūgėlė, jos balsas pažemėjęs 
visa oktava, kai išlekia pro duris stvėrusi padėklą. 

— Taip, bet aš turiu pasiklausti! Juk sakiau! 

Ji ketina atraportuoti pačiai Šerstinai Pirmajai. Bet Šerstina 
Pirmoji nesiskubins atsakyti. 

Aš šypteliu ir pasirengiu laukti. 


Postindustriniame Rojuje Kristina atsisėda prie pusryčių stalo 
ir užgniaužia atodūsį. Tai šit kokie jos pirmieji vieniši pusryčiai, 
apie kuriuos taip ilgai svajojo. Jokio viskio marmelado, jokio Če- 
daro sūrio ir jokių bandelių. Ir tikrai jokios tylos, nei ramybės. 

Jos kiaušinis keistos išvaizdos: pusiau išviręs, pusiau išnykęs. 
Matyt, verdant skilo lukštas, baltymas išsiveržė ir kabo lyg puta 
kitoje pusėje. Tarsi į kiaušinį būtų įsimetusi pasiutligė. Be to, Mar- 
gareta, pagauta neapskaičiuotos ambicijos, pakepino aštuonias 


duonos riekutes: jos kėpso krepšelyje šaltos ir suodinos. 

— Aš verčiau pati pasikepinsiu duonos, — taria Kristina ir atsar- 
giai nusišypso per stalą. Margareta gūžteli, taisydama pusryčius ji 
surūgo ir dabar jai tik nusispjaut į Kristinos pridengtą jos kulina- 
rinio talento kritiką. 

— Ar liksi numigti keletą valandų? — paklausia Kristina, spaus- 
dama į šviežiai pakepintą riekutę ploną sviesto sluoksnelį. Svieste 
pilna juodų taškiukų. Margareta ką tik užsitepė vieną iš suodinų 
riekučių. Abi be žado stebi taškuotą sviestą, kol pagaliau Marga- 
reta atsako: 

— Taip. Jei leisi. Bet apie pietus kokį kartelį išbėgsiu. 

Kristina rimtai linkteli. 

— Tuomet duosiu tau raktą, kad išeidama užrakintum. Gali pas- 
kui įmesti į vieną iš dūdkriauklių... 

Margareta vypteli. 

— Ar į tas, kur prie virtuvės laiptų? 

— Taigi. Nusipirkau, kai su Eriku lankėmės Balyje... Buvo ne- 
lengva parsigabenti sveikas. 

Margareta nepastebimai šnirpšteli. 

— Tai jos tikros? 

Kristina pakelia akis išties apstulbinta klausimo. 

— Aišku, tikros. 

Margareta vėl vypteli ir siekia cigarečių. Jos pusiau nuvalgytas 
sviestainis tebeguli ant lėkštutės. 

— Štai kaip, — pasako spragtelėdama žiebtuvėlį. — O aš maniau, 
kad iš plastiko... 

Bet kaip tik tuo metu, kai atėjo eilė surūgti Kristinai, suskam- 
ba telefonas. Ją kviečia į ligoninę. Tuoj pat. 


Šerstina Pirmoji ateina greičiau, nei tikėjausi. Jos baltos basu- 
tės minkštais padais, užtat aš negirdžiu. Tik staigiai pastumia ma- 
no duris ir jau stovi palatoje. 

Keisčiausia, kad gražios moterys iš tikrųjų beveidės. Atrodo 
taip, kaip vaizduojamos reklamoje: gražiausia iš gražiausių ne- 
turi jokių veido bruožų, tik porą laisvai sklandančių akių ir bur- 


nos užuominą. 

Taip pat ir Šerstina Pirmoji. Žinoma, ji turi ir nosį, ir skruos- 
tus, ir smakrą, bet jos spindinčios akys ir tobulos lūpos visiškai 
užgožia visus kitus bruožus. Dabar ji suraukia dailiai išlenktus ant- 
akius ir įremia spindinčias akis į varguolę, gulinčią lovoje. 

— Ar atsirado naujų pragulų? 

Aš apžioju kandiklį. 

— Ne, dar ne. 

— Bet Ulrikai sakei, kad atsirado. 

— Kokiai Ulrikai? 

— Jaunesniajai slaugei, atnešusiai pusryčius. Ji sakė, kad tvirtini 
turinti naujų pragulų... 

— Aš netvirtinau. Tik pasakiau, kad atsiras, jei nepalįsiu po dušu. 

— Šiandien mums trūksta žmonių, kurie galėtų numaudyti. 

— Bet aš nesimaudžiau visą savaitę! 

— Labai gaila. Aš nekalta, kad dabar neturime tam galimybių. Bet 
pasirūpinsiu, kad atsikeltum ir nuvažiuotum į svetainę. Vežimėlis — 
geriausia priemonė nuo pragulų, kaip žinai. Be to, šiandien žaisime 
paveikslėlių bingą. O paskui atvyks padainuoti choras. 

Man sustiprėja traukuliai, galva taip bloškiasi į šalį, kad lūpo- 
mis vos benulaikau kandiklį. Vis dėlto pavyksta išpūsti mikčiojan- 
tų protestą: 

— Aš nenoriu žaisti paveikslėlių bingo. Ir klausytis choro. No- 
riu palįsti po dušu! 

Šerstina Pirmoji kantriai laukia, kol baigsiu pūsti. Paskui 
nusišypso. 

— Tau bus smagu, vos tik ten nuvažiuosi. Kas žino, galbūt šian- 
dien laimėsi apelsiną? Be to, mums reikia apkuopti tavo kambarį. 
Taigi bus šiokių tokių permainų. 

Kandiklis išsprūsta iš burnos ir nuslysta į šoną, man reikia 
kautis su traukuliais, kad vėl jį apžiočiau. Tačiau Šerstina Pir- 
moji neskuba, stovi meiliai šypsodama prie lovos krašto ir ste- 
bi, kaip gaudau orą. Kai galiausiai apžioju kandiklį, įstengiu iš- 
pūsti tik vieną žodį: 

— Permainų? 


Serstina Pirmoji dar plačiau nusišypso. 

— Žinoma, tu išsikelsi pas kitą pacientę. Tikriausiai bus smagu? 

Aš smarkiai papučiu: 

— Ne! 

Šerstinos Pirmosios balsas pažemėja, kai pasilenkusi ima ma- 
ne klostyti. 

— Kaip gaila, o aš maniau, kad tau patiks būti tarp žmonių. 

Ji atsitiesia ir susikryžiuoja rankas ant krūtinės. 

— Klausyk, iš tiesų man labai gaila. Bet nieko negaliu padaryti, 
mes turim perkraustyti ligonius, nes Folkei iš antrosios palatos 
reikia vienutės. Jam labai pablogėjo, ir netrukus čia suvažiuos visa 
jo šeima. Jis gaus tavo palatą, o tu persikelsi pas Mariją. 

Vėl apžioju kandiklį, nors ir bijau tampydamasi nutraukti žar- 
ną. Tuomet likčiau bebalsė, kol ateis Šerstinos Antrosios pamai- 
na. O gal net iki Hubertsono apsilankymo anksti rytą. Nuo šios 
minties mane pagauna siaubas, bet vis tiek nepajėgiu prasižioti ir 
paleisti kandiklio. Papučiu dar sykį: 

— Pas ką? 

Žodžiai sublyksi ekrane, eidama prie durų Šerstina Pirmoji už- 
meta į juos akį. Uždėjusi ranką ant rankenos, ji sustoja ir pamo- 
suoja man antrąja. 

— Mariją. Tikriausiai žinai. Tą, sergančią Dauno sindromu. Ji be 
galo miela, kaip ir visi mongolidai! Jie — žemės druska, kaip žinai. 
Visada vienodai meilūs ir švelnūs. Tau yra ko iš jos pasimokyti! 

Akyse blyksteli žaibai, kūną supurto nemėšlungiški traukuliai. 
Užsimerkiu. Horizonte tamsu. Artėja audra, ir aš tegaliu atsiduo- 
ti jos jėgoms. 


DVYNYS 
„SIURBLYS“ 


... ir tarei sau vonios kambary: 
Aš nesu mylimiausias vaikas. 
Brangioji, kai ateina 
lemiamas momentas 
ir užgęsta šviesa, ir įsirita migla, 
ir tūnai avarijos sužalotame savo kūne 
po antklode arba degančiu automobiliu, 
ir pliūpčioja iš tavęs raudonos liepsnos, 
ir šalia galvos užsiplieskia asfaltas 
arba grindys ar pagalvė, 
mes nė vienas nesame toks; 
arba esame visi. 
Margaret Atwood 
(pagal Hans Nygren vertimą) 

- Ližsniie) — paklausia Margareta. — Maniau, kad dirbi slaugos 
centre. 

Kristina plasnoja po virtuvę ieškodama raktų ryšulio. Ji jau už- 
sivilkusi peleriną. 

— Aš ir dirbu. Bet, kaip šeimos gydytoja, turiu pacientų ir 
ligoninėje... 

Suradusi ryšulį ant suolo šalia viryklės, tučtuojau ima knebi- 
nėti virtuvės durų raktą. Tačiau pirštai neklauso, o perregima oda 
užsiplieskia nuo įtampos. 

— Duokš, — sako Margareta, tebesėdinti prie pusryčių stalo. — 
Aš atsirišiu... 

Kristina sagstosi peleriną laukdama, kol Margareta baigs rišti, 
tai tetrunka akimirką. 

— Štai! 

Margareta atkiša ryšulį, virtuvės raktas guli ant stalo. Akimirką 
abi žiūri į jį, ir abiejų galvose nuaidi tetos Elenos balsas: Nedėkit 
raktų ant stalo! Tai reiškia nesėkmę! Margareta stveria raktą ir šypso- 
dama įsikiša į džinsų kišenę. 

— Na, - taria Kristina ir staiga nebeatrodo tokia amžinai sku- 
banti. Greičiau dvejojanti. — Na, viso labo. Tikriausiai dar susi- 
sieksim... 

Margareta vypteli. 

— Tikriausiai. Ir tau viso labo. 

— Ar važiuosi prie kapo? 

Margareta kinkteli galvą. 


DVIDEŠIMTO AMŽIAUS AUKSO FONDAS 107 


— Jei spėsiu dar nesutemus... 

— O Birgita? 

— Ech! Matyt, prisižaidė šį kartą... 

Akimirką stoja tyla, paskui Kristina krenkšteli: 

— Na, taip sakant. Susisieksim. Bet dabar turiu skubėti... 

Staiga jai tarytum kyla mintis žengti žingsnį į priekį ir pa- 
liesti Margaretą. Bet Margareta ją sustabdo išpūsdama jos pu- 
sėn dūmų debesį. 


— Erikai, — garsiai ištaria Kristina sau pačiai, sukdama starte- 
rio raktelį. Ji dažnai kartoja jo vardą, likusi viena, — ne iš ilgesio, 
bet todėl, kad mintis apie jį suteikia stiprybės. O dabar jai kaip 
tik reikia stiprybės. Pastarosios paros įvykiai tarytum atitraukė 
užuolaidą — pilką it plienas aksomo užuolaidą, banguojančią ge- 
ležinę uždangą, — ir apnuogino praeitį. Trokšdama, kad Erikas 
išvažiuotų, ji užmiršo jį esant jos užuolaidos traukytoją, pade- 
dantį jai gyventi taip, lyg tai, kas seniai nugyventa, nebeegzis- 
tuotų. Šalia jo praeitis yra mirusi, o kai jis nepasiekiamas ranka, 
vėl sukruta ir ima kvėpuoti. 

Bet šįsyk ji neketina vėl joje atsidurti. Ji nebėra nei vaikas, nei 
paauglė, ir praeitis yra praeitis. Šiandieninė Kristina Vulf neturi 
nieko bendro su senais įvykiais. Ji gimė Lundo universitete kaip 
tik tą septinto dešimtmečio pabaigos akimirką, kai pasaulio isto- 
rija užsikirto ir peršoko ant kito krumpliaračio. Į studentų kam- 
barį kažkas įrideno kiaušinį, ir po kelių valandų trapus lukštas 
ėmė trūkinėti. Vidurnaktį kiaušinis galutinai suskilo. Tuomet lukš- 
tas prasivėrė į dvi puses, ir iš jo išlipo jauna moteris. Jau nuo 
pirmos akimirkos ji buvo tokia, kokia jai buvo skirta tapti: rimta 
ir ryžtinga mergina, kas rytą atsisėdanti prie rašomojo stalo ir 
lygiai aštuntą atsiverčianti vadovėlius. Tik retkarčiais vakarėjant ji 
atidėdavo į šalį knygas, išsitraukdavo melsvo laiškinio popieriaus 
ir parašydavo laišką įmotei, kurią buvo susitikusi kitame gyveni- 
me. Turinys visada būdavo tas pats: viskas gerai ir taupau pinigus, 
kad atvažiuočiau tavęs aplankyti per Kalėdas! Ji retai kada gauda- 
vo atsakymą, bet pašto dėžutėje atsirasdavo kitokių laiškų. Dažnai 

antspauduotų Norčiopinge. Tokius suglamžydavo ir išmesdavo net 
neatplėšusi. Norčiopinge ji nieko nepažinojo. Buvo ką tik gimusi 
ir gyveno Lunde. 

— Gyvenimą galima pasirinkti, — dažnai galvodavo tuo metu. — 
Nebūtina imti tik tai, kas tau duodama. 

Bet dabar ji jau seniai suaugusi ir pasirinkusi, gyvena Vadsteno- 
je, yra pareiginga ir atsakinga moteris, neturinti nei laiko, nei ga- 
limybių knaisiotis praeityje. Ji dar sykį pasuka starterio raktelį. 
Variklis atsiliepia mažne apatiškai kostelėdamas. Skydelyje sublyksi 
dvi raudonos lemputės. Benzino ir baterijų. Kristina persibraukia 
ranka plaukus, ją pila prakaitas, o akiniai smarkiai rasoja. 

— Nesijaudink, — taria sau garsiai ir prisiverčia užsimerkti. Dar 
sykį pasuka raktelį. Ir įvyksta stebuklas: variklis ima draugiškai 
pupsėti. Jis veikia. Ji skubiai žvilgteli į rankinį laikrodį. Nuo tele- 
fono skambučio praėjo septynios minutės. Iki ligoninės važiuos 
dar aštuonias. Suspės. 

Be abejo, Kristina žino, kad ligoninėje Folkė mirs. Ji negali jo 
išgelbėti. Prasidėjo galutinis plaučių uždegimas, visų senatvinės 
silpnaprotystės apimtų pacientų išvaduotojas. Nors Folkė iš tik- 
rųjų nėra silpnaprotis, tik nukamuotas senatvės. Kai kūną pradė- 
jo apleisti jėgos, jis pats užslopino savo jusles: nenorėjo nei maty- 
ti, nei girdėti ar kalbėti. Kristina nieko negali padaryti. Tik palin- 
kėti jam laimingos kelionės. 

Iš tikrųjų jai net nereikėjo važiuoti į ligoninę, galėjo paskirti 
morfijų telefonu, o paskui baigti pusryčiauti. Taip elgiasi kiti gy- 
dytojai. Bet Kristina negali, žino, kad taip pasielgusi likusią die- 
nos dalį turėtų saugotis kaltės prislėgtų fantazijų apie skausmingą 
Folkės mirtį. Užtat bijo laiku nesuspėti. Bijo giminaičių žvilgsnių 
ir paskambinusios geltonplaukės skyriaus slaugės. Šerstinos Pir- 
mosios, kaip ją vadina. Kristina nervinasi nujausdama, jog ši mo- 
teris suvokia, kaip širdyje ji nemėgsta savo profesijos. 

Kaip tik taip. Ji nemėgsta savo profesijos. Blogai pasirinko. Ir 
seniai tą suprato. Iš tikrųjų jau tą dieną, kai pirmąsyk išvydo Eriką. 

Ji pateko į jo paskaitą kiek atsitiktinai. Jis buvo strazdanotas 


doktorantas, stulbinamai nepratęs stovėti prieš žmones. Iš pra- 

džių jaudinosi, klaidžiojo akimis ir dažnai stabčiojo, bet pamažėle 
susižavėjimas savo tema įveikė abejones. Agnesia cordis! Itin reta 
būklė, pasitaikanti vos kartą iš 35 000 nėštumų... 

Kristina klausėsi tik puse ausies, viskas, ką iki tol buvo pasakęs, 
jai neatrodė svarbu. Galbūt įdomu, bet ką tik iškeptai bendrosios 
praktikos gydytojai nebūtina. Be to, buvo atpratusi ramiai sėdėti; 
paskutinius mėnesius be perstojo lakstė nuo paciento prie pa- 
ciento, iš budėjimo — į nustatytą darbo laiką, iš priimamojo — į 
slaugos centrą, iš ligoninės — į senelių namus. 

Jos nuostaba pagaliau ėmė slūgti, pirmų metų nuostaba, kad 
jai pavyko, kad ji, Kristina Martinson, iš tikrųjų yra diplomuota 
gydytoja. Kokiame nors juodame žiemos lange išvydusi savo at- 
spindį — pilką moterytę baltu chalatu ir su stetoskopu kišenėje, — 
ji nebenustebdavo, priešingai, galėdavo kiek ironiškai sau mirkte- 
lėti. Dievaži! Šit ateina daktarė. 

Bet trumpų triumfo akimirkų vis mažėjo. Ji ėmė suvokti, ko- 
kia buvo naivi. Metų metus pralindėjo įknibusi į knygas, karštai 
ir aistringai siekdama tikslo. Studijos neatstodavo ir miegant, ji 
prabusdavo vidurnaktį sukrėsta sapnų apie mistinius pacientus. 
Bet taip ir turėjo būti. Rytą ji tik išsipurtydavo sapnus iš plaukų 
ir vėl imdavo semtis naujų naujos dienos žinių. Vieną rytą, gal- 
vodavo tuo metu, ji prabusianti gydytoja ir viskas būsią kitaip. 
Visų pirma pasikeisianti pati. Visas slidinėjantis ir išskydęs jos 
vidus išdžius ir sustings, ji taps vientisa ir nepajudinama, tvirta 
kaip betono kolona. 

Ir šis rytas atėjo, bet stebuklo neįvyko. Dvylika mėnesių rytai 
ateidavo ir praeidavo be jokių pokyčių. Ir Kristina ėmė suprasti, 
kad tik dabar — po vienuolikos metų studijų ir praktikos — susi- 
mąstė apie pasirinktą profesiją. Ji buvo priversta tapti gydytoja 
dar nenutuokdama, ar iš tikrųjų nori ja būti. 

Bet kodėl? Kodėl tai buvo taip svarbu? 

Žinoma, dėl Astridos. Ir dėl Elenos. 

Ji tapo gydytoja dėl abiejų savo motinų. 

Kristina nuleido galvą ir užmiršo jaunąjį lektorių. Taip, štai 


kaip buvo. Ne todėl, kad Astrida ar Elena būtų kada nors ma- 

niusios tokią pažangą esant galimą. Kai Kristina pareiškė keti- 
nanti tapti gydytoja, ligos patale gulinti Elena dvejojo ir baimi- 
nosi, o Astrida atvirai nusišaipė. Šnirpšdama ji sumurmėjo, kad 
puikybė vedanti į pražūtį, Kristinai dar tik pirmąsyk išdrįsus 
apie tai užsiminti. Ir vis dėlto Astrida buvo viena iš priežasčių. 
Jos pasaulyje gydytojai — visi gydytojai — turėjo mistinę galią ir 
prieš juos ji pavirsdavo visiškai paprasta tetule, baikščia mote- 
ryte, įteikliai šypsančia ir prikandusia liežuvį. O tokią Kristina 
ir norėjo ją matyti. Niekada kitokios. Tiktai tokią. 

Profesija buvo bėgimas, bandymas išsigelbėti. Tačiau Astrida 
jos nepaleido. Ji buvo pasėjusi Kristinoje mažytę sėklytę, šleikš- 
tulio sėklytę, slapta įsišaknijusią mokymosi metais ir sužydėjusią 
gavus pirmą darbą. Dabar jai reikėjo kiekvieną dieną slėpti savo 
pasidygėjimą priešais ją šmėžuojančiais kūnais: plaukuotomis šlau- 
nimis ir į tešlą panašiais pilvais, maskatuojančiomis moterų krū- 
timis ir raukšlėtais senių užpakaliais, dvokiančiomis senomis žaiz- 
domis ir prasmirdusiomis papilvėmis. 

Kūnas pats save baudžia. Tačiau gydytojas yra išvaduotas, švari 
ir neužsikrėtusi, ji plevena virš kitų netobulybės, taip aukštai, kad 
puvėsiai jos niekada nepasieks... 

Taip. Kristina dar kartą įsmeigė žvilgsnį į jaunąjį lektorių. Ji ir 
toliau bus gydytoja. Dėl šio plevenimo. Ir dėl tetos Elenos, nusi- 
šypsojusios perkreipta šypsena ir vargais negalais uždėjusios abi 
rankas jai ant rankos, kai ji pirmąkart atsistojo ligoninėje prie jos 
lovos apsitaisiusi baltu chalatu ir išsitraukusi stetoskopą. 

Jaunasis lektorius, nervingai kuisdamasis ant pakylos, nulei- 
do ekraną ir parengė projektorių. Kristina pasitempė lyg nusi- 
kaltusi mokinukė ir pamėgino atrodyti dėmesinga. Šviesą salėje 
užgesino ir pasidarė tamsu, ekrane išryškėjo pirmoji skaidrė. 
Placenta. Kraujagyslių raizginys buvo pripildytas metileno mė- 
lynojo, ir lektoriaus smilius blaškėsi po atvaizdą ieškodamas ar- 
terijos. 

— Etimologija vis dar neaiški, bet esama teorijos, teigiančios, 
kad nėštumo pradžioje sutrinka kraujagyslių formavimasis, todėl 


silpnesnis dvynys imamas maitinti panaudotu krauju per umbili- 

calis... Bet ši kraujagyslė pirmiausia pasiekia apatinę kūno dalį, 
tad ji, kaip pamatysime, yra mažumėlę tobulesnė... 

Jis dar sykį paspaudė mygtuką. Naują skaidrę auditorija sutiko 
netekusi žado. Kristinai iš pradžių pasirodė, kad ji nieko neįžiūri, 
sumirksėjusi pasitaisė akinius, o paskui itin neprofesionaliu gestu 
prisidėjo prie burnos ranką. Per jėgą nuleidusi ranką ant kelių, 
atsivertė kitą paskaitų bloknoto puslapį, tarytum rengdamasi už- 
sirašyti svarbią pastabą, bet nieko neužsirašė. 

Skaidrė vaizdavo mažą kūnelį su virkštele ir ne iki galo išaugu- 
siomis kojytėmis. Begalvį ir berankį vaisių, rausvą mėsos gniužu- 
l4. Buvo visiškai akivaizdu, jog tai žmogus. Bet tik jo pusė. Gniu- 
žulo viršus buvo lygut lygutėlis, minkštai suapvalėjęs toje vietoje, 
kur turėjo kyšoti kaklas ir galva. 

Tyliai pastovėjęs prie projektoriaus, kol įkris skaidrė, lektorius 
aiškino toliau: 

— Šis reiškinys literatūroje vadinamas The acardiac monster, beširdžiu 
monstru, ir pavadinimas parinktas gerai, nes širdies iš tikrųjų nėra, 
bet aš jo privengčiau, nes skamba trupučiuką... ee... skandalingai... 

Jis dar sykį paspaudė mygtuką, išdygo naujas paveikslėlis, to 
paties padaro, tik kitu kampu. Dabar tarp abiejų išaugų, turėjusių 
tapti kojomis, galėjai įžiūrėti mergišką odos raukšlelę. Smilius per- 
bėgo raukšlele. 

— Apsigimėlis ir sveikasis dvynys visuomet tos pačios lyties. 
Dažniausiai būna mergaitės, tačiau kodėl jos vyrauja, nežinoma. 
Dvynių „siurblių“ mirtingumas didelis, nes tęsiantis nėštumui 
reikia daugiau kraujo. Dvyniui „siurbliui“ dėl to gali kilti dide- 
lių sunkumų... 

Po daugelio metų, jų pačių dvynėms jau pradėjus lankyti mo- 
kyklą, Kristinai vieną naktį pasirodė, kad ji Eriko nesuprato. Im- 
pulsyviai ištiesusi ranką, papurtė jį, nors visą santuoką jo miegas 
buvo šventas. 

— Erikai! — sušnabždėjo miegamojo tamsoje. — Erikai! 

Jis atsiliepė tik po valandėlės, suniurnėjo išsisukinėdamas. Bet 
Kristina tebepurtė jį už peties. 

— Klausyk! Aš noriu pasiklausti tik vieno dalyko... 

Jis atsimerkė ir atsigręžė į ją mieguistas. 

— Kokio? 

— Ar prisimeni tą paskaitą, kurią skaitei, kai susitikome? Apie 
beširdį monstrą? Prisimeni? 

Jis užsitraukė ant peties antklodę ir vėl užsimerkė. 

— Mmm. O kas? 

— Tu kalbėjai apie dvynį „siurblį“, ar kaip ten? Bet katrą dvynį 
turėjai omeny? Sveiką vaiką? Ar tą kitą? 

Jis pridengė susierzinimą juoku. 

— O Viešpatie, Kristina, koks klausimas vidurnaktį... Žinoma, 
turėjau omeny sveiką gemalą. Juk savaime aišku: dvynys „siur- 
blys“ pumpuoja kraują apsigimėliui... 

— O, — tarė Kristina. — Štai kaip. Ačiū. Dabar miegok... 

Jis sugriebė jos plaštaką ir lengvai spustelėjo. 

— Kodėl klausi? 

— Et, šiaip sau prisiminiau. Patį žodį. Visada maniau, kad „siur- 
blys“ buvo antrasis dvynys... 

Kone miegodamas jis vis dar stengėsi būti toks pat mandagus ir 
susidomėjęs. 

— Kodėl? 

Kristina, ištraukusi ranką, palindo giliau po antklode ir užsi- 
merkė stengdamasi nuginti seną vaizdą. 

— Et, — tarstelėjo. — Tik pamaniau, kad jis panėšėjo į siurblį... 

— Saldžių sapnų, — palinkėjo Erikas. 

— Ir tau, — atsakė ji. 


Astridą erzino jų bendravimo būdas, kad jie vienas kitam saky- 
davo ačiū ir prašau, saldžių sapnų ir sėkmės. Nekviesta apsilankiusi jų 
namuose pirmą ir paskutinį sykį, ji aiškiai parodė, ką mano. 

— Jūs maivotės, — pareiškė kraipyta Skonės tarme. — Tarškate 
kaip didžiausi išpuikėliai. Nejau negalite tiesiai pasakyti, ką iš tik- 
rųjų manote, nejau visą laiką turite nežinia ką vaizduoti? Juk esate 
vedę, tai galbūt galite šnekėtis kaip žmonės? 

Kristina laukė atviro puolimo, ištisus mėnesius ir metus ren- 
gėsi jai atsikirsti. Nuzulintas ir aštrus atsakymas jau kabėjo ant 

liežuvio galo, tačiau iš pradžių ji nieko nepasakė. Tik suspaudusi 
lūpas į trumputį minuso ženklą, prisitraukė motinos kavos puo- 
delį, nors šis dar buvo puspilnis. Tylėdama ir pasitempusi nunešė 
jį prie indų plovimo stalelio. 

— Ei, ponia, — sušuko Astrida jai už nugaros. — Aš dar neiš- 
gėriau! 

Kristina sustingo, apsisuko vis dar nusitvėrusi puodelį ir įsmeigė 
akis į motiną. Astrida mataravo melsvomis rankomis. 

— Dabar būk tokia velniškai maloni ir vėl padėk man puodelį. 
Ir peleninę, ačiū! 

— Čia tau negalima rūkyti, Erikui nepatinka... 

— Ohoho! — atšovė Astrida ir užsidegė cigaretę. — Jo praskies- 
tybė Vapalius įsakė... Klausyk, juk galima praverti langą. 

Palaidos krūtys sumaskatavo lyg apypilniai bulvių maišai, kai ji 
pasviro virš stalo. Ilgai ir demonstratyviai grabaliojo kablius, kol 
atlapojo langą, paskui šnopščiodama vėl nerangiai sudribo ant kė- 
dės. Patenkinta giliai užsitraukė cigaretę ir įsakmiai pabeldė į sta- 
lą toje vietoje, kur anksčiau stovėjo kavos puodelis. Kristina tarkš- 
telėjo prieš ją apypilnį puodelį ir giliai atsikvėpė. Balsas turi būti 
tvirtas, kai ji pateiks Atsakymą. 

— Rietis su žmonėmis nė kiek ne garbingiau, nei draugiškai 
šnekėtis. Bet tu visada manei, kad yra tik vienas tikras jaus- 
mas. Pyktis. 

Tačiau Kristina nepakankamai įvertino varžovę. Astrida pritrėškė 
ją tokiu žvilgsniu, kad Atsakymas subyrėjo į dulkes. 

— Bučiuok mane iš lėto! — riūktelėjo. — Ar žinai, kad pliurš- 
ki kaip švedų pakeltnosiai? Mažutį mažutį meilų žodeliuką! Ir iš- 
taaark jį šypsodama! 

Kristina sustojo prie stalo vis dar tiesia nugara ir pasitempusi, 
tačiau paširdžiuos suplazdėjo sena baimė. Astrida pasilenkė ir grei- 
tai nelyginant roplys mėlynais pirštais apgniaužė jai riešą, suspau- 
dė ir pasuko — tik tiek, kad išties suskaudėtų, bet neliktų žymių. 
Kvėpavo tyliai ir kalbėjo aiškiai, bet balsas sklido žemesnis nei 


paprastai, bemaž kaip šnabždesys. 

— Ir nesikelk prieš mane į padanges, Kristinute. Nė velnio ne- 
būtum tapusi daktare ir prašmatnia ponia, jei nebūčiau leidusi... 

Tą pačią akimirką Erikas atidarė laukujes duris ir šūktelėjo svei- 
kindamasis. Prieškambaryje barkštelėjo pakabos. 

Jis kabinasi striukę, pamanė Kristina. 

Astrida sugniaužė smarkiau. Kažkas dunkstelėjo į grindis. 

Dabar jis aunasi batus. O, mielasis, paskubėk! 

Sušnarėjo popieriai, jis dirstelėjo į paštą. Astrida pasuko dar 
truputį, patrynė dukters odą į riešo kaulus, įdėmiai stebėdama 
reakciją. Spindinčios akys. Bet jokio pasipriešinimo. Kristina pa- 
sipriešino tik vieną kartą gyvenime, ir tai, kas tuomet atsitiko, 
išmokė ją daugiau niekada nebesipriešinti. 

— Ei! — vėl šūktelėjo Erikas. — Ei, ar yra kas namie? 

Jis žengė į virtuvę. Kristina sumirksėjo ir pažvelgė motinai į 
akis, Astrida paniekinamai šnarpštelėjo, bet nusuko žvilgsnį. At- 
leido gniaužtą ir nustūmė Kristinos ranką vaikiškai piktu mostu. 

— Labas, — pasisveikino Erikas. Jis stovėjo prie durų šypsoda- 
mas, nieko nepamatęs. 

Astrida skubiai užgesino cigaretę, persibraukė ranka kaktą ir 
nusuko žvilgsnį. Kristinos akys blaškėsi tarp jų abiejų, pergalingai 
prisimerkdavo žvelgdamos į Astridą ir išsiplėsdavo, ir sužibdavo 
šypsodamosi Erikui. 

— Oje, labas! — šūktelėjo ji, eidama prie jo išskėstomis ranko- 
mis. — Negirdėjau, kad parėjai... 

Mano vyras, pamanė skęsdama jo glėbyje. 

Aš iš tikrųjų turiu vyrą. 


Ji niekada jam nepasakė, kad jis buvo vienintelis kada nors jos 
turėtas vyras, iš tikrųjų net vienintelis jos bučiuotas. Kai per pačią 
pirmąją konferenciją pietaujant jis atsisėdo šalia, ji įsitempė ir pasti- 
ro, O kai po kelių savaičių telefonu pakvietė į teatrą, vos sutikusi turėjo 
nueiti išsivemti. Ne todėl, kad jis būtų buvęs atstumiantis, anaiptol, 
bet iš baisaus netikėtumo, kad išvis į ją atkreipė akis vyriškis. 

Per pirmojo pavasario pietus, koncertus ir teatro lankymus jos 
mergystės plėvė vis storėjo ir kietėjo. Prieš dešimt metų ji būtų 

buvusi priimtina, prieš penkerius — mažumėlę komiška, bet nū- 
nai ji buvo gėdos dėmė. Mat nūnai prasidėjo nauji laikai, laikai, 
kai moteris imta laikyti turint trūkumų, jei iki trisdešimties metų 
nė karto neatsidavė vyriškiui. 

Vakarą prieš vasarvidžio išvakares, dėdamasi į naują lagaminą 
rūpestingai išlygintus vasarinius drabužius, iš siaubo ji pravirko. 
Kas iš to, kad jos puikiausia medvilninė suknelė kvepia vėju ir 
vandeniu? Kas iš to, kad jos nudilinti nagai žvilga kaip perlamut- 
ras ir kad apsikirpo plaukus nauja ir labai tinkančia kirpsena? Juk 
ji žinojo, kad dabar šitai turės įvykti, kitaip Erikas jos niekada 
nebūtų pasikvietęs į tėvų vasarnamį Šv. Onos šcheruose. Ji buvo 
pasirengusi ištverti daugybę jos laukiančių sunkumų: atlaidų didž- 
ponių draugiškumą, rodomą prasimušėliams, pridengtus seserų 
klausimus apie jos giminę ir pakeltus tėvų antakius, išgirdus jos 
glaustus atsakymus. Ji žinojo, jog tuomet pašonėj stovės Erikas, 
jis jau krėtė juokus iš baugščių motinos klausimų apie „apverkti- 
nas Kristinos prielaidas“, kaip ji tai vadino. Bet ar jis atlaikys jos 
nekaltybę? O gal pasibaidęs atsitrauks atatupstas? Arba panieki- 
namai nusigręš? 

Paskui atrodė, kad savarankiškai apsisprendė jos kūnas. Deši- 
nė ranka staiga išsitiesė, plaštaka nuleido užuolaidą, kojos nuvedė 
prie komodos, dešinė plaštaka paėmė rankinį veidrodėlį, o kairė 
atsegė ir paleido ant grindų sijoną. Viena plaštaka nustūmė į šalį 
lagaminą, kita nusmaukė kelnaites. Dešinė koja pati pakilo, pėda 
įsirėmė į lovos kraštą, o dešinės rankos smilius, didysis pirštas ir 
bevardis suėmė chirurginį instrumentą. Akys sutiko užsimerkti. 

Paskui stvėrusi rankinį veidrodėlį ji pažvelgė į tarpkojį. Tarsi 
būtų apžiūrinėjusi svetimos moters papilvę: taip, iš visa ko maty- 
ti, kad ši moteris turi tam tikrą, nors ir ne itin didelę, seksualinę 
patirtį. Kraujavo negausiai. Greitas apsiplovimas panaikins visus 
pėdsakus. O paskui atrodys lyg nieko nebūtų nutikę. 

Eidama į vonios kambarį, ji išvydo dešinės rankos pirštus. Vi- 
diniai nagų krašteliai ir krumplių raukšlės buvo apvedžioti storo- 
mis kraujo linijomis. Iš pasišlykštėjimo ji susverdėjo ir vos nepra- 

laikydamasi sienos, užsidarė duris, bet nedegė šviesos, tamsoje 
apgraibom atsuko šalto vandens čiaupą ir tol skalavo pirštus, kol 
šie taip atšalo, kad tapo visiškai nejautrūs. 

Ir vis dėlto kai kitą rytą Erikas pasistatė automobilį prie jos 
namo, ji nubėgo laiptais kaip ant sparnų. Diena buvo fantastiška: 
dangus virš Vadstenos žydras it Mergelės Marijos apdaras, beržų 
lapeliai tviskėjo saulėje, orą buvo lengva įkvėpti. 

— Ko tokia smagi? — įtariai paklausė Erikas, kai jie susitiko ant 
šaligatvio. — Ar kas atsitiko? 

Kristina skubiai prigesino šypseną. 

— Nieko neatsitiko, — atsakė, kaip visada, santūriai. — Esu tik 
gerai nusiteikusi, paprastų paprasčiausiai... 

Nes turiu vyrą, pamanė pirmąsyk gyvenime. Užsimokėjau ir 
dabar tikrai turiu vyrą! 


Tetos Elenos namuose niekas niekada nesitikėjo, kad Kristina 
gaus vyrą. Net ji pati. Paauglystėje ji kenčiančiu veidu tampė mo- 
teriškumą it kuprą, tolydžio mėgindama ją nusimesti. Čia Kristi- 
na kentė šleikštulį ir skausmus, čia ji kartą per mėnesį raitydavosi 
ant žemės, o paskui visa drebanti būdavo guldoma į lovą po dve- 
jomis antklodėmis ir apdėliojama šilto vandens buteliais, kai Mar- 
gareta su Birgita, kaip jaunos moterys, susivėlusios plaukų kupe- 
tas, ruošdavosi užkariauti pasaulio. 

Buvo vargani laikai. Vėsų vasaros vakarą mėgindama susišildyti 
ledines rankas stora kojine aptemptu buteliu nuo sulčių, tetos 
Elenos pripiltu karšto vandens ir įkištu lovon, ji užsimerkdavo ir 
stengdavosi prisiminti šviesesnes dienas: egzaminą pirmoje kla- 
sėje, kai buvo pirmą kartą apdovanota, pilkšvus lyg pūkai sekma- 
dienio rytus virtuvėje, kai tirpdavo sviestas ant karštų tetos Ele- 
nos pusryčių bandelių, žaidimus vyšnioje tyliais vasaros vakarais. 

Būti maža mergyte tetos Elenos namuose buvo labai papras- 
ta. Paprasta ir ramu. Reikėjo tik valgyti, klausyti ir duotis ap- 
kuopiamai. Tokia buvo tvarka. Kristinai dėl to nekildavo jokių 
keblumų: visas tetos Elenos valgis jai buvo gardus, paklusnumo 


reikalavimai suprantami, o švarinimasis — vienas malonumas. 

Kai Birgita rėkdavo protestuodama, tetai Elenai užsispyrus prieš 
pietus pačiai nuprausti jos murziną veidą, Kristina gosliai pri- 
siglausdavo prie tetos Elenos pilvo, atėjus jos eilei. Birgita skųs- 
davosi, kad tetos Elenos rankos per kietos, o Kristinai kietos 
rankos atrodė malonios. Vaikų namuose buvo slaugė labai švel- 
niomis rankomis. Šiai moteriai prisiartinus, Kristina isteriškai 
klykdavo; klykdavo ir klykdavo, kol slaugė netekusi kantrybės ją 
šiurkščiai sugriebdavo. Tik tada Kristina leisdavosi prausiama. 
Bet dėl visa pikta ir toliau klykdavo. 

Šiaip iš vaikų namų ne itin daug prisimena, tik didelį kamba- 
rį aukštais langais ir išrikiuotomis lovomis. Jos prisiminimuose 
viskas balta: sienos, lovos, šviesa, besiskverbianti pro beržų ša- 
kas sode. Tik retkarčiais galvoje tarsi žaibas blykstelėdavo koks 
vaizdas: berniukas spaudžia prie savęs vienakojį meškiuką, mer- 
gaitė, apvilkta paltu ir apauta žieminiais batais, eidama prie du- 
rų atsigręžia ir pažvelgia į Kristiną, staiga nuaidi mažučiukės 
mergytės verksmas, iš jos atėmus antklodėlę: Mano apklotėlis, 
mano apklotėlis, kur mano apklotėlis! Bet prisiminimai buvo be- 
reikšmiai ir nesuvokiami, stokojo vardų bei sąsajų, ir jų niekaip 
negalėjai papasakoti. 

Tas pats'buvo ir su ligonine. Teprisiminė užliūliuojančius šnabž- 
desius ir baltus pirštus, spaudžiančius į švirkštą stūmoklį. Taip, 
beje, prisiminė ir visą žmogų, vienintelį kartu gulėjusį ligonį di- 
džiojoje palatoje, kai po kurio laiko ją ten perkėlė. Tai buvo stora 
sena moteris, be perstojo kalbanti ir visą laiką krutanti, ji vaikš- 
čiojo nuo lovos prie lovos, garsiai komentuodama kitų ligonių 
būklę ir gydymą. Apdegusi penkiametė ją ypač domino. 

Troškulys buvo visų blogiausia. Skausmus malšindavo švirkš- 
tai, švirkštai, nuo kurių Kristina plevendavo virš visų sopulių, 
bet nuo troškulio nebuvo jokio vaisto. Lašintuvas turėtų padėti, 
kalbėjo baltai apsitaisiusios būtybės ties tikrovės riba, tačiau la- 
šintuvas nepadėjo. Liežuvis sutino ir apsitraukė tirštomis glei- 
vėmis, lūpos suskirdo, o gerklė taip užputo, kad kvėpuojant 
šnypšdavo. Jos troškulys galiausiai tapo kančia ir tiems, kurie jį 
tik matė, ir privertė juos pastatyti prie jos lovos vandens pripil- 

tą dubenėlį su marlės skiautėmis. Jai reikėtų braukyti lūpas kom- 
presais, kad mažiau kankintųsi. Tačiau baltai apsirengusios bū- 
tybės vis palinkdavo prie jos ir įspėdavo: Tik sudrėkink lūpas, bet 
nečiulpk. Daryk, ką nori, bet nečiulpk! 

Be abejo, ji čiulpdavo. Bet čiulpdavo labai atsargiai, kad nie- 
kas nepamatytų. Išsitraukdavo kompresus sveikąja ranka ir brau- 
kydavo jais burną, kaip liepdavo slaugės, tačiau slapta praskir- 
davo lūpas po marle, liežuvio galiukas išlįsdavo ir godžiai brūkš- 
telėdavo per audinio siūlus. Ir staiga jis tapdavo gyvu padaru, 
ėdriu savo valią turinčiu žvėreliu, kuris priversdavo ją iščiulpti iš 
kompreso aliai lašelio. 

Po sekundės iš vidurių išsiverždavo kažkokia geltona ir dvo- 
kianti košė, kūną sutraukdavo mėšlungis ir žaizdoje vėl užsiplieks- 
davo ugnis. Bet vos jai prasimerkus įtraukti oro skausmui, prie 
lovos jau stovėdavo storoji moteris, pakėlusi smilių virš jos lovos. 

— Aš mačiau tave, — sakydavo. — Tu čiulpei. Pati esi kalta. 

Kristina sučiaupdavo lūpas ir nurydavo ašaras. 

— Taip, iš tikrųjų, — vėl pakartodavo moteris. — Mačiau tave. 
Užtat žinau, kad pati esi kalta. 

Ir giliai Kristinos galvoje pritardavo šaižus balsas: 

— Klausyk, velnio vaike! Pati esi kalta! Viskas darosi dėl tavo kaltės! 

Juodi kaltiniai varteliai sugirgždėjo, kai seselė Inga juos uždarė. 

— Eikš, — tarė ir atkišo ranką Kristinai. Ji mūvėjo rugiagėlių 
mėlynumo megztas pirštuotas pirštines, visiškai to paties atspal- 
vio kaip paltas. Kristina pati vilkėjo rusvą paltuką ir mūvėjo žalias 
it žirniai kumštines pirštines. Ji matė, jog tai negražu, nes per ilgą 
tylą visos spalvos tarytum sukietėjo ir tapo aštriabriaunės, jos grau- 
žė akis lyg žvyras. Jei ji būtų žinojusi, kaip padaryti pasaulį tokį 
pat juodą, baltą ir pilką kaip nuotraukoje, būtų jį tokį padariusi. 

— Eikš. Nesidrovėk, — tarė seselė Inga ir čiupo jai už rankos. — 
Čia tik mano svainė. Ir ji tokia gera... 

Bet Kristinos ranka glebnai išsmuko, ji buvo tokia minkšta ir 
lanksti, kad jos negalėjai nutverti. Mergaitė stovėjo it įšalusi sodo 
takelyje ir, regis, nieko negirdėjo. Mat dabar tai įvyko, pagaliau ji 
įžengė savo nuotraukon. Šis sodas visais atspalviais atitiko juodai 
baltą pasaulį, kurį buvo susikūrusi galvoje. Viskas sutapo: prie- 
blanda ir balta migla, juodos vaismedžių linijos pilkame danguje, 
tirpstantis šalnos glajus vejoje. Šis sodas buvo skirtas tokioms mer- 
gaitėms kaip ji. Žiemos karalaičių sodas. 

Seselė Inga sugriebė jai už rankos ir nusitempė. 

— Nagi, eikš! Tau nėra ko bijoti... 

Lauko laiptai buvo milžiniški. Ir akmeniniai. Visiškai kitokie 
nei mediniai laiptai į vaikų namų verandą. Jie nedrebėjo pastačius 
koją, stovėjo sunkūs ir nepajudinami nelyginant kalnas, laukian- 
tis, kad į jį įliptum. Ir buvo neseniai nušluoti; ant plokščių liku- 


siame sniege buvo įsispaudusios šluotos žymės. 

Seselė Inga paspaudė skambutį, tuo pat metu praverdama du- 
ris ir stumtelėdama Kristiną priešais save į nedidelę laiptinę. Ir 
čia viskas buvo iš akmens: pilko ir spindinčio ant grindų, žalsvo ir 
korėto ant sienų. 

Seselė Inga skubiai nusitraukė giliuosius kaliošus, lanksčius gu- 
minius apmovus, saugojusius aukštakulnius išeiginius batelius nuo 
neryžtingos žiemos lauke, ir taip pat greitai nuavė Kristinai gumi- 
nukus. Paskui stipriai pabeldusi atidarė rudas vidines duris. 

— Ei! — šūktelėjo į butą. — Ei, ar yra kas namie? 

Nuo garsų, pasigirdusių iš vidaus, Kristinai nugara perbėgo šiur- 
puliukas. Radijo laiko signalai ir šnypščianti keptuvė. Šiais gar- 
sais, nerimo ir skubos garsais, ji išmoko bjaurėtis koklinėje vaikų 
namų virtuvėje. Garsais, lygiai nejaukiais kaip grūdėtas miltelių 
pienas ir nerūdijantis vaikų namų puodelis. 

Bet čia kažkas tučtuojau užsuko radiją ir pakėlė nuo viryklės 


keptuvę, čia buvo vietos žmonių balsams. 


— Ji bemaž nieko nevalgo, — tarė seselė Inga ir nubraukė plau- 
kų sruogą Kristinai nuo veido, pražiodė plaukų segtuką ir vėl įse- 
gė. — Ir nekalba. Neišduoda jokio garso, jei neverkia... 

Moteris kitapus stalo akimirką pažvelgė tiesiai į pilkas Kristi- 
nos akis. 

— Taigi taigi, — pasakė. — Galbūt ir taip pasaulyje užtektinai 
kalbama... 

Šalia jos sėdėjusi mergaitė greitai prisiglaudė skruostu jai virš 
alkūnės. 

— Tu, teta Elena, kalbi. Visą laiką kalbi... 

Elena stvėrė pirštų galais jai už nosies. 

— Oi! — šūktelėjo. — Margaretos nosis vėl šlapia! 

Mergaitė sušnirpštė ir sriūbtelėjo didelį pieno gurkšnį iš stikli- 
nės. Ji suvalgė vienuolika mėsos kukulių, Kristina suskaičiavo. Vie- 
nuolika! Ir vis tiek dideliame pusdubenyje ant indų plovimo stale- 
lio dar būbsojo visas kalnas kukulių. Ji pati suvalgė tik vieną vienin- 
telį, tada ryžtingai, kaip visada, padėjo šakutę ir pasirengė atremti 
seselės Ingos įkalbinėjimus. Neatsilaikė tik dėl vieno dalyko: ištuš- 

tino veik pilną stiklinę pieno. Juk galėjai justi, kad čia tikras pienas, 
ne purūs milteliai, išplakti vandenyje iš čiaupo. 

— Tikiuosi, nepridarysim daug vargo, — tarė seselė Inga. — Tu- 
riu omeny, kad taip lyg niekur nieko čia išdygom. Bet Kalėdų liko 
tik keturi vaikai ir mes pamanėm, kad puikiausiai galėtume juos 
pasiimti ir užsidaryti. Vedėja pasiėmė du ir mudvi su Brita po 
vieną... Kitaip šiemet nebūtume turėjusios tikrų Kalėdų. 

Stabtelėjusi dar kartą perbraukė Kristinai per kaktą. 

— Ir ji tokia gerutė, nepridarys vargo... 

Elena šyptelėjo sėdėdama apsitaisiusi gėlėtu ruošos chalatu ir 
baltom rankom sunkiai pasirėmusi į stalą. 

— Jokio vargo, — atsiliepė ji. — Nebus jokio vargo... 


Vėliau tą dieną Kristina viena sėdėjo tetos Elenos bendraja- 
me kambary. Gumbuotas sofos apmušalas truputį trynė šlau- 
nis, ji neturėjo vilnonių kelnaičių, pridengiančių odą tarp apati- 
nukių ir kojinių. 

Namuose tvyrojo visiška tyla. Seselė Inga su Margareta buvo 
išvažiavusios į turgų pirkti kalėdinės eglutės, jos įkalbinėjo ir Kris- 
tiną važiuoti, bet ji atkakliai papurtė galvą ir taip atsileido ir su- 
glebo, kad seselė Inga net negalėjo jai užvilkti paltuko. 

— Ji gali likti su manim, — galop pasakė teta Elena, ir po viso 
srauto priekaištų bei atsiprašinėjimų seselė Inga nusileido. 

Taigi dabar ji pasitempusi sėdėjo ant sofos ir dairėsi. Jai patiko 
šis kambarys, jo spalvos gerai sutarė, nekėlė triukšmo ir nerėkė 
mėgindamos viena kitą užmušti. Gelzganas užuolaidų atspalvis 
draugiškai glaustėsi prie tamsios sofos pilkumos, sodrūs auksiniai 
kilimo tonai žaidė su prie sienos stovinčios žemos spintelės ru- 
dumu. Virš spintelės kabėjo didelis tapytas paveikslas, vaizduo- 
jantis auksinį mišką. Šis ją sugundė. Gal jai reikėtų įlipti į jį ir 
tapti rudens karalaite, užuot buvus žiemos karalaite... Bet ne, ji 
norėtų likti šitame kambaryje, šiuose namuose, šioje tyloje, kurią 
tarsi stiprino ryžtingas sieninio laikrodžio tiksėjimas. 

Ir šit staiga prie apvalios durų arkos atsistojo teta Elena, vis dar 
vilkinti gėlėtą ruošos chalatą. Veidas po tamsiais plaukais buvo 

platus ir keturkampis, baltos rankos sukryžiuotos ant galingos krū- 
tinės. Akiniai ant nosies nuslydę žemyn, o iš vienos šnervės kyšo- 
jo baltas vatos kuokštelis. 

— Ar nori karamelių? — paklausė ir prisimerkė virš akinių, trauk- 
dama iš kišenės maišelį. 

— Šilkinės pagalvėlės, — pridūrė, lyg Kristinai tai būtų ką nors 
sakę, ir klestelėjo į fotelį šalia sofos. Kristina atsargiai pasilenkusi 
dirstelėjo į maišelį. Karamelės tikrai panėšėjo į šilkines pagalvė- 
les: jos žvilgėjo ir mainėsi blyškiais šilko atspalviais. Rožinės, vio- 
letinės, melsvos. 

— Nagi, čiupk, — pasiūlė teta Elena ir papurtė maišelį. 

Kristina suspaudė nykštį ir smilių kaip pincetą ir atsargiai įkišo 
ranką, lipnokos šilkinės pagalvėlės buvo smarkiai sukibusios ir jai 
reikėjo jas gerai paklibinti, kad išsitrauktų gražiausią. Ji buvo švie- 
siai violetinė. 

— Čiupk daugiau, — paragino teta Elena ir vėl papurtė maiše- 
lį. — Juk šiandien Kūčių išvakarės... 

Kristina dar sykį įkišo ranką į krepšelį ir dabar išsitraukė visą 
gumulą. Keturias sulipusias pagalvėles. Sulaikiusi kvapą, įbedė akis 
į tetą Eleną. Ar nepradės rėkti? 

Tačiau teta Elena nerėkė, net nepasižiūrėjo į kararmelių gumu- 
lą, tik užsukusi vėl įsikišo maišelį kišenėn. Paskui atsilošė į aukštą 
fotelio atkaltę ir įrėmė žvilgsnį į paveikslą kitame kambario gale, 
akimirką atrodė, kad ir ji svarsto, ar nežengus jai į rudens karalai- 
tės mišką. 

— Taigi taigi, — atsiduso po kurio laiko. — Ne visada taip lengva. 

Ir tą pačią akimirką Kristinos burnoje trekštelėjo trapus šilki- 
nės pagalvėlės apvalkalas. Liežuvį užliejo kremo salduma. 


Žinoma. Dabar ji prisiminė. Tokio skonio šokoladas. 


Lauke temo, į namus sėlino prieblanda. Baltų Kalėdų nebus, 
priešpiečio šlapdriba bemaž tuoj pat perėjo į lietų. Nieko tokio, 
vis tiek ateis Kūčios, o jų laukiant galima ir ramiai pasėdėti ben- 
drajame kambaryje, tyliai stebėti, kaip žibančiais juodais tetos Ele- 


nos langais ritasi lietaus lašai. 

Teta Elena nieko nekalbėjo. Užtat Kristinai atrodė tokia ne- 
įprasta: ji dar niekada nebuvo sutikusi suaugusio žmogaus, kuris 
išsėdėtų be žado ilgesnę valandėlę. Visi kiti suaugusieji būdavo 
taip įsitraukę į šnekas, kad nerasdavo laiko galvoti, o ši moteris 
sėdėjo kaip sėdėjusi užkišta šnerve ir vos pražiota burna. Bet ji 
nemiegojo: jos pilkos akys buvo plačiai atmerktos ir šviesios. 

O paskui staiga pasigirdo seselės Ingos juokas ir Margaretos 
klegesys laiptinėje, buto durys atsidarė ir vidun įgriuvo Margareta 
vilnonėmis puskojinėmis ir prasegtu paltu. Teta Elena, įsirėmusi 
delnais į ranktūrius, pasikėlė, nuvilko Margaretai paltą, nusijuokė 
iš jos šnekų ir pašiaušė jai plaukus. 

Kristina nusigręžė ir pažvelgė į langą, akimis nulydėdama že- 
myn dar vieną lietaus lašą, ieškantį kelio ant spindinčio pavir- 
šiaus. Galvoje perlėkė ją nustebindama mintis: viskas būtų buvę 
kitaip, jei galėčiau kalbėti. 

Taip pamanė pirmą sykį. Anksčiau tokių minčių jai niekada 
nekildavo. 


Vis dėlto balsas nesugrįžo vos jai panorėjus, taip, kaip kažkada ne jos 
noru ir išnyko. Tokie dalykai tik patys atsitinka. 

Tačiau Margareta tarytum nė nepastebėjo, kad Kristina nekal- 
ba: ji pripildydavo namus savo šneka, žodžiai iš jos burnos byrėjo 
kaip gyvsidabrio rutuliukai, jie akimirksniu nusirisdavo grindimis 
ir pradingdavo kertėse. 

Kai eglutė jau buvo papuošta, Margareta nusitempė Kristiną. 
Dabar pagaliau ji pamatys visus namus: tamsų rūsį su cemento 
pilkumo skalbykla ir žalsvu vonios kambariu, akmeninius laiptus 
ir prieškambarį, laiptus į viršų ir rudas nuomojamo buto duris 
antrame aukšte. Ir, žinoma, palėpę, visų svarbiausią. Kristina gi- 
liai įkvėpė įkišusi galvą pro lubų angą, iš viršaus sklido geras kva- 
pas. Dulkių, pjuvenų ir medienos. 

— Tai atstoja žaislinį namelį, — pasakė Margareta, nuėjusi prie 
kelių baldelių, sustatytų palei frontono langą. — Dėdė Hugas tu- 
rėjo pastatyti žaislinį namelį, bet numirė net nepradėjęs... Nors 


spėjo sukalti baldus. 

Ir Margareta, ir Kristina staiga išaugo it milžinės. Baldai joms 
buvo per maži, šlaunys virto per lentinių kėdžių kraštus, keliai 
netilpo po stalu. 

— Jis padarė baldus mažam vaikučiui, — paaiškino Margareta. — 


Bet dabar jie mano... 


Po valandėlės jos vėl nulipo į butą. Teta Elena turėjo keturis 
kambarius, ir Margareta kiekvienam surado vardą. Didysis, ma- 
žasis, valgomasis ir tuščiasis. 

Bet tuščiasis iš tikrųjų nebuvo tuščias, jame stovėjo ir lova, ir 
komoda. Margareta į jį neįėjo, tik pravėrė uždarytas duris nepa- 
leisdama rankenos. 

— Iš tikrųjų tai mano kambarys, — pasakė. — Jis man atiteks. 
Vėliau. Kai pradėsiu lankyti mokyklą... Dabar miegu su teta Ele- 
na. Mažajame. 

Kristina išsiviepė. Ji nenorėtų miegoti vienoje lovoje su suau- 
gusiu žmogum. 

— Žinoma, ne vienoje lovoje, — pridūrė Margareta, lyg atspėju- 
si jos mintis. — Tai dviguba otomanė, po viena lova yra dar kita, 
kurią vakarais išsitraukiame... 

Tačiau mažajame kambaryje nebuvo nieko, kas rodytų Mar- 
garetą jame gyvenant. Otomanė ir fotelis, baltinių spinta ir siu- 
vamoji skrynelė, bet jokio žaislo ar pasakų knygelės. Vaikų na- 
muose kiekvienas turėjo savo spintelę, kur laikė drabužius ir 
daiktus. Čia buvo kitaip, Margaretos drabužiai kabėjo tetos Ele- 
nos drabužinėje prieškambaryje. Margaretai aprodant butą, ji 
pati matė: didelės ir mažos suknelės ant to paties skersinio, su- 
maišytos be jokios tvarkos. 

Bet Margareta, regis, nesuko galvos dėl netvarkos drabužinėje 
ar savo nematomumo mažajame kambaryje, ji nuplasnojo į virtu- 
vę ir pradarė dar vienas duris. 

— Apyvokos spinta! — sušuko. — Čia sudėti mano žaislai. 

Kristina atsargiai žengė žingsnį į priekį ir dirstelėjo vidun. Apy- 
vokos spinta nebuvo jokia spinta, o tik lėliškai mažas sandėliukas 


su baltu lempos gaubliu lubose ir senu skuduriniu kilimėlių ant 

grindų. Iš jo sklido aštrus kvapas. Kristinai buvo pažįstamas. Taip 
kvepėdavo vaikų namuose tomis dienomis, kai spindėdavo grin- 
dys. Grindų vašku. 

Po valandėlės ji suprato, kad jai smagu būti apyvokos spintoje, 
sėdėti ant grindų ir kloti Margaretos lėlių lovytę, kol moterys ruo- 
šiasi virtuvėje. Dabar teta Elena jau buvo susitvarkiusi su mėsos 
kukuliais, juodajame ketaus troškintuve šnypštė kitas patiekalas. 
Kvepėjo kopūstais ir actu. 

Valgis dar nebuvo gatavas net atėjus laikui gultis. Kristina su 
Margareta prie virtuvės stalo gavo po lėkštutę nykštukų dešrelių 
ir mėsos kukulių, tuo tarpu Elena maišė ketaus troškintuvą, o 
seselė Inga taisė garstyčias. Ji laikė ant kelių dubenį su didžiuliu 
geležiniu rutuliu, kuris sunkiai risdamasis traiškė garstyčių grū- 
delius. Nuo tvaiko jai ašarojo akys. 

— Iš tiesų tai tikras patrankos sviedinys, — sniaukrodama ji pa- 
aiškino mergaitėms. — Likęs nuo mano ir Hugo senelės. Mes juo 
naudojamės tik Kūčių išvakarėse, tokia tradicija... 

Teta Elena kreivai šyptelėjusi atkišo jai nosinę. 

— Išsišnypšk, — paliepė vos nekvatodama. — Prilašinsi į gars- 
tyčias... 

Kristina sužavėta klausėsi šito juoko, nuolat trykštančio iš te- 
tos Elenos. Atrodė, lyg jos gerklėje būtų susisukusi lizdą maža 
balandėlė, kuri patenkinta burkavo prieš jame atsitūpdama. Kris- 
tina taip įnirtingai vaizdavosi šią balandėlę, kad užsimiršo. Nė ne- 
pagalvojusi sušveitė viską, kas buvo jos lėkštutėje: tris nykštukų 
dešreles, keturis mėsos kukulius ir veik visą sviestainį su sūriu. 
Jau kramtydama paskutinį sviestainio kąsnį, staiga pajuto kylant 
šleikštulį. Prasižiojusi išmetė lėkštėn pusiau sukramtytą duoną. Ir 
tą pačią akimirką galvoje atgijo svetimas balsas: Išpaikinta mergiūkštė! 
Ar spjaudysi valgį? 

Kristina užsimerkė laukdama ugnies. Bet ji neįsiplieskė. Pirmą 
kartą nesuliepsnojo randas vos išgirdus šį balsą. Dar sekundę pa- 
laukusi, labai atsargiai per milimetrą pakėlė vokus ir pasižiūrėjo. 
Seselė Inga nosine šluostėsi akis, ji nieko nepastebėjo. Margareta 
spoksojo į Kristiną prasižiojusi, bet nieko nesakydama. Teta Ele- 

na kuo atsargiausiai uždėjo ranką Kristinai ant galvos ir greitai 
brūkštelėjo per plaukus, o kita ranka nepastebimai įsimetė pu- 
siau sukramtytą sviestainio kąsnį į ruošos chalato kišenę. 

Seselė Inga išsišnypštusi pakėlė akis. 

— Kad tave dievai! — šūktelėjo. — Man rodos, Kristina viską 
suvalgė! 

Ir taip pasibaigė pirmoji diena. 


Kūčių pavakare ėmė plaukti visi giminės. Pirmoji atlingavo Sel- 
ma, senoji tetos Elenos mama, kaulėta moteris išeigine suknele, 
kuri buvo tiek pat lygi ir juoda, kaip kad veidas — baltas ir raukš- 
lėtas. Paėmusi Margaretai už smakro ir įdėmiai apžiūrėjusi sausu 
žvilgsniu, paleido ir nieko netarusi atsigręžė į Kristiną. 

— Nauja? 

Seselė Inga tūptelėjo Kristinai už nugaros. 

— Ne, ne. Ji iš vaikų namų, kuriuose dirbu, mes tik atšvęsim 
Kalėdas... 

Selma gūžtelėjo. 

— Štai kaip. Štai kaip. Na, aš mėgstu vaikus. Bet tik klusnius. 
Kitokius reikia vyti į pipirų žemę... 

Seselė prasižiojo kažko sakyti, bet laiptinėje sububeno nauji 
balsai. Atvyko jie — pagrindiniai asmenys. Visų svarbiausi svečiai. 

Praskėtęs rankas, tarpdury atsistojo Stigas, po sekundės jam už 
nugaros tą patį judesį pakartojo Gunaras. Abu prasegtais paltais, 
todėl matėsi gelstelėjusios naujoviško nailono marškinių krūti- 
nės. Jų galingi balsai užpildė visus namus. 

— Štai mes ir atsiradom! — sugriaudėjo Stigas. 

— Linksmų Kalėdų! — sudundėjo Gunaras. 

Jiems už nugaros spietėsi šeimos: abiejų žmonos — Stigo Bitė ir 
Gunaro Anita — ir kartu sudėti penki įvairaus ūgio sūnūs šlapio- 
mis šukomis priplotais plaukais. Visi tarškiais naujųjų laikų var- 
dais: Busė, Šelė, Lasė, Olė ir Antė. 

— Sveiki atvykę, — tarė teta Elena. 

Kristinos žvilgsnis nuplasnojo prie jos. Teta Elena ne tik buvo cha- 
latą pakeitusi puošnia pilka suknele nėrinių apykakle, bet ir jos balsas 

atrodė prisitaikęs prie aprangos spalvos. Ir seselė Inga pasikeitė, bet 
kitaip. Duodama ranką Stigui, iš nekantrumo ji visa užraudo. 

— Broliuk! Smagu tave matyti... 

Greitai paspaudęs jai ranką, Stigas ėmė malintis iš palto. 

— Smagu ir tave. Kaip sekasi? 

— Gerai. O tau? Kaip komunos reikalai? 

Stigas skubiai pasitaisė kostiumą. 

— Spalį tapau vaikų globos komisijos pirmininku. Ar negirdėjai? 

Seselė Inga užsidengė burną ranka, dabar ji galutinai pasikeitė. 
Nebebuvo griežta vaikų namų auklėtoja, tik maža mergaitė. 

— Oje! Ką tu sakai. Kaip smagu... 

Stigas apkabino Gunarą ir stumtelėjo prie sesers. 

— O štai čia būsimasis „Luksoro“ profesinės sąjungos pirmi- 
ninkas. Kitais metais važiuoja į trijų mėnesių kursus Runio, o pas- 
kui baisiai greitai taps ombudsmenu, gali neabejoti... 

— Et, — burbtelėjo Gunaras, bakstelėdamas broliui pečiu. — 
Matyt, praeis nemažai laiko, kol pasiploninsiu liežuvį kaip tu... 

— Nė velnio, — atsakė Stigas. — Tai įvyks greitai, jei gerai tave 
pažįstu... 

— O! —- šūktelėjo seselė Inga, pritrūkusi kvapo. — Kaip gaila, 
kad Hugas šito nesulaukė. Būtų taip džiaugęsis. 


Kristina niekada nepamirš pirmųjų Kūčių tetos Elenos namuo- 
se. Nors nenutiko nieko ypatinga, kas nepasikartotų per kiekvie- 
nas kitas Kūčias ar giminės puotą. Lyg pamojus burtų lazdele, ant 
stalo atsirado ir buvo praryta daugybė maisto: silkė ir Jansono 
pagunda, kepti kiaulienos šonkauliukai ir šaltiena, mėsos kukuliai 
ir nykštukų dešrelės, sūriai ir paštetai, kumpis ir raudonieji ko- 
pūstai. Prie suaugusiųjų stalo iš rankų į rankas ėjo gira ir pilsneris, 
o vis labiau prakaituojantis Stigas — jau be švarko ir persisukusiu 
kaklaraiščiu — apsiėmė visiems apnešioti degtinę. Bet prie vaikų 
stalo gėrimai nebuvo pilstomi: kiekvienas buvo gavęs po visą bu- 
telį kalėdinių vaisvandenių. Kristina pati nieko negalėjo nuryti, 
tačiau visą vakarą kaip alibi jos lėkštėje gulėjo mėsos kukulis ir 
nykštukų dešrelė. Ne todėl, kad to būtinai reikėjo, — per šią pir- 

mąją puotą tetos Elenos namuose jos veik niekas nepastebėjo. Tai 
ją kuo puikiausiai tenkino. Dabar galėjo žiūrėti ir klausytis pati 
nei matoma, nei girdima. 

Beje, jos niekas nebūtų išgirdęs, net jei būtų galėjusi kalbėti. Kaip 
mažai mergaitei perrėkti dundesį, kylantį iš skardžiabalsės giminės 
gerklių? Ji užsimerkė ir klausėsi. Prie suaugusiųjų stalo Gunaras 
kažką pasakojo svaigalų sudrėkintu šeštadieniniu balsu, Selma šai- 
žiai iš jo žvengė ir kvaknojo, jiems padėjo Stigas: daužė kumščiu į 
stalą ir šnopuodamas gaudė orą — aaii, aaii, aaii žviegė it gaudomas 
paršas, — tuo tarpu Bitė, Anita ir Inga pratrūko sidabriniu juoku, 
kuris purptelėjo į lubas it kregždžių pulkelis. Berniukai prie vaikų 
stalo irgi juokėsi, nors nė vienas negalėjo išgirsti ir suprasti, iš ko 
juokiamasi, ir akimirką erzelį perskrodė spigus Margaretos balselis: 

— Bet kas tai buvo? Papasakok! Ką jis pasakė? 

Trūko tik tetos Elenos burkavimo. Bet ji ten buvo: atsimerkusi 
Kristina išvydo tetą Eleną stovinčią tarpdury ir įdėmiai apžiūri- 
nėjančią savo svečius. Nejučia Kristinos žvilgsnis nukrypo prie 
Ingos, Anitos ir Bitės, prie jų spalvingų suknelių, spindinčių plau- 
kų ir žaižaruojančių akių. Teta Elena keturkampiu veidu ir pilka 
suknele iš jų išsiskyrė. 

Dabar ji krenkštelėjusi mėgino perrėkti klegesį: 

— Dėmesio! Dėmesio! Malonėkite eiti į didįjį kambarį... 

Prisikvatoję ir prilalėję, Stigas su Gunaru, kaip vadovai, pakilo 
ir susikabino per pečius. Tarytum vienas keturkojis — nors kiek 
šlitiniuojantis — padaras, jie priėjo prie tetos Elenos, be žodžių 
prasiskyrė ir įterpė ją į vidurį. Stovėjo visi it sulydyti: Hugo našlė 
ir jo jaunesni broliai. Vienalypis darinys, viena šeima. 

— Geriausias valgis pasaulyje, — pagyrė Stigas. Gunaras linkte- 
lėjo su įkaušėlio rimtumu. 

— Absoliučiai! Geresnio nebūna... 

Teta Elena susijuokė: 

— Taip taip. Ačiū. Bet dabar eikit kavos ir prie saldžiojo stalo... 

Jos balsas skambėjo kaip paprastai, ramiai, ryžtingai ir meiliai, 
bet tas, kas stebėjo ją įdėmiai, galėjo pamatyti, kad viršutinė lūpa 
virpčioja. Keista. Lyg namuose ji pati būtų svečias. 

Suaugusi Kristina visą laiką svarstydavo, kaip iš tikro vyko dery- 
bos, slaptos derybos tetos Elenos namuose per pirmąsias Kalė- 
das. Įprastas klausimas vėl atgyja jai įsukus į ligoninės automobi- 
lių aikštelę. Kas pradėjo? Pati teta Elena? Seselė Inga? Ar Stigas? 

Jai norėtųsi, kad būtų pradėjusi teta Elena, kad teta Elena būtų 
sukuždėjusi svainiui į ausį, jog norinti šito vaiko, šitos nebylios 
liesutės mergaitės peleniniais plaukučiais. Bet tikriausiai buvo ki- 
taip. Teta Elena vengė ko nors prašyti iš Hugo giminių. Ji įtarinė- 
jo juos manant, kad ir taip yra per daug gavusi, kad jos santuoka 
su Hugu iš tikrųjų buvusi per trumpa ir ji neturinti teisių į jo 
namą ir gyvybės draudimą. 

Ir greičiausiai nepaprašė nė seselė Inga. Ji tąsyk buvo per jau- 
na; pernelyg jauna savanaudiška blondinė, kad rimtai domėtųsi 
kitų reikalais. Ji kone nuolat būdavo išsiblaškiusi, pusė jos esybės 
visą laiką plevendavo kažkur kitur. Vieną kartą ji visiškai užsimiršo 
ir svajingai sušoko keletą valso žingsnelių pagal jai vienai girdimą 
muziką, švysčiodama plačiu uniforminiu auklėtojos sijonu it bali- 
ne suknele. 

Ne, perkelti Kristiną, matyt, sumanė Stigas, kaip kad po kelių 
metų ėmėsi Birgitos. 

„Lydžiažabtis Stigas“, — Kristinos prisiminimuose juokiasi Birgi- 
ta. Kristina šypteli, labai atsargiai aikštelėje įvinguriuodama tarp ki- 
tų dviejų bendradarbių automobilių. Nuostabu, kad buvo užmiršu- 
si, kaip Birgita pravardžiuodavo žymiausią tetos Elenos svainį. Bet 
dabar prisiminė, kaip ir šaižų Margaretos juoką Birgitai leptelėjus 

naująjį vardą. Ji pati tąsyk tik nusišypsojo, santūriai šyptelėjo su- 
čiauptomis lūpomis. Kristina niekada nedrįsdavo garsiai juoktis, kai 
Birgita imdavo pravardžiuoti žmones, ji ne be pagrindo spėjo, kad 
Birgitos galvoje užkištas ir jai skirtas pašaipus vardas. 

Vis dėlto lvdžio ar ne lvdžio žabtais, tačiau jei ne Stigas ir jo 
pareigos komunoje, Kristina būtų atsidūrusi kur nors kitur. Gal- 
būt kokioje Smolando sektantų šeimoje. Arba molingoje ūkinin- 
ko sodyboje Esterjotlando plynėse. Paprastai taip nutikdavo tiems, 
kurie patekdavo į vaikų namus šeštą dešimtmetį. Jei juos išvis 
atiduodavo auklėti į šeimyninius namus. Dalis vaikų pasilikdavo 
vaikų namuose keletą metų, kol juos galiausiai atsiimdavo jų tėvai 
paklaikusiomis akimis arba sergantys tuberkulioze. 

Astrida priklausė prie klaikiaakių ir, jei ne Stigas, būtų parsi- 
vedusi savo dukterį dar dvylikmetę. Ir tada — Kristina stipriai 
sukanda dantis iš tikrumo — ji būtų susimokėjusi gyvybe. Mat 
tik apsigyvenus pas tetą Eleną jai prabudo atkaklus noras gyven- 
ti, o be atkaklaus noro gyventi Astridos aplinkoje niekas neišlik- 
davo. Taigi galima sakyti, kad Lydžiažabtis Stigas iš tikrųjų išgel- 
bėjo Kristiną. 

— Tad nors ir buvo galima iš jo šiek tiek pasišaipyti, — taria ji 
sau garsiai, segdamasi saugos diržą, — vis dėlto jis labiau buvo 
vertas pagarbos... 

Bėgant metams tapo nebe taip gerbtinas. Nuolat trokšdamas 
būti dar didesnis, dar galingesnis ir dar labiau nusipelnęs pagar- 
bos už savo velionį brolį, atrodė trupučiuką graudokai. Niekada 
nesuprato, kad pats sau kenkia. Per daug gėrė, per daug kalbėjo ir 
per daug mėgo didingus mostus, kad bent kiek primintų Hugą. 

Duoti tetai Elenai vaiką, kaip padėką už skanias Kalėdų vaišes, 
buvo mostas, visiškai atitinkantis jo charakterį. Našlės įmotėmis 
tapdavo tik išimtiniais atvejais, bet, kaip vaikų globos komisijos 
pirmininkui, Lydžiažabčiui Stigui užteko tik spragtelėti pirštais, 
kad taip įvyktų. Nedaug Motalos vyrų turėjo tokių galimybių. O 
Lydžiažabtis Stigas, nors ir tolydžio kalbantis apie kolektyvą ir so- 
lidarumą, tiesiog nerte nėrėsi iš kailio, kad padarytų tai, ko kiti 
Motalos vyrai negalėtų pakartoti. 

Kažkada paauglystėje, — kai Elena jau gulėjo pusiau paralyžiuo- 
ta kaip tik šioje Vadstenos ligoninėje, o ji pati buvo išsiųsta į Ast- 
ridos betoninį butą Norčiopinge, — Kristinai pirmąsyk toptelėjo, 
kad galbūt ir su ja buvo kaip su Birgita. Galbūt teta Elena jos visai 
nenorėjo, gal tik stengėsi įtikti Stigui. Taip galėjo būti: teta Elena 
dažnai dūsaudavo dėl Lydžiažabčio Stigo sprendimų, tačiau nie- 
kada atvirai jam neprieštaraudavo. 

Ši mintis buvo tokia netikėta ir šleikšti, kad ji nesusilaikė: ne- 
pagalvojusi pasilenkė ir išmetė iš burnos į lėkštę pusiau sukram- 
tytą Faluno dešros kąsnį. Akimirką nuo apatinės lūpos nutįso sei- 
lių gija. Astrida, sėdinti kitapus stalo ir vartanti seną „Namų žur- 
nalą“, pakėlė galvą. 

— Velniai rautų, — tyliai nusikeikė ir mėlynais pirštais išsitraukė iš 
burnos kampučio cigaretę. — Kartais būni pasiutusiai bjauri, ar žinai? 


Kristina papurto galvą norėdama nuvyti Astridos vaizdą. Bet 
uždanga plačiai atitraukta ir nebesuglaudžiama, užtat Astridą pa- 
keičia prisiminimai apie Margaretą, stovėjusią ant laiptų tik su 
suknele ir guminukais, kai juodi vartai dar sykį girgžtelėjo Kristi- 
nai už nugaros. Buvo matyti, kad Margaretai šalta be palto: prie 
krūtinės prispaustos nuogos rankos, tirtantys keliai. 

— Nagi eikš, Kristina! Eikš! Mudvi gyvensime tuščiajame kam- 
bary, teta Elena jį sutvarkė, bet aš negaliu persikelti, kol tu neat- 
sikraustei. Tad eikš! Paskubėk! 

Bet Kristina nesiklausė, net nepažvelgė į ją. Žiūrėjo kiton pusėn. 
Buvo vasario pavakarys ir saulė kybojo įkypai sodo. Sodas nusidažė, 
nors dar ilgai reikėjo laukti, kol ateis pavasaris ir ims sprogti me- 
džiai. Nespalvotas paveikslas tapo akvarele, kurioje žalia žolė buvo 
tarsi nusėta rudais pernykščių lapų šašais. Kristinai už nugaros se- 
selė Inga nusijuokė iš Margaretos, ji jau sagstėsi paltą. 

— Kad tu ir skubi... 

Margareta nekreipė į ją dėmesio. 

— Betgi eikš, Kristina! Eikš! 

Po kelių minučių Kristina galėjo įsitikinti, kad tuščiasis kam- 
Darys iš tikrųjų pasikeitęs. Dabar prie dviejų sienų stovėjo po 

lovą, o palei langą — staliukas. Komoda buvo dingusi, ir Kris- 
tina pašiurpo pagalvojusi apie sujauktą drabužinę prieškam- 
baryje. Ar jos drabužiai bus įsprausti tarp Margaretos ir tetos 
Elenos suknelių? 

— Teta Elena, ar dabar galima įsikelti? Juk Kristina jau atvažia- 
vo, dabar man reikia įsikelti... 

Teta Elena tyliai suburkavo kažkur tolumoj. 

— Keletą dienų ji netvėrė savo kailyje, nė minutės nenustygo 
vienoje vietoje... 

— Ir Kristina, — atsakė seselė Inga ir linktelėjo galvą. — Ir ji 
baisiai nekantravo. 

Kristina pasuko galvą ir pažvelgė jai į veidą. Kodėl ji meluoja? 


Jau po kelių dienų Kristinos drabužiai įgavo kitokį kvapą. Tai 
buvo painus kvapas, surizgęs iš daugybės siūlelių, ir rengdamasi 
rytais ji mėgindavo juos išskirti. Stiprus muilas. Keptuvės smar- 
sas. Rūgštus kūno dvokas. „Christel“ talko milteliai. Tetos Ele- 
nos kvapai. 

Ji nežinojo, nei kaip atsidūrė pas tetą Eleną, nei kiek laiko 
čia pasiliks. Žinojo tik tiek, kad vieną dieną seselė Inga surin- 
ko skalbti visus jos drabužius, o kitą rūpestingai juos sudėjo į 
naujutėlį lagaminą. Paskui jos pusvalandį sėdėjo traukinyje, kol 
atvažiavo į Motalą. Ten įlipo į autobusą — pilkšvai mėlyną au- 
tobusą, gerai derantį šiam pilkšvai mėlynam pramoniniam 
miestui, — ir atriedėjo prie paties paskutinio namo. Per Kalė- 
das Kristina nepastebėjo, kad tetos Elenos namas stovi pa- 
krašty, bet dabar matė, kad čia ir kaimas, ir miestas. Iš kairės 
stūksojo namai, iš dešinės plytėjo laukai, o kitapus kelio pra- 
sidėjo miškas. 

Kelias vedė į Vadsteną ir buvo pavojingas. Be tetos Elenos į jį 
buvo uždrausta išeiti, bet sode galėjai daryti, ką nori. Žinoma, tik 
nelaužyti vaismedžių šakų. Tačiau kabarotis ant stipriausių vyš- 
nios šakų buvo leidžiama. 

Iš pradžių tetos Elenos sode po medžius niekas nesikarstė. Kris- 


tina nedrįso, o Margareta nenorėjo. Po pirmos savaitės Margare- 

ta tarsi persimainė: pasidarė zirzli ir įžeidi, nuolat žliumbdavo dėl 
tikrų ir išsigalvotų nuoskaudų. Be to, atsisakė valgyti. 

— Kas tau pasidarė? — diena iš dienos dūsaudavo teta Elena ir, 
užsikėlusi ant kelių, mėgindavo valgydinti kaip mažytę. — Nagi, 
valgyk, juk paprastai turi tokį apetitą... 

Tačiau Margareta sučiaupdavo lūpas, užsimerkdavo, priglaus- 
davo galvą tetai Elenai prie krūtinės ir užsisklęsdavo nuo viso pa- 
saulio. Nuo jos zirzimo iš tetos Elenos gerklės išskrido burkuo- 
janti balandėlė. Ir, rodės, tik Margareta galėjo ją parsivilioti, Kris- 
tinos pastangų neužteko. Be abejo, teta Elena pagirdavo Kristiną, 
kai ji išdažydavo lėkštę, ir nusišypsodavo, kai ji timptelėdavo už 
dulkių skuduro duodama ženklą, kad nori padėti tvarkytis, bet 
niekada nepratrūkdavo tuo burkuojančiu juoku. 

Margaretos apetito stoka paskatino valgyti Kristiną, nors jai 
vis dar nesinorėdavo. Be to, pavalgiusi ji nunešdavo savo lėkštę 
ir pieno stiklinę prie indų plovimo stalelio ir mandagiai tūpte- 
lėdavo dėkodama už valgį. Ir visa tai darydavo su šalto išskaičia- 
vimo kruopele žvilgsnyje. Žinojo, kad ją pagyrus Margareta ims 
dar labiau bliauti. 

Patikliai išplėstomis akimis ji dar sykį pereidavo per virtuvę, 
įmesdavo valgomuosius įrankius į dubenį ir pateliūskuodavo iš- 
grandytą lėkštę karštame vandenyje, o paskui atsisukusi tūptelė- 
davo prieš tetą Eleną. 

— Na, ir šaunuolė, — pagirdavo teta Elena kiek pavargusiu bal- 
su. — Tu tikra šaunuolė, Kristina. 

Ir žiū. Pavykdavo. Dabar Margareta staugte staugdavo mata- 
ruodama rankomis tetos Elenos glėbyje nelyginant kūdikis. 


„Ir kaip ji ištvėrė su mumis tas pirmąsias savaites“, — pamano 
Kristina. Patraukusi rankinį stabdį, greitai dirsteli į savo atspindį 
veidrodėlyje. Po ilgos nemigos nakties mažumą pablyškusi, bet 
juk niekas nė nesitiki pamatyti Kristinos itin skaisčios. „Bespal- 
vė“ — įprastas žodis jai apibūdinti, ji žino. Klasikinė apmušalų 
gėlė. Jau neminint vardo, kurį Birgita galų gale ištraukė iš galvos 
užkaborio. Vėdarėlė. Margareta tą kartą irgi juokėsi. 

— Bet tokia ir esu, — taria savo atspindžiui. — Vėdarėlė Kristina 
Vulf, take it or leave it*! 

Dabar ji tarsi nebeskuba. Palengva nužingsniuoja per automo- 
bilių aikštelę, lyg stengdamasi užvilkinti neišvengiamą įėjimą. Ji 
nemėgsta įeiti į ligoninę. Žinoma, Kristina visada tyliai užprotes- 
tuoja, kai jai paskambinus ir užsakius vietą senyvas žmogus verk- 
damas prabyla apie mirties laukiamąjį. Taip žiūrėti negalima, ra- 
mina ji. Jokiu būdu. Šių namų durys atsiveria ir į vidų, ir į išorę, 
čia visų pirma atsigaunama. Iš tikrųjų ji ne blogiau už savo pa- 
cientus žino, kad tiesa kitokia. Ligoninė yra mirties laukiamasis, 
ir tik laimės kūdikiai išneša iš jos sveiką kailį. 

Bet ne dėl šitos etiketės ji nemėgsta ligoninės. O dėl jos pri- 
kimštumo. Darbuotojams duotos laisvos rankos, o darbuotojai 
tarytum bijo tuštumos, kaip kad gamta bijo vakuumo. Užtat gra- 
žus gelsvai tinkuotas malonių proporcijų penkto dešimtmečio sta- 
tinys pavirto milžiniška pobūvių sale; sale, išpuošta eglinėmis len- 
tynėlėmis ir rožinėmis plastiko gėlėmis, pigiomis žalvarinėmis žva- 
kidėmis ir paveikslais su verkiančiais vaikais. Be to, daugybe pirktų 
gatavų į plastiką įrėmintų sentencijų apie kasdienę laimę ir moti- 
nos meilę. Ir nuo visų šitų daiktų ne tik susitraukia pats namas, 
bet ir žmonės jame sumenkėja. Kodėl toks žmogus kaip Folkė — 
senas sodininkas, visą gyvenimą daiginęs sėklas ir stengęsis pražy- 
dinti gėles, — turi mirti apsuptas plastiko pelargonijų? Geriau bū- 
tų jį išnešti į mišką arba pastatyti jo lovą bažnyčios navoje, kad 
paskutinę gyvenimo valandėlę galėtų pasidžiaugti tuo, kas daro 
būtį pakeliamą: dangaus spalvomis ir pasaulio grožiu. 

Anksčiau Eriką ir mergaites erzindavo jos jausmingos akys. 

— Mergaitės, mama yra estetė, — sakydavo Erikas, pamaldžiai 
kilstelėdamas akis į dangų. — Nejudinkit jos. 

Ir tikrai. Taip ir buvo. Laikas, praleistas pas tetą Eleną, pada- 
rė ją estete. Bet kai ji užsiminė apie tai Erikui, jis tik kreivai 
šyptelėjo ir pakeitė pokalbio temą. Ji nujautė, ką jis mano: ge- 


ram skoniui įgyti būtinas išsilavinimas, o teta Elena nebuvo iš- 


* Kaip sau norit! (Angl.) 

prususi. Paprasta, kaip jis ją apibūdindavo: „Kristina augo pas 
paprastą moterį...“ 

Kristinai visada atimdavo žadą išdidus Eriko maloningumas, jo 
požiūris į tetą Eleną lyg į menkesnį žmogų nei, pavyzdžiui, jo pa- 
ties motina. Baugščioji Ingeborga augo kaimo pastorijoje, o ne 
geležine krosnimi šildomame Norčiopingo kambaryje, lankė mer- 
gaičių mokyklą, kai Elena dirbo namų darbininke, gėrė arbatą iš 
angliško porceliano, kai Elena gėrė kavą iš Gustavsbergo puode- 
lio, ir visa tai Eriko akyse ją darė tikresnę ir tauresnę už Eleną. 
Tačiau Baugščioji Ingeborga nieko nenutuokė apie grožį: ji tik 
tvarkė jai atitekusius atributus taip, kaip iš jos buvo tikimasi, ly- 
giai taip pat, kaip kad visą gyvenimą elgėsi, galvojo ir jautė taip, 
kaip iš jos buvo tikimasi. Klusni moteriškė. 

Kristina, be abejo, matė, kad Eriko panieka kilo dėl žinių sto- 
kos, kad jis, nors ir buvo sutikęs, niekada nepažinojo nė vieno 
žmogaus, kurio gyvenimą formavo nepritekliai. Priminus, kad ne 
visų būtis vienodai paprasta, jis tik suirzdavo. Bent trupučiuką 
veiklūs žmonės visada mokėdavo suktis, o kitais turbūt reikia kaip 
nors pasirūpinti. Antra vertus, Kristina šį dalyką primindavo jam 
ne per dažniausiai, žodžiai įstrigdavo gerklėje ir ji netekdavo ža- 
do. Nebuvo žodžių nusakyti, ką jai reiškė teta Elena, bent jau 
Erikui priimtinų žodžių. Be to, jiems užkirsdavo kelią dėkingu- 
mas. Kaip būtų atrodęs jos gyvenimas be Eriko ir jo šeimos? Juk 
jie iškėlė ją iki tikro žmogaus. 

Todėl ji niekada neišsitarė Erikui, kad ją skaudina, jog jis žodį 
„paprastas“ laikąs „prasto“ sinonimu. Kaip galėtų jam išaiškinti, 
kad šis žodis jai turi visiškai kitą prasmę, kad kalbama apie rūpes- 
tingumą, uždėjusį antspaudą visam gyvenimui tetos Elenos na- 
muose? Ten kiekvienas daiktas buvo savaip gražus ir svarbus: stip- 
riai iškočioti jos pačios austi lininiai rankšluosčiai, puošniai pa- 
ženklintos virtuvinės pašluostės, viena stiklui, kita lėkštėms, ploni 
kavos puodeliai paauksuotais krašteliais, kuriuos buvo gavusi kaip 
vestuvinę dovaną. Be to, teta Elena buvo minimalistė: pražydusi 
pelargonija ant virtuvės lango turėdavo stovėti viena, kad deramai 


įvertintum jos grožį. Ir tokioms moterims kaip Bitė ir Anita šešto 

dešimtmečio pabaigoje ėmus vilkti į savo namus vis naujas rauki- 
niais puoštas užuolaidas ir gėlėtus lempų gaubtus, teta Elena griež- 
tai laikėsi vienos spalvos, atsisakydama tapti vartotoja. Todėl jos 
namai tapo užšaldyta penkto dešimtmečio liekana. Ir šiuose na- 
muose dienos susiliedavo, kiekviena diena kartu buvo ir visos ki- 
tos, jos ritosi į krantą lyg bangos. Ritmas ramino, kartojimasis 
slopino nerimą ir gniaužė bet kokį pyktį. Užtat greitai viskas vėl 
stojo į savo vėžes: Margareta nusikeberiojo nuo tetos Elenos kelių 
ir pradėjo valgyti, Kristina priprato prie visų namų kvapų ir jų 
nebejusdavo. Abi nupėdino į apyvokos spintą ir pradėjo žaisti. 
Išlįsdavo tik atėjus laikui valgyti. 

Tetos Elenos namuose nebuvo nieko svarbiau, nei valgyti, ir 
jokio darbo — svarbesnio už valgių gaminimą. Kiekvieną pirma- 
dienį iš siuvimo fabriko atveždavo penkiasdešimt pusiau gatavų 
švarkų, kuriuos teta Elena per savaitę turėdavo apkarpyti zigza- 
gais, bet ji verčiau sėdėdavo su siuviniu naktį, užuot dieną aplei- 
dusi valgį. Taip pat žiūrėta ir į visus kitus namų darbus. Sutaisyti 
krienų padažą prie virtos menkės buvo svarbiau, nei nušveisti laip- 
tus. Apvirti kopūstus balandėliams svarbiau, nei sutvarkyti ben- 
drąjį kambarį. Ir svarbiau orkaitėje išdžiovinti bei sumalti duoną, 
kad džiūvėsėliuose išvolioti karbonadai apkeptų traškia plutele, 
nei išlyginti baltinius, sukrautus skalbykloje. 

Teta Elena būdavo nuolat užsiėmusi: darbas plaukė per jos bu- 
kapirštes rankas lyg upė. Ir vis dėlto rodės, kad ji niekada nesku- 
ba, be perstojo niūniuodavo ir visada rasdavo laiko suburkuoti 
kaip balandėlė, jei tik būdavo iš ko pasijuokti. Ir dabar juokdavosi 
ne tik iš Margaretos. Kai Kristina ėmė čiulpti plaukus, teta Elena 
kvaktelėjusi ištraukė šlapią sruogą. 

— Taip negalima, nevaleika... 

Nevaleika buvo svarbus žodis. Kristina žinojo, ką jis reiškia: kad 
kažką padarei ne taip, bet tai tik niekis. Tetos Elenos namuose 
nebuvo pavojinga ką nors padaryti netinkamai, ji šitai suprato, 
kai Margareta susižavėjusi sukikeno tetai Elenai juokais ant jos 
suniurzgus prie netikusiai paklotos lovos. Antra vertus, Kristina 


nebuvo visiškai tikra, kad ši taisyklė galioja visoms nevaleikoms. 

Juk Margaretos atveju buvo kiek kitaip, taigi jai pačiai buvo sau- 
giau lovą pasikloti tvarkingai. 

Vieną vienintelį kartą teta Elena pamėgino užsikelti Kristiną ant 
kelių, kaip kad nuolatos užsikeldavo Margaretą, bet pajutusi, kaip ši 
pastiro, tučtuojau paleido. Bet nenuėjo šalin, dar valandėlę pasiliko 
ir įsmeigė Kristinai į plaukus segtuką, prispausdama be perstojo 
išslystančią sruogą, o baigusi meiliai plekštelėjo per užpakalį. Po to 
karto prisiliesdavo prie Kristinos tik ją tvarkydama: nuprausdavo 
burną ir rankas, sušukuodavo plaukus, padėdavo užsivilkti paltą, 
nors Kristina buvo pakankamai didelė, kad susidorotų pati. Tačiau 
Kristina neprotestuodavo, noriai pavirsdavo maža mergyte. O rūsy- 
je įrengtame vonios kambaryje ji netgi leisdavo tetai Elenai smiliu- 
mi pabraukyti randus. Dabar jie buvo visiškai užgiję ir retai kada 
skaudėdavo. Tik didžiulės plonytės rožinės odos dėmės išlaikė at- 
mintį, pati Kristina kone viską buvo užmiršusi. 

Tetai Elenai tarytum buvo nė motais, kad Kristina nekalba, ji 
niekada nekratydavo galvos ir nesikuždėdavo apie tai su kitomis 
tetomis, kaip vaikų namų seselės. Tik susitaikė su padėtimi: įspręs- 
davo pilkas akis į Kristinos burną ir stebėdavo, ar lūpos be žado 
sudeda „taip“ ar „ne“. Ir viskas. O kai sukrutėjus lūpoms ėmė 
sklisti ir nedideli garsai, taip pat nieko nesakė. 

Vasarvidžio išvakarėse valgyti silkių ir gerti degtinės susirinko 
visa giminė. Kristina gavo pjaustyti svogūnų laiškus. Pliaukšėda- 
ma liežuviu, pjaustė labai rūpestingai, visi gabalėliai turėjo būti 
vienodo ilgio. Seselė Inga stovėjo jai už nugaros ir stebėjo. 

— Ji baisiai gražiai pjausto, — galiausiai pasakė. 

— Ačiū, — atsakė Kristina ir tūptelėjo. 

Seselė Inga apsisukusi įsistebeilijo į tetą Eleną. 

— Ar girdėjai? Ji kalba! Ji moka kalbėti! 

Teta Elena, stovinti prie virtuvės stalo ir dėliojanti į stiklinius 
pusdubenius silkių gabaliukus, net nepakėlė akių. 

— Aišku, kad moka, — pasakė. — Juk rudenį eis į mokyklą... 


„Toji vasara...“ — prisimena Kristina, pustekinė bėgdama ligo- 


ninės laiptais. Ji tapo visų vasarų vasara. Ne todėl, kad buvo itin 

graži. Atvirkščiai: birželio vidury pradėjo lyti ir paskui be perstojo 
pylė šešias savaites. Bet Kristinai dėl to galvos neskaudėjo. Ji mė- 
go lietų, jis tarsi siena skyrė tetos Elenos namus nuo pasaulio. Per 
pietus virtuvėje įsivyraudavo visiška tyla, teta Elena karpydavo švar- 
kus, o mergaitės sėdėdavo prie virtuvės stalo ir piešdavo. Kristina 
kartais kilstelėdavo galvą norėdama įsiklausyti į šią dvasinio susi- 
kaupimo tylą, bet išgirsdavo tik lietaus teškėjimą į lango stiklą. 

Bet įkvėpti mažumėlę oro joms reikėjo, kad ir koks jis būtų. 
Kiekvieną popietę teta Elena ištraukdavo mergaičių lietpalčius bei 
guminukus ir išsiųsdavo jas į sodą. Pirmą valandėlę jos susigūžu- 
sios stovėdavo ant laiptų, o paskui nubildėdavo žemyn ir pasiner- 
davo į lietų. Vieną dieną už serbentų krūmų jos įkūrė sraigių šalį: 
Kristina išėjo gaudyti sraigių, tuo tarpu Margareta šlapioje žemė- 
je išpaišė kelius ir namus. Kitą dieną jos leidosi iškylauti į Vadste- 
ną. Tetos Elenos krepšys buvo sunkus nuo termosų — vienas ka- 
vos ir vienas kakavos su pienu, dvylikos sviestainių, trijų bandelių 
su cinamonais ir šešių obuolių. Jos kone viską sutašė sėdėdamos 
ant šlapio parko suolo Veterno pakrantėje, o paskui juokdamosi 
nuėjo į didžiąją pilį. Bet kai pro šalį dviračiu pravažiavo vienuolė, 
plasnodama gobtuvu lyg prie ausų pritaisytais varno sparnais, jos 
tik nutilusios išpūtė akis. Ir teta Elena. 

Tačiau Kristinai Vadstena netapo vienuolių miestu, o nuo pir- 
mos akimirkos buvo išblyškusių moterų miestas. Jau eidama iš 
geležinkelio stoties Pilies kelio link, tai pastebėjo, o paskui per 
visą Didžiąją gatvę atlošusi galvą vis pažvelgdavo į sutiktųjų vei- 
dus. Taip. Tikrai. Vadstenoje visos moterys išblyškusios. Kristinai 
patiko: vaizdavosi, kad išblyškusios moterys turi ir kalbėti pašnibž- 
dom. Ji tučtuojau apsisprendė. Užaugusi gyvens mieste, kur žmo- 
nės kuždasi... 

Teta Elena važiavo turėdama tikslą. Jai reikėjo nusipirkti naują 
virbalinių nėrinių raštą. Uždavinys buvo keblus. Ji ėjo iš parduo- 
tuvės į parduotuvę ir rimtai žiūrinėjo jai rodomus pavyzdžius ir 
popieriaus juostas. Kai galų gale išsirinko, kaltai atsiduso. Nėri- 
nių raštai buvo brangūs. Pernelyg brangūs kaip daiktai, iš tikrųjų 


nebūtini, tačiau teikiantys malonumą. 

Nėrimas tapo pirmuoju Kristinos triumfu, pirmąja pergale 
prieš Margaretą. Vos tik teta Elena prisėdo prie nėrimo pagal- 
vėlės, Kristina išdygo jai už nugaros ir įbedė akis į jos rankas. Iš 
pradžių nieko nesuprato: atrodė, kad tetai Elenai varstant ant 
pagalvėlės riteles kaip papuola šokinėja žiogai. Tačiau greitai iš- 
moko įžiūrėti renkamą raštą, o po kurio laiko iškišo ranką pro 
tetos Elenos petį ir parodė ritelę, kurią reikės perverti. Tuomet 
teta Elena užlipo į palėpę ir, atnešusi jai seną nėrimo pagalvėlę, 
padėjo pačiai pradėti nėrinį. Paskui tamsiais rugpjūčio vakarais 
jos sėdėdavo prie didžiojo valgomojo stalo viena priešais kitą ir 
centimetras po centimetro knyburiuodavo savo nėrinius. Ma- 
ma žiogė ir jos didžioji duktė. O virtuvėje tūnodavo mažoji duktė 
žiogė, surūgusi, kad į valgomąjį jai neleidžiama neštis vandeni- 
nių dažų. Taip jai ir reikėjo. 

Nors dabar nėra kada apie tai galvoti, dabar turi lipti per du 
laiptus, kad suspėtų įeiti ir apsivilkti baltą chalatą. Nuo telefono 
skambučio praėjo šešiolika minučių. Kad tik Folkė būtų ištvėręs... 


Šerstina Pirmoji sėdi slaugių punkte prie stalo. Kiekvieną sykį, 
išvydusi šią moterį, Kristina patiria nedidelį šoką. Ji tokia šiurpiai 
tobula, tokia nepriekaištinga, pradedant sraigės kiauto baltumo 
nagais ir baigiant geltonais plaukais. 

— Labas, — pasisveikina Kristina perdėtai širdingai, mėgindama 
pasirodyti draugiškesnė, nei yra iš tikrųjų. — Štai aš ir čia. Ar Fol- 
kė vis dar antroje palatoje? 

Šerstina Pirmoji įsmeigia į Kristiną dideles mėlynas akis ir at- 
sako ne iš karto, vien norėdama pabrėžti, kad yra mažumėlę kri- 
tiška. Ji visada parodo, kad kritiškai vertina visus ligoninės gydy- 
tojus. Tai tarsi koks principas. 

— Taip, kol kas, — pagaliau atsako. — Bet mes tuštiname kitą 
palatą, kad galėtume jį perkelti. Šiuo metu palatos pilnokos, bet 
tikriausiai kaip nors susitvarkysime. Arba tikriau: žinau, kad susi- 
tvarkysime. Paprasčiausiai kai kam reikės susispausti. 

Kristina linkteli galvą ir kapteli Šerstinos Pirmosios atkištą li- 


gos istoriją. 

— Naujų antibiotikų? — paklausia Šerstina Pirmoji, kilstelėda- 
ma antakius. 

Kristina atsidūsta, ji jau išmėgino tris preparatus, bet Folkė 
nereagavo. Nepadės nė ketvirtas. 


— Greičiausiai ne, — trumpai atsako ir nusigręžia. 


Mirtis skleidžia blogą kvapą. Kristina šį rūgštų dvoką užuodžia 
dar koridoriuje ir sugniūžta nuo jo įžengusi į Folkės palatą. Vos 
žvilgtelėjusi į Folkę, suvokia, kad jis jau sulaukė savo valandos. 
Matyti iš veido: pagurklis sukritęs, burna virtusi juoda skyle, plo- 
nytė skruostų oda išsitempusi nuo užsitęsusios ligos pabrinkimų. 
Ji nieko negali padaryti. Tačiau dėl akių įsikiša į ausis stetoskopą 
ir pabarškina jam krūtinę. Išgirsta tai, ko ir tikėjosi: duslius ir 
neaiškius garsus. Kvėpavimas silpnas, o kairysis plautis mažumėlę 
švokščia. Atkakli Folkės širdis tebeplaka, žinoma, silpnai ir nerit- 
miškai, bet kiekvienas tvinksnis palydimas tvirto ryžto. Jai nerei- 
kėjo taip skubėti. Folkės širdis beviltiškai kovos dar daug valandų. 

Kitapus lovos stovi žila moteris, laiko sutinusią Folkės ranką. 
Akimirką Kristina sudreba: nieko nėra baisiau, kaip pranešti ver- 
kiančioms žmonoms ir suaugusiems vaikams blizgančiomis aki- 
mis, kad atėjo laikas nutraukti gydymą. 

— Eime į koridorių, — taria ji pusbalsiu. Tačiau moteris neatsi- 
liepia, tik taip mirkčioja, kad akys vėl pritvinksta ir raukšlėtais 
skruostais nusirita ašaros. Kristina sudvejoja. Galbūt ji neišgirdo. 

— Mieloji, — vėl paragina, — eime į koridorių... 

Bet moteris tik papurto galvą. 

— Aš nenoriu jo palikti... 

— Taip, bet norėčiau šį tą paaiškinti. 

— Nereikia. Aš žinau. 

Kristina nutyla. Mirtis turi savo liturgiją, ir visos ritualinės fra- 
zės jau ant liežuvio galo: nieko nebegalime padėti, bet pasirūpin- 
sime, kad jis bent nekentėtų, — ir kai jų nebereikia ištarti, ji pasi- 
junta lyg paralyžiuota. Sustoja prie Folkės lovos, pažvelgia į ver- 
kiančią jo žmoną ir nejučia atsidūsta: kokia diena laukia šios 
moters. Penkiolika arba dvidešimt valandų ji sėdės laikydama Fol- 

kės ranką ir žiūrės, kaip jis keliauja per visas agonijos stadijas. 
Troškulį. Skausmus. Dusimą ir švokštimą. Iš gyvenimo turėtų bū- 
ti išeinama lengvai, pro atviras ir kviečiančias duris... 

Vis dėlto ji ne tik užjaučia, bet ir savotiškai pavydi akivaizdaus 
senosios moters sielvarto. Pati niekada nemokėjo taip verkti, net 
kai teta Elena pagaliau pasimirė, penkiolika metų išgulėjusi slaugos 
skyriuje. O Margareta mokėjo. Ji palinko prie negyvo Elenos kūno, 
apsikabino jį, sutepdama baltus ligoninės marškinius nutekėjusiu 
blakstienų tušu, ir lemeno jau beprasmius paguodos žodžius: „Vis- 
kas bus gerai, Elenute, bus gerai, galiausiai viskas bus gerai...“ 

Kristina įsiuto. Tarytum paplūdusi ašaromis Margareta būtų 
pavogusi jos pačios širdgėlą. Kaukšėdama kulneliais, ji išdūmė iš 
palatos ir pasileido per koridorius ir laiptus pas didįjį klevą vejoje 
prie ligoninės. Buvo žiema, bet ji nekreipė jokio dėmesio, klam- 
pojo per sniegą iki kelių, nors jis lindo jai į batelius ir stingdė 
kojas. O galų gale nusikasusi iki medžio, puolė ant jo spardydama 
ir daužydama žievę baltais kumščiais. 

— Po velnių! — rėkė po daugelio metų pirmą kartą keikdama- 
si. — Šimtas raugintų velnių! 


Vėliau tą naktį, kai tetos Elenos kūnas buvo išneštas, ji su Mar- 
gareta automobilių aikštele nuėjo į slaugos centrą ir atsisėdo savo 
kabinete. Ir kai abi ten sėdėjo šaltomis rankomis apgniaužusios 
arbatos puodelius, Kristina po ilgokos tylos paklausė: 

— Ar manai, kad galima gyventi be meilės? Kad galima išgyventi? 

Margareta dar sykį sušniurksėjo ir brūkštelėjo ranka per panosę. 

— Aišku, galima, — atsakė. — Matyt, esi stačiai priverstas. 

Ir tik tada Kristina pravirko. Bet ne todėl, kad numirė teta 
Elena, o kad Margareta jau tiek daug užmiršusi. 


Dabar ji pagaliau išbeldžia senajai moteriai keletą daktariškų 
frazių ir išeina į koridorių. Jai reikia pasikalbėti su Šerstina Pir- 
mąja apie skysčių balansą ir morfijų. Tarpais jai atrodo, kad ši 
žmogysta šykšti nuskausminamųjų, kai nematyti gydytojų. Ji jau 


yra sutikusi tokių slaugių, moterų, kurios artėjant mirčiai pasi- 

junta visagalės. Vos tapusi gydytoja, kartą matė, kaip religinga 
vyresnioji slaugė palinko prie aimanuojančio senuko ir sušnypš- 
tė: „Ar iš tiesų nori stoti prieš Viešpatį apnuodytu kūnu?“ Bet 
Šerstinos Pirmosios motyvai, matyt, kitokie, ji niekada neatro- 
dė itin pamaldi. 

Kristina atsiremia į slaugių posto durų staktą ir krenkšteli, Šers- 
tina Pirmoji pakelia akis nuo savo popierių. Bet nė viena nespėja 
pradėti šnekos, kai atlekia jaunesnioji slaugė. 

— Ateikit kuo greičiau! — šaukia. — Šeštoje palatoje priepuolis! 
Sunkesnis nei paprastai! 

— Marija? — paklausia Šerstina Pirmoji. 

— Nene, Dezirė. 

Šerstina Pirmoji iš lėto pakyla ir brūkšteli nuo sėdėjimo ant 
baltos palaidinės atsiradusias raukšles. Šios išnyksta lyg moste- 
lėjus burtininko lazdele: palaidinė atrodo tarsi ką tik sulaidyta. 
Kristina stebi ją susižavėjusi, kol susivokia turinti kažko grieb- 
tis. Ji nežino, apie kokią ligonę jos šneka, net ne itin gerai prisi- 
mena visų savo pačios pacientų vardus ir veidus ligoninėje. Ta- 
čiau paklausia: 

— Ar manęs reikės? 


— Nemanyčiau, — atsako Serstina Pirmoji. 

Nilbnas kavos aromatas pakutena nosį, kai Kristina įeina į slau- 
gos centrą, o dirstelėjusi į priešpiečių kambarį, ji pamato ten sė- 
dintį ir „Dagens Nyheter“ skaitantį Hubertsoną. 

— Labas, — pasisveikina. — Na, ir ankstyvas tu šiandien. 

Nė nepakeldamas nuo laikraščio akių, jis atsako: 

— Aš visada ankstyvas. Ar nežinai? 

Ne, ji nežino. Ir kam žinoti? Juk, iš teisybės, ji vengia Hubert- 
sono kaip įmanydama. Vengia ne sąmoningai, o instinktyviai; ins- 
tinktas verčia ją saugotis visų, regėjusių Kristiną kitokią nei ben- 
drosios praktikos gydytoją Vadstenos slaugos centre. O Hubert- 
sonas, kaip nuomininkas, atsikėlė į tetos Elenos namus, kai Kristina 
dar buvo keturiolikmetė, taigi matė ją mokinę. Tą, kuri, kaip ir 
visos mokinės, dėvėjo škotišką languotą sijoną ir bajinį paltą su 
gobtuvu, tačiau niekada tikrai nesusilygino su kitomis. Bajinį pal- 
tą ji susisegdavo ne kaulinėmis sagomis, o mediniais pagaliukais, 
ir sijonas buvo tamsiai mėlynais langais, o ne raudonais, kaip rei- 
kėjo iš tikrųjų. Ir paltą, ir sijoną pasiuvo teta Elena, bet Kristina 
negalėjo jos kaltinti, nes pati išsirinko ir sijono medžiagą, ir sagas. 
Antra vertus, kažin, ar kas nors būtų pasikeitę, jei būtų tinkamai 
jas išsirinkusi, klasės hierarchijoje vis tiek būtų likusi savo vietoje: 
pačioje žemiausioje. Ten ji buvo su dviem kitomis mergaitėmis, 
irgi tokiomis pat plokščiakrūtinėmis ir neįdomiomis, kad kitos 
mergaitės vos teikdavosi į jas kreiptis. O kadangi buvo taip, jos 
nesišnekėdavo ir tarpusavyje. Eidama iš mokyklos namo, Kristina 


krenkšėdavo ir krenkšėdavo, kad tik niekas nepastebėtų jos balsą 

esant prikimusį ir nepralamdytą. Jai ne visada pavykdavo: iškarkė 
„labą dieną“, kai vieną popietę parėjusi rado tetą Eleną su nauju 
nuomininku didžiajame kambaryje. Jie gėrė kavą, teta Elena bu- 
vo ištraukusi puošniausius puodelius. Be to, ji buvo suprakaitavu- 
sia panose, o vatos gumulas šnervėje buvo tamsiai raudonas. Su- 
sinervinus jai visada kliūstelėdavo iš nosies kraujas. 

— Jis — daktaras, — sušnabždėjo ji Kristinai, po valandėlės užda- 
riusi duris, kai išėjo Hubertsonas. Valandėlę jos stovėjo klausyda- 
mosi, kaip jis lipa į nuomojamą butą, kaip atsirakina duris ir įsi- 
neša lagaminus. Kristina stebėjo tetą Eleną. Jos dėmesingas pasi- 
tempimas bylojo apie Kristinos iki tol niekada neregėtą pagarbą. 
Tai ją nustebino. Paprastai akademinis išsilavinimas tetai Elenai 
nedarydavo teigiamo įspūdžio, greičiau jos akyse žybtelėdavo ne- 
didelė panieka, kai Kristina itin pagarbiu balsu pasakodavo apie 
mokytojus. Teta Elena manė, kad per daug mokytis neverta. Ga- 
lima sukvailioti, kiek buvo girdėjusi, visiems mokyklos mokyto- 
jams taip ir atsitikę. Taigi gydytojams ši taisyklė negaliojo. Jų ži- 
nios kėlė pagarbą, ne pajuoką. Ir nors ilgainiui Hubertsonas tapo 
šeimos draugu, teta Elena tik vargais negalais susilaikydavo ne- 
tuūptelėjusi vos jam priėjus. 

Tuo metu jis buvo išsiskyręs. Užtat ir susirado darbą Vadsteno- 
je bei būstą Motaloje, toli nuo ankstesnio jaunesniojo gydytojo 
gyvenimo Geteborgo ligoninėje. Bet apie tai teta Elena neprasita- 
rė, paslaptį iššniukštinėjo, be abejo, Birgita. 

Ir šiandien jis tebėra išsiskyręs, dar sykį niekada nevedė. Gaila, 
jam reikėtų žmonos. Ypač dabar, kai suseno ir pasiligojo. 

— Gal ir man atsirastų puodelis kavos? — paklausia Kristina. 

— Žinoma, — atsako Hubertsonas ir atsiverčia kitą laikraščio 
puslapį. — Tik prisėsk. 

Bet Kristina pirmiausia nueina prie šaldytuvo ir ima raustis. Ji 
pasidėjusi sviestinę ir sūrio gabalą, galbūt ras ir duonos. Bet ne. 

— Ar galėčiau paprašyti duonos? 

Hubertsonas padeda laikraštį ant stalo. 

— Žinoma. Griebk... 

— Rimtai kalbi? 


DVIDEŠIMTO AMŽIAUS AUKSO FONDAS 145 


Jis nusijuokia. 

— Ten pačiame gale užkišta prancūziška bandelė. Gali pasiimti. 

Jis stebi ją, pjaunančią trapią bandelę per pusę. 

— O kodėl atlėkei į darbą uždususi? Ir be pusryčių? 

— Ligoninė, — lakoniškai atsako Kristina, sėsdama prie stalo. — 
Beje, aš papusryčiavau. Tik nelabai vykusiai. 

— Štai kaip, — taria Hubertsonas. — O kodėl? Ar sudeginai 
dribsnius? 

— Margareta, — atsako Kristina ir atsikanda sviestainio, kad ne- 
bereikėtų kalbėti. Hubertsonas palinksta į priekį akivaizdžiai su- 
sidomėjęs. 

— Tavo sesuo? Ar ji čia? 

Kristina sukramto kąsnį prieš atsakydama. 

— Netikra sesuo. 

Hubertsonas kreivokai šypteli. 

— Be abejo, — atsako vėl imdamas laikraštį. — Netikra sesuo. 
Štai kaip buvo. 

Kristina suraukia kaktą įtardama, kad jis vėl pradės taukšti apie 
senus laikus. Tačiau Hubertsonas nebekalba, tik toliau sklaido laik- 
raštį. Klausimas, ar jis perskaito daugiau nei antraštes. Turint ome- 
ny, kaip rūpinosi savo diabetu, šiuo metu turėtų būti pusaklis. 
Faktiškai Hubertsonas yra didesnis ligonis už daugelį savo pacientų. 
Beje, šiandien atrodo dar blogiau nei paprastai. Visai nupilkęs. 
Kristina pasilenkia ir paliečia jam ranką, jis pakelia akis. 

— Kaip iš tiesų reikalai? — paklausia ji. — Ar gerai jautiesi? 

Hubertsonas atsistoja ir nueina prie durų vilkdamas kojas. 

— Jaučiuosi gerai, — meta per petį. — Šauniai. Puikių puikiau- 
siai. Nepaprastai gerai. Ar norėtum dar ką nors sužinoti? O gal 
dabar jau galima eiti ramiai paskaityti laikraščio? 


Kristina susiraukia jam už nugaros. Surūgėlis. 


Artėjant pietums, įsitraukusi į darbą ji užmiršo ir Hubertsoną, 
ir savo seseris, ir tik keistas silpnumas per alkūnes priminė ilgą 
bemiegę naktį. Šiandien jai smagu dirbti: ne todėl, kad labiau 


pamėgo savo profesiją, bet dėl rutinoje slypinčio saugumo jaus- 

mo, kai dar sykį pakartoji tūkstantį kartų sakytus žodžius ir frazes. 
Be to, visą rytą aiškūs kaip ant delno atvejai: nedidelis gastritas, 
pora nesmarkių streptokokinių infekcijų, spuoguotas penkiame- 
tis, nebegalėsiantis valgyti apelsinų. Nėra ypatingo pavojaus, kad 
už tokių požymių slėptųsi auglys. Įėjus naujam pacientui, ji dar 
labiau nurimsta. Vos užmetus žvilgsnį į šito paauglio akių plyše- 
lius, jai aišku, kas jam yra. Akių uždegimas. 

Tačiau, savaime suprantama, ji nuodugniai apžiūri paauglį ir 
užgesina lempą palubėj jam gulantis ant kušetės, kad ryški šviesa 
nedirgintų akių. Be to, jis žadina jai šiokį tokį švelnumą: toks pats 
siaurapetis ir plonytis kaip Erikas ir su smarkiai užkrėstais inkšti- 
rais ant smakro. Tikrai ne hipis. Nė kiek nepanašus į testosterono 
pritvinkusius jaunus patinus, kokius parsitempdavo Osa su Tuve, 
būdamos paauglės. 

— Išrašysiu trupučiuką tepalo, — taria ji apžiūrėjusi. — Ir many- 
čiau, kad tau reikėtų porą dienų neiti į mokyklą... 

Paprastai Kristina šykščiai dalija poilsį, ji žino, kad Draudimo 
kasos tarnautojai registruoja kiekvieno gydytojo išduotus nedar- 
bingumo lapelius ir už per didelį dosnumą rizikuoji gauti pastabą. 
Bet šis berniukas per jaunas, kad patektų į kokią nors statistiką. 
Be to, visa jo išvaizda rodo, kad jam iš tikrųjų reikia keletą dienų 
pailsėti nuo pasaulio. 

Jis pasikelia, bet lieka sėdėti ant kušetės tabaluojančiomis kojo- 
mis. Kristina stabteli, ji jau ruošėsi atsistoti ir išrašyti receptą, bet 
dabar vėl tūpteli ant spindinčios nerūdijančio plieno taburetės. 

— Ar dar kas nors? 

Jis ne iš karto atsako, tik palenkęs sprandą atsidūsta. 

— Klausyk, — atsargiai kreipiasi Kristina, — ar dar ko nors norėjai? 

Jis pakelia galvą ir pažvelgia į ją raudonais akių dryželiais. Blaks- 
tienos sulipusios nuo traiškanų. 

— Kodėl žmogus turi gyventi? — gergždžiu balsu paklausia jis. 

Kristinai rankos nusvyra ant kelių, visiškai nejučia ji atverčia 
delnus. Nežinau, byloja gestas. Bet jos burna tyli. 

— Ar tu, būdama daktarė, žinai? Ar žinai, kodėl žmogus turi 
gyventi? 

UŪmiai sukyla visas jos nakties nuovargis, priversdamas užmirš- 
ti visas profesines frazes. 

— Ne, — atsako atsidususi. — Nežinau. Aš tik gyvenu. 

Jis tebesėdi ta pačia poza, ir toliau tabaluodamas kojomis, be- 
kulnėje sportkojinėje ties pirštais matyti maža skylutė. 

— Ojei gyventi nenori? Ką tada daryti? 

— Ar tu nenori gyventi? 

— Ne. 

— Kodėl? 

— Paprasčiausiai nenoriu. 

Ir tuomet ji pasielgia taip, kaip iš tikrųjų nereikėtų: ištiesia 
ranką ir paglosto jam galvą, jai taip norisi jį paguosti... Bet glos- 
tant suskamba telefonas ir ji negalvodama pakyla atsiliepti. Ir tuoj 
pat supratusi, kad padarė klaidą, pikta pakelia ragelį. 

— Taip, Kristina Vulf. Kas atsitiko? 

Balsas ragelyje plonytis ir baugštus. Jaunesnioji slaugė iš pri- 
imamojo žino, kad negalima skambinti gydytojams, kai pas juos 
yra pacientų. 

— Miela Kristina, atleisk, bet skambina iš policijos, jie taip 
įkyriai lenda, tvirtina, jog labai svarbu, niekaip negalėjau jų nu- 
sikratyti.... 

Kristina permeta žvilgsniu kabinetą: berniukas tebesėdi ta pa- 
čia poza, bet nebetabaluoja kojomis. 

— Gerai, sujunk. 

Ragelyje trakšteli, paskui pasigirsta naujas balsas. Moters. 

— Alio. Ar čia daktarė Vulf? 

— Taip. 

— Na, skambina iš Norčiopingo policijos. Pas mus yra asmuo, 
nurodęs jūsų pavardę... 

Kristina nekantriai niurgzteli. Kuris iš nedidelio Vadstenos pa- 
dugnių pulko nusitrenkė į Norčiopingą ir atsidūrė daboklėje? Ir 
ką ji gali padaryti? 

— Ji vardu Birgita Fredrikson... 

Kristina pertraukia: 

— Ar sumušta? 

— Nė trupučio. Greičiau priešingai... 

— Kodėl priešingai? 

— Ji įtariama sumušusi kitą. Mes atvežėme ją anksti rytą. Bet 
dabar ilgiau laikyti nebegalime, turime paleisti. Tik ji neturi pini- 
gų autobusu grįžti į Motalą ir tvirtina, kad jūs, taip sakant, galėtu- 
mėte užją laiduoti. Taigi jei mes paskolintume jai pinigų kelionei, 
jūs garantuotumėte, kad mes juos atgausime. Ar sutinkate? Ar 
ryžtumėtės tokiam sandėriui? Juk jūs — jos sesuo. 

Kažkur netoliese girdėti gerai pažįstamas balsas. 

— Nagi, pasirūpinkit, velniai rautų, kad ji sutvarkytų! Pasakykit, 
kad tai jos sumauta pareiga... 

Kristinos pyktis įkaista iki baltumo; baltas karštis šmėžuoja prie- 
šais akis, baltas karštis degina gerklę. Niekada! 

— Alio! — šaukia policininkės balsas. — Alio, daktare Vulf! Ar 
dar klausotės? 

Kristina atsikvepia ir prabyla metaliniu balsu: 

— Taip, klausau. Deja, negaliu padėti. Viskas tėra nesusiprati- 
mas. Iš tikrųjų aš neturiu jokios sesers. 

— Taip, bet ji tvirtina... 

— Meluoja. 

— Ji turi receptą su jūsų pavarde. 

Kristinai nugara perbėga nedidelis nerimas. 

— Su prirašytais vaistais? 

— Ne, ne. Tik patį blanką. Ant jo suregzta baisiai bjauri dainuš- 
ka. Ir uždėtas antspaudas su jūsų vardu. Kristina Vulf, Vadstenos 
slaugos centras... Tai turbūt jūs? 

Kristina perbraukia ranka plaukus, nujaučia, kokia tai dainuš- 
ka, nė viena iš jų nėra jos užmiršusi. Bet ji neketina leistis įtrau- 
kiama į šį žaidimą. Niekada. 

— Nieko nuostabaus. Jei pasižiūrėtumėt į savo registracijos kny- 
gą, pamatytumėt, kad šitas asmuo šiemet buvo pavogęs mano re- 
ceptų knygelę. Ji buvo už tai nuteista. 

Policininkė dvejoja, veik girdėti, kaip krapštosi galvą. 

— Štai kokie reikalai... Na, tada nežinau, ką mums daryti. 

— Turbūt galite kreiptis į socialinę rūpybą. 

Ragelyje vėl subrazda, Norčiopingo policininkė iš nuostabos 
šūkteli, ir staiga Kristina išgirsta gerai pažįstamą balsą — taip giliai 
ausyje, kad net suvirpa būgnelis. 

— Klausyk, velnio merga! — užriaumoja Birgita. — Tu visą gyve- 
nimą man krėtei vien kiaulystes, bet dabar, velniai rautų, turi pa- 
daryti tvarką. Šito iš tavęs nesitikėjau. Anoniminiai laiškai, mat 
kaip! Po velnių, sakau. Po velnių, kokia pasiutusiai nepaslaugi esi, 
kokia velniškai rafinuota pikčiurna... 

Kristina trenkia ragelį ir įsikniaubia į delnus. Iš vidaus ji visa 
pažliugusi ir taki, suglemba lyg pripučiamas žaislas ir niekada ne- 
bepastovės ant kojų. Šitaip išsėdi visą minutę girdėdama, kaip 
tiksi laikrodėlis, ir tik atsargus krustelėjimas kažkur netoliese pri- 
verčia ją pakelti akis. Viešpatie! Berniukas. Ji užmiršo berniuką. 

Apsisuka su kėde visą ratą ir giliai atsikvepia. 

— Atleisk man, taip iš tikrųjų neturėtų atsitikti. Apie ką mudu 
kalbėjomės? 

Berniukas pažvelgia į ją, nuo uždegimo jo akys — tik juodi 
brūkšneliai. 

— Žadėjai išrašyti receptą. 

— Taip, bet... 

Jis nuslysta nuo kušetės, staiga prabyla kaip suaugęs vyras. 

— Apie akių tepalą, — sako jis. — Kalbėjomės apie akių tepalą... 


Jam išėjus ji tebesėdi prietemoje nepajėgdama atsikelti ir užsi- 
degti šviesos. Kitas pacientas gaus palaukti, ji valandėlę turi pabū- 
ti ramiai ir sustingti iš vidaus. Pasisuka su rašomojo stalo kėde, 
kad galėtų žiūrėti pro langą, ir po valandėlės išvysta berniuką, 
kertantį automobilių aikštelę. Jo laikysena jai kelia nerimą: pečiai 
sulinkę, prie šonų glebiai kadaruoja rankos, sprandas palenktas. 
Jam turėtų būti šalta šliūžuojant per sutižusį sniegą, bet striukė 
prasegta, nematyti nei pirštinių, nei šaliko. Jos atminty išnyra vie- 
nas iš amžinų medicinos studijų klausimų. Ar esama savižudybės 
pavojaus? Taip. Čia esama savižudybės pavojaus. 

Ir staiga jai prieš akis šmėkšteli vizija, kaip jo gyvenimas susijęs 
su jos, kaip viskas yra sunku, komplikuota ir neįmanoma, jei tas 

faktas, kad ji kažkada buvo į šeimyninius vaikų namus atiduotas 
sužalotas vaikas, po keturiasdešimties metų paskatintų visiškai sve- 
timą berniuką pareiti namo ir nusižudyti. Jei Kristinos gyvenime 
nebūtų buvę Birgitos, berniukui pradėjus atsiverti, telefonas ant 
jos stalo būtų tylėjęs, būtų tylėjęs tol, kol jis būtų viską išsakęs. 

— Jeigu nebūtų jeigu, — tyčiojasi Astrida jos atmintyje. 

Astrida. Taip. Juk ji dėl visko kalta, ji pavertė Kristinos gyveni- 
mą tuo, kuo jis dabar yra. Ir ji tokia galinga, kad praėjus tiek daug 
laiko po mirties, vis dar gali purvinais nagais draskyti kitiems žmo- 
nėms žaizdas. Nejučia Kristina patraukia apatinį rašomojo stalo 
stalčių ir išima voką. Vokas rudas ir apglamžytas, daugelį metų 
išgulėjęs stalčiuje. 

Erikas nežino, kad ji turi šį voką, nežino, kad ji dar daugiau nei 
prieš penkiolika metų padarė tai, ką jis taip dažnai jai patarinėja. 
Užsisakė savo vaikystės ligos istoriją. Ir ne tik ją, išsirūpino ir 
ugniagesių komandos pranešimą apie gaisro padarinius, policijos 
pirminio tyrimo dokumentą ir — pasirėmusi gydytojos autoritetu 
ir gerokai apsimelavusi — gabalus Astridos ligos istorijos iš Vad- 
stenos Birgitos ligoninės. 

Jos pačios ligos istorija guli viršuje. Pakelia pageltusius lapus 
prie rašomojo stalo lempos ir ima skaityti gerai pažįstamus žo- 
džius. Penkerių metų mergaitė. Atvežta greitosios pagalbos 22.25. Be 
sąmonės. Ant pilvo, krūtinės, virš kairės alkūnės ir dešinio delno II ir III 
laipsnio nudegimai... 

Ji negali patikėti. Kaskart skaitydama šią ligos istoriją vieno- 
dai suabejoja — neįmanoma, taip negalėjo būti. Ir vis dėlto pui- 
kiai suvokia, kad kiekvienas žodis yra teisybė, jau vien dėl to, 
kad išlikę randai. Kai kuriose vietose jos oda visada bus plones- 
nė ir labiau žvilganti: ant pilvo, krūtinės, kairės alkūnės ir deši- 
nio delno. 

Be to, ji turi pirminės policijos apžiūros dokumentą ir sutuok- 
tinių Petersonų liudijimą. Šių kaimynų ji neprisimena, kaip ir bu- 
to, kuriame gyveno su Astrida, bei namo Šv. Petro gatvėje Nor- 
čiopinge. Vis dėlto, sklaidydama kvotos protokolą, tarytum girdi, 
kaip ponia Peterson sodria estjotų tarme pasakoja: 

„Taip, juk buvom įpratę prie šio vaiko rėkimo, bet dažniau- 
siai ji tik kūkčiodavo... Nors šį kartą taip bliovė, kad baisu buvo 
klausyti...“ 

Policijos pirminio tyrimo ataskaitos santrauka pirmame pro- 
tokolo puslapyje pateikia likusias detales: 

Sutuoktiniai Elsa ir Oskaras Petersonai praneša, kad 1955 m. kovo 
23 d. apie pusę dešimtos vakaro jie užuodę aitrius dūmus. Išėjusi į 
laiptinę, ponia Peterson nustatė kvapą sklindant iš gretimo buto. Ji pa- 
ragino vyrą iškviesti ugniagesius, o paskui, paklebenusi gretimo buto 
duris, pamatė, kad jos neužrakintos. Įėjusi į butą, pirmiausia šoko į 
virtuvę, paskui į didįjį kambarį, tačiau neaptiko nei ugnies židinio, nei 
buto savininkės, panelės Astridos Martinson. Pamėginusi įsigauti į ma- 
žesnį kambarį, vis dėlto pastebėjo, kad šios durys užrakintos, bet raktas 
tebėra įkištas iš išorės. Atsirakinusi ji puolė vidun. Liepsnos liežuviai kilo 
iš vaiko lovytės. Ponia Peterson uždusino ugnį kilimėliu. Jai triūsiant 
staiga išdygo Astrida Martinson ir virtuviniu peiliu dviejose vietose sužei- 
dė jai nugarą. Netrukus į kambarį įpuolė ponas Petersonas. Jam mėgi- 
nant nuginkluoti panelę Martinson, kilo muštynės, per kurias ant grin- 
dų nukrito žibalinė lempa. Ugnis vėl įsiplieskė. Tačiau ponia Peterson 
kilimėliu uždusino ir šį naują ugnies židinį, tuo tarpu ponas Petersonas 
įveikė panelę Martinson ir stipriai ją laikė... 

Kristina vėl sukiša popierius į voką. Iš tikrųjų nėra reikalo skai- 
tyti: viską moka atmintinai. Ypač Astridos kvotos protokolą. Iš 
pradžių ji pareiškia, kad ugnis kilusi mergaitei apvertus žibalinę 
lempą. Ima siautėti, kai supažindinama su greitosios pagalbos pa- 
rodymais, kad mergaitės rankos ir kojos buvusios pririštos prie 
lovytės virbų ir reikėję nupjauti mazgus. 

O paskui Birgitos ligoninėje Astridai nustatytos diagnozės, vie- 
na po kitos ir visos su abejonę rodančiu klaustuku paraštėje. En- 
dogeninė psichozė? Paranojinė šizofrenija? Maniakinė depresija? 
Psichopatija su psichozės proveržiais? Netikrumas, regis, buvo 
būdingas ir gydymui. Per septynerius metus Birgitos ligoninėje 
Astrida patyrė rišimą diržais ir ilgalaikį gulėjimą vonioje, sulfaziną 
ir izofeną, elektros šokus ir gydymą insulinu, kol galiausiai buvo 
pritaikyti stebuklingi to meto vaistai — hibernalis. 

Kristina viską žino, nors nieko neprisimena. Ir keisčiausia, kad 
nieko neprisimindama viską žinojo dar vaikystėje, dar tąsyk, kai 
Astrida atėjo į tetos Elenos namus pareikalauti savo dukters. 

Buvo šalta sausio pradžios diena, diena, kai speigo išgaląstas 
oras drasko plaučius, o šviesa tokia skaisti, kad žilpina akis. Tačiau 
tetos Elenos virtuvėje buvo šilta ir kvepėjo: ji kepė bandeles. Kris- 
tinai su Margareta buvo Kalėdų atostogos, visą priešpietę jos Žai- 
dė sniege, o dabar rymojo prie virtuvės stalo laukdamos, kol iš- 
džius slidinėjimo kelnės. Ant lesyklos už lango nutūpė sušalęs žvir- 
blis, abejingai sukapnojo paskutinius sudžiūvusius duonos 
trupinius, paskui pasišiaušė ir sustingo. 

— Ar galima duoti paukščiukui bandelę? — paklausė Margareta. 

Teta Elena pasilenkė prie orkaitės ištraukti skardelės, vietoj 
puodkėlės suėmė ją prijuostės skvernais. 

— Taip, — atsakė. — Bet ne ką tik iškeptą. Duoninėj nuo perei- 
tos savaitės likusios dvi bandelės... Paimk jas. 

Abi mergaitės pakilo tą pačią akimirką. Atrodė, kad Margareta 
pirmoji prilėks prie duoninės, įsibėgėjusi dviem ilgais žingsniais 

ji čiūžtelėjo per linoleumą storomis puskojinėmis. Tačiau teta Ele- 
na ranka ją sulaikė: 

— Ei, nevaleika. Eik tvarkingai, prakiurs kojinės, jei visą laiką 
čiužinėsi... 

To užteko, kad Kristina ją pralenktų. Kai Elena paleido Marga- 
retą, Kristina jau buvo ištraukusi sužiedėjusias bandeles iš duoni- 
nės ir dabar išdidžiai laikė po bandelę abiejose rankose. 

— Teta Elena! — sukniurkė Margareta. 

Elenai nereikėjo nė dirstelėti, kad suprastų visą reikalą, ji gerai 
pažinojo savo auklėtines. Nusigręžusi nuo mergaičių paliepė: 

— Abiem po vieną. Ir jokių peštynių. 

Ir tada į duris kažkas pasibeldė. 


Visą likusį gyvenimą Kristina žinos, kad laikas — tik reliatyvi 
sąvoka, kad akimirka ir amžinybė yra tas pats. Galvoje greitai 
pralėkė vaizdas: į tamsų vandenį pliumptelėjo akmuo, paviršiu- 


mi pasklido platūs ratilai. Toks buvo laikas. Akmuo — dabartis, 

o ratilai — tai, kas įvyko, ir tai, kas įvyks. Ji žinojo visa, kas įvyko, 
ir visa, kas įvyks, tačiau vienodai nepajėgė prisiminti nei praei- 
ties, nei ateities. Vienu kvėptelėjimu spėjo pagalvoti apie šim- 
tus dalykų: kas nemato skambučio lauke? kodėl mes negirdė- 
jom, kaip užsidarė laukujės durys, prieš pabeldžiant į vidines? 
kodėl man pašiurpo rankos? 

Tetai Elenai su Margareta pasirodė visiškai normalu, kad kaž- 
kas beldžiasi į duris. Margareta, stvėrusi vieną sužiedėjusią ban- 
delę, prisikišo prie virtuvės lango, teta Elena nusišluostė į pri- 
juostę rankas ir nuėjo atidaryti durų. 

Balsas prieškambaryje skambėjo keistai, Skonės, nors nevisiš- 
kai tikra Skonės tarmė atsitrenkė į tetą Eleną ir pertraukė ją net 
nespėjus pasisveikinti. 

— Aš turiu ją pasiimti, — pareiškė svetimas balsas. 

— Ką? Ką jūs turite omeny? — staiga suspigo teta Elena. 

— Ji mano. Aš turiu ją pasiimti. 

Kažkas dunkstelėjo, Kristina užsimerkė supratusi, kad parvirto 
suolelis po telefono lentynėle. Kraujoplūdis, pamanė. Dabar te- 
tai Elenai vėl kliūstelės kraujas iš nosies. Ir tikrai teta Elena jau 
stovi virtuvės tarpdury, prijuostės kampu prispaudusi dešinę šner- 
vę. Ji greitai mostelėjo Kristinai: dink! 

Vėliau ji prisiminė, kad galėjo pasislėpti apyvokos spintoje, 
bet tuomet jai ši mintis nedingtelėjo. Pastaraisiais metais apy- 
vokos spinta buvo nebetekusi savo svarbos, juk Kristina ėjo į 
ketvirtą, o Margareta — į trečią klasę, jos buvo per didelės ištisas 
dienas žaisti sandėliuke. Dabar apyvokos spinta tebuvo apyvo- 
kos spinta, joje stovėjo dulkių siurblys ir kibiras su grindų sku- 
duru, šalia išsipūtusio prie sienos pritvirtinto maišelio kabėjo 
pašluostė. Kristina padėjo tetai išsiuvinėti maišelį puošiančius 
žodžius. Jie skambėjo it kokia dainelė: krepšiai, virvės, kamščiai 
ir kvitai. Kažkas atsitiko jos regėjimui, žvilgsnis tarytum paryš- 
kindavo visas linijas. Dabar ji matė kiekvieną šiaip neįžiūrimos 
kasdienybės detalę. Rudą linoleumą. Klijuotės raštą. Pilką žvir- 
blį, tupintį už lango. Aš sušaldysiu tave savo žvilgsniu, pamanė 


Kristina. Nepajudėsi be mano leidimo. 

Bet ji pati, matyt, judėjo be savo sutikimo, nes beregint atsidū- 
rė prie virtuvės stalo. Kaip ten atsirado? Neprisiminė. Kaip kad 
neprisiminė pastūmusi į šalį tetos Elenos kėdę ir už jos užlindusi. 
Tačiau iš tikrųjų ten stovėjo, už tetos Elenos kėdės, nugara prisis- 
paudusi prie sienos. 

— Kur ji? — paklausė balsas prieškambaryje. 

Teta Elena paleido prijuostės kraštą, šnervę tarsi žiedlapiai rie- 
tė nedidelis kraujo vainikėlis. Ji atsigręžė į prieškambarį. 

— Dabar jau gana, — kuo griežčiausiai pasakė. — Ką, dėl Dievo 
meilės, sau manot šitaip įsiverždama? 

Teta Elena tokiu balsu prabildavo tik ypatingais atvejais, bet kai 
prabildavo, klusniai išsitermpdavo visas pasaulis, ne tik mergaitės. 
Kristina buvo mačiusi taip nutinkant bakalėjininkui ir nuominin- 
kui iš antro aukšto. Bet ši žmogysta buvo nepajudinama, ji tai 
žinojo. Ir tikrai atkišta ranka nustūmė tetą Eleną į šalį. Ir šit pasi- 
rodė ji. Astrida. 

Ji iš tikrųjų panėšėjo į raganą. Galbūt todėl, kad buvo tokia 
aukšta ir pakumpusi, tokia liesa ir smailianosė. Jau nekalbant apie 
jos keistą aprangą. Juodas lietpaltis ir neperšlampama skrybėlė. 
Sausį? Be to, neperšlampama skrybėlė buvo užmaukšlinta atbu- 
lai: ilgiausias kraštas it snapas kabalojo ant kaktos, mesdamas še- 
šėlį ant akių. 

— Krisstiina! 

Ji siurbė į save skiemenis, tarsi nenorėdama išleisti vardo. 

— Mano mergaaaite! 

Makaruodama rankomis, Astrida žengė į priekį. Kažkas suri- 
ko, galbūt pati Kristina, jai taip atrodė, nors nejuto, kaip šaižus 
vienatonis garsas išsiveržė jai iš gerklės. 

— Netikėk jais, — tarė Astrida. — Viskas vieni melai... 

Akies krašteliu Kristina matė, kaip išsižiojo Margareta, stovinti 
kitapus stalo. Ji tebelaikė sužiedėjusią bandelę. O prie virtuvės 
durų kaip prikalta stovėjo teta Elena. Ji būtų galėjusi virsti savo 
pačios nuotrauka, jei ne tamsiai raudono kraujo upeliukas, virve- 
nantis iš dešinės šnervės. Kristina vėl prasižiojo, šįsyk juto, kaip 


virpėdamas išsiveržė šaižus riksmas. 

— Nerėk, — tarė Astrida, dabar bėrė žodžius greičiau, kone dus- 
dama. — Nerėk, nes viskas tik melas ir prasimanymai. Jie viską 
išsigalvojo. Mums buvo gera, Kristina... 

Jos akys lakstė neperšlampamos skrybėlės šešėlyje, tarytum 
Kristinos oda būtų buvusi tokia slidi, kad jos žvilgsnis niekaip ne- 
galėjo įsikabinti. Ji vis dar stovėjo išskėtusi rankas, plaštakos ma- 
žumėlę drebėjo, pirštai buvo tokie balti, kad atrodė pamėlę. 

Studijuodama mediciną, Kristina sužinos, kad drebulys — tai 
pirmas hibernalio pašalinis poveikis. Padidėjęs kraujospūdis — ant- 
ras. Jautrumas šviesai — trečias. Groteskiškos grimasos — ketvir- 
tas. Temperatūros kritimas — penktas. Taigi mediciniškai buvo 
lengva paaiškinti tai, kas tuomet rodės raganystė ir burtai. 

Bet tuomet, kai šitai dėjos, viskas buvo tik magiška. Pro virtu- 
vės langą įspindo mirgantis saulės šviesos ruoželis, palietė Astri- 
dą, paskui išsiskleidė ir išplatėjo, kad apėmė ir Eleną, stovinčią 
prie durų. Ji sumirksėjo ir nuo šio nesąmoningo judesio tarytum 
atbudo, giliai įkvėpusi vienu moju nuslydo virtuvės grindimis, ap- 
sisuko aplink Astridą ir atsistojo priešais Kristiną išskėtusi rankas 
gynybai. Astrida atsigręžė ir mėgino ją sugauti, bet buvo per vėlu: 
jos mėlyni pirštai sugriebė tuščią orą. Veidą iškreipė grimasa: pa- 
kilusi viršutinė lūpa apnuogino dantis ir dantenas, iš burnos išsi- 
korė liežuvis ir nutįso per smakrą, dešinė akis užsimerkė ir vėl 
atsimerkė. Kitą akimirką jai sulinko keliai, ji susverdėjo ir be są- 
monės griuvo ant grindų. 


Vėliau, kai teta Elena paskambino Lydžiažabčiui Stigui ir kele- 
tas Birgitos ligoninės slaugytojų parsivedė pirmąsyk į laisvę iš- 
sprukusią Astridą, viskas pasikeitė. Tarytum Astrida, atėjusi į te- 
tos Elenos namus, būtų kažką sudaužiusi: stiklinę sieną ar ledo 
pertvarą, o gal susprogdinusi milžinišką muilo burbulą. Visi gar- 
sai paaštrėjo. Staiga lauke ant kelio užriaumojo automobiliai, sto- 
go čerpes supurtė žieminis vėjas, o Hubertsono pirmtakas antra- 
me aukšte lipdamas laiptais pradėjo kaukšėti kulnimis. Tas pats 
atsitiko ir orui: namuose susyk pasidarė šalta ir drėgna, šiurpo 


kratoma Kristina nuolat vaikščiodavo su megztiniu ir storomis 

puskojinėmis. Nuo šalčio jos pirštai sugrubo, nesilankstydavo kaip 
anksčiau. Ji nekantriai nusviesdavo rankdarbį, kai jos koriukai im- 
davo panėšėti į Margaretos: vaikiškai išsikraipę į visas puses. Ją 
kankino nerimas — užuot kiaurus vakarus sėdėjusi šalia tetos Ele- 
nos ir klausiusis radijo, slampinėdavo po namus trukdydama Mar- 
garetai, kuri kone visą laiką gulėdavo lovoje tuščiajame kambary- 
je ir skaitydavo knygas, arba slankiodavo nuo lango prie lango, 
skabydavo sausus vazoninių gėlių lapus ir žiūrėdavo į savo atspin- 
dį tamsiuose languose. Kartais pratindavosi ištverti. Ką justų, jei 
prie lango stiklo staiga prisispaustų baltas liesas veidas? Ką justų, 
jei numirtų teta Elena? Ką justų, jei vieną dieną pati turėtų išeiti 
iš tetos Elenos namų? 


Juodą skylę. Štai ką turėtų pajusti. Štai ką justų. 


Teta Elena po Astridos apsilankymo irgi tapo kitokia. Ji vis daž- 
niau pakeldavo akis nuo rankdarbio ir sekdavo Kristiną žvilgsniu, 
tačiau be šypsenos ir nieko nesakydama. Be to, ji pakeitė kai ku- 
riuos įpročius: mergaitės nebekeldavo ragelio suskambus telefo- 
nui ir nebebėgdavo prie laiškų dėžutės parsinešti pašto. Jį pasiim- 
davo pati teta Elena. Be to, ji sustodavo ir kai kuriuos laiškus 
išsitraukdavo dar sode, nors vis dar buvo žiema ir šalta. Kristina 
tai matydavo pro virtuvės langą: suraukusi kaktą teta Elena pra- 
kerpa voką ir skubiai permeta akimis laišką, o paskui nueina tie- 
siai prie šiukšliadėžės ir išmeta. 

Tik Margareta liko tokia pati. Ji, regis, nepastebėjo jokių poky- 
čių ir staiga namuose atsiradusių paslapčių. Ir toliau, vos ištaikiu- 
si progą, glaustydavosi prie tetos Elenos lyg išpaikinta katė ir te- 
bevargindavo Kristiną smulkiai atpasakodama kiekvienos perskai- 
tytos knygos intrigą. Regis, nepastebėjo ir to, kad vis dažniau 
apsilanko Lydžiažabtis Stigas, ir visada kaip tik tuo laiku, kai mer- 
gaitės ruošiasi gultis. 

Tačiau Kristina pastebėjo. Kas vakarą gulėdavo plačiai atmerk- 
tom akim savo lovoje tuščiajame kambaryje ir klausydavosi jo ma- 
lančio balso iš virtuvės. Jis kalbėdavo nesustodamas, o teta Elena 
veik nieko neištardavo. 

Įkalbinėjo. Taip, greičiausiai. Lydžiažabtis Stigas mėgino pri- 
kalbinti tetą Eleną padaryti kažką, ko ji nenorėjo. Nuo šios min- 
ties Kristiną užliejo šleikštulio banga, ir staiga ji pasijuto žūtbūt 
turinti ką nors padaryti, kad tik sužinotų, apie ką jie kalbasi. Kuo 
atsargiausiai ji nuleido nuogas pėdas ant tuščiojo kambario grin- 
dų, paskui atsikėlė ir be garso nutipeno į prieškambarį. 

— Mums reikia ilgalaikio sprendimo, — pasakė Lydžiažabtis Sti- 
gas šliurptelėjęs, iš ko paaiškėjo, kad Elena jį pavaišino kava. — O 
vaikų namai nėra ilgalaikis sprendimas. Bent jau šiuo atveju. 

Kristina atsikvėpė. Ar ją išsiųs atgal? Staiga ji užsinorėjo šlapin- 
tis, taip, ir labai smarkiai. Vos laikėsi. Kad ir kaip spaudė kojas, 
juto kaire šlaunimi sruvenant upeliuką. Puolė į tualetą, bet ne- 
spėjo užsidaryti durų. 

Jos tebebuvo praviros, kai po minutės teta Elena su Lydžia- 
žabčiu Stigu išėjo į prieškambarį pasižiūrėti, kas jame vaikšto. 
Kristina užsimerkė iš gėdos. Ji nenorėjo, kad jie pamatytų ją, 
sėdinčią ant tualeto puodo su užraitytais ant kelių flanelės nak- 
tiniais, tačiau negalėjo pasikelti ir uždaryti durų. Būtų prilaši- 
nusi ant visų grindų. 

— Ar tu nemiegi? — nustebusi paklausė teta Elena. 

"O užjos sušmėžavo šypsantis Stigo veidas. 

— Ei, Margareta, — tarė jis. — Ką pasakytum, jei gautum dar 
vieną seserį? 

— Iš tikrųjų čia Kristina, — pataisė jį teta Elena. 

Jau kitą dieną Birgita stovėjo ant tetos Elenos slenksčio. 

Kristina negalėjo nuspręsti, ar ji graži, ar bjauri, kažkokiu būdu 
buvo ir tokia, ir tokia. Plaukai šviesiai geltoni ir garbanoti, akys 
visiškai apvalios, o atkištos lūpos papuoštos labai ryškiu Amūro 
lanku. Ji būtų atrodžiusi kaip lėlė, jei nebūtų turėjusi tokio ke- 
vėrziško kūno. Mat šis toks buvo. Kojos visiškai tiesios, be men- 
kiausio išlinkio per blauzdas, pilvas išsipūtęs, plaštakos plačios 
ir bukapirštės. Kaklo oda kitokio atspalvio nei veidas. Pilkes- 
nio. Be to, po viena šnerve virpėjo žalsvas upeliukas, o pirštų 
galai virš nukramtytų nagų buvo tokie raudoni ir sutinę, kad 
tiesiog jutai, kaip juos skauda. 

— Aš noriu pas savo mamą, — pasakė Birgita. Atkirtis buvo 
vaikiškas, bet balsas visai ne vaikiškas. Storas ir duslus, vos ne 
vyriškas. 

— Nagi nagi, — ėmė raminti atlydėjusi teta iš vaikų globos ko- 
misijos. — Juk,žinai, kad mamai reikia pailsėti. 

— Ji nepailsės, jei čia liksiu. Juk aš ja rūpinuosi... 

Teta iš vaikų globos komisijos abejingai nusišypsojo ir pasilen- 
kė atsegti jos striukės. 

— Taip taip, mergyte, žinau, kad tu taip manai. Bet dabar tavo 
mama iš tikrųjų turi kaip reikiant pailsėti, užtat ir paprašė mūsų 
kurį laiką tavim pasirūpinti... 

Birgita įtartinai į ją žvilgtelėjo, dar sykį šliurptelėjo ir persi- 
braukė smilium panosę. Šis judesys nustūmė tetos iš vaikų glo- 


bos komisijos ranką, ir po sekundės ji jau buvo užsisegusi tetos 

ką tik atsegtą sagą. Akimirką tetos Elenos prieškambaryje įsi- 
viešpatavo visiška tyla. Margareta ir Kristina, teta iš vaikų glo- 
bos komisijos ir teta Elena — visos spoksojo į sagą. Birgita slydo 
akimis nuo vieno veido prie kito. Ištyrinėjusi užsimerkė ir iš- 
kvėpė tarytum giliai atsidusdama. Visiškai nejučiomis Kristina 
su Margareta taip pat atsiduso: tetos Elenos prieškambariu lyg 
vėjas nušniokštė. 

Birgita vėl atsimerkė. Jos akyse kažkas žybtelėjo, ji apsisuko ir 
pasileido prie durų. 


Į Kristinos duris kažkas pasibeldžia, išgirdus bailų tuk tuk tuk 
jai pasirodo, kad slaugos centro koridoriuje, perskrodęs laiką, nu- 
tūpė tasai sušalęs pilkas žvirblis iš tetos Elenos lesyklėlės. Bet jos 
kūnas protingesnis, jis bemat parengia reikiamą alibi. Staigiu ju- 
desiu ji nustumia stalinę lempą ir prisitraukia kėdę prie kompiu- 
terio, kad atrodytų, jog pildo ligos istoriją. 

— Prašom, — taria kuo santūriausiai. 

— Atleisk, Kristina, — pasigirsta neryžtingas balsas. Tai Helena, 
viena slaugių. 

— Tuoj pasiruošiu priimti naują pacientą, — sako Kristina, vis 
dar įbedusi akis į ekraną. 

— Aš ne dėl to, — atsako Helena. — Tu vėluoji tik penkias 
minutes... 

Kristina apsisuka su kėde visą ratą ir pažvelgia į duris. 

— O kas? 

— Hubertsonas... 

— Kas jam atsitiko? 

— Jis toks keistas. Ir skambina iš ligoninės, atrodo, kažkokiam 
jo ligoniui nepaprastai stiprus epilepsijos priepuolis... 

— Na? 

— O Hubertsonas... Su juo tarsi negalima susikalbėti. 

Kristina pasitaiso akinius. 

— Ar išgėręs? 

Helena tiesiog raivosi iš nesmagumo, slaugos centre ji yra pir- 
mutinė Hubertsono advokatė, perekšlė be viščiukų, pasirengusi 

ištverti visas jo užgaidas ir nuotaikos svyravimus vien dėl malonu- 
mo išskleisti virš jo savo baltus sparnus, jam blogai pasijutus. 

— Ne, nemanau. Tik su juo sunku bendrauti. 

Kristina atsistoja ir susikiša rankas į balto chalato kišenes. Ji 
suirzusi. Ne pirmą kartą Hubertsonas Helenai atrodo keistas, ta- 
čiau ji atkakliai nepalaiko Kristinos teorijos, kad keistybes galbūt 
lemia kažkur paslėptas viskio butelis. O gal labai alergiškas be- 
cukrėms tabletėms nuo kosulio: paprastai, kai Helenai atrodo itin 
keistai, jis stipriai trenkia su alkoholiu sumišusiu mentolu. Tada 
Kristinai, be savo, tenka pasirūpinti ir jo pacientais. 

— Kur jis? 

— Savo kabinete. 

Eidama per laukiamąjį, Kristina greitai apskaičiuoja: už durų 
sėdi trys pacientai, vienas iš jų, matyt, jos, o kiti du Hubertsono. 
Taigi šiandien apsieis be pietų. 

Hubertsono durys praviros. Kaip kad neseniai Kristina, jis 
užsigesinęs visas lempas ir sėdi visiškai taip, kaip ką tik sėdėjo 
ji pati, — žvelgdamas pro langą. Bet jis nežiūri į automobilių 
aikštelę, jo akys įbestos į geltoną ligoninės fasadą. Kristina su- 
ima rašomojo stalo kėdę už atlošo, apsuka ratą ir pasilenkusi 
žiūri jam į akis. 

— Kaip reikalai? 

Jis dar pilkesnis, nei buvo rytą, o kakta sudrėkusi. Kristina pa- 
klausia garsiau: 

— Ar gerai jautiesi? 

Jis atstumia ją gestu, bet neatsako. 

— Ar gėrei? 

Žvilgsnis krypteli, jis silpnai papurto galvą. Ji prisikiša arčiau, 
įtraukia nosin jo iškvėpto oro. Jokio kvapo: nei viskio, nei mento- 
lo, netgi senų pagirių. 

— Ar šiandien valgei? 

Jis atsako tyliai gargtelėdamas, o tai gali reikšti ką tik nori. Kris- 
tina uždeda delną jam ant kaktos. Ji ne šiaip sau drėgna, o tiesiog 
šlapia nuo prakaito. 

— O insulinas? Ar susileidai? 

Jis kažką negirdimai suniurna, akių vokai virpteli. Umiai visiš- 
kai aišku, kas jį ištiko. Padauginta insulino. Ji trupučiuką nustem- 
ba. Nors jis pats taip negyvena, kaip patarinėja diabetu sergan- 
tiems savo pacientams, paprastai Hubertsonas sumaniai atremia 
insulino perdozavimo reiškinius. Niekada neišeina iš namų nejįsi- 
metęs saujos cukraus gabaliukų į kelnių kišenę. 

— Paskubėk! — meta per petį Kristina Helenai. — Aš atliksiu 
cukraus mėginį. Pasiruošk suleisti gliukozės... 

Ji išties pajunta, kaip Helenai palengvėja. Taip būna kone vi- 
soms slaugytojoms. Jos niekada nesijaučia tokios saugios, kaip ta- 
da, kai pačios nieko nespręsdamos vis dėlto gali išsitraukti švirkš- 
tą. Kristina pati patikrina kraują, kol Helena ruošiasi injekcijai. 
Paima didžiulę Hubertsono plaštaką ir įduria, po to prispaudžia 
prie piršto galo bandomąją juostelę. Atsakymas pasirodo bere- 
gint: cukraus kiekis ekstremaliai mažas. 

Dabar jos dirba tyliai ir susikaupusios, nežiūrėdamos viena į 
kitą ir nesikalbėdamos. Helena palinksta prie Hubertsono, pra- 
skleidžia baltą chalatą, atraitoja dešinę marškinių rankovę ir užri- 
ša virš alkūnės timpą, Kristina pirštų galais paplekšnoja per įlinkį, 
kad išryškėtų vena. Hubertsonas iškvepia pajutęs įbestą adatą. O 
Kristinai labai palengva spaudžiant švirkšto stūmoklį, prasimer- 
kia ir visiškai aiškiu balsu pasako: 


— Dezirė. 


— Birgita, Margareta ir Kristina, — išskaičiavo teta iš vaikų glo- 
bos komisijos ir maloningai sukvakšėjo. — Dabar tetrūksta mažy- 
tės Dezirė, kad būtų kaip Hagos pilyje... 

— Dezirė triedlė, — pasakė Birgita. Vos tik teta iš vaikų glo- 
bos komisijos ją atitempė nuo laukujų laiptų, ji atsisėdo ant 
virtuvės grindų ir atsisakė pasijudinti iš vietos. Kristinai pašir- 
džiuos krustelėjo baimė: ši nauja mergaitė turėtų suprasti, kad 
yra pernelyg didelė sėdėti ant grindų. Be to, jai reikėtų liautis 
plūstis kaip kokiai mažvaikei, pakilus atsisėsti prie virtuvės sta- 
lo ir išgerti stiklinę gėrimo bei suvalgyti bandelę, kaip Kristina 


su Margareta. 

— Dezirė triedlė, — pakartojo Birgita. — Panelė Kaka ir Bezda, 
hercogienė Triedlė fon Šūdgalis... 

Margareta prunkštelėjo, o Kristina metė žvilgsnį į tetą Eleną. 
Blogiau, nei ji tikėjosi: tetos Elenos veidas pabalęs, vyzdžiai iš- 
plėsti ir juodi. Raukšlelės apie akis, šiaip vos įžiūrimos, dabar 
tarsi pagilėjo, atrodė, kad tetai Elenai po akimis išbraižyti juodi 
voratinkliai. Ji sėdėjo nė nekrustelėdama ir žiūrėjo į Birgitą. 
Kristina žinojo, kad naujoji mergaitė turi justi jos žvilgsnį, ki- 
taip negalėjo būti, tačiau ši akių nepakėlė, tebesėdėjo išsiskėt- 
riojusi per pusę virtuvės. Vienos kojinės kelyje žiojėjo skylė, mels- 
vai pilkas megztinis buvo išaugtas, ji visą laiką tampė ilgyn jo 
rankoves. 

Teta iš vaikų globos komisijos dirstelėjo į tetą Eleną, paskui 
prisidėjo ranką prie kaklo ir pasakė: 

— Dabar liaukis kvailiojusi, Birgita. 

— Grafienė Triedlė fon Kakašvirkštė... 

Margareta vėl prunkštelėjo, Birgita staigiai pakėlė akis nuo grin- 
dų ir metė į ją greitą žvilgsnį, jos lūpų kampučiuose virptelėjo 
šypsenėlė. Teta iš vaikų globos komisijos atsikėlė ir ryžtingai atsi- 
stojo priešais ją. 

— Dabar stokis, Birgita. O paskui sėskis prie stalo ir išgerk gė- 
rimą, kaip kitos mergaitės! 

Bet Birgita nuleido galvą ir vėl dėbtelėjo į grindis. 

— Aš geltono gėrimo negeriu. 

Teta iš vaikų globos komisijos žengė žingsnį atgal, jos rankos 
nukaro prie šonų, rodės, kad ji nežino, ką daryti. 

— Kodėl? 

— Nes geltonas gėrimas atsiduoda myžalais! 

Paskui viskas įvyko per sekundę. Teta Elena, iki tol sėdėjusi nė 
nekrustelėdama, atsikėlė, ryžtingai žengė prie Birgitos ir pastatė 
ją. Birgitos kojos buvo visiškai suglebusios, ji tabalavo tetos Ele- 
nos rankose it skudurinė lėlė. 

— Vieną dalyką įsidėmėk, — labai tyliai pasakė teta Elena. — Tie 
žodžiai, kuriuos ką tik pažėrei, man baisiai nepatinka. Ir šiuose 


namuose mano viršus! Taigi žinok. 

Nunešusi pasodino Birgitą ant tuščios kėdės prie stalo trum- 
pojo galo, paskui greitai prisitraukė Birgitai paruoštą stiklinę ir 
pripylė geltono gėrimo. 

— Gerk! — paliepė ir susikryžiavo rankas ant krūtinės. 

Margareta garsiai susijuokė, ji, regis, kaip paprastai, nieko ne- 
suprato. 

— Čia apelsinų gėrimas! Teta Elena pati jo padarė iš apelsinų 
žievių. Mes rinkome žieves visą rudenį... 

Kristina nieko nesakė, tik, įdūrusi pilkas akis naujajai mergai- 
tei į veidą, pakėlė savo stiklinę ir ištuštino keliais dideliais mūks- 
niais. Tačiau Birgita jos judesių nepakartojo, sustingusi sėdėjo be 
žado ir spoksojo į geltoną skystį. 

Teta Elena pasilenkė prie jos, dabar kalbėjo tyliai, bet labai 
aiškiai. 

— Gerk, — paliepė. — Žiūrėk, kad išgertum... 

Ant sienos tiksėjo laikrodis, jo raudonas sekundininkas trūkčio- 
damas keliavo ciferblatu. Vos pasiekė dvylika, Birgita ištiesė ranką ir 
sugriebė stiklinę, o kai pasiekė šešetą, jau buvo ją ištuštinusi. 

Ir prasidėjo naujas laikas. 


Kristinos ir Helenos vedamas prie jo paties kušetės pasieny, 
Hubertsonas sumirksi ir papurto galvą nelyginant ne visai išsibu- 
dinęs lokys. 

— Dabar turi trupučiuką pailsėti, — taria Kristina. — Po penkio- 
likos minučių pakartosime mėginį ir tada matysim, ar reikia tave 
siųsti į Motalą... 

Jis kažką sumarma, tik po valandėlės Kristina suvokia, ką jis 
sako. Ligoninė. Na, žinoma, skambino iš ligoninės... Ji atsigręžia į 
Heleną, kaip tik klojančią Hubertsoną geltona korėta antklode ir 
perdėtai švelniai glostančią jam pečius. 

— Kas skambino iš ligoninės? 

— Šerstina Pirmoji. 

— Gerai, aš jai paskambinsiu. 

Ji pasinaudoja Hubertsono telefonu ir, klausydamasi signalų, 


barbena į Hubertsono rašomojo stalo viršų dailiai nudilintais na- 

gais. Šerstina Pirmoji atsiliepia ne iš karto, bet pagaliau atsiliepu- 
si prabyla skambiu kaip stiklas balsu. Kristina bemaž girdi, kaip 
šis skimbčioja, nors Šerstina Pirmoji atrodo visiškai rami. 

— Taip, mes iš tikrųjų skambinome, nes Hubertsonas yra pri- 
sakęs būtinai paskambinti, kai šią pacientę ištinka priepuolis, — 
pareiškia ji. — Šįsyk buvo du priepuoliai, ir vienas labai ilgas. Iš 
pradžių septynias minutes, paskui pusės valandos pertrauka ir vėl 
kone keturiasdešimt penkias minutes... 

Kristina prikanda lūpą. Keturiasdešimt penkių minučių prie- 
puolis yra ties status epilepticus, niekada nesibaigiančio priepuo- 
lio, riba. 

— Ar jau praėjo? 

— Mmmm. Aš padariau keturias stezolido klizmas po 10 milig- 
ramų. 

Kristina atsikvepia. Kaip ji drįsta? Tokia dozė partrenktų arklį. 

— Koks pacientės svoris? 

— Apie keturiasdešimt kilogramų... 

Kristina mėšlungiškai sugniaužia kumštį. Ši žmogysta išsikraustė 
iš proto! 

— Juk tai moteris? 

— Taip. Hubertsono numylėtinė, kaip žinai. 

Ne, ji nežino. 

— Ar Hubertsonas paskyrė tokią didelę dozę? 

Šerstina Pirmoji nekantriai atsidūsta. 

— Ne, paprastai priepuoliui ilgai nesibaigiant jis stato lašintuvą, 
tik šiandien aš jo nenutvėriau... Bet gali nesijaudinti, šitoji yra 
ištverminga. Ji nei kruta, nei kalba, yra ištikta cerebrinio paraly- 
žiaus, krinta nuomariu ir tamposi nuo traukulių, bet nemiršta. Jai 
daugiau nei keturiasdešimt penkeri ir visą gyvenimą pragulėjo li- 
goninėse, bet, kaip sakiau, nemiršta. 

Kristinai išdžiūvo gerklė. 

— Aš ateisiu. 

Šerstina Pirmoji atsidūsta. 

— Nėra reikalo, jai priepuoliai kiekvieną dieną, kartais po ke- 
letą sykių. Paprastai mes tik paskambiname Hubertsonui, o pas- 

kui ji keletą valandų miega. Beje, ji labai mėgsta miegoti, tad 
nesiskundžia. 

Kristina krenkšteli. 

— Vis tiek ateisiu. 

Ji kone girdi, kaip Šerstina Pirmoji gūžteli pečiais. 


— Na, jei priėmimo laiku neturi ko veikti, prašom. 


Šįkart ji sukąstais dantimis pasiruošė šokui, vis dėlto išvydusi 
Šerstiną Pirmąją turi giliai įkvėpti. Kai veda koridoriumi pa- 
cientę, ji atrodo kaip šampūno reklama, ilguose geltonuose plau- 
kuose blykčioja tūkstančiai žvaigždučių. Jos uniforma su kelnė- 
mis tviska baltumu, puskojinės atrodo pasipūtusios ir minkš- 
tos, baltos basutės tarytum ką tik ištrauktos iš batų dėžės. Tačiau 
visa ši tobulybė neglosto širdies šalia einančiai moteriai. Tai Ma- 
rija, viena Kristinos pacienčių. Jos plaukai nežybčioja, kėpso ant 
viršugalvio skysti ir be jokio blizgesio. Apsirengusi nuskalbtu 
kombinezonu, ji čiūžina nukleiptomis šlepetėmis. Marija turi 
Dauno sindromą, serga sunkia epilepsija ir šypsosi, lyg prašytų 
atleidimo. 

— Labas, Marija, — pasisveikina Kristina, nors viduje visa dreba 
iš nekantrumo. Žino, kad Marija gali ištisas savaites graužtis, jei 
jos nepasveikinsi. — Kaip šiandien jautiesi? 

— Šiaip sau, — atsako Marija ir papurto galvą. — Visai šiaip sau... 

Kristina sustoja: paprastai Marija niekada nesiskundžia, iššau- 
na savo šypseną ir užtikrina, kad viskas kuo puikiausiai, kol galų 
gale griūna be sąmonės. 

— Kodėl? 

— Negaliu būti su angelais, — atsako Marija ir nukaria galvą. 

— Nagi, nagi, — Šerstina Pirmoji paplekšnoja Marijai ranką. — 
Juk žinai, kad tik laikinai... 

Kristina žino, kad Marijos palata yra šventovė. Visa likusi 
ligoninė yra pobūvių salė, o Marijos palata — šventykla. Naivu- 
mo šventykla. Ji išpuošusi ją angelais: putnūs porceliano keru- 


bai susprausti ant palangės, namų darbo serafai ant siūlų kada- 

ruoja palubėj, žvilgančiais knygų žymeklių ir spalvingais savait- 
raščių angelais sienos aplipdytos nuo grindų iki lubų. Marija 
juos klijuoja tiesiai ant sienų, kartais Karlsono kleisteriu. Ligo- 
ninės vedėja, praktiška moteris be jokių svajonių apie rojų, pra- 
bilus apie Marijos palatą, visada pažvelgia siaubo kupinomis 
akimis. Kalbama, kad ji sapnuojanti košmarus apie tai, kas at- 
sitiktų, jei komunos tarnautojai išgirstų, kaip atrodanti ši pala- 
ta. Tačiau ji niekada nemėgino atimti iš Marijos angelų. Su- 
pranta, kad angelų palata — tai vienintelis dalykas, skatinantis 
Mariją gyventi. Prabudusi iš vieno amžinų savo priepuolių, ji 
visada apsidairo su nerimu akyse, bet įsitikinusi, kad tebėra 
tarp angelų, nurimsta. 

— Kodėl Marija negali būti savo palatoje? — paklausia Kristina, 
bet, užuot įbedusi žvilgsnį į Šerstiną Pirmąją, būgštaudama pasi- 
žiūri į Mariją. 

— Deja. Neturime pasirinkimo, — atsako Šerstina Pirmoji. — 
Folkei reikia atskiros palatos, o juk jo negalime paguldyti tarp 
angelų, tad turėjome perkelti Hubertsono numylėtinę. Kadangi 
šiuo metu ji miega ir kurį laiką negali būti žadinama, pamanė- 
me, kad būtų geriausia, jei Marija keletą valandų praleistų 
svetainėje... 

Marija mėgina maldaujamai nusišypsoti Kristinai, bet nepa- 
vyksta, lūpų kampučiai nutįsta žemyn. Dėl to atrodo verksmin- 
gai. Kristina persibraukia ranka per kirpčiukus, ji vėl ima jaustis 
suglebusi ir tekanti. Kokia diena! Ir dar nėra nė dvylikos... 

— Ar neįmanoma kitaip sutvarkyti? — bejėgiškai paklausia. 

— Ne, — atsako Šerstina Pirmoji. — Neįmanoma. Be to, šian- 


dien žaidžiamas paveikslėlių bingas, tad bus tik smagu. 


Žengus pirmą žingsnį į Marijos palatą, Kristinai kažkas brūkšte- 
li per viršugalvį. Ji instinktyviai pakelia ranką, lyg norėdama ap- 
siginti nuo puolančio paukščio, ir iškart prisimena negyvą žuvė- 
drą ant sodo tako. Bet per plaukus brūkšteli ne paukščio spar- 


nai, o minkštos angelo kojos iš siūlų. Paskutinis Marijos kūrinys 


DVIDEŠIMTO AMŽIAUS AUKSO FONDAS 167 


nuleistas nuo lubų prieš pat duris: pusės metro aukščio angelas 
staniolio galva ir auksinės lipnios juostos garbanomis įsuptas į 
seną rankšluostį su užrašu LANDSTINGO NUOSAVYBĖ. Tas 
pats užrašas šmėžuoja po retomis plunksnomis ant kartoninių 
sparnų. Marijos kartono ir Užgavėnių plunksnų atsargos baigia- 
si, matyt, jai pavyko išsikaulyti ssnų medžiagų iš tų laikų, kai 
ligoninė dar nepriklausė komunai. 

Šimtai angelų paveikslų ant sienų sugeria visą šviesą ir daro 
kambarį dar tamsesnį. Žmonių aplinkoje turėtų būti priešpietis, 
bet pas Mariją ir angelus tvyro amžina prieblanda. Tačiau palata 
ne visai tokia kaip paprastai. Stalas, stovėjęs šviesoje prie lango, 
nustumtas į šalį; žirklės, plunksnos, lipnios juostos ritiniai ir su- 
karpyti savaitraščiai sustumti į krūvelę vidury. 

Kitos pacientės lova stovi prie sienos su langais. Jos daiktai 
tarp Marijos pertekliaus atrodo skurdūs ir svetimi: lovos kojū- 
galyje guli aplankas ir keletas knygų, prie galvos ant plieninio 
stovo užkeltas kompiuteris. Geltona žarnelė su kandikliu nuka- 
rusi nuo kompiuterio, ir staiga Kristina prisimena girdėjusi aple 
šią pacientę, kaip tik girdėjusi, kad į ligoninę atvežta moteris, 
kalbanti per kompiuterį. Bet dabar ekrane nematyti jokio teks- 
to: pacientė yra anapus visų žodžių, taigi ir jos kompiuteris. Bet 
foninis jo paveikslėlis gerai dera Marijos kambaryje. Jame ma- 
tyti tūkstančiais žvaigždžių nusėta juoda erdvė, ir į jį pažvelgus 
Kristinai staiga susisuka galva, akimirką ji pasijunta lyg šviesos 
greičiu skriejanti per visatą. Sumirksėjusi nuleidžia akis į ligos 
istoriją. Dezirė Juhanson, 491231—4082. Pažeista cerebrinio 
paralyžiaus, nuo gimimo spazmuojanti ir serganti sunkia epi- 
lepsijos forma. 

Ji atrodo it paukščiukas, mažutis beplunksnis paukščiukas. 
Tokia smulkutė, kad, regis, nė neįspaudžia čiužinio, ir tokia lie- 
sutė, kad persišviečia kiekvienas kaulelis ir sausgyslė. Vienos ran- 
kos pirštai suriesti ir sustingę kaip kablys. Ji guli keista poza: 
aukštielninka, prie krūtinės pritrauktomis ir sukryžiuotomis ko- 


jomis it gemalas. Veidas širdies formos, smakras smailus ir ašt- 

rus. Vokų oda tokia plonytė, kad kraujagyslės persišviečia nely- 
ginant mėlyna upės delta. 

Vadinasi, tokia Hubertsono numylėtinė... 

Mažumėlę virpančiomis rankomis Kristina įsikiša į ausis ste- 
toskopą ir palinksta prie pacientės. Dar sykį greitai dirsteli į 
ligos istoriją: taip, šiai moteriai akivaizdžiai kas dieną kartojasi 
priepuoliai ir tikriausiai pastaraisiais metais jie dar labiau pa- 
žeidė smegenis. Bet šiuo momentu ji, regis, ramiai ilsisi: širdis 
tiksi taip pat saugiai ir ritmiškai kaip laikrodis tetos Elenos ben- 
drajame kambary, kvėpavimas lygus ir be pašalinių garsų. Įsiki- 
šusi stetoskopą kišenėn, patikrina rankų ir kojų tonusą. Jis irgi 
atrodo toks, koks ir turi būti: ji nejunta užsilikusių traukuliukų. 
Galiausiai labai atsargiai pražiodo pacientę ir pašviečia lempute 
į gomurį. Ne. Berods nesusikandžiojusi nei liežuvio, nei skruostų. 
Viskas normalu, tiek normalu, kiek gali būti normalu tokios 
būklės žmogui. Kristina užgesina lempą ir pažvelgia į miegančią 
pacientę. Tokia vargšelė... 

Moteris lovoje krūpteli ir atsimerkia, sekundę Kristina žvel- 
gia tiesiai į jos žydras akis, paskui labai palengva vokai vėl nusi- 
leidžia. Kristina žengia žingsnį atatupsta, širdis ima daužytis. Bet 
tik sekundę. Įkvėpusi keletą kartų, pacientė, regis, ramiai už- 
miega ir Kristinos širdis vėl tuksi normaliai, gal tik mažumėlę 
paveikta įtampos. 

Užtraukia languotą apklotą ant lovoje gulinčios moters ir ją 
apkamšo, netyčia numesdama ant grindų vieną knygą iš su- 
krautų kojūgalyje. Kristina pasilenkia jos paimti. Antraštė pri- 
verčia pakelti antakius: Einšteino svajonės. Pakilnoja kitas kny- 
gas. Mari Gelio-Mano Kvarkas ir jaguaras. Rėjaus Bredberio Auk- 
siniai Saulės obuoliai. Karlo Ginzburgo Benandanti — gerieji 
burtininkai. Bruro Gadelijaus Raganos ir raganų procesai. Be to, 
visiškai suskaitytas Stefeno Hokingo knygos Kosmosas: trumpa 
istorija egzempliorius. 

Kristina trūkteli pečiais. Šita naujoji fizika — Margaretos sri- 
tis, pati niekada neįstengė į ją įsigilinti. Jai tik įskausta galva, kai 

Margareta ima dėstyti apie materiją ir antimateriją, apie didįjį 
pirminį sprogimą ir visatos plėtimąsi, kvarkus ir stygas, ir visus 
panašius dalykus. Daug kas atsiduoda kvaišalais, o šio kvapo Kris- 
tina nemėgsta. 

Ji tvarkingai sukrauna knygas ant spintelės prie lovos. Ją ma- 
žumėlę jaudina, kad Stefeno Hokingo knyga tokia suskaityta. 
Tokiai moteriai kaip ši jis turėjo atrodyti it dievas. Įdomu, ko ji 
jam labiausiai pavydi. Smegenų ar šlovės? O gal tiesiog jo mei- 
lės nuotykių? 


Po valandėlės eidama automobilių aikštele, ji staiga pastebi, 
kad jaučiasi kur kas geriau. Vėsus oras teikia žvalumo, ir kulniukai 
linksmai kaukši į žvilgantį drėgną asfaltą. Visiškai nejučia prikiša 
ranką prie pakaušio ir kilsteli plaukus, kad gaivus Veterno vėjas 
paglamonėtų sprandą. Užgniaužia staigų impulsą išskėsti rankas 
ir apsisukti, visiškai sveiko proto bendrosios praktikos gydytoja 
turbūt negali išlėkti į automobilių aikštelę džiūgaudama vien dėl 
to, kad staiga pastebėjo, koks aukštas ir žydras dangus, kokia skaisti 
ir blyksinti saulė, o vejoje augančių kaštonų pumpurai tarytum 
pulsuote pulsuoja pritvinkę gyvybės. Ją džiugina oro permaina. 
Rytoj pavasario lygiadienis. 

Tetos Elenos namuose metų laikų kaita būdavo apgaubta apei- 
gomis ir ritualais. Prieš Valpurgijų naktį iš palėpės būdavo iš- 
traukiami vasariniai drabužiai, o rugsėjo penkioliktąją vėl suka- 
binami neatsižvelgiant nei į temperatūrą, nei į orą. Jei mergai- 
tės imdavo skųstis, kad joms per karšta ar per šalta, teta Elena 
atsakydavo vienu savo amžinų priežodžių: pavasarį privalu pra- 
kaituoti, o rudenį šalti! 

Kristina šypteli. Daugeliu atžvilgių teta Elena savo senama- 
diškomis manieromis buvo mažumėlę juokinga. Pavyzdžiui, ji 
buvo tvirtai įsitikinusi, kad net šeštą dešimtmetį visos mergaitės 
mokykloje tebedėvi prijuostes, kaip kad ji pati — trečią dešimt- 
metį. Užtat pirmąkart į mokyklą Kristina nuėjo išpuošta lan- 


guota medvilnine suknele ir siuvinėta prijuoste. Antra vertus, 

teta Elena suskubo prisitaikyti. Vesdama Kristiną už rankos, ji 
stebėjo kitas mergaites ir pamačiusi, kaip jos aprengtos, lyg nie- 
kur nieko pasilenkė prie Kristinos, atrišo prijuostę ir įsikišo į 
rankinę. Iš tikrųjų buvo gaila. Prijuostė buvo daili, su kryželiu 
ant krūtinės išsiuvinėta Kristinos monograma ir paukščiukų juos- 
ta apvedžiota apačia. Nūnai ji guli plastikiniame maiše 
Postindustrinio Rojaus spintoje su kitais rankdarbiais, kuriuos 
Kristinai pavyko įsigyti per aukcioną po tetos Elenos mirties. 
Kartais, praplėšusi vieną iš šių rūpestingai lipnia juosta užkli- 
juotų plastikinių maišų, ji tariasi užuodžianti tetos Elenos kva- 
pą: stiprų muilą ir „Christel“ markės talko pudrą. Bet kvapas 
kaskart vis silpnesnis, todėl maišus retai beišsitraukia. 

Tačiau jai malonu apie juos galvoti. Žinoti, kad jie ten sudėti. 


Kad yra jos nuosavybė. Tik jos. 


Birgitai įsikrausčius į tuščiąjį kambarį, labiausiai susispausti 
teko Kristinai. Margareta visada viską darydavo lovoje: skaity- 
davo ir piešdavo, žaisdavo su lėlėmis ir ruošdavo pamokas, — o 
Kristina lovoje tik miegodavo. Piešdama ir ruošdama pamo- 
kas, ji sėdėdavo prie stalo palangėje. Bet dabar jam vietos ne- 
bebuvo, ten turėjo stovėti nauja lova. Teta Elena pakėlė stalą ir 
pastatė prieškambaryje. Bet ten buvo per tamsu. O prie valgo- 
mojo stalo irgi nepavyko įsitaisyti. Jau trečią dieną Birgitai val- 
gomajame pasisekė sukulti porceliano figūrėlę, ir nuo tol šis 
kambarys visoms trims mergaitėms tapo uždrausta teritorija. 
Teliko virtuvės stalas. Bet ir ten nebuvo kaip anksčiau: Marga- 
retai su Birgita irgi atsisėdus prie to paties stalo, nebegalėjai 
susikaupti. Jos be perstojo tauškėjo, prunkštė ir šnabždėjo viena 
kitai savo paslaptis. 

Atsikrausčius Birgitai, namie niekada nebūdavo tikros ramy- 
bės. Ji buvo lyg įelektrinta: nuo jos spragsėdavo kibirkštys ir per 
arti priėjęs rizikuodavai, kad tave nutrenks. Suskambus telefo- 
nui, ji griebdavo ragelį nuo šakutės ir surikdavo Alio! tetai Ele- 


nai nespėjus net atsigręžti, o paskambinus į duris nugarmėdavo 

laiptais lyg furija. Ji niekada nenorėdavo ramiai sėdėti ir skaityti 
kaip Margareta arba užsiimti rankdarbiais kaip teta Elena ar Kris- 
tina. Jos žaidimai būdavo judrūs ir triukšmingi, o kai nežaisda- 
vo, krėsdavo visokias šunybes. Nesidrovėjo net laužyti tetos Ele- 
nos taisyklių: vieną dieną atsidarė juodus kaltinius vartelius ir 
išsvirduliavo į kelią tetos Elenos dviračiu, kitą dieną pabėgo ir 
tik po daugelio valandų teta Elena ją surado jos senojoje gatvėje 
miesto centre, trečią dieną iš namų kasos pavogė keturis vien- 
kronius. Kai teta Elena pareiškė, kad, kaip bausmę už vagystę, 
ištisas dvi dienas gausianti likti tuščiajame kambaryje, iškišo lie- 
žuvį ir suriko: 

— Prakeikta sene! Tu nesi mano mama! Nebūsi man viršininkė! 

Kristina tą sykį užsikimšo rankomis ausis ir užsimerkė. Bet teta 
Elena ne iškart tai pastebėjo, jai netrūko darbo norint mostaguo- 
jančią ir rėkiančią Birgitą įvaryti į tuščiąjį kambarį ir uždaryti du- 
ris. Kai sugrįžo virtuvėn, panosė buvo raudona nuo kraujo. Eida- 
ma prie indų plovimo stalelio, metė skubų žvilgsnį į Kristiną, te- 
besėdinčią lyg įšalusią prie virtuvės stalo, ir sušnypštė: 

— Ko taip sėdi? Juk didelio pavojaus nebuvo! 

Bet kai po valandėlės Kristina suklupo prie klozeto ir apsivė- 
mė, teta Elena jau buvo atsigavusi. Priglaudusi vieną ranką Kristi- 
nai prie kaktos, kita paglostė nugarą. 

— Viskas bus gerai, — sušnabždėjo. — Viskas vėl bus gerai... 


Tačiau tą kartą teta Elena klydo. Nieko visiškai gerai nebe- 
buvo. Pirmą pavasarį Birgita joms visoms įkyrėjo, kiekvienai 
savaip. Su Margareta, spūdinančia iš paskos, ji traukė per na- 
mus ir sodą, užkariaudama vieną kvadratinį metrą po kito. Mar- 
gareta tai juokdavosi, tai krūpsėdavo, kiauras dienas blaškyda- 
masi tarp siaubo ir susižavėjimo. Nieko nebebuvo kaip anks- 
čiau: vėjas tapo raganų prieglobsčiu, rūsys — vaiduoklių miestu, 
o sodas — pavojingomis džiunglėmis. Atėjus laikui gultis, ji pra- 
virkdavo lyg mažytė. Teta Elena negalėdavo užgesinti šviesos. 


Negalėdavo ir palikti mergaičių tuščiajame kambaryje vienų, 

turėdavo sėdėti ant Margaretos lovos krašto ir laikyti jai už 
rankos, kol užmigdavo. 

Tetai Elenai pačiai kiauras dienas bėgdavo iš nosies kraujas. Po 
pietų parėjusios iš mokyklos mergaitės ją vis dažniau rasdavo ben- 
drajame kambaryje. Ten užsimerkusi ir išsižiojusi ji sėdėdavo di- 
džiajame fotelyje su tamsiai raudonais vatos gumulais abiejose šner- 
vėse. Jos nėrimo pagalvėlė nenaudojama gulėjo ant stalo valgo- 
majame, o vieną dieną ji pietų patiekė net tokią paniekos vertą 
madingą naujybę kaip bulvių košę iš miltelių. Ir vis dėlto tą savai- 
tę vos spėjo apkarpyti švarkus. Tą naktį, prieš atvažiuojant fabriko 
automobiliui, ji prasėdėjo iki antros. 

Tačiau blogiausia buvo tai, kad teta Elena nebežiūrėdavo į Kris- 
tiną kaip anksčiau. Žinoma, ji šypsodavosi ir, kaip paprastai, pa- 
dėkodavo, kai Kristina padėdavo suplauti indus, kaip ir anksčiau 
tikrindavo pamokas ir siuvinėjant kryželiu visada padėdavo su- 
skaičiuoti langelius, vis dėlto, vos žengusi vieną žingsnį nuo tetos 
Elenos, Kristina tarytum tapdavo nematoma. Teta Elena nebely- 
dėdavo jos žvilgsniu. Bet jei būtų žiūrėjusi, būtų šį bei tą pama- 
čiusi. Pavyzdžiui, kad Kristinos nugara atsitiesė. Mat dabar ji buvo 
mergaitė, nuolat turinti saugotis. 

Ji nesuprato, kodėl Birgita kaip tik ją pasirinko savo priešu. 
Bet buvo taip. Jau pirmą savaitę Birgitos akys prisimerkdavo 
žvelgdamos į Kristiną. Kitą savaitę Kristina savo lėlę aptiko be 
rankų ir kojų, dar po savaitės buvo suplėšytas iš bibliotekos 
pasiskolintos knygos puslapis. Greitai ji išmoko ypač saugotis 
žaidimų sode. Staiga ji taip gaudavo kumščiu į nugarą, kad par- 
kritusi kniūbsčia susidraskydavo kojinę ir prasimušdavo kelį. 
Blogiausia būdavo, jei praplyšdavo tik kojinė, tuomet teta Ele- 
na suirzdavo ir piktai iškalbėdavo, kad kojinės tikrai neaugan- 
čios ant medžių. Kristina niekada nedrįsdavo prasitarti apie 
kumščiojimus, nes tokiomis valandėlėmis Birgita visada kone 
visai išslysdavo iš Kristinos akiračio, o jos akys susiaurėdavo 
kaip niekada. Be to, teta Elena laikėsi savų principų, vienas iš 


jų buvo tai, kad ji nemėgo vaikų, verčiančių kaltę kitiems. Ko- 

jinę bemaž visada prakiurdydavo ta, kuri ją tuo metu mūvėda- 
vo. Geriau būdavo, kai prasimušdavo ir kelį, nes tuomet ne tik 
išvengdavo priekaištų, bet susilaukdavo pleistro, bandelės ir 
paguodos žodžių. 

Tačiau šiek tiek palengvėjo, kai Birgita užkariavo vyšnią. Ši 
stovėjo tetos Elenos sode metų metus viliodama pažadais, lau- 
kiančiais to, kas pirmas išdrįs užsikeberioti ant aukščiausių ša- 
kų. Kristina su Margareta dažnai susigundydavo, bet nė vienai 
neužtekdavo drąsos užlipti aukščiau nei pačios žemiausios ša- 
kos. O Birgita išdrįso. Šnarpšdama ir švokšdama ji braklino sa- 
vo kevėrzišką kūną nuo šakos ant šakos, vis aukščiau ir aukš- 
čiau, visai nekreipdama dėmesio, kad žievė ilgais raudonais dry- 
žiais raižo šlaunų vidų. Margareta mėgino kartis iš paskos, bet, 
pasiekusi tik medžio vidurį, atsisėdo rankomis apsivijusi kamieną. 
Kristina pati neįlipo aukščiau nei paprastai. Įsitaisė ant vienos 
iš apatinių šakų ir ten pasilikusi vos nenusisuko sprando žiūrė- 
dama į Birgitą su Margareta. 

— Saugokitės! — šaukė. 

Tačiau Birgita nesisaugojo: kimiai juokdamasi, įsitvėrė abiem 
rankom į šaką viršum galvos ir atsistojo. Kristina užsimerkė. 
Nežinojo, ar tikisi, ar bijo, kad Birgita pasileis. Taip, tikėjosi. 
Bet kai vėl atsimerkė, Birgita dar sykį atsisėdo ant savo šakos. 
Ji nenudribo. 

Tai, kad Birgita taip sumaniai kabarojosi į medį, galiausiai tetą 
Eleną su ja sutaikė. Pirmaisiais mėnesiais ji niekada nenusijuok- 
davo Birgitai ką nors pasakius ar padarius, atvirkščiai, jos balsas 
tapdavo šiurkštus ir įsakmus, vos Birgita pasirodydavo akiplotyje. 
Bet kai tą birželio vakarą išėjo į sodą ir išvydo tris mergaites sė- 
dinčias vyšnioje it uogas, jos veide išsiskleidė plati šypsena. 

— O Dievulėli! — šūktelėjo prisimerkusi virš akinių lankų. — 
Šauniai įlipai, Birgita! 

Ji laikė padėklą, bet dabar taip staigiai nuleido ant vejos, kad 
gėrimo stiklinės dzingtelėjo viena į kitą, ir pasakė: 


— Pasėdėkite, atsinešiu fotoaparatą. 

Jai pavyko nufotografuoti medį su visomis trimis mergaitėmis. 
Nuotrauka puikiai pavyko, taip puikiai, kad teta Elena atidavė ją 
padidinti ir padažyti ranka. Tačiau fotografas parinko ne tas spal- 
vas: Birgitai teko rožinė suknelė, o Kristinai žalia, nors iš tikrųjų 
buvo priešingai. Birgita labai džiaugėsi klaida: nuo tos valandėlės, 
kai įrėminta nuotrauka buvo pastatyta ant tetos Elenos baltinių 
spintos, ji pasisavino rožinę spalvą. 

— Nuo šiol visa, kas rožinės spalvos, yra mano, — pareiškė ji, tą 
vakarą joms sugulus tuščiajame kambaryje. 

— O viskas, kas geltona, mano, — pridūrė Margareta. — Nes 
nuotraukoje mano suknelė geltona. 

Kristina apsivertė lovoje ir nusigręžė į sieną. Iš jų kvėpavimo ji 
girdėjo jas laukiant, kad ji ką nors pasakytų. Keletą minučių tvy- 
rojo tyla, kol galiausiai Margareta nebeištvėrė įtampos. 

— O tu, Kristina? — sušnabždėjo. — Žalia ar mėlyna? O gal 
raudona? 


Kristina neatsiliepė. Rožinė buvo vienintelė jos pamėgta spalva. 

E laišas stovi prie slaugos centro durų ir laukia Kristinos. 

— Aš perregistravau vieną Hubertsono pacientą, — sako ji, — 
bet antrą turėsi priimti. Ir pusvalandį vėluoji savo... 

— Kiek Hubertsonui užrašyta po pietų? 

— Šeši. Bet mes skambinam ir mėginam perregistruoti. 

Kristina įslysta į persirengimo kambarį ir pradeda autis žiemi- 
nius batus. 

— O kaip Hubertsonas? 

— Ką tik padariau mėginį. Cukraus daugėja. Šiuo metu jis miega. 

— Gerai. Tuomet valandėlę palauksim. 

— Ir skambino tavo sesuo. 

Kristina įkvepia. 

— Mano sesuo? 

— Mmmum. Norėjo atsisveikinti prieš išvažiuodama, bet man 
paaiškinus, kaip šiandien esi užsiėmusi, žadėjo paskambinti iš Stok- 
holmo. 

Kristina iškvepia. Pastarosiomis valandomis ji bemaž pamiršo, 
kad rytą paliko Margaretą Postindustriniame Rojuje. 

— Ir dar norėjo, kad perduotume linkėjimų Hubertsonui, — 
priduria Helena ir nusišypso. — Jūs, matyt, pažinojote jį dar ma- 
žytės. 

Kristina vypteli ir pasitaiso baltą chalatą. Margareta per daug 
pritauškė. Kaip paprastai. 

— Taip, — atsako. — Pažinojome. 


— Tik pamanykit, — taria Helena. — O aš nieko nenujaučiau. 

Iš tikrųjų Kristinos nestebina, kad Margareta pasiuntė linkėji- 
mų Hubertsonui. Tikriausiai turi apie jį malonių atsiminimų. Juk 
jis buvo jos pirmoji meilė. Vos keturiolikos ji liovėsi glaustytis 
kaip išpaikinta katė prie tetos Elenos ir ėmė godžiai gerintis Hu- 
bertsonui, kai tik šis pasirodydavo, tai yra kasdien per pietus. Mat 
pusmetį išgyvenęs tetos Elenos nuomojamame bute, atsisakė visų 
mėginimų šeimininkauti pats. 

— Dar viena konservų skardinė, ir įsitaisysiu skorbutą, — pasa- 
kė ir pasiūlė tetai Elenai gana padorią pinigų sumą mainais už 
kartą per dieną pagamintą valgį. O jei ji sutiktų apskalbti ir su- 
tvarkyti butą, gautų dvigubai. 

Teta Elena tesvarstė akimirką. Juk laiko ji turėjo. Kristina su 
Margareta dabar ėjo į vidurinę mokyklą ir ilgai užtrukdavo pamo- 
kose, Birgita dirbo „Luksore“ ir parsirasdavo dar vėliau. Be to, jai 
reikėjo pinigų. Name vis reikėjo šį tą taisyti, o apkarpinėti švar- 
kus nebeapsimokėjo kaip anksčiau. Be to, mergaites išlaikyti da- 
rėsi vis brangiau. Jai reikėjo papildyti kasą. 

Antra vertus, Hubertsono pasiūlymas reikalavo išlaidų. Juk tikras 
daktaras negali valgyti prie stalo, užkloto paprasta klijuote iš var- 
totojų kooperatyvo. Tad vieną dieną teta Elena traukiniu nuvažia- 
vo apsipirkti į Linčiopingą: Motaloje nebuvo Violos Grosten di- 
zaino klijuočių. O reikėjo Violos Grosten, taip manė visos mote- 
rys iš Namų amatų draugijos, kurios stropi, nors ir santūroka 
narė buvo teta Elena. Ta proga Linčiopinge nusipirko ir skardinę 
„Servalac“ lako virtuvės kėdėms bei audeklo tiek servetėlėms, 
tiek virtuvės užuolaidoms. Taip pat penkis lygius eglinius servetė- 
lių žiedus. 

Servetėlės buvo didelis rūpestis. Penktą dešimtmetį vienus 
metus — prieš tapdama patronažo sesele — teta Elena buvo na- 
mų darbininke architektų šeimoje, ir tas laikas ją šio to išmokė 
apie simbolinę servetėlių vertę. Architekto namuose buvo gy- 
venama šiuolaikiškai, taigi Elena šiokiadieniais su visais sėsda- 
vosi prie stalo ir kartą per savaitę gaudavo švarią lininę servetė- 
lę. Skirtumas tarp ponų ir tarnų būdavo pabrėžiamas labai sub- 


tiliai: šeimos nariai kiekvienas turėdavo po servetėlės žiedą, o 

Elenos servetėlė būdavo sulankstoma keturkampiu ir padeda- 
ma tiesiai ant lėkštės. 

Tetos Elenos namuose kasdien servetėlės nenaudotos. Jei kuri 
išsimurzindavo, pavalgiusi eidavo į tualetą apsiprausti panosės, o 
šiaip būdavo gerai ir taip. Kalėdoms, vasarvidžio šventei ir kitoms 
giminės puotoms teta Elena nupirkdavo plonų popierinių serve- 
tėlių, bet daugiausia dėl akių. Bet dabar reikėjo permainų, nes 
Hubertsonas tikriausiai buvo įpratęs ir prie servetėlių, ir prie ser- 
vetėlių žiedų. O kaip atrodytų, jei jis vienas sėdėtų prie virtuvės 
stalo mosuodamas servetėle? 

Kristina su teta Elena visą savaitgalį plūkėsi tvarkydamos vir- 
tuvę. Jos nubrūžino ir nulakavo virtuvės kėdes, apsiuvo servetė- 
les ir pakabino užuolaidas. Birgita nusišaipė iš jų pastangų, pas- 
kui pasistatė zomšinės striukės apykaklę ir ištraukė ieškoti šeš- 
tadieninių nuotykių. Margareta trynėsi prie virtuvės durų ir dėl 
daugelio dalykų turėjo savo nuomonę, bet šiaip buvo prasta pa- 
galbininkė. Galiausiai teta Elena nuo jos pavargo ir pristatė ap- 
sukinėti servetėlių žiedų skirtingų spalvų vilnoniais siūlais, kad 
galėtum juos atskirti. Ji gavo pati išrinkti spalvas. Žinoma, Bir- 
gitai išrinko rožinę ir sau geltoną, bet Kristinai teko balti, o 
tetai Elenai žydri siūlai. Tačiau Hubertsono servetėlės žiedą ji 
apvyniojo plonu skaisčiai raudonu šilkiniu kaspinėliu ir dailiai 
surišo rožele. 

Lygiai taip pat skaisčiai žioravo jos skruostai, kai sekmadienio 
vakarą Hubertsonas nulipo iš savo buto pirmąsyk pavakarieniauti 
tetos Elenos virtuvėje. 

— "Tau reikia sėstis iš priekio, — drąsiai pareiškė Margareta, pa- 
brėždama, kad nebėra maža mergaitė, privalanti tūpčioti ir kreip- 
tis „dėde“. Hubertsonas linksmai ją stebėjo. Jis nebuvo toks kvai- 
las, kad nesuprastų, kodėl jos akys spindi lenktyniaudamos su ką 
tik nulakuotomis virtuvės kėdėmis. Bet iš tikrųjų jo nė trupučiu- 
ko nedomino tokia šviežia ėriena. Norėjo tik karališko jautienos 
kepsnio su miltingomis bulvėmis, žirneliais ir morkomis, rūgš- 
čiais drebučiais ir marinuotais agurkais. O visą šią puikybę norėjo 


užpilti tamsiu grietinėlės padažu, kurio gardus acto ir ančiuvių, 

lauro lapų ir juodųjų pipirų kvapas jau prieš valandą buvo užtvin- 
dęs visas namų kertes. 

Taip jie ir sėdėjo, visas penketas, pasitiesę ant kelių naujas ser- 
vetėles. Birgita su balta šieno kauge ant galvos ir juodai išdažyto- 
mis akimis, Margareta su arklio uodega ir rožiniais skruostais, 
Kristina su ant nosies nusmukusiais naujais akiniais, Hubertsonas 
su ant kaktos užkritusia garbana ir įsitempusi teta Elena nuo vi- 
ryklės užkaitusiais skruostais. Ji neatsileido, kol Hubertsonas ne- 
pradėjo taršyti trečios porcijos. 

— Atleiskit, — atsiprašė jis. — Paprastai tiek daug nevalgau. Bet 
taip skanu! 


Tuomet visos susijuokė. Net Birgita. 


Šiaip tais metais Birgita juokdavosi ne itin dažnai. Žinoma, mi- 
rus mamai, ji išverkė visą vaikišką aikštingumą, tačiau ir praėjus 
pirmajam pašėlusiam sielvartui nebuvo tokia kaip kitos. Nebe- 
rėkdavo ir nebesimušdavo, bet jos viršutinė lūpa nuolat būdavo 
iškreipta begalinės paniekos. 

Septintoje klasėje, baigiantis pavasario semestrui, ji virto ab- 
soliutaus ryžto paminklu. Kas vakarą sėdėdavo prie tetos Elenos 
virtuvės stalo ir kartodavo vis tą patį: po paraliais, ji neketinanti 
eiti į aštuntą! Juk neprivaloma, taigi panorėjusi gali nebesimoky- 
ti. Be to, dėdė Gunaras žadėjęs jai parūpinti darbo „Luksore“, jei 
tik ji panorėtų. Prunkštelėdavo, kai teta Elena mėgindavo aiškin- 
ti, kad dirbti fabrike ne itin smagu. Smagu? Kas, po paraliais, 
dirba iš smagumo? Juk dirbama dėl pinigų. O „Luksore“ net to- 
kios keturiolikmetės kaip ji gerai uždirba. 

Kristiną jau iš pat pradžių stebino tetos Elenos pagarba, rodo- 
ma Birgitos darbui. Dabar būdavo svarbiau vakarais suruošti Bir- 
gitai maisto dėžutę, nei patikrinti Kristinos ir Margaretos pamo- 
kas. Ir nors Kristina buvo trim mėnesiais vyresnė už Birgitą, o 
Margareta tik vienuolika mėnesių jaunesnė už Birgitą, Birgita ta- 
rytum tapo suaugusi, o jos liko mergaitės. 

Teta Elena neprieštaravo, ir kai Birgita ėmė puoštis. Mielai 


išsitraukdavo siuvamąją mašiną, kai Birgita panorėdavo susi- 

siaurinti džinsus ar sijoną. Galiausiai daug jos sijonų taip su- 
siaurėjo, kad per medžiagą išsišaudavo gakta. Tai visiškai atiti- 
ko jos norus, kas buvo matyti iš patenkintos šypsenos, prieš- 
kambaryje staipantis prieš veidrodį. Kaip tik to ir norėjo: išsi- 
pūtusios krūtinės, atsikišusio užpakalio ir dviprasmiško 
trikampio sijono vidury. 

Daug laiko skirdavo plaukams: veldavo ir purkšdavo, bandyda- 
vo vis naujas šukuosenas. Bet susiruošusi išeiti visada atrodydavo 
taip pat: didžiulė stirta cukraus vatos ant galvos, nubaltintos lū- 
pos ir nujuodintos akys. Ragarų* nuotaka. Tikra ragarų nuotaka, 
be to, ne kokia bailiukė, neišlaikanti plačių viražų. 

Kristinai Birgita atrodė šlykščiai. Jai buvo atkarios visos šitos 
siūbuojančios baltos mėsos ir amžinai primerktos akys. O kur dar 
ją gaubiantis rūgštus kvapas, kurio tuščiasis kambarys dabar bū- 
davo pilnas net ir Birgitai išėjus. Antra vertus, Kristinai atrodė, 
kad dauguma žmonių šlykštoki. Hubertsonas turėjo bjaurius pirš- 
tus, Lydžiažabtis Stigas — bjaurią burną. Kartais jai net atrodyda- 
vo, kad ir teta Elena trupučiuką pašlykštėjo. Rytais, kai ji taisyda- 
vo pusryčius vilkėdama tik naktinius marškinius ir chalatą, nuo 
jos kūno po visą virtuvę sklisdavo nestiprus gaižus dvokas. Šis dvo- 
kas privertė Kristiną pakeisti savo įpročius. Dabar ji pati sėsdavo- 
si prie pusryčių stalo nusipraususi, apsirengusi ir susišukavusi, o 
kai tetos Elenos dvokas per daug sustiprėdavo, paprasčiausiai pa- 
keldavo prie nosies ką tik nusimazgotą ranką ir įkvėpdavo muilo 
kvapą. Šis kutendavo nosį. 

Iš tikrųjų tik Margareta nebuvo bjauri. Nesubjaurėjo net Birgi- 
tai mėginant padaryti ją panašią į save, nes kad ir kiek vėlė ir 
purškė laku jai plaukus, dažė lūpas ir akis, niekada nepavykdavo 
Margaretos pakeisti ilgiau nei valandėlei. Jau po pusvalandžio Mar- 
gareta atrodydavo kaip permirkęs plaunamas meškiukas: privelti 
plaukai subliūkšdavo, lūpų dažai būdavo nulaižyti, o akių tušas 
juodais ratais išzulintas apie akis. Teta Elena juokdavosi iš jos ir 


varydavo nusiprausti. Nevaleika! 


* Apskurę vaikinai, važinėjantys senais automobiliais. 

Kartais Margareta su Birgita net kartu leisdavosi ieškoti nuoty- 
kių. Tokiais šeštadienių vakarais jos kamšydavosi prieškambaryje 
priešais veidrodį, o teta Elena stovėdavo prie virtuvės durų ir ap- 
žiūrinėdavo jas per akinių viršų. Ji retai ką nors pasakydavo, nie- 
kada nepeikdavo ir bemaž nekritikuodavo. Tarytum būtų atsisa- 
kiusi savo pareigų ir nebeturinti teisės vertinti šio naujo ir nesu- 
prantamo reiškinio, vadinamo paauglių gyvenimu. 

Niekada nebuvo nė kalbos, kad ir Kristina turėtų įsilieti į šį 
gyvenimą. Ir šitai be žodžių nusprendė Birgita. Bet jos atviras prie- 
šiškumas Kristinai dabar išvirto į abejingumą ir panieką. Birgita 
paprasčiausiai ištrynė Kristiną iš savo sąmonės, kreipdavosi į ją 
tik ką nors supeikdama ir veik niekada neatsakydavo į Kristinos 
klausimus. Be to, ji išmoko ypatingo žvilgsnio, skirto tik Kristi- 
nai: staigiai dėbtelėdavo ir taip pat staigiai sumirksėdavo. Vėdarėle, 
bylodavo žvilgsnis. Nemanyk, kad tave matau! 

Vis dėlto Kristina gerai žinojo Birgitos darbelius. Paprasčiau- 
siai Margareta nepriturėdavo liežuvio: kas rytą pusvalandį Žy- 
giuodama su Kristina į mokyklą patikliai perpasakodavo viską, 
ką būdavo jai patikėjusi Birgita. Iš pradžių tik kikendavo ir ki- 
kendavo: jos akys žybtelėdavo, kai sušnabždėdavo vardą vieno 
berniuko, nuėmusio Birgitai liemenuką, ir pravardę kito, tuo 
pat metu įkišusio ranką į kelnaites. Bet bėgant mėnesiams jos 
šypsena darėsi vis dirbtinesnė. Ir visai užgeso, kai vieną rytą pra- 
darė telefono būdelės duris ir parodė dainušką, iškeverzotą ant 
sienos. Kristina pasitaisė akinius ir pirmą eilutę perskaitė gar- 
siai: „Jei lindėčiau Birgitos aš kaily...“ 

— Nutilk! — sušuko Margareta, delnu uždengusi jai ant burną. 

Kristina išpūtė į ją akis: juk ir taip buvo aišku, kad ji nutils vos 
suvokusi, kas užrašyta ant sienos. Kaip Margareta galėjo pamany- 
ti, kad ištars šiuos bjaurius žodžius? 

Drebančia ranka ji pradėjo raustis portfelyje penalo, sugraibė 
geriausią tušinuką, kuriuo paprastai tik švariai perrašinėdavo ra- 
šinius, ir ėmė braukyti keverzonę ant sienos. Koks idiotas pa- 


kraigliojo šią dainušką, juk net rašyti be klaidų nemoka! 

Margareta pravirko, atsirėmė į telefono būdelės sieną ir bejė- 
giškai sukūkčiojo lyg mažas vaikas, lėtai smukdama ant grindų. 
Jos balsas buvo neaiškus, bet dabar ji nebegalėjo susilaikyti, dabar 
turėjo papasakoti visų blogiausia. 

— Ir mokykloje kalba, kad šeštadienį ji gulėjusi su trim vaiki- 
nais... Bet kai paklausiau, atsakė buvusi per girta, kad atsimintų. 
Ir nusikvatojo! 

Kristinai paširdžiuose suspurdėjo panika. Stipriau prispaudusi 
prie sienos tušinuką, dar sykį perbraukė keverzonę, nors ir žino- 
dama, kad nėra prasmės. Šių žodžių niekada neištrinsi. Niekada 
ir niekaip. 

Šis tikrumas plumptelėjo kūnan it akmuo. Ji visada žinojo, kad 
kažkada taip atsitiks. Ir štai atsitiko. 

Katastrofa. 


Helena laukia tinkamos progos koridoriuje, kai Kristina išlei- 
džia ketvirtą pacientą. 

— Kaip Hubertsonas? — pusbalsiu klausia Kristina. 

— Jokio pavojaus, — taip pat pusbalsiu atsako Helena. — Ką tik 
buvau išėjusi ir nupirkau jam keletą sviestainių. Vieną ir tau pač- 
miau... Eikš! 

Kristina užmeta akį į žurnalų lentyną už durų. Laukiamajame 
greičiausiai sėdi du pacientai. 

— Ar spėsiu? 

— Aišku. Juk turi pavalgyti... Eikš. 

Hubertsonas įsitaisęs prie rašomojo stalo, tačiau atsisukęs kė- 
dę į kambarį ir nusigręžęs nuo kompiuterio. Kristina anksčiau 
niekada nepastebėdavo jo foninio paveikslėlio, bet dabar mato, 
kad jis vaizduoja juodą erdvę su tūkstančiu žvaigždžių. Ji pakelia 
antakius: Hubertsonas foniniu paveikslėliu su bet kuo nesidali- 
ja. Šerstina Pirmoji gal ir nesuklydo tą pacientę pavadindama jo 
numylėtine. 

— Buvau užsukusi pas Dezirė Juhanson, — atsargiai ištaria ji. 


Bet Hubertsonas neatkreipia dėmesio: labai susikaupęs rausiasi 

Helenos atkištame maišelyje. Sviestainis su kumpiu jam, regis, 
patinka, bet išvydęs mineralinį vandenį susiraukia. 

— Ar negalėjai nupirkti silpno alaus? — paklausia. Helena atlai- 
džiai nusišypso lyg iš užsispyrusio berniuko. 

— Ne, kurį laiką alaus negalima. 

— Tai bent kavos? 

— Tuojau atnešiu, — atsako Helena ir laimingai šypsodama 
šmurkšteli pro duris. 

Kristina atsikanda sviestainio, kad susilaikytų nesiraukusi. Šim- 
tus kartų per savo profesinį gyvenimą ji matydavo, kaip slaugės 
lepina gydytojus vyrus, ir kiekvieną kartą vis taip pat bejėgiškai 
suirzdavo. Antra vertus, ji neturi tokio pagrindo pykti ant Hele- 
nos kaip ant daugelio kitų. Helena ne iš tų, kurios atsisako iš- 
traukti ligos istoriją ir tyrimų atsakymus gydytojoms, nors įsitei- 
kinėdamos vyrams tiesiog nusivaro nuo kojų. Bet jos elgesys su 
Hubertsonu stačiai juokingas. 

Pačiam Hubertsonui Helenos paslaugumas, regis, savaime su- 
prantamas. Atsilošęs prie rašomojo stalo kėdėje ir gurkštelėjęs 
mineralinio vandens, atrodo visiškai patenkintas. 

— Kaip dabar jautiesi? — klausia Kristina. 

Jis kreivai šypteli ir padeda butelį. 

— Jokių problemų. Jaučiuosi lyg septyniolikmetis. 

Kristina prunkšteli. 

— Ganėtinai išsekęs septyniolikmetis.... 

Jis vypteli ir pakeičia pokalbio temą. 

— Girdėjau, kad skambino Margareta ir perdavė linkėjimų spe- 
cialiai man. Ar ji seniai mieste? 

Kristina gurkšteli iš savo butelio, kad nereikėtų tučtuojau atsa- 
kyti. Pastaraisiais mėnesiais jis pasidarė visiškai nepakenčiamas, 
vos radęs progą tučtuojau pradeda kalbą apie Margaretą, Birgitą 
ir tetą Eleną. Ir daro tai tyčia, žinodamas, kad ją siutina. 

— Jos nebėra, — trumpai atsako ji. — Užsuko tik pravažiuoda- 
ma. Beje, kaip ką tik sakiau, buvau viršuje ir aplankiau vieną tavo 
pacienčių ligoninėje, Dezirė Juhanson. Šerstina Pirmoji suvarė 


jai keturias stezolido klizmas po 10 miligramų... 


DVIDEŠIMTO AMŽIAUS AUKSO FONDAS 183 


Bet Hubertsonas jos nebegirdi, sėdi sustingęs ir stebeilija pro 
langą. Kristina paseka jo žvilgsnį: ant skardinės palangės tupi paukš- 
tis. Žuvėdra. Ji spokso į Hubertsoną, paskui grakščiai pastato vie- 
ną geltoną kojytę priešais kitą ir nuleidžia baltą viršugalvį. Tada 
labai iš lėto išskleidžia milžiniškus pilkus ir baltus sparnus, užklo- 
dama jais kone visą lango apačią. Tai panašu į nusilenkimą. Ne, 
greičiau į reveransą. 

— Ne, bet... — taria Kristina. 

Jos balsas tarsi pereina per stiklą, paukštis krūpteli ir pakyla. 
Tačiau Kristina atsistoja, žengia prie lango ir žvilgsniu palydi virš 
automobilių aikštelės sklandančią žuvėdrą. 

— Kaip keista, — sako ji. — Ir vakar... Ar žuvėdros neišskrenda? 

— Ne visos, — atsako Helena, dėdama padėklą su kava ant Hu- 
bertsono rašornojo stalo. — Kai kurios pasilieka. O ką? 

Kristina meta žvilgsnį į Hubertsoną, jis nebesustingęs, apsisu- 
ko pusračiu su kėde ir siekia puodelio. 

— Čia tupėjo keistai besielgianti žuvėdra. O vakar namie sode 
radom negyvą žuvėdrą... 

Hubertsonas buvo bekeliąs prie lūpų puodelį, bet stabteli. 

— Ką tu sakai? 

— Mmm. Buvo nusisukusi sprandą. Erikas manė, kad ji atsi- 
trenkė į sieną. 

Helena nusijuokia: 

— Matyt, plinta užkrečiamas žuvėdrų pamišimas. Reikia įspėti 
ekologus. 

Ji nemato, kad Hubertsono veide sustingsta nepatikli grimasa. 
Tačiau Kristina mato. Keisčiausia, kad jis panašus į tetą Eleną. 
Kaip tik taip atrodė jos veidas, kai Kristina po kelių dienų abejo- 
nių papasakojo, ką žinanti apie Birgitą. Ir lygiai toks pat pilkas 
buvo jos veidas, kai kitą dieną gulėjo ant grindų nebegalėdama 
nei pakrutėti, nei kalbėti. 


„Mergaitėmis pasirūpino vaikų globos komisija“, — užrašė Ly- 
džiažabtis Stigas lapelyje, kurį smeigtuku prisegė prie Hubert- 


sono durų. 

Visos trys išblyškusios ir bežadės stovėjo tetos Elenos prieš- 
kambaryje. Virtuvėje ant viryklės, skleisdami kvapą, tebestovėjo 
balandėliai, stalas buvo padengtas pietums, bet nė vienai iš jų ne- 
atėjo į galvą jo nudengti, o balandėlius įdėti į šaldytuvą. 

— Ar viską susiruošėt? — valdingai paklausė Stigas. — Dantų 
šepetėlius? Naktinius marškinius? Vadovėlius? 

Nė viena neatsakė, tik Margareta tyliai linktelėjo. 

Lauke krito pirmasis sniegas, sodą gaubė pilka prieblanda, pa- 
versdama jį nespalvota nuotrauka. 

— Dabar eisite į mano namus, — pasakė Stigas ir užrakino lau- 
kujes duris. — Bent kelioms dienoms, kol paaiškės, ar reikalas 
neužsitęs. 

Bitė joms paklojo pobūvių kampelyje, tamsiame ką tik pasista- 
tytos vilos rūsio kambarėlyje. Stigas buvo išklijavęs sienas žaliais 
dumblių piešinio apmušalais, o Bitė jas išdabinusi mėlynomis su- 
venyrinėmis Riorstrando fabriko lėkštutėmis. Ji baugščiai žvilgte- 
lėjo į Birgitą, kuri plačiais staigiais mostais nusitraukusi megztinį 
pareiškė: 

— Kolekcininkų lėkštelės iš tikrųjų baisiai brangios. Tad jei teik- 
tumėtės apie tai pagalvoti... 

Prie virtuvės stalo pietavo smarkiai susikimšę. Bitės berniu- 
kai, — nes jie buvo jos, kone jos vienos, — daug vietos užėmė 
savo milžiniškomis paauglių plaštakomis ir ilgomis kojomis. Kris- 
tina su Margareta turėjo sutarti prie vieno stalo galo, Birgita 
gavo kamšytis su Bite prie kito. Kalbėjo tik Bitė su Stigu. 

— Ar ją išvežė į Linčiopingą? — paklausė Bitė ir palingavo galvą, 
rydama pieno gurkšnį. — Tuomet jai tikrai prastai... 

— Na, — atsakė Stigas, mesdamas akį į Kristiną, — taip sakyti 
negalima. Linčiopinge geriausi gydytojai. Specialistai. Jie pastatys 
ją ant kojų kur kas greičiau nei Motalos daktarai. 

Bitė palingavo galvą. 

— Bet kraujo išsiliejimas į smegenis... 

Stigas trinktelėjo ant stalo pieno stiklinę. 


— Juk nežinome, ar iš tikrųjų kraujas išsiliejo į smegenis. 

— Bet ar Hubertsonas nesakė... 
— Hubertsonas! — paniekinamai šūktelėjo Stigas ir nusišluostė 


burną delnu. 


Po trijų savaičių sekmadienį jis pravėrė savo naujo „Volvo Ama- 
zon“ dureles ir liepė mergaitėms pasiskubinti. Kristina įsitaisė 
ant užpakalinės sėdynės ir labai atsargiai užsikėlė ant kelių di- 
delę tetos Elenos kinrožę. Kai po savaitės ji parėjo į tetos Ele- 
nos namus sutvarkyti kambarių ir palaistyti gėlių, kinrožę rado 
visiškai išdžiūvusią ir pusiau numetusią lapus, bet dabar ji buvo 
atsigavusi ir sukrovusi tris didelius pumpurus. Kristina norėjo, 
kad teta Elena, gulinti lovoje Linčiopinge, pamatytų juos išsi- 
skleidžiant. Margareta atsisėdo šalia, prisispaudusi prie pilvo įrė- 
mintą mergaičių vyšnioje nuotrauką. Birgita tuščiomis ranko- 
mis atsisėdo priekyje. 

Jos nesišnekėjo viena su kita. Per visas tas savaites veik nė žo- 
džiu nepersimetė. Margareta tylėdavo net rytais su Kristina eida- 
ma į mokyklą ir tebetylėdavo vakarais. Net nebeskaitydavo, kaip 
buvo įpratusi. Pareigingai užsirašiusi nežinomus žodžius ir išspren- 
dusi uždavinius, užduotus per pamokas, atsiguldavo ant pripučia- 
mo čiužinio pobūvių kampelyje ir įsistebeilydavo į lubas. 

Kristina buvo aktyvesnė. Po pirmos savaitės ji kasdien važi- 
nėdavo į tetos Elenos namus, išimdavo ir surūšiuodavo paštą, 
palaistydavo gėles ir nušluostydavo dulkes. Kai kada išsiurbda- 
vo, ne iš tikro reikalo, bet todėl, kad siurblio burzgimas ją ra- 
mindavo. Niekada neužlipdavo pas Hubertsoną, tik padėdavo 
jo paštą laiptų apačioje ir be garso uždarydavo už savęs lauku- 
jes duris. 

Birgitos bemaž nematydavo. Ji išeidavo į fabriką anksti rytą ir 
niekada neparsirasdavo vakarienės. Bet kas naktį Kristina prabus- 
davo, kai Birgita, nusitvėrusi nutrintus batus, tipendavo žemyn 
laiptais į pobūvių kampelį. Galbūt žinojo, kad Bitės berniukams 
gėda gyventi su ja tuose pačiuose namuose. Jų flirtuojančios šyp- 


senos ir godūs žvilgsniai užgeso tą pačią dieną, kai vienas Šelės 

klasės draugų pašnabždėjo tą dainušką. Dabar ji skrajojo po visą 
Motalą. Tarsi sparnuotas paukštis. 

Išlipus iš automobilio priešais Linčiopingo leno ligoninę, Sti- 
gas jas apžiūrėjo. 

— Ar pasirengusios? — kariškai paklausė. Margareta linktelėjo 
galvą, Kristina sukuždėjo „taip“. Tačiau Birgita staiga žengė žings- 
nį atatupsta. 

— Aš nenoriu, — pareiškė. 

— Dabar jokių kvailysčių, — pasakė Stigas ir užtrenkė automo- 
bilio dureles. 

Birgita taip krestelėjo galvą, kad sudrebėjo pašiauštas kuodas. 

— Bet aš nenoriu! 

Stigas griebė jai virš alkūnės, jo balsas buvo niūrus. 

— Baik darkytis! 

Birgita išsivadavo vienu trūktelėjimu, tokiu stipriu, kad iš baltų 
kirpčiukų ant asfalto iškrito segtukas. Apsisukusi ji pasileido bėg- 
ti, kiek tik leido siauras sijonas ir aukštakulniai bateliai. Vidury 
automobilių aikštelės atsigręžė ir šaižiai suriko: 

— Juk aš nenoriu! Ar negirdi, senpalaiki! 

Stigas gūžtelėjo ir įsikišo automobilio raktelius į išeiginio švar- 
ko kišenę. 

— Tegul sau bėga. Akiplėša. 


— Atrodai kaip piratė, — pasakė Margareta, juokdamasi pro aša- 
ras. Teta Elena nusišypsojo nauja kreiva šypsena ir pakėlė dreban- 
čią kairę ranką prie juodo lopinėlio, dengiančio dešinę akį. 

— Ji nemirkčioja, — paaiškino gretimoje lovoje gulinti mote- 

Akimirką Kristinai dingtelėjo, kad tai ta pati moteris, prieš de- 
šimtmetį sukusi ratus apie jos pačios lovą ligoninėje. Pakreipusi 
galvą, metė į ją tokį priešišką žvilgsnį, kad moteris tučtuojau atsi- 
kėlė iš savo lovos ir nušlempino durų link. Be abejo, dabar ji ma- 
tė, jog moteris kita, bet vis tiek gerai, kad išėjo. Užteko ir kitų 
keturių palatos ligonių įbestų žvilgsnių. 

Teta Elena vis dar nekalbėjo, tik ant lūpų suputodavo tru- 
pučiukas seilių, kai pamėgindavo. Tačiau ir Kristina, ir Marga- 
reta ją suprato. Margareta atsisėdo ant lovos krašto, pakėlė 
jos ranką ir priglaudė sau prie skruosto. Kristina suklupo prie 
lovos galvūgalio ir padėjo galvą ant pagalvės, prisikišusi prie 
tetos Elenos. 

Nė viena nieko nesakė. Nebeturėjo ko sakyti. 


Tą vakarą jos susirinko Stigo bendrajame kambaryje. Jis pats, 
atsiraitęs marškinių rankoves, stovėjo prie valgomojo stalo, o 
mergaitės susėdo ant naujos gėlėtos sofos. Kristina iš kairės, 
Birgita iš dešinės, Margareta kaip buferis vidury. Stigas nedrį- 
so į jas pasižiūrėti, įsisiurbė žvilgsniu į vaikų globos komisijos 
popierius, trim baltom krūvom sudėtus ant stalo, rausdamasis 
krūtinės kišenėlėje cigarečių ir žiebtuvėlio. Prireikė visos am- 
žinybės, kad išsitrauktų cigaretę iš „Džono Silverio“ pakelio ir 
ją užsidegtų. 

— Na, - tarė išpūsdamas dūmų debesį, — turbūt pačios supran- 
tate. Dabar, kai ją pamatėte. 

Jis padarė trumpą pauzę, vis dar žvilgsniu įsisiurbęs į stalą. 

— Štai kaip bus, — toliau kalbėjo. — Komisija parūpino nedidelį 
vieno kambario butuką Birgitai ir naujus įtėvius Margaretai. O 


Kristina galės persikelti namo pas savo mamą į Norčiopingą. 

P o kelių valandų, baltai pavasarėjančiai dienai už lango vos pra- 
dėjus suptis į rožinius pavakario šilkus, Kristina išvysta Hubertso- 
ną. Apsivilkęs seną paltą ir nusitvėręs portfelį, jis kerta automobi- 
lių aikštelę. Vadinasi, keliauja namo, nes šiaip eidamas į ligoninę 
niekada nesivelka viršutinių drabužių. Helena, matyt, prikalbėjo. 
Antra vertus, jis nepasuka prie savo seno „Volvo“... 

Kristina dirsteli į laikrodį, priiminėti ligonius vis dar gerokai 
vėluoja, nors ir bandė kiekvieną apsilankymą paspartinti. Naujas 
pacientas gimęs 1958-aisiais. Puiku. Šio amžiaus vyrai paprastai 
per daug neįkyri. 

Jau kildama jo įsivesti iš laukiamojo, žvilgteli pro langą ir pa- 
mato, kad Hubertsonas sustojo. Stovi atsigręžęs į slaugos centrą 
ir matyti, kad su kažkuo kalbasi. Kristina kreivokai šypteli. Grei- 
čiausiai Helena jį stebėjo pro langą ir dabar bara, kad neina tiesiai 
prie automobilio... 

Tačiau Hubertsonas nemėgsta nurodinėjimų, suraukia veš- 
lius antakius ir kažką atsako, paskui piktai nusigręžia ir patrau- 
kia į ligoninę. Kristina girdi, kaip trinkteli slaugių punkto lan- 
gas. Hubertsonas irgi išgirsta. Pamojuoja portfeliu atsisveikin- 
damas ir atsikratydamas. 


Ji jau mačiusi šį gestą. Prieš trisdešimt metų. 


Buvo šeštadienio popietės valandėlė, kai nutyla visi švedų 
miestai, kai užsidaro parduotuvės ir žmonės sulenda į namus. 


Norčiopingą slėgė drėgna prietema, juodų namų fasadų gelto- 

ni stiklai dar buvo ką tik suspindę, o gatvėse žibintai jau gaubė- 
si aureolėmis. 

Uždariusi lazareto duris, Kristina dar valandėlę pastovėjo ant 
laiptų, iš lėto maudamasi kumštines pirštines. Ji neskubėjo. Nie- 
kada neskubėdavo, kai ateidavo laikas grįžti namo atidirbus sa- 
vaitgalį lazarete. 

Pirštinės nesiekė bajinio palto rankovių. Per metus, išgyventus 
Norčiopinge, ji keletą centimetrų paaugo, ir dauguma drabužių 
pasidarė per ankšti ir susidėvėjo. Labiausiai apatiniai. Kai reikė- 
davo persirengti gimnastikos pamokai, ji visada mėgindavo pasi- 
slėpti už durų, kad niekas nepamatytų, jog kelnaitės su didelėmis 
skylėmis, o vienintelis liemenukas nuo senumo papilkėjęs. 

Jai niekada neateidavo į galvą paprašyti Astridos pinigų nau- 
jiems drabužiams, bet kas mėnesį atsidėdavo iš algos dvidešimt 
kronų, du pilkus dešimties kronų banknotus, kuriuos užkišdavo 
už matematikos vadovėlio aplanko. Praeis daug laiko, kol pakan- 
kamai susitaupys nusipirkti naujam bajiniam paltui, bet gal ir ge- 
rai. Juk negalėjo žinoti, kaip Astrida pasielgtų prieškambaryje staiga 
aptikusi naują drabužį. Kol kas Kristina mėgindavo aukščiau užsi- 
tempti pirštinių atnarą arba giliai įsikišti rankas į palto kišenes. 
Bet liemenuką nusipirks jau kitą savaitę. Ir keletą naujų kelnai- 
čių. Jų Astrida niekada nepastebės. 

Užsitraukė ant galvos gobtuvą, kad apsaugotų plaukus nuo 
dulksnos, ir nuleidusi galvą perėjo žvilgančiu kiemo asfaltu, nepa- 
keldama akių iki pat Pietinės promenados. Ten stabtelėjo: prie 
autobusų stotelės sustojo tramvajus, ir akimirką ji svarstė, ar gali 
nusipirkti bilietą. Ne. Būtų per brangu ir per greitai parvažiuotų. 
Jei eitų pėsčia, namo parsirastų dar po valandos. 

Tuomet jį ir išvydo. Ne iš karto suprato, ką matanti, ir tą aki- 
mirką, regis, visas pasaulis mažumą pasviro į šoną lyg kumštelė- 
tas. Staiga ją apėmė džiaugsmas. Tai jis! Tikrai jis išlipo iš tramva- 
jaus priešais Norčiopingo lazaretą! 

— Hubertsonai! — sušuko. — Hubertsonai! 

Jo žvilgsnis nuslydo jos veidu, iš pradžių nerasdamas atramos, 


sekundę atrodė, kad jis pamanė gerai neišgirdęs ir jau ketina eiti 

toliau. Kristiną pagavo panika, nieko negalvodama ji puolė prie jo 
ir timptelėjo už rankovės. 

— Nejau manęs nepažįsti? Juk čia aš. Kristina! 

Jis žengė žingsnį atatupstas ir pasižiūrėjo į ją. 

— Taip, tikrai. Čia tu. 

— Kaip teta Elena? — sumikčiojo ji. 

Hubertsonas mažumėlę susiraukė. 

— Panašiai kaip anksčiau. 

— Ar ji gavo mano laiškus? 

— Taip. 

— Ar ji liks tavo ligoninėje? 

— Ligoninė ne mano. Bet taip, manau, kad liks. 

— Ar galima ją aplankyti? 

— Aišku, galima. Beje, kaip laikaisi pati? 

Kristina patraukė pečiais. 

— Štai kaip, — tarė Hubertsonas. — Štai kaip. 

Stojo tyla, pagaliau jis kostelėjo ir nekantriai pasimuistė. 

— Man reikia skubėti, turiu susitikti kolegą... Lik sveika. 

Kristina linktelėjo, iš jos buvo ištekėjęs visas džiaugsmas, ji sto- 
vėjo sustingusi nusivylimo klanelyje. Tarytum Hubertsonas savo abe- 
jingumu būtų nutraukęs paskutinį sidabrinį siūlelį, jungusį ją su 
praeitimi. Bet galbūt pavyktų jį vėl surišti. Jei atsisakytų naujų apa- 
tinių baltinių. Ši mintis paskatino ją dar sykį sušukti jam pavymui: 

— Hubertsonai! 

Jis atsigręžė nesustodamas, žengė keletą žingsnių atgal, kol ji 
suformulavo savo klausimą. 

— Kiek kainuoja nuvažiuoti traukiniu į Vadsteną? 

— Trisdešimt dvi kronos! 


Apsisuko ir atsisveikino pamojuodamas portfeliu. 


Ir viskas. Tarsi jos nė nebūtų. 

Antra vertus, čia nebuvo nieko naujo. Atsikrausčiusi į Norčio- 
pingą, ji tarsi tapo stikline figūra, žmonės pastebėdavo ją tik susi- 
dūrę. Be mokyklos mokytojų, ji kalbėdavosi vos su trim asme- 
nim: Astrida, Margareta ir sesele Elze. 

Seselė Elzė, atrodo, ją netgi mėgo. Per kavos pertraukas šešta- 
dienio popietėmis ji visada pasiteiraudavo, kaip jai pavyko pasku- 
tinis matematikos kontrolinis, ir kai Kristina galėdavo atsiskaityti 
dar viena mažąja „a“, apsidžiaugusi taip linktelėdavo galvą, kad 
sudrebėdavo dvigubas pagurklis. 

Bet ne visada taip džiaugdavosi. Kartais paimdavo Kristinai už 
smakro ir apžiūrėdavo veidą. Ar ji tikrai gerai valgo? Ar išsimiega? 
Sveikos paauglės skruostuose turi žydėti rožės, o ne juoduoti še- 
šėliai po akimis. Iš tikrųjų šaunu ir dirbti, ir lankyti mokyklą, ji, 
be abejo, labai padedanti motinai, bet ar tikrai pajėgia? Ar ne 
geriau būtų savaitgaliais pailsėti ir pabūti gryname ore? 

Kristina susigėsdavo, kai seselė Elzė paimdavo už smakro. Jos 
išbalęs veidas tarytum meluodavo. Juk darbas buvo jos vienintelis 
poilsis. Lazarete jai nereikėdavo saugotis, užtekdavo tūptelėti, būti 
mandagiai ir padaryti, kas liepta. Bet šito ji, savaime suprantama, 
negalėjo pasakyti. 

Kaip ir to, kad pati seselė Elzė irgi buvo poilsis, kad įsitempę 
sprando raumenys visada atsileisdavo išgirdus seselės Elzės balsą 
ir užuodus muilo ir rožių vandens kvapą, plevenantį virš putlaus 
nedidelio jos kūno. Po žydra slaugės uniforma ji buvo smarkiai 
susivaržiusi korsetu, minkšta, bet pasitempusi, tokia, kokia norė- 
jo būti Kristina. Tačiau iš tikrųjų kasdien vis labiau panašėjo į 
palengva stingstančią ledo skulptūrą: sušalusią ir kietą iš išorės, 
tižią ir takią iš vidaus. 

Kartais įsisvajodavo, kad seselė Elzė pakvies įsikelti į jos butą. 
Jis turėtų būti kažkuriame iš angliško stiliaus tipinių namų, kraš- 
tuojančių Pietinę promenadą, ir ten Kristina gautų atskirą kamba- 
rį su rožėmis išmėtytais apmušalais. Kas vakarą ruoštų pamokas 
prie rudo moteriško XIX amžiaus rašomojo staliuko, tuo tarpu 
seselė Elzė virtuvėje taisytų vakaro arbatą, o paskui abi sėdėtų šalia 
bendrajame kambarėlyje ir klausytųsi radijo teatro... Bet, savaime 
aišku, seselė Elzė nieko panašaus nesiūlė. Juk Kristina gyvena ir 
toliau turi gyventi pas savo mamą, kaip ir visos gimnazistės. 

Sykį Kristina matė, kaip seselė Elzė nusipurtė iš pasibjaurėjimo, 


kai kelios kitos slaugės prašneko apie Hagebiu, ir nuo tos dienos, 

prieš žengdama ligoninės teritorijon, itin įdėmiai apsižiūrėdavo kau- 
čiukinius padus. Pakraščiuose neturėjo likti išdavikiško molio. Nes 
kaip tik iš molinų batų galėjai atpažinti naujausio Norčiopingo ra- 
jono gyventojus. Net ir po gerų metų, įsikėlus pirmiesiems nuomi- 
ninkams, šis rajonas tebebuvo molina statybų vieta. 

Astrida atsikraustė viena pirmųjų. Ji daugelį metų buvo įrašyta 
į butų eilę ir galiausiai gavo du kambarius pačiame pilko betoni- 
nio daugiaaukščio viršuje. Dar po metų ji kas dieną garbstė nau- 
jąjį butą ir kuo iškalbingiausiai keikė tą laužą, kurį paliko. Kristi- 
na skrupulingai saugojosi pasakyti ką nors, kas galėtų būti supras- 
ta kaip buto arba molinos aplinkos kritika, bet išėjusi iš namų 
taip pat skrupulingai saugojosi, kad niekas nesužinotų, kur ji gy- 
vena. Nors ir nebuvo kokio didesnio pavojaus, kad ją atskleis, nes 
jos adreso dar nebuvo klausęs nė vienas žmogus. 

Klasėje draugių neturėjo, bet ir nenuostabu. Visos kitos paži- 
nojo viena kitą daugelį metų, o Kristina buvo naujokė. Be to, tam 
tikra prasme jautėsi per daug pavargusi, kad ieškotų draugių. Per 
pertraukas išsinešdavo į mokyklos kiemą vadovėlį ir, nulindusi į 
užkampį, ruošdavosi kitai pamokai. Kituose užkampiuose stovė- 
davo daugiau išblyškusių mergaičių, bet kalbėtis su jomis jai ne- 
užtekdavo jėgų. 

Margareta išdygo jau po pirmųjų Kalėdų atostogų. Ji pripuolė 
prie Kristinos mokyklos kieme taip staigiai, kad Kristina, net ne- 
spėjusi nustebti, buvo užpilta įprasto Margaretos žodžių srauto. Ar 
Kristina žinanti, kad teta Elena perkelta į Hubertsono ligoninę Vad- 
stenoje? Margareta buvo ten jos aplankyti savaitę prieš atvažiuoda- 
ma pas savo naujus įtėvius čia, Norčiopinge. Dabar ji vienintelis 
vaikas. Gavo atskirą kambarį ir begales naujų drabužių. Ar negalėtų 
Kristina kurią nors dieną palydėti jos namo ir pasižiūrėti, kaip įsi- 
kūrusi? Kristinai nespėjus atsakyti, suskambo skambutis, o kai išvy- 
do Margaretą kitą sykį, ji jau stovėjo rūkalių langelyje ir flirtavo su 
antraklasiu. Daugiau jos nebesikvietė ir dabar jos tik persimesdavo 
keliais žodeliais susidūrusios koridoriuje. Jos nedaug teturėjo ką 
viena kitai pasakyti. Galbūt todėl, kad Kristinai reikėjo tiek daug 
nutylėti, o gal todėl, kad Margaretą tarsi užvaldė pareiga virsti tobu- 

la paaugle. Vos po mėnesio ji atrodė lyg iškirpta iš paskutinio „Bild- 
Journalen“ numerio. Sunkiai įsivaizdavai, kad tai ta pati mergaitė, 
kuri vos prieš metus leidosi išdažoma kaip ragarų mergšė. Dabar 
jos plaukai buvo berniukiškai apkirpti pagal naujausią madą, o šali- 
kas siekė kelius. Ji tapo dabita, tikra dabita. Kristina pati niekuo 
neišsiskyrė. Žinoma, buvo kalikė. 


Pirmomis savaitėmis pas Astridą Kristina nusprendė tris daly- 
kus. Pirma, ji išlaikys abitūros egzaminus, kad ir per didžiausią 
vargą. Antra, negalvos apie praeitį. Trečia, neverks. 

Trečiasis sąlygojo du pirmuosius. Užtat buvo visų sunkiausias. 
Kartais manydavo virtusi Pavlovo šuniu, apie kurį buvo skaičiusi 
mokykloje. Juk jai nebuvo itin liūdna, dažniausiai išvis nieko ne- 
jausdavo, vis dėlto kiekvieną popietę, kišant raktą į Astridos buto 
spyną, akys priplūsdavo ašarų. Tarsi kūne būtų atsiradusi verkimo 
mašina. Uždarius duris, kūnas imdavo purtytis nuo kūkčiojimo, 
akys patvindavo, burna savaime prasižiodavo ir išsprūsdavo near- 
tikuliuotas mykimas. Nieko nepadėdavo ir tai, kad ji mėgindavo 
save suklaidinti tvarkingai kabindama ant pakabos bajinį paltą. 
Rodės, tarsi stovėtų išlipusi iš savo kūno ir stebėtų, kaip jos pa- 
čios rankos taip nerangiai grabalioja, kad paltas nukrinta ant grin- 
dų. Ramiai ir drausmingai pasilenkdavo ir jį pakeldavo, o burna 
vis mykdavo ir gailiai aikčiodavo, staugdavo ir bliaudavo. 

— Kodėl kažką pasakei? — aimanuodavo verkimo mašina. — Ko- 
dėl negalėjai patylėti? 

Ką ji galėdavo atsakyti? Nieko. Kas padaryta, padaryta. 

Verkti visada nustodavo taip pat staigiai ir nesuprantamai, kaip 
ir pradėdavo, mašina užsikirsdavo ir sustodavo. Kristina šliurp- 
čiodama įtraukdavo oro ir pažvelgdavo į laikrodį. Verkimo maši- 
na, kaip paprastai, dirbdavo punktualiai. Astrida turėdavo parsi- 
rasti po dvidešimties minučių. Ji nusiprausdavo veidą šaltu van- 
deniu ir imdavo skusti bulves. Ir kol rudi gumbai vienas po kito 
pabaldavo jos rankose, ji dar sykį sau prisiekdavo, kad liausis ver- 
kusi. Tai buvo absoliučiai būtina, taip pat logiška ir būtina kaip 


kad skaičius matematikoje. Nes jei nesiliaus verkusi, nespės gerai 

išmokti pamokų, o jei nespės jų išmokti, gaus prastesnius pažy- 
mius, ir jei šie suprastės, Astrida privers ją mesti mokyklą. Galbūt 
net privers įsidarbinti tekstilės fabrike. 

Kad ir kas atsitiktų, bet tik ne šitai. 


Jau per pirmas Kalėdų atostogas, kai Kristina dar tik mėnesį 
gyveno Norčiopinge, Astrida įtaisė ją į YFA. Ji tai pateikė kaip 
ypatingą malonę: ją taip vertiną tiek meistrai, tiek darbo drau- 
gai, kad duktė gausianti vieną iš visų trokštamų atostoginių vie- 
tų. Net audykloje. 

Fabrikas buvo Astridos pasaulis. Kas dieną, parėjusi iš darbo, ji 
sudribdavo ant virtuvės kėdės ir, trindama sutinusias pėdas, smul- 
kiai išpasakodavo visus įvykius. Audėjų sąjungos, prakeikti pasi- 
pūtėliai, pareikalavo jiems mokėti 25 erėmis daugiau. Idiotas suo- 
mis siūlų sandėlyje prisivėrė koją, taip ir reikia tam kerėplai. Bir- 
gita taps senele, nors dar tik trisdešimt ketverių. Iš tikrųjų ne taip 
ir keista, nes ir ji, ir jos duktė visada buvo tikros ištvirkėlės, taip 
mano ir Moda su Monka... 

Moda ir Birgita, Monka ir Barbru; vardai lakstė pro šalį, nors 
Kristina nežinojo, kam jie priklauso. Tačiau gana greitai iš Ast- 
ridos pasakojimų jos galvoje susidarė fabriko vaizdas. Tai buvo 
moderniausias tekstilės fabrikas visoje Švedijoje. Vadinasi, jis 
turėjo spindėte spindėti nuo plieno. Visos grindys parketo, nes 
to reikalauja mašinos. Vadinasi, ir grindys spindi. Audimo stak- 
lės visiškai automatizuotos. Vadinasi, milžiniškose audimo salė- 
se veik nesą žmonių. 

Tikrovė buvo kaip antausis. Kai meistras pravėrė duris to audi- 
mo cecho, kurį Kristina turėjo šluoti visas Kalėdų atostogas, ji iš 
tikrųjų pajuto, lyg kažkas jai būtų trenkęs per ausį. Ten buvo: taip 
tamsu! Ir bjauru! Mašinos išdažytos blyškiai žalia kaip žiogai spal- 
va, o parketas toks išsitrynęs ir sugadintas, kad atrodė lyg subom- 
barduotas. Bet tai dar ne blogiausia. Blogiausia buvo, kad duslus 
urzgesys, neaiškiai girdėjęsis įžengus pro fabriko vartus, pravėrus 
audimo cecho duris virto riaumojimu; tai buvo beprotiškas stū- 
gavimas bet kam pasirengusio padaro, pamišėlio, daužančio ir dras- 

kančio jai kūną. Grotė, spėjo ji pamanyti, kol dar galvojo. Grotė 
staugdamas reikalauja mėsos savo girnoms*... 

Užtat artėjant vasaros atostogoms, ji drebančia ranka su- 
rinko lazareto kadrų skyriaus numerį. Po kelių trumpų klausi- 
mų reikalas buvo sutvarkytas. Ji laukiama kitą dieną, kai užsi- 
darys mokykla. Arba tą pačią, jei norinti. Trūko pagalbinių 
darbininkių. 

Iki to laiko tarp Astridos ir Kristinos galiojo paliaubos. Ji 
atsikraustė sekmadienį, ir Astrida sutiko ją su kava, Vienos ban- 
delėmis ir neryžtinga šypsena, tačiau jau po kelių valandų pra- 
šneko šalčiau. Kai atėjo metas bendrajame kambaryje išskleisti 
sofą lovą, Kristina paskubėjo užtikrinti, kad susidorosianti pa- 
ti, nesunku. Bet ne iškart ėmėsi darbo: Astridai išėjus, pirmiau- 
sia atlapojo balkono duris. Pastovėjo ir giliai įkvėpusi išpūtė iš 
plaučių Astridos cigarečių dūmus. Lyg ir žybtelėjo vilties ki- 
birkštėlė. Gal ir nebus taip baisu, gal Lydžiažabtis Stigas ir ne- 
klydo, kai susiraukė išvydęs jos ašarotas, baimės kupinas akis ir 
pavadino ją prietaringa. Jis išdrožė jai ilgą pamokslą, prieš iš- 
važiuojant iš Motalos. Ar Kristina nežinanti, kad psichiniai li- 
goniai per ilgai buvo užkišti visuomenės šešėlyje? Bet dabar 
kiti laikai, tokios ligos nebelaikomos nepagydomomis ir gė- 
dingomis, jas galima išgydyti vaistais ir joms užkertamas kelias 
socialine politika. Beje, Kristinos mama esanti puikus šios pa- 
žangos pavyzdys. Dabar ji visiškai sveika ir tikrai gali tiek pasi- 
rūpinti savo dukra, tiek ją išmaitinti. Kristinai nėra ko jaudin- 
tis. Tai, kas atsitiko tetos Elenos virtuvėje, kai ji buvo vienuoli- 
kos, buvo tik seniai išgydytos ligos poveikis. Šitai nebepasikartos, 
patikino ją Lydžiažabtis Stigas. 

Kristina priėjo prie sofos lovos ir ją atvertė. Tai buvo nepapras- 


tai bjaurus baldas, niauriai rudas ir sunkus it tankas. Visi kamba- 


* Pagal Xa. islandų eilėraštį Grotė — malūnas, kurio malinys priklausydavęs 
nuo malant dainuojamos dainos žodžių. Po Victoro Prydbero eilėraščio 
„Naujoji Grotės daina“ (1891 m.) jis tapo industrializmo simboliu, 


susijusiu su žmonių išnaudojimu. 

rio baldai buvo sunkūs ir rudi. Be to, Astrida tarytum nemėgo 
kampų. Niekur nematei susiduriančių sienų, baldai stovėjo įky- 
pai, slėpdami kampus lyg gėdingą paslaptį. O tiko lentyna prie 
balkono durų buvo nugulta storo dulkių sluoksnio... Rytoj, grįžu- 
si iš mokyklos, apsisuks su dulkių siurbliu ir skuduru, tuomet 
galbūt ir Astridos balsas sušvelnės. 

Tiesdama paklodę, Kristina išgirdo Astridą išeinant iš vonios 
kambario. Matyt, pajutusi vėsaus vakaro oro pūstelėjimą, po se- 
kundės ji staiga atsistojo prie bendrojo kambario durų apsiren- 
gusi tik liemenėle ir apatinėmis kelnėmis. 

— Ką, po velnių, čia darai? — paklausė spoksodama į Kristiną. 

Kristina smarkiai sugniaužė paklodę. 

— Kloju lovą. 

— Nekvailiok. Ko atidarei balkono duris? 

— Ketinau pravėdinti... 

— Kurių galų vėdinti? Juk žiema, velniai rautų, atšaldysi visą butą. 

Priėjusi prie balkono durų, Astrida jas užtrenkė, paskui ėmė 
grabalioti ir užtraukė žaliuzes. Kai vėl atsigręžė, vokai buvo pusiau 
nuleisti, o balsas pritilęs. 

— Ar tu iš tų, kurioms patinka rodytis? 

Kristinos žvilgsnis ėmė blaškytis, keliai buvo belinkstą, bet ji 
privertė juos išsitiesti. Astrida dar sykį nusišaipė. 

— Taip, žinoma, iš tų. 'Iu tokia, kuri nusirenginėja priešais langą ir 
rodo papus kiekvienam sumautam pasileidėliui, einančiam pro šalį... 

Kristina prasižiojo paaiškinti, kad iš tikrųjų ji dar su visais dra- 
bužiais, kad ketinusi užtraukti žaliuzes vos pasiklojusi ir kad nie- 
kas nieko neįžiūrėtų dvylikto aukšto bute, bet lūpos neištarė nė 
žodžio. Jos kūnas pats nusprendė. Žodžiai nebūtų padėję. 

— Nestovėk čia spoksodama, — drėbė Astrida. — Eik gultis. Ir 
prisimink, kad jokių velniškų kekšysčių aš nepakęsiu. Jei nori gy- 


venti su manim, turi elgtis kaip žmonės. 


Tačiau pirmuosius mėnesius Astrida elgėsi bemaž norma- 
liai, nors ir kiek nenuspėjamai. Rytais atsikeldavo suskambus 


žadintuvui, užkaisdavo kavos, nusiprausdavo, išsivalydavo dan- 

tis, pažadindavo Kristiną ir paduodavo pusryčius. Vakarais sė- 
dėdavo bendrajame kambaryje priešais televizorių, o Kristina 
virtuvėje ruošdavo pamokas. Kartais ji išrėkdavo trumpą įsa- 
kymą: norinti kavos, pamirkyti pėdas arba naujo pakelio ciga- 
rečių, ir Kristina skubėdavo atnešti televizinį ąsotėlį, pripilti į 
plastikinę vonelę vandens ar nubėgti į kioską. Tačiau bendraja- 
me kambaryje niekada neužsibūdavo. Vos išpildžiusi Astridos 
norą, kažką sumurmėdavo apie pamokas ir rašinėlius ir grįžda- 
vo prie virtuvės stalo. 

Per daug leistis į šnekas su Astrida buvo šiek tiek pavojinga. 
Niekada negalėjai žinoti, kokie žodžiai ir pokalbio temos įžiebs tą 
blizgesį jos akyse, šaltą blykstelėjimą, neišvengiamai priversdavusį 
Kristiną nuleisti akis ir nutilti. Žodžio kvailas turėjai vengti, net ir 
kai tikrai kvailai pasielgdavo kuris nors iš mokytojų, Astridos be 
galo niekinamų. Negalėjai minėti nė tetos Elenos, Motalos ir klau- 
sinėtis apie asmeninį Astridos gyvenimą ar vyrą, kažkada užtaisiu- 
sį jai vaiką. Be to, buvo uždrausti visi pokalbiai, galintys nukrypti 
į tokias temas kaip vaistai, gaisrai ir maži vaikai. 

Tačiau tylėti nebuvo labai sunku, sunkiau buvo žiūrėti, kad 
Astrida nesijaustų kritikuojama. Jei Kristina per daug uoliai 
šluostydavo ir siurbdavo dulkes arba iškratinėdavo kupinas pe- 
lenines, taip, kad pastebėdavo Astrida, ši galėdavo pratrūkti. 
Kartą ji išvertė nuorūkas ir kavos tirščius ant bendrojo kamba- 
rio kilimo, kitą kartą ištrynė Kristinai veidą mūvėtomis apati- 
nėmis kelnėmis, kaip bausmę už tai, kad Kristina buvo tiek 
įžūli, jog pakėlė jas nuo grindų prieškambaryje. Bet tai buvo 
išimtys. Dažniausiai ji tik plūsdavosi. Daugiau ir nereikėdavo, 
užtekdavo jai tik pakelti balsą ir kiek šaižiau riktelėti, kad Kris- 
tina išblykštų ir paleistų pašluostę ar dulkių siurblio žarną. Pa- 
liaubos nutrūko, kai keletą savaičių pradrebėjusi Kristina pa- 
galiau ryžosi pasisakyti, jog vasarai susirado kitą darbą, nei bu- 
vo numačiusi Astrida. 

Jau įžanginis plūdimas užtruko ilgiau nei paprastai. Tarytum 
pasirinkdama lazaretą, o ne fabriką, Kristina būtų parodžiusi 
panieką, bet Astrida tikrai mokėjo atsikirsti panieka. Ji mynė 

po bendrąjį kambarį, rūkė cigaretę po cigaretės ir malė liežuviu 
be jokio sustojimo. Dirbti ligoninėje — prašmatnių panelių dar- 
bas, bet juk Kristina ir yra prašmatni panelė... Išpaikinta ir iš- 
pirdusi, kad net dvokia. Tačiau vieną dalyką ši madmuazelė tu- 
rėtų įsidėmėti: valgis ir kambarys panelėms kainuoja tiek pat 
kaip ir paprastiems žmonėms. Taigi gal ji būtų tokia velniškai 
maloni ir pasirūpintų vasarą užsimokėti už valgį ir kambarį tiek 
pat kaip ir per Kalėdų atostogas, kad ir kiek uždirbtų kaip šik- 
puodžių nešiotoja. Astrida tikrai neišgalinti apmokėti panelių 
paikysčių, jai, skirtingai nei tai Elenai, niekas nearlygino už Kris- 
tinos priežiūrą. Ir jei kaliošai netinka, pats laikas išsikraustyti: 
Astrida iš tikrųjų jau nuo keturiolikos metų pati išsimaitino ir 
mokėjo už kambarį šeimininkei. Juk Kristina jau išlaikė realinės 
mokyklos egzaminus, tai kur kas daugiau, nei buvo prieinama 
Astridai, nors geriausiai klasės, ne, visos mokyklos mokinei. Beje, 
užmačia laikyti brandos egzaminus jai neišdegs, tai irgi tik išdi- 
dūs svaičiojimai. Tokių kvailybių į galvą, kaip ir visokiausių me- 
lų apie Astridą, matyt, pripūtė prakeiktoji Elena. Ar Kristina 
tokia kvaiša, kad mano, jog ji nesupratusi? Taip, tokia ir yra. 
Kvaiša ir tinginė, štai kokia ji. Po paraliais, juk kur kas patogiau 
zulinti užpakalį į mokyklos suolą kaip kokiai aristokratei, nei 
stvertis garbingo darbo ir pradėti pačiai pelnytis duoną... 

Violetinis dangus už bendrojo kambario lango temdamas tary- 
tum gilėjo. Atrodė, kad Kristina galėtų į jį panirti, nors iš tikrųjų 
tiesia nugara ir sunertomis rankomis sėdėjo Astridos bendrajame 
kambaryje. Šimto juodų paukščių pulkas nusklendė į saulėlydį, 
paskui staiga visas apsisuko ir leidosi atgal. Kristina įsmeigė akis į 
Astridą, pirmą sykį be baimės, ir ją apžiūrėjo. Ilgas kaulėtas kūnas 
nebuvo panašus į jos, kaip ir ilgas smakras bei kumpoka nosis. 
Galvoje pralėkė mintis: tai ne mano mama. Mes ne giminės. Vis- 
kas tik juokingas nesusipratimas. 

Astrida pastėro. 

— Ko spoksai? Ar išvis girdi, ką sakau? 

Jos rankos drebėjo, kai jas pakėlusi sugniaužė kumščius prie- 
šais Kristinos veidą. Kairiame lūpų kamputyje prisirinko seilių. 

— Ar girdėjai bent vieną sumautą mano žodį? Aš sakau, kad 
daugiau nebeketinu tavęs penėti! 

Kristina nustūmė ją į šalį ir atsistojo staiga visiškai nurimusi. 

— Kiek nori? 

Astridos rankos atsigniaužė ir nusviro žemyn. 

— Ką? 

— Kiek nori? 

— K3 turi galvoj? 

— Kiek nori pinigų, kad parneščiau tau kas mėnesį? 

Astrida išsižiojo. Kristina greitai sumetė, ji visada gerai skai- 
čiuodavo atmintinai. 

— Už Kalėdų atostogas gavai šimtą dvidešimt penkias kro- 
nas. Buvo trys savaitės. Vadinasi, valgis ir kambarys šiuose na- 
muose per mėnesį kainuoja šimtą šešiasdešimt šešias kronas. 
Tiek galėsiu mokėti ir per vasaros atostogas ir dar sutaupysiu 
dvidešimt penkias kronas. O nuo rudens tu gausi už mane pa- 
šalpą mokslui, keturis šimtus dvidešimt penkias kronas per se- 
mestrą. Taigi būsiu tau skolinga du šimtus trisdešimt devynias 
kronas už semestrą, arba penkiasdešimt devynias kronas ir — 
kiek gi čia? — septyniasdešimt penkias eres per mėnesį. Pasi- 
rūpinsiu, kad jas gautum. 

Tiesia nugara ji išėjo į virtuvę, atsisuko vandens čiaupą ir išsiė- 
mė iš spintelės stiklinę. Koks jausmas! Galva rodės tokia pat skaidri 
kaip į stiklinę tekantis vanduo. Bet ji buvo ištroškusi, o Dieve, 
kaip ištroškusi... 

Vos pakėlė prie lūpų stiklinę, kai Astrida jai spyrė. Stiklinė išlė- 
kė iš rankos ir nukrito ant žaliadryžio plastikinio kilimėlio, bet 
nesudužo, tik nuriedėjusi kilimėlio kraštu ant linoleumo apsisu- 
ko ir pasirito po virtuvės stalu. 

— Įsidėmėk vieną dalyką, — pasakė Astrida, mėlynais pirštais 
grabaliodama, kad tvirtai sugriebtų Kristinai už plaukų, — jei kas 
nors man spiria į užpakalį, aš spiriu atgal... 

Kristina užsimerkė ir užsimiršo. Kažkada šitai jau buvo įvykę. 
Nejau kitaip iškart pajustų kraujo skonį burnoje? 

Išleidusi paskutinį pacientą, Kristina užgesina viršutinę lempą 
ir suglemba fotelyje. Turi valandėlę pailsinti akis, labai pavargu- 
sios. Ir visa ji pavargusi: nelyginant milžiniška banga dabar per ją 
nusirita ilga nemigos naktis... 

Ji atsilošia ir ištiesia prieš save rankas, pro langą krintančio- 
je pavakario šviesoje apžiūri praskėstus pirštus. Jie tiesūs ir 
dailūs, jų forma neišduoda, kad oda slepia penkis savaime su- 
gijusius lūžius: du kairės rankos pirštų, tris — dešinės. Iš tikrų- 
jų ji sužinojo, kad vaikšto su savaime suaugusiais rankų pirš- 
tais, tik atvažiavusi į Lundą. Per paskaitą pakišo rankas po rent- 
geno aparatu, ir kai nuotraukos buvo parodytos kandidatų 
grupei, per auditoriją nusirito susidomėjimo šnaresys. Neap- 
sigynė nuo kaulų tankio tyrimo, dėl kurio užsispyrė docentas, 
bet kai šis pasirodė visiškai normalus, vis dėlto įstengė išsiva- 
duoti nuo jo klausimų. Ji nėmaž nenutuokianti, kaip šie trū- 
kiai atsiradę. Galbūt žiemą paslydusi ir griūdama atsirėmusi 
rankomis. Štai kaip, bet matyti, kad sužalojimai atsiradę ne 
vienu metu. Keista. Skaudėjo? Ne, neprisimenanti, jog kada 
nors būtų itin skaudėję pirštus... 

Prisiminus skausmą, jai nudiegia akis. Pirštai visuomet būdavo 
Astridos finalas. Tuo metu jau būdavo apsiašarojusi iš euforijos ir 
apsiseilėjusi. Kumščiais partrenkusi Kristiną ant žemės, prispaus- 
davo keliu krūtinę ir atlauždavo vieną pirštą iš mėšlungiškai su- 
gniaužto kumščio. Prieš tai bute įsivyraudavo mirtina tyla: Astrida 
kilstelėdavo galvą ir pauostydavo, Kristina įkvėpdavo ir mėginda- 
vo užgniaužti dar neprasiveržusį riksmą... 

Nors ne paskutinį kartą. Ne brandos egzamino išvakarėse, kai 
garsiai ir šaižiai suspiegė: 

— Daryk, ką nori! Aš vis tiek tapsiu gydytoja, tapsiu gydytoja, 
kad ir ką darytum! 

— Velnio apsėsta pasipūtėle, — sušnabždėjo Astrida, — išpirdęs 
šūde! Tu negali tapti gydytoja, tu atsidursi beprotnamyje! 

Ji stipriau sugriebė Kristinos bevardį, vis labiau lauždama atgal. 
Skausmas deginte degino, tačiau Kristina įstengė išspjauti: 

— Tikėkis! Bet tai nepaveldima... 
Dabar šitai įvyks. Greitai. Po akimirkos. Ji stipriai suspaudė 
lūpas. Jei išleis bent vieną garsą, kūnas dar labiau subyrės. 


O) Astridos pranašystės nepasitvirtins. Niekada nepasitvirtins. 


Kristina nuleidžia rankas. Dabar gana, daugiau nenori prisi- 
minti. 

— Pasiilgau namų, — pusbalsiu taria ir nusišypso iš savęs. Iki 
Postindustrinio Rojaus ne taip toli, kad pasiilgtų. Tereikia atsisto- 
ti ir užsivilkti peleriną. Automobilį verčiau palikti aikštelėje ir nu- 
kiūtinti Vadstenos gatvėmis per mėlynas sutemas, o parsiradusi 
namo pasikurs koklinę krosnį, apsisiaus šaliu ir įsitaisys fotelyje 
su puodeliu arbatos ir knyga. Viešpataus tokia tyla, kad vaizduosis 
aplinkinį pasaulį visai ištuštėjus, ir jausis tokia saugi, koks gali 
būti tik paskutinis žemėje likęs žmogus... 

Taip ji galvoja. Bet neatsistoja, nenusikabina pelerinos, tik ir 
toliau sėdi prie rašomojo stalo. 


Ir taip sėdės, kol suskambės telefonas. 


PROTIŠKAI 
ATSILIKU- 
SIŲJŲ 
ŠYPSENA 


Mes teturime vienas kitą 
Vienas kitą vienas kitą 


Mes — dvigubas riksmas 


Lars Forssell 

As nenoriu prabusti. Nenoriu sužinoti. 

Už savo priepuolius vis dažniau susimoku viena ar dviem ge- 
bomis. Epilepsija — tai rudeninė vėtra, o aš tesu vienišas medis. Ji 
taip lanksto ir purto mane, kad lapai byra žemėn vienas po kito. 
Greitai teliks nuogos šakos. 

Praeitą savaitę ėmiau nebejusti dešinės pėdos. Nenoriu suži- 


noti, ką praradau šiandien. 


Beje, iš tikrųjų visai ne ruduo. Rytoj — pavasario lygiadienis. 
Pirmoji pavasario ir paskutinė žiemos diena. 

Benandanti šitai pajunta kaip kūno niežulį. Jie sukaliojasi ant 
kėdžių, nuobodžiaudami bankuose ir krautuvėlėse, galvoja ne apie 
debetą ir kreditą, o pankolius ir duras, klaidžioja akimis ir užkal- 
binti negirdi, kas jiems sakoma. Veržiasi į tolius žinodami, kad jau 
renkasi į pulkus per anksti mirusieji ir ruošiasi naktinei eisenai. 

Kiti žmonės — tokie kaip Hubertsonas ir Kristina, Margareta ir 
Birgita — apie tai nieko nežino. Dauguma išvis neprisimena, kad 
atėjo pavasario lygiadienis, o iš tų, kurie prisimena, tik vienas ki- 
tas žino, kad kitais laikais ši diena buvo švenčiama. Kiekvienais 
metais, nuo tada, kai Tiamat ir Mardukas buvo Mesopotamijos 
dievai, žiema kaudavosi su pavasariu: eskimų krašte žiemą gimęs 
žmogus gaudavo galynėtis su gimusiuoju vasarą, naujagimėje Šve- 
dijoje dvikovon stodavo žiemos ir vasaros grafai, o Vokietijoje žmo- 
nes ir gyvulius plakdavo pumpuruotomis medžių šakelėmis. 'Ia- 


čiau tikroji kova vykdavo vogčiomis. Simtmečių šimtmečius pa- 

vasario lygiadieniais benandanti susitikdavo su raganomis per slap- 
tus naktinius mūšius, iš pradžių viduramžių Italijoje, ilgainiui toli 
šiaurėje. Pietuose jie prieš raganų duros lazdas ginkluodavosi pan- 
kolio lazdomis, šiaurėje raganų eglišakėms priešindavosi pumpu- 
ruotomis medžių šakomis. Tačiau visur kovota dėl to paties: būsi- 
mojo derliaus. Benandanti gindavo žmones nuo alkio. 

Aš pažymėta slaptu raganų ženklu, jų stigma diaboli: nemoku verkti. 
Niekada negalėjau verkti. Tačiau kiekvieną pavasario lygiadienį pri- 
sijungiu prie benandanti kaip koks dezertyras. Bet niekis. Šiomis 
dienomis maža raganų, kurios apkaltintų mane. Apskritai maža ra- 
ganų. Užtat benandanti iškilmės pasikeitė. Dabar benandanti daž- 
niausiai keturis kartus per metus būna Mirusiųjų procesijos solis- 
tais. Vargu ar jie pastebi juodą paukštį, sklandantį virš jų ir rėkiantį 
apie senų laikų badą. Ir nieko keisto. Benandanti yra savo laikų žmo- 
nės ir, kaip visi kiti šių laikų žmonės, pamiršę badą. Nebežino, kad 
jo ilgi pirštai gali pasiekti sočiuosius laikus ir drikstelėti. 

O aš žinau. Užtat ir rėkiu. Užtat rėksiu šią naktį. 


Bet kol kas neįstengiu pakilti. Šerstina Pirmoji tiek pripumpa- 
vo man stezolido, kad ilsiuosi savo kūne sunki kaip pilkas akmuo. 
Širdis palengva tuksi, kiekvienas tvinksnis sudrebina krūtinės ląs- 
tą. Tuo pačiu ritmu virpa mintys, greitai jų nebenulaikysiu... 

Tokioje būklėje seseris matau tik iš tolo, nebegaliu jų šen bei ten 
pastumti. Bet nieko tokio, šiuo metu pasakojimas yra kaip savaeigė 
mašina. Rutuliojasi neskatinamas nei mano valios, nei ketinimų. 

Margareta staiga viską suprato, ir tai ją išgąsdina, todėl kalen- 
dama dantimis stovi Postindustrinio Rojaus vonios kambaryje prie- 
šais veidrodį ir mėgina apsivynioti nuogą kūną rankšluosčiu. Se- 
kasi nekaip, grabalioja ir vėl paleidžia rankšluostį, turi vis pasi- 
lenkti, pakelti šį nuo grindų ir pradėti iš naujo. Ji skuba, kaip 
visada. Jei būtų radusi laiko nusišluostyti po dušo, dabar taip ne- 
šaltų ir lengviau suturėtų rankšluostį. Bet jai nėra kada, užtat su- 
gnybia rankšluostį ties krūtine ir išdumia į viršutinį prieškambarį, 
paskui šlapiomis kojomis tekina nušlepsi laiptais žemyn, visai ne- 
galvodama apie paliktus pėdsakus. Kristina neapsidžiaugs, jai ne- 

patinka šlapiomis kojomis išpėduotos grindys. Aišku, išsigąs. Ži- 
noma, mėgins save įtikinti, kad pėdsakai Margaretos, kad tai lo- 
giškas padarinys įsileidus į namus nerūpestingą svečią, bet jai ne- 
pavyks. Vėliau keletą savaičių ausyse vis girdės nestiprų grasinantį 
ir įspėjantį balsą: saugokis! Galbūt namuose tu ne viena, kaip ma- 
nai, galbūt už kertės kas nors slepiasi, galbūt slepiasi mėgėjas pa- 
žaisti degtukais... Vargšė Kristina! Keletą savaičių ji negalės ramiai 
užmigti naktimis. O norėjo tik mažumėlės tylos ir ramybės. 

Birgitos tyla ir ramybė nė trupučio nedomina. Paleista iš gir- 
tuoklių kameros, ji jau įsigudrino privaryti prie ašarų aukšto- 
sios policijos mokyklos aspirantę, vogčiomis paskambinti tuš- 
čio kontoros kambario telefonu, apgaule įsmukti į darbuotojų 
kambarį, kur buvo užtikta, bei išvesti iš kantrybės du jaunus 
policininkus, nusiskųsdama kava, kurią ten nugvelbė. Pagaliau 
pavyko ją išguiti iš areštinės. Tačiau ji atsisako išeiti iš pastato, 
yra įsitaisiusi priimamajame pirmame aukšte. Stovi ten ir mata- 
ruoja rankomis, garsiai aiškindama pavargusioms nusikaltėlių 
aukoms, laukiančioms eilės paduoti skundą, kad, jos nuomone, 
Norčiopingo policijos nuovada nė kiek nesiskirianti nuo gesta- 
po rūsio, be to, bent septynis tarnautojus ji ketinanti apskųsti 
dėl piktnaudžiavimo teisėsauga. 

Ak taip. Šiandien ji geros formos. Bet galbūt ne tokia pagauli, 
kaip reikėtų. Nesuvokia, kad pasirinko kiek nevykusią auditoriją. 
Žmonės, kurių ką tik išmušti langai, išnešti stereoaparatai ar nu- 
varyti automobiliai, retai simpatizuoja rėksmingoms pusamžėms 
moterims, kurių veidai ir kalba liudija, kad jos irgi šį bei tą nuvei- 
kusios. Nemato, ir kad jai už nugaros artėja du jauni policininkai, 
du itin gerai susilaidę uniformas jauni policininkai gosliai žybsin- 
čiomis akimis. Dabar ji išsinešdins! Girtuoklė. 


Šerstina Pirmoji smarkiai plekšnoja man skruostą ir verčia 
žiurksoti jai į akis. Jos blizga it brangakmeniai. 

— Na, — taria nusimaudama plastikines pirštines. — Dabar pakei- 
sime paklodę, lova baisiai šlapia. Ir apvilksime ją sausais naktiniais... 

— Ne viršutiniais drabužiais? — atsargiai pasiklausia Ulrika. 

— Ne, ne dabar, kai gavusi tiek daug stezolido. Miegos valan- 
dų valandas... 

Dar nesiryžtu suskaičiuoti savo gebų, bet pakrutinu burną rody- 
dama, kad turiu kai ką pasakyti ir noriu apžioti kandiklį. Šerstina 
Pirmoji pastebi, bet apsimeta nematanti. Galbūt įtaria, jog dar sykį 
pareikalausiu dušo. Viena ranka paglosto man kaktą, o kita nustu- 
mia į šalį stovą su kompiuteriu. Dabar kandiklis ir geltona žarna 
kadaruoja nepasiekiami. Negalėsiu kalbėti, kol kas nors man neleis. 

Ir tik dabar išvystu vaizdus ant sienų. Sumirksiu. Netiesa. Taip 
negali būti. 

— Žiūrėk, — sako Ulrika. — Ji pamatė angelus... 

Šerstina Pirmoji suraukia kaktą ir ją pataiso. 

— Negalima kalbėti apie pacientus. Reikia kalbėti jiems. Klausa 
išlieka nepažeista ilgiausiai. 

Mano klausa puiki, ir ji tai žino. Tačiau pati pakelia balsą ir 
pusiau išrėkia man į ausį: 

— Ar matai angelus, moteryte? Čia Marijos angelai. Tu esi Ma- 
rijos palatoje. Ar ne gražu? O Marija tokia meilutė, jūs tikrai gerai 
sutarsite... 

Pakelia galvą ir tuo pačiu rėžiančių balsu sušunka: 

— Eikš pasisveikinti su Dezirė, Marija... 

Aš nematau, bet girdžiu, kad Marija yra klusni. Tą pačią aki- 
mirką, kai Šerstina Pirmoji išrėkia savo užmaskuotą įsakymą, ji 
numeta ant stalo kažkokį metalinį daiktą, kažkur subrūžuoja kėde 
ir atšlepsi į mano regėjimo lauką. Akimirką man pasirodo, kad ją 
pažįstu, bet tučtuojau susigaudau, kad apsirikau. Šitos Marijos 
pilkos akys, be geltonų ir rudų dryžių, tarsi grūmojusių iš Tigrės 
Marijos akių. 

— Ar nepasisveikinsi su Dezirė? — klausia Šerstina Pirmoji. 

— Labas, Dezirė, — taria Marija ir nusišypso savo maldaujama 


šypsena. 


Daug metų gyvenau šalia tokios šypsenos. Ji gerai man pažįsta- 
ma. Tai vienintelis protiškai atsilikusiųjų skydas nuo pasaulio: at- 
gailos, elgetų šypsena. 

Galiausiai Tigrė Marija šypsodavosi kiekvieną bemiegę minutę. 

Aš pati anksti atsisakiau šypsotis, maniau, kad jei šitaip nesi- 
šypsosiu, pasaulis supras, jog nesu protiškai atsilikusi, o tik taip 
atrodau. Bet tuščios viltys. Jau iš pat pradžių vyriausiasis gydyto- 
jas Redelijus visiems laikams nustatė, kad mano protas taip nesu- 
siformavęs, kad net neverta manęs kalbinti. O dabar, man sulau- 
kus kone dvylikos, jis kartodavo savo diagnozę, vos tik ateidavo 
mano eilė būti patikrintai per savaitinę vizitaciją invalidų prie- 
glaudoje. Nieko negelbėdavo, kad ant mano spintelės gulėdavo 
šūsnis knygų. Aš jas tik vartau, pareikšdavo. Tai tik mechaniškas 
elgesys, mėgdžiojimas. 

— Griunevaldas ir kiti gali sau vaizduotis, kad kiekvienas idiotas 
gali tapti profesorium, — pasakė jis ir padarė nedidelę pauzę. — Ta- 
čiau kartais privalai suvokti faktą. Tokio tipo vaiką reikia triskart 
valgydinti ir dukart per dieną prausti, daugiau nėra ko veikti. 

Vyresnioji slaugė šalia jo linktelėjo galvą ir neva užsirašė. Ji vi- 
sada apsimetinėdavo užsirašanti jo žodžius, ir nors visi matydavo, 
kad ji vedžioja rašiklį keletą milimetrų virš ligos istorijos lapų, 
pats Redelijus tarsi nepastebėdavo. Atvirkščiai, rašiklio judesiai, 
regis, glostydavo jam širdį: kartkartėmis jis stabtelėdavo, kad ji 
spėtų viską pasižymėti. 

— Kaip klinikos vadovas, — iš lėto ir aiškiai kalbėjo toliau, — 
jaučiu atsakomybę ne tik pacientams, bet ir... (pauzė)... mūsų darb- 
daviams, tai yra mokesčių mokėtojams. (Ilga pauzė.) Vis dėlto 
reikia suprasti, kad mūsų visų mokesčius verčiau skirti vaikams ir 
jaunimui, turinčiam ateitį... (pauzė)... nei būtybėms, kurias dau- 
gių daugiausia galima išlavinti iki šimpanzių lygio... (Nauja pau- 
zė.) Kaip kad šitą. 

Tuo mano patikrinimas baigėsi. Jis atsigręžė į gretimą lovą, ku- 
rioje įsiterpusi gulėjo Tigrė Marija. Tąkart ji buvo trylikos ir jau 
pradėjusi šį bei tą nutuokti apie save ir savo būtį. Tą dieną ji buvo 
pririšta prie lovos. Redelijus pasižiūrėjo į diržą. 

— Ar Marija neklausė? 

Vyresnioji slaugė prisispaudė prie krūtinės pluoštą ligos istorijų. 

— Ji mėgino pabėgti. 

Redelijus pakratė galvą lyg baisiausiai nuliūdęs. 

— Marija, Marija! Ką tu padarei? 

Tigrė Marija pravirko: tai buvo garsus vaikiškas bliovimas, aki- 
mirksniu sušlapinęs visą veidą — skruostus ašaromis, kaktą prakai- 
tu, smakrą seilėmis. Mane ėmė stipriau tampyti mėšlungis, norėjau 
paaiškinti, kad Tigrė Marija visai neketino pabėgti, kad ji tik norėjo 
nušlubčioti iki kiosko. Mama jos gimimo dieną atsiuntė voką net su 
penkių kronų banknotu, ir Tigrė Marija sumanė mums visoms nu- 
pirkti saldainių. Ji užmiršo, kad pro vartus neleidžiama išeiti neatsi- 
klausus šeimininkės, bet ar ne žmogiška užmiršti? Ypač jei tau try- 
lika metų, turi Dauno sindromą ir trumpą atmintį, atbukintą šimtų 
nuomario priepuolių? Beje, Marija niekada negalėtų pabėgti, jos 
sužalotas klubo sąnarys neleidžia iš karto nueiti daugiau nei porą 
šimtų metrų, nejau jie nežino? Nejau neprisimena? Bet jokių žo- 
džių neištariau. Tuo metu mane šiaip taip suprasdavo, jei pati bū- 
davau visiškai rami ir jei klausantysis turėdavo daug laiko. O dabar 
niekas nesiklausė. Išspaudžiau tik putotas seiles ir keletą neartiku- 
liuotų garsų. Redelijus nepastebėjo, kad man sustiprėjo traukuliai, 
pažvelgė į Tigrę Mariją ir giliai atsiduso. 

— Kada šitai atsitiko? 

Vyresnioji slaugė nuleido rašiklį ir rimtai į jį pasižiūrėjo. 

— Vakar. 

— Ir ką nusprendė seselė su šeimininke? 

— Tris dienas lovos režimo. Jokių žaidimų lauke ketvirtą ir 
penktą dieną. 

Redelijus linktelėjo. 4 

— Girdi, Marija. Taisyklių reikia laikytis. O dabar tikiuosi, kad 
pasimokysi iš patirties. 

— Taihp! — sukūkčiojo Tigrė Marija ir nusišypsojo pro ašaras. — 
Pahsimokysiu, pahžadu, kad pahsimokysiu... 


Aš pati užsimerkiau staiga užsiutusi ant Tigrės Marijos. 


Palatoje buvom keturios mergaitės: Tigrė Marija ir aš, Elseger- 
da ir Agneta. Turėjome po lovą, spintelę ir bendrą darbo staliuką 


su dviem kėdėmis. Už lango augo milžiniškas ąžuolas, už durų ėjo 

ilgas koridorius su aštuoneriomis rudomis durimis. Vienu aukštu 
aukščiau buvo toks pats koridorius ir toks pats — aukštu žemiau. 
Kiekvienas koridorius baigėsi mažu slaugių punktu. Ten vaikams 
nebuvo leidžiama įeiti; jei ko nors užsinorėdavai, gaudavai pasi- 
belsti ir palaukti, kol seselė įleis. Nieko tokio. Dauguma iš mūsų 
vis tiek nebūtų perlipę slenksčio. Visi turėjome mažesnių ar di- 
desnių judėjimo sutrikimų. 

Mūsų palata išsiskyrė tuo, kad, be kitų fizinių trūkumų, visos 
keturios sirgpome nuomariu. Užtat kiaurą parą mūvėdavome šal- 
mus. Nors iš tikrųjų tai nebuvo tikri šalmai, o tik savotiškos po 
smakru susegamos vatinės kepurės. Elsegerda ir Agneta kepurė- 
mis bjaurėjosi kaip kastos ženklu, o mudvi su Tigre Marija į viską 
žiūrėjome ramiai. Juk vis tiek nepriklausėme jokiai kastai. 

Žinoma, invalidų prieglaudoje tarp vaikų viešpatavo griežta hie- 
rarchija: aukščiausio rango buvo mažiausiai sužaloti, žemiausio — 
turintys ir judėjimo sutrikimų, ir atsilikusį protą. Neatsilikusiems 
nieko nebuvo svarbiau, kaip aiškiai atsiriboti nuo idiotų. Tai buvo 
gryno atsargumo priemonė. Visi žinojo, kad už vartų mes visi ri- 
zikavome būti palaikyti idiotais, o tai buvo pavojinga, nes idiotu 
laikomas asmuo galiausiai įsijaučia į vaidmenį. Nuomaris jau bu- 
vo tam tikras proto sutrikimas. Juk tik idiotas nuolat griūva ant 
grindų, leidžia putas ir apsišlapina. 

Elsegerda su Agneta būtų užėmusios aukštą vietą hierarchijoje, 
jei ne nuomaris. Elsegerda turėjo tik luošą pėdą ir apsiėjo su vie- 
na lazda, Agneta turėjo stuburo išvaržą ir, žinoma, sėdėjo vežimė- 
lyje, bet viską atpirko jos dailumas. Iš vatinio šalmo it krioklys 
veržėsi baltos garbanos, o kai jos lėliškas veidelis liūdnai nusišyp- 
sodavo, apsiašarodavo visi žmonės. Per Kalėdų šventes ji visada 
dainuodavo „Aš išdažysiu visą pasaulį, mamyte...“, ir tuomet net 
Redelijus imdavo vaipytis pratrūkęs nebyliu verksmu. 

Agneta tikrai turėjo mamą. Ir nepaprastai mylinčią mamą. Men- 
kiausią sanitarinę dieną ji išdygdavo prieglaudoje ir, pasiėmusi Ag- 
netą, apvažinėdavo visas Stokholmo krautuves. Vakare Agneta įrie- 
dėdavo palaton krepšeliais ir ryšuliais apkrautais keliais. Ar nori- 


me pažiūrėti? Nauja palaidinukė! Dėlionė! Kvapus muilas! Be to, 

per visas ilgesnes atostogas ji, lyg tikra internato mokinė, parva- 
žiuodavo namo į vilą Svartšiolandete arba į Singio vasarnamį. 

Elsegerda ir Tigrė Marija taip pat turėjo mamą, bet nebuvo 
taip gerai aprūpintos. Elsegerdos tėvai buvo misionieriai juodžiau- 
sioje Afrikoje ir parvažiuodavo namo tik kas treji metai, Tigrės 
Marijos mama buvo našlė su keturiais vaikais Vilhelminoje. Ji at- 
kakdavo net rečiau už misionierius. Bet kiekvieną savaitę Tigrei 
Marijai atsiųsdavo atviruką, atviruką, kurį seselės garsiai perskai- 
tydavo per pietus ir kurį Tigrė Marija paskui įsidėdavo į batų dė- 
žutę. Kai kitos mergaitės ruošdavo pamokas, Tigrė Marija prisit- 
raukdavo kėdę prie mano lovos ir išdėliodavo ant antklodės visus 
atvirukus. Kuris man gražiausias? Žiemos vaizdai? Ar saulėlydis 
prie Malgomajaus ežero? Aš visada išrinkavau žiemos vaizdus, bet 
galutinai nuspręsdavo Tigrė Marija, visada pasirinkdavo saulėlydį 
prie Malgomajaus ežero. 

Paruošus pamokas prasidėdavo mano mokslai. Elsegerda būda- 
vo mano mokytoja, Agneta — mano pieštuko laikytoja, Tigrė Mari- 
ja — mano garbintoja. Man reikėjo jų visų, ypač Tigrės Marijos. 

Viskas prasidėjo kaip žaidimas, žaidimas, kurį norėjo žaisti El- 
segerda, dar pirmoje klasėje nutarusi, kad užaugusi taps mokyto- 
ja. Stalelis pamokoms ruošti virto mokytojos stalu, o abi kėdės — 
mokinių suolais. Iš pradžių ji mėgino padaryti mokinėmis Agnetą 
ir Tigrę Mariją, bet šioms greitai atsibodo: Agnetai todėl, kad ji 
jau mokėjo tai, ko mokė Elsegerda, o Tigrei Marijai todėl, kad 
nesuspėdavo suvokti. Jos kikeno ir pliauškė niekus, norėjo žaisti 
kitokius žaidimus. Ir kai jos išbildėjo iš palatos, Elsegerda, netu- 
rėdama pasirinkimo, ėmė mokyti mane. Aš taip užsidegiau, kad 
apsiseiliojau. Nieko labiau netroškau, kaip išmokti suprasti tuos 
mažyčius knygų ženkliukus. Tai turėjo būti tas pats kaip klausytis 
radijo akimis, o klausytis radijo man buvo visų smagiausia. 

— O, - ištarė Elsegerda ir pamosavo savo elementoriumi. — O, 
molis, ola! 

— Eeech, — pakartojau. 

— Ne, ne, — supeikė Elsegerda. — Turi pasistengti! Tai O. O! 

— Ehhh! 

— Ne visai taip! Žinoma, gali išmokti! O, molis! Ola! 

— Ooeh! 

— Taip! Gerai! Dabar įrašau tau knygelėn žvaigždutę. Štai Čia 
M. Ar gali pasakyti M? 

— Eeemm! 

— Taip! Visiškai teisingai! Gauni dar vieną žvaigždutę, Dezirė. 
O dabar šiai dienai užteks, dabar sugiedosime psalmę ir pasimel- 
sime Dievui! 

— Eeem! 

— Žinoma, pasimelsime, tik pikčiurnos nesimeldžia! 

Ji šiaip taip sudėjo mano neklusnias rankas, supynė pirštus ir 
pasiskubino pašėlusiu tempu ištratėti „Tėve mūsų“, kol mėšlun- 
gis vėl atplėš man delnus. 

— Amen! — baigė pridususi. 

— Ehmn! — pasakiau, ir blyškiame Elsegerdos veidelyje nušvito 
plati šypsena. 

— Oo! — šūktelėjo. — Dabar gauni dar vieną žvaigždutę! 

Toks buvo mano pradinis išsilavinimas: kelias, nubarstytas El- 
segerdos žvaigždutėmis. Po kurio laiko šalia Elsegerdos įsitaisė 
Agneta ir padėdavo man rašant laikyti plunksną, o Tigrė Marija 
atsiguldavo lovon ir išsižiojusi iš nuostabos stebėdavo mano pa- 
žangą. Išėjusios skaitinius, įžengėme į daugybos šalį, paskui per- 
žygiavome visas gamtos mokslų lankas ir davėme vardus paukš- 
čiams ir medžiams, kurių niekada nebuvau regėjusi, laikėme už- 
gniaužusios kvapą su šieno vežime besislapstančiu Gustavu Vaza ir 
sykiu perskridome visus atlaso kraštus. Elsegerda buvo puiki pe- 
dagogė, kartais kiek per daug puiki. Ji taip ryškiai papasakojo apie 
Valdemarą Aterdagą ir Kristijoną Tironą, kad Tigrė Marija ėmė 
baisiausiai bijoti visų danų. O kai paaiškėjo, kad Redelijus trims 
mėnesiams išvažiuos studijuoti į Ameriką ir jį pavaduos danas, ją 
tiesiog pagavo panika. 

Pavaduotojas buvo vardu Prebenas. Jis nustebino mus pasi- 
rodydamas mūsų palatoje visiškai vienas, be įprastinės Redeli- 
jaus slaugių ir padėjėjų palydos, ir imdamas elgtis lyg koks sve- 


čias. Jis perėjo nuo Elsegerdos prie Agnetos, o paskui mano 

lovos ir pasiveikino paduodamas ranką. Bet prie Tigrės Marijos 
lovos sutriko. Kur ketvirtoji? 

Kitos mergaitės bemat griebėsi gynybos: Elsegerda prišlubavusi 
keletą kartų tūptelėjo, raizgiais žodžių deriniais prašydama atleisti 
Tigrei Marijai, Agneta prisidėjo žavesiu ir žybsėdama saulėtomis 
akimis apsakė, kad Tigrė Marija iš tikrųjų išsigandusi guli po lova. 

— Ar ji bijo daktaro? — paklausė Prebenas gargaliuojančiu ak- 
centu. 

— Ne, — atsakė Agneta. — Ji bijo danų... 

Prebenas atrodė nustebęs, bet greitai susigaudė, atsiklaupė ir 
dirstelėjo po lova. 

— Labas, — atsargiai pasisveikino. 

Tigrė Marija sustaugė ir užsikimšo rankomis ausis. 

— Kodėl bijai danų? — paklausė Prebenas. 

Tigrė Marija užtriūbijo dar garsiau, Elsegerda išsigandusi nu- 
šlubavo uždaryti durų. Prebenas dar labiau sutriko. 

— Kam uždarai duris? 

Išsigandusi Elsegerda nesumojo, ką atsakyti, tačiau Agneta pa- 
kreipė galvą ir kuo meiliausiai nusišypsojo. 

— Ji uždaro, kad šeimininkė ir seselė neišgirstų, kaip rėkia Marija... 

— Aha, — tarė Prebenas ir atsisėdo ant grindų siuvėjo poza. — O 
gal dabar malonėtum paaiškinti, kodėl Marija bijo danų? 

— Valdemaras Aterdagas, — pasakė Agneta. 

— Kristijonas Tironas, — pridūrė Elsegerda. 

Prebenas nusijuokęs atsistojo, nusipurtė baltą chalatą ir atsisė- 
do ant Tigrės Marijos lovos krašto. 

— Valdemaras Aterdagas, — pasakė. — Ar žinote, ką reiškia 
šis vardas? 

Žinojome visos, net Tigrė Marija. Bet atsakė Elsegerda, iš lėto 
sėsdamasi ant savo lovos. 

— Valdemaras Vėl Diena. 

— Taip, — patvirtino Prebenas. — Taigi. Ir šį vardą gavo išvadavęs 
Daniją iš nakties tamsybių... 

Mes iš karto pajutome jo intonaciją. Taip kalbėdavo tetos per 
radiją, sekdamos pasakas. 

Jis buvo dar geresnis pedagogas nei Elsegerda. Pusvalandį sė- 
dėjo ant Tigrės Marijos lovos, pasakodamas, kaip Valdemaras Ater- 
dagas, puikiai derindamas gudrybę su ginklo jėga, apgynė tarp 
Švedijos karaliaus Magnaus ir holšteiniečių įspraustą Daniją. Pa- 
latoje stojo mirtina tyla ir vos po valandėlės išvydau Tigrės Mari- 
jos plaštaką, tysančią ant grindų. Ji jau nebesilaikė už ausų, o įtemp- 
tai klausėsi kaip ir mes. O kai po kelių dienų Prebenas sugrįžo į 
mūsų palatą, atėjus nustatytam vizitacijos laikui, — šį kartą lydi- 
mas viso Redelijaus pulko, — ji mielai liko lovoje ir gulėjo pasi- 
tempusi, kaip liepdavo vyresnioji slaugė. Jis sustojo prie jos lovos 
ir nusišypsojo. 

— Labas, — pasisveikino. — Ar žinai, kas aš? 

Marija nuleido akis ir nusišypsojo savąja atgailos šypsena. 

— "Tu esi danas... 

Vyresnioji slaugė smarkiai įkvėpė, ji būtų tučtuojau sudraus- 
minusi Tigrę Mariją, bet Prebenas mostelėdamas ją sulaikė. 

— OO ar žinai, koks mano vardas? 

— Mmmm, — sumurmėjo Marija. — Tavo vardas Valdemaras 
Aterdagas... 


Marija neklydo. Prebenas buvo mūsų Valdemaras Aterdagas. 
Jis atnešė mums šviesą, pirmas leidęs pajusti, kad ne viskas turi 
likti, kaip buvę. Jis pasirūpino, kad Elsegerda patektų pas profesi- 
nio orientavimo instruktorę pasitarti dėl studijų, kad Agnetai bū- 
tų paskirta gydomoji mankšta nusilpusiems kojų raumenims su- 
stiprinti ir kad Tigrė Marija gautų naują išeiginę suknelę. Jos rei- 
kėjo. Metų metais Tigrė Marija visą laiką vaikščiojo kitų mergaičių 
išaugtomis suknelėmis ir sudėvėtomis palaidinėmis. Dabar, sek- 
madienio rytą atėjus dvasinio susikaupimo valandėlei, ji įriedė- 
davo centrine koplyčios nava lyg keturkampė mažulytė nuotaka, 
aptaisyta modeline tamsiai mėlyna, mašina išsiuvinėta storos med- 
vilnės suknele. O aš susilaukiau didžiausios dovanos. Mane pa- 
siuntė pas Karolio ligoninės logopedę. 

Tuo metu buvau trylikos metų ir gyvenau Stokholme, kiek tik 


galėjau prisiminti, tačiau niekada nebuvau mačiusi miesto. Kai kiti 

vaikai iškylaudavo, — o taip atsitikdavo bent kartą per metus, — to- 
kių kaip mudvi su Tigre Marija niekas kartu neimdavo. Juk nebuvo 
jokios prasmės: vis tiek nesuvoktume, ką matome. 

Taigi dabar mane nuvežė į Karolio ligoninę. Vieną. Su taksi. 

Šito niekada nepamiršiu. Viena pagalbinių darbininkių apren- 
gė mane suknele, kurią Agneta dėvėjo septynerių metų, nunešė 
laiptais ir pasodino ant užpakalinės automobilio sėdynės. Priva- 
žiavus prie raudono plytų pastato, taksistas nunešė mane pas lo- 
gopedę. Ji buvo vardu ponia Nilson, elegantiška mažutė moterėlė 
aukštais kulniukais ir atversta marškinių tipo palaidinukės apy- 
kakle. Lūpos blizgėjo padažytos vyšniniu lūpų pieštuku, nagai bu- 
vo nulakuoti tuo pačiu atspalviu, plaukai rūpestingai sušukuoti ir 
labai madingai sušiaušti. Tačiau labiausiai mane sužavėjo jos keis- 
ta šypsena: užuot patraukusi lūpų kampučius į šonus, ji taip su- 
čiaupdavo lūpas ratuku, kad abiejose panosės griovelio pusėse su- 
simesdavo po tris įkypas raukšleles. Atrodydavo, kad ji su ūsais it 
kokia linksma komikso pelytė. 

Bet greitai patyriau, kad ji nėra paprasta pelė. Tai buvo užsislė- 
pusi liūtė, liūtė, kurios riaumojimas išstūmė pro mano lūpas vie- 
ną neįmanomą žodį po kito. Reikėjo tarti švariai, neužsikertant ir 
nestenant! Bet kai Redelijus, parsiradęs iš Amerikos, dar sykį pa- 
noro sutaupyti mokesčių mokėtojų pinigus, pasirodė, kad mano 
viršininkui ji dar griežtesnė nei man. Iš pradžių ji keletą sykių 
tyliai suurzgė, o paskui taip užriaumojo, kad jis drebėdamas nusi- 
leido. Aš ir toliau kartą per savaitę turėjau važinėti į Karolio ligo- 
ninę mokytis kalbėti. Šiam sprendimui tam tikrą įtaką galėjo pa- 
daryti tai, kad ponia Nilson buvo ištekėjusi už vieno žymiausių 
Karolio ligoninės neurochirurgų: kaip visi diktatoriai, Redelijus 
širdies gilumoje buvo šunelis. Vos užuodęs stipresnį už save, atsi- 
guldavo ant nugaros ir ištiesdavo kaklą. 

Ir kitos Redelijaus pozicijos susvyravo. Išvažiuodamas į Ameri- 
ką, jis tebebuvo savo karalystėje karalius, grįžęs tapo ties pražū- 
ties riba atsidūrusiu niekšingu diktatoriumi. Tarytum jo pavaduo- 
tojas būtų prakirtęs skylę prieglaudos tvoroje ir dabar pro ją plū- 


dusios šviesa ir naujos mintys. Nors galbūt ši skylė buvo ne vien 

Prebeno nuopelnas. Ir kiti ją krapštė. Radijo korespondentas, švel- 
niu balsu apsakęs mūsų gyvenimą, privertė visą tautą suabejoti, ar 
iš tikrųjų savaime suprantama, kad mums labiausiai reikalinga la- 
vonų drausmė ir pamaldos. Kai kurie narsūs tėvai net išdrįso atvi- 
rai pasipriešinti: nejau tikrai būtina visus judėjimo sutrikimų tu- 
rinčius vaikus ruošti krepšių pynėjais ir knygrišiais? Ar net būtina 
juos atiduoti į prieglaudą, kad lankytų mokyklą? Ar ne pigiau ir 
geriau paprastose mokyklose įrengti takus vežimėliams ir leisti 
vaikams gyventi su tėvais? O savo kontoroje, išmuštoje riešutme- 
džiu, socialinių reikalų ministras, trindamasis smakrą, garsiai svars- 
tė: ar neatėjo laikas dabar, kai tautos namai užbaigti, numesti mo- 
netą ir paskutiniams posūniams — atsilikusiems vaikams? 

Visas mūsų ketvertas jau buvome paauglės ir piktdžiugiškai ste- 
bėjome Redelijaus kaktą temdančius debesis. Be to, trys iš mūsų 
žinojome debesies vardą: Karlas Griunevaldas ir būsimasis rūpy- 
bos įstatymas. Net mudvi su Tigre Marija gausime teisę lankyti 
mokyklą! Ir bus uždrausta rišti vaikus prie lovos, o pasiilgusią na- 
mų Tigrę Mariją — vilkti tramdomaisiais marškiniais. 

Kaip tomis dienomis džiaugėmės! Mūsų palatos sienos buvo 
išdažytos geltonų geltoniausiai, o slaugių punktai pavirto svetai- 
nėmis. Tėvų komitetai pareikalavo skirti pinigų televizoriui, o pa- 
stačius aparatą šeimininkes privertė pakeisti gulimosi laiką. Da- 
bar visi, vyresni nei dešimties, galėdavo nesigulti iki devintos va- 
karo! Apatiniame aukšte buvo įrengtas žaidimų kambarys patiems 
mažiausiems su pedagogiškų geltonos, mėlynos ir žalios spalvų 
žaislais. Ketvirtadieniais ateidavo dažų teta, ir tuomet visi septyn- 
mečiai išsirengdavo iki apatinių kelnaičių ir valandą praleisdavo 
dušinėje, gavę visišką laisvę ir keletą didžiulių pirštais tepliojamų 
dažų skardinių. Valandai pasibaigus, teta išrikiuodavo juos duši- 
nėje ir nuprausdavo. Tai nėra itin sunku, aiškino ji aikčiojančiai 
šeimininkei. Tepliojami dažai tirpsta vandenyje, o vaikus ir taip 
reikėtų prausti. Ir vežimėliai lašelį vandens turėtų atlaikyti! 

Mums, vyresniesiems, didelė naujiena buvo knygų vežimėlis. 
Bibliotekininkė, vardu Barbru, surinkusi mus svetainėje pasakų 
valandėlei, juokdavosi iššiepusi didelius baltus dantis. Paskui ji 

visada dar truputį pasilikdavo su didžiausiais skaitymo entuzias- 
tais ir paslaptingai šypsodamasi visiems savaitei paskolindavo po 
knygą: Pepę Ilgakojing Agnetai, Irolytę Elsegerdai ir — mirktelėjusi, 
parodydama suprantanti, kas aš per viena, — Pono Arnės pinigus ir 
Vežiką man. 

Bet dabar būdavo sunku skaityti. Staiga sujudo sukruto visas 
didelis namas. Tėvai ir broliai su seserimis išdygdavo bet kuriuo 
dienos metu. Žmonės, prieš keletą metų tūpčioję, lankstęsi ir 
nedrąsiai brūžavę kojomis, dabar tik paniekinamai prunkštelėda- 
vo, šeimininkei ir seselėms pasiskundus, kad jie nesilaiką lanky- 
mo valandų. Nejau motina neturinti teisės užeiti pas savo vaiką 
kada panorėjusi? Gal čia kalėjimas? Ar šioje vietoje nesą žmonių, 
turinčių bent elementarių žinių apie vaiko poreikius ir ugdymą? 

Šviesa sruvo į mūsų palatas. 

Niekas negalvojo, kad ten, kur visų šviesiausia, randasi ir juo- 


džiausi šešėliai. 


Vienas kvėptelėjimas. Taip viskas prasidėjo. 

Kitos trys mergaitės jau buvo taip giliai nugrimzdusios į mie- 
gus, kad jų kvėpavimo nebuvo girdėti. Aš viena nemiegojau ir ste- 
beilijau į tamsą. Tai buvo geriausia paros valanda, vienintelė, visa 
priklausanti man vienai. Dabar mano mintys galėjo laisvai skrajo- 
ti neatsitrenkdamos į mergaičių šnekas ir slaugių rutiną. 

Gulėjau ir galvojau apie Stefaną. Jis buvo už mane metais vy- 
resnis ir gyveno palatoje viršuje. Taip, iš tikrųjų jo lova stovėjo 
tiksliai virš mano. Tai apsakė Agneta. Skirtingai nuo manęs, ji bu- 
vo užlipusi laiptais. Nebuvau mačiusi nei jo kambario, nei jo ko- 
ridoriaus, bet patį Stefaną regėdavau kiekvieną dieną, kai mus 
išridendavo į parką. Jo plaukai buvo geltoni, o oda pastelinio aly- 
vų atspalvio, tarsi berniukas būtų buvęs panertas į auksą. Kirp- 
čiukai ilgi ir neklusnūs, bet ne tokie ilgi, kad neįžiūrėtum dailiai 
išbrėžtos kregždutės, sklendžiančios ant jo kaktos, — antakių. 

Stefanas rašė eilėraščius. Tai žinojo visi, kaip kad visi žinojo, 
jog įpuolęs į begalinę neviltį jis sykį rėkdamas taip šveitė ramentą 
į knygrišyklos darbo stalą, kad susijaukė ant grindų išlakstę at- 

spausdinti puslapiai, klijai ir siūlų ritės. Mokytojas ir judriausi 
mokiniai išbėgo, o jiems pradingus Stefanas užšovė durų rankeną 
kito mokinio lazda. Daugiau kaip valandą išsilaikė jo barikada, 
net Redelijui, galiausiai atsistojus kitapus durų ir pagrasinus tokia 
pusiau pamiršta bausme kaip tramdomieji marškiniai ir odiniai 
diržai, Stefanas nenuėmė lazdos. Sargui teko kabarotis pro langą 
ir nuridenti jo vežimėlį nuo durų. Bet tuo metu Stefanas jau buvo 
liovęsis rėkti ir užsidengęs veidą delnais. 

Visos prieglaudos mergaitės buvo įsimylėjusios Stefaną. Visos be 
išimties. Aš nebuvau tokia kvaila, kad tikėčiausi jį kada nors prašne- 
kinsiant mane, bet man patikdavo apie jį galvoti. Kartais išdrįsda- 
vau trupučiuką pasvajoti: mudviejų vežimėliai stovi sustumti po di- 
džiuoju ąžuolu ir Stefanas skaito Dezirė savo naujausią eilėraštį, o 
jo ranka ieško jos rankos ir vėjas šiurena lapus viršuje... 

Kaip tik tokią valandėlę tatai išgirdau. Svetimą kvėptelėjimą. 

Negirdėjau, nei kaip prasivėrė ar užsivėrė durys, nei žingsnių 
per linoleumą, net ir neaiškaus šnaresio trinantis rankovei į pa- 
čius marškinius. Tik vienas vienintelis garsas: gilus atokvėpis. Ta- 
rytum atsidūsėjimas. 

Palatoje buvo tamsu, bet ne tiek, kad neišskirtum šešėlių ir 
apybrėžų. Vis dėlto praėjo valandėlė, kol išvydau prie durų naują- 
jį šešėlį. Jis stovėjo visiškai sustingęs, tačiau, be jokios abejonės, 
buvo gyvas padaras. Labai atsargus gyvas padaras. 

Jis tarsi juto mano žvilgsnį. Tą pačią akimirką, kai išvydau šešė- 
lį, šis jau suprato, kad nemiegu. Tačiau neišsigando ir nepasitrau- 
kė giliau į tamsą, o žengė žingsnį į priekį, ir aš vėl išgirdau jo 
kvėpavimą. Jis buvo sunkus. Pridusęs. 

Dabar pabudo ir kitos mergaitės. Girdėjau, kaip Elsegerda šiugž- 
dina paklodes, ir prislopusį garsą iš Agnetos lovos. Tik Tigrė Ma- 
rija vis dar miegojo, nors nebe taip giliai. Ji vartėsi per miegus ir 
jos kvėpavimas išdavė, kad ji tuoj prabus. 

Ir šešėlis norėjo, kad mes pabustume. Jis šiūrino nuo lovos 
prie lovos, lyg norėdamas užsitikrinti, kad mes visos esame pasi- 
ruošusios išgirsti tai, kas dabar atsitiks pirmą sykį, o paskui kar- 
tosis kiekvieną naktį daugelį mėnesių. Iš pradžių jis sustojo prie 

trumpojo Elsegerdos lovos galo, paskui prie Agnetos ir galiausiai 
prie mano. Uždėjęs ranką ant lovakraščio pinučių, atsargiai juos 
taip krestelėjo, kad virpesys perėjo per visą lovą. Tai buvo grasini- 
mas, įspėjimas. Aš nedrįsau pakrutėti, bet prisimerkusi stebėjau: 
pro siaurutyčius akių plyšelius stengiausi kuo daugiau pamatyti. 
Veltui — neįžiūrėjau jokio veido. Prieš mane stovėjo tik šešėlis. 

Bet štai jis nusigręžė nuo manęs ir nuėjo prie Tigrės Marijos 
lovos, sustojo ir iškėlė ranką lyg laimindamas. 

— O Marija, — sušnabždėjo balsas tamsoje. — Mano angele, tig- 
rine lelijėle! Mano kekše! Mano gleivėta putyte! 


Vėliau, kai durys užsidarė ir nebebuvo girdėti šliūžaujančių 
žingsnių, mes visą amžinybę gulėjome tylėdamos ir stebeilyda- 
mos į tamsą. Girdėjome tik vieną garsą, silpną aimaną, sklindan- 
čią iš Agnetos lovos. Tai buvo aštrus džeržgesys, perdūręs man 
ausų būgnelius ir tarsi adata persmeigęs galvą. Galiausiai jis tapo 
nepakenčiamas. Bandžiau prispausti prie ausų rankas, bet mėš- 
lungis jas nublokšdavo į šalis ir jis vis tiek prasiskverbdavo. Staiga 
išgirdau, kad ir pati prisijungiau, kad ir man iš gerklės veržiasi tas 
pats šaižus garsas kaip ir Agnetai. 

Pagaliau Elsegerda ryžosi negirdėtam, labiausiai uždraustam da- 
lykui. Ji uždegė šviesą, susigrabaliojo ramentą ir pakilo iš lovos. Už 
tokius poelgius buvo griežtai baudžiama. Naktimis prieglaudoje ne- 
likdavo pašalinių asmenų ir tebegaliodavo senų laikų taisyklės. 

Niekada nepamiršiu, kaip ji atsistojo, krypuodama ir sverdėda- 
ma, ir nusibraukė nuo kaktos peleninius kirpčiukus. Staiga Elseger- 
da tapo gražuole: išblyškęs veidas, juodos gilios akys. Netarusi nė 
žodžio, ji prišlubčiojo prie Tigrės Marijos lovos ir suėmė raukšlėtą 
viršutinę paklodę, išplaikstė ir išpurtė, paskui apvertė kita puse, 
užtiesė ant nejudraus Tigrės Marijos kūno ir jį apkamšė. 

Ištempusi kaklą pažvelgiau į Tigrę Mariją. Ji gulėjo sustingusi 
lyg lėlė ir šypsodama spunksojo į lubas. 


Vieną dieną po daugelio metų, kai jau buvau išsikėlusi iš glo- 
bos namų ir keletą metų gyvenau nuosavame bute, staiga tarpdu- 

ry išdygo svetima moteris. Ji vilkėjo cinamoninę peleriną, prisi- 
menu, ši spalva mane nustebino. Niekada neįsivaizdavau, kad ru- 
da spalva galėtų liepsnoti. Bet ši pelerina taip liepsnojo, kad ne- 
įžiūrėjau, kas ją vilki. 

— Labas, Dezirė, — pasisveikino ji. — Ar nepažįsti manęs? 

Aš klausiamai sumirksėjau. Elsegerda? 

— "Turbūt prisimeni mane, — pridūrė ir žengė keletą žingsnių į 
mano bendrąjį kambarį. Ji tebešlubčiojo, bet dabar ne taip smar- 
kiai, kad neišsiverstų su nedidele lazdele. 

— Mes buvome palatos draugės invalidų prieglaudoje... 

Aš apstulbau. Man niekada neateidavo į galvą mintis, jog kada 
nors vėl susitiksiu Elsegerdą ar Agnetą. Išsiskyrėme visiems laikams, 
nes tokioms kaip mes nebuvo leidžiama spręsti pačioms. Agneta 
pradingo dar prieš Tigrės Marijos baigtį, Elsegerda — netrukus po 
jos. Ji net nedalyvavo laidotuvėse. Nors buvo per jauna, turėjo pra- 
dėti lankyti tikrą liaudies mokyklą. Paskutinėmis dienomis ji blaš- 
kėsi tarp ašarų ir juoko; vieną valandėlę džiūgaudavo dėl artėjančios 
laisvės, kitą sugniuždavo iš sielvarto dėl Tigrės Marijos. 

O dabar ji sėdėjo mano bendrajame kambaryje, šviesiame fo- 
telyje, kurį ką tik buvau nusipirkusi pasiūlyti savo svečiams. Pen- 
ketą metų išgyvenusi nuosavame bute vis dar neatsidžiaugiau žo- 
džiu „savo“. Savo svečiams. 

— O! - šūktelėjo Elsegerda ir apsidairė. — Kaip tu PS įsitai- 
siusi. Taip šviesu ir gražu! 

Buvo akinanti žiemos diena, tokia, kai virš parketo saulės spin- 
duliuose siausdavo žybsinčios dulkelės ir kai labiau nei paprastai 
gėrėdavausi gėlėtų portjerų spalvomis. Tuo metu dažnai gėrėda- 
vausi savo gėlėtomis portjeromis, iš tiesų kartais man rodydavosi, 
kad tapsiu portjerų garbintoja. Bet ir kiti kambario daiktai buvo 
gražūs: gelsvas beržinis stalas, raudona sofa, perpildytos knygų 
lentynos. Ir rankomis austas skudurinis takas, žinoma, pigiai nu- 
sipirktas per Hubertsono pažįstamus Namų amatų draugijoje. 

Puikuodamasi savo gražiu bendruoju kambariu, iš pradžių ne- 
pastebėjau to, kas atsiskleidė Elsegerdai nusivilkus peleriną. Bet 
išvydusi giliai įkvėpiau: balta apvali apykaklė virš juodų marški- 

nių. Tuomet dar galėjau sugriebti kandiklį ranka, greitai jį įsiki- 
šau ir išpūčiau: 

— Ar tu pastorė? 

Elsegerda nuleido akis ir labai mergaitiškai brūkštelėjo ranka 
per sijoną. 

— Mmmm. Mane įšventino pernai... Užtat ir atvykau į Vadste- 
ną. Į ekumeninę konferenciją, kaip žinai. Nors šiandien išspru- 
kau. Dėl tavęs. 

Ištiesiau kiek galėdama ranką ir prisiliečiau prie josios. 

— Džiaugiuosi, kad užėjai. 

Ji greitai dirstelėjo į mano ekraną ir nusišypsojo. 

— Ir aš. Pamaniau, kad galėtume atšvęsti ir tavo gimimo dieną. 
Nupirkau Napoleono pyragaičių... 

Nusijuokusi išpūčiau: 

— Vadinasi, prisiminei? Kad jų geisdavau kiekvienais metais? 

— Mmm. Gražu, kad Agnetos mama malonėdavo keturis kar- 
tus per metus suruošti gimimo dienos puotą... 

— Ar prisimeni, kaip Tigrė Marija užsiprašė karalaitės karūnos? 

Elsegerdos akyse suspindo ašaros, ir ji dirstelėjo į šalį. 

— Ar užkaisti kavos? — paklausė. — O gal pati pajėgsi? 


Paleidau vežimėlio variklį ir nuriedėjau virtuvėn. 


Tik po kelių valandų, ėmus temti, Elsegerda papasakojo apie 
Tigrę Mariją. 

— Aš galvoju apie ją kiekvieną dieną, — pasakė ji, čiupinėdamasi 
sijoną. — Jog aš dėl to kalta... 

Aš nieko neužrašiau ekrane. 

— Turiu omeny, kad tu nieko negalėjai padaryti, negalėjai papa- 
sakoti... O Agneta buvo per trapi, iš jos negalėjai reikalauti. Bet 
man reikėjo padaryti daugiau. Buvau vyriausia ir sveikiausia, tu- 
rėjau suprasti, kad ji mirs... 

Per ekraną nuplasnojo keletas mano paguodos žodžių: 

— Juk tu mėginai. Žinau, kad kalbėjaisi su šeimininke, nors 
mums niekada nieko nepasakei. 


Elsegerda susiraukė. 

— Ji pareiškė, kad aš prisigalvojanti visokių šlykštynių. Ar gali įsi- 
vaizduoti! Ji matė, kad Tigrė Marija iš pradžių nustojo kalbėti, pas- 
kui valgyti, kad ji vaikščiojo diena iš dienos šypsodama ta beprasme 
šypsena... O paskui tvirtino, jog aš prisigalvoju visokių šlykštynių! 

Atsidusau taip giliai, kad žodžiai nušoko į pačią ekrano apačią: 

— Juk yra taip, kaip yra. Net ir dabar. Ne tokios kaip mes nu- 
sprendžia, kas yra tikra... 

Elsegerda šniurkštelėjo. 

— Bet man reikėjo padaryti kaip Stefanui, reikėjo užkišti duris, 
kad šis padaras negalėtų įsėlinti. Ir reikėjo taip rėkti, kad prisi- 
šaukčiau ateiti naktinę slaugę... 

— Nebūtų padėję. Juk ji daugiausia būdavo pas mažuosius. O 
jei ir būtų išgirdusi, buvo per daug toli. Jis būtų spėjęs pasprukti 
ir niekas mumis nebūtų patikėjęs. 

Elsegerda pasilenkė ir sugriebė mano plaštaką. 

— Bet tu žinai, ar ne? Tu prisimeni jį ir ką jis padarė? Nors mes 
niekada nedrįsome apie tai kalbėtis? Nors tik tylėjome, tylėjome 
ir tylėjome? 

— Prisimenu. 

Elsegerda iškvėpė, jos baltas veidas švytėjo prieblandoje it si- 
dabrinis. 

— Ačiū. 

Aš ištraukiau ranką. 

— Už ką dėkoji? 

Elsegerda neatsakė, o po valandėlės ištryniau savo žodžius iš 
ekrano. Matyt, žinojau, už ką ji dėkojo. 

Ilgai sėdėjome tylėdamos ir prisimindamos Tigrę Mariją. 


Jis ateina. Girdžiu jį lipant laiptais ir burbant panosėje. Bet 
nenoriu, kad pasirodytų. Dar per anksti. Dar nespėjau inventori- 
zuoti savo gebų. 

Ir vis dėlto išgirdus, kaip jis stumteli duris ir įšliūžina į palatą, 
dingsta visas nuovargis, pasitraukia it po potvynio atslūgstanti jū- 
ra ir palieka krantą laisvą. Atsimerkiu. 

— Kur, po kelmais, tu atsidūrei? Dangaus karalystėje? 

Hubertsonas stovi vidury palatos ir, ranka mosikuodamas ties vir- 
šugalviu, stengiasi išsivaduoti iš balto angelo rankšluostinio apdaro. 

Paliečiu lūpas rodydama, kad noriu kalbėti. Hubertsonas ati- 
tursena prie lovos ir, pritraukęs kompiuterį, įkiša man į burną 
kandiklį klausinėdamas: 

— O kodėl tu nemiegi? Tau suleistos keturios stezolido kliz- 
mos, turėtum gulėti partrenkta visą parą... 

Sunku išpūsti atsakymą. 

— Pats atrodai ne per žvaliausiai. Kaip tavo reikalai? 

— E, truputėlį perdozavau insulino. Bet nėra jokio pavo- 
jaus. Tik nuėjęs sutašysiu gerus pietus, o paskui trauksiu na- 
mo pailsėti. 

Susirūpink savo sveikata, norėčiau pasakyti. Pasisaugok. Ne- 
gerk vyno per pietus ir kas valandą tikrinkis cukrų! Bet susilaikau 
prisiminusi pirmą paragrafą. Neįkyrėti. Todėl tik trumpai pūste- 
liu: gerai. 

— Tik ketinau truputį tave apžiūrėti. Po stezolido... 

— Buvo užėjusi Kristina. 

Hubertsonas užmeta akį į ekraną ir atsako: 

— Taip, žinau. Pasisakė. Nors manė, kad miegi... 

Neprasitariu, kad mane pažadino jos mintis: Tokia vargšelė... Gaus 
už ją susimokėti. Vis tiek kada nors. 

— Aš būdravau. 

Hubertsonas krenkšteli ir nukreipia žvilgsnį į šalį. 

— Kartais nutinka keistų dalykų... Vakar ji užėjo negyvą žuvė- 
drą. Savo sode. 

Neatsakau, tik pasižiūriu į jį. Jis nedrįsta susitikti su mano žvilgs- 
niu, tik čiumpa man už riešo, įbeda akis į laikrodį ir skaičiuoja 
širdies tvinksnius. Neįprasta, dažniausiai tikrinti pulsą jis liepia 
slaugėms. Riešą laiko lengvai kaip plaštakę, šiltais pirštų galais. 

— Hmmm, - suniurkia paleisdamas riešą. — Jautiesi pavargu- 
si, ar ne? 

Trumpas pūstelėjimas. Taip. 

— Turiu pasikalbėti su Eš Pirmąja. Peržengtos visos ribos... Ke- 


turios stezolido klizmos! 

Neatsakau. Neįstengiu. Vandenys vėl užlieja krantus. Hubertso- 
nas apsidairo ieškodamas, kur atsisėsti. Bet šioje palatoje negali įsi- 
taisyti lango nišoje, kliudo mano lova. Todėl neryžtingai sustoja prie 
lovos krašto ir nužvelgia šimtus angelų ant sienų. Seku akimis pas- 
kui jį ir, nors vėl perimta nuovargio, suvokiu, kad paskutinį kartą 
prasimerkusi pamačiau tik menką viso vaizdo dalelę. Marijos ange- 
lai grūdasi ir stumdosi ant sienų daugeliu sluoksnių, smalsūs keru- 
bai vėpso virš serafų sparnų, didžiuliai vyriški sparnai baksnoja švel- 
niai nuapvalintus moteriškus sparnus, o krypuojantys mažėliai plas- 
noja mėgindami pakilti į orą blizgučiais nužarstytomis išaugėlėmis... 

— Neprotinga, — sako Hubertsonas. 

Jis teisus. Neprotinga. Ir vis dėlto netrukus pajuntu dėkingu- 
mą Marijos beprotystei. Mat jei sienos nebūtų nuklotos jos knygų 
žymeklių angelais, Hubertsonas nebūtų apstulbęs. O neapstulbęs 
niekada nebūtų pakėlęs mano rankos pasidaryti vietos atsisėsti. 
Ir jei būtų atsitokėjęs, nesėdėtų taip kaip dabar, tebelaikydamas 
mano ranką. 

Kiaušinis lizde. Perlas kriauklėje. 

Mano ranka jo rankoje. Taip visada turėtų būti. 


Tik visiški neišmanėliai nūnai galvoja kaip šventasis Augusti- 
nas, kad laikas yra upė. Mums, kitiems, žinoma, jog jis greičiau 
primena deltą: šakojasi ieškodamas naujų vagų, vėl susijungia ir 
pasklinda šimtais naujų tėkmių. Kai kurios valandos prašniokščia 
kaip krioklys, kitos sustoja ir virsta klaneliais, laiko vandenys juos 
apibėga, bet jie žliugso nejudrūs... 

Dabar tokia valandėlė. Klanas. Aš pasineriu. Šiuose vandenyse 


norėčiau pasilikti. 


Jis niekada nėra laikęs man už rankos. 

Galbūt tik vieną kartą. Nors nežinau, ar tikrai taip buvo, gal tai 
atsiminimas, o gal sapnas. 

Bet jei taip atsitiko iš tikrųjų, atsitiko seniai, gerokai prieš ligo- 
ninės remontą ir prieš man atsikraustant į globos namus. Galbūt 


tą dieną, kai jis atskleidė jos vardą. Aš nežinau. Neprisimenu. 

Bet prisimenu, kad jis nešė mane purvinai geltonu korido- 
riumi. Pro šalį bangavo lubų šviestuvai: blyškios žvaigždės, įžie- 
busios viltį nugalėti tamsą. Hubertsono glėbyje galėjau žaisti su 
jais, kaip žaisdavau su šviesa vaikystėje. Užsimerkdavau, kol šviesa 
parausdavo, taip greitai sumirksėdavau, kad suspindėtų visas pa- 
saulis, taip stipriai suspausdavau vokus, kad šviesos likučiai su- 
mirgėtų žaliai... 

Tuo metu jis vis dar buvo sveikas. Sveikas ir stiprus. Man 
patiko jaustis besvore jo glėbyje, jis žirgliojo žvaliais žingsniais 
ir mikliai lipo, taip, kone užlėkė siaurais laiptais, skyrusiais ma- 
no ir jo skyrius. Pakeliui sutikome vos vieną žmogų, vienišą pa- 
dėjėją, baugščiai nusišypsojusią Hubertsonui. Jis atsakė greitai 
linktelėdamas, bet nesulėtino žingsnių ir nebandė aiškinti, ko- 
dėl neša pacientę tarp skyrių. Jos mina vėliau mane prajukino ir 
leido pajusti triumfą — kaip ji ir kitos moterys turėjo stebėtis, 
kaip apkalbinėti ir svarstyti visą likusią dieną! — bet tuomet žvel- 
giau į ją iš tikrųjų jos nematydama. 

Po visos amžinybės Hubertsonas sustojo prie durų. 

— Žinau, kad ji girdi, — pasakė. — Ir manau, kad mato. Tad 
pasistenk tylėti. Neišleisk nė garso. 

Staiga išsigandau. Mano kairė ranka, sugriebusi jam už balto 
chalato atlapo, tampė ir plėšė, o galva nevalingai metėsi į šoną vis 
stipriau traukoma mėšlungio. Iš tikrųjų visai nenorėjau jos išvys- 
ti! Ką tai pakeistų? Ji nusviedė mane, kaip nusviedžiama įdužusi 
stiklinė, atidavė Redelijui ir invalidų prieglaudai, kurie savo ruož- 
tu atidavė neurologinio skyriaus tyrinėtojams. To, kas padaryta, 
nepanaikinsi, laike nėra skylių, pro kurias prasmukę pakeistume 
tai, kas jau įvyko... 

Visa tai mėginau paaiškinti Hubertsonui, bet buvau per daug 
susijaudinusi ir jis negalėjo suprasti mano narnesio. 

— Šššš, — nutildė ir stumtelėjo duris alkūne. 

Atpažinau palatą: ji galėjo būti ir mano. Pilka ryto šviesa ir 
žalsvos sienos. Oranžinės sintetinės užuolaidos — nuolaida ką tik 
praėjusiai madai. Nutrintas galionuotas fotelis su siaurais plyše- 


liais sėdynėje. Šalia spintelė. Landstingo spintelė — regis, vienin- 

telis nekintamas daiktas šioje planetoje. Dryžuotos paklodės ir 
geltona korėta antklodė. 

Aš sumirksėjau. Ne. Geriau įsižiūrėjus, šioje palatoje buvo daug 
dalykų, kurių nerastum manojoj. Ant spintelės stovėjo išsipūtusi 
žvakidė, o ant palangės buvo išrikiuotos nuotraukos. Baltas dvi- 
aukštis namas su vešliu birželio sodu, nufotografuotas iš viršaus, 
auksiniuose rėmeliuose dvi mergaitės studentiškomis kepuraitė- 
mis — viena rimta, kita šypsanti — ir ranka padažyta padidinta, iš 
visa ko sprendžiant, paprasta septinto dešimtmečio pradžios nuo- 
trauka. Trys mergaitės, sėdinčios vyšnioje; jų veidai buvo nušešė- 
linti rausvai, o suknelės nudažytos rožine, geltona ir žalia spalvo- 
mis, tačiau fonas paliktas toks pat pilkas ir bespalvis kaip pirmi- 
nėje nuotraukoje. 

Hubertsonas žengė į kambarį dar keletą žingsnių, aš užsimer- 
kiau ir nusigręžiau jam į krūtinę. Pūsdamas šiltą orą man į skruostą, 
jis sušnabždėjo: 

— Jokio pavojaus. Ji miega... 

Ir tik dabar išvydau jos rankas. Oda buvo palaida ir tokia balta, 
kad mažne melsvo atspalvio, nagai nudilinti tobulu ovalu ir nu- 
blizginti. Kažkas net pasistengė taip atstumti odeles, kad matėsi 
pusmėnuliai. Tai mane nustebino: mano ligoninės manikiūro pa- 
tirtis neperžengė nukarpymo. Vadinasi, ja ypatingai rūpinamasi. 

Smalsumas nuvijo šalin baimę, pakėliau akis ir pažvelgiau į veidą. 
Jis buvo toks pat išblyškęs kaip ir rankos, oda keistai lygi, o suspro- 
ginėję skruostų kapiliarai išryškėję it plonos violetinės linijos. Se- 
nos moters plaukai buvo kaip angelo: plonyčiai, balti ir garbanoti. 

— Kraujo išsiliejimas į smegenis, — sukuždėjo Hubertsonas. — 
Ji pragulėjo čia pusiau paralyžiuota keturiolika metų. Dabar serga 
plaučių uždegimu... 

Ji gulėjo prasižiojusi, kaip žmonės prieš pat mirtį. Tačiau ne- 
girdėjau jos kvėpavimo. Kambaryje tvyrojo visiška tyla, tik iš lėto 
pakildavo ir vėl palengva nusileisdavo jos krūtinė“ 


Vėliau, kai jau gulėjau savo lovoje ką tik pažadinta ar sugrąžinta 
Hubertsono, jis paėmė mano plaštaką ir užsidėjo ant delno. Kitą 


DVIDEŠIMTO AMŽIAUS AUKSO EONDAS 227 


savo ranką užspaudė nelyginant kiaušinio lukštą. Tik tada išdrįsau 
jį paklausti to, ko niekada nedrįsdavau paklausti ar net pagalvoti. 
Mano balsas buvo visiškai aiškus, kiekvienas žodis išsirito skaid- 
rus kaip stiklo rutuliukas: 

— Kodėl ji mane pametė? 

Hubertsonas neatsakė. 


Bet Hubertsonas nebūtų Hubertsonas, jei būtų neatsakęs į klau- 
simą. Kitą dieną jis buvo pasirengęs, nors aš jau buvau apsigalvo- 
jusi ir nebenorėjau sužinoti. Sušnypščiau pavadindama jo pastan- 
gas įkyriu zirzimu ir pamėginau demonstratyviai — nors ir ne itin 
sėkmingai — užsidengti rankomis ausis. 

Iš pradžių jo paskaita sukosi apie laiką. Elenos laiką. 

— Kodėl, klausi. Kodėl ji tave pametė? Todėl, kad taip buvo 
daroma šeštą dešimtmetį. Nukrypimų visuomenė nepakęsdavo, 
ypač gydytojai. Kai dirbau jaunesniuoju gydytoju Geteborge, dar 
netrūko karingų storžievių, kuriems atrodė savaime suprantama, 
kad luošame kūne visada glūdi luoša siela. Mano klinikoje buvo 
vyresnysis gydytojas, kuris patardavo tėvams palikti ir užmiršti luošą 
vaiką. Užtekdavo nesveikos pėdos... 

Nutilęs jis suraukė kaktą. 

— Iš tikrųjų gerai nežinau, ką jis manė, ar jam išties atrodydavo, 
kad visi vaikai nesveikomis pėdomis protiškai atsilikę, ar tai tik 
trikdė jo tvarkos meilę. Jis kovojo už tvarką ir stereotipus, mano 
galva, dažniausiai jam dingodavosi, kad susijauktų ir pairtų visa 
tvarka, jei gatvėmis imtų slankioti begalės šlubių ir kitokių luošių. 
Geriau juos sukišti į įstaigas. Juk tuomet jie taip ilgai negyvena... 

Jis atsigręžė į mane, ir aš prisitaikiau iškišti jam liežuvį. Reikėtų 
pagerbti jo pastabumą, nes jis suprato, kad tai padariau tyčia, nors 
tuo metu mėšlungis mane tampydavo ypač smarkiai. 

— Gali sau žliumbti, — pasakė, — bet jei nepasistengsi suprasti 
to laiko, niekada nesuprasi ir Elenos. Ir nemanyk, kad žinai, kaip 
viskas atrodė, nes buvai per maža pamatyti, kaip buvo lankstoma- 
si, tūpčiojama ir maivomasi hierarchijos viršūnėse ir kaip spardo- 


masi, spjaudomasi ir niekinama apačioje... O sveikatos apsaugoje 

buvo blogiausia. Kartais, po plynių, man rodos, kad sveikatos ap- 
saugoje buvo blogiau nei kariuomenėje. 

Apsisukęs atsistojo prie trumpojo mano lovos galo, išsitraukė 
popierių iš ligos istorijų pluošto, kurį buvo nutrenkęs prie kojū- 
galio, pabarbeno į jį pirštais ir pakėlė balsą. 

— Tavo likimą nulėmė neurologas, pavarde Cimermanas. Jis 
apžiūrėjo tave trečią gyvenimo savaitę ir iškart viską suprato. Štai 
čia juodu ant balto parašyta, kad esi tokia sužalota, jog nieko ne- 
beišmoksi... Net tokių elementarių dalykų kaip kramtyti ir įsmeigti 
žvilgsnį. Galima spėti jį manius, kad niekada neturėsi ir jausmų. 

Paleidęs popierių, kuris nupleveno ant lovos, kostelėjo. 

— Nesu apie šitai kalbėjęs su Elena. Ji net neįtaria, kad aš apie 
tave žinau. O dabar jau vėlu, ji per daug serga. Kiek žinau, visus 
tuos metus ji neprasitarė apie tave nė vienam žmogui. Aišku, nie- 
kam nebuvo paslaptis, kad ji su Hugu susilaukė kūdikio, bet neži- 
nau, kaip ji jiems aiškinosi, ar tvirtino tave mirus ar ką nors kitą... 
Apie tokius dalykus tais laikais daug nekalbėta, manyta, jog ge- 
riausia viską užmiršti ir žengti toliau. 

Jis nuleido balsą. 

— Turėtum prisiminti, kad Hugas sirgo vėžiu ir mirė praėjus 
trims mėnesiams nuo tavo gimimo. Ji turėjo visą laiką prie jo 
sėdėti, jos ligos istorijoje parašyta, kad ji pakilo iš lovos jau kitą 
dieną ir paspruko. "Tai buvo narsu. Tuo laiku visos gimdyvės gulė- 
davo visiškai ramiai ne mažiau kaip savaitę laukdamos, kol krešu- 
liai užkimš kraujagysles. O tave išsiuntė į Stokholmą dėl nuoma- 
rio ir cerebrinio paralyžiaus. Juk, be jokios abejonės, tau reikėjo 
priežiūros. Dvejus metus išgulėjai vaikų ligoninėje, ar žinai? 

Jis metė į mane žvilgsnį, iš tikrųjų nieko nematantį. Tai nieko 
nepakeitė. Neketinau išsiduoti atradusi dar vieną kaladėlę galvo- 
sūkio, kurį jis privertė mane išspręsti. 

— Velniai žino, ar ji bent pažvelgė į tave. Galbūt per stiklą. Nors, 
žinoma, aš abejoju, tuo laiku jie velniškai mitriai paslėpdavo kū- 
dikius nuo tėvų... Ypač jei kas nors nepavykdavo. 

Jis vėl nusigręžė į langą ir įbedė akis į pilką dangų. 

— Ojei stebiesi, kodėl niekada tavęs neaplankė, atsakymą gali- 

ma rasti laiškuose, kuriuos jai parašė Cimermanas. Tavo ligos is- 
torijoje esama kopijų. Ar nori jas pamatyti? 

— Ne! - išniurzgiau. 

Jis mažumėlę suglebo. 

— Ne. Suprantu. Čia nedaug kas tėra skaityti... Tik keletas skir- 
tingų to paties valso variantų: į šį kūdikį neverta dėti vilčių. Jis 
nieko neišmoksta. Nevaikšto. Nekalba. Nesupranta. 

Galvoje pralėkė prisiminimai apie Redelijų. Šimpanzė. Hey hey, 
we're The Monkeys... * 

Rodės, kad Hubertsonas sapnuoja: rankos, kuriomis ką tik mos- 
tagavo, glebnai nusviro prie šonų. Valandėlę stovėjo sustingęs, pas- 
kui sumirksėjo ir vėl prašneko. 

— Taip. Bet kuriuo atveju... Elenos laiškų ligos istorijoje nėra, 
vis dėlto panašu, kad ji rašydavo Cimermanui gana dažnai. Jis 
atsako, kad namie tavęs neįmanoma slaugyti. Ir nepataria lankyti, 
tai galėtų tave per daug sujaudinti. Be to, tau jos apsilankymas 
būtų visiškai beprasmiškas. Juk tu gaudavai viską, ko reikia: valgyt 
kas keturios valandos ir švarius vystyklus tarp maitinimų... 

Vis dėlto ji buvo atsakinga, norėjau pasakyti. Niekas nebūtų 
draudęs jai ateiti. Turėjo suprasti, kad jai reikia atlikti pareigą, 
galėjo prisiminti, kad esu jos vaikas ir, nepaisant visų sužalojimų, 
žmogus. Bet nebepajėgiau kalbėti, tik užsimerkiau. Tai buvo pra- 
šymas nutilti. Tačiau Hubertsonas netylėjo — ir toliau kalbėjo 
krumpliu barbendamas į palangės marmurą. 

— Taip, tavim gerai pasirūpinta, manė Cimermanas. Elenai ir 
jos vyrui vertėtų užsiplanuoti naują vaiką... 

Jis nusijuokė: 

— Kvailys užmiršo, kad ji našlė! 

Jis nutilo ir iš laikysenos buvo matyti, kad netrukus turės išeiti. 

— Taip, — užbaigė. — Matyt, todėl Margareta tapo įdukra... 


Nuovargis toks stiprus, kad net nejaučiu Hubertsoną tebelai- 
kant mano ranką. Nieko tokio. Jis jau yra laikęs. 


*Ei, ei, mes Beždžionės. (Angl.) 

O aš vis dar vandenyse. Jie žali ir skaidrūs lyg stiklas. Mano 
akys toli įžiūri. Net seserį Margaretą. 

Ji šypsosi sėdėdama sename Klaso automobilyje ir klausosi jo 
balso per automobilio radiją. Niekada Margareta taip nesidžiau- 
gia, kaip važiuodama iš vienos vietos į kitą, važiuodama taip grei- 
tai, kad tariasi, jog niekas jos nepavys. O dabar dar labiau džiau- 
giasi: pirmiausia, kad kilometras po kilometro tolsta nuo Kristi- 
nos — to paiko gegužiuko! — o paskui, kad važiuoja į Norčiopingą 
ir pas Birgitą. Dabar ji tikrai suprato visą reikalą ir ruošiasi atlikti 
dienos gerąjį darbą. Ji tikra skautė, mano jauniausioji sesuo. 

O Birgita jokių gerų darbų kol kas neplanuoja, klepsinčiais ba- 
teliais žingsniuoja Norčiopingo Šiaurine promenada ir mėgina su- 
sigaudyti, kaip jai parsirasti į Motalą. Autobusas atkrinta, bet trau- 
kiniu galėtų pasisekti. Ji ir anksčiau yra slėpusis traukinio tualete, 
ir kur kas didesnius nuotolius... O kol kas norėtų užsitraukti dū- 
mą, tačiau kišenėje vos penkiasdešimt erių. Kaip nusipirkti ciga- 
rečių be pinigų? Ką? Gal kas nors atsakytų? 

Jų orbitos susisiekia, jos pamažu keliauja ta pačia kryptimi. 


Viskas vyksta, kaip reikia. Galiu grimzti į savo vandenis. 


Aš skęstu! 

Vandens pilnas gomurys ir gerklė, jis teka iš pražiotos burnos 
ant kaklo ir krūtinės. Užsikosėju, bet neatsimerkiu, visos jėgos 
sukauptos vienam tikslui. Išsikosėti, įtraukti oro... Gelbėkit, skęstu! 

Kažkas pakelia lovos galvūgalį, ir mano galva staigiai bloškias 
į priekį. 

— O Dievulėli! — pusbalsiu aikteli kažkas. — Aš tik norėjau su- 
girdyti jai trupučiuką sulčių, aš nežinojau... 

— Tu nekalta, — taria Šerstina Pirmoji. — Dabar padėk, palenk 
ją į priekį! 

Mano galva maskatuoja, net nebandau jos sulaikyti. Nes dabar 
žinau, ką praradau, kuo susimokėjau už paskutinį priepuolį. 


Aš nebegaliu ryti. Daugiau niekada nebegalėsiu ryti. 


VYŠNIOS | 
KARALAITĖ 


Duok man ranką, jei noro turi 
Aš ne tas, kuris pasilieka 


Meilės čiulpų ir syvų išžįsti 
Aš juk tasai, kuris ateina ir nueina 


Kelionės kerinti gaida 
Anksti mane tolyn išginė 
Esu tik tas, kuris praeis pro šalį 
Duok man ranką, jei noro turi 
Hjalmar Gullberg 

Margareta nuspaudžia nuorūką. Vos už Kristinos užsiveria du- 
rys, atsilošia į seną kėdę lentelių atkalte ir pasirąžo. Matyt, sau- 
giausia iškart nudengti stalą. Kad jos malonybės iš išgąsčio neiš- 
tiktų širdies smūgis, jei per anksti parėjusi atrastų ant stalo pus- 
ryčių lėkštes. 

Margaretą visada stebino, kad Kristina, taip nuosekliai išmo- 
kusi išsilavinusios buržuazijos likučių tradicijas ir signalus, nesu- 
vokė, jog tvarkymasis nėra itin kotiruojamas. Kas kita kūnas ir 
drabužiai. Nugrandytas kūnas, švarūs drabužiai ir pridergtas bu- 
tas yra iššūkis. Iškuoptos kertės rodo smulkiaburžuazinį pedan- 
tiškumą. Arba dar blogiau: proletarinį menkavertiškumą. Tik kažką 
slepiantis asmuo neapsieina be išties švarios aplinkos. 

Šiuo požiūriu ji pati tikrai geriau už Kristiną perprato gyveni- 
mo stilių, būdingą tai visuomenės klasei, kuriai dabar abi priklau- 
so. Kirunoje jos bute viešpatauja nuolatinis chaosas. Bet jai dėl to 
nei šilta, nei šalta, nes ieškodami nuotykių aplankyti užklysta to- 
kie patys fizikai kaip ir ji, supratingai nusijuokiantys, kai ji teisinasi 
standartine fraze: 

— Entropija didėja. Ypač mano namuose. 

Nors iš tikrųjų ji mielai įsitaisytų kaip Kristina. Malonu, kai 
šviesa smelkiasi pro krištolo skaidrumo langus, kai plačios virtu- 
vės grindlentės nušveistos iki aksominio baltumo, o skudurų ta- 
kas taip švariai išskalbtas, kad įžiūrimas kiekvienas audinio at- 
spalvis. Bet kiek darbo! Be to, greičiausiai Erikas — o ypač jo pa- 
veldėti pingai — yra viena sąlygų, leidžiančių Kristinai taip gyventi. 

Pati Margareta visada būdavo linkusi savo vaikinų per arti neprisi- 
leisti, kad ir su išsipūtusiomis taupyklėmis. Sunkiausia, kad dau- 
guma vyrų jaučiasi esą svarbiausi asmenys ne tik savo pačių, bet ir 
savo moterų gyvenime, o Margareta ne itin norėtų tapti antraeile 
figūra savo pačios istorijoje. 

Dabar ji vis dėlto žvilgtelės į šį bei tą šiuose namuose. Vakar 
vakare bendrajame kambaryje pastebėjo spintą, kuri ją domina. 
Atrodė kaip balta staltiese uždengtas altorėlis su alavo žvakidėmis 
ir sena jaunos apskritaveidės Elenos nuotrauka. Yra pagrindo ma- 
nyti, kad spintoje esama paslapčių. Įdomių paslapčių. 

Margareta nusišluosto į džinsus nuo indų plovimo šlapias ran- 
kas ir atstumia vieną dvivėrių durų pusę. Ši girgžteli. Virtuvė ap- 
šviesta ryto saulės, o čia vis dar pilka prietema. Valandėlę stovi 
kambaryje prie durų ir apsidairiusi iš lėto palinguoja galvą. Dabar 
regi tai, ko nematė vakar. Kristina savo bendrąjį kambarį pavertė 
šventosios Elenos šventykla. Mokančiam skaityti ženklus visur pilna 
jos relikvijų: staltiesėlė su virbaliniais nėriniais, paprasta presuoto 
stiklo vaza vaisiams, stovėjusi ant jos bendrojo kambario stalo, 
rūdžių spalvos penkto dešimtmečio knygos, sudarančios rinkti- 
nius Martino Anderseno Neksės raštus. Jau nekalbant apie ikoną 
ant altoriaus sidabriniais rėmeliais. Pačią nuotrauką. 

Bet Elenai nereikia šventyklų. Ji nebuvo šventoji, tik moteris, 
apdovanota nepaprastu motinystės talentu. Tačiau ji gebėdavo 
ir tokiu balsu atrėžti mergaitėms, kad sukrekėdavo pienas ir nuo 
virtuvės lango apleipusios krisdavo musės. Be to, buvo šykšto- 
ka. Paišybos sąsiuviniai ir kreidelės būdavo per Kalėdas ir gim- 
tadienius dalijama išmalda, o likusį metų laiką tekdavo piešti 
juodu pieštuku ant senų maišelių ir vyniojamojo popieriaus. Bet 
būdavo gerai ir taip. Sunkiau pakęsdavai jos pavydą: tą nuodin- 
gai žalią krislą, blykstelėjusį jos žvilgsnyje porą kartų. Tik dėl 
vieno dalyko. Mokyklos. 

Šis krislas itin išryškėjo Kristinai laukiant atsakymo, ar ją pri- 
ėmė į vidurinę mokyklą; ji buvo dvylikos ir atrodė tarsi laukianti 
mirties nuosprendžio. Kiekvieną rytą, tetai Elenai išėjus pasiimti 
pašto, išblyškusi ir sukandusi dantis trindavosi palei duris. Bėgo 

dienos, ir ji vis labiau traukėsi bei liesėjo. Tarytum ilgas laukimas 
būtų siurbte išsiurbęs visas jos jėgas, rodės, kad netrukus ji nepa- 
jėgs rytą išlipti iš lovos, jei atsakymo neateitų. 

Kai laiškas pagaliau atėjo, teta Elena praplėšė voką dar sode, 
įžengusi pro duris, laikė jį rankoje. 

— Ar pavyko? — sušnabždėjo Kristina. 

Teta Elena rimtai įbedė akis į sieną jai virš galvos. 

— Deja... Nepatekai. 

Kristinos veidas pasidarė pilkas kaip pelenai, rodės, kad ji nu- 
alps. Žengusi keletą žingsnių atatupsta, susmuko ant suoliuko prie 
telefono stalelio. 

— Taip ir žinojau! — šūktelėjo. 

Teta Elena nusijuokusi mostelėjo laišku. 

— Aš tik pajuokavau, turbūt supranti. Žinoma, tave priėmė. Su 
tavo pažymiais. 

Bet Kristina tebesėdėjo ant suoliuko nepajėgdama džiaugtis. 


Dabar, praėjus daug laiko, Margareta supranta, kodėl teta Ele- 
na pavydėjo mokyklos, bet negali su tuo susitaikyti. Mat nors teta 
Elena ir krimtosi, kad pati buvo gimusi laikais, kai tekstilininkės 
pavainikė negalėjo nė svajoti apie vidurinę mokyklą ir pradinių 
klasių mokytojų seminariją, turėjo būti pakankamai subrendusi 
negailėti mergaitėms to, ko pati negavo. 

Pati Kristina šio epizodo nenori prisiminti, ir kai Margareta 
kartą jai priminė, jos balsas per telefoną tapo aštrus ir spigus. 
Melas ir apkalbos! Jei kas nors iš tikrųjų nepagailėjo joms viso, 
kas geriausia, tai teta Elena! Paskui trenkė ragelį ir nutraukė di- 
plomatinius santykius. Margareta lankstėsi ir maivėsi, kol vėl at- 
gavo malonę. 

Margareta išsiviepia. Ar prisiminti tetą Elėną tokią, kokia ji buvo, 
apkalbos? Ar dėl to ją mažiau mylėtum? Ne. Teta Elena visapusiš- 
kai buvo geriausia Margaretos kada nors turėta mama. Nors kon- 
kurencija išties nebuvo pritrenkianti... 

Tetos Elenos altorius iš tikrųjų yra sena 1815 metų valstietiš- 
ka spinta, metai išdažyti iš priekio. Turi triskart pasukti raktą, 

kad atidarytų gremėzdiškas duris, ir kai jos pagaliau prasiveria, 
iš pradžių nusivilia. Spinta apytuštė: vos keletas rūpestingai lip- 
nia juosta apklijuotų plastikinių maišelių viršutinėje lentynoje 
ir rudas popierinis krepšys ant dugno. Ir viskas. Tačiau reikia 
apžiūrėti tai, kas yra. 

Atsisėda ant grindų sukryžiuotomis kojomis ir siekia plasti- 
kinių maišelių. Jau žino, ką juose ras. Tetos Elenos rankdarbius. 
Kristina, matyt, rūpestingai rinkosi per aukcioną, čia nesama 
nė šimtosios dalies tetos Elenos darbų, bet tasai truputėlis yra 
rinktinis. Pirmo maišelio net nedrįsta pražioti bijodama suga- 
dinti įdėtą daiktą: paukščių motyvo laisvus nėrinius, prisegtus 
prie mėlyno aksomo. Margareta nusišypso. Teta Elena vos nu- 
slėpė savo triumfą, kai, jai parodžius šį darbą, kitos Namų ama- 
tų draugijos tetos prašneko apie parodas ir muziejų. Ir iš tikrų- 
jų įspūdingas: tikras inžinerijos menas, daugelio mėnesių kan- 
trių skaičiavimų rezultatas. Rišeljė išsiuvinėtas staltiesėles irgi 
prisimena: kiekvienai jų išsiuvinėti prireikė dviejų mėnesių. Bet 
čia kažkas nepažįstama: languota prijuostėlė su paukščiukų ap- 
vadu ir kryželiu išsiuvinėta monograma. KM. Taigi Kristina Mar- 
tinson. Keista. Neprisimena, kad Kristina būtų kada nors ją už- 
sirišusi. O čia — tik pažiūrėkit! — mažučiai kūdikio marškinėliai 
iš minkščiausio batisto. Šie tikriausiai jos pačios, juk ji vienin- 
telė atsirado pas tetą Eleną dar kūdikystėje... 

Labai atsargiai atplėšusi lipnią juostą, iškrapšto marškinėlius. Prie- 
kinė dalis ne ilgesnė už jos plaštaką. Nejau tikrai pateko pas tetą 
Eleną tokia mažulytė? Kokio dydžio yra keturių mėnesių kūdikis? 

Margareta patiesia ant grindų plastikinį maišelį ir atsargiai iš- 
skleidžia marškinėlius. Jie siūti rankomis: šonai — mašinine siūle, 
palankos — paslėptais dygsneliais, o paraukta apykaklė išsiuvinėta 
baltais siūlais. Tiek darbo įdedama tik į labai laukiamo kūdikio 
drabužėlius. Tai matyti. Kažkas tikrai troško Margaretos. 

— Turbūt angelas pajuto, kokia aš vieniša ir nuliūdusi, — saky- 
davo teta Elena, kai Margareta dar buvo mažytė ir vienintelis vai- 
kas namuose. — Ir apvertė debesį, kad tu nukristum pas mane... 

— Ar pramušiau skylę lubose? — klausdavo Margareta. 

— Tuomet ne, — atsakydavo teta Elena. — Tau užteko proto nu- 
dribti į vyšnią. Radau ten tave vieną dieną, susiruošusi skinti vyšnių. 

— Ar aš jų valgiau? 

— Begales. Juk visada buvai ėdrūnė. Po medžiu buvo daugybė 
kauliukų. Tais metais neišsispaudžiau sulčių, neužteko vyšnių. Bet 
nesukau dėl to galvos, juk tu jas pakeitei. 

Margareta buvo penkerių metų ir ne tokia kvaila, kad nesu- 
prastų, jog jai seka pasaką. Tačiau įsisprausdavo giliau tetai Elenai 
į sterblę ir patenkinta juokdavosi. 


Pliaukšėdama liežuviu, sulanksto marškinėlius per senus sulai- 
dytus lenkimus. Džiaugiasi, kad Kristina juos turi: jos spintoje jie 
saugiai gulės daugybę metų, o kai kada nors ji mirs, tikriausiai jais 
pasirūpins katra nors iš jos mergaičių. Šioje šeimoje taip daroma: 
saugoma, tausojama ir slepiama ateinančioms kartoms. Ir kai ši- 
tas įvairiausių žinomų ir nežinomų dalelių mutulas, šiuo metu 
sudarantis Margaretą Juhanson, vieną dieną išsiskirstys ir pasklis 
šimtuose kitų dalelių mutulų, marškinėliai gulės čia kaip jos bu- 
vimo liudytojai. Ji turės batisto paminklą. 

Et! Ar taip ir sėdės įsijausminusi? Tam nėra laiko, ji turi tvar- 
kingai sudėti plastikinius maišelius ta pačia tvarka. Jei Kristina 
pastebėtų Margaretą iššniukštinėjus jos spintą, ją pagautų įpras- 
tas ledinis ir neatlaidus siutas. O šito Margareta nenori: į valias 
normalaus Kristinos pasipūtimo. 

Margareta šypsodamasi prisitraukia krepšį iš apatinės lentynos, 
bet užtenka tik prie jo prisiliesti, kad šypsena užgestų. Prasklei- 
džia ir dirsteli. Taip. Ranka neklydo. Šiame krepšyje guli studen- 
tiška kepuraitė. Kristinos studentiška kepuraitė. 

Niekada nemanė, kad Kristina norės ją pasilaikyti. 

B eržų šakomis išpuošti automobiliai. Linksmos iškabos. Triukš- 
mas ir šurmulys. 

Margareta stovėjo mokyklos kiemo kamšaty, mėgindama bent 
šiek tiek pamatyti laiptus ir mokyklos duris. Veltui. Buvo per maža 
net pasistiebusi. Gal būtų pavykę, jei būtų avėjusi batus tikrai aukš- 
tais kulniukais, bet, antra vertus, jai nebūtų buvę leista išeiti iš 
namų su tokiais batais. Margota uoliai sekė paauglių madą, o aukšti 
kulneliai buvo visiškai nemadingi. Tik Dooorisės dabar juos ne- 
šiojo. O Dooorise tu, Magute, greičiausiai nenori būti? 

Ne. Ji nenorėjo būti Dorise. Ir jai dažniausiai patikdavo Mar- 
gotos nupirkti drabužiai: trumpi sijonėliai ir žemakulniai bateliai, 
balti aulinukai ir suknelės optiniais raštais. O jei nepatikdavo, vis 
tiek jais rengdavosi. Buvo patyrusi, kad taip ramiausia. 

Šiandien avėjo baltus aulinukus, iškirptus ties pirštais, ir visiš- 
kai tiesią oranžinę mini suknytę. Atrodė dieeviškai! Stačiai nuo- 
ostabiai! Vaikinai kris prieš ją kaip epušės lapai... Margareta 
prunkštelėjo. Ją baisiai erzino, kad Margota visą laiką painiojo 
palyginimus, kad tvirtino saulę žeriant spindulius kaip iš kibiro, 
kad grindys esančios slidžios kaip gyvatė. 

Bet nėr ko kreipti dėmesio. Dabar jos niekas nevaržys daug va- 
landų, Margota tiesiog nusiviltų, jei ji per anksti pareitų. Jai davė 
net penkiasdešimties kronų banknotą gėlėms — nupirk visoms bai- 
giamųjų klasių draugėms, Magute! Nepamiršk nė pačios prasčiau- 
sios abiturientės! — ir Margota tikėjosi, jog šita investicija Margare- 
tą ves iš vieno būsimųjų studentų pobūvio į kitą iki pat vidurnakčio. 

Iš tikrųjų Margareta buvo nusprendusi pagerbti tik vieną abi- 
turientę. Kristiną. Tai buvo savotiška atgaila: ją senokai graužė 
sąžinė dėl sesers. Atkakusios į Norčiopingą, jos nė karto nesusiti- 
ko laisvalaikiu, tik retkarčiais sustodavo mokyklos koridoriuje ir 
greitai persimesdavo naujienomis apie tetą Eleną. Kristina kartą 
buvo susitikusi Hubertsoną prie lazareto, o pati Margareta vog- 
čiomis jam skambindavo kas mėnesį. Apie tai jos pasikalbėdavo. 
Bet apie save ir tai, kas atsitiko Birgitai, niekada neužsimindavo: 
laikėsi tylaus susitarimo. 

Kristina neatrodė sveikai. Paskutiniais metais nė vienos dienos 
neatrodė sveikai. Išblyškusi kaip šmėkla ir su juodais ratilais po 
akimis stovėdavo mokyklos kiemo užkampyje ir kaldavo kiekvieną 
mielą pertrauką. Pati Margareta laikydavosi rūkalių langelyje, am- 
žinai juokdamasi, plepėdama ir flirtuodama. Kartais greitai dirste- 
lėdavo Kristinos pusėn, tačiau Kristina niekada neatsakydavo žvilgs- 
niu. Tarsi nepastebėtų, kad už knygų esama pasaulio, nežinotų, 
kad stovi mokyklos kieme, pilname galimų nuotykių. Antra vertus, 
juk ir pas tetą Eleną, regis, gyveno savame pasaulyje. Ji niekada 
neidavo iš sodo ir neieškodavo kitų žaidimų vietų, kaip Birgita su 
Margareta, niekada nenorėdavo kartu vasarą patraukti išsimaudyt į 
Varamoną arba žiemą su Margareta užsukt į biblioteką ar „Ereliu- 
kus“ ir niekada neturėjo geriausios draugės, kaip kitos mergaitės. 
Tik sėdėdavo nepakildama iš vietos nelyginant mažesnė ir blyškes- 
nė tetos Elenos kopija, įknibusi į nėrimą ar siuvinėjimą. Tetai Ele- 
nai turėjo gerokai nusibosti jos sekiojimas iš paskos metų metus... 

Bet dabar Margareta vis dėlto pasveikins Kristiną, išlaikiusią 
brandos egzaminą. Nupirko tris geltonas rožes, kurias pakabins 
jai ant kaklo, ir rinktinių Karinos Bojė eilėraščių knygą, kurią iš- 
kilmingai įteiks per pobūvį. Gerai nežinojo, kur Kristina su savo 
mama gyvena ir kaip ten nusigauti, bet juk galės pasiklausti užka- 
binusi gėles... 

Kažin, kur jos mama? Margareta apsidairė. Be jokios abejonės, 
atpažins tą raganą, jos apsilankymas pas tetą Eleną padarė neiš- 
dildomą įspūdį. Bet mokyklos kiemas buvo taip prisigrūdęs žmo- 
nių, kad jos negalėjai pamatyti. 

Minia sukruto: štai jie ateina! Tolumoje pasigirdo spigūs bal- 
sai, traukiantys studentų dainą, prie jų prisiderino vienišas trimi- 
tas ir kartu sugrojo keletą taktų, kol daina virto džiūgavimo šauks- 
mais. Abiturientai išgriuvo į mokyklos kiemą, minia prasiskyrė ir 
leido jiems iškilmingai pražygiuoti. 

Margareta visada užsikrėsdavo entuziazmu ir dabar, ūmiai atsi- 
radusi pulko priekyje, abiem kojom šokinėjo iš susižavėjimo. Ko- 
kia buvo kvaila, kad nenupirko gėlių ir kitiems! Juk ten žengė 
didžiaausis Andersas, vis dėlto reikėtų jį apkabinti. O štai ten Lai- 
fas! Ir Karina, apsitaisiusi neregėtai valyvais studentiškais drabu- 
žiais! Bučkis, bučkis, ei, ei, sveikinu, sveikinu! 

Buvo suprakaitavusi ir įraudusiais skruostais, kai po valandėlės 
išsivadavo iš liesų, bet atkaklių Anderso rankų ir apsižvalgė. O kur 
Kristina? Ar jau nuvažiavo kokiu nors automobiliu su į buferius 
prikaišiotomis beržų šakomis? 

Bet ne, ji ten! Juk tikriausiai ten, mokyklos kiemu, ryžtingai žengia 
Kristina? Kietai susičiaupusi ir išblyškusi, kaip visada, nors ne visai į 
save panaši. Prisidengusi veidą kaire ranka tarsi skydu, įremdavo baugiai 
svetimiems žmonėms delną į nugarą ir praskirdavo juos, spraudėsi 
tarp išdidžių motinų ir džiūgaujančių studentais tapusių sūnelių ir, 
baksnodama alkūne senai moteriai į nugarą, stūmė ją šalin. 

Kas jai? Nejau pasimaišė protas? 

— Kristina! — sušuko Margareta ir ėmė brautis prie jos. — Svei- 
kinu, Kristina! Sveikinu! 

Kristina akimirką stabtelėjo ir nuleido rankas, bet paskui vėl 
pradėjo eiti. Jau buvo bemaž ant šaligatvio, kai Margareta paga- 
liau ją prisivijo. 

— Palauk, Kristina! Palauk! 

Kristina atsigręžė ir įbedė į ją nieko nematančias pilkas akis, 
paskui sumirksėjo ir vėl atvirto savimi. Margareta užkabino jai ant 
kaklo savo gėles, jos tabalavo vienišos virš baltos sintetinės palai- 
dinukės, kokių galima nusipirkti už devynias kronas ir devynias- 
dešimt erių „Hennes“ parduotuvėje. Tiesus baltas sijonas, iš visa 
ko sprendžiant, buvo tos pačios kainų klasės. Batai — pora senų 
kurpių, veikiausiai baltai nudažytų tos dienos garbei. Maskuotė 

ne itin pavyko: dažai ant senų raukšlių sutrūkinėjo atidengdami 
odą. Rudą. Kristina akimis palydėjo jos žvilgsnį, akimirką abi žiurk- 
sojo į trūkius. Margareta sumišo. 

— Sveikinu, — ištarė ir pakėlė akis. — Ir linkiu laimės. 

— Ačiū, — padėkojo Kristina. 

— Kur rengi pobūvį? 

Kristina nusijuokė, tai nuskambėjo lyg koks sausas kostelėjimas, 
tačiau jai nespėjus atsakyti, šalia jų išdygo putni maža moterytė. 

— Kristina! Štai kur tu! Sveikinu, vaikeli! 

Kristinos skruostai staiga nusidažė, ji tūptelėjo ir gracingai pa- 
lenkė galvą, kad moteris galėtų užkabinti jai ant kaklo puokštę. 
Pakalnučių. 

— Kur tavo mama, drauguže? Norėčiau ją pasveikinti. Ji turi 
didžiuotis tavimi tokią dieną... 

Kristina vėl tūptelėjo. 

— Ji negalėjo ateiti, sesele Elze. Šiąnakt susirgo. 

Putni moterytė stvėrėsi už burnos. 

— Vaje, kaip nepasisekė! Kaip tik šiandien. Tikiuosi, nieko rimto? 

Kristina vėl tūptelėjo, ji, regis, tūptelėdavo kiekvieną kartą, 
kreipdamasi į šią moterį. 

— Ne, manau, kad ne. Bet ji labai karščiavo. Vakar vakare buvo 
41,2 laipsnio. Tad, deja, turėjome atsisakyti mano pobūvio... 

Seselė Elzė suraukė kaktą. 

— 41,2? Hmm. Jei karštis nekris, turėtum iškviesti gydytoją. 

Kristina dar sykį tūptelėjo. 

— Iškviesiu. Ir labai ačiū už dėmesį. 

Seselė Elzė paplekšnojo jai per skruostą. 

— Nėra už ką dėkoti, vaikeli. Taip smagu, kad vis dar esama 
tikrų mergaičių. 

Kristina pradėjo eiti, vos tik seselė Elzė dingo iš akiračio. Mar- 
gareta nuskubėjo iš paskos. 

— Kaip gaila, kad tavo mama susirgo, Kristina. Ar tau reikia 
pareiti namo, gal galėtume kur nors išgerti kavos, aš turiu pinigų, 
galėčiau pavaišinti... 


— Ji neserga. 

— Ką? 

— Astrida neserga, ji darbe. Aš tik taip pasakiau. 

— Tai rengsi pobūvį? 

— Ne, nerengsiu. 

Ji žirgliojo plačiais žingsniais, Margareta bėgo pustekinė, kad 
suspėtų. 

— "Tai gal tuomet išmauktume kavos? Atšvęstume? 

— Ne. Neišeis. 

— Kodėl? 

— Man neužteks laiko. Turiu spėti į traukinį. 

Ji pasuko už kampo ir pasileido Karalienės gatve. Margaretai 
pro iškirptus aulinukų galus lindo pirštai, prieš eidama toliau ji 
turėjo įsirėmusi į namo sieną vėl atstumti pėdas. Kai ji pati pasu- 
ko už kampo, Kristina jau buvo nuskuodusi pusę kvartalo, jai iš- 
ties reikėjo bėgte bėgti norint pasivyti. Pirštai vėl išlindo. 

— Palauk! — sušuko pridususi. — Kokį traukinį? Kur važiuosi? 

— Į Vadsteną, — atsakė Kristina. — Įsidarbinau vasarai tetos Ele- 


nos ligoninėje. 


Kristina, matyt, viską buvo susiruošusi dar rytą. Jos lagaminas 
stovėjo parengtas stoties saugojimo kameroje, bilietas saugiai gu- 
lėjo užtrauktuku užtraukiamame piniginės skyrelyje. Atsiėmusi la- 
gaminą, ji tarytum aprimo, įsikišo jį tarp kojų ir metė žvilgsnį į 
stoties laikrodį. 

— Pasiankstinome, — pasakė. — Traukinys išeis tik po pusvalandžio. 

Vis dėlto tuoj pat panoro eiti į peroną. Pastvėrusi lagaminą, 
susiraukė, bet Margaretai neleido jo nešti, tik perėmė į kitą ran- 
ką. Jos atsisėdo ant suolo ir įsispitrėjo į tuščius bėgius. 

— Laisva, — pasakė Kristina. 

— Ką? 

— Et, nieko... 

— Kur tu gyvensi? Ar ligoninėje? 

Kristina nusijuokė. 

— Ne, gyvensiu pas vienuoles, jų svečių namuose. Baisiai pigu. 


O jei padedi ruoštis virtuvėje, nuoma dar sumažinama... 

Margareta sudvejojo: 

— Ar pradėjai tikėti? 

Kristina vėl nusijuokė, išėjusi į peroną ji tarytum pagyvėjo. 

— Ne, nepradėjau. Bet man reikia trupučiuko tylos ir ramybės. 
O tai turėtum rasti vienuolyne. 

— Ką sako tavo mama? 

— Astrida? Jai niekas nieko nesakė. 

— Nejau ji nežino, kur tu susirengei? O jei ims tavęs ieškoti, juk 
esi nepilnametė? 

Kristina gūžtelėjo. 

— Vargu. Tuomet turėtų kreiptis į policiją, o to daryti nedrįs. 
Beje, tikriausiai tik džiaugsis manęs nusikračiusi. 

— Manai? 

— Taip, — atsakė Kristina. — Gal įsitaisys katę mano vieton. Ir 
išsuks ją centrifuga. 

Margaretos mintys ėmė klaidžioti, ji pasilenkė ir pažvelgė į ko- 
jų pirštus, aulinukų baltos odos fone jie švietė rausvi kaip parše- 
liai. Atrodė idiotiška. Idiotiški batai. 

— Ar tau buvo taip blogai? — galiausiai paklausė. 

— Taip, — atsakė Kristina. — Labai blogai. 


Ji stovėjo perone, kol nuvažiavo traukinys. Kristina plazdan- 
čiais plaukais kyšojo pro kupė langą, mojuodama studentiška ke- 
puraite, susyk apsvaigusi lyg nuo šampano. Margareta šaltokai mo- 
javo atgal. Po oda krebždėjo nerimo vabzdžiai, aštriažiauniai plė- 
viasparniai rausėsi landas pilvo duobutėje, riebios musės bėginėjo 
rankomis aukštyn ir žemyn, vorai iš viso kūno ropojo rinkdamiesi 
gerklose. Buvo sunku kvėpuoti. 

Įėjusi į laukiamąją salę, bilietų kasoje išsikeitė kroną į keturis 
dvidešimtpenkiaerius. Valandėlę palaukė, kol atsilaisvins telefono 
būdelė, ir priėjus jos eilei iš įtampos tapo tokia nerangi, kad vos 
įkišo monetą į plyšį. 

Atsiliepė moteris. Suaugusi moteris. Margareta nutaisė kuo vai- 


kiškesnį balsą: 

— Labą dieną, aš vardu Margareta Juhanson. Lankau IIb realinę 
klasę. Ar galėčiau pasikalbėti su mokytoju Andrė? 

— Valandėlę! — Moteris uždengė ranka ragelį ir garsiai šūktelė- 
jo: — Bertiiili! Telefonas! Mokinė! 

Jis tuoj pat priėjo, balsas suskambo nekantrokai. 

— Alio! 

— Tai aš. 

Jis įkvėpė ir nuleido balsą: 

— Ar išprotėjai!? Kodėl čia skambini? 

— Brangusis, — sušnabždėjo Margareta, spoksodama į perfo- 
ruotą masonito sieną priešais, pakrapštė mažyliu jau ir taip iš- 
draskytą skylę. — Nepyk! Aš tik labai tavęs pasiilgau... Ar negalė- 
tume šįvakar susitikti? 


Grįždama namo, tuoj po vidurnakčio, pamatė draugelį iš 
Stokholmo. Susitiko jį Anderso namuose, ne, geriau pas Ras- 
musą, nes Margota nežinojo, kas jis per vienas... Draugelis bu- 
vo vardu Peteris ir atrodė per didelis šaunuolis, kad tikrai galė- 
tum pasitikėti. Blondinas Bitlų kirpčiukais. Mėlynakis ir įde- 
gęs. Žaidžia tenisą. Tėtušis turi automobilių firmą, o jis pats 
ketina tapti advokatu. Zodiako ženklas — Skorpionas. Mėgsta- 
miausia spalva mėlyna. 

Margota jį bemat pripažino sėdėdama ant išpampusios ben- 
drojo kambario sofos, ant korseto užsivilkusi rožinį chalatėlį ir 
galvą apsivyniojusi visiškai to paties atspalvio frotiniu rankšluosčiu. 

— Ar jis tave pabučiavo? — paklausė ir uždėjo putnią rankytę 
ant Margaretos plaštakos. Margareta vos susilaikė neatitraukusi 
rankos. 

— Ne. Žinoma, jis mėgino, bet aš pasakiau „ne“. Tačiau leidau 
pabučiuoti į skruostą... 

— Gerai, — pagyrė Margota. — Nereikia per lengvai atsiduoti. Ar 
ir vėl susitiksit? 

Margareta linktelėjo galvą ir nusišypsojo. 

— Mmm. Rytoj vakare einame į kiną. O po pietų pažadėjau 
aprodyti miestą. 

Margota pakėlė pečius ir susižavėjusi suulbo: 

— Nuostabu! Kaip apsirengsi? 

Margareta širdyje atsiduso, jautėsi pavargusi ir sutrikusi, be to, 
maudė papilvę, bet kas iš to. Už maistą ir kambarį vis tiek reikia 
susimokėti. 

— Nežinau, — atsakė pakreipusi galvą. — Maniau, kad padėsi 
išsirinkti. 

Margota sukikeno. 

— Dabar? 

Margareta linktelėjo. 

Jos tyliai užsliūkino laiptais, Margareta — nusitvėrusi baltuo- 
sius aulinukus, Margota rožinėmis frotinėmis šlepetėmis. Kiek iš 
tikrųjų ji turi frotinių šlepečių? Rožines, žydras, turkio spalvos, 
raudonas... Ir prie kiekvienos poros priderintas chalatas. Svarbu 
suderinti. Žmonės, nemokantys derinti, nestilingi. 

Margaretos kambarys buvo gerai suderintas. Kartais jai rody- 
davosi, kad ji pati tik aksesuaras, kambario interjerą užbaigianti 
detalė. Mergaitės kambariui reikia mergaitės. Margota Londo- 
ne nupirko apmušalus, užuolaidas ir užtiesalus dar metai iki Mar- 
garetai atsirandant namuose. Tiesiog negalėjusi atsilaikyti! Tik 
pamanyk: tos pačios rožės ant sienų kaip ant užuolaidų ir užtie- 
salų. Tokių dalykų galima atrasti tik Londone, o ne šioje nuobo- 
džioje socialistinėje šalyje. Margota visą gyvenimą troško duk- 
ters, meilutės paaugliukės, kuri gyventų kambaryje gėlėtais ap- 
mušalais, ir pamačiusi šiuos apmušalus išsyk suprato, kad atėjo 
laikas. Viskas įvyko neregėtai lanksčiai. Juk vaikų globos komi- 
sijos tarnautojai užteko mesti vienintelį žvilgsnį į vilą, kad su- 
prastų, jog tai idealūs namai įvaikiui. Tikra svajonė bet kokiai 
mergaitei. Tačiau, žinoma, įsimaišė ir aukštesnės jėgos. Visi žmo- 
nės turi angelą sargą, o Margotos buvo ypač veiklus. Vardu As- 
toras, ar ji nesakiusi? 

Jos pasiekė viršutinį prieškambarį. Vienodas narnesys, girdėję- 
sis lipant laiptais, staiga nutilo. Margota apmirė. 

— Š888! — sušnypštė prisidėjusi pirštą prie lūpų. Sekundę jos stovė- 
jo nuščiuvusios, kol vėl išgirdo Henrio knarkimą. Margota sukikeno. 

— Maniau, kad prabus... O juk šito nenorime. 

Margareta nusišypsojo ir papurtė galvą. 

— Kartais mes, mergaitės, norime pabūti vienos, — tarė Margo- 
ta, darydama Margaretos kambario duris. 

— Dabar, mergyte, pažiūrėsim, ką galime rasti tavo drabužinėje... 


Jos ieškojo pusvalandį, tačiau nesėkmingai. Margareta vilkosi 
suknelę po suknelės ir apsisukdavo prieš veidrodį. Margota, pasi- 
rėmusi galvą ranka, atrodė vis labiau susirūpinusi. 

— Ne, — pareiškė. — Netinka. Turėsime rytoj anksti atsikelti ir eiti 
į miestą... Mačiau baisiai mielą geltoną ir žalią suknytę tame nauja- 
me butike Karalienės gatvėje. Butike? Butike? Ar taip tariama? 

Margareta linktelėjo ir nusišypsojo, atsikalbinėjimus derėjo pa- 
barstyti cukrumi. 

— Bet iš ryto man pamokos... 

— Ee, — numykė Margota, numodama ranka. — Parašysiu rašte- 
lį. Ir ilgai neužtruksim, į likusias pamokas galėsi nueiti. 

— Bet rytoj mokomės tik pusę dienos. Juk šeštadienis. 

— Menkniekis. Tu per daug rimtai žiūri, mergaitei iš tikrųjų 
nereikia jokios abitūros. Ir nesakyk Peteriui, kad pasirinkai reali- 
nę kryptų, nes išgąsdinsi. Berniukams ne itin patinka pernelyg 
protingos mergaitės, juk sakiau tau ne vieną sykį. 

Margaretai nespėjus atsakyti, atsidarė durys ir prieškambaryje 
pasirodė Henris dryžuota senio pižama. Kelnės pūpsojo nuo stip- 
rios erekcijos. 

— Ar ateini, Margita? 

Margota suirzusi atsistojo. 

— Aš vardu Margota. Margota, o ne Margita! Kaip tu negali 
išmokti... 

Metė greitą žvilgsnį į savo atspindį veidrodyje, apsilaižė lūpas ir 
pasiruošė paklusti. 


Sparčiai išsivaliusi dantis, Margareta iš vonios į savo kambarį 
nuskubėjo rankomis spausdama ausis. Nepadėjo: Henris buvo pra- 


tęs mylėtis garsiai. Galvon veržėsi jo dejonės. 

Dabar žinojo, kad neužtenka ausų užsikimšti vata, Henrio krio- 
kimą užslopindavo tik užlenkusi lezgelius ir primygusi smiliais. 
Bet tuomet apsisaugodavo, tuomet galėdavo įsirangyti lovon ir 
manyti, kad namuose nieko ypatingo nevyksta. 

Bėda, kad šitaip gulėdama ji neužmigdavo. Tetos Elenos na- 
muose visada gulėdavo imperatoriška poza: aukštielninka, už gal- 
vos užmetusi vieną ranką. Tuomet užmigdavo per porą minučių, 
dabar ilgai nesudėdavo bluosto. Negerai. Ji labiau mėgo savo sap- 
nus nei mintis, bet būdraudama nesusilaikydavo nemąsčiusi. Naktis 
iš nakties stodavo prieš savo pačios teismą. Kas yra Margareta 
Juhanson? Kas ji tokia? Žmogysta, turinti gėdingų paslapčių. In- 
trigantė. Melagė. Veidmainė. 

Tačiau ji nematė pasirinkimo: tiesiog žinojo, kad nemeluoda- 
ma šiuose namuose neišgyventų. Jei pradėtų sakyti tiesą, jai baig- 
tųsi taip, kaip tam įkyriam pudeliui, pernai Margotos nuneštam 
užmigdyti. Nors Margota tikriausiai neatiduotų jos veterinarui — 
būtų visiškai nestilinga, — tačiau garantuotai ją išsiųstų. Ir vien 
Dievui žinoti, pas kokius naujus įtėvius ji pakliūtų. Jau nekalbant 
apie naują mokyklą. 

Juk iš tikrųjų Margota jai nebuvo atgrasi. Kartais ant jos supyk- 
davo, bet dažniausiai tik gailėdavosi. Atrodydavo kiek apgailėti- 
nai, kepėstuojanti amžinai suderintais, bet nuolatos vienodai pras- 
tai gulinčiais drabužiais. Ji niekada nerodydavo savo pačios plau- 
kų: jei nebūdavo užsimovusi kurio nors iš sintetinių perukų — 
apsivyniodavo galvą frotiniu rankšluosčiu. Bet plika, regis, nebu- 
vo, kartais iš turbano išlįsdavo keletas plonų kuokštelių. Tikriau- 
siai tik nenorėjo rodyti savo plaukų, kaip ir kūno. Visada dėvėda- 
vo korsetą, net po maudymosi chalatėliu, kai apsimesdavo minkšta 
moteryte, tingiai išsitiesusia ant sofos po putų vonios. Pernai va- 
sarą ji vaikščiodavo su peruku, korsetu ir nailono kojinėmis net 
per trisdešimties laipsnių karštį. Kaip tik tada Margareta suprato, 
kad ji gėdijasi. Kitaip jai nereikėtų taip dangstytis. 

Teta Elena nieko neslėpė ir vasarą niekada nenešiodavo koji- 
nių. Atsisėsdavo sode ir ištiesdavo kojas prieš saulę nesijaudinda- 


ma, kad balta oda išmarginta mėlynomis venų linijomis. Bet apie 

tai Margareta negalvodavo, niekada negalvodavo apie tetą Eleną, 
likusi viena. Mokykloje arba sėdėdama kavinukėje su kitomis kla- 
sės mergaitėmis kartais pagalvodavo, bet niekada likusi viena. Kas 
dėl to kaltas? Kodėl taip atsitiko? Šito irgi nesvarstydavo. 

Margotai nepatikdavo, kai ji prašnekdavo apie tetą Eleną. Daž- 
niausiai Margareta negalėdavo išsiduoti esanti įvaikinta, Margota 
norėdavo žaisti, kad jos iš tikrųjų yra motina ir duktė. Iš pradžių ji 
norėjo, kad Margareta ją vadintų „mamute“, bet pastebėjusi, kaip 
nenatūraliai šis žodis skamba Margaretos lūpose, liovėsi reikalau- 
ti. Pasitenkino „Margota“. „Savaitės reviu“ buvo skaičiusi, kad 
daugelis šiuolaikiškų tėvų leidžią vaikams vadinti juos vardais. O 
gal „Moteryje“. Arba „Moterų pasaulyje“. 

Savaitraščiai buvo vieninteliai Margotos draugai. Su jais ji leis- 
davo dienas Margaretai išėjus į mokyklą, o Henriui į firmą. Per 
pietus iš jos žodyno suprasdavai, koks žurnalas atėjo tą dieną. Jei 
„Švedų moterų žurnalas“, dažniausiai kartodavosi „žavinga“, jei 
„Moterų pasaulis“, viskas būdavo „prašmatnu“. Namuose atsira- 
dus Margaretai, ji ėmė prenumeruoti ir „Iliustruotą žurnalą“ bei 
„Savaitės reviu“, taigi daugelį mėnesių pasaulis būdavo tai „neap- 
sakomai akiplėšiškas“, tai „baisiai šaunus“. 

Henris nematė nieko bloga, kad jo žmona gyvena svajonių pasau- 
lyje. Kartais pakratęs galvą pareikšdavo, kad ji kvaiša, bet dažniausiai 
nekreipdavo dėmesio. Kai ji pareikalaudavo kelių šimtinių — ką da- 
rydavo kone kasdien, — atsegdavo piniginę ir linksmai burbtelėdavo 
apie moterėles ir jų beprotybes. Margareta įtarė, kad ir ją pačią Hen- 
ris laiko viena iš Margotos beprotybių: brangia naujiems kailiniams 
ar originaliam kilimui prilygstančia užgaida, kažkokiu daiktu žmonai 
sudominti, kad ši per daug neišdyktų. Jis pats Margareta nė trupu- 
čiuko nesidomėjo, nė sekundės nebuvo jai įtėviu, vos ne vos pasisvei- 
kindavo. Juk galvodavo apie firmą, įmonę, kurią nuo paprastų stalių 
dirbtuvių iškėlė iki daugiau nei tris šimtus darbuotojų turinčio baldų 
fabriko. Žinoma, galėjo išlaikyti kvaištelėjusią žmoną ir išlepintą įduk- 
rą, bet iš tikrųjų neturėjo laiko jomis domėtis. Išskyrus naktį, be 
abejo, kai iš Margitos, arba Margotos, kaip ši kvanka nūnai save vadi- 
na, — buvo tikimasi dalyko, kurį tik vieną moterys gerai išmano. 

Ne. Šiuose namuose negalėjai išvengti melo. Margota už butą 
reikalavo pasitikėjimo, bet tik tam tikro. Margaretos užduotis buvo 
savaitraščių pasaulį paversti tikrove, užtat jai reikėjo prasimanyti 
idealių kavalierių ir apydorių meilės nuotykių. Ir, aišku, čia glū- 
dėjo savotiškas Dievo teisingumas, logiška bausmė. Plepė turėjo 
išmokti tylėti, nebegalėjo taukšti, kas tik užeina ant seilės. 

Ėmė šį bei tą nutuokti apie pasaulį, ko anksčiau visai neišma- 
nė. Pavyzdžiui, kad viskas turi kainą ir kad niekas nedalijama vel- 
tui. Todėl dar bent metus, iki brandos egzamino, turėjo vaizduoti 
žaislą ir rengiamą lėlę. Jei įstengs šį egzaminą išlaikyti, nes pažy- 
miais negalėjo itin girtis. Margota jaudinosi be reikalo, Margare- 
tos mokslo pasiekimai neatbaidytų jaunikių. 

Bet iš tikrųjų ji netroško jokių jaunikių. Net nenorėjo drau- 
gauti su berniukais. Kiekvieną berniuką mokyklos kieme gaubda- 
vo slogus kūno ir geidulingumo kvapas, ir šis kvapas ją gąsdino. 
Tačiau nelengvai prieš juos atsilaikydavo. Per pertraukas stovėda- 
ma rūkalių langelyje, uoliai koketuodavo, svaidydavo į visas puses 
žybsinčius žvilgsnius ir gyvas replikas, bet jei kuris nors berniukas 
ją pačiupdavo, vikriai išslysdavo jam iš rankų. Ji norėjo kažko ki- 
to. Vyro. Milžiniško vyro, galinčio užtemdyti pusę dangaus... 

Atsargiai atitraukė vieną smilių nuo ausies lezgelio. Ar jau vis- 
kas? Taip. Dabar Henris vėl knarkė, dabar ji galėjo atvirsti ant 
nugaros ir ištiesti už galvos ranką. 

Judesys priminė skausmą papilvėje. Ji atsiduso: nieko negauni 
už dyką. O šitai yra vyro kaina. Milžiniško vyro, galinčio užtemdy- 
ti pusę dangaus. 


Andrė. Taip jį vadino, nors iš tikrųjų tai buvo jo pavardė. Ne- 
prisivertė vadinti jo Bertiliu, vardu, tinkamu kalikams ir banki- 
ninkams, bet neįmanomu meilužiui. 

O jis buvo jos meilužis. Ji buvo septyniolikmetė, turinti tikrą 
meilužį. 

Gerai nežinojo, ar dėl to gėdijasi, ar didžiuojasi. Liežuvaudama 
su draugėmis kokioje nors kavinukėje, staiga apie jį pagalvodavo ir 
akys pritvinkdavo ašarų nuo pažeminimo — senis! Viešpatie, ji iš 
tikrųjų susidėjo su seniu! — tačiau susitikus jį mokyklos koridoriu- 

je, kraujas plūstelėdavo į skruostus ir turėdavo slėpti savo triumfą. 
Ten eina mano meilužis! Tai žino jis ir aš, bet niekas kitas pasaulyje. 

Tačiau buvo puiku, kad jis dėsto kitose klasėse. Tik vieną sykį — 
jai tik atkakus į Norčiopingą — jis užšoko į jos klasę kaip pavaduo- 
tojas. Tuomet viskas ir prasidėjo, tą akimirką, kai nutrenkęs ap- 
trintą seną portfelį ant mokytojo stalo, pareiškė: 

— Sveiki, vaikėzai. Sėskit ir nekelkit triukšmo. 

Kėdės subrūžavo į grindis, nuotaika klasėje ūmiai nušvito šyp- 
senomis ir daugybe vilčių. Andrė. Juk žinoma, koks jis. 

— Nauja mokinė? — paklausė ir pasižiūrėjo į sąrašą. — Margare- 
ta Juhanson. Kur tu? 

Ji kilstelėjo ranką, jis atsistojo ir nutimpino tarp suolų, rankas 
giliai susikišęs į flanelinių kelnių kišenes. Buvo aukštas ir stiprus, 
tamsiais storais plaukais. Iruputėlį panašus į tą amerikoną akto- 
rių, kuo jis ten vardu... Diną Martiną. Žinoma. Hubertsonas irgi 
šiek tiek priminė Diną Martiną. 

— Iš Motalos? Ar Motaloje nusimanoma apie geografiją? 

Klasė sukikeno. Margaretai patiko, kikenimas buvo draugiškas 
ir rodantis susidomėjimą. Ji nusišypsojo. 

— O kaipgi. Ir nemažai. 

Jis atsisėdo ant jos suolo krašto, šlaunim vos per centimetrą 
nesiekdamas jos rankos. 

— Sakai. Tuomet turbūt gali išvardyti Halando upes. 

Klasė nusikvatojo. Margareta atitraukė ranką ir greitai pakar- 
tojo mintyse seną pradinės mokyklos balzgynę: Laga vi, ūta ni. * 

— Laganas, Viskanas, Etranas, Niskanas... 

Nusirito griausmingas juokas. Margareta sumirksėjo ir susvy- 
ravo. Ar tikrai taip linksma? Andrė šypsodamas palaukė jos suole, 
kol nurimo paskutinis kiknojimas. 

— Labai gerai, — pagyrė stodamasis. — Ypač Niskanas**. 

— O! — šūktelėjo Margareta, pliaukštelėdama ranka sau per 
burną. 


* Gaminame mes, valgote jūs. (Šved.) 


** Turėjo būti Nisanas (vert. past. ). 


250  MAJGULL AXELSSON 


Nuo tos dienos jis visada nusišypsodavo pamatęs ją prašmė- 
žuojant koridoriuje. Ir Margareta jam nusišypsodavo, bet kaskart 
vis greičiau ir droviau. Tas žybsnis jo akyse... Tvirčiau prisispau- 
dusi knygas prie krūtinės, paskubėdavo dingti iš akiračio. 

— Ko paraudai? — klausdavo suolo draugė, jai įžengus į klasę. 

— Paraudau? Ar aš? 

— Ėė! Neapsimetinėk... 

Svajojo apie jį visas vasaros atostogas, svajojo taip karštai, kad 
galiausiai pradėjo net naktimis sapnuoti. Bet sapnai būdavo keis- 
ti. Kasnakt jie grumdavosi mokyklos kieme švokšdami ir dūsuo- 
dami, aikčiodami ir dejuodami. 

Bet ji visai nenorėjo grumtis su Andrė. Norėjo tik, kad jis ją 
pabučiuotų. 


Jis budėjo per pirmuosius rudens semestro šokius. Ji buvo iš- 
rinkta į mokinių tarybą. Visiškai natūralu, kad jie tą vakarą keletą 
kartų pasišnekėjo, taip, jis net sugriebė jai už riešo, einančiai kaž- 
kur kitur. Ir kai ją išvedė, tai galima buvo laikyti savotišku manda- 
gumu, parodytu mokinių tarybai: šokis su viena iš šeimininkių. 
Jei tai nebuvo pokštas, viena įprastinių Andrė intermedijų. Nes 
kai jis apkabino ją per liemenį, per visą gimnastikos salę perlėkė 
šypsena: žiū! Andrė šoka su Margareta! 

Jis laikė ją tolokai, nespaudė ir.neglamžė, kaip berniukai, bet 
tvirta ranka nuvedė per šokių aikštelę, neatitraukdamas žvilgsnio 
nuo jos akių. Jo akys susiaurėjo, kai jos pilvas nejučiom prisilietė 
prie jo papilvės, jis praskyrė lūpas ir blykstelėjo dantimis. Marga- 
retai patiko, kad jis į ją žiūri, kad tvirtai laiko žvilgsniu, bet iš 
tikrųjų jos dėmesį labiau traukė jo plaštakos, kairė, susipynusi su 
jos pačios, dešinė, išskėsta jai ant nugaros. Jos išties buvo milži- 
niškos: rodės, kad ji visa sutilptų jo delne, kad galėtų ten susigūžti 
ir užmigti. Ji troško, kad jam kiltų noras ją pakelti, nusinešti di- 
delėmis plaštakomis, prisispausti ir apsukti ratu. 

Jis padėkojo jai už šokį vos palytėdamas skruostu jai skruostą, 
nusmelkta prisilietimo ji išsiblaškė ir neišgirdo, ką jis sukuždėjo. 

— Atsiprašau, — pasakė nežiūrėdama į jį, tik spoksodama sau į 
ranką. Plaukai buvo pasistoję. Lyg ją krėstų šaltis. 


DVIDEŠIMTO AMŽIAUS AUKSO FONDAS 251 


Jis pasilenkė prie jos ir pakartojo: 
— Tu esi kipšiukė. Ar ne? 


Nutilus paskutinio šokio muzikai, jis apsivilko paltą, tarytum 
ruošdamasis išeiti, tačiau užsibuvo dar kone valandą, kol Marga- 
reta su kitais mokinių tarybos atstovais viską sutvarkė. Galiausiai 
atsistojo prie durų taip jas laikydamas, kad išeinantys mokiniai 
turėjo pralįsti jam pro pažastį. 

Pagaliau liko tik Margareta. Ji stovėjo gimnastikos salės vidury 
susinėrusi rankas virš gaktos. Tikėjosi, kad atrodo dailiai, pirmą- 
syk gyvenime sąmoningai geidė būti pakankamai dailutė. 

Jis atsirėmė į duris ir pažvelgė į ją. 

— Eikš, — pakvietė. 

Dabar šitai atsitiks, pamanė, statydama vieną koją prieš kitą. 
Dabar atsitiks. Tai realu. 


Jis šaukėsi Dievo į ją įeidamas. 


Paskui jie kartu perėjo mokyklos kiemą, jis priekyje, žirglioda- 
mas plačiais žingsniais, ji klupčiodama ir pustekinė iš paskos. Au- 
tomobilyje prieš pasukdamas starterio raktelį jis užsidegė cigare- 
tę, nuo žiebtuvėlio šviesos ant jo veido ėmė šokinėti šešėliai. 

— Kodėl nepasisakei, kad €si skaisti? 

Ji gūžtelėjo ir siekė jo cigarečių pakels 

— Ar skaudėjo? 

Ji papurtė galvą. Neskaudėjo. Buvo malonu. Bet ne taip kaip 
jam: nė sekundės nejuto pagundos riktelėti ir pasišnekėti liežu- 
viais. O dabar norėjo likti savo tyloje. Kol nekalbėjo, tebesijautė 
apgaubta, apglėbta, įsupta. Tai, kas įvyko, įvyko kitapus visų žo- 
džių, ir kol ji tylėjo, dar galėjo justi jo odą, prigludusią prie savo- 
sios, kol nepraskyrė lūpų, galėjo išlaikyti burnoje jo skonį. 

— Bet atsakyk! Ar suteikiau tau skausmo? 

Ji uždėjo delną jam ant plaštakos, ūmiai panorusi prašnekti 
gestų kalba kaip kurtieji. Bet neturėjo jokio supratimo, ką jos 
pirštai tuomet pasakytų. 

- Tai šūdžius! 

Apsiašarojusi Margareta įkiša studentišką kepuraitę atgal į popie- 
rinį krepšelį ir įgrūda spinton. Vis dar negali prisiminti Andrė be 
įtūžio. Jei jis čia būtų, skeltų jam antausį! Nors kam dabar skeltų? 
Lavonui. Arba tirtančiam seneliukui kokioje nors senelių prie- 
glaudoje. Užtat bent gali jam palinkėti podagros. Arba kokios nors 
kitos iš tikrųjų skausmingos senatvinės negalės. 

Jis ją išnaudojo. Žinoma, ji mielai puldavo jam į glėbį, žinoma, 
kartais įsmukdavo į mokytojų kambario drabužinę ir prikaišioda- 
vo jo palto kišenes laiškučių, žinoma, ištisas popietes trainioda- 
vosi mokyklos kieme, jo laukdama. Bet vis dėlto: ji neturėjo nė 
septyniolikos metų, kai jie ėmė santykiauti, o kiek buvo jam? Ke- 
turiasdešimt. Arba keturiasdešimt penkeri. Buvo trijų vaikų tėvas 
ir jos mokyklos mokytojas, žinojo, kad ji neturi tėvų ir yra įduk- 
rinta, kad kramto nagus ir kartais serga skrandžio uždegimu. Ga- 
lėjo suprasti, kad ji norėjo tik atkreipti į save dėmesį. O ką jis jai 
davė? Sparčiai apmokė Lolitos meno. 

Nors šitai ji suprato tik sulaukusi daugiau nei keturiasdešim- 
ties. Daugiau nei dvidešimt metų blaškėsi gėdydamasi, kad jos 
seksualinis gyvenimas ne toks kaip kitų moterų, kad jis veik nesu- 
prantamas ir paslaptingas, kad klaidžiojo išvirkščioje kitų žmonių 
santuokų pusėje, kad rėmėsi apgaule, melu ir veidmainyste. Ką 
gelbėjo tai, kad ji išsišiepdavo ir juokais pareikšdavo savo atspin- 
džiui veidrodyje, jog blogos mergaitės ne pačios prasčiausios? Juk 


širdies gilumoje vis tiek gerai žinojo esanti bevertė. O sugadino ją 

Andrė, įdiegęs mintį, kad jai būtina praskėsti kojas kaip atpildą už 
kiekvieną meilų žodį. Už švelnumą mokama seksu. Už susidomė- 
jimą mokama seksu. Už teisę egzistuoti tokios kaip Margareta 
Juhanson moka seksu. 

Jei Andrė būtų ją palikęs ramybėje, galimas daiktas, ji būtų susi- 
tikusi vienmetį berniuką, kokį nors akiniuotą gyvačiuką spuoguotu 
smakru ir prakaituotomis rankomis. Tuomet viskas būtų išvirtę ki- 
taip. Jie būtų galėję mylėti vienas kitą užuot tik mylėjęsi. Būtų py- 
kęsi ir taikęsi, miegoję vienas kito glėbyje, pasitikėję vienas kitu. 

Ji užtrenkia spintos duris. Kaip ten sakė Mua Martinson? „Pa- 
sitikėti vyru? Tave reikėtų prilupti.“ Dabar paslėps raktą ir palįs 
po dušu. Ir užmirš, kad tikrai jį mylėjo, kad tikrai niekada nemy- 
lėjo kito vyro neprisimindama Andrė. 

To šūdžiaus. 


Lipant laiptais, suskamba telefonas, ji neryžtingai stabteli neži- 
nodama, ar jai atsakyti ten, viršuje, ar apačioje. Bet kai apsispren- 
džia, jau vėlu, iš atsakiklio prieškambary apačioje pasigirsta for- 
malus Kristinos balsas. Margareta ima leistis žemyn, galbūt skam- 
bina pati Kristina, tuomet galėtų išjungti aparatą ir atsakyti. 

Ir, aišku, kalba jos sesuo, supranta jau iš pirmo skiemens. Bet 
ne ta. Kita sesuo. 

— Prakeikta pasipūtėle, — veblena Birgita. — Kaip galima būti 
tokiai velniškai bjauriai niekšei, kad neduotum žmogui pinigų net 
nusipirkti paprastam autobuso bilietui? Ir kaip galima rašyti to- 
kius dalykus, kaip parašei tame laiške? Ką? Kaip šitaip galima? Ar 
vieno šulo netekai? Bet pasisaugok, aš tikrai... 

Margareta automatiškai pakelia ragelį, kiekviena kūno ląstele 
jusdama, kad pasigailės, bet vis tiek pakelia. 

— Alio, — taria. — Birgita? 

Stoja tyla. | 

— Margareta? — paklausia Birgita. — Ar čia Margareta? 

— Taip. 

— Viešpatie. Maniau, kad tu pragare pas lapius. Arba Afrikoje. 

— Afrikoje? 

— Taip. Juk esi dirbusi Afrikoje... 

— Ne, ne. Lotynų Amerikoje. Ir tik tris mėnesius. Prieš dau- 
gelį metų. 

— Tas pats šūdas. Ką veiki vėdarėlės namuose? 

Turėtum žinoti, pamano Margareta. Bet nieko nesako. Staiga 
mažumėlę išsigąsta. Gėda, gėda, kad niekas tavęs nenorėjo! 

— Užsukau pravažiuodama, — santūriai paaiškina, nors iš tikrųjų 
norėtų išpyškinti ką kita: „Ačiū už laišką ir nemiegotą naktį, brangi 
sesute. Bet neužmiršk, kad mudvi sėdime tame pačiame laive: ir 
tavęs niekas nenorėjo. Netgi tavo garbinamoji mamulytė.“ 

— Ar turi automobilį? 

— Taip, bet... 

— Po velnių, kaip gerai. Brangioji, ar negalėtum atvažiuoti ma- 
nęs pasiimti, esu visai įvaryta į kampą. 

Gali vaizduotis, pamano Margareta, tuo pačiu metu girdėdama 
savo pačios žodžius: 

— Palauk. Kur tu? 

— Norčiopinge. 

— Norčiopinge? Ką ten veiki? 

— Na, ilga istorija. Aptarsime vėliau. Kiek reikia važiuoti į 
Norčiopingą? Valandą? Klausyk, po valandos lauksiu prie poli- 
cijos nuovados... 

— Palauk! — sušunka Margareta, bet per vėlai. Birgita jau padė- 
jusi ragelį. 


Ką daryti? Margareta bejėgiškai nusijuokia savo atspindžiui vo- 
nios kambario veidrodyje. Kaip pasielgtų gerai išauklėta moteris, 
jos seserį ištikus nelaimei? 

Nesuktų dėl to sau galvos. Štai kaip pasielgtų. 

Nuo šios minties pajunta šiokią tokią atsakomybę. Bet juk Bir- 
gita iš tikrųjų suaugusi, turėtų būti pasimokiusi, kad žmonių ne- 
galima visur siuntinėti. Ir jei užteko nuovokos nusibelsti į Nor- 
čiopingą, tikriausiai gali iš ten ir išsikrapštyti. 

Matyt, pastaruoju metu Birgita praplėtė savo medžioklės plo- 
tus. Retkarčiais jos susisiekdavo, ir, rodos, pastarąjį dešimtmetį ji 

dažniausiai laikydavosi Motaloje. Nors, antra vertus, tai gali būti 
viena įprastinių gudrybių. Juk Birgita nežino, kad Margareta in- 
formuota apie kai kurias jos išvykėles. Pavyzdžiui, į Vadsteną, pa- 
dėti ant Kristinos rašomojo stalo prikakoto maišelio arba nu- 
kniaukti receptų knygelės. Ir į Hinsebergą keletui mėnesių. Bet 
važiuodama į gydymo įstaigą paprastai visada paskambina Marga- 
retai pranešti džiugios naujienos. Mat dabar yra galutinai nusigė- 
rusi ir nusikvaišinusi. Visiškai, beviltiškai. 

Pirmaisiais metais po tetos Elenos insulto Birgita dažnai važi- 
nėdavo į Norčiopingą, Margareta jau tuomet šitai suprato. Pati 
buvo mačiusi ją Saltengene vieną vakarą, kai su Andrė važinėjo 
aplinkui ieškodami nuošalios automobilių aikštelės. 

— Sustok! — šūktelėjo stverdama jam už rankos. Jis sustabdė 
automobilį tikrai nustebęs, bet paskui vėl iš lėto paleido variklį. 

— Tik ne Čia. Ar nežinai, kur esame? 

Kaipgi. Ji žinojo. Tai buvo Norčiopingo lūšnynas, galbūt pas- 
kutinis lūšnynas Švedijoje. Čia žmonės dar eidavo tuštintis į iš- 
vietę lauke, o iš čiaupų bėgdavo tik šaltas vanduo, čia gyveno 
visuomenės posūniai, neįsileidžiami į tautos namus. Vakarais Sal- 
tengeno gatvėmis palengva riedėdavo spindintys automobiliai ir 
pro langus akylai dairydavosi nuo pernelyg tvarkingo gyvenimo 
bėgantys vyrai. 

Birgita klasikine poza stovėjo po gatvės žibintu. Juk tikriausiai 
ji? Taip. Be jokios abejonės. Margareta atpažino net jos seną zomšos 
striukę. Vilkėjo ją prasegtą virš baltos palaidinės, aptempusios bius- 
tą. Birgita užaugo. Irgi užaugo. 

— Palauk, — pakartojo Margareta. — Aš ją pažįstu... 

— Ką? — paklausė Andrė, vėl stabdydamas automobilį. — Ar tą 
prie gatvės žibinto? 

— Tai mano sesuo. 

— Tu tikriausiai neturi sesers. 

— Taip. Tam tikra prasme. Pavažiuok truputėlį atgal, noriu su ja 
pasikalbėti. 

— Nieku gyvu, — atsakė Andrė. — Juk ji kekšė. 

Dušo vanduo per šiltas, puiku, bet jis varo ją nuo koto, o min- 
tis daro permatomas ir tuščias. Nepajėgia net išsimuiluoti, tik 
stovi atkišusi veidą. Gal reikėtų dėl eismo saugumo valandą ar dvi 
numigti prieš pasiimant automobilį ir leidžiantis į Stokholmą. Ka- 
žin, kiek kainuos dujų išmetimo sistema? Ir kiek jai dar likę al- 
gos? Tikriausiai ne itin daug. Šį mėnesį ji laikėsi to paties ekono- 
minio principo kaip ir kitais mėnesiais: saugiausia švaistyti pini- 
gus, kol jie neišsibaigė. 

Ji apsisuka, pakelia plaukus ir paleidžia vandenį ant sprando. 
Nors pinigai jai nekelia rūpesčių. Tik šioje srityje visada jausda- 
vosi saugi. Ji kaip šilkaverpis: jei siūlas baigiasi, reikia truputį pri- 
verpti. Gali sukurpti straipsnį apie šiaurės pašvaistę ar Saulės audras 
kokio nors vakarinio laikraščio sekmadieniniam priedui (žinoma, 
pasirašytą slapyvardžiu), tą yra dariusi ir anksčiau, arba įšokti ke- 
lioms valandoms į gimnaziją pavaduoti mokytojo. Visada viskas 
susitvarko. Be to, pusę pinigų už dujų išmetimo sistemą išspaus iš 
Klaso. Tai tik protinga. Jam iš to bus daugiau džiaugsmo nei jai. 
Kažin, ar jis skambino iš Sarajevo, ar žybsi atsakiklis ant nudrus- 
kintos komodos jo bute Sioderyje? Ji tikisi. Jai patinka išgirsti jo 
balsą per atsakiklį... 

Staiga pro visas lengvas mintis švysteli sunki: iš kur Birgita ga- 
lėjo žinoti, kad Margareta vakar turėjo išdygti Vadstenoje? Juk 
šito net ji pati nežinojo. Iš kur galėjo žinoti, į kokias dirbtuves ji 
važiuos? Kaip galėjo slapstytis reikiamoje vietoje reikiamu laiku, 
kad paliktų laišką tą trumpą valandėlę, kai Margareta užėjo pasi- 
šnekėti su meistru? 

Nesuvokiama. Paslaptis. Kodėl ji anksčiau apie tai nepagalvojo? 

Vanduo staiga pasidaro šaltas kaip ledas. Margareta susiima ran- 


komis krūtinę. Ją krečia šiurpas. 

Nasi nemėgsta paslapčių. Bet turėjo išmokti su jomis 
susigyventi. 

Ją rado Motalos skalbykloje, pačioje įprasčiausioje to meto 
skalbykloje. Ji buvo įrengta penkto dešimtmečio siaurajame dau- 
giabučio namo gale, prie baltai dažytų jos durų leidosi cementi- 
niai laiptai, o vidury durų smūksojo storo matinio stiklo lange- 
lis. Viduje prie vienos sienos stovėjo senoviškas puskubilis, o 
prie kitos — cilindrinė nerūdijančio plieno mašina. Grindys bu- 
vo išklotos koklinėmis plytelėmis, nuo čiaupo sienoje iki kana- 
lizacijos angos it banguota gyvatė rangėsi raudona žarna. Visa 
tai ji žino, visa tai prisimena. Mat praėjus savaitei po brandos 
egzamino, pamelavusi atsiplėšė nuo Margotos ir ten nuvažiavo. 

Buvo vasaros pradžia, bet jau labai šilta. Skalbyklos durys buvo 
atlapotos, kieme ant virvės ramiai plevėsavo paklodės, o kiek to- 
liau smėlio dėžėje žaidė keli vaikai. Margareta palengva nulipo 
laiptais, atsistojo tarpdury ir dirstelėjo vidun. Garai liulėjo tarsi 
balta migla, iš pradžių ji įžiūrėjo tik savo šešėlį ant baltų koklinių 
grindų plytelių. 

— Kokiu reikalu? 

Iš miglos išniro moteris. Ji dėvėjo darbinį chalatą ir guminius, 
plaukus buvo apsisukusi šaliku, bet ne kaip turbanu, o kaip skare- 
le. Buvo aukšta ir stora, kakta išmušta prakaito. Margareta atkišo 
ranką ir dėl visa pikta tūptelėjo. Moteris akimirką į ją žiurksojo, 
paskui, nusišluosčiusi į chalatą, padavė ranką. 


— Kokiu reikalu? — pakartojo. 

Margareta staiga neteko žado. Kaip jai paaiškinti? 

— Norėčiau pasižiūrėti, — galiausiai pasakė. 

— Pasižiūrėti? Į ką? 

— Į skalbyklą. 

Moteris suraukė kaktą ir įsisprendė. 

— Pasižiūrėti į skalbyklą? Kas per kvailystės? Mauk iš čia! 

— Bet... 

Moteris suvasnojo rankomis. 

— Na! Škac, mauk iš čia! 

Margareta suklupo žengdama atatupsta, atsitrenkė į laiptus ir 
pargriuvo. Dar spėjo nusitverti turėklo, vis dėlto susitrenkė į laip- 
telį uodegikaulį. Jai taip skaudėjo, kad negalėjo susivaldyti: į akis 
plūstelėjo ašaros ir ji pravirko, garsiai ir gailiai kaip mažas vaikas. 
O pravirkusi nebegalėjo susilaikyti, staiga apraudojo visus ir vis- 
ką: tetos Elenos insultą, negalintį jos mylėti Andrė, Kristinos bai- 
mes ir Birgitos nuodėmes, Margotą, tą vargšę, ir visus jos sude- 
rintus drabužius. Bet labiausiai apraudojo save: kad yra tokia vie- 
niša pasaulyje ir kad jos net į skalbyklą neįsileido. 

Moteris atrodė išsigandusi. 

— Ar taip smarkiai užsigavai? 

Margareta atgręžė į ją veidą ir išsniaukrojo: 

— Juk norėjau tik pasižiūrėti. Į skalbyklą. Nes ten mane ra- 
do... 

— Tave rado? Ar tai tu? Rastinukė? 


Ji buvo vardu Gunhilda ir šešiasdešimtmetė. Dabar našlavo, 
bet vis dar gyveno dviejų kambarių bute, į kurį juodu su Eskiliu 
įsikėlė po karo. Svirduliuodama tarp indų plovimo stalelio ir vir- 
tuvės stalo, ji patiekė kavos, bandelių ir septynių rūšių sausainių. 
Tegul dabar Margareta malonėja paragauti to, ką įstengia pasiūlyti 
šis nedidelis namų ūkis. Kaip smagu ją čia priimti, ji dažnai svars- 
tydavo, kaip susiklostė mergaitės gyvenimas. 

Gunhilda ne pati ją rado, o Svensonas, sargas, bet jis jau se- 
niai miręs. Tačiau Margareta iš tikrųjų yra gulėjusi ant tachtos 
ten, kambaryje, Svensonas ją čia atnešė, nes Gunhilda su Eski- 

liu vieninteliai visame name turėjo telefoną. Bet užsibuvo neil- 
gai. Po penkiolikos minučių atvyko policija, ir jau po valandos 
prisistatė moteris iš vaikų globos komisijos. Ji atsinešė buteliu- 
ką su žinduku bei švarių palučių — ir labai gerai, nes Margareta 
siaubingai rėkė. 

— Kaip buvau aprengta? 

— Iš tikrųjų išvis nebuvai aprengta. Ji įsuko tave į skudurą, vie- 
ną senų mano rankšluosčių, paliktų skalbykloje. Virkštelė buvo 
nenukirpta, atrodė labai keistai... Bet ji tave nuprausė, nebuvai 
nei kruvina, nei sulipusi. 

Margareta pasimirkė į kavą trečią sausainį ir sukaupė jėgas svar- 
biausiam klausimui. 

— Ar žinai, kas ji tokia? 

Gunhilda vėl sudribo ant kėdės ir susikryžiavo rankas ant išsi- 
pūtusio pilvo. Virtuvė buvo šešėlyje, oras vėsesnis nei lauke, ta- 
čiau ant baltos jos kaktos vis dar spindėjo keli prakaito lašeliai. 

— O ne, nežinau. Tikrai ne. 

Margareta nudelbė akis į puodelį, kavoje plaukiojo trupiniai. 

— Bet ką manei? Ar galėjai ką nors įtarti šiuose namuose? 

— Ne, — atsakė Gunhilda. — Aišku, sklido gandai, negaliu to 
paneigti, bet ne apie šio namo gyventojas... 

— Atvirai kalbant? 

Gunhilda, rodos, suprato klausimo svarbą, įsisiurbė Margare- 
tai į akis ir nė kiek neslėpdama uždėjo plaštakas ant virtuvės stalo. 

— Taip, — atsakė. — Atvirai kalbant. 

Valandėlę stojo tyla. Prie indų plovimo stalelio lašnojo čiaupas: 
tai priminė širdies tvinksnius, rodės, jog vogčiomis jų klausyda- 
masis ir sulaikęs kvapą stovi kažkoks žmogus, žmogus, kuriam vis 
dėlto nepavyksta nuslėpti širdies plakimo. Margareta pamaišė 
šaukštuku puodelį, pakrapštė jo dugną, kad negirdėtų to ritmiško 
dunksėjimo. 

— Ar ji mane pagimdė skalbykloje? 

Gunhilda atrodė nukankinta. 

— Nežinau, to niekas nežinojo... Juk galėjo taip padaryti, o 
paskui nuplauti žymes. Šiaip ar taip, grindys buvo šlapios, nes 

Svensonas didįjį kambarį smarkiai pripėdavo. Paskui turėjau vaš- 
kuoti grindis. 

Umiai Margareta išvydo jį priešais save: smulkų vyruką mėlynu 
kombinezonu, stovintį vidury Gunhildos bendrojo kambario. Iš 
kur ji žinojo, kad jis buvo smulkus? Taip. Šitai ji žinojo. Bet dau- 
giau nieko, net neprisiminė, iš kurios pusės švietė saulė: į virtuvę 
ar į kambarį. 

— Kada tai atsitiko? 

— Iš ryto. Eskilis buvo ką tik išėjęs į darbą. 

— Kaip ji pateko skalbyklon? 

Gunhilda, bekandanti sausainį, suabejojo, padėjo jį ant gėlėtos 
lėkštelės. 

— Na, ir šito nežinau. Bet galbūt rašyta kokiame nors laikrašty- 
je... Kokia aš kvailė, juk visai užmiršau iškarpų albumą! Imk dar 
vieną sausainį, eisiu paieškoti. 

Margareta tamsioje virtuvėje liko viena, langas buvo pravertas į 
kiemą, o jame žaidė vaikai. Kaitroje jų balsai atrodė vėsūs, vėsūs 
ir balti it žaibas. Čiaupas lašėjo. 

— Štai! 

Gunhilda įkrypavo virtuvėn apglėbusi iškarpų albumą, apvalia 
ranka nubraukė nuo klijuotės trupinius ir prieš sėsdamasi prisit- 
raukė kėdę arčiau Margaretos. 

— Dabar pažiūrėsim, — tarė atversdama didelį rudą albumą. — 
Tai Eskilio iškarpų albumas, taigi daugiausia apie futbolą. Jis buvo 
Jostos Liofgreno mokyklos draugas. 

Margareta linktelėjo. Juk ji augo Motaloje ir negalėjo nežinoti, 
kas per vienas buvo Josta Liofgrenas. Net teta Elena jį pažinojo. 
Gunhilda greitai pravertė pasakojimus apie jo kelią į šalies rinktinę. 

— Štai, — pagaliau tarė ir putniu smilium bakstelėjo į antraštę: 

NAUJAGIMĖ MERGAITĖ, RASTA SKALBYKLOJE. 

Margaretai niekada neateidavo į galvą, kad apie ją galėjo ra- 
šyti laikraščiuose, bet dabar pamatė, kad ji iš tikrųjų buvo di- 
delė naujiena, nors ir ne tokia didelė kaip Motalos futbolinin- 
kų laimėjimai Švedijos pirmenybėse. „Ekspressen“ įdėjo pir- 
mą jos nuotrauką: rimtas kūdikis, spoksantis į kamerą. Antraštė 

skambėjo: MAMA, KUR TU? „Kvalls-Posten“ laikėsi to paties 
stiliaus. Margareta susigėdijusi išsiviepė ir nusuko akis. 
„Ostgėta-Correspondenten“, „Motala Tidning“ ir „Dagens Ny- 
heter“ buvo išrankesni ir ne tokie jausmingi, nors irgi prirašė 
metrines paklodes. 

Valandėlę ji abejingai pavartė albumą, permesdama akimis ant- 
raštes, bet iš tikrųjų nieko neskaitydama. Staiga pasigailėjo atėju- 
si. Nei Gunhildos iškarpų albume, nei jos skalbykloje atsakymo 
nebuvo. Vis dėlto galiausiai trumparegiškai prisikišo prie vienos 
nuotraukos. Sargas Vilhelmas Svensonas iš tikrųjų buvo smulkus 
žmogeliukas. Akimirką šnerves pakuteno jo kvapas. Tabako ir va- 
sarinio prakaito. 

Vangiais judesiais Gunhilda įpylė po antrą puodelį kavos, regis, 
irgi susyk pavargusi. Galbūt šį pasimatymą ir ji kitaip vaizdavosi. 

— Turi pabandyti jai atleisti, — pasakė. — Ji negalėjo pasirinkti. 
Dabar kitaip, bet tuo metu neištekėjus pagimdyti vaiką buvo gė- 
da. Didelė gėda. 

Pasukiojusi šaukštuką puodelyje ir akimirką pasižiūrėjusi į sū- 
kuriuojančią kavą, pakartojo: 

— Labai didelė gėda... 


Pratęsusi kelionę, Margareta važiuodama truputėlį subloga- 
vo, nuo visų Gunhildos sausainių pūtė pilvą, lygumas slėgė karš- 
tis, pro atvirus langus skverbėsi ir ją pykino išmetamosios auto- 
buso dujos. 

Teta Elena nustebo jai pasirodžius. Padavė sveikąją ranką ir 
nusišypsojo kreiva šypsena. Dabar ji galėjo kalbėti, nors iš lėto 
ir neaiškiai, bet užuot stengusis daugiau pasakyti, parodydavo, 
ko nori, kūnu ir gestais. Dabar ji perbraukė ranka kaktą. Ją kan- 
kino karštis. 

Pasivaikščioti su teta Elena po Vadsteną buvo nauja patirtis. 
Gyvenant pas Margotą, Margaretai tik porą kartų pavyko melu 
išsiprašyti pinigų bilietams bei laisvą sekmadienį, ir abu kartus 
buvo pasnigę. Bet dabar vežimėlis lengvai riedėjo šaligatviu, 
jos galėjo toli nusigauti, kur kas toliau, nei Margareta iš pra- 

džių tikėjosi. Palengva jos klaidžiojo gatvėmis. Margareta ly- 
giais laiko tarpais sustodavo prie rankdarbių krautuvių vitrinų, 
teta Elena palinkdavo į priekį ir apžiūrėdavo nėrinius, paskui 
lengvai atsidusdavo ir bejėgiškai mosteicdavo paslankiąja ran- 
ka. Aplink jas tyliai ilsėjosi miestas, taip tyliai, kad Margareta 
nejučia nuleido balsą ir ėmė šnekėti beveik pašnibždomis, lyg 
teta Elena vežimėlyje miegotų ir jos negalėtum žadinti. Tačiau 
jos kalbėjo tik apie paviršutinius dalykus, apie šilumą, Hubert- 
soną ir apie tai, kad Kristina vėl ruošiasi į Vadsteną. Ji ir šie- 
met vasarą gavusi darbą ligoninėje ir po savaitės atvažiuosianti 
iš Lundo. 

Prieplaukos parkas buvo bemaž tuščias, turistai dar nepasiro- 
dę. Šešėliai po aukštais medžiais švelnūs ir žali, neseniai nupjau- 
toje žolėje kur ne kur žybsėjo saulės zuikučiai, o parko pakrašty 
šešėlyje rymojo pilis. Margareta nuspaudė tetos Elenos vežimėlio 
stabdį ir atsisėdo ant parko suolo. Jos ilgokai sėdėjo žiūrėdamos į 
Veterną, traukė šviežiai nupjautos žolės kvapą ir tyliai klausėsi žu- 
vėdrų klyksmo. 

— Šiandien buvau Motaloje, — pagaliau tarė Margareta. — Toje 
skalbykloje. 

Teta Elena pasuko galvą ir pasižiūrėjo į Margaretą, bet ši vis 
dar neatitraukė akių nuo vandens. Jos mintys nuklydo, kaip 
atsitikdavo visada, jei turėdavo papasakoti ką nors svarbaus. 
Man visada atrodydavo tik mitas, kad vanduo gali būti mėly- 
nas. Juk dažniausiai jis pilkas. Bet šiandien iš tikrųjų mėlynas. 
Tamsiai mėlynas. 

— Kaip keista, — kalbėjo toliau. — Kai gyvenome Motaloje, nie- 
kada nenorėjau ten nueiti. Juk žinojau, kokioje gatvėje ir kokia- 
me name tai nutiko, bet tarytum netikėjau. Buvo nerealu. Rodės, 
kone lengviau patikėti, kad tu iš tikrųjų radai mane vyšnioje. 

Teta Elena šyptelėjo, Margareta nuleido akis ir pasižiūrėjo į 
rankas. 

— Bet ar žinai, ką iš tikrųjų maniau būdama mažytė? Maniau, 
kad tu esi tikroji mano mama, tik slepi. 

Teta Elena atkišo ranką, Margareta ją sugriebė. 

— Man taip atrodė. Ir tuomet nereikėdavo galvoti apie tą kitą, 
juk jos nebuvo. Tik atvykusi į Norčiopingą ėmiau apie ją galvoti, 
tik tada supratau, kad tu iš tikrųjų kalbėjai teisybę. Kad esu rasti- 
nukė ir našlaitė. 

Teta Elena spustelėjo jai ranką, bet Margareta ją ištraukė ir 
ėmė raustis rankinėje. Įsikišo tarp lūpų cigaretę, mažumėlę pa- 
linko į priekį ir, skubiai dirstelėjusi per petį, užsidegė. 

— Margota numirtų mane pamačiusi, — pasakė išpūtusi dūmus. — 
Geros mergaitės lauke nerūko... 

Teta Elena gūžtelėjo pečiais, nusigręžė į Veterną ir žvilgsniu 
nulydėjo žuvėdrą, nėrusią į spindintį vandenį, o po sekundės vėl 
pakilusią į dangų su žvilgančia it sidabro papuošalas žuvimi snape. 

— Kodėl ji mane pametė? — staiga paklausė Margareta ir nu- 
sviedė pusiau nurūkytą cigaretę. — Ar žinai? Ar žinai, kaip ryžta- 
masi pamesti naujagimį? 

Teta Elena neatsakė, sustingusi sėdėjo vežimėlyje ir sekė aki- 
mis paukštį. 


— Ne, — tarė Margareta ir atsiduso. — Be abejo, nežinai. 


Fizika jai tapo paguoda. Kur kas geresne paguoda nei archeologija. 

Tai žmogiškiausia iš visų keblių padėčių, manė ji pirmaisiais 
fizikos studijų metais. Mes nieko nežinome apie savo kilmę. Die- 
vas paliko mus skalbykloje ir paspruko. 

Ji nebuvo tokia kvaila, kad pasakytų tai garsiai. Labai greitai 
suprato, kad gamtos mokslų konvencijos reikalauja tam tikro 
santūrumo tiek mikro, tiek makrokosmoso atžvilgiu. Nepalėjai 
gilintis į egzistencines šio mokslų mokslo puses, kol tavęs ne- 
paskelbė genijum, iš paprastų nereikšmingų fizikėlių reikalauta 
minčių, žodžių ir veiksmų santūrumo. Kitaip grėsė pavojus, kad 
tave nukreips į filosofijos arba — šiurpi mintis! — į teologijos 
fakultetą. Ir ši taisyklė tebegalioja. Vidutinių gabumų fizikos 
doktorantui pasaulio pakrašty nevalia mąstyti apie Dievą, tai 
dera tik tokiems kaip Albertas Einšteinas ir Stefenas Hokingas. 
Ir vargu ar net jiems. Hokingas su Dievu santykiauja pernelyg 


išdidžiai ir pagyrūniškai, kad žadintų tikrą kolegų pagarbą. o 

Albertas Einšteinas kai kuriais pareiškimais iškyla kaip įspėja- 
mas pavyzdys. 

„Dievas nelošia kauliukais“, — tvirtina jis. Bet, žinoma, lošia. 
Jei Dievas yra, jis akivaizdžiai mėto kauliukus: tai įrodė kvantinė 
fizika. Materija nuolatos dvejoja, neapsisprendžia, ar yra sudaryta 
iš bangų, ar iš dalelių, šitai sprendžia tik stebėtojo akis. Be to, kai 
kurios dalelės geba tuo pačiu metu būti keliose vietose, kas savo 
ruožtu liudytų, kad daugybės pasaulių teorija iš tikrųjų yra teisin- 
ga. Tai reiškia — kiek supaprastintai, — jog dalelių gebėjimas tuo 
pačiu metu būti keliose vietose yra aplinkybė, leidžianti spėti, kad 
tikrovė visą laiką skaidoma, kad pasaulis dalydamasis dauginasi. 

Dievas šaiposi iš mūsų, kartais galvoja Margareta. Žaidžia mu- 
mis ir mus erzina. Bet mes aptikome jo pėdsakus, nieko nepadės 
ir mistifikacijos, kurių jis prikaišiojo mūsų kelyje. Mes išskvarby- 
sime jo kūrinį iki smulkiausių detalių, surasime pradingusią anti- 
materijos dalį, nepamesdami nė mažiausio pozitrono, apskaičiuo- 
sime tikrą neutrinų sunkį, nes laikyti juos neturint masės yra tik 
pasišaipymas iš mūsų pastangų apskaičiuoti visatos svorį, uždary- 
sim Higo daleles į skardinę ir tyčiosimės jomis barškindami. Jis 
mūsų neapgaus. 

Bet tokias mintis ji pasilaiko: dieną klusniai stebeilija į kom- 
piuterį ir užsiima magnetinėmis audromis. Šią tikrovės dalį gali 
aprėpti tiek jausmais, tiek protu. Apie kitą dalį — paslaptis — 
nešneka. 

Tačiau tyliai svarsto, ar kitų fizikų galvos pakankamai stip- 
rios, kad suvoktų, o ne tik matematiškai aprašinėtų tikrovę. Pa- 
vyzdžiui, ketvirtąją gamtos jėgą. Visuotinę trauką. Kaip ir visi 
kiti, Margareta žino, kaip ji aprašoma ir apskaičiuojama, bet 
nežino, kas yra iš tikrųjų. Bet, antra vertus, ne ji viena. Grei- 
čiausiai iš tikrųjų niekas nesupranta, kas yra visuotinė trauka. 
Tačiau, regis, tik ji viena apie tai mąsto. Kartais per pietus apsi- 
dairo Kirunos kosmoso fizikos instituto valgykloje ir pamano: 
dabar šitai padarysiu, dabar atsistosiu ir paklausiu. Vaizduojasi 
būsimą sceną, kaip kiti paleidžia iš rankų įrankius ir liaujasi val- 


gę, kaip nuščiūva valgykla. 

— Na, — pasakys. — Atleiskit, kad kliudau jums valgyti, bet ar 
dar kam nors, be manęs, atrodo, kad visuotinė trauka yra Dievas? 
Ar bent jau Dievo rankos? 

Taip, ačiū. Gerai įsivaizduoja, kas nutiktų vėliau: kaip pavar- 
gęs kolega čiuptų jai už apykaklės ir kelnių sėdynės ir šveistų į 
pusnį. Margaretos Juhanson finalas. Tuomet apsigynus diserta- 
ciją nebegautų nuolatinės tyrinėtojo tarnybos. Jei išvis gintų 
disertaciją. Veikiausiai būtų skubiai nuvežta į ūminį psichiatri- 
nės skyrių. 

Tad Margareta ir toliau geraširdiškai sėdi ant valgyklos kėdės, 
geria liesą pieną ir kramsnoja jautienos maltinį. Tik retkarčiais 
akimirką užsimerkia ir atsiduoda ilgesiui. Ji norėtų ką nors turėti. 
Draugą. Vaiką. Seserį. Ką nors, su kuo galėtų kartu svarstyti. 

Ji negaišta laiko susiieškoti chalatui, apsisukusi kūną tik maudy- 
mosi rankšluosčiu, drebėdama nuskuba žemyn laiptais į paltų dra- 
bužinę ir šlapia ranka ima raustis skrandutės kišenėje. Kvitas su- 
siglamžė, bet ne taip baisiai, kad negalėtų perskaityti telefono nu- 
merio. Surenka jį, kalendama dantimis, vis dėlto jai pavyksta 
prašnekti tvirtu balsu. 

— Alio, — kreipiasi. — Vakar aš palikau „Fiat“. Ar gatavas? Pui- 
ku. Po dešimties minučių būsiu. 

Kur telefonų knyga? Ji trauko ir rausia senos komodos stalčius. 
Velnias. Čia šimtai šilkinių kaklaskarių ir kašmyro šalikų, bet nė 
vienos telefonų knygos. Turės skambinti į informaciją. Jai reikia 
dviejų numerių. Taksi. Ir Kristinos slaugos centro. 

Paskui užpluošia viršun trim šuoliais, nori kuo greičiau apsi- 
rengti ir išsidanginti iš šio beprotnamio. 

Kristina tokia pat beprotė kaip ir jos mama. Be jokios abejonės. 


Greitai susimetusi daiktus ir užtraukusi lagamino užtrauktuką, ji 
atsikvepia. Balsas turi būti ramus ir abejingas, kai šnekėsis su Kris- 
tina, reikia jai padėkoti ir atsisveikinti be jokios įtampos, tarytum 
ir toliau nieko nenujaustų ir nė truputėlio nesuprastų. 

— Ar galima daktarę Vulf? 

— Jos nėra, — atsako pavargęs balsas. — Sujungsiu su slauge. 

Nėra? O jei ji išėjo namo? 

— Seselė Helena! 


Energinga narsuolė. 

— Norėčiau pasikalbėti su Kristina Vulf, bet jos, matyt, nėra. 

— Deja. Ar galėčiau padėti? Ar norėtum užsirašyti? 

— Ne, visai ne. Aš jos sesuo, buvau jos aplankyti ir norėjau tik 
padėkoti ir atsisveikinti prieš išvažiuodama. 

Seselės Helenos tonas mažumėlę sušvelnėja ir ji prašnenka šir- 
dingiau. 

— Štai kaip. Taip, tuomet gaila, kad Kristinos nėra... Supranti, 
ji išbėgo į ligoninę. 

— Gal perduotum, kad jai skambinau? Ir pasakyk, kad duosiu 
žinią iš Stokholmo. 

— Gerai, viską padarysiu. 

Baigdama pokalbį Margareta staiga prisimena: 

— Hubertsonas turbūt irgi dirba slaugos centre? Ar dabar 
jis ten? 

Seselė Helena krenkšteli. 

— Taip, deja, jis šiuo metu taip pat negali kalbėti telefonu. 

— Bet gal malonėtum ir jam perduoti linkėjimų! Mes nesima- 
tėm daug metų, bet, manau, jis mane prisimena. Margaretą. Kris- 
tinos jaunesniąją seserį. 

Helena akivaizdžiai susidomi. 

— Tai judvi su Kristina ir anksčiau pažinojote Hubertsoną? 

Margareta šypteli. Kaip paprastai, nei Kristina, nei Hubertso- 
nas neišsidavė kitiems slaugos centro darbuotojams, kaip gerai iš 
tikrųjų vienas kitą pažįsta. Bet galėdama prakiurdyti jų apgailėti- 
ną paslaptėlę, ji tai mielai padaro. 

— Žinoma. Jis daugelį metų buvo mūsų nuomininkas... 

— Tik pamanyk, — svajingai taria Helena. 


Margareta kuo pareigingiausiai paslepia virtuvinių durų raktą 
Kristinos dūdkriauklėje ir išeina į šaligatvį. Ji linkusi palaukti tak- 
si lauke, jei kartais šeimininkei šautų į galvą parsirasti. 

Tikra pamišėlė. Skystagalvė. Visiškai nusekusiomis smegenimis. 

Greičiausiai Birgita niekada nepadėjo ant jos rašomojo stalo 
jokių šūdų. Galbūt ir Kristinos receptų knygelės nepavogė... Juk 
jai tikrai neužtektų pinigų, drausmingumo ir ryžto, kad atliktų 

tokią sudėtingą operaciją, sumanytą pakenkti Margaretai. O Kris- 
tinai užtektų. 

Šiam žaidimėliui ji turėjo skirti be galo daug laiko. Pirmiausia 
jai reikėjo pasiteirauti apie Margaretos kelionę į Geteborgą, pas- 
kui ten nuvažiuoti vien tam, kad galėtų ją sekioti ir laukti tinkamo 
momento. O kai Margareta sustojo išgerti kavos ir pasidairyti prie 
„Auksinės ūdros“, ji, matyt, palindo po automobiliu ir gudriai 
paknebinėjo išmetamąją dujų sistemą... 

Nuo šios minties Margareta atsitokėjusi santūriai prunkšteli. 
Juk tai juokinga! Argi galėjo Kristina, apsitaisiusi milo pelerina ir 
rūpestingai sulaidytu šilkiniu šaliku iš „Hermio“ parduotuvės, pa- 
sidėti rankinuką ant automobilių aikštelės asfalto, argi galėjo 
kniūbsčia palįsti po automobiliu, argi galėjo su didžiausiu vargu 
apsiversti ant nugaros ir pradėti ardyti apatinę sankabą... 

Nesąmonė. Taip negalėjo atsitikti. Jau vien todėl, kad tuomet 
Kristina būtų susitepusi rankas. O Kristinai nepakenčiamai ne- 
malonu susitepti rankas. Ji nuo to suserga. Tikrąja žodžio pras- 
me. Susivemia. 

Galbūt ji pati kraustosi iš proto. 

Niekai. Šiaip ar taip, ji nori išvažiuoti. Kiek galima greičiau. 


Pasitikėjimas. Pasikliovimas. Viltis. Lūkestis. Saugumas. Apsau- 
ga. Ramybė. Žodžiai. 

Galbūt jie ką nors reiškia kitame pasaulyje. 

Jei ji būtų buvusi protingesnė šešiolikmetė — ar apskritai pro- 
tingesnis žmogus, — šito niekada nebūtų įvykę. Jei būtų mokėjusi 
pažaboti savo nerimą, jei būtų susipratusi patylėti, jei nebūtų pra- 
vėrusi tos telefono būdelės durų, viskas būtų susiklostę, kaip bu- 
vo numatyta. 

Teta Elena dar ir šiandien gyventų savo namuose Motaloje. Gal- 
būt kas savaitę kelioms valandoms jai reikėtų pagalbininkės, ir 
kas tuomet ateitų, jei ne Birgita. Nes Birgita, be abejo, būtų apsi- 
raminusi: baigiantis paauglystei, būtų susitikusi kokį nors Bilą, 
Laifą ar Kenetą, patikimą dirbtuvių meistrą, automobilių mecha- 
niką arba statybininką. Ir, susilaukusi su juo dviejų vaikų — aišku, 

berniukų, kitaip Birgitos atveju negalėjo būti, — į fabriką daugiau 
nebūtų grįžusi. Keletą metų būtų sėdėjusi namie trijų kambarių 
bute, šluosčiusi vaikams nosis ir virusi košes, sielvartavusi dėl sa- 
vo motinos ir iliuzijų, ilsėjusis ir kaupusi jėgas, o Bilas, Laifas arba 
Kenetas kaip galėdami dažniau būtų dirbę viršvalandžius, steng- 
damiesi sukrapštyti pinigų pradiniam įnašui už tą mažytį namelį, 
apie kurį abu būtų svajoję. O nusipirkus namelį, Birgita būtų pra- 
dėjusi dirbti socialine darbuotoja — aišku, ne visą darbo dieną, — 
kad padėtų sumokėti eilinius įnašus. Jos nugara būtų atsitiesusi ir 
sena gėda išnykusi, rami ir šypsodama dabar ji važinėtųsi dviračiu 
Motalos gatvėmis, kaip kažkada teta Elena. Štai dviračiu atšvilpia 
Birgita Fredrikson (ar kaip ji dabar vadintųsi)! Garbingo darbi- 
ninko garbinga žmona. Niekuo neišsiskirianti „moteris. 

Ir jei teta Elena kada nors būtų sunegalavusi — juk, šiaip ar 
taip, dabar jai būtų per aštuoniasdešimt, — Birgita būtų paskam- 
binusi savo vyresnei seseriai Kristinai. Gydytojai. Ir Kristina po 
darbo dienos sėstų į savo nedidelį automobilį ir parvažiuotų 
pas tetą Eleną, pamatuotų jai kraujospūdį, pareguliuotų vaistus 
ir patartų nesijaudinti. Bet jai išėjus teta Elena, žinoma, skam- 
bintų Margaretai ir kiek maištingai imtų bambėti: ji vis tiek va- 
žiuosianti į metinį pensininkų sąjungos susitikimą, kad ir ką sa- 
kytų Kristina! O Margareta nusijuoktų ir linksmai pritartų to- 
kiam revoliucingam požiūriui. 

O per Kalėdas jos visos susirinktų tetos Elenos namuose. Bir- 
gita ateitų su savo Bilu, Laifu ar Kenetu ir sūnumis, dviem milži- 
niškais jaunuoliais plaštakomis sulig klozeto dangčiais ir besijuo- 
kiančiomis akimis. Jie apkabintų savo putnią mamą ir nesmarkiai 
spustelėtų, vadintų tetą Eleną močiute ir stulbintų ją dėstydami 
keistas technines detales, su kuriomis jie susiduria dirbtuvėje bū- 
dami be galo reikalingi darbuotojai. Birgitos berniukai turėtų bū- 
ti saugūs, apginti nuo šių laikų nedarbo išsilavinimu, įmonė be jų 
paprasčiausiai neišsiverstų. 

Kaip ir kadaise, jos būtų priverstos jaunimui padengti atskirą 
staliuką tetos Elenos valgomajame, ir iš vienos jo pusės sėdėtų Bir- 
gitos berniukai, iš kitos — be abejo, Kristinos mergaitės Osa su Tu- 

ve, mat nors Kristinos profesorius ir turi keistybių, Margareta nie- 
kada nenorėtų išbraukti jo ir jo vaikų iš Kristinos gyvenimo. O trum- 
pajame staliuko gale atsirastų vietos penktam vaikui. Jos pačios. 
Tai būtų berniukas, kurį ji matė Limos vaikų namuose. Per 
Margaretą ir jos sūnų teta Elena taptų nesibaigiančios betėvių gi- 
minės senmote, vaikų, kurie karta iš kartos išskėstom rankom 
priglaustų kitus pamestinukus. Bet jis pats tuo metu dar tikrai 
nebūtų mažiausias pamestinukas. Sėdėtų ten — dailus variaspalvis 
indėnas, paslaptingas kaip Anderseno pasaka, — prie tetos Elenos 
kalėdinio stalo ir stebėtų savo pusbrolius siauromis juodomis aki- 
mis, nuolatos truputį šypsodamas po išoriniu rimtumu. O pačia- 
me pietų viduryje sugautų Margaretos žvilgsnį, pakeltų savo kalė- 
dinių vaisvandenių taurę ir palinkėtų: „Por la vida, motin!“ Ir Mar- 
gareta šypsodama pati pakeltų taurę ir su juo susidaužtų. Por la 
vida! Už gyvenimą, už pasitikėjimą ir paguodą, viešpataujančius 


tetos Elenos namuose. 


Taksi nesiskubina, Margareta sudrimba ant Postindustrinio 
Rojaus laiptų ir pasiremia smakrą. Ko man stinga? — svarsto. Ko 
mums visoms trims stinga? Kodėl visada esame pasirengusios kuo 
blogiausiai viena apie kitą manyti? Kaip tapome tokios šėtoniškai 
klastingos ir įtarios? 

O turėjo būti kitaip. Juk augome ramiais laikais, laikais, kai 
kiekvienas saulėtekis buvo pergalė prieš vakarykščią dieną. Visos 
blogybės jau įvykusios, praeitis iškentėta, ištverta ir pergyventa, 
nūnai laukia vien begalinė eilė auštančių šviesių dienų... Juk šitai 
buvo žinoma. Visiems žinoma. 

Bet galbūt viltis visada tėra naivumas, ir galbūt teisūs pasaulį 
užvaldę cinikai, tvirtinantys, kad nuo naivumo neatsiejama buka- 
protystė. Mat nors Margareta buvo naivi mergaitė, gerai prisitai- 
kiusi prie naivių laikų, to neužtenka norint ją apibūdinti tą aki- 
mirką, kai ji pravėrė telefono būdelės duris Kristinai. Ji buvo ir 
bukaprotė. Paikšė. Bemaž debilė. 

Bet ne, ji nebuvo tik naivi. Be abejo, jau tada žinojo, kad 


pasaulis pilnas šešėlių. Kai kurie iš jų šmėkštelėdavo būties pa- 

krašty ir pranykdavo, kaip jos pačios ir Birgitos mamos, kiti grės- 
mingai laukė savo laiko, kaip kad Kristinos mama. Kartais šešė- 
liai pasirodydavo net tetos Elenos veide. Manydama, kad niekas 
nemato, ji susmukdavo prie virtuvės stalo ir įkniaubdavo veidą į 
rankas, o kai vėl atidengdavo, šis būdavo nudryžuotas iš nosies 
tekančio kraujo ir ašarų. 

Ir šešėlių būdavo ne tik tetos Elenos namuose. Viena mergaitė 
klasėje išgąstingai blizgančiomis akimis papasakojo apie vietą, ku- 
ri vadinosi Aušvicas, kur jos mama dvi paras gulėjusi prie dujų 
kameros laukdama mirties, kol kažkas baltu autobusu ją išgelbė- 
jęs. O Susanė, kita klasės draugė, vieną popietę pravėrė šeimos 
baltinių spintą ir ištraukė paslaptį, pakištą po baltų užvalkalų šūs- 
nim. Tai buvo nuotrauka. Nufotografuota maža užsimerkusi mer- 
gytė per galvą užvelkamu angoros megztuku. 

— Tai mano sesuo, — sušnabždėjo Susanė. — Ji vardu Deizė. 

Akimirką Margareta stebėjo mergaitę nuotraukoje, paskui irgi 
šnabždomis paklausė: 

— Kodėl ji užsimerkusi? 

— Akla. 

Margareta krūptelėjo ir ėmė ieškoti paguodos žodžių. 

— Vis dėlto ji daili. Baisiai daili. 

— Anksčiau. Dabar ne, — sušnabždėjo Susanė ir vėl pakišo nuo- 
trauką po užvalkalais. — Ji serga galvos smegenų vandene. 

— Kas tai? 

— Galva vis auga ir auga, ji pilna vandens... Mes aplankėme ją 
prieš trejus metus, ir tuomet galva buvo milžiniška... Kaip balio- 
nas. Ji negalėjo atsisėsti, galva buvo per sunki. 

— Ar jai niekada neleidžiama parvažiuoti namo? 

Susanė uždarė baltinių spintos duris ir užrakino. Staiga pra- 
šneko įprastu balsu, tarytum uždarius spintą nebebūtų prasmės 
šnabždėti. Juk jos vienos, Susanės mama su tėte išėję, o daugiau 
seserų ir brolių ji neturi. 

— Ne. Neįmanoma. Mes jos net nebelankome. 

— Kodėl? 


— Ji labai rėkia. Mums išvažiavus rėkia keletą dienų. 

Paskui Margareta par važiavo tiesiai namo ir, nutrenkusi dviratį 
ant sodo tako, puolė į vidų. Teta Elena ją apibarė, bet, Margaretai 
papasakojus apie Deizę, nutilo ir nusigręžė. 

Apie šešėlius nekalbėta. Be to, jie netrukus turėjo išnykti. At- 
eity jų nebebus. 


Tik užaugusi ji suprato, kad Kristina su Birgita niekada nepa- 
laikė jos vilčių, kad jos niekada taip neįsijautė į to meto tikėjimą 
ateitimi kaip ji. Galbūt todėl, kad jų vaikystės šešėliai buvo tam- 
sesni užjos. Perprato šitai tą dieną prieš keletą metų, kai paskam- 
bino Kristinai norėdama išgirsti, kokia bausmė paskirta Birgitai 
už receptų knygelės vagystę ir vėlesnes apgavystes. Kristina piktai 
džiūgaudama pranešė, kad Birgita jau išsiųsta į Hinsenbergo mo- 
terų pataisos namus. Margareta nusivylė. Tikėjosi, kad nuteis lyg- 
tinai arba pasiųs į gydymo įstaigą. 

— Tautos namai griūva, — pasakė. 

— Lyg būtų ką prarasti, — atsakė Kristina. 

Jos intonacijos užteko, kad prieš Margaretos akis staigiai blyks- 
telėtų vaizdas. Aukštas namas. Pilko betono daugiaaukštis molio 
lauke. Tokie buvo Kristinos tautos namai. Ir ji įtarė, kad tokie pat 
pilki jie ir Birgitos galvoje. Jai tautos namai greičiausiai tėra nuo- 
bodi socialinio skyriaus kontorėlė. Bet pati Margareta tautos na- 
mus visada regėjo kitokius. Baltą namą žaliuojančiame sode. Na- 
mą, kuriame saugiai auga net pamesti vaikai. 


Industrinis rojus. 


— Važiuosi ar ne? 

Taksistas suirzęs: palinkęs virš tuščios keleivių sėdynės, nuleidžia 
stiklą, matyt, pervažiavo visą Dainų gatvę, apsigręžė ir atsuko auto- 
mobilio nosį reikiama kryptimi taip ir nepastebėtas. 

Ji staiga nusišypso. 

— Atsiprašau. Tikrai užsisvajojau... 

Prieš dešimt metų nuo tokios šypsenos ir tokio pasiteisini- 
mo jis būtų ištirpęs, būtų išjungęs variklį, išlipęs iš automobi- 


lio, įkėlęs lagaminą ir atidaręs priekines dureles norėdamas, 

kad ji atsisėstų šalia. Dabar tik nekantriai į ją spokso pro pu- 
siau nuleistą automobilio langą, leisdamas jai pačiai nusitemp- 
ti lagaminą šaligatviu. Neprieštarauja, ir kai ji įsitaiso ant užpa- 
kalinės sėdynės. Margareta trupučiuką šypsosi: ne todėl, kad 
būtų kada nors žaidusi toje pačioje lygoje kaip Birgita, bet vis 
dėlto ištisus dešimtmečius jautėsi einanti per tankius vyriškų 
žvilgsnių ir rankų brūzgynus. Išties malonu, kad tie laikai bai- 
gėsi, kad pagaliau atsivėrė kraštovaizdis, kad ji gali vaikštinėti 
visai laisvai, nerizikuodama sijonu įstrigti krūmuose, nors tai 
reiškia, jog dabar gali pati tampytis lagaminus ir būti apšaukta 
surūgusių taksistų. Dabar jai nebereikia saugotis, gali sėdėti, 
stovėti ir eiti taip, kaip nori, nebijodama, kad kažkam ištrykš 
testosterono fontanai. Bet galbūt Birgitai šitai irgi nebuvo taip 
paprasta ir neskausminga... 

Vos pagalvojusi apie Birgitą, ji ryžtasi. Taip. Nuvažiuos į Nor- 
čiopingą nieko nepaisydama. Net ir Birgitą parveš į Motalą. 

Juk Margaretai nekelia baimės nei velniai, nei troliai. Kaip ir 


nė viena iš seserų. 


Važiuodama iš dirbtuvių, meta žvilgsnį į prietaisų skydelio laik- 
rodį: jei gerai paspaus, vėluos tik pusvalandį. 

Tokią dieną kaip ši nuostabu skubėti, lėkti per dideliu greičiu 
siauru ir menkai važinėjamu Motalos keliu, nuleidus priekinį stiklą, 
kad plaukus taršytų saulėtas švilpiantis vėjas. Dangus viršuje aukštas 
ir giedras, žemė po ja drėgna ir laukianti. 

Margaretos dešinė ranka užčiuopia automobilio radiją, ir pa- 
sukusi rankenėlę, iš nuostabos ji susijuokia. Juk automobilin lie- 
jasi Klaso balsas, ji sėdi sename Klaso automobilyje ir klausosi jo 
balso! Kaip visada, jis raportuoja vis tuo pačiu staccato: ypatinga 
kalbos melodija, regis, būdinga visiems pasaulio užsienio kores- 
pondentams. Tik po kurio laiko ji tikrai išgirsta, ką jis sako. Bos- 
nijos kalnuose aptikta dar viena masinė kapavietė: keturiasdešimt 
keturi kūnai, greičiausiai vyrų ir vaikinų... 

Sulėtinusi greitį, abiem rankom grabalioja cigarečių. Keturias- 
dešimt keturi kūnai. Ji regi jų tuščias akiduobes ir nuogas kauko- 

lių šypsenas. Ir Klasą, stovintį jų kape su sunkiais pusbačiais ir 
mikrofonu panosėje. 

Jis parsiras savaitgalį, ji pažadėjo jį pasitikti Arlandoje šeštadie- 
nio vakarą. Paskui jie išeis vakarieniauti, kaip visada, jis užsakė 
staliuką kvartalo restorane dar prieš išvažiuodamas. Ten kruopš- 
čiai darbuosis peiliu ir šakute, visą laiką pasakodamas, nors iš tik- 
rųjų nieko nepapasakos. Klasas niekada nieko nepapasakoja. Nie- 
ko, kas būtų tikrai svarbu. Jokios tikros teisybės. 

Ir ji pati nieko nepasako, bent jau nieko tikrai svarbaus ir jo- 
kios tikros teisybės. Juk ji nežino, kaip jis reaguotų. Kaip kad jis 
nežino, kaip ji reaguotų. 

Jie vienas kitą guodžia. Bet vienas kitu nepasitiki. Nė akimirkos. 


Pradėjusi dirbti kosmoso tyrimo institute, Margareta nugirdo, 
kad vienas iš mokslininkų kartais lankosi bažnyčioje. Nors tai ne- 
krito į akis. Jis keikdavosi ir triukšmaudavo labiau už kitus, o kas 
pusmetį važiuodamas į Špicbergeną patikrinti savo instrumentų 
visada pasirūpindavo, kad visi žinotų jį ketinant į kuprinę įsikišti 
butelį viskio. 

Jis buvo vardu Vikingas. Be visa ko. 

Iš pradžių Margareta žiūrėdavo į jį su tam tikra baime. Juk visi 
tikintieji — kaip trubadūrai ar eilėraščių skaitytojai: niekada gerai 
nežinai, kada su jais pasijusi nejaukiai. Bet ji jautė ne tik baimę, 
mažumėlę gundėsi artimiau su juo susipažinti. Juk tariamai ne- 
malonių žmonių privalumas tas, kad bendraudamas su jais gali 
mažiau saugotis ir pats trupučiuką pabjaurėti. 

Ji pasidavė pagundai vieną vakarą, kai kažkam sukako penkias- 
dešimt ir institute įvyko puota siurprizas. Valgykloje buvo padengtas 
ilgasis stalas, o vėliau vakare surengti šokiai. Margareta išsmuko, 
kai magnetofone ėmė suktis pirmoji juostelė, skubiai užlipo laip- 
tais į savo kabinetą, tarsi staiga prisiminusi kažkokį svarbų ir ne- 
baigtą reikalą. Bet iš tikrųjų ketino tik pasiimti paltą. Kaip pa- 
prastai pavargusi nuo daugybės švenčiančių žmonių, dabar norėjo 
valandėlę pabūti viena, pasimėgauti dūmeliu ir pasamprotauti ant 


laboratorijos stogo. 

Kabinete įsisupo į vatinį paltą, bet neužsitraukė užtrauktuko ir 
neapsiavė aulinių. Jai patikdavo matyti pėdas siauruose baliniuo- 
se bateliuose, su jais lengvai įsivaizduodavo esanti kažkokia kito- 
kia, sudaryta vien iš paviršiaus ir fasado, gyvenanti visiškai kitokį 
ir tobulesnį nei jos gyvenimą. 

Patekti ant stogo buvo nesudėtinga. Užlipdavai laipteliais ir iš- 
eidavai pro paprastas duris, ir viskas. Stogas turėjo būti lengvai 
pasiekiamas, nes buvo uždengtas plastikiniais burbulais, dideliais 
bjauriais burbulais, saugančiais į dangų nuolat atkreiptas kameras 
ir instrumentus. 

Vos pravėrusi duris, išvydo šiaurės pašvaistę. Ši buvo milžiniš- 
ka, tokia didelė, kad užėmė pusę dangaus, ir tokios spalvos, apie 
kokią iki tol ji buvo tik girdėjusi. Paprastai šiaurės pašvaistė būda- 
vo balta arba mėlyna, bet šį vakarą dangumi ritosi tamsiai violeti- 
nės bangos, vingiuotos linijos atsirasdavo ir išnykdavo, didžiulės 
purpuro skiautės plazdėjo it vėjuotame sapne džiūstančios paklo- 
dės. O dangus atsispindėjo žemėje. Sniegas ant žemės ūmiai nu- 
sidažė alyvine spalva. 

— O! - šūktelėjo Margareta sau pačiai ir sužavėta, ir nusivylusi. 
Išdirbusi Kirunoje porą metų, ji vis dar nebuvo įveikusi iraciona- 
laus ilgesio, kad šiaurės pašvaistę galėtum išgirsti, kad Saulės elek- 
tronams ėmus šokinėti atmosferoje visa erdvė prisipildytų muzi- 
kos, kad pagal šiaurės pašvaistės draperijos linijas griežtų smui- 
kai, kad vainikui nukreipus spindulius jos linkui sugriaudėtų 
timpanas ir dūdos, kad reginiui dylant kaip sidabrinė daina tyliai 
grotų fleita. 

Bet, savaime aišku, šiaurės pašvaistės negalėjai išgirsti, net vio- 
letinės kaip šita. Spalvą lėmė tai, kad elektronai dideliu greičiu 
neįprastai giliai įsiskverbė į atmosferą. Tačiau vis tiek, ar jie įsi- 
skverbė giliai, ar ne, ši violetinė šilko uždanga buvo stebuklas, o 
tapęs stebuklo liudytoju turi įkvėpti, uždėti ranką ant krūtinės ir 
pakelti veidą į dangų. Ji gali džiūgauti širdyje, bet turi tylėti, drau- 
džiama išleisti net mažiausią garsą... 

Et. Ji atitraukė ranką nuo krūtinės ir ėmė raustis kišenėje ciga- 
rečių. Jei privalai nutilti prieš stebuklą, visoje planetoje turėtų 

viešpatauti mirtina tyla. Nes kas yra šis amžinas Kalėdų eglutės 
bumbulas, jei ne stebuklas? Užmirštas stebuklas, tačiau triukš- 
mingas ir šiukšlinas, prikimštas klastočių ir banalybių, sulūžusių 
plastikinių ančių ir senų kalendorių, pėdkelnių nubėgusiomis aki- 
mis ir mazguotų akrilo megztinių, riebaus beverčio maisto ir dvo- 
kiančių mazgočių. Ir galbūt turime būti dėkingi šiam dėmesį ati- 
traukiančiam šlamštui, pamanė Margareta, nes nuolatos prisimin- 
dami, kad mes, žmonės, gyvename stebuklo vidury, galbūt 
tapentume kaip naujųjų laikų fėjos iš Disnėjaus filmų, be galo 
rimtos, lieknos ir įsisupusios į mantijas, visą laiką aikčiodami iš 
nuostabos dėl mažiausio beržo lapelio ar žolės stiebo. Ar labai 
būtų smagu? Ji abejojo. 

Margareta pasilenkė užsidegti cigaretės, už nugaros kažkas pa- 
stūmė duris, ir ji nuklupčiojo keletą žingsnių į priekį. Pro durų 
angą keturkampį veidą įkišo Vikingas. 

— Op, op! — šūktelėjo. — Atsiprašau. 

Margareta atgavo pusiausvyrą. 

— Nieko baisaus. Eikš, šįvakar didingas reginys. 

— Matau, — atsakė Vikingas ir ranka persibraukė veidą. — 
Nuostabus. 

Jis vilkėjo tik marškinius. Be to, buvo pasiraitojęs rankoves. 

— Ar tau nešalta? — paklausė Margareta. 

— Ne. Man reikia atvėsti. Ten apačioj labai šilta, žmonės prade- 
da išsijudinti... 

— Įsitaisysi plaučių uždegimą. 

Vikingas nusikvatojo ir pasižiūrėjo į ją šnairomis. 

— Nieko tokio. Juk aš tikiu pomirtiniu gyvenimu. 

Margareta sumišusi sukikeno ir apglėbė save rankomis, kelis 
sykius treptelėjo prašmatniais bateliais, kad atsigautų pirštai. 

— Aš pati, kaip matai, užsimetusi paltą... 

— Taip. Bet esi be aulinių. 

— Tikrai. Kai kurių iš mūsų niekada negali visiškai įtikinti. Net 
dėl temperatūros. 

Valandėlę stojo tyla. Virš jų galvų puikavosi šiaurės pašvaistė. 

— Ar gera tikėti? — paklausė Margareta. — Ar dėl to paprasčiau 
gyventi? 

Vikingas lengvai atsiduso ir susikryžiavo rankas ant krūtinės. 

— Tikslus atsakymas būtų „ne“. Tikėjimas nėra mėgavimosi 
priemonė ir nepadeda susirasti paprasto gyvenimo. 

Margareta laukė, bet jis daugiau nieko nepasakė. Turėjo pati jį 
paraginti: 

— O tikras atsakymas? Ne tikslusis? 

— Tikras būtų „taip“. Tikėti gera. Tai daro gyvenimą paprastes- 
nį. Tau tampa prieinama kita kalba. 

Atsigręžė ir prisimerkęs pažvelgė jai į akis. 

— Ar nesuklydau spėdamas, kad esi pasiklydusi humanitarė? 

Margareta nusijuokė. 

— Taip. Tikrai. Nors labiau pasiklydusi nei humanitarė. Jei su- 
pranti, ką turiu omeny... 

— Ne. Kaip atsitiko, kad tapai fizike? 

Margareta giliai užsitraukė cigaretę. Ar papasakoti? Ne. Ji galėtų 
įsivaizduoti, kaip prireikus atsigultų su Vikingu, bet jokiu būdu ne- 
galėtų jam papasakoti apie palydovines lėkštes Tanume. Yra ribos. 

— Et, — suniurnėjo ji. — Juk žinai, kaip buvo aštuntą dešimtme- 
tį. Bemaž niekas nenorėjo studijuoti fizikos, juk visi turėjo tapti 
sociologais. Gamtos mokslų įstaigos priimdavo visus netikėtai už- 
klydusius... Matyt, ir aš tokia, pakeleivė. Iš tikrųjų ketinau tapti 
archeologe. 

Atsirėmusi į sieną, nuspaudė cigaretę į batelio padą, akimirką 
prilipę pelenai juodavo šviesios odos fone, paskui suodžių apna- 
šos nukrito ant sniego. 

— Visuotinė trauka, — sukikeno Margareta. — Nuolatos toji vi- 
suotinė trauka... 

Vikingas klausiamai kilstelėjo antakius, bet nieko nepasakė. Mar- 
gareta išsitiesė, susikišo rankas į palto kišenes ir įtraukė kaklą ir 
smakrą į apykaklę. 

— O ar aš savo ruožtu neklystu spėdama, kad ir tu dėjai šuolį? — 
paklausė ji. — Klasinį šuolį. 


Jis šyptelėjo. 

— Taip. Tėtušis buvo miško darbininkas. O tu? 

— Savaime aišku. Mama buvo patronažo seselė. Paskui — namų 
šeimininkė. 

— Mat kaip, — tarė Vikingas. — Na, ar ką nors pamatei ir pasi- 
mokei per šį šuolį? 

— Šio bei to, — atsakė Margareta, kreivai šyptelėdama. — Ir to, 
kas buvo duota, ir kas ne. 

Vikingas greitai apsidaužė rankomis norėdamas sušilti, iš jo šner- 
vių kylantis garas priminė baltą plunksną. 

— Ar turi galvoje savikliovą? Tą visuotinį spinduliavimą, kai pats 
esi norma, o visi kiti išimtys? Šito mums trūksta. Kaip ir sampra- 
tos, kad gimusieji gerovėje jos ir nusipelnę, o visi kiti nusipelnę 
vargo, kuriame gimė. 

Margareta vyptelėjo. 

— Užmiršai pranašumus. Laisvę. Mes turime laisvę, kurios jie 
niekada negaus. 

Vikingas pasikišo rankas po pažastimis. Jis šalo ir buvo užmir- 
šęs šiaurės pašvaistę. 

— Galbūt. 

— Tai ypač būdinga moterims, — tarė Margareta. — Graudu 
žiūrėti... 

Vikingas ėmė šokinėti vietoje, vis dar pasikišęs rankas po pa- 
žastimis. 

— Kodėl? 

— Jos taip puikiai išauklėtos. Niekada nepakelia balso. Nie- 
kada nesijuokia išsižiojusios. Nebėga. Nesikarsto. Nefantazuo- 
ja. Tik sėdi suglaustais keliais tikėdamosi, kad niekam nekliūva. 
Lyg pusgyvės. 

Nesiliaudamas šokinėti, Vikingas nukreipė žvilgsnį į save. 

— Taip, — sutiko. — Tu, matyt, teisi. Tas pats pasakytina ir apie 
vyrus. Buržuazija reikalauja konformizmo. Bet juk ir darbininkų 
klasei jo reikia. 

Margareta taip pat ėmė strykčioti, ji irgi šalo, bet vidun eiti 
nenorėjo. Buvo gera vieną kartą garbingai pasišnekėti su garbingu 
žmogumi. Jų kojos ritmingai stukseno į stogą. 

— Bet mes, klasių perėjūnai, esam laisvi, — pasakė ji. — Viskuo 
išsiskiriame. Tai mūsų resursai. 

Vikingo atodūsis pakibo virš burnos lyg debesis. 

— Aš nežinau. Kartais, matyt, gera išgirsti tokių savaime su- 
prantamų ir neapmąstytų dalykų. 

Margareta užsimerkė ir keletą šuoliukų galvojo. 

— Ne, — galiausiai pasakė ji. — Gera, kai jų neišgirsti. 

— Tai tu nematai jokių trūkumų. Tik laisvę? 

Margareta liovėsi šokinėjusi ir stipriai apglėbė save rankomis. 
Vikingas irgi sustojo, jo kvėpavimas pasunkėjo. 

— Taip, — atsakė Margareta, — vieną trūkumą matau. Bet nesu 
žmogus, sugebantis išsiaiškinti, ar jis yra asmeninė psichologinė 
problema, ar priklauso nuo klasinio šuolio. Aš nepasitikiu. Nie- 
kuo nepasitikiu. 

Vikingas akimirką stebeilijo į ją, paskui irgi apglėbė save rankomis. 

— Nepasitiki? — paklausė jis. — Galbūt nėra pagrindo pasitikėti. 

— Ar ir tu niekuo nepasitiki? 

Vikingas pravėrė duris ir gestu tarytum stumtelėjo ją į šilumą. 

— Aš pasitikiu Dievu, — atsakė. — Bet žmonėmis? Matyt, nėra 
pagrindo pasitikėti žmonėmis. Juk jie gali visko iškrėsti. 

N orčiopingo policijos nuovada stovi prie Šiaurinės promena- 
dos lyg šauktukas. Margareta mato jį dar iš tolo, bet privažiavusi 
turi apsukti du kelio ringės ratus, kol susigaudo, kur reikia ieškoti 
automobilių aikštelės. 

Norčiopingas toks kaip visada. Šviesa iš dangaus vis dar žalva- 
rio atspalvio, gatvėmis tebetarška tramvajai, o Norčiopingo gy- 
ventojai, regis, skuba kaip ir prieš trisdešimt metų. Ji mėgsta šį 
miestą. Čia nėra to verksmingo pasitenkinimo savimi, kartais 
varančio ją iš proto namie Kirunoje. Galbūt jai reikėtų įmesti 
savo disertaciją į popierių smulkintuvą ir persikelti čia, pasi- 
naudoti kažkada įgytu pedagoginiu išsilavinimu, tapti kokios nors 
gimnazijos mokytoja ir įsitaisyti meilužį. Galbūt ūkininką šiurkš- 
čiais skruostais ir giliomis šaknimis Estjotlando juodžemyje. Tai 
būtų šis tas. Jei nepasektų Hubertsono pavyzdžiu ir kiekvieną 
ketvirtadienį neimtų vaikščioti į ganėtinai miesčioniškus šokius 
„Standard Hotell“ viešbutyje. Tuomet kiekvieną penktadienį 
slankiotų plačiai išsišiepusi nelyginant Češyro katė*. Kaip kad 
atrodydavo jis. 

Deja. Šitai neįmanoma. Ta, kuri yra išauklėta tetos Elenos, 
negali įmesti savo disertacijos į popierių smulkintuvą, o turi pa- 
baigti, ką pradėjusi. Su Margaretos disertacija tas pats kaip su 


kažkada jos siuvinėtomis staltiesėlėmis: nors iš anksto matyda- 


* Češyro katė — plačiai išsišiepusi katė, išpopuliarinta Lewiso Carollio 


knygos „Alisa stebuklų šalyje“. Posakio kilmė neaiški. 

ma, kad rezultatas bus apgailėtinas, vis tiek turėdavo jas baigti. 
Taip būdavo nuspręsta tetos Elenos. Arba Dievo. Arba viduri- 
nės mokyklos. 

Užtrenkusi ir užrakinusi automobilio dureles, apsidairo. Prie 
policijos nuovados durų tuščia, galbūt Birgita laukia viduje. Išsi- 
traukia iš rankinės šepetį, skubiai susišukuoja, paskui pasitaiso 
skrandutę ir liežuviu perbraukia priekinius dantis. Eidama į poli- 
cijos nuovadą turi atrodyti tvarkingai, ypač jei ten susidėsi su to- 
kiu žmogumi kaip Birgita. Margareta privengia valdžios įstaigų. 
Šiaip jai atrodo savaime suprantama, kad vienur kitur turi būti 
policijos nuovadų ir socialinių kontorų, padedančių į bėdą pate- 
kusiems piliečiams, bet pati stengiasi su jomis neprasidėti. Įtaria, 
kad tiek policininkai, tiek socialiniai darbuotojai elgiasi kaip mi- 
tiniai barsukai: sukanda dantimis ir nepaleidžia, kol neišgirsta kaip 
trekšteli kaulai. 


Ir už durų tuščia, viduje Birgita nestypso. Margareta dirsteli į 
savo laikrodį: atvažiavo greičiau, nei tikėjosi, vėluoja vos dvide- 
šimt minučių. Birgitai turėjo užtekti proto palaukti. Galbūt sėdi 
priimamajame... 

Ten daug žmonių. Visur stovi, sėdi ir bastosi pavargę piliečiai, 
visi nusitvėrę numeriukus, kaip kokiame pašte. Margareta irgi pa- 
siima numeriuką ir vos nesudejuoja. Jos eilės numeris 73, o da- 
bar prie stalo, murmėdamas savo reikalą, stovi dar tik 51 nume- 
ris. Ji pralauks pusę dienos. 

Žvilgsnis nuslysta per patalpą: jau keleri metai, kaip nematė 
Birgitos, galbūt iškart ir neatpažintų. Bet ne. Čia nesama nė 
vieno žmogaus, bent kiek panašaus į Birgitą. Dauguma tylūs ir 
gerai išauklėti, tik viena žmogysta kažką bamba panosėje ir kei- 
kiasi. Tai galėtų būti Birgita, jei nebūtų akivaizdu, jog neaiški 
žmogysta yra vyras: jis ir barzdotas, ir išsitatuiravęs. Margareta 
pasirengusi tikėti veik visomis nuogirdomis apie savo seserį, 
tik ne tuo, kad ji pakeitė lytį. Birgita visada labai žavėjosi, kad 
yra moteris. 


Staiga ji suvokia. 

Štai kaip. Vadinasi, vėl nutiko tas pats. Du kartus per vieną 
parą ji išviliota nusidaužti ten, kur Birgitos nėra. Bet šįsyk dar 
keisčiau nei vakar. Kristina puikiausiai galėjo pameluoti apie tą 
telefono pokalbį, jei kokia nors nesuprantama dingstimi jai būtų 
patikę pusę nakties bėgioti pagūžomis iš vieno Motalos ligoninės 
skyriaus į kitą, bet šiandien su Birgita Margareta kalbėjo pati. Ir 
girdėjo Birgitos balsą. Be jokios abejonės. Kristina niekaip nega- 
lėtų taip gerai jo pamėgdžioti. 

Tas pats šūdas. Vis dėlto dabar ji baigs šį žaidimą — kad ir kas jį 
žaistų, toliau galės apsieiti be Margaretos. Suglamžo numeriuką ir 
išmeta į šiukšliadėžę. Važiuos į Stokholmą. Tuoj pat. 

Ji pasisuka taip staigiai, kad atsitrenkia į policininką, einantį 
įkypai priimamojo, ir“vis dar pagauta impulso pastebi, kad yra 
uždėjusi jam ant peties ranką. Policininkui atsigręžus pamato, jog 
jis labai jaunas. Oda tokia pat lygi kaip ir marškiniai, tarsi kas nors 
per visą šį asmenį būtų pertraukęs garine laidyne. 

— Atsiprašau, — kreipiasi Margareta, — aš tik norėčiau paklausti... 

— Na? 

Ji rūpestingai renka žodžius formuluodama mintis, kaip, jos 
manymu, formuluotų prižiūrėtojas ar socialinis sekretorius. 

— Man reikia paimti asmenį iš Motalos. Asmenį, kuris tikriau- 
siai šį rytą sėdėjo sulaikytas. Birgitą Fredrikson. 

— Na? 

— Bet aš jos nerandu. Jai buvo pasakyta laukti prie nuovados, 
tačiau jos nėra. 

Išlaidytasis suraukia kaktą. 

— Kaip ji atrodo? 

Margareta dvejoja. Kaip iš tikrųjų nūnai atrodo Birgita? 

— Penkiasdešimtmetė. Gana stipri. Kiek triukšminga. 

Policininkas kreivokai nusišypso. 

— Manau, kad žinau, ką turite galvoje. Prieš valandėlę turėjome 
ją išmesti. 

Margaretai susileidžia keliai iš palengvėjimo. Birgitos čia būta, 
vadinasi, jos neapgavo. Kilsteli antakius ir klausiamai pažvelgia į 


išlaidytąjį. 

— Išmesti? 

Jis pasitempia. 

— Ji čia sukėlė triukšmą, tad mes liepėme jai išeiti iš įstaigos. Aš 
su kolega ją išlydėjau. 

Margareta ranka persibraukia kaktą, nesunku įsivaizduoti, kaip 
šitai įvyko. Gyvai. 

— Ar nematei, kur ji nuėjo? 

— Šiaurinės promenados link. Į geležinkelio stotį. 


Ji turi du kartus pralaukti raudoną šviesą, kol pereina į reikia- 
mą šaligatvį. Tai varo iš kantrybės, staiga ji ima skubėti, staiga jai 
pasidaro nesuprantamai svarbu susirasti Birgitą ir pasirūpinti, kad 
ji parsirastų į Motalą. 

Pirmiausia imasi geležinkelio stoties, nuodugniai ją patikrina. 
Laukiamojoje salėje Birgitos nėra. Ji nestovi eilėje prie bilietų ka- 
sos. Jos nematyti perone. Ir išvažiuoti negalėjo, nes per paskuti- 
nes dvi valandas į Motalą neišvyko joks traukinys. O laukiamosios 
salės tualetų užraktuose atsukta žalia spalva, vadinasi, jos nėra ir 
tualete. Antra vertus, jai sunku įsivaizduoti, kad Birgita mokėtų 
penkias kronas už tualetą. Tad geriau patikrinti. 

Paauglė, avinti batais su decimetrinėmis platformomis, įta- 
riai stebi, kaip ji eina nuo durų prie durų, įkiša į kiekvieną 
užraktą po penkkronį, praveria duris ir tučtuojau vėl jas užda- 
ro. Birgitos nėra. Tik įprastos tualetinio popieriaus krūvos ant 
grindų. 

Išėjusi ant geležinkelio stoties laiptų, sustoja ir apsidairo. Gal 
reikėtų patraukti į parką kitapus Šiaurinės promenados, ten kaž- 
kada būta užuoglaudos. O jei nieko nepeš, grįš į automobilį ir 
nuvažiuos į Saltengeną. Nežino, ar Saltengenas išlikęs toks pat 
kaip anksčiau, bet pakankamai gerai pažįsta Birgitą, kad žinotų ją 
mielai keliaujant savo pėdsakais. 

Įėjusi į parką, žvilgteli kitapus gatvės ir sustoja vidury žings- 
nio: „Standard Hotell“ jau nebe „Standard Hotell“, ji nebega- 


lėtų ten nueiti tuo pačiu reikalu kaip Hubertsonas ir išeiti to- 

kia pat slapčiom patenkinta kaip jis. Niekis. Spiria priešais sa- 
ve į tako žvyrą ir nucampina toliau Karolio Jono parko krypti- 
mi. Regis, ten ant suolo sėdi keletas stileivų. Ji trumparegiškai 
prisimerkia: lyg ir vieni vyrai, bet, antra vertus, gyvenimas ją 
išmokė, kad jauni vyrai ir senos moterys iš tolo būna apgaulin- 
gai panašūs. 

Tačiau priėjusi arčiau, pamato, jog tai vienų vyrų kompanija. 
Trys įtartini pusamžiai vyrai, leidžiantys per rankas varganą alaus 
skardinėlę. Galbūt jie matė Birgitą, galbūt žino, kur ji... Bet ne. 
Margareta neketina klausti. Ne todėl, kad jų bijotų, o kad nežino, 
kaip reikėtų jais nusikratyti, jei prašnekins. Užtat apeina juos di- 
deliu lankstu ir keliauja toliau. 

Po kelių minučių įsitaiso ant plačių laiptų terasomis kylan- 
čioje krantinėje už seno „Krantinės“ restorano, pirmo Norčio- 
pingo naktinio klubo, ir žiūri į Motalos upę. Jaučiasi kaip na- 
mie, su draugėmis dažnai sėdėdavo ant šių laiptų žiūrėdamos į 
vandenį. O kartą „Krantinės“ restorane buvo per studentų puotą. 
Andrė irgi buvo. Su žmona. 

Margareta išsiviepia ir atsidaro rankinę ieškodama cigarečių. 
Koks šūdžius jis buvo! Atrodė, tiesiog kaifuoja suvedęs jiedvi į 
tą pačią salę, šokdindamas Margaretą, kai palikta žmona sėdi 
prie stalo viena, tai atsegdama, tai užsegdama vakarinio ranki- 
nuko sagtį. Ir kokia kvailelė buvo ji pati. Šypsanti ir laiminga, 
sudrėkusi ir pasirengusi, vos tik jis apskritai malonės atkreipti į 
ją žvilgsnį. 

Pučia, ji turi ranka prilaikyti plaukus, kad šie neįplazdėtų į žieb- 
tuvėlio ugnelę, bet, antra vertus, taip negali nuo vėjo apsaugoti 
liepsnos, vos plykstelėjusi čia pat vėl užgęsta. Bet plaukai svar- 
biau: prispaudžia smakrą prie krūtinės ir spragsi, spragsi ir sprag- 
si žiebtuvėlį. 

— Vis dėlto atvažiavai, — prabyla balsas už nugaros. — Buvo tikra 


velniava. Gal pasiūlytum ir cigaretę? 


Būdama jaunesniąja Birgitos seserim, esi ir jos skudurinė lė- 


lė, mėtoma šen bei ten užmerktomis akimis ir niekada gerai 

nesuvokianti, kur atsidūrusi, kai vėl atsimerkia. Taip visada bū- 
davo tetos Elenos sode; įprastas žaidimas staiga virsdavo kažkuo 
visiškai kitu, serbentų krūmai, ką tik buvę pieno parduotuvės 
sienomis, ištirpo ir atgijo kaip vaistinės lentynos. Margareta link- 
sojo prie sodo kėdės, atstojančios prekystalį, ir maloniai šypso- 
josi ligotam klientui, atšlubuojančiam per žolę su įkišta į megz- 
tinį dešine ranka. 

— Tiesą sakant, aš ką tik buvau profesorius, — tarė Birgita. — 
Toks truputėlį pasimaišiusio proto. Ir tuomet klausiau tavęs, ar 
jūs turite vaistinėje gyvačių nuodų... 

— Gyvačių nuodų? 

— Taip. Ir tuomet atsakei, kad neturite. 

Margareta pakreipė galvą ir tūptelėjo. 

— Deja. Gyvačių nuodų neturime. 

Birgitos veidą iškreipė siaubinga grimasa, ištraukusi iš megzti- 
nio paslėptą ranką, ji pakratė stiklainėlį Margaretai prieš akis. 

— Cha cha! Dabar turėsite. Mano stiklainėlyje yra gyvačiukų, 
kuriuos galite nusipirkti! 

Margareta atsitraukė, gerkle jai kilo šleikštulys. Ji nematė, kas 
stiklainėlyje, bet užteko minties apie kažką besiraitantį ir pilką už 
spindinčio stiklo. 

— Ne! 

Birgita juokdamasi atmetė galvą, dabar ji iš tiesų buvo pamišęs 
profesorius. 

— Taip. Tuomet pasakei „ne“ ir aš supykau. Jūs turite pirkti 
mano gyvates! Turite sumokėti tūkstantį kronų, kitaip jas 
paleisiu! 

Margareta iškėlė rankas gindamasi nuo savo pačios baimės. 

— Ne! 

— Taip, pasakei „ne“. Ir tuomet aš taip supykau, kad atsukęs 
dangtelį išleidau gyvates! 

Margareta suriko. Jos spigus pyptelėjimas išgąsdino paukščius 
vyšnioje, jie purptelėjo į dangų lyg šešėlis. Ji matė, kaip gyvatės 
iškrito iš stiklainio lyg pilkai dėmėtas gumulas, kaip jos vartėsi ir 

rangėsi atsidūrusios ant prekystalio, kaip kelios žleptelėjo ant grin- 
dų, kaip raitėsi ir šliaužė prie jos, kaip viena užsikorė jai ant pėdos 
ir apsivijo apie čiurną... Ji pasilenkė ir ėmė mosuoti virš kojos 
rankomis, bet nedrįsdama prie jos prisiliesti. 

— Ne! —rėkė ji. — Gana! Ne! Ne! 

— Nestauk, — pasakė Birgita.— Pažiūrėkim, katra aukščiau įsi- 
keberiosim į vyšnią? — Stiklainis stovėjo ant sodo kėdės. Jis buvo 
tuščias. Visą laiką tuščias. 


Margareta apsikabina kelius ir stebi Birgitą; degdama cigaretę, 
Birgita jai atsako greitu žvilgsniu. Jame glūdi pasalūniškas įspėji- 
mas. Aš puikiai žinau, kaip atrodau. Bet pasakyk apie tai nors 
žodį, kaipmat brinktelėsi nuo smūgio! 

Jos pagurklis virtęs karančiu maišu. Paakiai mėlyni. Lūpos šer- 
petotos ir suskirdusios, plaukai dulksvi ir susiraitę nuo seno pus- 
metinio, kybo ant veido nelyginant pusiau užtraukta uždanga. Šlau- 
nys tokios storos, kad džinsai ties tarpukoju išsitrynę. Vatinukas 
suplyšęs: baltas sintetinis kamšalas kyšo iš skylės vienoje kišenėje 
ir perdrėkstos rankovės. Raudonas audinys apsitraukęs lygiu pur- 
vo sluoksniu, tarsi visą striukę kažkas būtų apipurškęs pilkšvai ru- 
dais dažais. 

— Velnias, kaip ilgai užtrukai, — sako Birgita. — Laukiau laukiau, 
galiausiai nuėjau. 

— Automobilis buvo dirbtuvėse, — aiškinasi Margareta. — Su- 
gaišau, kol pasiėmiau. 

Bet Birgita jos negirdi. 

— Farai šiame mieste, velniai rautų, bepročiai... 

— Štai kaip. 

— Pasirodo, kad čia neleidžiama net pereiti gatve... Aš nė girta 
nebuvau, o jie vis tiek mane supakavo. Nepadarius nė šūdo. 

— O ką tu veiki Norčiopinge? Kaip čia pakliuvai? 

Birgita giliai užsitraukia dūmo ir suplazda akių vokais. 

— Buvo kaži kokia šventė. Gerai nežinau, vakar jaučiaus labai 


pavargusi... Bet buvau kaži kokiam vakariuke. 

Atminties spragos, pamano Margareta. Greitai tavo smegenys 
bus skylėtos kaip šveicariškas sūris, miela sesute. Ir tu šitai žinai. 

— Neprisimeni? 

Birgita staigiai pašnairuoja į ją ir mėgina pažvalėti. 

— Velnias. Tu žinai. Buvo velniškai drūtas vakariukas, sakyčiau... 

Ji mėgina šieptis, bet išdidžios šypsenos neišspaudžia. Pasuka 
galvą ir žiūri į vandenį, kelis kartus greitai sumirksi. 

Margareta apkabina ją ir prisitraukia leisdama padėti galvą ant 


savo peties. 


Tik vieną kartą Margareta atsiliepė į telefono skambutį, nors iš 
tikrųjų tai buvo draudžiama. Vėlų žiemos vakarą, praėjus metams 
nuo to laiko, kai atsikėlė Birgita. Ketvirtadienio vakarą. 

Tetos Elenos namuose ketvirtadienio vakarais būdavo maudo- 
masi, tuomet visos mergaitės apsivilkdavo frotiniais chalatais ir 
žąsele nulipdavo paskui tetą Eleną į rūsį. Ir kol teta Elena mazgo- 
davo vieną iš jų, kitos dvi sėdėdavo ant medinių grindų grotelių, 
laukdamos savo eilės. 

Bet tą ketvirtadienio vakarą Margareta prie seserų neprisijun- 
gė, ji karščiavo, tad maudytis buvo pavojinga. Sėdėjo sukryžiuo- 
tomis kojomis ant savo lovos tuščiajame kambaryje, skaitydama 
romaniuką, kai suskambo telefonas. 

Ji sukluso. Teta Elena pykdavo, kai Birgita nepaisydavo drau- 
dimo kelti ragelį, tačiau Birgita visada puldavo prie telefono vos 
šiam skimbtelėjus. Jei teta Elena plaudavo indus arba būdavo 
nešvariomis rankomis, Birgita pribėgdavo pirmoji ir paskui gau- 
davo barti. 

Dabar Margareta dvejojo. Gal atsiliepti? Ar draudimas galioja, 
ir kai tetos Elenos nėra? Ne. Jei telefonas skamba, kas nors turi 
atsiliepti, o dabar ji vienintelė prisišaukiama. Skubiai užsimovė 
išdilusias vilnones puskojines — karščiuojant vaikščioti basomis 
buvo mirtinai uždrausta — ir nutapeno į prieškambarį. 

— Alio, — tarė keldama juodą ragelį. Jis buvo toks didelis, kad 
turėjo laikyti abiem rankom. 

— Brangute, — sukūkčiojo balsas jai į ausį. — Kaip gerai, kad 
atsiliepei tu... Taip bijojau, kad prieis ta pikčiurna, kuri visą laiką 
mane koneveikia... 

— Alio, — pakartojo Margareta. — Kas čia? 

Moteris vėl sukūkčiojo į ragelį: 

— Bet ar tu negirdi, bobule? Ar nepažįsti mano balso? Juk čia 
tavo mamytė, mamulytė, tavo nuostabioji mamutė. Bet aš skam- 
binu paskutinį kartą... 

Balsas pakilo iki stūgavimo. 

— Taip, mama skambina paškutinį kartą, nes dabar mama mirs! 
Viškas parengta. Čia ant stalo priešais mane stovi didelis buteliu- 
kas migdomųjų, o šalia jo guli peilis... Tuoj surysiu visas tabletes, 
o paskui peršipjaušiu riešą, supranti! Tuomet jie matys, tikrai, tie, 
kurie mudvi išskyrė, tie, kurie net neleidžia tau ateiti ir bent tru- 
pučiuką padėti savo mamai! Tuomet jie pasigailės! 

Nuo karščio Margaretai susiūbavo grindys, ji turėjo įsitverti 
sienos, kad nepargriūtų. 

— Kas čia? — vėl paklausė. — Alio! Kas čia? 

Kūkčiojimai po sekundės perėjo į piktą šnypštimą: 

— Neapsimetinėk, Birgita! Turbūt puikiai žinai, kas čia! 

— Taip, bet... Čia ne Birgita. Čia Margareta. 

Svetimas balsas staiga prablaivėjo ir tapo aiškus. 

— Štai kaip, tokiu atveju... Ką gi. 

Ragelyje trakštelėjo. Birgitos mama padėjo savąjį. 


— Ne, po velnių, — po akimirkos pareiškia Birgita, atsitiesia ir 
nusikrato Margaretos rankos. — Juk čia negalima sėdėti, persišal- 
dysi užpakalį... 

Žinoma. Margareta pakyla, persikreipia per liemenį mėginda- 
ma pasižiūrėti, ar skranda ant sėdynės nesušlapusi. 

— Ar valgei pietus? — paklausia atsitiesusi. 

Birgita nusikvatoja: 

— Pietus? Ne, pietų nevalgau. Ir vakarienės. O šiandien nė kąs- 


nio neperkandau. 

— Tai gal nueitume pavalgyti? 

Birgita pasibjaurėjusi išsiviepia. 

— Ne, aš nealkana... 

— Bet aš alkana. Galėtume pasiimti tik picą. Ar ko nors kito? 

Birgita gūžteli ir storais pirštais pagraibo „Blend“ pakelyje, 
tik po sekundės Margareta atitoksta, kad šis jos pačios. Birgita jį 
konfiskavo net nedvejodama, visi jos judesiai rodo, kad dabar 
pakelis priklauso jai ir kad ji gerokai susierzintų, jei kas nors 
kitas pareikštų į jį teises. Margareta sudirgsta dėl savo drovu- 
mo. Kodėl stypso čia kaip kokia idiotė, nedrįsdama pareikalauti 
savo cigarečių? Nusigręžia, susikiša rankas į kišenes ir pradeda 
eiti Karalienės gatvės link. Birgita nuskuba iš paskos, bet su- 
sverdėja prisivijusi Margaretą. 

— Velnias, — nusikeikia. — Šitie batai netvirti. 

Margareta akimis nuseka jos žvilgsnį: Birgitos kojos apautos 
senais juodais bateliais. Jie nukleipti, numinti ir akivaizdžiai 
per dideli. Ji pajudina savo kojų pirštus: jie saugiai įpakuoti į 
šiltus ir ganėtinai madingus pusbačius, bet vis tiek apstingę. 
Dar žiema. 

— Nors, aišku, galime eiti pavalgyti, — sako Birgita. — Bet tu 
mokėsi. Aš neturiu nė kronos. 

Makaronų restorane Karalienės gatvėje Birgita suraukia nosį. 
Spageti ji nemėgsta, jie lipnūs ir šlykštūs. Bet pripažįsta picos ir 
kepsnio ant iešmo derinį, įėjusi vidun net atrodo patenkinta. 

— Tai bent! — šūkteli akimis naršydama svaigalų lentyną už 
baro. 

Margareta junta, kaip viepiasi viršutinė lūpa. Vis dėlto neįpras- 
tai ilgai išsilaikė. Dažniausiai užtenka pabūti Birgitos draugijoje 
bent penkiolika minučių, kad imtų čiaupytis kaip kokia Kristina. 
Dabar praėjo veik pusvalandis. 

— Mes tik pavalgysim. Daugiau nieko. 

Birgita gindamasi pakelia rankas. 

— Ar aš ką nors sakiau? Tuomet atsiprašau. Atsiprašau, dėl 


Dievo meilės. 

Restoranas apytuštis, tačiau tik po kurio laiko padavėjas atneša 
valgiaraštį prie palangėje stovinčio jų staliuko. Birgita meta į pa- 
davėją pagarbų žvilgsnį: jis jaunas, tamsiaplaukis ir vilki akinamai 
baltus marškinius. Šis atsako atlaidžiai dirstelėdamas, paskui su- 
sideda abi rankas už nugaros ir nukreipia akis į gatvę. 

— Na? - įsakmiai paklausia. 

Margareta nutaiso labai pasipūtusios panelės balsą: 

— Iš pradžių norėtume žvilgtelėti į valgiaraštį. Tad gal malonė- 
tum ateiti po kelių minučių. 

— O dabar atnešk porą butelių stipraus alaus, — priduria Birgi- 
ta. — Kad turėtume ko gerti, kol apsispręsime. 


Margareta padeda valgiaraštį į šalį ir atsidūsta. 

Ji turėjo pasimokyti. Bėgant metams buvo patyrusi ganėtinai daug 
ūmių filantropijos priepuolių, kad suprastų, jog nepadės Birgitai 
nenubausta. Iš tikrųjų turėjo susiprotėti jau pirmą sykį. Bet tuo- 
met ieškojo Birgitos norėdama padėti ne jai, bet sau pačiai. 

Margota nustojo ja domėtis keletą savaičių po brandos egza- 
mino. Ji nugirdo apie apleistą dvarą prie Brovikeno — keturiolika 
kambarių! tapytos lubos! nuosava teniso aikštelė! — ir kai Marga- 
reta tučtuojau neatsisakė planų studijuoti Geteborge archeologi- 
jos, užuot leidusis paverčiama išblyškusia dvaro panele, Margota 
ištisom dienom su ja nesikalbėdavo. Žinoma, ji ir toliau pietų 
stalą dengdavo trims, bet pieną ar druską Margaretos linkui pa- 
siųsdavo sukaustytais ir trūkčiojamais judesiais. Dabar visas jos 
dėmesys buvo sutelktas į Henrį. Jos dvaro geismas buvo lazerio 
spindulys, nukreiptas jam tiesiai į kaktą. 

Henris nebuvo nepatenkintas, tai krito į akis, nors jis šaipyda- 
masis ilgai aiškindavo, kaip visos moterys neišmanančios verslo 
reikalų. Antra vertus, dėstė jis, ir aklai vištai pasitaiko grūdas, o 
toji klypena — galbūt visai nebloga investicija, jei Margita tvardysis 
remontuojant. Su statybine firma bendraus jis pats, Margita dau- 
gių daugiausia galės parinkti tapetų spalvą, o šiaip turės nepraver- 
ti burnos. Margota entuziastingai linktelėjo. Žinoma! Bet ar ne- 
galėtų rugpjūtį užsakyti kelionės į Londoną? Tuomet ji nueitų į tą 
nuostabią tapetų parduotuvę Oksfordo gatvėje, kol Henris sėdė- 
tų savo pamėgtoje aludėje Soho. Henris nuolaidžiai linktelėjo, ir 


Margota suplojo rankomis iš susižavėjimo. Nuostabu! 

Taigi Margareta daiktus kelionei į Geteborgą dėjosi likusi na- 
mie viena. Ji ilgai gaišo apsėsta abejonių, gerai nežinodama, ką 
daryti su visomis dovanomis, gautomis iš Margotos ir Henrio. 
Trejos Kalėdos, du gimtadieniai ir brandos egzaminas padarė jos 
papuošalų dėžutę sunkią kaip lobių skrynią. Bet ar šie papuošalai 
tikrai jos, ar ji galinti elgtis su jais kaip nori? Ir ką jai susipakuoti? 
Juk į šiuos namus atkako tik su mažu lagaminėliu, o dabar jame 
tilptų tik trečdalis jos drabužių. Ir iš ko gyvens nuvažiavusi į Gete- 
borgą? Juk praeis ne viena savaitė, kol gaus stipendiją. 

Maistas baigėsi trečią dieną. Stebėdama paskutinį sviestainėlį ran- 
koje, Margareta nusprendė papuošalus laikyti savais. Buvo perskai- 
čiusi pakankamai daug romanų, kad išmanytų, kas yra lombardas, 
be to, žinojo, kad tokios įstaigos vis dar esama Norčiopinge. Matė 
iškabą vieną pavasario popietę, kai tariamai išėjusi susitikti su pasa- 
kų karalaičiu iš tikrųjų slampinėjo gatvelėmis už rotušės. 

Įžengusi į lombardą pasijuto lyg patekusi į romaną, staiga sep- 
tintas dešimtmetis virto antru, o ji pati — nuo džiovos kiek nega- 
luojančia heroje spausteliais užsegamais auliniais ir apsmukusia 
suknele, o ne mini sijonėliu ir medpadžiais. Vyriškis už prekysta- 
lio akivaizdžiai buvo to paties laiko figūra: jo sulinkęs kūnelis bu- 
vo įvilktas į nubrizgusį juodą kostiumą, o pirštai tokie balti, tary- 
tum jis niekada nebūtų išėjęs iš šios tamsiai rudos patalpos ir 
regėjęs kitokios šviesos nei krintanti nuo purvinai geltonos lem- 
pos. Tylėdamas apžiūrėjo auksinį laikrodį, perlų auskarus bei vė- 
rinį, kurį ji nusprendė paaukoti, ir pasiūlė kainą: trys šimtai dvi- 
dešimt penkios kronos. Mažas turtelis. Margareta tyliai linktelėjo 
ir entuziastingai čiupo plunksnakotį, kad pasirašytų kvitą. Įsikal- 
bėta džiova praėjo, jautė, kaip širdis daužosi jauname ir visiškai 
sveikame kūne, kūne, kuris netrukus užkariaus pasaulį. 

„Domus“ parduotuvėje nusipirko du naujus lagaminus ir įsė- 
do į tramvajų važiuoti namo, plaukai plaikstėsi vėjuje, pučiančia- 
me pro atvirus langus. Vienu šuoliu iššokusi iš tramvajaus, parbė- 
go paskutinį galelį į pompastišką Margotos ir Henrio baltų plytų 
namą, trim ilgais žingsniais užlipo į viršutinį aukštą ir numetė la- 


gaminus ant lovos. Yes! Dabar ji laisva. Pagaliau. 

Susidėjusi daiktus į naujus lagaminus, padarė vieną nuolaidą 
praeičiai: paskambino Andrė, nors žinojo jį su žmona ir vaikais 
išvažiavus atostogų. Ilgokai stovėjo visiškai ramiai, prispaudusi ra- 
gelį prie ausies ir laidą apsivyniojusi aplink smilių, klausėsi signa- 
lų ir vaizdavosi, kaip jie aidi tarp tuščio namo sienų. Paskui iš lėto 
padėjo ragelį ir stvėrė lagaminus. 

Nedelsdama važiuos į geležinkelio stotį, nors ir nepasižiūrėjusi 
traukinių tvarkaraščio. Kada nors traukinys vis tiek ateis. 


Rudens semestrą porą kartų parašė Margotai su Henriu, bet at- 
sakymo negavo. Tyla ją baugino, todėl antrą laišką pasiuntė dar la- 
biau pritaukštą niekų ir meilesnį. Padėkojo už laiką, praleistą jų 
namuose, ir entuziastingai papasakojo apie savo naują gyvenimą: ji 
negavusi kambario studentų bendrabutyje, bet susiradusi pensiono 
kambarėlį miesto centre, netoli Hedeno. Geteborgas — jaukus mies- 
tas, nors jame dažnai pučia vėjai ir lyja. Studijos sekasi gerai. Pir- 
mąjį egzaminą tikisi išlaikyti prieš Kalėdas. Žinoma, turėjo įterpti ir 
nedidelį melą: įsigijusi daug naujų draugų. Ypač vaikinų. 

Parašė ir daugiau laiškų, trumpesnių ir panašesnių į tiesą, bet 
nevisiškai nuoširdžių. Niekada nepaminėdavo tuštumos pašir- 
džiuose, nerasdavo kaip ją pavadinti. Užtat rašydavo Andrė apie 
meilę ir tetai Elenai — apie vienišus vakarus, Kristinai — apie stu- 
dijas ir Birgitai — apie tai, kaip kartais baiminasi, o kartais ilgisi 
šeimos. Keletą mėnesių negavo jokio atsakymo, bet vieną gruo- 
džio popietę, jai parėjus po vėlyvos paskaitos, atremtas į prieš- 
kambario lempą, stovėjo mažas atvirukas. Šeimininkė nusišypso- 
jo išvydusi, su kokiu užsidegimu Margareta puolė prie atviruko, ir 
nepajėgė nuslėpti, kad jį jau perskaičiusi. Tai buvo nesvarbu, Mar- 
gareta perbėgo akimis keletą eilučių ir su palengvėjusia širdimi 
irgi nusišypsojo šeimininkei. Jai nereikės švęsti Kalėdų pensiono 
kambaryje: Kristina ketina per Kalėdas važiuoti į Vadsteną. Ar 
nenorėtų Margareta apsigyventi viename kambaryje su ja vienuo- 
lių svečių namuose? Ir atšvęsti Kūčių su teta Elena ligoninėje? 

Paskutinę Advento savaitę ji nunešė į lombardą žiedą su baltais 
akmenukais ir — kiek paabejojusi — priešpaskutinę auksinę apy- 

rankę. Žiedas buvo vertingesnis, nei tikėjosi. Įsikišo pinigus į triušių 
kailinius, kuriuos Margota jai nupirko pereitą žiemą, ir patraukė į 
miestą, keletą valandų maklinėjo iš vieno Aveniu galo į kitą, kol 
aptiko prašmatnias dovanas. Rankomis austą šaliką iš namų ama- 
tų parduotuvės tetai Elenai. Avikailiu pamuštas pirštines Kristi- 
nai. Rožinį minkščiausios ėriukų vilnos megztinį Birgitai. 

Tik įsėdus į traukinį, jai dingtelėjo, kad Birgita, savaime aišku, 
Kalėdų su jomis nešvęs. 


Vis dėlto Kalėdos tapo susitaikymo švente. Stotyje ją pasitiko 
kita Kristina nei toji, su kuria prieš keletą metų išsiskyrė Norčio- 
pingo geležinkelio stotyje. Ji tebebuvo išblyškusi ir liesa, tačiau 
neatrodė ligota, greičiau — Margareta ieškojo tinkamo žodžio — 
pasidabruota. Dabar Kristina būtų tikusi prie Margotos dvaro. 
Galbūt reikėtų jiedviem aptarti, tuomet Kristina galėtų vasarą pa- 
dirbėti Brovikeno dvaro panele, sėdėtų sau su siuviniu prie stikli- 
nių durų, atrodydama įprastai nuoširdi. 

Jų kambarys svečių namuose buvo toks vienuoliškas, kokio tik 
galima tikėtis: blausi lempa palubėje, dvi siauros lovos su linguo- 
jančiomis spyruoklėmis ir krucifiksas ant sienos. Už aukšto lango 
jau tvyrojo gūdi sutema, nors tebebuvo ankstyva popietė; apšvies- 
tas vienišo gatvės žibinto, Kranto promenadoje sūkuriavo snie- 
gas, o tolumoje šmėžavo juodas Veterno vanduo. Margareta ūmiai 
susigraudino: įrėmė kaktą į lango stiklą ir mėgino mirksėdama 
nuginti ašaras. Jai nepavyko, turėjo ilgokai pastovėti ta pačia po- 
za, kol vogčiomis brūkštelėjo per skruostą smiliumi ir atsigręžė. 
Kristina nieko nepastebėjo. Labai susikaupusi traukė iš lagamino 
Margaretos drabužius ir kabino ant vielinių drabužinės pakabų. 
Kaip mama. Arba tikra vyresnioji sesuo. 

— Iš tikrųjų buvau sumaniusi, kad pasiimsime ją namo, — pasa- 
kė ji ir brūkštelėjo ranka per baltą palaidinukę. — Kad atšvęsime 
Kalėdas namie Motaloje, kaip anksčiau. Juk ją būtų kelioms die- 
noms išleidę iš ligoninės, tai nėra neįprasta... Tačiau Lydžiažabtis 
Stigas išnuomojo namą ir visus jos baldus sukrovė sandėlyje. Juk 


jis yra jos patikėtinis. 

— Ojei ji pasveiks? Kur tuomet gyvens? 

Kristina atsigręžė ir pasižiūrėjo į ją. 

— Teta Elena negali pasveikti. Ar tu nesupratai? 
Margareta vyptelėjo: 

— Stebuklų pasitaiko... 

— Ne, - atsakė Kristina. — Stebuklų niekada nepasitaiko. 


Kristina viską buvo suplanavusi iki smulkmenų. Dar Advento 
pradžioje pasikalbėjo su ligoninės šeimininke ir gavo pažadą, kad 
galės tetos Elenos palatoje pateikti savą Kūčių vakarienę, taip pat 
prikalbino vienuoles vėlais vakarais įleisti ją į svečių namų virtuvę. 
Kūčių išvakarėse atsigulė tik ketvirtą valandą ryto, tačiau atrodė 
nė truputėlio nepavargusi, kai pravėrusi šaldytuvo dureles išdi- 
džiai parodė, ką nuveikusi: Jansono pagunda ir marinuota silkė 
stiklainyje, kumpis ir mėsos kukulaičiai, raudonieji kopūstai ir 
kepti kiaulienos šonkauliukai, šaltiena, migdolinės geldelės ir sau- 
sainiai su prieskoniais. Be to, nupirkti visi gatavi valgiai: sūris ir 
kepenų paštetas, nykštukų dešrelės ir salyklinė duona. Viskas su- 
pakuota ir sudėta į itin mažas formeles ir sviestinio popieriaus 
ryšulėlius. 

— O, — nusijuokė Margareta. — Tetos Elenos Kūčių stalas. Mi- 
niatiūrinis... 

Kristina irgi susijuokė: 

— Taigi. Pamaniau, kad šiemet mums reikėtų atšvęsti lėlių Kalėdas. 

Ir teta Elena nusijuokė, kai jos įžengė su valgio pintinėmis: ji 
ėmė panėšėti į savo senąjį Aš: čia įžnybo Margaretai į veidą ir pava- 
dino ją nevaleika, čia suraukė kaktą ir liepė Kristinai gerai valgyti, 
kad pagaliau užkrautų ant kaulų mažumėlę mėsos. Slaugės jai pa- 
dėjo kalėdiškai išpuošti palatą, ant stalo, įkištos į kūgio formos 
vazą, stovėjo kelios eglišakės su mažais kalėdiniais bumbuliukais, o 
ant palangės degė trišakė žvakidė iš terapinio skyriaus. Bet atėjus 
metui išsidalyti kalėdines dovanėles, ji sumišo ir ėmė lementi: 

— Jei būčiau galėjusi naudotis rankomis kaip anksčiau, — neaiš- 
kiai sumurmėjo Margaretai išskleidus savo ryšulėlį. - Tuomet bū- 


čiau tau padariusi ką nors gražaus... 


296  MAJGULL AXELSSON 


Margareta žiūrėjo į vėrinėlį ryšuliuke, keletą paeiliui sudėliotų 
medžio baltumo pagaliukų ir rutuliukų. 

— Bet jis gražus, — pasakė ir užsimovė vėrinį. — Labai gražus! 

Kristina linktelėjo spausdama savo ryšuliuką. 

— Jis puikiai dera prie šitos suknelės. O prie juodos bus stačiai 
nuostabu. 

Ji nuvyniojo kalėdinį popierių — pora vąšeliu nertų puodkėlių. 

— Rudenį išmokau nerti, — tarė teta Elena ir nusišypsojo kreiva 
šypsena. — Tam pakanka vienos rankos. Taigi kitąmet bus užtiesalas... 

Margareta nusijuokė. 

— Aš norėčiau geltono! 

Kristinos akys žybtelėjo: 


— O aš rožinio! 


Teta Elena ilgai laikėsi, bet artėjant dešimtai pavargo. Neprotes- 
tavo, kai Kristina su Margareta išmugino ją iš puošnios suknelės ir 
apvilko naktiniais, o kai paskui jiedvi susėdo abipus lovos, atrodė 
net patenkinta. Jai užmigus jos atsargiai nustūmė kėdes į šalį ir nu- 
tapeno koridoriumi į darbuotojų virtuvėlę. Kristina pripylė van- 
dens į kriauklę, kol Margareta ieškojo virtuvinio rankšluosčio. 

— Kaip manai, ką tokį vakarą veikia Birgita? — paklausė. 

Kristina gūžtelėjo. 

— Nežinau. Man rodos, kaip paprastai. 

Margareta atsargiai padėjo pirmą iššluostytą lėkštę. 

— Bet gal ne šitokį vakarą?.. 

Kristina tebekalbėjo pusbalsiu, bet intonacija paaštrėjo: 

— Kas gali žinoti, ką tokie tipai veikia per Kalėdas? Ir kas gali 


žinoti, kuo jie išvis užsiima? Nenoriu nė kalbėti. Šlykštu! 


Kai jos išėjo į gatvę, vis dar snigo, šaltis žnaibė Margaretai kojas 
tarp triušių kailiniukų ir aulinių. Kristina, aišku, buvo protingiau 
apsirengusi: jos paltas veik siekė kelius, be to, prieš išeidama ji 
užsimovė vilnones kelnes. Margareta akimirką dvejojo, kol ryžosi 
užduoti klausimą, apie kurį galvojo pastarąją valandą. 


— Ar eisime į Piemenėlių mišias? 

Kristina išsprogino į ją akis, maudamasi naujas pirštines. Šios 
puikiai tiko ir spalva, ir dydžiu. 


— Ne, — atsakė. — Ko mums ten eiti? 


Man jų reikėtų, pamanė Margareta po valandėlės, kai jos atsi- 
gulė į linguojančias vienuolyno svečių namų lovas. Mano akys turi 
panirti į šventus paveikslus ir degančias žvakes, nes esu visiškai 
tuščia ir turiu prisipildyti vargonų aido ir giesmių, nes turiu at- 
leisti ir pati gauti atleidimą... 

Suspaudė akis nenorėdama prisiminti. Ji viską išmes lauk iš gal- 
vos ir po kelerių metų, pagalvojusi apie šį rudenį, bus viską užmir- 
šusi, išskyrus studijas ir malonią kambario šeimininkę. Net labai 
stengdamasi neprisimins, kad įstojusi į universitetą buvo užklupta 
savotiškos gėdos ir kad ši gėda didžiuliu svoriu ją paralyžiavo, kad 
ji — skardžiabalsė, kvatojanti ir nuolat koketuojanti Margareta — 
mažne nedrįsdavo kreiptis į kurso draugus ir, užuot ėjusi į kraštie- 
čių šventes ir suneštinius vakarėlius, vakarais bastydavosi gatvėmis 
dešinės rankos kumštį stipriai prispaudusi prie duobutės, kad at- 
sigręžusi pažvelgdavo į akis svetimiems vyrams, šių prakalbinta. Ir 
kad tris sykius nusekusi iš paskos tyliai patenkino jų norus. 

Ar pašnabždėti apie tai tamsoje Kristinai? Ar papasakoti, kaip 
stovėjo užpakaliniame kieme iki pusės nusmauktomis kelnaitėmis, 
skruostu prisiglaudusi prie nepažįstamo vyro skruosto? Kad pra- 
skėtė kojas porai grubių pirštų kine? Kad tylėdama nulydėjo bevar- 
dį vyrą į sujauktą pensiono kambarį? Kad jautė savotišką palengvė- 
jimą, kol tai vyko, bet paskui gargaliavo iš baimės, kad daužė sau 
per veidą, bausdama už nepatirtą ramybę ir nuodėmės atleidimą, 
bausdama už tai, jog niekas jos netroško ilgiau nei valandėlę? 

Ne. To negalėtų papasakoti. Kristinai. Bet galbūt Birgitai. 

Aš skęstu, pamanė. Gelbėk mane, kad nepaskęsčiau! 


Kristina turėjo grįžti į Lundą jau trečią Kalėdų dieną, jai reikė- 
jo laikyti egzaminą vos prasidėjus pavasario semestrui. Margareta 
palydėjo ją į geležinkelio stotį, skubiai apsikabinusios jos atsisvei- 
kino ir pasižadėjo geriau palaikyti ryšį. 

Paskui Margareta nuėjo į ligoninę, lietus buvo nuplovęs sniegą, 
ir teta Elena energingai linktelėjo, kai ji pasiūlė pasivaikščioti. Vė- 
lesnėmis dienomis jos dažnai vaikštinėdavo, teta Elena ilgėjosi 
gaivaus oro ir nesikratydavo dulksnos, nei kandaus vėjo. Ji vėl 
ėmė panėšėti į save: popietėmis užsukdavo į Didžiosios aikštės 
konditeriją ir, Margaretai tyliai stovint už vežimėlio, šnekučiuo- 
davo su moteriškėmis už prekystalio, teiraudavosi visų bandelių 
ir pyragaičių sudėties. Dieną prieš Naujųjų metų sutiktuves ji už- 
sisakė milžinišką tortą ir, nors kitą priešpietę pliaupte pliaupė lie- 
tus, užsispyrė pati važiuoti su Margareta jo pasiimti. Ir reikėjo 
skubėti! Darbuotojai gerdavo kavą ketvirtą valandą, ir tuomet tortas 
jau turėjo stovėti savo vietoje. Grįžtant ji sėdėjo vežimėlyje gauž- 
damasi ir drebėdama ir visą laiką niurnėjo Margaretai atsargiau 
važiuoti per grindinį, kad tortas dėžėje nesusikratytų. Margareta 
juokėsi. Pirštai sugrubo nuo šalčio, o triušio kailiniukai pasišiau- 
šė ir apsunko nuo lietaus, tačiau gerai pažįstamas tetos Elenos 
burbėjimas ją šildė. 

Vis dėlto galop atėjo šiokiadienis ir jai reikėjo išvažiuoti. Teta 
Elena paglostė skruostą atėjusiai atsisveikinti Margaretai, ši pri- 
glaudė skruostą prie rankos. 

— Ar negalėtum kada nors parašyti? 

— Bet rašant man labai dreba ranka, — atsakė teta Elena ir pa- 
purtė galvą. — Tu negalėsi perskaityti... 

— Galėsiu, — paprieštaravo Margareta. — Taigi parašyk. Bran- 
gioji, parašyk man. 

Teta Elena nubraukė jai nuo kaktos kirpčiukus. 

— Taip taip, — pasakė. — Gal ir galėčiau parašyti. Jei taip jau 


baisiai svarbu... 


Ji nesuvokė, kad buvo šitai suplanavusi, bet stovėdama perone 
suprato visai nelaukianti traukinio į Mjolbiu, kur turėtų persėsti 
norėdama važiuoti toliau, į Geteborgą. Pirmiau jai reikia kiton 
pusėn. Jos krepšy vis dar gulėjo nepraplėšta kalėdinė dovanėlė. 

Motaloje irgi lijo, valandėlę ji stovėjo geležinkelio stoties lau- 


kiamojoje salėje ir žiūrėjo į parką vildamasi, kad lietus liausis, 

paskui įtraukė smakrą į pasišiaušusią kailiniukų apykaklę ir pa- 
stūmė duris. 

Kišenėje slypėjo susiglamžęs lapukas su adresu, prieš išsiun- 
čiama į Norčiopingą išsiprašė jį iš Lydžiažabčio Stigo. Adresas at- 
vedė į Senamiesčio pakraščio gatvelę, bet ji tik miglotai nutuokė, 
kuris namas galėtų būti Birgitos. Antra vertus, šiose vietose na- 
mai visada mažai skyrėsi: visi buvo panašiai suklypę ir perdžiūvę. 

Tačiau praeitis iš Motalos buvo šluojama, šitai ji matė klajoda- 
ma po miestą. Ten, kur anksčiau viena į kitą rėmėsi sukežusios 
senos lūšnos, dabar kilo nauji plytiniai ir betoniniai daugiabučiai. 
Ateitis žengė į priekį, kritiška kaip anyta. Tikėjosi, kad ten, kur 
įžengs, taps švaru ir tvarkinga. 

Bet Birgitos gatvės ji dar nebuvo pasiekusi, tik pasiuntė pirmą- 
ją kregždę — neseniai atidarytą degalinę sename griaunamame skly- 
pe. Šiaip jis atrodė kaip anksčiau: sulūžusios tvoros palei šaligatvį, 
apsilaupę mediniai namų fasadai. 

Margareta pastūmė laiptinės duris ir apsidairė. Sienos apmuš- 
tos rudomis dailylentėmis, o grindys — išsitrynusiu linoleumu. 
Jokių naujovių: net mėlyno skydelio su baltomis raidėmis, atsklei- 
džiančio nuomininko pavardę. Antra vertus, ant sienos kybojo 
keturios senoviškos pašto dėžutės, galbūt viena iš jų Birgitos. Bet 
ne. Fredrikson pavardės ant jų nebuvo. Išvis jokių pavardžių. 

— Nešdinkis velniop! Prakeikta kekše! 

Viršutiniame aukšte prasivėrė durys, sugriaudėjo vyriškas bal- 
sas, po sekundės laiptais nubildėjo sunkūs žingsniai. Margareta 
prisispaudė prie sienos. Praeidamas jis užsitempė juodą odinę 
striukę, oda brūkštelėjo jai per veidą, bet jis, regis, jos nepastebė- 
jo. Tik paspyrė laukujes duris ir pradingo. Prieš užsitrenkiant du- 
rims ji spėjo pamatyti jo striukės nugarą: ši buvo užklėsta didžiu- 
lio tigro paveikslu. 

— Vaikas, — pamanė ji. — Birgita turi su šituo mažą berniuką. 

Mat dabar suprato gerai atėjusi. Cia buvo Dogas, storesnis ir 
kiek labiau nusistekenęs nei tasai Dogas, kuris prieš keletą metų 
buvo šauniausias ragarų ordino riteris, tačiau neabejotinai jis. O 


ten, kur Dogas, greičiausiai gyvena ir Birgita. 

Kažkur rėkė kūdikis, jo verksme girdėjosi nuovargis, kuris šiur- 
pino laiptais lipančią Margaretą. Ji sustojo laiptų aikštelėje. Už 
katrų rudų durų galėjo rasti Birgitą? Negalvodama pasirinko de- 
šines. 

Nuaidėjus skambučiui, vaikas nutilo, bet po sekundės verks- 
mas vėl pasigirdo, kažkam einant medinėmis grindimis. 

— Prašom, — tarė Birgita ir atidarė duris. — Kas čia? 


Butas buvo vėjuotas ir nešiuolaikiškas, be centrinio šildymo ir 
karšto vandens. Ant virtuvės grindų žioravo vienintelis elektrinis 
šildytuvas, o ant geležinės krosnies stovėjo viryklė. Ji kaito visą 
amžinybę, Birgita spėjo surūkyti tris Margaretos cigaretes, kol iš- 
virė kava. Kažkur name teberėkė kūdikis, bet dabar dusliau ir ne 
taip beviltiškai. 

Birgita vis dar buvo graži: plaukai tokie pat akinamai balti kaip 
ir anksčiau, oda tokia pat lygi ir minkšta tarsi aksomas, lūpos 
taip pat švelniai išlenktos. Bet pirštų galai virš nagų, nukramtytų 
iki mėsos, tebetino, o kirpčiukuose buvo žymu šukų palikti tar- 
peliai. Jai reikėjo trinkti galvą. Iš tikrųjų jai visai reikėjo nusi- 
prausti: vėl kaip vaikystėje pilkavo purvo ruožas, jis juosė gerklę 
lyg geležinis antkaklis. 

Birgita, pildama kavos, jos kritišką apžiūrą sutiko tokiu pačiu 
kritišku žvilgsniu. 

— Atrodai kaip nuskandinta katė, — pasakė ir stumtelėjo džiū- 
vėsių dubenį Margaretai. — Ką darei? Išplaukei čia? 

— Lauke lyja, — atsakė Margareta, čiupdama džiūvėsį. — Ir nuo 
stoties visą kelią ėjau. 

Birgita metė žvilgsnį į langą ir tarsi tik dabar pastebėjo pilką 
miglą lauke. Bet ši jai nerūpėjo, nusigręžusi nuo lango, sėdėdama 
ištiesė kojas ir apžiūrėjo tiesias blauzdas ir juodas nailonines koji- 
nes, kuriomis jos buvo aptemptos. Vaikas išvargęs kartais atsi- 
kvėpdavo, vėl pradėdavo rėkti jau laibesniu ir trapesniu balsu. 
Birgita, regis, jo negirdėjo. 

— Ir kuo dabar užsiimi? — paklausė nuleisdama kojas. 


— Mokausi. Geteborge. Juk rašiau tau laiške. Ar negavai? 

Birgita trūktelėjo pečiais, degdamasi dar vieną cigaretę. 

— Tai ką veiki Motaloje? Jei persikėlei į Geteborgą. 

Margareta atkišo per stalą savo ryšulį, mėgindama nusišypsoti. 

— Atnešiau tau kalėdinę dovanėlę. 

Birgita spoksojo į ryšulį, kol įmetė nudegusį degtuką į peleni- 
nę, tačiau nė nemėgino jo paimti. 

— Imk, — paragino Margareta. — Čia tau! 

Birgita neryžtingai nutvėrė ryšulį viena ranka, paskui įsikišo 
cigaretę į lūpų kamputį ir visa sujudusi nuplėšė dovanos kaspiną, 
vienu gaistu nudrėskė lipnią juostelę. 

— O! — šūktelėjo ir išpūtė pro lūpų kamputį dūmų debesį, lai- 
kydama rožinį megztinį priešais save. Jis buvo su trikampe iškirp- 
te, dabar nebemadinga ir kone juokinga, bet Margareta nujautė, 
kad Birgita vis dar mėgsta būti sekso bomba su megztiniu trikam- 
pe iškirpte ir aptemptu sijonėliu. 

Birgita pasidėjo megztinį ant kelių, ištraukė cigaretę iš lūpų 
kampo ir įtariai išpūtė dūmus. 

— Ar atvažiavai net iš Geteborgo tik tam, kad padovanotum 
man megztinį? 

Margareta pakėlė puodelį staiga mažumėlę sumišusi. 

— Ne. Per Kalėdas buvau Vadstenoje. Pas tetą Eleną. 

Birgita suraukė kaktą. 

— Ar senė persikraustė? Dabar gyvena Vadstenoje? 

Margareta gurkštelėjo kavos. 

— Ji guli Vadstenos ligoninėje. 

Birgita atrodė nustebusi: 

— Ar tebeserga? 

Margareta linktelėjo ir nudelbė akis į stalą. Klijuotė buvo su- 
trūkinėjusi, pro plyšius galėjai įžiūrėti balto audinio siūlus. 

— Ji paralyžiuota. Pusė kūno. Niekada nepasveiks. 

Birgita stipriai užsitraukė cigaretę ir nusuko žvilgsnį į šalį, jos 
balsas nuskambėjo šaižiai: 

— Aš dėl to nekalta. 

Margareta nuleido akis nežinodama, ką atsakyti. Valandėlę tvy- 


rojo tyla, lietus šnabždeno į stiklą, vaiko verksmas virto išsekusiu 

upeliuku kažkur tolumoje. Margareta dėbsojo į kavos puodelį, 
staiga labai pavargusi. Beviltiška. Net Birgitai negalės papasakoti, 
kas jai nutiko rudenį, o jei ir galėtų, iš Birgitos nesusilauktų nei 
paguodos, nei kokių nors paaiškinimų. Ji per daug įklimpusi į 
savo pačios gyvenimą. Vaikas atsikvėpė, po sekundės jo rauda išsi- 
veržė lyg beviltiškas klyksmas. 

— Prakeiktas vaikištys! 

Birgita nustūmė į šalį puodelį ir atsistojusi vienomis kojinėmis 
per virtuvę nubėgo į prieškambarį, dingo iš akių. Bet buvo girdė- 
ti, kaip atplėšė duris. 

— Nutilk! — suspiegė. — Užmušiu, jei nenutilsi! 

Margareta atsistojo taip staigiai, kad už nugaros apvertė kėdę, 
tik dabar sumojusi, kad vaikas iš tikrųjų yra Birgitos bute. Trim 
ilgais žingsniais perlėkė virtuvę ir ant prieškambario skudurų tako 
vos neišgriuvusi įsitvėrė staktos. 

Birgita stovėjo tamsiame kambarėlyje. Matyt, čia buvo jos mie- 
gamasis: žaliuzės nuleistos, o prie sienos priglausta neklota lova, 
ant grindų, ant čiužinio gulėjo numestos kelios suplyšusios ant- 
klodės. Vidury kambarėlio stovėjo vaikiška lovelė. Iš jos baisiai 
dvokė: kažkuo saldžiu ir šūdinu. 

Birgita prie lovelės stovėjo keista poza, tarsi kareivis po ko- 
mandos „ramiai“. Nugara buvo tiesi kaip strėlė, rankos prispaus- 
tos prie kūno, o žvilgsnis įremtas į lubas. 

— Nutilk! — suriko. — Nutilk, velnio išpera, kol neišvedei ma- 
nęs iš kantrybės! 

Šaižus klyksmas pasigirdo iš lovelės, sumosavo maža rankytė. 
Margareta neryžtingai įžengė į kambarėlį. 

— Birgita, ar tu įsitaisei vaiką? — paklausė. 

Birgita apsisuko ir įsistebeilijo į ją. 

— Taip, ką, po velnių, manai? 


Jai pavyko viską paversti žaidimu, apsimetus maža sesyte, pra- 
šančia pažaisti su nuostabia vyresnės sesers lėle. Berniukas buvo 
tik trijų mėnesių ir jos glėby veik besvoris, tačiau keldama jį ir 
guldydama ant lovos jo žvilgsnyje ji tarsi pastebėjo be galo sąmo- 

ningą baimę. Užpakaliukas buvo tamsiai raudonas, bemaž violeti- 
nis, tai ji pamatė šluostydama išmatas šliaužtinukų kraštu. Tačiau 
šie buvo beviltiškai sugadinti: išmatos seniai prasiveržusios pro 
palutę ir nutekėjusios kojomis. 

Nubėgusi į virtuvę, sudrėkino šliaužtinukus, vėliau jais plovė ir 
šluostė, išgriozdusi kambarį aptiko lignino ryšulį, suglamžė kele- 
tą lapų, kaip kažkada vystydama savo lėles, ir įgrūdo į plastikines 
kelnaites. Plastikas iš ssnumo buvo pastiręs, o siūlės rudos nuo 
senų išmatų. Įsuko kūdikį į antklodę, jis gulėjo jai ant rankos kaip 
kopūstainis, vis dar rėkdamas, bet dabar silpniau ir užsimerkęs. 
Apvali kaktytė buvo šlapia nuo prakaito. 

Margareta atsistojo tarpdury pakreipusi galvą, Birgita sėdėjo 
prie virtuvės stalo, rūkydama naują cigaretę. 

— Galbūt jis alkanas? 

Birgita išrietė viršutinę lūpą ir nupurtė pelenus. 

— Nealkanas. Tik darkosi. 

— Bet paklausyk, — tarė Margareta. — Aš niekada nesu girdžiusi 
kūdikio iš buteliuko. Ar negalėčiau pamėginti? 

Birgita linktelėjo, bet nežiūrėdama į ją. 


Ji turėjo pati susiieškoti košės pakelį ir prisipilti vandens į pri- 
kaistuvį, susirasti plakiklį ir išsiplauti priskretusį buteliuką. Sekėsi 
ne itin puikiai. Buvo neįmanoma laikytis deramos švaros tik su šal- 
tu vandeniu iš čiaupo ir dirbant viena ranka. Ji nedrįso padėti kūdi- 
kio, jis vis dar rėkė, o Birgita sėdėjo rankomis užsikišusi ausis. Die- 
važin, ką ji būtų padariusi, jei berniukas būtų gulėjęs ant virtuvės 
grindų? Bet laikant berniuką buvo sunku maišyti, košė sušoko. 

Galų gale ji vis dėlto klektelėjo ant virtuvės stalo ir įkišo bute- 
liuką su čiulptuku berniukui į burną, jis atsimerkė ir pažvelgė į ją 
tuščiomis akimis, paskui palengva užsimerkė ir ėmė žįsti. Bute 
susyk stojo mirtina tyla; Birgita tebesėdėjo įsirėmusi į virtuvės 
stalą ir rankomis užsispaudusi ausis. 

— Kuo jis vardu? — atsargiai paklausė Margareta. 

Birgita atitraukė rankas nuo ausų ir gūžtelėjo. Ji sugraibė ant 
klijuotės cigarečių pakelį, bet tučtuojau jį paleido. 

— Klausyk, — pasakė. — Ar negalėtum valandą pasaugoti vaiko? 
Man reikėtų apsipirkti. Ir esu užsirašiusi socrūpyboje, turiu pasi- 
imti pinigų nueiti pas gydytoją. 

Margareta dvejodama pasižiūrėjo į laikrodį. Birgitos balsas pa- 
žvalėjo, ji palinko į priekį. 

— Aš neturiu vaikui vežimėlio, supranti... Todėl jei niekas jo 
nepasaugo, negaliu išeiti. O namie nė kąsnio. Ir man tikrai reikia 
nueiti pas gydytoją, taip velniškai skauda! 

Margareta linktelėjo. Ji gailėjo Birgitos. Gailėjo berniuko. Rei- 
kia padėti. 

— Bet iki penkių sugrįžk. Turiu spėt į traukinį. 

Birgita jau buvo ant kojų, ranka braukėsi plaukus. 

— Nebijok, po poros valandų parsirasiu. Tu velniškai gera, Mar- 
gareta. Visada tokia buvai! 

Margareta nudelbė akis. Gera? Taip. Gal ir tokia. Tikriausiai. 

Birgita nusitraukė juodą megztinį, nusviedė į kertę, apsivilko 
rožinį ir nuskubėjo į prieškambarį. Kai vėl įkišo galvą virtuvėn, 
akys buvo apvedžiotos juodu pieštuku, o lūpos šviesiai rožinės. 


— Tik porą valandų, — pasakė ir nusišypsojo. — Širdele! 


Aštuntą vakaro Margareta ėmė verkti. Dešimtą liovėsi ir pra- 
dėjo vardyti visus žinomus keiksmažodžius, po vieną kiekvienam 
žingsniui virtuvės grindimis. Antrą nakties užmigo su berniuku 
ant rankos. Pusę septynių ryto kažkas purtydamas ją pažadino. 

— Pasitrauk, po galais, — pasakė Birgita. — Čia mano lova. Ir aš 


Šuniškai nusivariusi. 

- N.esiaipsie taip rūgščiai, — taria Birgita ir prisipila bokalą. — 
Čia tik alus. 

Margareta žvelgia į šalį: ji vėl gailisi, visada gailisi. Kitą sykį, 
panorusi būti gera katrai nors iš seserų, patrauks save į šalį ir 
gerai įspirs į užpakalį. Kad prisimintų. 

— Aš nesivaipau, — atsako, bet vis tiek raižoku balsu. — Tik ma- 
niau, kad nebegirtuokliauji. Juk sakei, kai pernai paskambinau. 

Birgita pakelia bokalą ir pasižiūri į gintarinį skystį. 

— Aš negirtuokliauju, — atsako. — Geriu tik vieną alaus. Nepulk 
Į isteriją. 

Isteriją? Margareta prunkšteli ir atsiverčia valgiaraštį. 

— Ką valgysi? Picą? Ar ko nors kito? 

Birgita neatsiliepia, užsimerkusi kliukina alų mėgaudamasi il- 
gais gurkšniais. 

— Vis dėlto pasiimsiu lašišos, — sako Margareta, dėdama į šalį 
valgiaraštį. — Ant grotelių keptos lašišos. 

Birgita pastato bokalą ir nusilaižo putas nuo viršutinės lūpos. 

— Lašišos? Velniai žino, aš ne itin alkana... 

Nevalgydama ji pasigers, O su pasigėrusia bus vienas vargas. 
Margaretai stoja prieš akis, kaip ji eina Karalienės gatve, bandy- 
dama susitvarkyti su rėkaujančia ir klupinėjančia Birgita. Tokio 
pažeminimo ji nenori. Užsideda ant stalo abi rankas ir, palinkusi 
į priekį, iškošia pro dantis: 

— Valgysi! Jei nieko nevalgysi, nevešiu tavęs į Motalą, galėsi kaps- 


tytis namo kaip nori! 

Birgita atrodo nustebusi, bet tik akimirką. 

— Velnias, kokia tu arši. Aišku, valgysiu, tik nemėgstu lašišos. 
Juk šitai galbūt neuždrausta? 

Gurkšnodama alų, varto valgiaraštį. 

— Lapuotis? — paklausia. — Ar tai ploni jautienos griežinėliai? 

Margareta užsidega cigaretę, ranka tirta. 

— Lapuotis yra slėgtos skerdyklos atliekos. 

Ji nukanda replikos galą: lapuotis yra valgis, gaminamas tokiems 
žmonėms kaip tu ir tokių žmonių, kurie niekina tokius kaip tu. 
Bet Birgita negirdi nei jos minčių, nei žodžių. 

— Su spirgintomis bulvėmis ir kiaušininiu padažu... Taip, vel- 
niai rautų. Imu šitą. 

Vėl pakėlusi bokalą, nusišypso per jo kraštą. 

— Velnias, kokia tu, Mage, gera. Visada viską sustatai į vietas! 


Valandėlę tvyro tyla, Margareta žiūri pro langą jusdama, kaip 
atsileidžia pečiai. Karalienės gatvė skendi šešėlyje. Viskas atrodo 
kaip visada. Jei ne žmonių drabužiai ir tramvajų spalva, ji vis dar 
galėtų justis patekusi į septintą dešimtmetį. O pati lygiai sėkmin- 
gai galėtų būti septyniolikametė gimnazistė. Bent širdyje. 

— Gyvendama Norčiopinge, buvau susidėjusi su mokytoju, — 
taria ji ir prisipila bokalą. Stebisi savimi, anksčiau niekada su 
nieku nekalbėdavo apie tai, kas atsitiko tarp jos ir Andrė. Bet 
Birgita, regis, nesiklauso, nusivylusi stebi bokalą, kurį Margareta 
kelia prie lūpų: galbūt tikėjosi, kad jai atiteks ir antras stipraus 
alaus butelis. 

— Mes važinėdavome vakarais jo automobiliu, ieškodami vietos 
pabūti, kiekvieną kartą sustodavome vis kitur, kad niekas nepa- 
žintų. O paskui gulėdavome apsikabinę užpakalinėje sėdynėje. 

Susidomėjusi Birgita nusikvatoja. 

— Tai bent, šito iš tavęs nesitikėjau. Ar su juo buvo gerai? 

— Gerai? 

— Taip. Ar buvo gera dulkintis? 

Margareta kilsteli viršutinę lūpą. Viešpatie. 

— Greičiausiai. Bet ne tai svarbiausia. Aš buvau viena, man kaž- 
ko trūko... 

Ji nutyla, jaunas padavėjas padeda priešais ją lėkštę, ji abejingai 
stebeilija į lašišą. Birgita siekia druskinės ir plačiais mostais pasi- 
sūdo spirgintas bulves. Margareta atsikvėpusi pasakoja toliau: 

— "Tai, kas ištiko tetą Eleną, buvo taip baisu, man rodos, po to 
aš visus metus neatsipeikėjau nuo smūgio. 

Birgita sustoja vidury judesio, jos akys susiaurėja. 

— Aš dėl to nekalta! 

Margareta ūmiai supyksta. Kodėl ji negali išklausyti? 

— Ar aš tave kaltinau? 

Birgita paleidžia druskinę ir graibo cigarečių, spragsėdama žieb- 
tuvėliu, papučia lūpas. 

— Jūs visada mane kaltinot! Visada! 

Margareta įsmeigia šakutę į bulvę, staiga jai kyla noras įžeisti. 

— Vieną vakarą mes tave matėme, mano mokytojas ir aš. 

Birgitos žvilgsnis ima klaidžioti, paleidusi žiebtuvėlį, laisvąja ran- 
ka rausiasi džinsų kišenėje. 

— Žiūrėk, — sako. — Kristinai ne visi namie, ji mane persekioja. 
Pažiūrėk, kokį velnišką laišką... 

Ji meta ant stalo dusyk perlenktą geltoną popierėlį, drebančio- 
mis rankomis mėgina jį atskleisti. Margareta ją stebi kreivai, tru- 
putėlį šypsodama, ji nesileis atitraukiama nuo pokalbio temos. 
Jai ir taip galutinai sumaišyta galva. Būti gera liovėsi. Net baimės 
nebejaučia. 

— Taip, — kalba toliau. — Kaip sakiau. Vieną vakarą tave matė- 
me, mano mokytojas ir aš. Tu tykojai Saltengene. 

Birgita sekundę žiurkso į ją, paskui nuspaudžia cigaretę į la- 
puotį ir čiumpa geltonąjį popierėlį. Atsistoja ir ima tampyti ant 
kėdės atlošo kabančią striukę. 

— Velniene, — sušnypščia per petį. — Prakeikta, suknista snobe! 
Ar abi susimokėt su Kristina? 

Margareta šaltai žvelgia į ją. Tegul sau nešdinasi, greičiau nu- 
kaksiu Stokholman! Bet ji dar nebaigė: nori dar giliau suleisti dantis 

į Birgitą ir atsiplėšti mėsos gabalėlį. Ranka pasirėmusi smakrą, 
kuo švelniausiu balsu paklausia: 

— Ar Dogas buvo tavo suteneris? Ir kavalierius? Ar susiradai jį 
tarp savo klientų? 

Birgita timpteli į save striukę ir užsimeta ant pečių, ši plevė- 
suoja it mantija, jai maunant prie durų. Bateliai tikrai per dideli, 
klepsi ir bemaž krinta nuo kojų. 


Žinoma, Margaretai ims graužti sąžinę, bet tik suvalgius lašišą. 
Pulsas smarkiai tvinksi, ir ji greitai šlemščia. Kramto ir ryja, su 
kiekvienu kąsniu jausdamasi svaresnė ir tikresnė. Valgis gardus, 
gardesnis, nei tikėjosi, ypač po to, kai mostelėjusi padavėjui pa- 
liepė nunešt alų ir vietoj jo pristatyt butelį mineralinio vandens. 
Margareta niekada nemėgo alaus. Alus jai šlykštus, o alų geriantys 
žmonės dar šlykštesni. Iš tikrųjų. 

Graužtis pradeda gerdama kavą, palinksta virš kavos ranka su- 
ėmusi kaktą ir sudreba. Kas jai užėjo? Kaip galėjo šitaip pasakyti? 
Ką iš tikrųjų žino apie Birgitos gyvenimą, iš ko sprendžia, kad ji 
irgi negalėjo vaikščioti ranka prispaudusi paširdžių, tarsi paplū- 
dusi kraujais? Gal ir ji nerado kitokios paguodos, kaip susitikti su 
visiškai nepažįstamu žmogumi? Galbūt, kaip ir Margareta, sten- 
gėsi tik pasitvirtinti, jog iš tikrųjų egzistuoja? 

Margareta perbraukia ranka per veidą ir atsitiesia. Ne. Tarp 
jos ir Birgitos nėra jokių panašumų. Vieną kartą turi sau atleis- 
ti už tai, kad pirmaisiais mėnesiais vos nepaslydo. Jau pavasa- 
rio semestrą viskas pasikeitė. Kiekvieną savaitę iš Vadstenos at- 
eidavo atvirukas su išsikraipiusiomis raidėmis ir trumpais te- 
legrafiškais tekstais. Artėja pavasaris! Rūpinkis savim! Šie atvirukai 
ją tarsi pažadino, privertė sumirksėti ir apsidairyti lyg po ilgo 
miego. Juk taip baisiai neišsiskiria bjaurumu iš kitų kurso mer- 
ginų, galbūt ir ji galėtų išdrįsti nueiti į kraštiečių šventes ir su- 
neštinius vakarėlius? Taip jos pakriki lytiniai santykiai tapo so- 
cialiai priimtinesni, ji sužinojo, kad nerimą galima įveikti ir su 
savo amžiaus vaikinais. Eidavo su jais į kiną ir į Pietų Vietnamo 


išsivadavimo fronto mitingus, o po kurio laiko netgi susidėjo 

su vienu iš jų, pragyveno kartu bemaž metus sename Majornos 
gubernatoriaus name, o paskui vieną rytą jį paliko taip, kaip 
vėliau gyvenime paliko dar keturis vyrus. Atsikėlė anksti rytą 
ir, tylutėliai susidėjusi daiktus, paliko miegantį ikivedybinėje 
lovoje ir išėjusi į pensiono kambarį atsidavė skubotai meilei su 
naujai paskirtu docentu. Bet, skirtingai nuo Birgitos, ji visada, 
netgi įpuolusi į giliausią krizę, jautė atsakomybę: stropiai gėrė 
tabletes nuo pastojimo. 

Vis dėlto ji neturi jokios teisės išdidžiai žiūrėti į Birgitą, neturi 
jokios teisės smerkti. Nežino, kuo pati būtų tapusi, jei toji nepa- 
žįstama moteris nebūtų susiprotėjusi išeiti užuot pasilikusi, jei 
nebūtų jos pametusi skalbykloje, o linksojusi kaip šešėlis virš Mar- 
garetos vaikystės. Ji turi džiaugtis ir dėkoti Dievui — kad ir kas jis 
būtų, — jog pateko pas tetą Eleną ir gavo tai, ką gavo. Kad jai 
neteko patirti to, ką patyrė Birgita su Kristina. 

Bet vienu atžvilgiu Birgita teisi. Jos visada ją kaltino. Kai Mar- 
gareta save kaltindavo, kam pravėrusi tos telefono būdelės du- 
ris ir parodžiusi Kristinai ant sienos pakreigliotą dainušką, visą 
laiką kažkur slypėdavo kitas kaltinimas. Birgita! Jei ji nebūtų 
taip noriai nusismaukinėjusi kelnaičių viename ragarų auto- 
mobilyje po kito. Jei nebūtų taip kvailai didžiavusis tuo, ką kiti 
laikė gėda. Jei būtų supratusi, kad jai pasisekė, kai nusikračiusi 
savo pakrikusios močios atsidūrė pas tetą Eleną. Ir visų svar- 
biausia: jei Birgita nebūtų pasakiusi ar padariusi to, ką grei- 
čiausiai pasakė ar padarė šnekėdamasi su teta Elena akis į akį, 
to nežinomo dalyko, nuo kurio tetai Elenai suvirpo širdis, pa- 
kilo kraujospūdis ir sprogo smegenų kraujagyslė; tuomet vis- 
kas — visas gyvenimas! — joms visoms keturioms būtų kitaip 
susiklostęs! 

Kokia prakeikta puodgalvė! 

Margareta nubraukia į šalį kirpčiukus ir stveria puodelį, rankos 
dreba. Žinoma, ji pyksta ant Birgitos! Siuto ant jos trisdešimt 
metų, nuo tos akimirkos, kai įžengusi pro tetos Elenos namų du- 
ris išgirdo spigų inkštimą: 

— Aš nekalta, aš nekalta, aš nekalta! 

Dar neuždariusi durų už nugaros ir neperėjusi tų kelių žings- 
nių per prieškambarį, dar neišvydusi tetos Elenos, gulinčios ant 
bendrojo kambario grindų, ji jau suprato, kad gyvenimas niekada 
nebebus toks kaip lig tol. 

Teta Elena buvo išgriuvusi ant rudo Viltono kilimo ir jį apšla- 
pinusi, amoniako kvapas trenkė Margaretai į nosį, kai ji parklupo 
šalia ir paėmė jai už rankos. 

— Teta Elena! Kas atsitiko? 

Teta Elena kilstelėjo voko kraštelį ir pakrutino lūpas, viršutinė 
buvo raudona nuo tekančio iš nosies kraujo, o ties kairiuoju lūpų 
kampučiu putojo trupučiukas seilių. Ji negalėjo kalbėti. Margareta 
pakėlė galvą ir pažvelgė į Birgitą, ši stovėjo spausdamasi prie sienos 
su langu, išsipusčiusi: stipriai susipurškusi suveltus plaukus, siauru 
sijonėliu ir aptermptu džemperiu. Visa panieka susilydė į vieną žė- 
ruojantį tašką Margaretos galvoje. Šliundra! Ji nurijo seilę. 

— Kas atsitiko? 

Birgita prisidengė ranka burną ir suinkštė pro pirštus: 

— Aš nekalta! 

Margaretos balsas virto šnabždesiu: 

— Ar sumušei ją? Ar susimanei ją mušti, prakeiktoji... 

Birgita dar stipriau prisispaudė prie sienos, neatitraukdama ran- 
kos nuo burnos. 

— Ne! Aš jos nepaliečiau, prisiekiu... Mes susibarėme, ji rikte- 
lėjo ant manęs ir nuvirto. Aš nekalta! 

Margareta padarė nebylią grimasą ir nudelbė akis, į šį padarą 
nevertėjo nė žiūrėti. Paleidusi tetos Elenos ranką, atnešė švedišku 
kryželiu raudonais ir žaliais siūlais kuo gražiausiai išsiuvinėtą pa- 
galvėlę, atsargiai pakėlė tetą Eleną ir pakišo jai po galva. 

— Nesijaudink, mamyte, — tarė glostydama tetai Elenai ran- 
ką. — Viskas bus gerai. 

Tą pačią akimirką bendrojo kambario tarpdury išdygo Kristi- 
na. Vos girdimai sukuždėjo: 

— Kas atsitiko? 

Margareta pakėlė galvą, pasižiūrėjo į seserį ir pagaliau pravirko. 

Birgita pasmerkta visam gyvenimui. Ir to nusipelnė. 

Margareta graibo ant stalo ieškodama cigarečių, kol suvokia, 
kad jos dingusios. Matyt, Birgita nebuvo tiek susijaudinusi, kad 
neprisimintų jų nustverti. Nedidelė bėda. Dabar Margareta žino, 
ką turi padaryti. Ji susiras gėlių krautuvę, nupirks rožę ir kapinių 
žvakę ir grįš į Motalą. Viena. Nueis prie tetos Elenos kapo ir pasė- 
dės ten valandėlę, pasišnekės su ja apie laiškus, ateinančius iš kaž- 
kur, apie tai, kaip viskas yra ir kaip galėjo būti. Taip. Ji papasakos 
tetai Elenai, ko niekam nėra pasakojusi: apie Andrė ir tą rudenį 
Geteborge, apie kelionę į Lotynų Ameriką su vyru, kurį paliko 
jau trečią dieną, apie vienišas klajones Limoje ir tą valandėlę, kai 
grįžusi į vaikų namus rado tuščią lovelę. 

— Kur mano berniukas? — paklausė ir atsigręžusi įsistebeilijo į 
juodas vedėjos akis. 

— Ak, senjorita, — atsakė moteriškė, kreivai šypsodama. — Ber- 
niukas ne jūsų. Šią popietę čia buvo jo motina su advokatu. Ji 
gavo už jį 500 dolerių. Ar jūs galėjote daugiau pasiūlyti? 

Taip. Ji galėjo pasiūlyti daugiau, ji yra daug gavusi, todėl turi 
daug ką duoti. Tas paveldas, kurį ji perduotų nesibaigiančiai naš- 
laičių giminei, būtų viršijęs bet kokios doleriais aptekusios ame- 
rikiečių šeimos pasiūlytą kainą. Bet berniukas jau buvo dingęs, 
vedėja atsisakė jai pasakyti advokato pavardę, ir todėl teta Elena 
niekada nebetaps našlaičių pramote, o Margareta Juhanson nie- 
kada nesusilauks palikuonių. Ji yra visiškai atsitiktinis dalelių gu- 
mulas, kuris išsisklaidys ir pereis į šimtus kitų tokių pačių atsitik- 
tinių dalelių gumulų, nepalikdamas pėdsakų. 


Išėjusi iš restorano, ji pasirenka saulėtą gatvės pusę, pakelia 
veidą į dangų ir leidžia vėjui kedenti plaukus. Oras vėsus ir kve- 
piantis, ji keletą kartų pauosto ir mėgina atpažinti į nosies gleivi- 
nę atsitrenkusias molekules, nusišypso, kai tai pavyksta. Ore pa- 
vasaris. Es ist unsere in die Luft und die Lowen und die Būren springer 
aus*... Be abejo. Rytoj pavasario lygiadienis. Pavasario lygiadienio 


išvakarės — puiki diena tetai Elenai aplankyti. 


* . - 

Kitapus gatvės sušmėžuoja gėlių krautuvė, ji nuskuba prie per- 
ėjos, ir jai nuleidus koją ant grindinio, kažkas čiumpa už rankos. 
Atsigręžia ir įremia akis į pilką Birgitos veidą, sudribęs pagurklis 
tirta lūpoms veblenant: 

— Aš dėl to nekalta. Turi manim patikėti, vieną kartą turi pa- 
tikėti! 

Margareta neatsako, tik ištraukia ranką ir nuskuba per gatvę. 
Turi bėgti: vos po kelių žingsnių užsidega raudona šviesoforo švie- 
sa. Priešais grėsmingai suurzgia autobusas, ji negirdi, ką rėkia Bir- 
gita, kol neatsiduria kitapus gatvės. 

— Ji melavo! Prakeikta senė! Tu nežinai, ką ji padarė! 

Viskas nuspręsta. Birgita gali kapanotis į Motalą, kaip išmano. 


ANT 
SVARSTYKLIŲ 
LĖKŠTĖS 


O tu pati, žavi ir nuostabi gamta, 

Kas gi esi, jei ne išpuoštas trolis, 

Žudąs ir ryjantis savus vaikus, 

Žiaurių glamonių tavo apgautus? 

Tu — sykiu jų kapas ir paminklas 

Prie amžinybės vartų, tu — Sfinksas 
Mergelės veidu, liūto griaučiais, 

Su šypsena mirties ir amžina tyla... 

Tiek to! Smok vėl: bet leiski man suprast, 
Kodėl aš gyvenau ir ką pasaulis mano 
reiškė! 


Per Daniel Amadeus Atterbom 

As nebegaliu ryti. Daugiau niekada nebegalėsiu ryti. 
Ką tai reiškia? Kur nuvedė ši netektis? 
Atsakas paprastas: prie nebūties krašto. 


Šerstina Pirmoji išplazda iš palatos skambinti Hubertsonui. Bū- 
čiau galėjusi jai pasakyti, kad beprasmiška, kad Hubertsonas šian- 
dien jau nebegrįš į slaugos centrą, bet ji taip toli nustūmusi kom- 
piuterį, kad nepasiekiu kandiklio. 

Ulrika pasiliko. Jos veidas persimainęs, profesinė šypsena už- 
gesusi. Iš tikrųjų palatoje ji jau susitvarkiusi, pakeitusi mano nak- 
tinius ir paklodes, nupraususi man veidą muilinu, kvepiančiu, į 
drungną vandenį pamirkytu skudurėliu, ant spintelės sudėjusi pagal 
dydį knygas, kad visa krūvelė nenukristų ant grindų, bet vis tiek 
neprisiverčia išeiti, tyliai trinasi aplink lovą, be jokio reikalo taisi- 
nėja paklodę, itin kruopščiai lanksto korėtą antklodę. 

Ji bijo. Umiai tapo tokia jauna ir baili, kad norėčiau ją paguos- 
ti. Bet mano kandiklis per toli. 

Man negalima išsigąsti. Žinau, kas manęs laukia, ir kaip tik todėl 
negaliu išsigąsti. Kai esi praradęs gebėjimą ryti, belieka trys išeitys. 
Pirmoji: išvis nieko nedaryti. Tuomet trečią dieną mirštama nuo 
skysčių trūkumo. Antroji: prijungti lašintuvą, tuomet į kūną sulei- 
džiama skysčių, cukraus ir tam tikrų druskų, bet jokio tikro maisto. 
Taigi po kelių mėnesių mirštama iš bado. Trečioji išeitis: pro nosį ir 
ryklę įstumti į skrandį žarnelę ir paskui kas trys valandos pripilti 
maitinamojo tirpalo. Tuomet galima gyventi amžinai. Amen. 

Praise the Looord 


I've seen the Light*... 


Džiūgaujatys balsai koridoriumi smelkiasi į Marijos palatą. Man 
dingteli, kad virš ligoninės prasivėrė dangus ir kad giesmėmis mane 
vilioja arkangelai, serafai ir kerubai. Paskui prisimenu, jog dangus 
visada atviras ir šiandien į ligoninę turėjo ateiti choras. Jų džiūga- 
vimas neša mane didelėn ramybėn. Žvelgiu į Marijos angelus. Ar 
jūs manęs ilgitės? Laukiat? Aš ateisiu. Netrukus. 

Bet dar ne dabar. 


Žinau, kad mano susidarytas Didžiojo Pokštininko paveikslas 
naivus. Bėgant metams, esu sutikusi pakankamai daug ligoninės 
pastorių, kad suprasčiau, jog nevisiškai comme-il-faut** jį vaizduo- 
tis kaip pasakišką erdvių karalių, baltabarzdį Jupiterį su Žvaigž- 
džių diadema, milžiną, kurio galaktikos sostas plevena tuštumoje 
anapus Paukščių Tako ir kurio mėlynas apsiaustas išpuoštas bal- 
tomis žvaigždėmis bei supernovomis, mirgančiais antidalelių de- 
besimis ir žibančia tamsiąja materija. Jis daug mistiškesnis, sako 
pastoriai, jis — vidinė būties paslaptis. 

Toks dievas yra taip abstraktus, kad turi būti užsisklendęs savo 
paties paslaptyje, kurčias ir bežadis, aklas ir nepaslankus. Nesu- 
prantu, kaip su juo galėtum kalbėtis. O aš norėčiau pasišnekėti su 
Didžiuoju Pokštininku. Su kuo daugiau galėčiau susibarti, kam su- 
versti kaltę? Bet aš netikiu. Nėra jokio reikalo tikėti. Fizika jau ren- 
gias atsakyti į paskutinį visų religijų triumfo klausimą: kaip gali pa- 
saulis egzistuoti be kūrėjo? Kaip gali kas nors atsirasti iš nieko? 

Materija gali rastis vakuume, jei šį pakankamai suslėgsime. Tai 
įrodyta. Taigi kas nors realu, pavyzdžiui, visata, gali atsirasti iš nie- 
ko. Antra vertus, juk slėgį reikėtų laikyti kažkuo. Galbūt ir vakuu- 
mą. Ar tuštuma yra kas nors realu? Nebūtis? Kas sukūrė Didįjį 
Pokštininką? Kas sukūrė Didžiojo Pokštininko kūrėją? 


* Šlovinkit Viešpatį, aš išvydau šviesą. (Angl. ) 


** Derama (pranc.). 

Taip galima iki begalybės. Jei turi laiko. Ir jei nebeištveri mąs- 
tęs apie tai, ką jau žinome: kad kažkas gali virsti nieku. Pavyzdžiui, 
sąmonė. Protas. Būtis. 


Užsimerkiu ir nugrimztu į stezolidą. Keistas nuovargis, ne švi- 
no sunkumo ir šleikštus kaip Birgitos, stovinčios ties perėja Nor- 
čiopinge, ne skausmingas ir budrus kaip Kristinos, užsimerkian- 
čios gydytojo kabinete, net ne žiovaujantis ir mieguistas kaip Mar- 
garetos, laukiančios gėlių parduotuvės eilėje. Tai mano pačios 
nuovargis, toks pat lengvas ir perregimas, bet ir paralyžiuojantis. 
Tarytum kybočiau siūbuojančiame voratinklyje, neįstengdama iš 
jo išsivaduoti, neįstengdama net to panorėti. 

Bet ne. Išsivaduoti norėčiau, jei tik pajėgčiau išlaikyti viltį. Ta 
būsena, kurią prieš keletą valandų paniekinamai atmečiau, dabar 
atrodo lyg rojus. O, kad galėčiau sėdėti lovoje ir pusryčiauti. O, kad 
galėčiau pakelti prie burnos drebantį šaukštą avižinės košės su obuo- 
lių putėsiais, o, kad galėčiau prispausti liežuvį prie gomurio ir gėrė- 
tis kylančiais vaizdais! Vėlyva vasara. Virpančios avižų šluotelės, kva- 
pūs obuoliai, mylių myliomis nusidriekusios Estjotos lygumos. 

Taigi atvirukas. 


Svetainėje choras vėl įsibėgėja pratrūkdamas sidabriniais balsais: 


Search me Lord, 

shine a light from heaven on my soul 
Search me Lord 

I wanna be right I wanna be saved 


I wanna be whole*... 


Ne, ačiū. Aš nejaučiu reikalo būti išganyta ir perkelta į saugų 
krantą, netrokštu šio amžinojo gyvenimo varianto. Vis dėlto man 


* Surask mane, Viešpatie,/ apšviesk iš dangaus mano sielą/ Surask mane, 
Viešpatie,/ Aš noriu būti teisus, noriu būti išganytas, noriu būti 


nepaliestas... (Angl.) 

patiktų atsistoti po mirties priešais Didįjį Pokštininką ir susu- 
muoti, norėčiau, kad jis sėdėtų savo galaktikos soste su svarstyk- 
lėmis rankoje ir priverstų mane atsakyti už nuodėmes. Tą pačią 
valandėlę atgniaužčiau kumštį ir rasčiau jame tris juodus rutuliu- 
kus: vieną pavydo, vieną kartėlio ir vieną nepanaudotų gabumų. 
— Klausyk! — šūktelėčiau ir padėčiau pavydo rutuliuką ant jo 
svarstyklių lėkštės. — Taip, esu kalta. Kiekvieną gyvenimo dieną 
troškau to, ką gavo kiti. Aš pavydėjau Tigrei Marijai, kad jai rašo 
motina, Agnetai — kad ji tokia meili ir visų mylima, Elsegerdai — 
kad gali vaikščioti, nors ir su ramentu. Pavydėjau joms, kad jos 
ištrūko iš invalidų prieglaudos, kiekviena saviškai. Bet kai po dau- 
gelio metų pati ištrūkau ir buvau grąžinta Esterjotlando leno land- 
stingui, vis dėlto neapsidžiaugiau. Patekusi į Linčiopingą ir tapusi 
neurochirurgų jūrų kiaulyte, pavydėjau kitiems ligoniams, kad jie 
sveiksta. Neurochirurgai pradarydavo jiems galvas ir jose pasi- 
rausdavo, paskui viskas būdavo gerai. Mačiau, kaip vienas po kito 
jie pakildavo iš lovos, žengdavo pirmuosius netvirtus žingsnius 
grindimis, o aš pati tebegulėdavau žiūrėdama į juos primerkto- 


mis akimis. Aš irgi norėjau vaikščioti! 


Žengčiau žingsnį atgal ir atloščiau galvą, kad galėčiau pažvelgti 
jam į akis. 

— Kodėl padarei nuodėme pavydą, o ne pavyduliavimą? Turėtų 
būti priešingai. Turėtų būti didesnė nuodėmė sakyti: Jai negalima 
turėti! nei: Ir aš norėčiau! Kodėl tas, iš kurio viskas atimta, negali 
net norėti? 

Paskui padėčiau ant svarstyklių lėkštės antrą rutuliuką. 

— Tai kartėlis. Tuo irgi nusikaltau. Ir jo pateisinti negaliu, jis yra 
ir išliks nuodėmė. Bet leisk man pasiaiškinti, leisk pabandyti pa- 
rodyti, kas tai yra iš tikrųjų. 

Ir prašnekčiau tyliau, kone pašnabždom: 

— Kartėlis yra ligos padarinys. Jis ištinka tą, kuris neišverkė sa- 
vo sielvarto. O aš atėjau į gyvenimą laiku, kuris nepripažino siel- 
varto, laiku, kuris verčiau ieškojo problemų. Problemas įveikti 


paprasčiau, joms esama priemonių, o sielvartą reikia išgyventi. 

Be to, sielvartas užkrečiamas, o tai žmones gąsdina, užtat jie pasi- 
rengę pulti į kraštutinumus, kad tik neleistų sielvartauti tam, ku- 
ris iš tikrųjų turi dėl ko sielvartauti. Jie meluoja. Moralizuoja. 
Šaukia ir juokiasi spigiais balsais, kad tik tave perrėktų. Aš turėjau 
daug priežasčių sielvartauti, todėl juos gąsdinau. Jie pyko ant ma- 
nęs, kad mano būklė beviltiška. Todėl buvau spiriama iš pradžių 
būti dėkinga, kad išvis gaunu valgyti ir drapanų, vėliau — susitai- 
kyti su savo likimu ir tapti realiste, pamažėle imti žiūrėti į savo 
negalę kaip nepatogią būseną, bet ne tragediją. Bet tai buvo tra- 
gedija! Nemokėti vaikščioti ir kalbėti yra tragedija, tai kur kas 
blogiau nei nepatogi būsena. Kiekvienas, ištiktas tokios nelaimės, 
turėtų teisę grūmoti kumščiu dangui viso pasaulio akivaizdoje, 
burnoti ir keikti, rėkti ir trankytis, griūti ant žemės, spardyti ir iš 
visų jėgų daužyti ją kumščiais, verkti, kol išverks visas ašaras. Tik 
tuomet pajėgsi matyti pasaulį. Tuomet galėsi dar pagulėti valan- 
dėlę, žvilgsniu nulydėdamas į savo namus šiaudą velkančią skruz- 
dę, tik tuomet susitaikysi, kad daugiau iš gyvenimo niekada nieko 
negausi, tačiau ir to, ką turi, į valias. Tik tuomet pripažinsi, kad 
yra laimė apskritai gyventi. . 

Dar sykį pažvelgčiau į Didįjį Pokštininką, jis pešteltų sau barz- 
dą, pažvelgtų į mane ir linktelėtų duodamas ženklą tęsti. Ir aš 
kalbėčiau, nes dabar niekas manęs nesustabdytų: 

— Tačiau ne vien todėl, kad man nebuvo leista iki galo iškentėti 
savo sielvarto, tapau gaiži. Ir daugiau dėl ko. Aš niekada nebuvau 
svarbiausia. Niekada niekam pasaulyje nebuvau visų svarbiausia. 
Net kai gimiau, nes Elenai Hugo mirtis buvo svarbiau nei mano 
gyvybė. O vėliau niekada nesutikau nė vieno žmogaus, į kurį gal 
būčiau galėjusi pareikšti savo teises, nebuvo jokio pagrindo, kad 
būčiau kam nors svarbi. Tai tik logiška: tasai, kuris nebuvo svar- 
biausias pasaulyje savo motinai, niekada netaps iš tikrųjų svarbus 
kam nors kitam. Net sau pačiam. 

Didžiojo Pokštininko balsas nudundėtų erdvėse: 

— O Hubertsonas? 

Aš pažvelgčiau į jį griežtai, mikrobo pyktis užkluptų visatos 
valdovą. 


DVIDEŠIMTO AMŽIAUS AUKSO FONDAS 319 


— Nutilk! Vieną kartą paklausyk! Prie Hubertsono aš prieisiu. 
Paskui. Bet prieš tai ant tavo svarstyklių lėkštės padėsiu trečią 
rutuliuką: nuodėmę nepanaudoti savo gabumų. 

Atsitiesčiau ir susidėčiau rankas už nugaros, krenkštelėčiau ir 
tada kalbėčiau toliau: 

— "Tu nepalikai manęs visai bedalės. Aš gavau aštrias akis ir Žvit- 
rų protą. Tad vis dėlto kodėl nesusikūriau gyvenimo? Kodėl neta- 
pau Stefenu Hokingu, pasaulinės šlovės mokslininku? Ar bent 
vidutiniška universiteto studente? Kodėl drybsojau lovoje jaus- 
damasi apvogta savo seserų, užuot tęsusi studijas? 

Jis linktelėtų. Taip. Kodėl? 

— Tuomet grįžk su manim į Linčiopingą, į tuos metus, kai bu- 
vau maža neurochirurgų jūrų kiaulytė ir sumani idiotė. O, kokia 
buvau sumani! O, kaip man patiko būti sumaniai! Švytėdavau lyg 
saulė, kai mane girdavo: „Pažiūrėkit į sumanią mažąją Dezirė, slau- 
gos ligoninėje sėdinčią vežimėlyje ir laikančią ant kelių paskutinį 
laišką iš Hermodo mokyklos. Dabar ji įveikė anglų kalbos užduo- 
tį! Dabar ji parašė specialų darbą apie Tomsoną ir elektroną! Bet 
dabar jai teks atidėti knygas į šalį, nes dabar ją vešime į neurolo- 
ginį skyrių ir vėl pragręšime jai kiaušą.“ 

Čia vėl pakelčiau į jį akis. 

— Ar Tu, Visažini Didysis Pokštininke, žinai, kiek sykių jie mane 
operavo? Aš nežinau. Žinau tik, jog maniau, kad daugybė operacijų — 
tai ženklas, rodantis chirurgus netrukus atrasiant tą magišką nervų 
galūnėlę, kuri buvo viso blogio šaknis, kad jie mikliais pirštais ir ašt- 
riais kaip yla instrumentais ją pataisys ir paskui aš galėsiu atlikti to- 
kius dalykus, apie kuriuos net nedrįsdavau svajoti. Dainuoti. Šokti. 
Bėgioti. Aš ruošiausi naujam gyvenimui, todėl palenkdavau savo nu- 
skustą galvą prie vadovėlių praėjus vos kelioms dienoms po eilinės 
operacijos, todėl niekada nesiskųsdavau, jog, nespėjus užsitraukti vie- 
nai žaizdai, jie paimdavo mane iš slaugos skyriaus ir vėl nusiveždavo į 
neurologinį, kad vėl sužalotų. Juk manęs laukė gyvenimas. 

Giliai atsikvėpčiau, kad balsas nesudrebėtų. 

— Paskui atėjo diena, kai išlaikiau brandos egzaminą. Pats aukštas 
Hermodo mokyklos atstovas atvažiavo į skyrių su mano pažymė- 

jimu ir balta studentės kepuraite, iš kitų palatos ligonių gavau 
gėlių ir puotą su tortu nuo darbuotojų. „Ostgėta-Corresponden- 
ten“ laikraštis irgi atsiuntė savo komandą, mane apkamšė veži- 
mėlyje su visomis gėlėmis, fotografas padarė nuotrauką, o repor- 
teris stovėjo už nugaros geranoriškai šypsodamas... Buvau laiminga. 
Pirmą sykį iš tiesų pastebėta ir pirmą sykį tikrai laiminga. Po ke- 
lių valandų pasirodė Lundbergas. 

Čia greičiausiai turėčiau stipriai nuryti seilę, kad išvis galė- 
čiau kalbėti. 

— Manau, prisimeni daktarą Lundbergą. Vyresnįjį gydytoją. Na, 
aišku, prisimeni, juk esi visažinis. Tuomet žinai, ir ką jis atėjęs 
pasakė, pirma pareigingai įteikęs knygą, kaip dovaną po egzami- 
no. Jis pareiškė ketinąs perpjauti man smegenis. Norėjo skalpeliu 
atskirti mano smegenų pusrutulius. Tai būtina, pasakė, norint, 
kad epilepsija labiau nepažeistų smegenų. Ir tai buvo viskas, ką jie 
galėjo man padaryti, jis tikėjosi, jog aš suprantanti, kad jie negali 
išgydyti ir sukurti ko nors naujo, jie tik gali užkirsti kelią kitiems 
pažeidimams. Smegenis perskirti, žinoma, neįprasta, bet meto- 
das esąs išbandytas, JAV taikomas nuo penkto dešimtmečio. 

Čia dar labiau nuleisčiau balsą. 

— Aš nuvytau. Taip atsitinka praradus viltį. Nuvysti. Ir aš jutau, 
kaip tai įvyko: tarytum vos per keletą minučių mano kauluose bū- 
tų nebelikę čiulpų, tarytum būčiau praradusi paskutines jėgų ir 
tvirtybės kruopelytes. Jis nori perpjauti man smegenis! Atskirti jaus- 
mus nuo proto, raides nuo skaičių, sąmonę nuo nesąmoningumo. 
Jis nori atimti iš manęs asmenybę, kad ji nepadarytų didesnės ža- 
los. Aš padėjau jo dovaną į šalį ir pažvelgiau į jį susyk prisiminusi, 
kad jis man niekada nieko nežadėjo, kad aš pati apsigavau. Dau- 
giau taip niekada neatsitiks. Ko galėjau tikėtis? Dainuoti? Šokti? 
Bėgioti? Ne. Darbo archyve, jei pasisektų. Keturių, šešių arba aš- 
tuonių valandų per dieną vežimėlyje, užkištame dulkinos bibliote- 
kos labirintuose. Amžinas nedarbas, jei nepasisektų. O atrodė vi- 
sai tikėtina, kad mane ir toliau lydės nesėkmės. Sutelkiau paskuti- 
nius kaulų čiulpus, savo jėgų likučius ištarti vieninteliam žodžiui: 


„Ne“. Jis neperskirs man smegenų. Aš neleidau to padaryti. 

Čia vėl pažvelgčiau Didžiajam Pokštininkui į akis. 

— Buvau pasirengusi nuleisti rankas. Mirti. Lioviausi kalbėjusi 
ir skaičiusi, lioviausi valgiusi ir gėrusi, surikdavau iš siaubo, vos 
prieš akis sušmėžuodavo neurochirurgas. Taip tapau nebeįdomi, 
ir landstingas perkėlė mane į Vadsteną pigesnei ir ne tokiai sudė- 
tingai slaugai. Ir gyvenimas padarė staigų posūkį: mano kelyje pa- 
simaišė Hubertsonas, ir aš supratau, kad esu šis tas daugiau, nei 
maniau iki tol. Sielai išaugo sparnai, jei atleisi man už tokią nu- 
valkiotą metaforą... 

Didysis Pokštininkas suniurnėtų. Prie reikalo! 

— Daugiau neturiu ko pasakyti. Turėjau tapti jo paciente, jei 
norėjau būti šalia. Naktimis išskrisdavau į pasaulį, o dienomis 
ramiai gulėdavau savo lovoje, ir man to pakako. Tačiau daugiau 
nebesimokiau, tačiau niekada netapau Stefenu Hokingu. 

Čia nusišypsočiau ir atlikčiau savo fokusą: iš įkapių išsitrauk- 
čiau ketvirtą rutuliuką — auksu tviskantį kamuolį, didesnį nei tie 
trys, kartu sudėti. 

— Žiūrėk, — pasakyčiau, — pasilenk ir pasižiūrėk į mano rutu- 
liuką! Aš padėsiu jį ant kitos svarstyklių lėkštės. Ar jis atsvers ma- 
no nuodėmes? 

Tada paleisčiau rutuliuką nuo delno ant svarstyklių lėkštės, jis 
tviskėtų ir spindėtų ir dar jam nesustojus paaiškėtų, kad yra sun- 
kesnis už visas Didžiojo Pokštininko žvaigždes. 

— Žiūrėk, — pasakyčiau, — žiūrėk, kaip linksta svarstyklės nuo ma- 
no rutuliuko svorio, kaip bemaž lūžta svarstyklių lėkštės metalas... 

Didysis Pokštininkas pasilenktų, padėtų priešais mane savo di- 
dingą delną, o aš žengčiau žingsnį į priekį, drebėdama ir išsigan- 
dusi, bet ryžtinga. Iš lėto kilčiau per dangų, Dievo rankos nešama 
prie Dievo veido. Prie jo atsakymo. 

— Aš žinau, — atsakytų jis, — mylimoji. 


Šerstina Pirmoji ir Ulrika vėl sugrįžusios į mano palatą, jos 
šmėžuoja pro primerktus vokus. Niekada nesu jų tokių mačiusi. 
Šerstina Pirmoji susitaršiusiais plaukais, Ulrika žvelgia tuščiomis 


akimis ir yra susinervinusi. Jos paaukština mano lovos galvūgalį, 

pakelia mane ir pataiso po nugara marškinius. Puiku. Raukšlės 
gali tapti kankyne, kai esi priverstas valandų valandas į jas remtis. 

— Dezirė, — kreipiasi Šerstina Pirmoji visiškai kitu ir kur kas 
žemesniu balsu nei paprastai. — Dezirė! Ar girdi mane? 

Atsimerkiu ir pasižiūriu į ją. 

— Aš nesugaunu Hubertsono. Skambinau ir į slaugos centrą, ir 
jam į namus, bet negaliu jo surasti. Ar nori, kad kol kas pakvies- 
čiau daktarę Vulf? 

Ne. Nenoriu. Jai esu suplanavusi kitką. Užsimerkiu ir kruste- 
liu galvą. Pirmą kartą Šerstina Pirmoji pripažįsta matanti vieną iš 
mano nemėšlungiškų judesių. 

— Nori palaukti Hubertsono? Gerai. Pažadu vėl paskambinti. 
O jei nepavyks prisiskambinti iki mano dienos pabaigos, pasaky- 
siu Šerstinai Antrajai. Okei? 

Okei. Tikrai okei. 


Nežinau, ką pasakysiu Hubertsonui, kai jis ateis. Reikia apsi- 
spręsti. Ištesėti pažadą. 

Be abejo, esame kalbėję apie pagalbą numirti, ypač pastarai- 
siais metais, kai žodis „eutanazija“ imtas sieti ne vien su nacizmu 
ir mirties lageriais, bet ir su naujais pažangios technologijos laikų 
sprendimais. Ne tik Olandijoje ieškoma naujų kelių. Australijoje 
išrasta nauja pagalbos priemonė nejudriesiems. Mirties kompiu- 
teris. Pristumi vežimėlį prie kompiuterio, pritrauki švirkštą nuodų 
ir įleidi pertvertą adatą į aukos ranką. Ekrane kas trisdešimt se- 
kundžių kartojamas klausimas: 

— Ar tikrai nori mirti? 

Enter 

— Ar tikrai nori mirti? 

Enter. 

— Ar tikrai nori mirti? 

Tris kartus užduodamas klausimas, ir tris kartus turi paspausti 
Enter klavišą, po trisdešimties sekundžių adatos pertvara nusilei- 
džia ir nuodai susimaišo su krauju. Paprasta ir higieniška. Jokio 


budelio, tik auka. Ir sutaupytos mokesčių kronos. 

Choras svetainėje pasiekė finalą, dabar jie sušilę ir įsijautę, per- 
imti giesmės. Jie taip garsiai ploja į taktą, kad išgirstu tik trumpą 
teksto fragmentą: 


No one else can calm my fear*... 


Pavydžiu jiems. Aš irgi norėčiau giedoti. Kaip tik šią dabar jų 
giedamą giesmę norėčiau sugiedoti Hubertsonui. 


Apie Hubertsoną žinau daugiau, nei jis mano. Žinau, kokio 
skonio jo kaklo oda, kai palieti ją liežuviu, ką pajunti pirštais brau- 
kydama plaukus ant jo krūtinės, kaip pasiekęs orgazmą jis užsi- 
merkia ir prasižioja. Bet prisiminimai skysti ir trapūs, slėpiau juos, 
kad ilgiau užtektų, saugojaus per daug nenudilinti. Bet dabar ne- 
besvarbu: ateitis trumpa. 

Vienintelį kartą palydėjau Hubertsoną į Norčiopingo „Stan- 
dard Hotell“ viešbutį. Tai atsitiko vieną sausio ketvirtadienį, kaip 
tik tuo metu, kai mano aukštyn kylanti kreivė ėmė trūkinėti, kai 
priepuoliai padažnėjo, kai iš lūpų sklindantys garsai įr murmesys 
vis mažiau panėšėdavo į žodžius ir sakinius. Tuo metu dažnai ne- 
tekdavau kantrybės ir supykdavau ant savo pagalbininkų, many- 
davau, kad jie darkosi, kai nesuprasdami, ką noriu pasakyti, atbė- 
ga su alfabetu ir rūpestingai priverčia išskiemenuoti kiekvieną žo- 
deliuką. Bedžioti pagaliuku buvo lygiai sunku kaip ir kalbėti: 
plaštakos blaškydavos po alfabetą ir mano pareiškimai išeidavo 
mįslingi ir nesuprantami net man pačiai. Galiausiai pabandžiau 
įsikišti pagaliuką į burną, bet sekėsi neką geriau. 

Taigi nutilau ir nugrimzdau į save, gulėdavau lovoje kone kiau- 
rą dieną, miegodavau arba apsimesdavau mieganti, šnypšdavau 
ant visų atsargių jų pastangų išvežti mane iš namų. Gatvėse snie- 
gas ir šalta! Ką aš veiksiu lauke? 

Pagalbininkai po kurio laiko apsiprato, atsisėsdavo su knygomis 
ir laikraščiais mano bendrajame kambaryje, tik retkarčiais prityki- 


*Daugiau niekas nenumaldys mano baimės. (Angl.) 

nę praverdavo uždarytas miegamojo duris pasižiūrėti, ar manęs ne- 
tampo mėšlungis. Jie nustojo kalbėtis su manim, o aš tik to ir norė- 
jau. Išvengusi grėsmės būti prakalbinta, galėdavau leistis į kelią. 

Buvau susiradusi puikų nešėją — senstelėjusią varną, pasiro- 
džiusią pušyje už mano lango baigiantis lapkričiui ir dabar paver- 
tusią ją savo namais. Mane tenkino jos jausmų pobūdis, dažniau- 
siai ji būdavo užsispyrusi ir piktoka, bet iš esmės itin praktiškas 
padaras. Pastebėjusi mane įsitaisius už jos akies, nepuldavo į pa- 
niką kaip kitos varnos, bet greitai įvertindavo padėtį. Aš, žinoma, 
buvau už ją stipresnė, bet ji suprato esanti man reikalinga. Taigi 
tarp mūsų vyraus savotiška pusiausvyra. Sustiprinau jos apskai- 
čiavimus savo naudai, pūstelėdama į jos gyslas tikrumo: jei dary- 
sianti taip, kaip aš noriu, išgyvensianti iki pavasario, o atėjus pa- 
vasariui paliksiu ją ramiai tupėti ant kiaušinių. 

Iš pradžių elgiausi su ja atsargiai, tik liepdavau porą kartų per 
dieną pernešti mane per Vadsteną. Niekada neversdavau jos skristi 
virš Veterno — ją gąsdino tarp pakrančių lyčių šmėkščiojantis juodas 
vanduo, — tik pasitenkindavau nuo pilies bokšto ir prieplaukos par- 
ko medžių viršūnių žvilgtelėjusi į ežerą. Paskui liepdavau jai nunešti 
mane ant medžio priešais slaugos centrą, kur paskui tupėdavau ste- 
bėdama tai Hubertsoną, tai Kristiną, priiminėjančius pacientus. Pa- 
mažėle įdrąsėjau, valandėlę išlipusi iš varnos pailsėdavau polaidžio 
vandens laše ant šakos, liepdavau jai pakilti ir nusileisti ant kito 
medžio. Ji niekada toli nenuskrisdavo ir po kelių dienų parsirasda- 
vo, vos mintimis ją pasišaukdavau. Vis dėlto ir toliau ruošiausi, gin- 
davau savo varną per Estjotos lygumas vis platesniais ir platesniais 
ratais, sustodavau miškuose ir giraitėse, persikeldavau į lapę ar kiš- 
kį, įlįsdavau į miegantį ežį ir sapnuodavau kartu, paskui vasaros pri- 
siminimais paguosdavau sušalusią voveraitę, kol vėl pašaukdavau 
savo paukštę. Ji atskrisdavo greitai, nors laukusi valandų valandas. Ji 
buvo mano. Prijaukinta ir paruošta naudotis. 

Ketvirtadieniais visada nubusdavau kupina nerimo: šiandien 
Hubertsonas išlėks paskubom išgėręs puodelį kavos, o rytoj pasi- 
rodys labai vėlai, jei išvis pasirodys. Ketvirtadienių rytais daug 
nekalbėdavo jau užsisvajojęs apie būsimąją naktį. Man tai nepati- 

ko. Pernelyg mažai žinojau apie jo ketvirtadienius ir penktadienio 
naktis, net nežinojau, ar kas savaitę matosi su ta pačia moterim, 
ar kiekvieną kartą pasirenka naują. Ir tikrai neketinau jo pasi- 
klausti, tai būtų pažeidę visus mūsų sutarties punktus. Negalėjau 
ir tenkintis vien stebėdama jį iš tolo, sekdama paskui jį po savo 
akių vokais, kaip tuo metu sekdavau paskui seseris. Nenorėjau 
žiūrėti Hubertsono akimis, norėjau būti jomis matoma. 

Taigi pagaliau atėjo lauktasis ketvirtadienis, rytą Hubertsonas 
išsiblaškęs pamojavo portfeliu atsisveikindamas ir išnyko pro du- 
ris, nulydėjau jį akimis ir ryžausi pagaliau surizikuoti. Dieną bu- 
vau miela ir sukalbama, net leidausi pavežiojama lauke, kad nura- 
minčiau pagalbininkę, bet jau apie penktą užsiožiavau ir sėkmin- 
gai ją įtikinau norinti atsigulti. Šeštą keitėsi pamaina ir naujas 
pagalbininkas, jaunas stropus dailininkas, pravėręs miegamojo du- 
ris, patenkintas įsitikino, kad aš ramiai miegu. Atsivertė eskizų 
bloknotą ir čiupo pieštuką. Šįvakar spės daug nuveikti. 

Jau man pasukus varną į šiaurės rytus, ji, regis, suprato, jog šis 
atvejis ypatingas: pakilo aukštai juodų vakaro stogų link ir sukran- 
kė, aš susijuokiau jos galvoje atsakydama ir priverčiau padidinti 
greitį. Tačiau praėjo daug valandų, kol pagaliau nusileidome ant 
žibinto stulpo priešais Norčiopingo „Standard Hotell“. Varna buvo 
pailsusi ir kraipė galvą norėdama tučtuojau pakišti ją po sparnu. 
Aš ją sulaikiau, man reikėjo jos akių nešėjui susirasti. Prie durų 
buvo tuščia, pralaukiau bemaž dvidešimt minučių, kol išdygo vie- 
nišas vėlyvas svečias. Tai buvo pusamžis vyras, manęs jis nepaste- 
bėjo, tik stabtelėjo vidury žingsnio ir susverdėjo lyg apsvaigęs, kai 
nutūpiau. Drabužinėje jis susidūrė su moterim, einančia į tuale- 
tą. Nespėjau į ją nė įsižiūrėti prieš dėdama šuolį. 

Ji turėjo jaukų kūną, lengvą ir minkštą nešti. Jos plaučiai buvo 
švelniai rožiniai, kvėpavimo takų plaukeliai plaikstėsi it guveiniai 
jūros dugne, seilės burnoje buvo švarios tarsi vaiko. Aš beregint 
apsisprendžiau. Čia norėčiau būti. 

Ji buvo trupučiuką išgėrusi ir pastebėjo mane tik atsisėdusi tua- 
lete, tuomet pakėlė akis nuo baltų medvilninių savo kelnaičių ir įbe- 
dė žvilgsnį į sieną, galvoje pralėkė klausimas. Ar ten kas nors yra? 

— Aš noriu šokti, — sušnabždėjau. 

Ji nusijuokė ir pakartojo mano žodžius: 

— Aš noriu šokti! 

Mudviem einant iš tualeto, spėjau apžiūrėti jos atspindį veid- 
rodyje. Ji buvo gražių spalvų: geltonplaukė ir žaliaakė, bet veidas 
dar jaunas ir ne visai susiformavęs, skruostai lygūs, akys apvalios 
ir klausiančios. Galbūt Hubertsonui per jauna. 

— Bet norėčiau būti lengva po jo svoriu, — pamaniau. 

Ji nusišypsojo savo atspindžiui ir pakreipė galvą. 

— Lengva po jo svoriu... 

Po sekundės plekštelėjo ranka sau per burną ir įsispoksojo į 
save. Kas man darosi? 

— Kuo tu vardu? — sušnabždėjau. 

Ji atitraukė rankas nuo burnos ir sukuždėjo: 

— Kas tu? 

— Sapnas ir pasaka. Kuo tu vardu? 

Jos balse suvirpėjo panika. 

— Kas tu? 

Vienos iš tualeto pertvarų durys atsidarė, kikendama išėjo 
mergina. 

— Kas tau, Kamila, atsitiko? Ar šnekiesi su savimi? 

Kamila susiūbavo ir nusijuokė, jos juokas buvo krištolinis, skaid- 
rus kaip stiklas ir spindintis. Hubertsonui ji patiktų. 

— Kažkaip keistai jaučiuosi. Tarytum savo kūne būčiau ne viena... 

Antroji mergina sukikeno: 

— Matyt, seniai ne viena... Kaip atrodo. 

Vulgarus tipas. Gerai, kad jos nepasirinkau. 


Prie restorano durų, norėdama apsidairyti, Kamilą akimirką 
sustabdžiau. Krištolo sietynai ir prigesintos lempos, raudonos ak- 
somo užuolaidos ir parketas šokiams. Ant estrados elektrifikuo- 
tas, bet santūrus kvartetas juodais švarkais. Bemaž kaip tikėjausi. 

Hubertsonas, vienišas ir atsirėmęs į atkaltę, sėdėjo prie staliu- 
ko palei langą. Veidas buvo rimtas, tačiau laikysena arogantiška, 


kojos sukryžiuotos, dešinė ranka atmesta už nugaros ant tuščios 

gretimos kėdės. Jis atrodė tarsi kažkur nuklydęs, tarsi nepastebįs 
šviesų ir garsų aplinkui. 

Kamilos draugė, jau priėjusi restorano vidurį, atsigręžė ir įsak- 
miai pamojo, Kamila žengė žingsnį jos pusėn, bet aš sustabdžiau. 

— Jis, — sušnabždėjau. — Vienišas vyras ten pakrašty: 

Nosį laužianti paniekos banga persirito per jos smegenis. Senis! 
Sušnypščiau ir išsikėtojau plačiau, merginos Aš bailiai susitraukė, ir 
ji pasuko mano parinkta linkme. Įrėmiau žaliąsias akis į Hubertso- 
no, brūkštelėjau pirštais jo staliuko staltiesę ir praeidama šyptelėjau. 

Pavyko. Tą akimirką, kai atsisėdau Kamilos vieton, jis uždėjo man 
ant peties ranką. Nutrenkiau vakarinį Kamilos rankinuką ant staliuko 
ir atsistojau, jis paėmė man už parankės ir nusivedė į šokių aikštelę. 

O! 

Pagaliau prisiglausti skruostu prie Hubertsono skruosto ir nu- 
sišypsoti iš tą akimirką nervais perbėgusio virpuliuko, leisti pieno 
baltumo kūnui tampriomis sausgyslėmis pranykti jo glėbyje, ta- 
rytum atsitiktinai šlaunim įslysti jam tarp šlaunų. 

Jis šoko gerai, man tereikėjo kiek įmanoma atsipalaidavus pa- 
rimti jam ant rankų ir duotis vedžiojamai. Aš neradau progos pra- 
bilti, kaip ir jis, jis vedžiojo mane parketu šokis po šokio, netar- 
damas nė žodžio. Kamilos draugė šokdama keletą kartų prasilen- 
kė su mumis, klausiamai pakėlė antakius, bet aš užmerkiau Kamilos 
akis, kad jos nepamatytų. Pati Kamila buvo veik visai nustumta. 
Sėdėjo išpūtusi akis, stebėdamasi savo pačios kamputyje ir bandė 
įsikalbėti, kad sapnuoja. 

Aš atėjau vėlai, netrukus šokiai baigėsi. Hubertsonas įsakmiai 
uždėjo ranką man ant nugaros ir prisitraukė mane, aš atsakiau 
sukikendama jam prie kaklo. „Taip“, — sušnabždėjau, ir mano pa- 
čios balsas, toks, koks būtų buvęs, jei viskas būtų susiklostę ki- 
taip, ūmiai išsiveržė Kamilai iš gerklės: 

— Taip. Taip. Taip. 

Hubertsonas nusijuokė ir paglostė man nugarą. 

— Taip, — pakartojo jis pats. — Taip. Galutinai. 

Jo viešbučio kambarys buvo parengtas laikantis tam tikros ru- 
tinos. Stalinė lempa uždegta, kad jis nesugadintų nuotaikos užde- 

gęs sietyną, užuolaidos užtrauktos, lova paklota. Ant pagalvės gu- 
lėjo dvi mažos šokolado plytelės, jis paėmė vieną ir nerūpestingai 
pametėjo man. Sugavau ją skėstelėjusi pirštus ir nusijuokiau. Ka- 
mila, matyt, moka žaisti kamuoliu. 

Ant stalo stovėjo pora taurių ir vyno butelis. Mane nustebino, 
kad jis taip kruopščiai apgalvojęs detales: tai buvo ne stiklinės iš 
vonios kambario, bet tikros vyno taurės su kojytėmis. 

Stovėjau suglaudusi kojas vidury kambario, kai jis atkimšo bu- 
telį. Staiga ėmiau nervintis. Ar pakaks to, ką išmokau iš knygų ir 
žiūrėdama televizorių? 

— Na, — tarė Hubertsonas, paduodamas man taurę. — Kas tu 
esi, Kamila? 

Pakėliau taurę ir atsakiau kažką panašaus į teisybę: 

— Nežinau. O tu? 

Jis pastatė taurę ir nusitraukė švarką. Akys sužvilgo, žaidimas 
jam patiko. 

— Prašalaitis. Ar tuo pasitenkinsim? 

— Taip, — atsakiau. — Ko tu, prašalaiti, iš manęs nori? 

— Visko, — atsakė Hubertsonas. — Ir nieko. 


Mane nustebino, kad jis taip noriai man atsidavė, kad įstengė 
nekrustelėdamas sėdėti vieninteliame kambario fotelyje, kol aš 
jį apžergusi atsagsčiau marškinių sagas, kad atlošė galvą ir užsi- 
merkė, kai paliepiau Kamilos pirštams glostyti plaukuotą krūti- 
nę, o paskui prikišau jos ausį, kad pasiklausyčiau, kaip plaka jo 
širdis. Staiga virtau žvėrimi, godžiu plėšrūnu, geidžiančiu laižyti 
ir kandžiotis, kramsnoti aštriais dantimis migdolais kvepiančią 
jo kaklo odą, kol ims aimanuoti. Paskui nuslydau nuo jo, par- 
klupau tarp kojų ir pradėjau knebinėti iš kilpos kostiuminių kel- 
nių kabliuką, jutau, kaip jis kilstelėjo papilvę, bet aš nenorėjau 
skubėti, priverčiau jį palaukti kelias sekundes, o paskui labai 
atsargiai patraukiau užtrauktuką ir leidau išsiveržti tam, kas slė- 
pėsi po baltu medvilniniu triko. 

— O! — neaiškiai šūktelėjo Hubertsonas, kai ant jo nusilei- 
dau. — O! Kas tu? 

Visą naktį išbuvau bevardė, kai gulėjau po juo ant grindų tarsi 
nukryžiuota, kai nelyginant vienas padaras ridenomės nuo vieno dvi- 
gulės lovos krašto iki kito, kai lyg vilkė stovėjau ant visų keturių ir 
staugiau. Kambario oras tirštai prisigėrė mūsų kvapų, Kamilos plau- 
kai susitaršė ir sudrėko nuo prakaito, aš stebeilijau pro jų kuokštus 
į Hubertsono veidą — šlapias lūpas, išplėstas šnerves, primerktas 
akis — ir šiepiau plėšrūno dantis. Viską! Duok man viską ir nieko! 


Jis nepastebėjo, kad aš išėjau, miegojo kaip užmuštas, kai atsi- 
kėlusi surankiojau Kamilos išmėtytus daiktus: vakarinį rankinu- 
ką, kelnaites, liemenuką ir suglamžytą suknelę. Dabar ji ėmė spy- 
riotis, dejavo, inkštė ir mėgino ištrūkti. Bet aš dar nebuvau visko 
atlikusi. Užklojau paklode nuogus Hubertsono pečius ir pasilen- 
kusi paskutinį kartą pabučiavau jo šerius, užgesinau lempą, o pas- 
kui išėjau kuo atsargiausiai uždarydama kambario duris. 

Nenorėjau, kad Kamila išvystų rūgščią rūbininko šypseną, to- 
dėl, ir toliau gana pareigingai vadovaudama, pati paėmiau jos pal- 
tą. Ji atsipeikėjo išklupčiojusi ant šaligatvio. Ten ją sustabdžiau ir 
pasišaukiau varną. Ši tupėjo Geležinkelio parko medyje, tučtuo- 
jau pakluso ir išskleidė sparnus. Paleidusi Kamilą, pakilau į dangų 
pripildydama varną džiaugsmo ir angelų giesmės. Ji atsakė kimiai 
nusijuokdama. 

O prie Norčiopingo „Standard Hotell“ liko stovėti rankomis 
save apglėbusi Kamila. 


Po kelių valandų Hubertsonas paskambino į mano duris, išgąs- 
dindamas rytinę pagalbininkę. 

— Kur ji? — paklausė. 

— Kas? 

— Be abejo, Dezirė. 

— Savo lovoje. O ką manei? 

Jis žengė prie miegamojo durų, pagalbininkė nutipeno minkš- 
tomis kojinėmis iš paskos. 

— Ji miega. Mes tavęs nelaukėme, penktadieniais taip anksti 


neateini... 

Ištiesusi ranką, mėgino jį sulaikyti. 

— Duok jai ramybę, vakar buvo taip pavargusi. 

Jis nustūmė ją į šalį, pravėrė duris, dirstelėjo į kambarį ir atsi- 
gręžė į pagalbininkę. 

— Juk ji tamposi! O tu nei matai, nei girdi! 


Brangiai susimokėjau už meilės naktį su Hubertsonu: ketu- 
rios dienos dažnai sugrįžtančių uraganų, kai pasaulis kratydavo- 
si ir pleišėdavo man prieš akis. Tik vargais negalais retkarčiais 
pavykdavo išsikepurnėti tikrovės paviršiun ir trūktelėti oro prieš 
vėl nugrimztant. 

Penktą dieną pabudau jau nebe namie, gulėjau svetimoje lovo- 
je ir svetimame kambaryje. Tik po valandėlės susigaudžiau vėl 
sugrįžusi į tą ligoninę, kur pirmąsyk susitikau Hubertsoną. Jis at- 
ėjo po kelių valandų krypuodamas ir be galo pasenęs. 

— Status epilepticus, — ištarė ir atsistojo kojūgalyje. — Vos per 
plauką. Ar žinai, kur esi? 

Bandžiau atsakyti, bet iš burnos išsiveržė tik dejonė. 

— Ką? 

Sukaupusi jėgas, galvoje sudėliojau žodį, išridenau smegenų vin- 
giais, taukštelėjau ant balso stygų ir prasižiojau. Pasigirdo burbe- 
sys. Hubertsonas pakėlė nuo spintelės alfabetą ir įkišo man į bur- 
ną pieštuką, nuo įtampos paskaudusia galva išspaudžiau trumpu- 
čiuką žodelį. „Taip“. 

— Ar tau sunku kalbėti? 

Kaktą spaudė deginantis sunkulys, vis dėlto mėginau neužsi- 
merkti, kol neišbedžiosiu dar sepynių raidžių. „Negaliu“. 

— Negali? Visai nebegali? 

Užsimerkusi ėmiau graibyti jo rankos, paspaudžiau ją du sy- 
kius ir paleidau: ne, nebegaliu kalbėti. Jo ranka glebnai iškrito iš 
manosios. Jis ilgokai stovėjo nejudėdamas prie mano lovos, pas- 
kui išgirdau, kaip sušiugždėjo audinys, ir supratau, kad jis susiki- 
šo rankas į kišenes. 

— Pabūsi čia keletą dienų, — pasakė. — Bet galėsi grįžti namo. 
Mes tik pritaikysim vaistus. 

Neatsimerkiau ir nestvėriau jo rankos, man nebuvo ko pridur- 
ti ir skaudėjo galvą. Jo padai subrūkšėjo į grindis, jis ėjo prie du- 
rų, pravėrė jas, bet neuždarė. Praėjo kiek laiko, kol vėl prašneko 
ir jo balse sukirbėjo itin nepadorus juokelis: 

— Ketvirtadienį tave sapnavau. Visą naktį. 


Nusišypsojau po užmerktais vokais. Buvo verta tokios kainos. 


Tą kartą išėjau iš ligoninės jau po kokios savaitės. Šįkart grįži- 
mas labiau abejotinas. Hubertsonas vengia šios temos, kai mėgi- 
nu užsiminti. 

Bet mielai dar kartą parvažiuočiau į savo butą. Norėčiau sėdėti 
saulėtame bendrajame kambaryje už tylaus pagalbininko — ge- 
riausiai dailininko, labai malonu būti netoliese, kai jis susikaupęs 
piešia eskizus, — akiračio ir klausytis Grygo. Man patinka Grygas. 
Jis nėra nei neryžtingas, nei drovus, jis užima savo vietą ir užsi- 
spyręs tvirtina, kaip įprasta vyrams, bet tuo pačiu metu išsiskiria 
iš jų gebėjimu pasijuokti iš savęs. Kaip Hubertsonas. 

Mano bendrasis kambarys gražus, kur kas gražesnis nei kuris 
nors iš seserų kambarių. Net melzgano Kristinos rojaus nesuly- 
ginsi su manuoju. Pro langus krinta šviesa, akinamai skaisti vasa- 
ros rytais ir kibirkščiuojanti žiemos priešpiečiais. Galbūt labiau- 
siai šviesa metų metais kas rytą į mano butą atviliodavo Hubert- 
soną. Tikriausiai ne gražiosios mano užuolaidos. 

Barėmės visą pusmetį, kai po kasmetinio apsilankymo Techni- 
kos muziejuje priverčiau jį nuvežti mane į „Švedų alavo“ saloną. 
Jis jautėsi apgautas. Ar pasiprašiau dar sykį pasižiūrėti Vilsono 
kameros tik trokšdama paskui įsliūkinti į šitą Estermalmo bobų 
įstaigą? Ką? Be to, nepadoru pirkti užuolaidas už penkis tūkstan- 
čius kronų. Pasauly esama žmonių, šią dieną neturinčių ko valgy- 
ti. Ar aš nežinanti?+Aš tik prunkštelėdavau iš jo barimosi. Josefo 
Franko užuolaidų ėmiau trokšti vos įsikėlusi į butą, šimtus kartų 
vaizduodavausi, kaip gėlės atsimuš ant sienos, ir keletą metų tau- 
piau iš pensijos, kad galėčiau jas įsigyti. Kas Hubertsonui darbo, 
kiek kainavo mano užuolaidos? Ką? Negi aš su Josefu Franku iš- 


traukiau kąsnį skurstantiesiems iš burnos? 

Aš ilgiuosi namų. Savo užuolaidų ir kitų dalykų. Paskutinį sykį 
norėčiau pasėdėti savo bendrajame kambaryje anksti rytą, jusda- 
ma bute sklindantį kavos aromatą, dar sykį norėčiau duoti ženklą 
pagalbininkei įjungti mikrobangų krosnelę tą akimirką, kai į duris 
paskambins Hubertsonas, kad ant jo lėkštutės dedamos prancū- 
ziškos bandelės būtų pakankamai šiltos. 

Hubertsonas ir aš. Mūsų barniai dėl užuolaidų. Mūsų rytai 
su stipria kava ir šiltomis prancūziškomis bandelėmis. Mūsų il- 
ga tyla ir reti pokalbiai. Mūsų išvykos į Technikos muziejų. Mū- 
sų vienintelis Naujųjų metų vakaras, kai, pakėlusi taurę dreban- 
čio „Pommac“, susidaužiau su juo šampano taure ir palinkėjau 
laimingų Naujųjų metų. 

Vis dėlto galbūt tai buvo gyvenimas. Tasai, kurį gyvenau. 


Taip. Norėčiau, kad dabar ateitų Hubertsonas, kai popiečio 
šviesa mėlsta pranašaudama prieblandą, norėčiau, kad jis paimtų 
mane glėbin ir nuneštų per Vadsteną į mano butą. Ten paguldytų 
mane ant raudonos sofos, užklotų kūną baltu pledu, kad nesima- 
tytų, jog aš — į krantą išplautas rąstgalys, mažumėlę atitrauktų 
Josefo Franko užuolaidas, įleisdamas sutemas. O paskui sėdėtu- 
me susiėmę rankomis tris ištisas paras. Vieni. Bet kartu. 

Rytoj pavasario lygiadienis, tačiau benandanti žygiuos eisenoje 
be manęs. Aš pasiliksiu savame kūne, noriu pailsėti įdavusi Hu- 
bertsonui ranką ir paskutinėmis paromis įteikti jam vienintelį da- 
lyką, kurį galiu: užbaigtą pasakojimą. 

Nė viena iš mano seserų nepavogė man skirto gyvenimo. Aš 
gyvenau tą gyvenimą, kuris man buvo skirtas. Vis dėlto dar kurį 
laiką jas sulaikysiu, dar negaliu leisti Kristinai, Margaretai ir Bir- 
gitai išskubėti kiekvienai savo keliu. 

Hubertsonas iškėlė klausimą. Jis gaus atsakymą, kol viskas 
pasibaigs. 


MEAN WOMAN 
BLUES* 


Sometimes, being a bitch is the only thing a 
woman has to hold on to* 


Stephen King 


* Nedoros moters bliuzas (Angl.) 
** Kartais moteriai nelieka nieko kito, kaip būti 
kale (Angl.) 

| žiotis autobusas užstoja Margaretą, kai nurieda, jos ne- 
bematyti. Būdinga Margaretai. Vieną valandėlę čia, kitą jau din- 
gusi. Ji, kaip niekas kitas, gabi išnykti. Ypač tokiomis valandėlė- 
mis kaip dabar, kai sugundė Birgitą aiškintis ir teisintis, kai tiek 
įpykino, kad ji pagaliau yra pasirengusi atkapstyti galvoje, kas tą- 
syk atsitiko. Ir šit Margareta pabėga, išmauna tirtančia nosimi lyg 
bailus triušis. Ji mėgsta užgaulioti ir laidyti užuominas, bet lemia- 
mu momentu išsigąsta to, ką sužinos. 

Kaip skaudu! 

Birgita prispaudžia ranką prie duobutės ir įsiremia į šviesoforą. 
Velnias. Atrodo, lups ožius, taip, jaučia, kaip lyg niekur nieko iš 
skrandžio kyla vėmulį visada pranašaujantis burbuliukas, kaip jis ple- 
čiasi gerklėje versdamas prasižioti. Ji praskečia kojas ir pasilenkia, 
bet, kovojant su šleikštuliu, galvoje prašliaužia visiškai blaivus klau- 
simėlis. Iš kur, po galais, šie bateliai? Ir kur dėjos jos pačios batai? 

Margareta mano, kaip neseniai buvo matyti iš jos akių, jog Bir- 
gita visai nesusigaudo. Bet ji, be abejo, šį bei tą prisimena iš vaka- 
rykščios dienos. Pavyzdžiui, kad keletą valandų gulėjo ant Čiuži- 
nio sunki kaip švinas ir apdujusi, nepajėgdama nei atsikelti, nei 
užmigti, o Rodžeris drybsojo ant grindų ir knarkė. Apie pietus jie 
susibarė, jis, aišku, patempė lūpą, kai ji atsisakė ištraukti daugiau 
alaus. Žinoma. Štai kaip buvo. Ir pagaliau ji su malonumu išniu- 
kino neūžaugą į prieškambarį, atidarė duris ir ištėškė lauk. Tada 
jai pakilo ūpas. Velniškai pakilo. Turėjo pamokyti ištižą, kad Bir- 
gitos neaprėksi, kad ji visą gyvenimą nesidavė laikoma po padu. 

Vieną kartą laikraštyje buvo parašyta, kad esanti Motalos narko- 
manų karalienė, ir tai buvo teisybė, bent jau tuo metu. Niekada 
nebuvo kokia nors eilinė kinkas drebinanti kvaišūnų merga, kuri 
už amfetamino dėžutę bet kam praskiria kojas, ji pati buvo pla- 
tintoja ir tvarkė savo likimą. Taip nusiteikusi patraukė į miestą ir 
susitiko Korę, seną kvaišūną, medžiojantį rohipnolį, su juo davės 
iš kvartalo į kvartalą. Vienoje vietoje jie užšoko ant sumauto juo- 
džio, turinčio automobilį, ir visa kompanija — Korė su Sesana, ji 
pati ir Šelė Rudis — suvirtę į automobilį nusitrenkė kažkur į vaka- 
riuką. Į Norčiopingą. Tikriausiai į Norčiopingą, nes šįryt ji pra- 
budo Norčiopinge ir šiuo metu yra jame. O naktį kokia nors Kiau- 
lytės Mimi kopija iškvoklino pasisavinusi Birgitos sportbačius. Vie- 
nas padas su skyle, spėjamoji dama šiuo metu jau turėtų būti tai 
pastebėjusi. Tikėtina, kad ji nušalo pirštus, kad jie nudužo jai nuo 
pėdų it cingsintys ledukai, vos nusiavus batus. 

Po velnių. Jau tampo vyma. 

Birgita kukteli ir taip išsivemia, kad net tyška ant asfalto, akys 
apsiašaroja, bet ji mato, kaip moteris, laukianti žalios šviesos, pa- 
šoka keletą žingsnių atgal. Prakeikta snobė! 

Vėmalų nedaug, juk susivertė tik vieną varganą alaus buteliuką. 
Birgita pakelia galvą ir įsiremia į stulpą, sekundę užsimerkia, mė- 
gina sau priminti, jog praktiškai yra blaivi. Muktelėjo tik vieną 
buteliuką, iš tikrųjų ožius lupa vien iš nuovargio ir skausmo pilve. 
Velnias. Kad taip būtų savo urve, kad galėtų atsigulti ant nuosavo 
čiužinio, apstatyto lengvai pasiekiamomis alaus skardinėmis. Tuo- 
met tysotų valandų valandas nė nekrustelėdama, tysotų ramut ra- 
mutėlė ir spoksotų į lubas. 

Jai reikia namo! Ir Margareta, prakeikta mergiščia, ją parveš. 
Pažadėjo ir, po plynių, nuo pažado neišsisuks. 

Birgita mėgina dar sykį apžvelgti gatvę, ši gaubiasi ir siūbuoja 
lyg Juokų kambario grindys, bet jai nusispjaut, nei šilta, nei šalta. 
Išsivėmus visada sukasi galva. Po kelių minučių praeis: pastovės 
čia įsitvėrusi stulpo ir palūkės apsimesdama paprasta ponia Sven- 
son, užklupta nedidelio blogumo, tačiau ganėtinai gerai išauklėta, 
kad palauktų žalios šviesos. 

Nors iš tikrųjų ką ji mėgina apmauti? Save pačią. Daugiau nie- 
kam nešautų į galvą, kad ji yra paprasta ponia Svenson. Štai ties 
perėja stovi visas pulkas svensonų, trys moterys ir du vyrai, visi 
susibūrę kiek galima toliau nuo jos. Ir visi stengiasi į ją nežiūrėti, 
vaizduoja nekantriai laukią, kol persijungs šviesoforas. Tik laiko 
klausimas, kada visa šutvė ims švilpiniuoti norėdama aiškiai pa- 
brėžti nei mačiusi jos, nei girdėjusi. 

— Sumyžtos žiurkės! — drebia Birgita pusbalsiu ir nusijuokia 
išvydusi, kaip per grupelę nubėga virpuliukas. Jie bijo: visas pen- 
ketas ryžtingai įspyrę akis į gatvę, bet moterys tvirčiau prisispau- 
džia rankines, o vyrai susigrūda kumščius dar giliau į kišenes. 

Birgita niekinamai prunkšteli ir ima raustis kišenėje cigarečių. 


Ko iš tikrųjų jie bijo? Ar kad ji juos suės? 


Buvo metas, kai jai patikdavo svensonų atsiribojimas, tuomet 
pasijusdavo išdidi ir narsi. Kaip per tas vasarvidžio išvakares, kai 
iš Motalos į Mantorpą patraukė visas karavanas su Dogo „Chrys- 
ler“ priekyje. Ji pati vilkėjo naujus baltus džinsus ir Bardo atvaiz- 
dais išmargintą liemenuką po rožine palaidinuke. Buvo tokia dai- 
li! Ant kuodo ryšėjo rožinę skarytę ir timptelėjo mazgą, vos užda- 
riusi vartus. O dingusi iš senės Elenos namų akiračio, išsitraukė iš 
džinsų ir palaidinukę, susirišo virš liemens. Rąžantis išlįsdavo bam- 
ba, todėl, išvydusi Dogą laukiantį savajame „Chrysler“ keletas kvar- 
talų už Elenos namo, pamojavo tikrai aukštai iškelta ranka. Dogas 
nesusilaikė nenusišypsojęs. Paprastai jis elgdavosi su ja griežtai. 
Ypač iš pradžių, kai jie susibloškė pirmą kartą. 

Jie pasirinko kelią per Mjolbiu, užsuko net į miestą, nors ir 
darydami lankstą, aštuonių didžiulių automobilių kolona iš mies- 
to pakraščių nuriedėjo Didžiosios aikštės kryptimi. Iš pradžių 
bemaž niekas jų nepastebėjo: sekmadieniškai tuščias miestas ra- 
miai maudėsi saulės spinduliuose, nors buvo priešpietis ir va- 
sarvidžio karčių dar nespėta iškelti. Miestas atrodė ką tik iš- 
kuoptas, tarytum Elena su Kristina, ištiktos nepaprastai stip- 
raus švarinimosi priepuolio, būtų perėjusios per visą Mjolbiu 


su šveitimo ir blizginimo skudurais, tarytum Kristina būtų su- 

šukavusi vejas ir apkirpusi manikiūrinėmis žirklutėmis, o senė 
pati nubrūžinusi namų fasadus šepečiu ir kiekvieną beržo lapelį 
nutrynusi sidabro valikliu. 

Artėjant prie centro, žmonių kiek padaugėjo, juk krautuvės te- 
bebuvo atviros. Dogas vairą laikė tik kaire ranka, kita ramiai ir 
natūraliai ilsėjosi ant Birgitos sėdynės atkaltės. Jis neapkabino jos, 
tik pabrėžė, kad ši pana, tokia panaši į Mariliną Monro, yra jo. 
Birgita atsilošė ir sprandu prisilietė prie jo rankos. "Tai ir yra gyve- 
nimas, taip turėtų būti visada. Jei esama dangaus karalystės, tai ji 
kaip amžinas vasarvidžio išvakarių priešpietis, kai spindinčiu kab- 
rioletu slysti per niekingą miestuką, užpakalyje ant grindų skimb- 
čioja buteliai, o tu tvirtai tiki, kad artimiausia para pasiūlys pašė- 
lusiai šaunią, niekada nesibaigiančią puotą. 

Tačiau kažko trūko, ir Dogas, be abejo, suprato, ko: jis įspaudė 
plokštelę į prašmatnų mažutį „Chrysler“ magnetofoną, Birgitos 
nupirktą jam „Luksore“ su darbuotojams taikoma nuolaida, ir 
padidino garsą. Karavanui užšliaužus ant Svartono tilto, virš van- 


dens nugrumėjo gerai pažįstamas balsas: 


Well since my baby left me 

I found a new place to dwell 

it's down at the end of Lonely Street 
at Heartbreak Hotel... * 


Rodės, lyg nuo šio balso būtų suklusęs ir pastėręs visas Mjolbiu. 
Ūkininkai Didžiojoje aikštėje pakėlė akis nuo vaisių ir daržovių, 
išdėliotų ant turgaus prekystalių, ir vogčiomis šastelėjo prie pinigų 
skrynelių, vyrai naujais, „Algots“ parduotuvėje pirktais vasariniais 
marškiniais sukrenkšėjo ir suraukę kaktas peržvelgė gatvę, o atsili- 
kusių pažiūrų jų žmonos pusmetinėmis šukuosenomis ir smėliniais 
apsiaustais ūmiai tarsi suledėjo nusitvėrusios kartonines pirmųjų 


braškių dėžutes, net nebepajėgdamos susikišti jų į regztes. 


*Ir kai mergytė mane paliko, / Radau kitą vietą gyvenį/ pačiam Vienišosios 


gatvės gale,/ „Sudužusių širdžių“ viešbutyje (Angl.) 

Birgita su Dogu sėdėjo atvirame automobilyje nieko nesakan- 
čiais veidais, kaip reikalavo jų rangas, bet kompanija automobi- 
liuose už nugaros jau buvo atsikimšusi butelius ir įsismaginusi. 
Nuleidę stiklus, jie kekėmis aplipo langus, klykavo ir dainavo, rė- 
kė ir juokėsi. Metęs žvilgsnį į užpakalinio vaizdo veidrodėlį, Do- 
gas įsitikino, kad visas karavanas jau pervažiavo tiltą, ir sustabdė 
automobilį prie Didžiosios aikštės. 

Birgita su Dogu išlipo pirmieji, Dogas mestelėjo raktelius į orą 
ir itin mitriai sugavo, Birgita nusitraukė skarelę ir ranka persi- 
braukė kuodą, tada ėmė eiti. 

— Ar nenupirktum ledų? — paklausė ji ir prisiglaudė prie Do- 
go įsprausdama ranką už parankės. Šiandien jis irgi buvo ne- 
įprastai išsidabinęs: vilkėjo naują juodą žvilgančio satino striukę, 
plaukai ant kaktos pūpsojo vaizdingai išriesti karamelinio kremo 
garbana. Striukę buvo užsisakęs paštu iš „Hollywood“ firmos 
Stokholme ir keletą savaičių nekantriai laukė, kol galiausiai ji 
atėjo dieną prieš vasarvidžio išvakares. Ant nugaros buvo išpai- 
šytas erelis. Visame Esterjotlande joks kitas ragaras neturėjo striu- 
kės su ereliu ant nugaros. 

— Aišku, po kelmais, — tarė Dogas ir išsitraukė piniginę. 

Birgita pasistiebė ant pirštų galų priešais ledų kioską, aplinkui 
skardeno balsai ir trinksėjo durelės kitiems lipant iš automobilių, 
vis dėlto ji žinojo, kad visi aikštės svensonai vėpso būtent į ją. Į ją 
ir į Dogą. 

Dogas irgi juto jų žvilgsnius, tai buvo matyti iš jo laikysenos, 
kai, prisikišęs prie langelio, jis numetė vienkronį ir pasakė: 

— Vieną „Cilindrą“! 

Birgita uždėjo ranką jam ant nugaros. 

— Ar tu ledų nevalgysi? 

— Ne, velniai rautų, — niekinamai prunkštelėjo jis. — Tokia ter- 
la tik boboms... Ar norėsi ir braškių? 

Braškių? Kodėl turi norėti braškių? Paskui prisiminė: Dogas 
mėgo pasirodyti dosnus. Jie draugavo dar vos mėnesį, o ji jau 
buvo išmokusi išsižioti ir nutilti iš nuostabos, kai jį pagaudavo 


didžiausio išlaidumo šišas. Neseniai vieną vakarą turėjo sukimšti 

tris porcijas dešros su bulvių koše, kol jį patenkino. Kai paskui 
abu atsigulė, jai rodės, kad jos gerklė pilna agurkinio majonezo ir 
pomidorų tyrės, tačiau ji nurijo šleikštulį ir net nesusiraukė. Ne- 
sunkiai įsivaizdavo, ką padarytų Dogas tam, kuris užpakalinę jo 
„Chrysler“ sėdynę apvemtų pomidorų tyre ir agurkiniu majone- 
zu. Jis dar nebuvo jos kaip reikiant prilupęs, tik atgalia ranka ap- 
talžė skruostą, kai ji per ilgai neužčiaupė koserės. Nuo smūgių 
tarpukojy plykstelėjo geismo liepsnelė, bet ji nebuvo tokia kvaila 
ir suvokė, jog nepatirtų itin didelio smagumo, jei jis kaip reikiant 
pasidarbuotų kumščiais. 

Dogui braunantis prie turgaus prekystalio, vis dar su pinigine 
rankoje, žmogeliai traukėsi į šalį. Ji pati kiceno iš paskos — su 
dirželių basutėmis aukštais smailiais kulneliais negalėjai nekicen- 
ti — stropiai laižydama kartoninį ledų dangtelį. Į ją smaksojo visi 
turgaus vyrai, todėl ji iškišo nepaprastai ilgą ir smailų liežuvį ir, 
laižydama dangtelį ilgais švelniais lyžiais, sušlemštė visus šokola- 
do ir uogienės likučius. 

Prie Dogo pasirinkto prekystalio stovėjo svensonų pulkelis, ta- 
čiau jie klusniai prasiskyrė ir neprieštaraudami praleido jį į prie- 
kį. Birgita grūdosi iš paskos, laižydama vaflinį piltuvėlį. 

— Braškių! — užriaumojo Dogas. 

Ūkininkas už prekystalio skubiai stvėrė dėžutę ir atkišo pažiū- 
rėti, Birgita nusigręžė ir tingiai nužvelgė artimiausius svensonus. 
Jų budrumas jau blėso, jie tyliai šnekėjosi ir palengva vėl susiglau- 
dė. Prie pat Birgitos stovėjo moteris, labai panaši į senę Eleną: 
medvilninė suknelė pilkomis gėlėmis po tvarkingai susagstytu po- 
plino apsiaustu, smulkios stangrios pusmetinio garbanėlės ant kak- 
tos ir tinklelis, užtrauktas ant pakaušio. Įbraklinusi rudą krepšelį 
į regztę, ji atkišo ją vyrui, stovinčiam kitapus Birgitos. Jis ištiesė 
ranką ir skubiai trūktelėjo prie savęs regztę. 

— Velnias! — suriko Birgita. — Prakeiktas bobius! 

Dogas atsisuko. 

— Jis grybštelėjo man krūtis! 

Birgita kaltindama bakstelėjo pirštu į senį su regzte, jau spė- 
jusi save įtikinti, kad tikrai taip atsitiko. Žinoma, atsitiko! Ar 


340  MAJGULL AXELSYSON 


kitaip jos balsas būtų taip raižiai suspiegęs, ar būtų širdis sudre- 
bėjusi iš susijaudinimo? 

— Kas? — paklausė Dogas ir patraukė aukštyn striukės ranko- 
ves. Rankogaliai buvo su gumelėmis, todėl plaukuotus dilbius ati- 
dengė neatraitojęs ir nesuglamžęs juodojo satino. 

— Štai tas! Su kepe! 

Nepažįstamai moteriai kaklą išmušė raudonos dėmės, pralin- 
dusi pro Birgitą, ji atsistojo priešais senį. 

— Nekrėsk juokų, — šnirpštelėjo. — Egonas niekada niekam nė- 
ra palietęs krūtų... 

— Negali žinoti, sene. Šitaip atrodydama! — sušuko Sigė Širšilas. 

Ir likusi kompanija jau buvo prasispraudusi į priekį, vaikinai 
pusračiu aprietė svensonus. Sigė Širšilas stovėjo vidury, liesas ir 
smėlinis lyg driežas, rankas susikryžiavęs ant odinės liemenės. Kiek 
toliau piktai mostagavo panos: ištvirkėlis grybštelėjo Birgitai krū- 
tis! Po paraliais! Ar šitaip galima? 

— Pasitrauk, sene, — niūriausiu balsu drėbė Dogas, nustumda- 
mas moterį į šalį. 

Kaip filme, pamanė Birgita. Su Dogu visada jautiesi kaip filme. 
O kadangi buvo sukamas filmas, ji pasiruošė atlikti savo vaidme- 
nį. Abiem rankomis lyg replėmis suspaudė Dogui ranką, pasilen- 
kė ir greitai sumirksėjo tarsi tramdydama ašaras. 

— Eime, brangusis! Mes pasitrauksim. Palik tą ištvirkėlį! 

— Nė velnio! — atsakė Dogas ir patempė aukštyn striukės ran- 
kovę dar centimetrą, gerai nusitaikė į senį ir kirto. 

— Ooo! — sušuko jo žmona ir bumbtelėjo ant žemės. 


Užklupta prisiminimų, Birgita išsiviepia ir, rausdamasi džinsų 
kišenėse žiebtuvėlio, pamažiukais kėbžlina per gatvę. Svensonų 
pulkelis nuskubėjo pirmas ir jau skirstosi kitame šaligatvyje, ant- 
raip būtų susistabdžiusi kurį nors iš jų ir paprašiusi ugnies, bent 
jau iš smagumo pasižiūrėti, kaip jie skėsčioja rankomis tarytum 
išgąsdintos vištos sparnais. Bet apsieina ir be jų: pirštai užgriebia 
kišenėje, ko ieškoję. Ji išsižergia vidury gatvės ir suskliaudžia del- 


ną virš liepsnos, kol užsidega cigaretę ir užsitraukia. Iš kairės ir- 

zliai suurzgia automobilis, ji išpučia dūmų sruogelę ir piktai dėb- 
teli į vairuotoją. Kurių galų čia stūgauji? Juk vis dar žalia šviesa! 

Toji istorija Mjolbiu buvo jos debiutas kriminaliniame pa- 
saulyje, nors iš tikrųjų nieko nebuvo padariusi. Tačiau kaip tik 
tąsyk pirmąsyk išvydo cypę iš vidaus. Vedamas per aikštę su ant- 
rankiais ir kitkuo, Dogas suriko kompanijai nešti kailį į Man- 
torpą, bet nesipriešino, kad ir ją apklaustų. Tai paglostė jai savi- 
meilę, nors ji būgštavo, kad gandai pasieks Motalą, kad senė 
Elena išgirs Birgitą patekus į policininkų rankas. Tuomet ji pa- 
keltų vėją. Be jokios abejonės. Mat nors senė pastaraisiais me- 
tais ir įgavo mažumėlę proto — pavyzdžiui, tik nebyliai linktelėjo 
galvą, kai Birgita pareiškė šiemet nenorinti per vasarvidžio išva- 
kares dalyvauti giminės puotoje ir net neketinanti naktį parsi- 
rasti namo, — tikriausiai gautų apopleksiją, jei išgirstų, kad vie- 
ną jos mergaičių sučiupo policija. 

Nors kraujas į smegenis vis tiek išsiliejo. Kai po daugelio mė- 
nesių pagaliau įvyko Dogo teismas, viskas jau buvo po viskam. 
Tarytum ruduo tais metais būtų prasidėjęs jau per vasarvidžio 
išvakares ir lyg jau tada būtų buvę aišku, kad jis atneš liūdesį. 

Bet iš pradžių sekėsi gerai. Vakare juos paleido, ir kai juodu 
išėjo ant policijos nuovados laiptų, Dogas sugriebė Birgitai plaš- 
taką ir skubiai paspaudė, o paskui, kaip paprastai, suėmė už riešo. 
Sutemos buvo sodriai rožinės, miestas priešais juos dryksojo šil- 
tas ir sustingęs it mieganti katė, bet ramybė ir pastelinės spalvos 
veiklos ištroškusio Dogo netenkino. Dabar jie tučtuojau važiuos į 


Mantorpą įpūsti gyvybės šventei. 


Kai po valandos jie įriedėjo į kempingą, visu garsu pasileidę 
Elvį, Motalos kompanija užriaumojo sveikindama juos kaip nuga- 
lėtojus. Dogas kilstelėjo saulės akinius ant kaktos ir kreivai nusi- 
šypsojo, Birgita garsiai nusikvatojo pasirengusi lengvai ir neru- 
pestingai atsakyti į panų klausimus apie tai, ką jie patyrė, kaip 
viskas vyko, ką policininkai sakė ir darė. 

Ir vis dėlto vos po kelių valandų nuotaika persimainė. Žinoma, 


dėl Sigės Širšilo, kaip paprastai, neužčiaupiančio didelių savo žabtų, 

regi: kažkas spirte spyrė jį atšlitiniuoti prie Dogo, apkabinti ir 
šlapiomis lūpomis sublerbti į ausį: 

— Po paraliais, Dogai! Pašėlusiai šaunu, nė velnio nebūčiau pa- 
tikėjęs, kad vieninteliu smūgiu gali pardrėbti bobą... 

Savaime aišku, Dogas įsiuto, atsistojo ir nusiplėšė striukę. Sigė 
Širšilas parklupo priešais ir susidėjo rankas it maldai. 

— Nemušk manęs, gerasis pone! Verčiau primušk mano simpatiją! 

Žaibiškai jis vėl pašoko, mitriai kaip beždžionė šmurkštelėjo 
už Anitos ir apsimetė pasislėpęs. 

— Mušk ją! Taip! Ji galiūnė. Kitaip rytoj važiuosime į Šeningę 
pasiieškoti kokio senioko, pasižadu išspirti jam lazdą, kad galė- 
tum trinktelėti, kai virs! 

Dogas, tuo metu išblyškęs ir nuo įsiūčio veik išsiblaivęs, kietai 
sučiaupė lūpas ir ėmė šnopšti lyg bulius, gniaužydamas kumščius, 
o paskui, palengva suriesdamas pirštus, pasirengė. Vienu matu 
nustūmęs Anitą į šalį, puolė Sigę Širšilą, stvėrė už marškinių krū- 
tinės, iškėlė į viršų, valandėlę palaikė mataruojančiomis kojomis, 
paskui paleido ir rėžė kumščiu. Sigė riokterėjo atbulas ir išsitiesė 
paslikas, išsproginęs akis į melsvai pilką vasarvidžio dangų, iš pra- 
džių lyg ir nepastebėdamas iš vienos šnervės rivuliuojančio krau- 
jo. Iš lėto pakėlęs ranką, apsišluostė panosę ir žvilgtelėjo į kraują, 
paskui įsikišo smilių burnon ir paklibino priekinį dantį. Atsirė- 
męs alkūne pasilenkė ir nusispjovė į žolę, seilės buvo sumišusios 
su krauju. 

— Rupke, — nusikeikė ir vėl susmuko žolėn. — Nemaniau, kad 
tu, Dogai, šitaip paimsi į širdį... 

Dogas tebestovėjo priešais vis dar sugniaužęs kumščius ir šno- 
puodamas kaip bulius. Vieno smūgio neužteko pykčiui išlieti, jis 
norėjo žiebti dar sykį, ir stipriau, bet, savaime aišku, negalėjo mušti 
to, kuris ir taip tysojo ant žemės, ypač po įvykio Mjolbiu Didžiojoje 
aikštėje. O Sigė mokėjo pasinaudoti savo galia, vėl ramiai susitvar- 
kęs prisidėjo prie kaktos ranką, krestelėjo galvą iš tariamo sielvarto 
taip, kad panosėje suvirpėjusi kraujo srovelė pakeitė kryptį. 

— Ne, — pasakė. — Man nė nedingtelėjo, kad tu, Dogai, šitaip 
paimsi į širdį. Toks vaikinas kaip tu, turintis puikiausią „Chrys- 

ler“ visoje Motaloje ir geriausią sugulovę visame mieste... Rupke, 
juk mes tau pavydim, ar nesupratai?! Juk tau pasisekė. Jei nebū- 
tum netikėtai išdygęs, visa šutvė būtų turėjusi iš eilės pergulėti su 
Birgita, ji buvo tik įpusėjusi, kai tu pasirodei ir uždarei būdelę. 
Rupke, turi mus suprasti, ne vienas iš mūsų veltui varvina seilę. 

Vasarvidžio blankuma nuslopino visas spalvas, viskas susyk nu- 
pilko: žolė, automobiliai, rožinė Birgitos palaidinė. Aplinkui įsivy- 
ravo tyla, tarytum Motalos kompaniją iš dangaus būtų užvožęs stik- 
lo kupolas, kuris privertė juos susiglausti ratu ir užkirto kelią vi- 
siems garsams ir šauksmams iš kitų kempingo kompanijų. 

Kažkas nusijuokė, greitai sušnairavusi Birgita pamatė, jog tai 
Larutis, nauja pana pašonėje pritarė kimiai prunkštelėdama. Ra- 
tas dar susiaurėjo, ir staiga Birgita išvydo, kad ji nebėra viena iš jų, 
o apsupta kaip ir Dogas su Sige Širšilu. Kiti atsitraukė per žingsnį 
ir susiglaudė jai už nugaros. 

Dogas tebestovėjo sustingęs, bet lūpos nebebuvo taip kietai 
sučiauptos, o plaštakos karojo atgniaužtos ir bejėgės. Sigė Širšilas 
sulenkė vieną koją, kitą užsimetė ant viršaus, atrodė, lyg drunytų 
paplūdimyje. Dar sykį brūkštelėjo per panosę, pasižiūrėjo į krau- 
ją, atitraukė kitą ranką nuo kaktos ir ėmė ploti. 

— Jei lindėčiau... 

Jo balsas buvo tylus ir kimus, bet pakankamai garsus, kad iš- 
girstų visa kompanija. Akimirksniu stiklo kupolas prisipildė rit- 
miško plojimo, staiga visos rankos ėmė pliaukšėti į tą patį taktą, 
visiems šnabždant vienu balsu, balsu, per keletą sekundžių iš ra- 


maus brizo išaugusiu iki šniokščiančio vėjo: 


... Birgitos aš kaily, 
Pasimuščiau putytę tik oda. 
Išsitrenkčiau bastytis po šalį 

Ir be vargo mylėčiaus bet kada. 


Akies krašteliu Birgita matė, kaip Sigė Širšilas pamažėle atsisė- 
do, kaip nenustodamas ploti ir neišsimušdamas iš ritmo atsisto- 


jo, iš lėto apsisuko ir vėl užtraukė bleibynę, kaip klupčiodamas ir 

išsišiepęs apėjo visą ratą spartindamas taktą ir stiprindamas bal- 
sus, kol stiklo kupolas sprogo ir pažiro ant jų šimtais aštrių šuke- 
lių. Ratas išsklido, vienas balsas beregint išsiskyrė į daugybę bal- 
sų, akys, dar neseniai buvusios skaidrios lyg stiklas ir spindinčios, 
ūmiai pažliugo kaip ir prieš užsivožiant stiklo kupolui. Tuomet 
Sigė Širšilas pergalingai iškėlė ranką, sugniaužė kruvina plaštaka 
butelio kaklelį, stūgtelėjo: „Į sveikatą!“ ir išgėrė. 
Tik Dogas su Birgita tebestovėjo vėpsodami vienas į kitą. 


Taip pirmąsyk nutrūko jų draugystė. Rudenį jie keletą kartų 
matėsi iš tolo, bet nesikalbėjo. Vis dėlto Birgita liudijo jo nau- 
dai, kai pagaliau įvyko teismas dėl tos istorijos Mjolbiu, pareiš- 
kė, kad senė buvusi pati kalta, be reikalo kišo snapą, kai Dogas 
tik truputėlį kumštelėjo orui. Tačiau Birgita gavo parvažiuoti 
namo viena, Dogą išsiuntė tiesiai į paauglių koloniją, nes staiga 
prireikė kuo skubiausiai jį nubausti, nors kone pusmetį jis trai- 
niojosi namie Motaloje. O gal ir gerai: būtų buvę blogiau, jei 
paleistas būtų atsisakęs ją parvežti namo, jei po teismo būtų 
žvelgęs į ją tokiomis pat tuščiomis ir abejingomis akimis, kaip 
jai išeinant iš liudininkų užtvaro. 

Tą vakarą parsiradusi į Motalą, ji baisiai keistai elgėsi, lyg bū- 
tų apkvaišusi, nors tuo metu net nenutuokė, kad esama tokių 
dalykų kaip hašišas ir amfetaminas. Iš pradžių nuvažiavo namo į 
senąjį Gertrūdos butą ir ėmė daužytis į užrakintas duris, kažko- 
kia mada įsigudrinusi pamiršti, kad Gertrūda mirusi, ir atitoko 
tik, kai duris atidarė išsigandęs svetimas žmogus. Tuomet atsi- 
traukė ir nurūko į gretimą autobusų stotelę, o paskui autobusu 
nuvažiavo į miesto pakraštį, į senės Elenos namus. Ir tik uždė- 
jusi ranką ant vartelių prisiminė, kad ir čia viskas pasikeitę. Tik 
viršutiniame aukšte degė šviesa: Hubertsonas tebegyveno, bet 
pati senė Elena gulėjo Linčiopinge tyli kaip žuvis. Juk dabar Bir- 
gita turi savą kampą, išvėsusią urkštynę senamiestyje. Parvažia- 
vo tenai, bet neįstengė atsigulti, sėdėjo prie virtuvės stalo kiaurą 
naktį ir spoksojo į žioruojantį šildytuvą priešais, rūkydama ci- 


garetę po cigaretės. 

Kitą dieną neišėjo į darbą, ir kadangi tą rudenį tai buvo šešta 
pravaikšta, ją atleido. Velniškai neteisingai. Kaip ji galėjo pranešti 
apie ligą? Juk neturi telefono. 


Perėjusi į kitą pusę, Birgita sustoja ir apsidairo. Gatvė nebesiū- 
buoja, tačiau yra tokia ankšta ir prigrūsta, kad net kvapą gniaužia. 
Ir šalta, aukšti namai meta šešėlį ant visos gatvės. Motaloje kitaip, 
ten visur šviesu ir atvira. Be to, Motaloje nėra tramvajų. Birgita 
tramvajų nemėgsta, jie ją gąsdina. Kažkodėl daug lengviau įsivaiz- 
duoti, ką justų papuolusi po tramvajum, nei po autobusu, žino 
net, kokiais garsais metaliniai tramvajaus ratai įsipjautų į kūną. 
Čiukšt, čiukšt, čiukšt. Lipnus ir neįprastai kruvinas čiukšt. Nors 
tai, ką ji regi galvoje, niekada neįvyksta, taigi ir tramvajus niekada 
nesuvažinės. O jei ši mintis magiška? Jei netikėsi, kad tai, ką įsi- 
kalbėjai, iš tikrųjų gali įvykti, galbūt ir įvyks... 

Et! Geriausia išvis nieko negalvoti. 

Kur dėjos Margareta? Juk negalėjo pavirsti dūmu ir išsisklaidy- 
ti. Greičiausiai mėgina pasislėpti užduryje arba kokioje nors krau- 
tuvėje. Jos toks stilius. 

Šiaip Margaretos išties neįmanoma supaisyti. Arba ji perdėm 
apsimetinėja, arba tiesiog yra kuoktelėjusi. Su Kristina papras- 
čiau: ji nuoseklesnė snobė ir pikčiurna. Žinai, ką sumaniusi. O 
Margareta čia meilutėlė ir visų geriausia draugė, kikena, juokiasi, 
tarška ir lipšniai šnekina, čia jau loja kaip sumautas rotveileris ir 
kandžiojasi. Šimtus kartų įtikindavo Birgitą, kad pasirengusi pa- 
dėti, kad tenori būti užtarėja vyresnei įseserei, o paskui tik čekšt — 
įkirpdavo lyg žirklėmis ir nueidavo nosį užrietusi. Bet ji ne iš kel- 
mo spirta: kai pakreipia galvutę, atrodo tokia geruolė, kad bemat 
užmiršti, kokia velniška yra iš tikrųjų. 

Kas jai darbo, kad Birgita kurį laiką vaikščiojo Saltengene? Ar 
jos reikalas? Ir ko pati taip susijaudino? Juk praėjo šimtas metų, 
viskas seniai turėtų būti mirę ir palaidota. Birgita kažkur skaitė, 
kad visas kūnas atsinaujina kas septyneri metai; taigi ji nebeturi 
nė nago, nė plauko, nė vieno odos lopinėlio tokio, kaip toji mer- 


giotė, vaikštinėjusi Saltengene. Umiai galvoje plyksteli pyktis. Taigi! 

Šiandien ji visiškai kita būtybė, snobės negali kaltinti šiandieninės 
Birgitos dėl to, kas nutiko Elenai. Beje, ar ir taip senė nebūtų 
seniai mirusi? Galbūt jos mano, kad ji būtų amžinai gyvenusi, jei 
ne Birgita? Arba kad pati Elena nebuvo niekuo dėta? Cha! Bet 
dabar Margareta išgirs visą teisybę, dabar, velniai rautų, turės iš- 
klausyti ir pripažinti, kad Birgita dėl to nekalta! 

Ji sustoja priešais vitriną ir įbeda akis. Gal Margareta užėjo į 
šią elegantišką parduotuvę ir pasislėpė matavimosi kabinoj? Ji 
turbūt ganėtinai prašmatni, kad tiktų snobei, vitrinoje guli pa- 
laidinė, kainuojanti dvylika šimtų kronų. Birgita įsivaizduoja, 
kaip ištįstų Ulos, jos globėjos, veidas, jei ji išdidžiai įbrūkšėtų į 
socialinį skyrių tokia palaidine, bet Margaretai galbūt tai įpras- 
tas daiktas, ji greičiausiai taško tūkstantines į kairę ir į dešinę it 
smulkius pinigus. Jau nekalbant apie Kristiną: kai atplazdėjo į 
teismą liudyti prieš Birgitą, vilkėjo kostiumėlį, stačiai rėkiantį 
apie pinigus, nors bobišką ir bjaurų. Be to, mūvėjo tris storas 
apyrankes, Birgita spoksojo į apyrankes per visą jos liudijimą, 
spoksojo mėgindama apskaičiuoti, kiek gautų už jas amfetami- 
no dėžučių. 

Kumšteli duris ir žengia į parduotuvę, viduje tuščia, net parda- 
vėjos nėra. Sustojusi apsižvalgo. Kur matavimosi kabina? 

Parduotuvės gale subanguoja užuolaida, išeina džiūsna, skubiai 
kramtanti kąsnį. Tipiška užuita krautuvės vergė, mėginanti per 
pertraukas tarp klientų įsimesti į skrandį maisto. Nors plaukai 
garbanoti kaip didžiausios aristokratės, o nugara tokia tiesi, jog 
vos negriūva kūlvirsčia. 

— Ko pageidaujate? — paklausia keldama antakius. Akivaizdu, 
kad Birgitos ji nelaiko galima pirkėja, nes kalba su kąsniu. Neat- 
rodo net išsigandusi: pakelti antakiai tarsi priklijuoti per centi- 
metrą nuo plaukų pakraščio. Tą pačią akimirką veidrodyje prie 
sienos Birgita pamato savo pačios atspindį. Plaukai nutįsę, veidas 
pilkas, šlaunys nerangios ir storos kaip medžių kamienai. 

— Iš tikrųjų čia rūkyti draudžiama, — pareiškia moteris, nenu- 
leisdama antakių. — Ir pagal socialinio skyriaus užsakymus prekių 


neišduodame. 

Birgita prasižioja atsakyti, bet neprataria nė žodžio. Velnias! Ką 
jai veikti šioje parduotuvėje? Juk čia Margaretos nėra. Apsisukusi 
trūkteli duris, varpelis sutilindžiuoja, tačiau jai tarytum pasigirs- 
ta, kaip moteris užkviečia dar kada nors užeiti. 

Gatvė vėl siūbuoja: pakyla ir nusileidžia jai po kojų. Turi atsi- 
remti į namo sieną, kad neparvirstų, ir staiga pasijunta, lyg būtų 
apleidusios visos jėgos. Keliai linksta, o ir ji pati tenori pasiduoti: 
griūti, išsitiesti siūbuojančioje gatvėje ir užmigti. 

Kad nors taip baisiai neskaudėtų! 

Prispaudžia ranką prie duobutės ir knapena toliau. Gerai, kad 
skauda, kitaip užmigtų. Tokiu metų laiku pavojinga lauke užmigti, 
galima negyvai sušalti. Niekas jos neapklotų antklode ir nepakištų 
pagalvės, svensonai tik perliptų ją lyg niekur nieko. Ji gali pasiti- 
kėti tik savimi, užtat įremia nugarą į vitriną ir įsispiria delnais į 
stiklą. Valandėlę pastovės, pailsės, sukaups jėgas ir leisis toliau 
ieškoti Margaretos. 

Kažkas atidaro gretimos krautuvėlės duris ir išeina į šaligatvį. 
Birgita iš pradžių nepajėgia prasimerkti, kad pasižiūrėtų, kas ten 
stypso, bet kai toji žmogysta aiškiai neketina nueiti, vokus mili- 
metrą kilsteli. Priešais, maudamasi pirštines, stovi Margareta. Ant 
rankos užkartas popierinis krepšys. Ji nusipirko gėlių. 

— Norėčiau atgauti savo cigaretes, — pareiškia. — Beje, tau nebū- 
tina nutaisyti tokio tragiško veido. Vis tiek neketinu tavęs užjausti. 

Užiausis 

Ar Birgita kada nors prašė užuojautos? Niekada. Nė akimirkos. 

Tačiau visą gyvenimą su ja buvo elgiamasi lyg su sugadintu eg- 
zemplioriumi, tarsi ji būtų raiša, kuprota, kurčia ar bežadė. Iš 
tikrųjų tik Elena ir Kristina jos nesigailėjo. Ir, žinoma, močiutė. 
Močiutė visą gyvenimą buvo visiška nenaudėlė, tik kvaknodavo ir 
sakydavo, kad, šiaip ar taip, gyvenimas esąs gana teisingas. Ap- 
skritai žmonės gauną, ko nusipelnę. Ypač artėjant galui. 

Kartais Birgita prabudusi naktį tarsi girdi šį juoką, bet, aišku, 
jai tik rodosi. Močiutė mirusi begalės metų, ir Birgitai sunku įsi- 
vaizduoti, kad ji galėtų vaidentis. Ji visada niekinamai sukikenda- 
vo, kai parvažiavusi Gertrūda pasakodavo istorijas apie vaiduok- 
lius, ir tikriausiai nepasikeitė po mirties. Greičiausiai sėdi kur nors 
ant debesies sučiaupusi lūpas ir susidėjusi rankas ant krūtinės: jei 
pasakė, kad jokių vaiduoklių nėra, taip ir yra, nesivaidens jau vien 
nenorėdama to paneigti. 

Tačiau nors ir rūgšna, močiutė daug juokdavosi. Kad ir rytais 
šukuodamasi prieš veidrodį. 

— Nagi, labas rytas! — visada pasveikindavo savo atspindį veid- 
rodyje ir nusijuokdavo. — O jau kokia šiandien esi jauna ir graži! 

Birgita žiūrėdavo į ją sėdėdama ant virtuvės kanapos. Visiškai 
mažytei jai atrodydavo keista, kad močiutė tariasi esanti jauna 
ir graži, ji neįžvelgdavo jokio grožio beformiame kūne ir blyš- 
kios tešlos veide. Nė plaukai nebuvo gražūs, kuriais močiutė 


šiaip, regis, baisiai didžiavosi. Kai išleisdavo nakčiai kasą ir per- 

braukdavo pirštais, plaukai nubėgdavo nugara silpnučiai ir susi- 
ploję. Jie neturėjo jokios spalvos, buvo vieninteliai pasaulyje vi- 
siškai bespalviai plaukai. Kai po daugelio metų Birgita kažku- 
rioje gydykloje užsisukusi televizorių netikėtai išgirdo ameri- 
kietį astronautą sakant, jog būdingiausia Mėnulio paviršiui tai, 
kad jam trūksta spalvų, ji prisiminė močiutę. Tai buvo moteris 
Mėnulio spalvos plaukais. 

Bet močiutė niekada su plaukais itin ilgai nesiterliodavo, tik 
paskubom sušukuodavo, suglostydavo viršugalvyje, surišdavo ant 
sprando į kietą dešrelę ir, užsitempusi senus aulinius, išeidavo 
dirstelėti į liniją. 

Senelis buvo geležinkelio prižiūrėtojas, ir jie gyveno sarginėje 
prie pat bėgių, raudonoje trobelėje Estjotos lygumos vidury, per 
kilometrą nuo tikro kelio ir pusę mylios nuo artimiausios ūkinin- 
ko sodybos. Iš tikrųjų net ne sodybos, greičiau dvaro: jo laukai 
ėjo iki pat sarginės sodo tvoros. Močiutė kalbėdavo, kad ten toli, 
dideliame baltame name, esama vaikų, bet tegu Birgita vilčių ne- 
„deda. Tokie vaikai su sargo vaikais nežaidžia. 

Jai nebuvo leidžiama ir vienai žaisti sode, per daug pavojinga. 
Juk bet kurią akimirką ji galėjo nukurti ant bėgių, kaip kartą dar 
visai mažytė buvo padariusi. Močiutė ją rado gulinčią ant žuolio į 
kvapnią dervuotą medieną įspausta nosimi. Bėgiai jau zvimbė, 
močiutė ją atplėšė paskutinę sekundę. Birgita būtų tapusi giltinės 
ėriuku, jei ne močiutė, šitai turėtų įsidėti galvon. 

Kai paskui jiedvi parėjo namo, Birgita ištarė pirmuosius savo 
žodžius, dažnai pasakodavo močiutė. Iš pradžių išperta pagal 
nuopelnus, ji nukepėstavo į kambario vidurį, sustojo ir garsiai 
sucypė: 

— Gita nekvaila! 

Ji buvo keistas vaikas, sakydavo močiutė. Jai niekada nebuvo te- 
kę girdėti, kad vaikai šitaip pradėtų kalbėti, dauguma keletą metų 
memendavo ma-ma ir te-te, kol sudėdavo kokį suprantamą žodį. 
Tik ne Birgita: ji ištylėjo net iki trejų metų, o tada prašneko kone 
visiškai švariai. Ir vaikščioti pradėjo kažkaip keistai. Visą laiką kibil- 


duodavo įsitvėrusi močiutės prijuostės, bet vieną dieną močiutei 

atsibodo jos painiojimasis po kojų ir ji nusirišo prijuostę. Birgita 
net nepastebėjo, tik pašėlusiai greitai nukuldeno virtuvės grindi- 
mis, nepargriuvo ir nė trupučiuko neužsigavo. Bet kai močiutė at- 
ėmė prijuostę, davės ant užpakalio ir paleido dūdas. Tarytum būtų 
įsitikinusi, kad negalės vaikščioti nenusitvėrusi to skuduro. 

Šiaip Birgita ne kažkiek prisimena iš laiko, praleisto sarginėje, 
lyg šešetą metų būtų prasėdėjusi ant virtuvės kanapos nieko ne- 
veikdama. Senelio veik nematydavo. Rytais jis ilgai miegodavo, o 
kai pagaliau prabusdavo, turėdavo daug darbo ir parsirasdavo na- 
mo tik vakarienei. Birgitai rodės, kad jis kiauras dienas važinėja 
savo drezina pirmyn ir atgal. Ji mielai būtų kartu važinėjusis, bet 
senelis jos neimdavo, tai ne vaikams. 

Senelio trys vienos rankos pirštai buvo sulenkti, jis negalėjo jų 
ištiesti. Kartą užsikėlė Birgitą ant kelių, ir ji, stipriai sugriebusi, 
mėgino atlaužti jo rudą bevardį, bet nepasisekė. Pirštai buvo se- 
niai pastirę ir pavertę plaštaką kabliu. Apsilankiusi Gertrūda šep- 
telėjo Birgitai, kad senis pats esąs dėl to kaltas, nes persipjovė 
pirštų sausgysles, kai sykį girtas apvertė virtuvės stalą. Visos grin- 
dys buvusios nusėtos porceliano šukėmis, užtat persipjovęs ranką 
dribdamas į makalynę. Močiutė jo nekėlusi, nes kaip tik to ir bu- 
vo užsitarnavęs. 

Birgitai patikdavo, kai apsilankydavo Gertrūda. Vos jai atsisto- 
jus tarpduryje, sarginėje, regis, pasikeisdavo oras ir spalvos, tary- 
tum jos geltoni plaukai viską šviesintų. Be to, vieną sykį ji atvažia- 
vo baltu kostiumėliu: švarkelis apspaudęs laibą liemenį, ilgas sijo- 
nas banguoja kaip karalaitės. Po švarkeliu vilkėjo žydrą palaidinukę, 
o ant galvos puikavosi skrybėlaitė su žibuoklėmis, Birgitai rodėsi, 
kad jos kvepia lyg tikros gėlės, kai Gertrūda pasilenkusi ją apkabi- 
no. Bet močiutei naujasis Gertrūdos kostiumėlis nepatiko, tik dėb- 
telėjo į jį ir vėl nusigręžė į viryklę. 

— Jei turi galvoje bent kiek proto, persirenk, kol neparėjo tė- 
vas, — pasakė. — Jis ne toks kvailas, kad nesuprastų, kaip įsitaisei šį 
prašmatnų apdarą... 

Birgita nučiuožė nuo virtuvės kanapos ir nusekė paskui Ger- 


trūdą, lipančią į palėpę. Parvažiavusi namo, Gertrūda visada mie- 

godavo palėpėje, nors žiemą ten būdavo tikra ledainė. Ji mielai 
šaldavo, kad tik atsikratytų tų rukenų, kaip sakydavo taip iš- 
viepdama veidą, kad Birgitą suimdavo juokas. Bet dabar buvo 
vasara ir kambarėlyje labai karšta, taip karšta, kad kvepėjo len- 
tinių sienų mediena. Gertrūda atlapojo langą ir sudribo ant lo- 
vos, degdama cigaretę. 

— Viešpatie! — sušuko ir taip niuktelėjo skrybėlaitę, kad ši pa- 
krypo. — Ir vėl sugrįžau į viduramžius... 

Birgita gerai nesuprato, ką ji turėjo galvoje, ar iš tikrųjų čia 
kitas laikas nei Motaloje, kur Gertrūda gyvena ir dirba, bet vis 
tiek uoliai linktelėjo ir susikišo rankas tarp kelių, sėdėdama ant 
lentelių kėdės šalia lovos. Gertrūda nusišypsojo ir žnybtelėjo jai 
į nosį. 

— Tik dėl tavęs parvažiuoju, — pasakė. — Nes tu — mano 
angeliukas... 

Staiga nustūmė cigaretę į burnos kamputį ir išskėtė rankas. 

— Eikš! Aš tave bučiuosiu, bučiuosiu ir bučiuosiu! 

Birgita tikėjosi, kad Gertrūda prieš bučiuodama užgesins ciga- 
retę, bet ji užmiršo, užmiršo išsitraukti iš burnos net prieš ją ap- 
kabindama. Birgita pyptelėjo ir suskliaudė delną virš skruosto. 

— O Viešpatie! — šūktelėjo Gertrūda ir nusijuokė. — Ar nudeginau? 

— Tik trupučiuką... 

Ji tikėjosi, kad Gertrūda bučiuos ją ir užgesinusi cigaretę, bet ji 
atsistojo nuo linguojančios lovos ir pradėjo sagstytis švarkelį. 

— Tuomet geriau persirengti, — pasakė imdama pakabą nuo 
sienos kablio. — Kad senio neištiktų priepuolis... Pažiūrėk, ar ne- 
pamatysi jo! 

Birgita užsikeberiojo keliais ant kėdės ir persisvėrė pro langą. 
Sodas iš viršaus buvo kur kas gražesnis nei pro virtuvės langą, čia 
nesimatė, kad alyvų žiedai jau parudusiais krašteliais, jie vis dar 
atrodė drėgni ir švieži. Paskutiniai vyšnių žiedlapiai plazdeno ore 
kaip mažučiai drugeliai, o ne padrikai, kaip tvirtino močiutė. Ant 
geležinkelio pylimo jau skleidėsi builiai, kai ji prisimerkdavo, žolė 
tarytum apsitraukdavo nėriniais. Birgita mėgo builius, bet nieka- 


da jų neskindavo. Tai piktžolė, aiškindavo močiutė. Jei parsineši 

jų į virtuvę, žiedeliai nubyra ant stalo lyg balti miltai, o močiutei ir 
taip užtenka darbo valyti ir tvarkyti paskui senelį ir Birgitą, ji tik- 
rai neketina temptis į namus dar ir piktžolių. 

Iš lauko sklido gardus kvapas. Saulė įkaitino žuolius, ir visa li- 
nija kvepėjo derva. Birgita traukė į šnerves kvapą, bandydama jį 
sulaikyti kone nurijo ir staiga pajuto maudulį kaktoje. Baisiai keista: 
jai visada suskausdavo galvą nuo žuolių kvapo, nors taip jį mėgo. 

— Aš jo nematau, — pasakė, atsisuko ir vėl klektelėjo ant kėdės. 

Gertrūda stovėjo priešais nedidelį veidrodėlį ant sienos ir šu- 
kavosi vilkėdama tik apatinuką. Prašmatnusis kostiumėlis su pa- 
kaba kabėjo ant kablio jai už nugaros, sijonas bangavo pasieny it 
apversta gėlė. Taip, išties. Atrodė nelyginant išsiskleidusi tulpė, 
tulpė, kurios balti lapeliai beregint atsiskirs ir išlakstys pavėjui. 

— Puiku, — tarė Gertrūda ir palinkusi prie veidrodžio apžiūrėjo 
veidą, mėgindama prispausti garbaną prie kaktos. 

— Šiūšė, — pasakė atsigręždama. — Ar tau gražu? 

— Aš dar nemoku skaičiuoti, — atsakė Birgita. 

— Turiu galvoje garbanas. Ar nematai? Ant kaktos dvi šiūšės. 
Madinga. 

Birgita sumišo. Kokia kvailė, kad iškart nesuprato. Bet Gertrū- 
dai, regis, buvo vis vien, ji vėl įsispitrėjo į veidrodį, suvasnojo ant- 
akiais ir paskutinįsyk priplojo šiūšes. 

— Šiaip ar taip, Lenartui baisiai gražu. 

Birgita pakėlė akis. 

— Kas jis toks? 

Gertrūda gūžtelėjo, regis, visas baltas kūnas suburkavo. 

— Mano naujas kavalierius. Pasiutusiai šaunus. Tikras saldai- 
niukas. — Klastelėjo šalia Birgitos ir paėmė jai už rankos. — Ar 
išlaikysi paslaptį? 

Birgita rimtai linktelėjo. 

— Mirtina paslaptis, neprasitark rukenoms nė žodeliu, — su- 
švabeno Gertrūda. — Tai va, rudeniop mudu su Lenartu susi- 
tuoksime. 

Birgita kvėptelėjo. Gertrūda pasilenkusi taip prisikišo prie Bir- 
gitos, kad pūstelėjo kvapą jai į skruostą. 

— Jau kalbėjausi su juo apie tave, jis žino, kad tu esi. Sako, kad 
jam nemaišo, kad tu galėsi su mumis gyventi, kai paūgėsi. Jam 
patinka vaikai. 

Akimirką ji nutilo, sukluso, lyg išgirdusi kažką slypinant palė- 
pės laiptais, ir prašneko dar tyliau. 

— Jis išsiskirs, jau be dviejų mėnesių metai, kai kartu negyvena. 
Ir namą išlaikys, pasiutusiai puikų, keturis kambarius su virtuve ir 
tikru vonios kambariu. Ir šaldytuvą turi. 

Birgita linktelėjo: ji buvo mačiusi šaldytuvą „Iliustruotame vi- 
sos šeimos žurnale“ ir žinojo, kas tai per daiktas. 

— Būsiu namų šeimininkė, Lenartas sako, jog taip geriausia. Jis 
nori, kad kas nors visą laiką juo rūpintųsi. Mes gyvensime puikiai. 
Tu gausi atskirą kambarį, už virtuvės yra toks mažuliukas, kuris 
bus tau kaip tik... 

Paleidusi Birgitos ranką, ji užsidegė naują cigaretę, mostelėjo ranka 
gesindama degtuką ir staiga prabilo normalaus pokalbio tonu: 

— Taigi čia paslaptis. Jei tu bent žioptelėsi apie tai rukenoms, 
liksi, kur esi. Supratai? 

Birgita linktelėjo ir sučiaupė lūpas. Suprato. 


Visą rudenį ji sėdėjo prispaudusi nosį prie lango stiklo ir laukė. 
Tiksliai žinojo, kaip viskas atrodys. Vieną dieną Gertrūda su Le- 
nartu pareis takeliu nuo vieškelio. Gertrūda vilkės vestuvinę suk- 
nelę su tiulio šydu, Lenartas — fraką. Jis bus aukštas ir stilingas, 
sagos kilpoje kyšos baltas gvazdikas... 

Vieną dieną ji nusprendė nupiešti Gertrūdos vestuves, juk tai ne 
kokios paskalos. Močiutė niurnėjo, kai ji paprašė popieriaus, vis 
dėlto, nusišluosčiusi į prijuostę rankas, ištraukė pieštuką ir lakštą 
laiškinio popieriaus. Birgita atsisėdo prie virtuvės stalo ryžtingu veidu, 
tiksliai žinodama, kaip turi nupiešti. „Iliustruotame šeimos žurna- 
le“ ir nuotakų, ir jaunikių buvo mačiusi daugybę kartų. 

Bet jos piešinys nė trupučiuko nepanėšėjo į šio žurnalo iliust- 
racijas. Gertrūda išėjo pernelyg didelė, o Lenartas kažkoks keis- 
tas, ji turėjo nupiešti jį išsižergusį, kad matytųsi frako uodega, 
todėl atrodė, tarsi jam tarp kojų kabotų maišas. Birgita nutrenkė 
pieštuką ir prisispaudė rankas prie akių, staiga užsinorėjo tik verkti. 

— Sarmatykis, vaike! — subarė įsisprendusi močiutė. — Iučtuo- 


jau pakelk pieštuką. 


Gertrūda parvažiavo Kalėdų, tačiau be vestuvinės suknelės. Ne- 
vilkėjo net baltojo kostiumėlio, tik rudą paltą, o ant galvos ryšėjo 
mėlyną skarelę. Galbūt dėl skarelės tą sykį nepasikeitė spalvos: 
virtuvėje liko ta pati žiemos prieblanda kaip ir prieš jai įeinant. 

Birgita nusekė iš paskos į palėpę, bet Gertrūda jos tarsi nepa- 
stebėjo. Pašiurpusi įtraukė rankas į megztinio rankoves, atsisėdo. 
Padvejojusi, Birgita sušnabždėjo savo klausimą: 

— Ar galiu pasižiūrėt į žiedą? 

Gertrūda susigūžė ir išpūtė į ją akis. 

— Kokį žiedą? 

— Vestuvinį. 

Gertrūda susiraukė ir nubraukė plaukus nuo kaktos, šiūšės bu- 
vo išsitiesusios. 


— A, tąjį... Neišdegė. Jis grįžo pas žmoną. Jie visada taip elgiasi. 


Vis dėlto kitą vasarą Birgita persikėlė į Motalą. Ji turėjo pra- 
dėti lankyti mokyklą ir nebegalėjo gyventi sarginėje, sakė mo- 
čiutė. Iki artimiausios mokyklos keletas mylių, o mokyklinis au- 
tobusas nevažinėja. 

— Be to, aš savo padariau, ir net daugiau, — pareiškė ir atkišo 
Gertrūdai Birgitos lagaminą. — Dabar pati rūpinkis. 

Gertrūda ne iškart stvėrė lagaminą, močiutė ilgokai stovėjo jį 
atkišusi, kol ji dūsaudama nusileido. 

— Bet pas mane taip ankšta, — pasakė. — Ir dirbu vakarais ma- 
žiausiai tris kartus per savaitę. 

— Tuomet galbūt reikia keisti darbą, — tarė senelis. Jis buvo ką 
tik prisikimšęs pypkę, dabar palengva susilankstė tabako ryšuliu- 
ką ir ėmė grabinėti ant virtuvės stalo degtukų. 


— Viešpatie! — irzliai šūktelėjo Gertrūda, joms einant plentu 
į autobusų stotelę. — Senis tikrai beprotis, tebegyvena devynio- 


liktame amžiuje... 

Birgita paspartino žingsnį. Vienos kojinės gumelės buvo išsi- 
tampiusios, kojinė nuslydo ir susigarankščiavo po pėda, bet Bir- 
gita net nedrįso sustoti jos užsitraukti. Nenorėjo atsilikti, kad ne- 
reikėtų grįžti į sarginę, norėjo važiuoti su Gertrūda į Motalą, nors 
ir negaus atskiro kambario. Gertrūda sakėsi turinti tik vieno kam- 
bario butelį su virtuvės kampu, Birgita gerai nežinojo, ką tai reiš- 
kia, bet buvo pasirengusi gyventi net ir puodų spintoje, kad tik 
kartu su Gertrūda. 

— Ar žinai, ką jis vakar pasakė? — paklausė Gertrūda, statydama 
ant žemės lagaminus. — Jis pareiškė, kad padavėjos ne geresnės už 
cigarmerges. O kai paklausiau, kas tos cigarmergės, paaiškino, 
kad tai savotiškos kekšės ir kad tokių būdavę jo jaunystėje. Matai! 

Birgita prisivijo, Gertrūda vėl pradėjo eiti. Jos bateliai jau buvo 
pilki nuo kelio dulkių, aukšti kulniukai giliai smigo į žvyrą. 

— Cigarmergės! Viešpatie! Matyt, kada nors vis tiek pareika- 
laus, kad prasidėčiau su korsetu ir užsegamais aulinukais. 

— Prakeiktas senis, — atsargiai sukuždėjo Birgita. 

— Tikrai, — patvirtino Gertrūda. — Jis — prakeiktas senis. 


Gyvendama sarginėje, Birgita neišeidavo į lauką, o Motaloje jai 
neleisdavo būti namie. 

— Ar negalėtum trupučiuką išeiti į lauką? — paklausė Gertrūda, 
parėjusi iš darbo kitą dieną ir nusispyrusi batus. 

— Išeiti? — perklausė Birgita. 

Jai net nedingtelėjo, kad ją galėtų išleisti vieną tokiame didelia- 
me mieste kaip Motala. Kol Gertrūda buvo darbe, ji iššniukštinėjo 
visą butą, ištraukė kiekvieną komodos stalčių ir išrausė apatinių bal- 
tinių ir skarelių, nailono kojinių ir kaklajuosčių maišalienę. Paskui 
pravėrė visas virtuvės kampo spinteles, nudžiovė keletą razinų iš rau- 
dono krepšelio ir du gabaliukus cukraus iš cukrinės, kol prisireikė į 
tualetą. Išbuvo ten kone valandą. Jai buvo smagu nuleidinėti vande- 
nį, lyg kokie burtai. Klozetu naudojosi tik du sykius gyvenime, ir 
tuomet juodą bumbuliuką pakėlė močiutė, Birgita gerai ir nematė, 
kas nutiko. Bet dabar ji mėtė tualetinio popieriaus skiauteles ir žiū- 
rėjo, kaip jos sukiojasi ir šokinėja, kol įsiurbtos pranyksta. 

Gertrūda trinktelėjo ant lovos aukštielninka, po ja sugirgždėjo 
spyruoklės. 

— Na, išeik pažaisti, juk vaikai taip daro... 

Birgita išsižiojo: 

— Bet kur aš eisiu? 

Gertrūda piktai susiraukė. 

— Viešpatie! Eik į kiemą. Arba į kioską ar dar kur nors... 

Pasiraususi baltos striukės kišenėje, sužvejojo vienkronį. 

— Štai! Bėk nusipirkti saldainių! 

Birgita niekada nebuvo pirkusi saldainių, bet žinojo, kas tai. 
Keletą kartų senelis iš Bendrovės parnešė jai ledinukų, o močiutė 
pačiame sandėliuko viršuje laikydavo dubenėlį kietų karamelių. 
Bet kur kioskas? Išėjusi į kiemą, ji neryžtingai sustojo ir apsidai- 
rė. Kieme nebuvo jokio kiosko, tik šiukšliadėžės ir kelios virvės 
kabaluojančių baltų paklodžių. Keletas vaikų žaidė prie vartų į 
gatvę, jie karstėsi ant blankiai pilko metalinio stovo. Vienas ber- 
niukas taip patraukė šoninį virbą, kad viršutinis strypas pakilo ir 
nusileido, o mergaitė laipiojo kažkokiu daiktu, panašiu į grotas. 

Staiga prasivėrė vieno gatvės namo langas ir išlindo moters 
veidas. 

— Vaikai, pasitraukit nuo dulkinimo stovo! — suriko. — Čia ne 


žaislas. 


Vis dėlto kaip tik ant šito dulkinimo stovo kiek vėliau jie susė- 
do, visa kirbinė. Visi laikėsi atstu nuo Birgitos, nes nė vienas kie- 
mo vaikas niekada nebuvo gavęs visos kronos saldainiams. Pa- 
prastą dieną dažniausiai išsikaulydavo dešimt erių. Jų pakakdavo 
dviem penkiaeriams šokoladiniams pinigėliams, dešimčiai mar- 
meladų arba dėžutei saldymedžio pastilių. Pastilių užtenka ilgiau- 
siai, lyriškai papasakojo viena mergaitė, kai visa kirbinė patraukė 
į kioską. Įsiberi juodų ritinėlių į burną, makteli ant liežuvio, pri- 
spaudi prie gomurio ir čiulpi. Po valandėlės pro lūpų kampučius 
nutįsta juodos seilės, nelabai daug, tik toks šešėlis. Tuomet seiles 
reikia nuryti, kad aitrumas nuslystų rykle, paskui jau gali kramty- 
ti. Saldymedis būna suminkštėjęs ir poglitis. 

Bet Birgita nepirko pastilių, tik deginto cukraus ir marmelado 
pelyčių, tąsiukų ir šokoladinių žirnelių. Dabar ji užsuko krepšelį 
ir stipriai sugniaužė. Oras buvo apyšiltis, nors jau temo, vaikų 
balsai mišo su automobilių garsais gatvėje. Iš laimės nugara jai 
perbėgo šiurpuliukas. Buvo vakaras, o ji lauke, sėdi ant dulkini- 
mo stovo Motalos vidury su pilnu krepšeliu saldainių ant kelių. 

Ji nustebo, kai ėmė atsidarinėti vienas langas po kito, tiek kie- 
mo, tiek gatvės namo, kai moterys, viena po kitos persisvėrusios 
šaukė, kad valgyt išvirta. Ji susijuokė: lyg senelio laikrodis su ge- 
gute, o visos šios moterys — tarsi gegutės išdažytais snapais. Vie- 
nas vaikas po kito nusirabždino nuo dulkinimo stovo ir pradingo, 
tik didžiausias berniukas išdrįso trupučiuką pasilikti, nes norėjo 
išsikaulyti dar vieną saldainį. 

Jam nuėjus Birgita valandėlę sėdėjo mataškuodama kojomis. 
Gal ir Gertrūda netrukus pravers langą ir šūktels, kad valgyt išvir- 
ta. Na, ir kas, kad reikia palaukti. Ji jau nealkana. 


Gertrūda neišgalėjo nupirkti Birgitai lovos, todėl jai teko mie- 
goti ant fotelių. Jos perstatydavo kambario baldus kas vakarą ir 
kas rytą: dieną foteliai stovėdavo abipus staliuko metaliniu viršu- 
mi — tai buvo tikras turkiškas rūkomasis stalelis, aiškino Gertrū- 
da, — bet vakare jie būdavo sustumiami ir pasidarydavo lovytė. 
Birgita atsigulusi negalėdavo ištiesti kojų, bet nesuko dėl to sau 
galvos, jai vis tiek patiko miegoti ant fotelių, Gertrūdos namuose 
viskas patiko. 

Kartais Gertrūdos būdavo gaila. Ji pareidavo iš darbo paskau- 
dusiomis pėdomis ir nusiminusi. Vadinasi, kas nors iš svečių sno- 
bų netikusiai su ja elgėsi, skundėsi maistu arba išdidžiai šaipėsi. 
Ypač bobos: nesą piktesnių žmonių už snobes, Birgitai vertėtų 
šitai įsidėmėti. Bet iš tikrųjų joms nesą ko riesti nosies, dauguma 
bjaurios lyg išsigimėlės, o jų vyrai visiškai tokie patys kaip ir visi 
kiti, jie žnaibo Gertrūdai užpakalį ir čiumpa už krūtų, vos jų bo- 
bos nukreipia žvilgsnį į šalį. 

Gertrūdai pasakojant tokius dalykus, Birgita gulėdavo lovoje 
šalia jos. Jai patikdavo: Gertrūda skaniai kvepėdavo kvepalais ir 

tabaku, kartais kvapas iš jos burnos pakutendavo ir puikaus like- 
rio priemaišėle. Kai Gertrūdai reikėdavo nukratyti pelenus, Bir- 
gita nukurnėdavo prie turkiško rūkomojo stalelio ir paduodavo 
peleninę, o kai šią reikėdavo ištuštinti, nunešdavo į plovyklės 
kriauklę. Tuomet ji Gertrūdai atrodydavo gera, iš tikrųjų Birgita 
buvo vienintelis geras žmogus, jos sutiktas per daugelį metų, gal- 
būt išskyrus Lenartą, bet juk jis nebuvo tikrai geras: neįvykdė pa- 
žado vesti ir sugrįžo pas žmoną. Nors Gertrūda vis tiek manė jį 
užkibus ant jos kabliuko, nes, atėjęs su verslo draugais pietaut į 
„Miesto viešbutį“, taip ilgai į ją žiūrėdavo... 

Jos gulėdavo lovoje valandų valandas, kol Gertrūda susiz- 
gribdavo, kad greitai reikės eiti į darbą. Tuomet Birgita turėda- 
vo jai padėti skubiai susiruošti, įpilti į prikaistuvį vandens ka- 
vai, užtepti sviestainių, kol Gertrūda lakstydavo po kambarį ieš- 
kodama sveikų kojinių ir dvidešimtpenkiaerio, kuris atstotų 
kojaraiščio segtuką. Paskui užsitempdavo baltą padavėjos švar- 
kelį ir juodą sijoną, nusijuokdavo iš storų ir kreivų Birgitos 
atriektų duonos riekių, susiversdavo puodelį kavos ir puldavo 
prie durų. Tuomet Birgita likdavo viena ir galėdavo daryti ką 
nori, jei tik neparsitempdavo į butą visos gaujos vaikigalių ir jo 
nesujaukdavo. 

Valgyti jos retai gamindavosi, juk Gertrūda pavalgydavo darbe 
ir kartais parnešdavo mažų formelių Birgitai. Blogiausia, kad jos 
neturėjo šaldytuvo, todėl Birgita turėdavo tučtuojau viską sušveisti, 
maisto pasilaikyti negalėjai. Tarpais Gertrūda dirbdavo naktį, ir 
tuomet Birgita vakarienę suvalgydavo per pusryčius. 

Būdavo keistoka sėdėti prie turkiško rūkomojo stalelio ir knė- 
boti pašildytą „Rūmų kepsnį“ apsitaisius vienais naktiniais. 


Naktį prieš Birgitai pradedant lankyti mokyklą Gertrūda parsi- 
rado namo tik apie trečią, kaip pasakojo vėliau. Bet Birgita jau 
rytą suprato, kad ji neįprastai nusivariusi, nes užmigo su drabu- 
žiais ir pamiršo užsistatyti žadintuvą. Tikra laimė, kad Birgita pati 
pabudo be penkiolikos aštuntą ir prisiminė, jog aštuntą mokyk- 
loje pirmokus šauks pavardėmis. Ji pabandė prituskinti Gertrū- 

dą, tačiau nesėkmingai: ši tik apsivertė ant nugaros, užsidėjo ant 
galvos ranką ir užknarkė. 

Laimė, kad Birgita vilkėjo gražiausius savo naktinius: jie buvo 
medvilninio krepo ir panašūs į suknelę. Močiutė juos pasiuvo iš 
pakavimui skirtos atraižos, užtat jie siekė tik kelius, o ne pėdas, 
kaip visi kiti naktiniai. Birgita tik užsivilko megztinį, apsiavė koji- 
nes ir batelius ir jau galėjo pulti pro duris kaip Gertrūda. 

Ji žinojo, kur mokykla, reikėjo tik nubėgti gatve ir ties arti- 
miausiu skersgatviu pasukti į dešinę. Busė jai buvo parodęs. Jis 
gyveno name iš gatvės ir turėjo lankyti tą pačią klasę. Matyt, prie- 
šais šaligatviu jis ir ėjo įsitvėręs mamai į ranką. Bet Birgita nebuvo 
visiškai tikra. Busės plaukai paprastai šėpsodavo ant marškinių 
apykaklės it paukščio sturpliukas, o šito berniuko sprandas buvo 
veik nuskustas, pro padaigas baltavo oda. 

— Buse! — vis tiek sušuko ji, nes prie mokyklos tvoros pasijuto 
kiek nedrąsiai. Dar neseniai kažkurį vakarą juodai asfaltuotas mo- 
kyklos kiemas dryksojo tuščias, o dabar buvo išmargintas žmonių 
dėmėmis. Birgita niekada nebuvo mačiusi tiek daug žmonių, nors 
Motaloje gyveno kone visą mėnesį. 

Berniukas su teta, einantys priekyje, jau žengė pro grotuotus 
mokyklos vartus, berniukas pasuko galvą ir pasižiūrėjo į ją. 

— Buse! — vėl suriko Birgita ir pamojo ranka: dabar ji nė kiek 
neabejojo, kad tai iš tiesų Busė, nors apkirptas, baltais marški- 
niais ir kaklaraiščiu virš kelnaičių. Jo motina, dėvinti skrybėlę ir 
lietpaltį, stipriai spaudė prie savęs rankinę lyg baimindamasi, kad 
kas nepavogtų. Dirstelėjusi į Birgitą sušuko: 

— O Viešpatie! Vargšas vaikas! 


Štai kaip viskas prasidėjo. Busės mama viską išpūtė: prikišusi 
galvą prie kitų mamų, susirūpinusi kažką šepsėjo, mokytojai šūk- 
telėjus Birgitos vardą, bejėgiškai palingavo galvą, paskui liko kla- 
sėje ir, maudamasi baltas medvilnines pirštines, susišnabždėjo su 
mokytoja. Jos lietpaltis buvo reto bjaurumo, dukslus nelyginant 
palapinė, trintų bruknių su pienu spalvos. Gyvendama sarginėje 
Birgita gaudavo bruknių su pienu vakarienei, bet paskutinius šaukš- 

tus išsriuobdavo užsimerkusi, kad išvis galėtų valgyti. Spalva buvo 
tokia bjauri, kad jai darydavosi šleikštu. Busės mama irgi buvo 
tokia bjauri, jog jai darėsi šleikštu. 

Po trijų dienų Gertrūda pirmąsyk tapo laikrodžio gegute: per- 
sisvėrė pro langą kaip kitos mamos ir pasišaukė Birgitą. Keistoka, 
juk ji ką tik grįžo iš darbo ir išsiuntė Birgitą pažaisti skųsdamasi 
esanti velniškai pavargusi ir kad jai taip skaudą galvą, jog turinti 
pabūti ramiai ir valandžiukę pamiegoti. Bet kai Birgita pravėrė 
buto duris, ji stovėjo prieškambaryje ir kažkodėl avėsi batus. Keista. 
Paprastai Gertrūda namie vaikščiodavo tik su kojinėmis, nes po 
darbo jai visada skaudėdavo sutinusias pėdas. Be to, ji buvo susi- 
vėlusi ir piktai dėbtelėjo į Birgitą, paskui mostelėjo galva kamba- 
rio link ir prisidėjo prie lūpų smilių. Birgita turinti laikytis tyliai. 
Tiek ji suprato, nors gerai nesusigaudė, kodėl Gertrūda tokia pikta. 

Įsirėmusi durų staktos, Birgita žvilgtelėjo į kambarį. Viename 
fotelyje sėdėjo moteris mėlynu kostiumėliu ir balta iki pat kaklo 
užsagstyta palaidinuke. Sijonas bangavo apie ją taip išsklidęs, kad 
veik lietė grindis. Ji nematė Birgitos, pasirausė rudame odiniame 
portfelyje, gulinčiame ant kelių, ir išsitraukusi akinius iš lėto 
kruopščiai nuvalė ir užsidėjo. 

— Labą dieną, — pasisveikino. — Ar tu būsi Birgita? Aš vardu 


Marianė. Esu iš vaikų globos komisijos. 


Nelaimę užtraukė Birgita, vėliau dažnai kartodavo Gertrūda. 
Jei Birgita nebūtų taip kvailai nušovusi į mokyklą tik su naktiniais, 
šitoji Marianė niekada nebūtų pradėjusi landžioti į jų namus. Bet 
dabar ji pasirodydavo kone kiekvieną savaitę ir po kurio laiko ne- 
sivaržydama net ištraukdavo komodos stalčių patikrinti Birgitos 
apatinių drabužių arba nueidavo į tualetą pasižiūrėti, ar Birgita 
turi atskirą dantų šepetuką. Ji neturėjo. Gertrūda teisinosi, kad 
atsitiktinumas, kad senasis šepetukas išsitrynė ir ji jau ruošėsi 
pirkti naują, bet tai buvo netiesa. Atvažiavusi į Motalą, Birgita nė 
karto nevalė dantų, ir Marianė, regis, šitai suprato, ji susiraukė, 
kai pražiodžiusi Birgitą patikrino burną. Pranešianti mokyklai, kad 
Birgitą mokyklos dantistas priimtų be eilės. 

Dantistas liepė nesispyrioti, kai ji išsigando švirkšto, paskui iš- 
traukė tris pieninius dantis, įkišo burnon kažką balta ir išsiuntė ją 
lauk. Baltasis daiktas po valandėlės visiškai sumirko, Birgita su- 
stojusi išspjovė jį ant šaligatvio. Baltasis daiktas buvo jau ne bal- 
tas, o raudonas nuo kraujo. Ir dabar pajuto, kaip į burną vėl kliuk- 
telėjo kraujas, pasilenkusi išspjovė, bet nepadėjo, kraujas bėgo, 
bėgo ir bėgo. Kad nestovėtų visą amžinybę spjaudydama kraują, 
turės jį ryti. Nuo šios minties po kojų ėmė slysti šaligatvis, ji 
šniurkštelėjo, pasilenkė, čiupo kruviną tamponą ir vėl įsigrūdo į 
burną. Tamponas buvo mažumėlę apkibęs žvyru, bet ji dėl to ne- 
sijaudino. Šiaip ar taip, burnoje nebesirinko kraujo. 

Vakare ji nenorėjo eiti pažaisti — kai atsileido vaistų surakintos 
dantenos, jai labai skaudėjo. Gertrūda prunkštelėjo, sutaisė gro- 
go su degtine ir limonadu ir pasakė, kad pati esanti kalta. 

Vis dėlto ji, regis, suprato, kad Birgitai iš tiesų skauda. Jau ankstų 
vakarą sustūmė fotelius ir leido Birgitai atsigulti, sutemus netgi 
pati išnešė į šiukšliadėžę tuščius butelius. Dabar ji rūpindavosi 
išmesti butelius, nors už juos buvo galima gauti pinigų. Nenorė- 
jo, kad jie stovėtų spintelėje po plovykle ir atėjusi Marianė galėtų 
juos suskaičiuoti. Marianė jau užsimindavo, nors ir neaiškiai, apie 
blaivybės komisiją. 

Gertrūdai grįžus iš kiemo, Birgita išsitraukė iš burnos nykštį, 
užsimerkė ir apsimetė mieganti. Ji apsisprendė. Rytoj Busei iš 
nosies žliaugs kraujas. 


Mat jis dėl visko kaltas. Jis ir jo bjauri močia. 

B irgita sumirksi lyg ką tik pabudusi. 

— Kokias cigaretes? — paklausia. 

— Mano, — atsako Margareta, suraukdama kaktą. — Tas, kur 
neseniai pasisavinai. 

Margareta pasitaiso ant peties rankinės diržą ir ištiesia ranką. 
Nors ir piktai susiraukusi, atrodo apydailiai ir savotiškai tauriai. 
Lyg vienetinio kirpimo. Keistoka. Juk Margareta jaunystėje nie- 
kada nebuvo saldainiukas — plokščia kaip lenta ir pūstažandė lyg 
mažvaikis net baigiantis paauglystei — ir dabar neturėtų būti dai- 
lesnė, sulaukusi visų keturiasdešimt penkerių. Matyt, tai priklau- 
so nuo pinigų, tikriausiai turi iš ko nusipirkti stebuklingų kremų 
ir naujų drabužių kas ketvirtį. Visos jos drapanos atrodo naujos: 
balta avikailių apykaklė be dėmelės, džinsai vis dar standūs. Birgi- 
tai patinka standūs džinsai, bet kas iš to? Jos pačios džinsai vis 
tiek nutrinti ir subliuškę. 

Galvoje šmėkšteli dar visai neseni prisiminimai. Atspindys veid- 
rodyje. Iš tos snobų parduotuvės veidrodžio žiūrėjo socialinės rū- 
pybos numylėtinė Birgita. 

Prieš dešimtmetį to nebuvo matyti. Ne tik todėl, kad tada ji plati- 
no kvaišalus, juk vis tiek vaikščiojo į socialinį skyrių. Tuomet užtek- 
davo, kad striukės rankogaliai apibrigztų, ir gaudavai naują, dabar 
turi vaikštinėti senais drabužiais, kol visai suplyšta. Galbūt kad iš tik- 
rųjų matytųsi, kokios nepasiekiamos šaunuolės yra tokios kaip Kris- 
tina su Margareta ir kokios išskirtinės netikšos visos kitos. Suplyšu- 
sios vatinukės — padugnėms, avikailiai ir odinės rankinės — snobėms. 

Birgita ne snobė, ji nesivilktų tetulių kostiumėlio ar avikailių 
net ir turėdama begales pinigų. Verčiau nusipirktų juodą odinę 
striukę iš juodžio, paprastai stovinčio Motalos turguje šeštadie- 
niais. Jo striukės ir baisiai dailios, ir pigios, tačiau Ula, jos rėmėja 
iš socialinio skyriaus, net nesileido į kalbas, kai Birgita kuo atsar- 
giausiai apie tai užsiminė. Birgita turėtų mokėti susilopyti vatinu- 
ką, pasakė. Ir išsiskalbti. Jos viršininkas pasakęs, kad jau laikas 
puode skaičiuoti kruopas, o Ula — toji triznė — visada daro, kaip 
jai liepiama. Užtat paskutiniu metu Birgitos puodas tuštokas. Net 
neužkerta sočiai. Bet galbūt tai užmaskuota palaima, apie kurią 
kalbėdavo Gertrūda, nes dabar Birgitą ima tampyti vėmulys vien 
pagalvojus apie valgį. Tačiau būtų ne pro šalį papildomai gauti 
keletą kronų takios formos kalorijoms. Iš tikrųjų šią akimirką už 
alų ji pasirengusi paaukoti dešinę ranką. 

— Na, — paragina Margareta. 

Birgita sumirksi. Ką ji turi galvoje? Ir kodėl tokia surūgusi? 
Margareta nekantriai atsikvepia ir palinksta į priekį prikišdama 
veidą prie Birgitos. 

— Gal malonėtum grąžinti mano cigaretes? — pareiškia itin aiš- 
kiai ištardama kiekvieną žodį, lyg Birgita turėtų kokią kliaudą — 
negirdėtų ar neįstengtų suprasti. 

— Kokias cigaretes? — nustemba Birgita, vėl susmukdama prie 
vitrinos ir užsimerkdama. Ji pavargo. Labai pavargo. 

— Neišsisukinėk! — sušnypščia Margareta. — Tu paėmei pakelį 
geltono „Blend“, kurį pirkau tame restorane. Noriu atgauti. 

Žinoma. Dabar ji prisimena. Aišku, dama turi atgauti cigare- 
tes, kitaip galbūt neištvertų tokio didelio finansinio nuostolio. O 
jei ir ištvertų, tikriausiai lakstytų paskui Birgitą dar trisdešimt metų, 
kankintų skundais policijai ir anoniminiais laiškais, stypsotų va- 
karais prie jos buto ir spygautų: „Tu buvai kalta, tu kalta!“ Savai- 
me aišku, ji atgaus cigaretes! 

Vis dar užsimerkusi, Birgita rausiasi striukės kišenėje, ši irgi su 
skyle, bet mažyte, cigarečių pakelis neiškrito. Ištraukusi atkiša, 
ore graibydama Margaretos rankos, nes vis dar neįstengia atsi- 


merkti. Arba, tikriau, nenori atsimerkti ir išvysti susiraukusią sno- 

bę, spoksančią jai tiesiai į snapą. Ji tikrai pareikalaus sumokėti už 
apgailėtinas cigaretpalaikes, kurias Birgita spėjo surūkyti. Birgitai 
turbūt teks pasiūlyti mokėjimo planą. Tokios kaip ji turi tenkintis 
savos gamybos suktinėmis, jei išvis dar nori rūkyti. 

Margareta stveria pakelį, Birgita girdi, kaip ji trūkteli rankinės 
užtrauktuką ir įsikiša cigaretes. Dabar jai derėtų nueiti užrietus 
nosį, kad Birgita galėtų atsimerkusi apsižvalgyti, bet ji nenueina. 
Birgita vis dar girdi jos šnopavimą. 

— Ar dabar viena susitvarkysi? — klausia Margareta. Balsas pasi- 
keitęs, mažumėlę neryžtingas ir ne toks aštrus kaip ką tik. 

Birgita linkteli. Puikiausiai, labai ačiū, jei tik Margareta bus 
tokia velniškai maloni ir kuo greičiausiai pasišalins su savo avikai- 
liais, cigaretėmis ir visais sproklei apsimazgoti skirtais variokais. 
Bet Margareta nieko nenutuokia, uždeda delną Birgitai ant ran- 
kos ir lengvai ją papurto. 

— Ei, — sako, — kaip iš tikrųjų jautiesi? Juk negali čia stovėdama 

Tau tikriausiai nusipjaut, pamano Birgita, bet neištaria, stovi 
bežadė ir užsimerkusi, nugara įsirėmusi į vitriną. Stiklo šaltis jau 
smelkiasi po striuke, palengva ropšdamasis prie nugaros. Ji pasi- 
lenkia ir pakeičia pozą, pasikiša plaštakas po pažastimis. Pirštai 
visiškai sugrubę. Ir kojoms šalta. 

— Tuomet okei, — taria Margareta ir atsidūsta. — Galbūt parve- 
šiu tave į Motalą. Bet nenoriu skandalų. 

Birgita atsimerkia. Kas ketina skandalyti? Ar kas nors čia keti- 
na skandalyti? Tik jau ne Birgita Fredrikson. 

No way. Never * 


Margareta demžia Karalienės gatve, Birgita šlepsinčiais bate- 
liais nespėja, užtat mažumėlę atsilieka. O netrukus jos gerokai 
nutolsta viena nuo kitos. 

Greičiausiai Margareta tyčia taip skuodžia pagūžomis, turbūt 
nenori eiti šalia senos kekšės. Birgita niekinamai prunkšteli. Lyg 


* Nieku gyvu. Niekada. (Angl.) 

Margareta būtų daug geresnė. Jai užteko įžūlumo dar mokyklo- 
je dulkintis su mokytoju, o nuo to laiko greičiausiai spėjo ir 
daugiau nuveikti. Juk bėgant metams, Birgita šį bei tą perprato, 
Margareta kartais paskambindavo, o kai prašnekdavo apie vai- 
kinus, visad apie naują. Ji, regis, visą gyvenimą keisdavo partne- 
rius kas pusmetį. 

Margareta, jau nuplastėjusi iki tilto, pastebi, kad Birgita čiūži- 
na toli iš paskos, sustoja ir greitai apsidairo prieš vėl įsibėgėdama. 
Ko ji taip skuba? Nejau nemato, kad Birgita lutena Kiaulytės Mi- 
mi bateliais nelyginant prakeiktas Bembis? Jei būtų tokia begali- 
nė geruolė ir humanistė, kokia dedasi, leistų Birgitai nuėjus pasė- 
dėti parke ant suolo, kol pati privažiuotų automobiliu... 

Vis dėlto dabar ji ramiai stypso ties perėja. Įtempusi visas jė- 
gas, Birgita mėgina pabėgėti, bet nieko neišeina, įstengia vos ke- 
letą žingsnelių. Velnias. Ji prastos formos. Tikriausiai prakeiktos 
kepenys. O gal plaučiai. Arba inkstai. Ar širdis. Kai prieš keletą 
savaičių ją išrašė iš ligoninės, daktaras pasakė, jog stebuklas, kad ji 
apskritai stovi ant kojų. 

— Užtat, kad esu labai stipri, — atsakė Birgita, juk negalėjo išsi- 
duoti, ką iš tikrųjų mananti, tuomet būtų akimirksniu įkišta į pa- 
mišėlių namus. 

Daktaras nusijuokė iš jos, nusisuko prie kompiuterio, paspau- 
dė mygtuką ir išrideno į ekraną jos ligos istoriją. 

— Matyt, esi, — pripažino kratydamas galvą. — Bet dabar atėjo 
laikas gyventi kiek ramiau. Jei ketini dar bent truputį pasenti. 

Daktaras buvo nepaprastas kietuolis, bemaž kaip Hubertso- 
nas, bet nutuokė ne daugiau už kitus. Birgita visiškai neplanuoja 
mirti ir niekada neketino pasenti, ji net nežino, ką reikia daryti, 
kad pasentum. Juk Gertrūda nesulaukė nė trisdešimt penkerių. 

Nors aišku, kad Gertrūda niekada nebuvo tokia tvirta kaip Bir- 
gita. "Tai krito į akis. Nesuprantamai laiba ir perregima, ji panėšė- 
jo į porcelianinę šokėją, stovėjusią ant močiutės spintelės. Mo- 
čiutė labai saugojo šokėją. Kai aptiko Birgitą užsiropštusią ant kė- 
dės ir ją čiupinėjančią, davė Birgitai antausį, kuris skambėjo ausyse 
keletą valandų. Statulėlė — ne žaislas! 

Birgitai nerūpėjo paaiškinti, kad ji tikrai ne tokia kvaila ir nė 
neketinusi žaisti su šokėja, tik norėjusi pasižiūrėti, kaip iš arti at- 
rodo porceliano tiulis, ir jį pačiupinėti. Norėjo ir krimstelėti, bet 
močiutės užklupta nespėjo. Taigi dūlinėdavo po kambarį ir toliau 
geisdama porceliano tiulio, tvirtai įsitikinusi, kad šis toks pat sal- 
dus kaip ledinukai. 

Sykį jai šovė į galvą paragauti ir Gertrūdos. Pamėgino prieš pat 
iškeliama pas senę Eleną, taigi turėjo būti jau ketvirtoje klasėje. 
Gertrūda nebedirbo, ją išmetė iš „Miesto viešbučio“, o kitokio do- 
ro padavėjos darbo Motaloje neatsirado. Gertrūda tikrai neketino 
rankioti indų kokiame nors „Žiedo“ bare, kad ir kiek zyztų Maria- 
nė bei kitos socialinio skyriaus tetos, nes turėjo profesiją ir ja di- 
džiavosi. Be to, netrukus ji žadėjo ištekėti už Osvaldo ir būti šeimi- 
ninke trijų kambarių bute, kurį jis greitai gaus. O užsimovusi žiedą 
pirmiausia paprašys Marianę ir jos šutvę duoti žinią kojoms. 

Birgita laukė vestuvių, nors Osvaldo nemėgo. Jis buvo toks di- 
delis ir nerangus, kad jam pasirodžius bute jai tarytum nelikdavo 
vietos. Be to, turėjo keistų įpročių. Niekada nesisveikindavo ir, 
vos įžengęs pro duris, nusiaudavo batus ir nusitraukdavo prakai- 
tuotas puskojines, užsimesdavo ant pečių ir įtykindavo į kambarį 
basas. Išsidrėbdavo fotelyje ir nepakildavo visą vakarą. Tačiau kaip 
niekas gebėjo viską sujaukti. Vos po valandėlės visos taurės būda- 
vo pridergtos ir visos peleninės sklidinos, o ant žemės ridinėda- 
vosi begalė butelių. Birgita nė tada neturėjo manijos tvarkytis, bet 
Osvaldas iš tikrųjų elgdavosi kaip paršas, garsiai riaugėdavo ir spjau- 
dydavo ant grindų, sukikendavo garsiai pagadinęs orą, kuris taip 
smirdėdavo, kad Birgita neiškęsdavo nepravėrusi lango. Be to, jis 
niekada nesusiprasdavo išeiti, riogsodavo fotelyje visą amžinybę. 
Birgita negalėdavo normaliai atsigulti, pasimesdavo prieškamba- 
ryje ant grindų drabužių ir įsiraususi šiaip taip užmigdavo. Susi- 
ruošęs namo, Osvaldas ją visada prižadindavo, trūktelėdavo dra- 
bužių krūvelę ir nusikeikdavo, kad ji atsigulusi ant jo striukės. 

Jam išėjus Gertrūdą apimdavo nerimas, ji pradėdavo kūkčioti ir 
verkti, prisispausdavo Birgitą prie krūtinės ir vadindavo angeliuku, 
vienintele savo drauguže pasaulyje. Visi norį jas išskirti, ir Osvaldas, 

tasai nepraustaburnis, bet Gertrūda neketina pasiduoti. Juk ji yra 
motina, o gera motina vaiką myli labiau už vyrą. Jei Osvaldas jos 
nori, turės priimti ir Birgitą, nes Gertrūda neištvers be savo angelo, 
o Birgita turbūt nenorėtų išsiskirti su mamulyte. O gal nori? Ger- 
trūda pravirkdavo: taip, be jokios abejonės, ji nori, Birgita tikriausiai 
trokšta, kad Gertrūda numirtų ir būtų palaidota. Juk tuomet Birgita 
galėtų persikelti pas kurią nors iš solidžių šeimų, visą laiką minimų 
Marianės, šeimų, kur gautų atskirą lovą, atskirą kambarį ir visa kita. 
Tada tikriausiai greitai pamirštų savo neturtingą mamutę ir... 

Tada Birgita pati nesulaikydavo ašarų, jos plūstelėdavo į akis ir 
mirksint risdavosi skruostais. Šliurpsėdama parklupdavo ji prie 
Gertrūdos lovos, suspausdavo jai ranką ir prisiekdavo nenorinti 
būti atiduota į jokius sušiktus šeimyninius namus, nenorinti jo- 
kio atskiro kambario ir jokios atskiros lovos. Visi jie kvailiai: Os- 
valdas ir Marianė, Busės mama ir mokytoja. Nė vienas nesupran- 
ta, kad Birgitai viskas gerai, kad ji turi brangiausią mamą pasauly- 
je... Jos kūnas imdavo kratytis nuo kūkčiojimo, žodžiai 
užsikirsdavo, o iš burnos dideliais burbulais tikšdavo seilės, ta- 
čiau Gertrūda jos tarytum negirdėdavo. Gertrūda ir toliau verk- 
davo ir šaukdavo, patraukdavo ranką ir daužydavo ja sau veidą, o 
visą trapų jos kūną tampydavo traukuliai. 

— Taiiip! — šaukdavo Gertrūda, spardydama čiužinį ir į visas 
puses mėsčiodama galvą. — Taiiip! Be abejo, nori, kad mirčiau, aš 
žinau! Visi manęs nekenčia! Aš žinau, žinau! Bet tikrai jums vi- 
siekiu, kad nusižudysiu! Paimsiu didįjį virtuvinį peilį ir ir susiva- 
rysiu į pilvą... 

Birgita griūdavo ant jos, užsiropšdavo į lovą ir apsivydavo ran- 
komis kaklą, tarsi mėgindama ją sulaikyti, priversti likti gyvą. 

— Mama! — surikdavo ir staiga imdavo mikčioti. — Mama, 
mama, mama... Nedrįsk mirti! Tau negalima mirti, geroji ma- 
myte, nemirk! 

Gertrūda aprimdavo, kai Birgita, prisispaudusi šlapiu skruostu 
jai prie skruosto, imdavo raudoti taip pat garsiai kaip ir ji. Tuo- 


met nustodavo spardytis ir mėtyti galvą, po valandėlės net nebe- 

rėkdavo, tik šniurksėdavo retkarčiais sukūkčiodama, kol galva pa- 
mažėle nuknebdavo ir ji užmigdavo. Tuomet Birgita nebegalėda- 
vo šniurkščioti, turėdavo nuryti verksmą, kad šis taptų kietu maz- 
geliu gerklėje, antraip Gertrūda prabustų ir vėl susijaudintų. 

Birgita pagulėdavo visiškai sustingusi, kol nebegirdėdavo Ger- 
trūdos kvėpavimo, tada atsargiai atitraukdavo rankas nuo Gertrū- 
dos kaklo ir atsikeldavo. Ji turėdavo šį bei tą nuveikti prieš miegą. 
Pirmiausia reikėdavo paraikyti duonos pusryčiams, tada suslėpti 
visus peilius. Jos turėjo tik tris peilius, tad paslėpti būtų buvę leng- 
va, jei ji nebūtų taip drebėjusi. Vieną užkišdavo už vamzdžio plovyk- 
lės spintelėje, kitą įmesdavo į klozeto bakelį, nors būdavo kebloka 
atsukti plastmasinį bumbulą ir pakelti dangtį, trečią tvirtai pakabin- 
davo už prieškambario veidrodžio. Senės Elenos namuose jai pasi- 
darė silpna, kai vieną pirmųjų dienų ištraukusi virtuvės stalčių įbe- 
dė akis į vienuolika aštrių peilių — suskaičiavo juos per sekundę — ir 
akimirksniu jai dingtelėjo, kad jiems reikės surasti dvylika slapty- 
nių. Tačiau to nereikėjo. O Gertrūdos namuose pamažėle tai tapo 
įpročiu. Pati Gertrūda, regis, niekada nepastebėdavo, kad peiliai 
pradingsta ir, Birgitai parėjus iš mokyklos, staiga atsiranda. 

Suslapsčiusi peilius, ji surinkdavo į medžiaginį maišelį visus bu- 
telius ir pasistatydavo prieškambaryje po drabužių lentyna. Rytais 
dumdama į mokyklą, ji pastverdavo maišelį, pribėgdavo prie šiukš- 
liadėžių ir iškračiusi suglemždavo į kamuoliuką, kurį įsikišdavo į port- 
felį. Kaimynės, šnipinėjančios ją pro spindinčius langus, tikriausiai 
vaizduodavosi, kad ji butelius išmetė, bet ji tik paslėpdavo už šiukš- 
liadėžės. Juk už juos galėjai gauti pinigų, o Birgita nebuvo tokia kvai- 
la, kad praleistų progą užsidirbti. Žinoma, Gertrūda gera, bet nūnai 
ji ne kažką duodavo, o Birgitą nuolat graužte grauždavo saldumynų 
magulys. Tarytum pilve būtų tupėjusi cukrinė žiurkė, pikta ilgauo- 
degė žiurkė, grasinanti, gąsdinanti ir švabenanti, kad suleis geltonus 
dantis Birgitai į žarnas ir sudraskys į skutus, jei ji jos nepašers. 

Galbūt cukrinė žiurkė vieną naktį ją privertė paragauti Gertrū- 
dos. Jau suslapsčiusi peilius ir surinkusi visus butelius, Birgita at- 
sistojo prie turkiško rūkomojo stalelio kaip atlyginimą pasisemti 
saują cukraus gabaliukų. 

Gertrūda ramiai miegojo susirietusi prie sienos, balta ranka 
dryksojo ant šlaunies. Birgita žiūrėjo į ją, kol cukraus gabaliukai iš 
pradžių išakijo, paskui pamažiukais ištirpo burnoje. Cukrinė žiurkė 
nekantriai sušnypštė: ji norėjo kažko kito, geriausia šokolado, vi- 
sos pieniško „Marabous“ šokolado plytos, tokios lipnios ir minkš- 
tos, sušildytos saulės kiosko vitrinoje. Arba ledų, taip, ji galėtų 
pagalvoti ir apie ledus, visą pakelį tirpstančių vanilinių ledų su 
braškių uogienės gyslelėmis, maloniai kutenančių gomurį... 

Už žaliuzių jau aušo, kambary palengva šviesėjo. Baldai ir daik- 
tai ėmė tirpti, darėsi padūmavę ir išsklidusių kontūrų, ir pati Bir- 
gita nebesuvaldė savo kūno. Ji jautė, kaip liežuvis nuslydo danti- 
mis sugriebdamas paskutinius cukraus kristalus, kaip rankos nu- 
šluostė ašarotą snarglį po nosimi ir kaip ėmė dėliotis pėdos. Rodės, 
kad iš visų pusių ją supa vanduo ir šviesa, kad ji eina jūra, šniokš- 
čiančių bangų ritmo genama prie lovos. 

Giliai įmigusi Gertrūda nepastebėjo, kad Birgita pakėlė jos ran- 
ką. Pirmiausia perbraukė smiliumi baltus gyvaplaukius pažastyje, 
ir pilve godžiai sukrutėjo cukrinė žiurkė: kiekvienas Gertrūdos 
rankos plaukelis atrodė suverptas iš cukraus. Ji prisiminė baltą 
purę, kažkada nusipirktą pramogų parke, ir burna susyk prisipil- 
dė seilių, ryklę kuteno, dilgino ir stingdė cukraus magulys... 

Birgita užsimerkė ir šlapiu liežuviu nuliežė visą Gertrūdos ran- 
ką, nuo riešo iki peties. Paskui labai atsargiai vėl priglaudė ranką 
prie šlaunies, atsitiesė ir užsimerkusi palaukė staigaus skonio po- 
jūčio gomuryje. 

Bet Gertrūda nebuvo gardi kaip šokoladas ar vanilė. Ji atsidavė 
druska. Kaip saldymedis. 


Margareta nuleidžia koją ant gatvės vos tik Birgita prisiveja, 
šviesoforas net nespėja persijungti į žalią šviesą. 

— Palauk! — uždususi surinka Birgita, bet Margareta jau vi- 
dury gatvės. 

Prakeikimas! Birgita nuklupčioja gatve — suknisti šūdbačiai! — 
vėl mėgindama prisivyti. Margareta skuta tyčia, ji nori pabėgti 


nuo Birgitos! Jei Birgitos nesimatys, pasiekusi automobilį, Mar- 

gareta galės įšokti į jį ir ramiausia sąžine paleisti variklį. Taip, tik- 
rai taip, Birgita puikiai įsivaizduoja, net regi piktą Margaretos šyp- 
senėlę, su kuria ji netrukus pravažiuos pro nevilties apimtą sudu- 
žėlę dykomis kišenėmis, tarytum jos nė nepastebėdama. Be to, 
regi, kaip Margareta, suraukusi marmūzę, nutaisys nustebusią miną 
joms vėl susitikus ir Birgitai priminus šį įvykį. Ką? Margareta Bir- 
gitos neapvylė! Ji nepaspruko! Tikrai laukė ir laukė, bet kai Birgi- 
ta nepasirodė, turėjo nuvažiuoti. Kaip gaila! 

Margareta jau įlėkė į Geležinkelio parką, o Birgita vis dar ant 
šaligatvio. Širdis smarkiai daužosi, regis, tuoj sprogs krūtinės ląs- 
ta. Tačiau jai reikia skubėti toliau. Galbūt nuo šios įstangos ji nu- 
mirs, galbūt jau pumpuojamas į širdį ar į smegenis krešuliukas, 
žaibiškai sudraskysiantis kraujagyslę. 

Taip. Tikrai taip. Ji tiksliai žino, kas nutiks, aiškiai mato: Birgi- 
ta Fredrikson griebiasi už širdies ir sustoja vidury žingsnio, pasi- 
suka ant vienos pėdos, — kitą iškėlusi lyg šokti, — akimirką spunk- 
so į melsvą kaip ledas kovo dangų, paskui iš lėto susmunka ant 
žemės. Žmonės plūsta iš visų pusių, šaukia susijaudinusiais bal- 
sais, grąžo rankas. Ar ji mirė? O ne, nenumarinkint jos! Juk čia 
Birgita Fredrikson, kažkada buvusi tokia gražuolė! Ji, be jokios 
abejonės, taptų pasaulinio garso fotomodeliu, švedišku Anos Ni- 
kolės Smit variantu, jei šiandien būtų jauna! Ak, jei tik gyvenimas 


nebūtų buvęs jai toks žiaurus! 


Minčių žaidimas. Iš tikrųjų Birgita mirtimi netiki. Nė akimirkos. 

Žinoma, ji šimtus kartų vaizdavosi dramatiškas aplinkybes ir 
sielvartą, kaltės jausmą ir raudas, kuriuos jos baigtis sukels sno- 
bėms ir kitiems, tačiau nepajėgia iš tikrųjų patikėti, kad vieną 
kartą numirs, liausis buvusi. Kiti galbūt, bet tik ne ji. Birgita Fred- 
rikson gyvens amžinai, ko nors kito neįmanoma įsivaizduoti. 

Vaikystėje ji mėgino išdėstyti savo įsitikinimą suaugusiesiems, 
bet niekas rimtai į ją nežiūrėjo. 

— Aš ketinu pasiimti į karstą lopetą, — pasakė močiutei. — Ir kai 
visi pareis iš laidotuvių namo, aš išsikasiu... 


Močiutė sukvakėjo garsiai nelyginant dykumoje: 

— Negalėsi. Miręs esi miręs ir išsikasti nebegali... 

— Aš galėsiu. 

Močiutė atmetė galvą ir nusikvatojo dar garsiau, vos nesutraiš- 
kydama sarginės stiklų. Matyt, nieko juokingesnio nebuvo girdė- 
jusi daugelį metų. 

— Matysi! — sukvakšėjo. — Matysi! 

Gertrūda supyko. Buvo ankstyvas vakaras, bet ji jau spėjusi nu- 
kaušti, vis dėlto pasikėlė lovoje ant alkūnės ir sušnypštė: 

— Ar tu nevisprotė, ką? Kuo esi ypatinga, kad kaip tik tu išsi- 
suktum? 

Birgita neatsakė. Ji tarsi turėjo mygtuką, mažytį „iš tikrųjų to 
neįvyks“ mygtuką, kurį nuspausdavo Gertrūdai supykus. Jis ne- 
padėdavo, kai Gertrūda verkdavo ir liūdėdavo, tik kai šnypšdavo 
ir keikdavosi. Kaip dabar. 

— Veeelnias! — sušnypštė Gertrūda, vėl virsdama ant pagalvės. — 
Ką blogo aš padariau? Ką? Guliu čia sumyžto miesto sumyžtame 
butpalaikyje be pinigų būtiniausioms prekėms, ir dar pasirodo, 
kad vaikas yra idiotas! Bet saugokis, įspėju tave, jei bastysies ries- 
dama žmonėms tokias pasakas, Marianė bemat įtupdys tave į kvai- 
lyną. Įsidėk galvon! 

Senė Elena nesijuokė ir nerėkė, tik pakėlė akis nuo nėrimo 
pagalvėlės ir valandėlę spygsojo į Birgitą. 

— Štai kaip, — pasakė ir, vėl nuleidusi akis, taip greitai pervėrė 
keletą ritelių, kad Birgita net nespėjo sumatyti. — Vadinasi, esi 
nemirtinga... Visai prastai. 

Birgita stebėjo ją prisimerkusi, laukdama tolesnių žodžių, bet 
jų neišgirdo. Elena tik įsikišo į burną virbalą ir palinko prie nėri- 
mo pagalvėlės norėdama geriau įsižiūrėti. 

— Aš atmerksiu vieną akį, — pridūrė Birgita, — kad matyčiau, 
kas dedasi. 

Elena dirstelėjo į ją ir greit nusišypsojo. Birgita nekantriai 
krenkštelėjo. Prakeikta sene! Sakyk ką nors! Išsiviepė ir, iškėlusi 
rankas, surietė pirštus lyg pabaisa. 

— Ir jei mėgins mane užkasti, suriksiu kaip vaiduoklis... 

Elena išsitraukė iš burnos virbalą ir sukvakšėjo. 


372 MAJGULL AXELSSON 


— Nė kiek neabejoju, — pasakė. — Bet kadangi dar nenumirei, 


galėtum nusiprausti. Tavo rankos murglinos. 


Net ir šiandien Birgita mirtį vaizduojasi kaip spektaklį, kuria- 
me ji atlieka ir pagrindinį vaidmenį, ir yra žiūrovė. Ji gulės karste 
su visa sąmone, tik prisimerkusi, kad galėtų stebėti laidotuvinin- 
kus, o šiems išsiskirsčius nustums dangtį ir atsisės kaip Drakula. 
Ji nenori būti sudeginta, išdėstė Ulai iš socialinio skyriaus, bet 
nededa didelių vilčių, kad į jos pageidavimą bus atsižvelgta. Jei 
Ulos viršininkas pareikš, kad komuna norinti visas atmatas sude- 
ginti, Ula pasirūpins Birgitą sudeginti. Todėl vidinėje savo drabu- 
žinės durų pusėje ji priklijavo lapuką: Užkasti į žemę, jokiomis aplin- 
kybėmis nepageidauju būti sudeginta. Birgita Fredrikson. Ji tikisi, kad 
paskutinę valandėlę netikėtai išdygs snobės. Taip, įsivaizduoja, kaip 
tai įvyks, regi, kaip jos išvysta lapuką, kaip susižvalgo ašarų pilno- 
mis akimis — pagaliau supranta, kaip blogai su ja elgėsi! — ir kaip 
paskui nudūmusios prie kapinių ir krematoriumo sulaiko į krosnį 
stumiamą karstą... 

Nors tikriausiai šito nebus, Birgitos seserimis negalima pasiti- 
kėti. Mat kai po valandėlės Birgitą, tarsi nukryžiuotą brinksančią 
ant žvyruoto Geležinkelio parko tako, apsups žmonės, bent jau 
vieno asmens tarp jų nebus. Margaretos. Ji tikriausiai pagūromis 
nupleškės toliau. Prakeikta mergiščia! 

Birgita įsivažiuoja, surenka iš gerklugalio visus balso išteklius ir 
užbliauna: 

— PALAAAUK! 

Daug metų nerėkė taip garsiai, bet vis dar išgali. Regis, ji su- 
stabdė visą Norčiopingą, tarytum per tą keletą sekundžių, kol jos 
balsas aidėjo tarp senojo „Standard Hotell“ viešbučio ir Tautos 
namų, būtų liovęsi burgzti visi varikliai ir nutrūkę visi pokalbiai. 
Birgita pasilenkia, įsiremia rankomis į šlaunis lyg ką tik finišo juos- 
telę nutraukęs sprinteris ir žiūri, kaip ten priekyje Margareta tarsi 
suledėja, kaip atsitiesia jos nugara ir kaip ji sustingsta. Birgita šno- 
puoja, ne, dar blogiau — ji švarkščia, o širdis taip daužosi, kad 
junta pulsą visame kūne: galvoje, pirštuose, pakinkliuose. Širdis 

trinksi net ausų lezgeliuose. Tuomet tikrai esi pavargęs. Tuomet 
tikrai turi teisę valandėlę atsipūsti. 

Dabar išgirsta Margaretos žingsnius, snobiškai santūriai ji at- 
gurgžda per žvyrą ir tirpstantį sniegą. 

— Kas atsitiko? — paklausia dusliai, lyg tikėdamasi, kad pačiai 
pritilus prislops nuskardėjęs Birgitos riksmas. — Ko plyšauji? 

Birgita tebestovi rankomis įsirėmusi į šlaunis, tačiau pakelia 
galvą ir išsiviepia. 

— Velnias! Ar manei, kad bėgsime visą kelią iki Motalos? 

Margareta truputį palinguoja ant kulnų ir nusuka žvilgsnį. 

— Tikriausiai pabėgėti tau būtų ne pro šalį. Atrodai, lyg turė- 
tum mažumėlę išsijudinti... 

Kas jai užėjo? Ar negali šiandien prasižioti neleptelėdama ko- 
kios šlykštynės? Ji tikrai nebuvo tokia bjauri nuo tos dienos, kai 
Birgita išsikraustė iš prašmatnios Lydžiažabčio Stigo vilos. Nei Mar- 
gareta, nei Kristina per tas savaites, kurias jos gyveno pobūvių 
kampelyje, Birgitai nepratarė nė žodžio, o kai ji panoro išsikraus- 
tyti, neatsakė nė į atsisveikinimą, tik stebeilijo į ją tuščiomis aki- 
mis. Užtat Birgita nustebo, kai po kelerių metų Margareta pradė- 
jo jai rašyti. Ji manė, kad jos visam gyvenimui tapo priešėmis. Bet 
Margaretai, matyt, taip neatrodė, nes netikėtai į Birgitos laiškų 
dėžutę ėmė šlepsėti vienas sveikinamasis epas po kito. Ir, beje, ar 
neišdygo Margareta jos namuose praėjus vos mėnesiui po to, kai 
ji susilaukė berniuko? Taip. Dabar prisimena, visiškai aiškiai, kaip 
Margareta sėdėjo prie virtuvės stalo maitindama jį iš buteliuko... 

Aha! Štai kodėl Margareta šiandien tokia bjauri. Matyt, joms 
sėdint tame restorane prisiminė berniuką, taip, tikriausiai pama- 
nė, kad Birgita turi viską, ko ji pati niekada negavo. Birgita gavo ir 
motiną, ir vyrą, ir vaiką, o Margareta visame pasaulyje niekada 
nesutiko artimo žmogaus. Niekas jos nenorėjo mažytės ir dabar 
nenori, ir nieko keisto, nes yra klaikiai pikta klimaksuojanti raga- 
na. Paprasčiausiai Margareta pavydi. Bet neprisipažintų net grasi- 
nama pistoletu. Kai buvo mažytės, Margareta visada vengdavo kalbų 
apie savo mistinę mamą ir visada nueidavo šalin, Birgitai prašne- 


kus apie Gertrūdą. Pavydėjo tada ir dabar pavydi. Štai kaip. 

Vis dėlto ji tikrai turėtų suprasti, kad Birgitai bus skaudu, kad 
nuo Margaretos svaidymosi šlykštynėmis jai jau dabar akyse ren- 
kasi ašaros ir virpa lūpų kampučiai. 

— Velnias, Mage, — taria atsitiesdama. — Aš iš tikrųjų ne visai 
sveika, nepajėgiu skuosti kaip tu. Užsitraukiau ant galvos kepenų 
cirozę, supranti... Gulėjau ligoninėje, išėjau prieš dvi savaites. 

Margaretos veidas pašvelnėja, bet ne tiek, kad Birgita pasijustų 
ant tvirtos žemės. Galimas daiktas, Margareta nežino, kas yra ke- 
penų cirozė, — o Birgita tikrai neketina jos supažindinti su kasdie- 
niu savo ligos pavadinimu, — užtat nesupranta viso jos padėties 
rimtumo. Pagrindą reikia sustiprinti. 

— Aišku, aš pati dėl to kalta, —- sako sukdama prie parko suolo, 
velka kojas, net žvirgždas čeža. — Priklausydamas banditų pasau- 
liui, senatvės nesulauksi. Daktaras sako, kad man likęs pusmetis. 
Jei pasiseks... 

Atsisėda ir skubiai dirsteli į Margaretą. Ta jau įstojo į vėžes — 
išsižioja, žiurkso į Birgitą žibančiomis akimis. 

— Bet juk tu mane pažįsti, — priduria Birgita ir karčiai sukrize- 
na. — Aš nesugebu pasirūpinti savimi. Net jei panorėčiau... 

Margareta užčiaupia vėpsančią burną ir nuryja seilę. 

— Ar teisybė? 

Aišku, teisybė. Ką ji iš tikrųjų mano, negi jai atrodo, kad Birgi- 
ta sėdi Čia ir meluoja? Žinoma, po paraliais, daktaras sakė, kad ji 
numirs per pusmetį ar metus, jei nepaliaus maukti! 

— Žinoma, teisybė, — patvirtina ir nudelbia akis mėgindama 
nuslėpti, kad vis dėlto meluoja. Žinoma, meluoja. Birgita Fred- 
rikson nemirs. Negali mirti. 


Palengva abi dūlina iš parko geležinkelio stoties linkui, Marga- 
reta pakišusi ranką Birgitai po pažasčia, prilaiko ją it senelę. 

— Jei atsisėstum ant suoliuko čia, priešais geležinkelio stotį, aš 
atvaryčiau automobilį, — pasiūlo. — Ilgai neužtruks, automobilis 
stovi už policijos nuovados... 

Birgita linkteli užsimerkusi, leidžiasi pamažiukais sai 
per gatvę. Kiek šlubtelėjusi atitoksta. Jai negalima perlenkti laz- 

dos: nuo raukšlėtų kepenų nešlubuojama. Matyt, turėtų žinoti, 
dėl prakeiktų kepenų pusantrų metų išsibastė po ligonines ir vis 
tiek neapšlubo. Tiesiog ji niekada negalvoja apie savo kepenis, tik 
retkarčiais, vermdama. Tuomet dirsteli pro blakstienas, ar nema- 
tyti kraujo, nes šiam pasirodžius ją gabens į ligoninę, o ten atsi- 
durti nenori. Birgitai nepatinka drybsoti ligoninėje. Iš tikrųjų li- 
goninės ji bijo. 

— Oi, — aikteli Margareta, joms priėjus prie suolo. Jis apyšlapis 
nuo tirpstančio sniego. — Čia per daug šlapia ir šalta. Luktelk, 
kioske nupirksiu laikraštį, kad galėtum atsisėsti... 

Akimirksniu grįžta, patiesia ant suolo storą laikraštį su daugy- 
be priedų ir, Birgitai atsisėdus, atkiša skardinę. 

— Štai, — taria. — Čia tau truputis atsigerti, kol manęs nebus. 
Bet ilgai neužtruksiu. Vos porą minučių... 

Birgita užgniaužia grimasą — „Coca-Cola Light“. Tipiška. Iš tik- 
rųjų jai reikia alaus. Bet jei jo paprašytų, Margareta turbūt vėl 
užvampsėtų lyg rotveileris. 

— Ar išsiversi be manęs? — klausia Margareta. 

Birgita kinkteli ir užsimerkia, bet po akimirkos vėl atsimerkia. 

— Klausyk, — taria ir maldaujamai nusišypso. — Gal duotum ir 
cigaretę? 


376 MAJGULL AXELSSON 


O juk puikus oras, kaip anksčiau apie tai nepagalvojo. Birgita 
atsilošia ir, brukdama cigarečių pakelį į kišenę, atkiša veidą į sau- 
lę. Ne taip jau kvaila sėdėti čia pavasario saulėje ir pūsti dūmus. 

Birgita visada mėgo būti lauke, visą gyvenimą verčiau eidavo į 
lauką, nei tupėdavo namie, nesvarbu, ar byra kruša, ar pliaupia 
lietus. Kitomis aplinkybėmis gal būtų tapusi gamtos mylėtoja. 
Prunkšteli iš šios minties. Įsivaizduoja tapusi obuolžandžiu pelė- 
nu su grybų krepšiu ant rankos ir linksmai spindinčiomis akimis. 
Vajėzau! Gerai, kad taip nepuolė. 

Nors didelio pavojaus niekada nebuvo, močiutė, kad ir visą 
gyvenimą praleidusi įgrūsta į chlorofilą, į gamtą žiūrėjo įtartinai, 
o Gertrūda buvo užkietėjusi asfalto gėlė. Birgita iš tikrųjų miške 
iškylavo tik vieną kartą, kai Elena išsivedė visas tris mergaites gry- 
bauti, kitaip jai niekada nebūtų šovę galvon eiti į mišką. Bet Ly- 
džiažabčiui Stigui, žinoma, turėjo sukakti keturiasdešimt metų ir 
Elena pasižadėjo prisidėti prie vaišių. Užkandai ji ketino taukuo- 
se išvirti voveraitėmis įdarytų auselių, ir kadangi konservuotos 
voveraitės kainavo žvėriškai brangiai, o Elena buvo šykšti, teliko 
leistis į mišką ir prisirinkti jų ten, kur nereikia mokėti. Taip ji 
manė. Iš tikrųjų jos nerado nė mažiausio grybekšio. 

Bet kaip jos atrodė, žąsele pro vartelius išėjusios į plentą! Bir- 
gita prisimena kuo aiškiausiai: pirmoji žygiavo Elena, apsitaisiusi 
guminiais, chalatu ir megztiniu, tuoj už jos, panašia apranga, ki- 
ceno Kristina, įsigąsdinusi ir drebanti, tarsi bijotų, kad po kojų 


prasiskirs kelias ir ją praris. Margareta krivuliavo iš paskos. Ji ne- 

įstengė eiti tiesiai, nes slapčia buvo į pintinę įsimetusi romaniuką 
ir pradėjo skaityti vos nusisukus Elenai. Jai buvo pasimaišęs pro- 
tas dėl knygų, skaitydavo ir skaitydavo, nors ir Elena, ir Kristina 
su Birgita tik pakeldavo akis į dangų ir įspėdavo ją, kad nenorma- 
lu visą laiką ir visur skaityti. Nieko negelbėjo: ji ir toliau krivulia- 
vo per gyvenimą nuolatos įsitvėrusi vis kitą knygą. Tą kartą ji atsi- 
rėmė į Birgitą, kad neįgarmėtų į griovį. Birgita neprieštaravo, nes 
jai buvo smagu ir linksma. Kišenėse pūpsojo popieriniai krepše- 
liai grybams: rastų grybų ji tikrai neketino paaukoti kažkokio sen- 
palaikio šimtmečio puotai, o tik brangiai pardavusi paversti ska- 
nėstais. Be to, per didžiąją pertrauką ji buvo parbėgusi pas Ger- 
trūdą, ir ši, kone blaivi, pažadėjo pasišiaušti prieš Marianę kaip 
ežys, kad Birgita vėl sugrįžtų namo. Tuo metu Birgita pas Eleną 
buvo išgyvenusi lygiai devynis mėnesius ir dvylika dienų. Niekas 
nežinojo, kad ji taip kruopščiai registruoja laiką, kad pradėjo skai- 
čiuoti dienas, valandas ir minutes it koks kalinys jau tą dieną, kai 
pirmąsyk atsidūrė Elenos namuose. 

Ją atvedė Marianė. Vieną penktadienį atėjo į mokyklą per pas- 
kutinę pamoką, pabeldė į klasės duris ir tyliai pasikvietė moky- 
toją Stenbergą. Jis kariškai atidavė pagarbą prisidėdamas prie 
peties rodomąją lazdelę ir, sumurmėjęs sėdėti ramiai ir tylėti, 
išėjo į koridorių. 

Nė vienas klasės vaikų Marianės nepažino, net Busė, kuris gy- 
veno tame pačiame kieme kaip Birgita ir kuris, kaip ir visi kiemo 
vaikai, tetai iš vaikų globos komisijos atžingsniavus su berete ir 
portfeliu, paprastai taip spoksodavo, jog, rodydavos, akys iššoks 
ant kaktos. Jie spoksodavo ne tik baimindamiesi vaikų globos ko- 
misijos, bet ir dėl Marianės keistos išvaizdos. Nė viena kita teta 
visoje Motaloje nenešiojo beretės ir nesitampydavo porfelio, ši- 
taip apsijuokti buvo vyrų privilegija. Bet šiandien Marianė buvo 
be beretės, o su skrybėlaite, matyt, todėl Busė jos ir neatpažino. 

Birgita ant suolo buvo atsivertusi gamtos vadovėlį ir vogčiomis 
pervertusi nuo skyriaus „Ežiai“ iki kur kas įdomesnio „Daugini- 
masis“. Žinoma, šis buvo užšifruotas ir nesuprantamas, bet ne 


tiek, kad tokios būtybės kaip ji — jaunos būtybės išpūstomis aki- 

mis ir ausimis — iš pasakojimų apie žinduolius nepasidarytų tam 
tikrų išvadų apie žmonių elgesį. Birgita veik neabejojo, kad žmo- 
nės yra žinduoliai. Juk buvo tvirtinama, kad visi vaikai atsiradę iš 
mamos pilvo, nors ji pati gerai nesuprato, kaip tai gali atsitikti. 
Gertrūdos pilvas buvo visiškai plokščias, ji neįsivaizdavo, kad kaž- 
kada galėjo ten gulėti. Gertrūdai pilvas būtų sprogęs, tikrai, o Ger- 
trūdos pilvas visai neatrodė sutrūkinėjęs. Galbūt gamta parūpina 
dar vieną odą, galbūt kūdikis mamos pilve apmautas ja tarytum 
nailono kojine. Taip, tikriausiai. Juk nailono kojinės permato- 
mos, užtat mama pamato kūdikį ir supranta esanti nėščia, nes jei 
kūdikis slypėtų viduriuose, ji nežinotų, kad jo laukiasi... 

Velnias! Ji ilgiau neištvers, nebegali galvoti apie ką nors kita. 
Užvertė gamtos vadovėlį ir atsistojo, kėdė brūžtelėjo į grindis, 
klasėje akimirksniu nutilo šnekos ir šnabždesiai. Visi sužiuro į ją, 
visi klasės vaikai sužiuro į Birgitą laukdami, ką ši darys. 

Bet Birgita nieko negalėjo padaryti. Ji buvo paralyžiuota. Sto- 
vėjo išsitempusi ir sustingusi prie savo suolo, nepajėgdama pasta- 
tyti pėdos prieš pėdą, nepajėgdama nueiti ir atidaryti durų, nepa- 
jėgdama pareikalauti atsakymo, kodėl Marianė atėjo į mokyklą. 
Juk ji suprato. 

Šiąnakt pamiršo suslėpti peilius, miegojo lyg užmušta! O dabar 
Gertrūda mirusi, susivariusi didįjį virtuvinį peilį į pilvą. 

Laikas sustojo. Greitai prasiskirs žemė. 

— Ji anaiptol nemirusi, — po valandėlės pasakė Marianė. — Iš 
kur ištraukei? Netrukus su ja susitiksi ir pasisveikinsi. 

Ji tiesiog vilkte vilko Birgitą mokyklos kiemu, tvirtai tempė už 
rankos. Birgita perkeldavo pėdas tik būtinai prireikus, kad nepar- 
griūtų. Ką tik mėgino įkąsti Marianei į ranką, kuri it grandinė buvo 
suspaudusi jai riešą, bet nepavyko. Marianė buvo stipresnė — per- 
pratusi Birgitos kėslus, patraukė ranką neatleisdama gniaužto. Ta- 
čiau ir to nebūtinai reikėjo: ji mūvėjo storas pirštines, Birgitos dan- 
tys vis tiek nebūtų jų perkandę. Bet įspirti jai į blauzdą galėjo. 

— Baik ožiuotis! — užriaumojo Marianė ir taip stipriai trūktelėjo 
Birgitą, kad ši suklupo ir vos neprarado pusiausvyros. Prakeikta bo- 
ba! Naujoji skrybėlė užsmuko ant kaktos kaip kokiai pamišėlei! 

Aplinkui plytėjo tuščias ir apleistas kiemas, skambutis nuai- 
dės tik po dešimties minučių. Ją išleido anksčiau. Rytoj šešta- 
dienis ir pamokų diena, bet mokytojas Birgitą paleido, kad ap- 
siprastų naujuose namuose. Tačiau pirmadienį lauks jos kaip 
paprastai, nebūtina keisti mokyklos, nors šalia naujųjų namų 
esama kitos. Ir direktorius, ir maloni ponia iš vaikų globos ko- 
misijos mano, jog Birgitai geriau likti su senaisiais klasės drau- 
gais ir senuoju mokytoju. 

Lyg jai jie rūpėtų. Lyg, be Gertrūdos, jai kas nors rūpėtų dau- 
giau nei pernykštis sniegas! 

Butas trenkė vėmalais. 

Nauja rūgšti smarvė buvo tokia šlykšti, kad, Marianei pravėrus 
duris, Birgitai pačiai supyko širdis. Bet iš tikrųjų Birgita prie vė- 
malų buvo pripratusi, juk Gertrūdai sublogavus iššluostydavo ji, 
tad gal ir būtų apsikentusi, jei butas nebūtų buvęs toks pasikeitęs. 

Ji sustojo tarpduryje ir pažvelgė į kambarį. Nesuprantama! Iš 
ryto atrodė kaip paprastai jai išeinant į mokyklą, galbūt kiek la- 
biau suverstas, nes Osvaldas iš vakaro buvo atsivedęs kelis drau- 
gelius ir itin gerklingą moterėlę, vis dėlto beveik toks kaip pa- 
prastai. Birgita pabudo vėlai, matyt, Osvaldui ir kitiems išeinant 
nerūpėjo viršutiniai drabužiai, tad ji tebegulėjo ant drabužių krū- 
vos prieškambaryje. Kad jau vėlu, pamatė įtykinusi į kambarį pa- 
sižiūrėti, ar tebėra Gertrūda. Tebėra. Miegojo kuo ramiausiai, kol 
Birgita lakstė po kambarį ieškodama savo drabužių. Iš tikrųjų mie- 
gojo taip giliai, kad Birgita mažumėlę nusigando ir segdamasi ko- 
jinę pasilenkė prie Gertrūdos pasižiūrėti, ar tebekvėpuoja. Kvė- 
puoja. Jokio pavojaus. Birgita čiupo portfelį, įsikišo striukės kiše- 
nėn keletą cukraus gabaliukų ir puolė pro duris. Nespėjo surinkti 
butelių, bet jai atrodė nesvarbu, nes Marianė buvo vakar. Ji nieka- 
da neateidavo dvi dienas iš eilės. 

Bet, matyt, atėjo. Ir, matyt, pertvarkė visą butą. Iš įprastos Bir- 
gitos ir Gertrūdos tvarkos nebeliko nieko. Žaliuzės pakeltos, užuo- 
laidos atitrauktos, į kambarį plūdo pilka dienos šviesa, nuo kurios 
Birgitą krėtė šaltis. Be to, Marianė sustatė butelius ant žemės prie 


komodos, atrodė, kad jie laukia, kol juos pripils ir puota vėl pra- 

sidės. Galbūt bus šokiai. Susuktas takas tarsi gėdydamasis spau- 
dėsi prie sienos. Padury ant grindų gulėjo dar kažkas, Birgita pa- 
silenkė pažiūrėti. Užtiesalas. Visiškai šlapias ir todėl dar tamses- 
nis nei paprastai. Kodėl Marianė sušlapino užtiesalą? Ir kodėl ša- 
lia riogso Birgitos drabužių prikimšta regztė? 

Gertrūda miegojo lovoje, veidas atrodė labai keistai, kone toks 
pat pilkas ir dėmėtas kaip kibiras prie lovos. Juk tai buvo pamaz- 
ginis kibiras, kuris daužydavosi į kojas Birgitai išbėgus su šiukšlė- 
mis! Po galais, kodėl Marianė pamazginį kibirą pastatė ant grin- 
dų, juk jo vieta spintelėje po kriaukle? Ar ji nesuprato? Ar yra 
kvanktelėjusi? 

Marianė uždėjo ranką Birgitai ant galvos ir sušnabždėjo: 

— Mama serga, Birgita. Ji mūsų prašė pasirūpinti tavimi, jai 
reikia pailsėti. 

Už šį šlykštų melą ji bemat susilaukė bausmės. Mat dabar, Ma- 
rianei nusimovus pirštines, plaštakos liko nuogos ir neapsaugotos. 

Birgita pasirinko dešinę ir žaibiškai suleido aštrius dantis. Ap- 
sidžiaugė, kad Marianė taip garsiai sukliko. 


Buvo keista pirmadienį grįžti į mokyklą, viskas atrodė kaip ir anks- 
čiau ir vis dėlto buvo pasikeitę: namai, gatvė, klasės draugai. Net 
klasė pasikeitė per savaitgalį, ji gerai nesuprato kaip, bet spalvos ir 
dydžiai rodės nebe tie. Tarytum viskas būtų padidėję, taip pat ir lan- 
gai, ir vis dėlto nuo penktadienio viskas patamsėjo. Gal Stenbergas 
savaitgalį klasę perdažė norėdamas pabrėžti, kad pasaulyje įvyko di- 
džiulės permainos, bet tuomet jis buvo nekoks dažytojas. Plyšys sie- 
nos viršuje buvo likęs. Ir šviesūs lopinėliai nuo pernykščių piešinių. 

Per pertrauką ją apspito kiemo vaikai. Kas atsitiko? Kur dingo 
Birgita? Ar ji žino, kad jiedviem su Mariane išvažiavus pasirodė 
greitoji ir kad Gertrūdą išnešė neštuvais? 

Aišku, žino, pasakė Birgita ir papurtė. galvą, lyg būtų turėjusi iš 
tikrųjų ilgus plaukus, kuriuos galėtų kresčioti. Galbūt akimirką 
išsiblaškiusi ji neišgirdo, kas sukuždėjo tą žodį, žodį, kuris it už- 
nuodyta strėlė perskrodė orą ir įsmigo ausyje. Baltoji karštligė! Ji 


atsikeršijo stovinčiajam arčiausiai, stvėrė už pirmo pasitaikiusio 

kuodo ir patraukė; jog nuskriaudė bailiukę Britą Mari, pastebėjo 
tik išgirdusi jos riksmą. 

Paprastu atveju, dar jai nepaleidus kuodo, kiti vaikai būtų pasi- 
leidę į mokytojų kambarį pranešti Stenbergui, šis būtų ją išbaręs, 
įrašęs pastabą ir galbūt net sušėręs rodomąja lazdele. Bet ne šian- 
dien. Gunila, bailių vadė ir pataikūnių karalienė, apkabino ver- 
kiančią Britą Mari ir paprašė kitus neskųsti. Jiems reikėtų pagai- 
lėti Birgitos, nes niekada neturėjo tėtės, o dabar neteko ir ma- 
mos! Akimirką Birgita svarstė, ar nespjauti Gunilai į plaukus, o 
gal ir nuskalpuoti, bet nespėjo nieko pradėti. Nuaidėjo skambu- 
tis, ir visas pulkelis bemat išsiskirstė, pataikūnės puolė prie durų 
bijodamos pavėluoti. Ji palauks kitos pertraukos. 

Bet kitą pertrauką ji negalėjo išeiti, besispraudžiančią su kitais 
prie klasės durų ją pasikvietė Stenbergas. Norėtų su ja pasišnekėti, 
gal ji malonėtų prieiti prie mokytojo stalo. Kreipėsi neįprastai, lyg 
ji galėtų pasirinkti, šiaip išamsėdavo jos vardą lyg komandą: „Bir- 
gi-ta! Sėdėk ramiai! Tylėk! Nusišluostyk snarglį ir eik nusimazgoti 
rankų!“ Sykį net pavadino ją purvina kiaule, išgirdo visa klasė. 

Bet dabar ji nebebuvo paprasta murzė, iš karto matyti. Dabar 
tapo tikra šaunuole, bet šaunuole, kurios vis tiek truputėlį gaila. 
Stenbergas pakreipė galvą kaip senė ir prašneko dirbtiniu balsu, 
kokiu šiaip kalbėdavo su tokiomis aukselėmis kaip Gunila ir Brita 
Mari. Džiugu žiūrėti, kokia Birgita šiandien švari. Nejau ji ir nau- 
jais drabužiais? Tikrai džiugu. Dabar matysianti, kaip viskas kuo 
puikiausiai susitvarkys, dabar tikriausiai rasianti laiko ir jėgų iš 
tikrųjų stvertis mokslų. Mat jis, Stenbergas, tikrai pastebėjęs, kad 
Birgita anaiptol ne žioplė. Galėtų būti sumani mokinė, jei gerai 
pasistengtų. Ir tikriausiai pasistengs, ar ne, dabar, kai aplink tru- 
putėlį daugiau tvarkos? Ar ne? Ar ne? Ar ne? 

Birgita pritariamai tūptelėjo, ji nebuvo tokia kvaila, kad keltų 
balsą prieš Stenbergą. Kartą mėgino ir po to vos galėjo pasėdėti. 
Apžiūrėjusi nudryžuotą jos užpakalį, Gertrūda žadėjo senį įskųsti 
tiek Vyriausiajai mokyklų valdybai, tiek Medicinos valdybai bei 
Katedros kapitulai, bet paskui užmiršo. O kai Birgita reikalą pri- 
minė, girta ir pikta pareiškė, kad Birgita pati buvusi kalta. 

Per ilgąją pertrauką išeiti iš mokyklos kiemo uždrausta, tačiau 
niekas netikrindavo, ar draudimo laikomasi. Mokytojai turbūt sė- 
dėdavo mokytojų kambaryje čepsendami grietinėlės tortą ir minkš- 
tus sviestainius su sūriu: mokyklos kieme sklido kalbos, kad jie 
gauna grietinėlės torto ir minkštų sviestainių su sūriu kiekvieną 
dieną. Niekas negalėjo patikrinti, nes mokinių į mokytojų kam- 
barį neįleisdavo, tik palaukęs drabužinėje galėdavai užmesti akį į 
prabangą viduje, durims atsidarant ir užsidarant. Mokytojai turė- 
jo fotelių, Birgita pati matė. Didelių rudų fotelių ir rudų stalelių, 
ant kurių stovėdavo kavos puodeliai. Taigi, iš visa ko sprendžiant, 
gandai pasitvirtino: mokytojai šlemščia minkštus sviestainius ir 
grietinėlės tortą, o mokiniai turi sėdėti valgykloje ir žlebenti traš- 
kią duoną su troškintom kepenėlėm. 

Bet šiandien Birgita mokytojams nepavydėjo nei grietinėlės tor- 
to, nei minkštų fotelių, taip, visos jų trokštamos prabangos, jei tik 
jie nepasirodys mokyklos kieme. Vikriai kaip žebenkštis ji šmurkš- 
telėjo pro vartus ir nurūko į savo gatvę ir tikruosius namus. 

Valandėlę pabuvo už vartelių, patikrino, ar smalsios bobos kie- 
me nedaužo kilimų, ar vaikų globos komisija neišstačiusi sargybi- 
nių, neleidžiančių vaikams pareiti pas mamas. Bet visur buvo tuš- 
čia ir tylu, tarytum tą valandėlę, kai rėkianti Birgita buvo išvesta 
gatvėn, nebeliko žmonių nei kiemo, nei gatvės namuose. Nors 
Gertrūda tikrai namie, be abejo, savaitgalį ligoninėje buvo ope- 
ruota ir dabar pasveiko. Šiuo metu turbūt vaikštinėja po butą ap- 
sivilkusi kimono ir ieško sveikų nailono kojinių, nes, savaime aiš- 
ku, kad turi mūvėti sveikomis kojinėmis eidama į Marianės kon- 
torą išsireikalauti Birgitos. Kaip apsidžiaugs, kai Birgita ateis pati, 
tikriausiai išskės rankas, kaip įžengusi į sarginę, ir sušuks, kad no- 
ri pabučiuoti Birgitą. Bučiuoti, bučiuoti ir bučiuoti! 

Birgita nebegalėjo ilgiau laukti, greitai perbėgo kiemą, taip grei- 
tai, kad net it vanagas akyla Busės močia jos nepamatė: patraukė 
laukujes namo duris ir užklupčiojo laiptais, griūdama ir tuoj pat 
keldamasi, nors skaudėjo kelį, nors iš tikrųjų baisiai skaudėjo... 

Durys buvo užrakintos ir paskambinus niekas neatidarė, bet ji 


tebeturėjo raktą. Jau važiuodama taksi į šeimyninius vaikų na- 

mus, nusmaukė nuo galvos baltą gumbuotą raištelį su raktu ir 
įsikišo į kišenę. Marianė ničnieko nepastebėjo, visą kelią sėdėjo 
žiūrėdama į dešinę ranką, trynė smiliumi mėlynas Birgitos dantų 
žymes odoje ir dūsavo. Niekas nepatikrino Birgitos striukės kiše- 
nių, net toji senė, pas kurią pateko. Marianei išėjus, ji sudėjo vi- 
sus Birgitos drabužius ant virtuvės stalo, prisikišusi prie lango ap- 
žiūrėjo kiekvieną drapanėlę priešais šviesą ir įgrūdo pirštą į kiek- 
vieną skylę lyg mėgindama dar labiau ją praurbinti. Bet striukę 
pamiršo, ši liko kaboti prieškambaryje neliesta ir nepatikrinta. 
Todėl Birgita, nieko nepaisydama, išliko rami, todėl nesudaužė 
visų šių namų daiktų. Ji turi raktą, gali pareiti namo. 

Įkišo raktą į spyną, bet nepajėgė jo pasukti. Viltis, laikiusi ją 
ant kojų nuo penktadienio, suglaudė žiedlapius it gėlė tamsoje. Ji 
įrėmė galvą į duris ir sulaikė kvapą. Gal išgirs Gertrūdą, vaikštinė- 
jančią po kambarį, niūniuojančią ir ieškančią kojinės. Bet už durų 
tvyrojo visiška tyla. Galvoje greitai it vėjelio pūstelėjimas nubėgo 
mintis: o jei vis dėlto Gertrūdos nėra, jei ji niekada nebegrįš... 

Birgita ištraukė raktą ir nudulkėjo laiptais jusdama, kaip mas- 
katuoja kojos, tarsi nė nesiekiančios laiptų. Ją vijo šmėklos ir vai- 


duokliai, turėjo bėgti lauk, tolyn, kiek tik įkerta kojos... 


Birgita niekada nebuvo mačiusi tokios bailės kaip toji Kristina. 
Apmaudu, bet prakeiktoji vėdarėlė buvo tokia baugšti, kad, ro- 
dės, net neprabildavo garsiai, išdrįsdavo vien šepšėti. Dažniausiai 
išvis nekalbėdavo, tik spoksodavo į žmones išpūtusi pilkas akis. 
Tiesiog galėdavo išvesti iš proto. 

Buvo užsitarnavusi gauti per marmūzę. Kartą arba du. Bet pir- 
madienį po pietų Birgita tik kumštelėjo jai į nugarą: ji pargriuvo 
ir prakiurdė kojinės kelį. 

Štai kaip atsitinka. Jei esi per didelė bailė. 


Senės Elenos namuose mergaitės rytais turėdavo keltis dar 
be penkiolikos septintą. Paskui iš Birgitos būdavo laukiama, kad 
ji įsisups į prakeiktą chalatą, įkiš, kaip ir kitos, kojas į šlepetes 


(anksčiau jai niekada neprireikdavo nei chalato, nei šlepečių — 

kurių galų?) ir atžygiuos į virtuvę. Ten, kaip visada, senė Elena 
stovėdavo prie viryklės. Lyg negalėtų nuo jos atsitraukti, lyg iš- 
tisą parą maišytų puodus. Ji įkrėtė Birgitai į lėkštę gleivėtos avi- 
žinės košės ir pareiškė, kad šiuose namuose nuo stalo pakylama 
tik viską suvalgius. Dėbtelėjusi iš po kirpčiukų, Birgita susilaikė 
nebambėjusi, jau pirmą sykį ji suprato, kad valgis čia kažkuo 
ypatingas, kad galima triukšmauti dėl drabužių, prausimosi ir 
lovos klojimo, bet niekada — dėl valgio. Tuomet senė tikrai par- 
trenktų žemėn košės samčiu. Taigi Birgita suburzlojo gleives, 
bet tik užsibėrusi visą kalną cukraus. Žiurkė cypė pilve, jau po 
poros dienų senės Elenos namuose sulysusi ir įsišėlusi kaip plėš- 
rūnė. Birgita nė nebežinojo, iš kur gauti pinigų jai numaldyti, 
jau apšniukštinėjo ir sandėliuką, ir spintelę po kriaukle, bet ne- 
rado nė butelio. Reikės sumanyti ką kita. 

Kitos mergaitės kabino košę, lyg ši būtų gardi. Elena įsitaisė 
šalia Margaretos, kuri aiškiai buvo jos numylėtinė. Kristina kita- 
pus stalo viena ranka nervingai tampė staltiesę, o kita kabino ko- 
šę. Elena stumtelėjo jai duoninę, abi viena kitai nusišypsojo. Kaž- 
kokia keista šypsena, tarytum abi būtų suaugusios, tarytum Kris- 
tina nebūtų tokia pat dešimtmetė šūdeliukė kaip ir Birgita. Tačiau 
šnekėjo Kristina lyg vaikas. Padėjo šaukštą į lėkštę ir paėmė pus- 
ryčių bandelę. 

— Šviežia? — šeptelėjo su vis dar stipriai prilipusia blankia šyp- 
sena ant tokio pat blankaus veido. 

— Mmm, — sumurmėjo Elena. — Ar dar šiltos? 

Kristina linktelėjo, Elena apkabino Margaretą ir prisispaudė. 

— Gal ir tu nori grūdėtos bandelės? Jos šiltos. 

Margareta linktelėjo pilna burna ir siekė duoninės. Kai ant 
šiltos bandelės pradėjo tirpti sviestas, ji iškišo liežuvį, nulaižė 
didžiulį gurgulą ir vėl užsitepė. Elena nusijuokė ir įžnybo jai į 
skruostą. 

— Nevaleika! 

Štai kaip. Vadinasi, šitaip elgiamasi šiuose namuose. Arba turi 
meilintis it kačiukas, kaip daro Margareta, arba žaisti suaugusią 
kaip Kristina. Be to, kimšti į pilvą kiek tik lenda. 

Tos mergaitės — išdavikės. Elena nė vienai nėra močia, jos grei- 
čiausiai kažkur turi tikras mamas, bet, matyt, atsisakė jų nė nepa- 
galvojusios. 


O Birgita neišdavė. Ir niekada neišduos. 


Elena Birgitos nemėgo, iš tikrųjų nenorėjo jos priimti. Tai pa- 
aiškėjo pirmą dieną, kai ji Birgitą nutempė į vonios kambarį rūsy- 
je ir ėmėsi taip grandyti, kad ko nenudyrė odos. Per visą laiką nė 
nenusišypsojo, tik suraukusi kaktą trumpai komandavo atsukti 
nugarą ir pakelti rankas, kad galėtų visur prieiti. Birgita pareiškė, 
kad ir pati gali tai padaryti, kad tikrai moka pati nusiprausti ir jai 
nereikia padėti kaip mažam vaikui, bet senė tik šnirpštelėjo ir 
subambėjo, jog Birgita tikriausiai nesimaudžiusi keletą metų. Bet 
tai buvo šlykštus melas, Birgita, be abejo, maudėsi pastaraisiais 
metais. Pereitą vasarą vieną dieną ji savarankiškai nuvažiavo į Va- 
ramobadeną ir pasinėrė į Veterno ežerą. Tačiau nesvarbu, senė vis 
tiek neturėjo teisės nudirti jos šiurkščiu šepečiu. 

Elena buvo itin neatlaidi, sakytum negalėjo dovanoti Birgitai už 
pirmą dieną, kai ji atsisakė gerti jos geltoną gėrimą ir pavadino my- 
žalais. Po šio įvykio neatstodavo nuo Birgitos ir rėkdavo veik dėl 
visko: kad netyčia numetė valgomajame porceliano statulėlę, kad 
žaisdama per garsiai šūkauja ir per greitai laksto, kad nesupranta, 
jog negalima vaikščioti nešvariais drabužiais ir privalu kasdien šepe- 
tėliu valyti dantis. Net du sykius. Kartais nuo pykčio sukeždavo ir 
paplūsdavo kraujais. Kitos mergaitės baisiai susijaudindavo, kai taip 
atsitikdavo, lyg žemė būtų joms išslydusi iš po kojų. Kristina nubi- 
dzendavo į virtuvę, atnešdavo dubenėlį vandens ir suvilgydavo Ele- 
nai kaktą, o Margareta surasdavo vatos senei įsigrūsti į nosį ir susi- 
rangydavo jai ant kelių. Abi skersakiuodavo į Birgitą, lyg dėl jos 
kaltės senei kliūstelėdavo iš nosies kraujas. 

Šiaip Margareta didesnių trūkumų neturėjo. Buvo bailoka, 
bet ne tokia kiškiaširdė pataikūnė kaip Kristina. Mėgo pagūro- 
mis bėgioti po namą ir žaisti, tik nutvėrusi naują knygą tapdavo 
nesukalbama. Tuomet sėdėdavo įsikniaubusi ant lovos tuščiaja- 


me kambaryje, tarsi nė nepastebėdama, kaip skaitydama bjau- 

riai pirštu rakinėja nosį. Vis dėlto ji skaitydavo greitai ir, knygą 
užvertusi, puldavo ieškoti Birgitos. Ji visada norėdavo pamėg- 
džioti ką tik perskaitytą nuotykį, ypač pigių romaniukų. Birgita 
kartais sutikdavo žaisti kartu, bet tik kai pati būdavo Žoržas. 
Beje, kitaip būtų buvę juokinga. Margareta negalėjo tapti Žor- 
žu, kad ir būtų mėginusi. 

Tik į vasaros pabaigą Elena ėmė elgtis su Birgita kaip su žmo- 
gumi, bet jau buvo pats laikas. Jai, regis, padarė nepaprastą įspū- 
dį, jog Birgita užsikabarojo į vyšnią aukščiausiai, o Birgitai visai 
nerūpėjo paaiškinti, kad yra užlipusi ir aukščiau, kad ji su drau- 
gais rudenį nusitrenkdavo į Varamobadeną ir neprižiūrimuose už- 
rakintų vasarnamių soduose prisitutindavo kišenes vaisių. Elena 
taip susižavėjo, kad net nufotografavo medžio viršūnėje sėdinčią 
Birgitą. Kitos mergaitės irgi pateko į nuotrauką, vėliau Elena ati- 
davė ją padidinti ir padažyti, nupirko jai spindinčius rėmelius ir 
pastatė savo kambaryje ant spintos. 

Birgitai patiko, kad nuotrauka ten stovi, ji įtykindavo į Elenos 
kambarį, kai niekas nemato, ir pasižiūrėdavo į save. Rožine suk- 


nele ir baltais plaukais buvo iš tikrųjų labai daili. 


Dabar ji siūdavo Birgitai drabužius, ir ši neturėdavo kuo skųs- 
tis. Mergaitės pačios pasirinkdavo spalvas ir fasonus, Birgita irgi. 
Tik susigalvojus akivaizdžių kvailysčių, tokių kaip žieminiai šortai 
ir vasarinės kaklaskarės, sukvakšėdavo ir atsisakydavo, o šiaip daž- 
niausiai pasiūdavo, kaip norėdavai. Todėl per egzaminą ketvirtoje 
klasėje Birgita vilkėjo puošniausią suknelę. Baltą su rausvais rožių 
pumpurėliais ir raukiniais ant sijono. Nė viena pataikūnė neturė- 
jo rožyčių ir raukinių ant sijono. 


Pagaliau ji joms atsilygino. 


Vis dėlto toji suknelė tapo tikra nelaime. 

Gegužės pabaigoje Busė pranešė, kad parsirado Gertrūda. Jo 
vanagakė močia matė ją prieš dieną velkant krepšį per kiemą. 

Gerai, kad jis pasakė per ilgąją pertrauką lipant laiptais į vaikų 
valgyklą, antraip Birgita būtų turėjusi bėgti iš pamokų. Dabar už- 

teko truputį pasitraukti į šoną, nepastebimai nuslinkti prie varte- 
lių ir duoti į kojas. 

Rakto neturėjo, užkasė jį Elenos sode po krūmu vos išėjus įša- 
lui. Bet nesvarbu. Gertrūda namie ir duris atidarys. Vienas džiaugs- 
mas gyventi. 

Paskutinėmis pavasario semestro savaitėmis ji nė karto nebuvo 
nuėjusi į valgyklą. Vos nuaidėjus ilgosios pertraukos skambučiui, 
ji nerdavo iš kiemo į gatvę. Po kelių dienų net nebesisaugodavo, 
būtų galėjusi peršokti ir direktorių, ir Stenbergą. Juk reikėjo par- 
lėkti namo pas Gertrūdą. 

Gertrūda, kaip ir anksčiau, gulėdavo lovoje, tačiau buvo šiek 
tiek pasikeitusi. Veidas papilnėjo, bet neatrodė sveika, kažkaip pa- 
pilkusi. Tarytum visa būtų buvus patempta žemyn: plaukai, veido 
bruožai, vangiai po kimono kadaruojančios krūtys. Bet atėjus Bir- 
gitai, apsidžiaugė ir nusišypsojo, tučtuojau pasiuntė į kioską ciga- 
rečių, saldainių, laikraščių ir limonado. Birgita pas Gertrūdą val- 
gydavo saldainius, bet ji pati, kol būdavo Birgita, niekada neskai- 
tydavo atneštų laikraščių ir net nesusimaišydavo grogo. Tik 
atsigulusi ant lovos kalbėdama patraukdavo dūmo. 

Gertrūdai pastarieji mėnesiai nebuvo lengvi. Iš pradžių keletą 
savaičių ji gulėjo ligoninėje, o paskui buvo išsiųsta į kažkokią su- 
mautą įstaigą, kraupią skylę, išlaikomą šutvės baisiai piktų ir veid- 
mainiškų Gelbėjimo Armijos kareivių. Toje įstaigoje Gertrūda gau- 
davo kukulienės ir turėdavo bendrauti su daugybe girtuoklių. Dėl 
visko kalta Marianė, ši moteris visiška besmegenė, ir tikra nelai- 
mė, kad ji išvis įsibrovė į Gertrūdos gyvenimą. Tik tokiai moralis- 
tei tetulei galėjo šauti mintis įkišti Gertrūdą įstaigon... 

Gertrūdai prašnekus apie tai, kaip Marianė įsibrovė į jos gyve- 
nimą, Birgita prisėdo savo rankas ir dirstelėjo į žadintuvą. Greit 
turės dumti. 

— Atleisk, — pasakė slysdama nuo kėdės. — Stenbergas mane 
primuš, jei pavėluosiu... 

Gertrūdai virptelėjo apatinė lūpa, ji užsimerkė. 

— Gali eiti, — pasakė. — Juk tau maža džiaugsmo sėdėti Čia ir 
klausytis mamytės rypavimų... 

Birgita sustojo prie lovos lyg nebedrįsdama apkabinti Gertrū- 
dos, tik delnu palietė jai dilbį. 

— Kada galėsiu parvažiuoti namo? — paklausė. Balsas užlūžo, ji 
turėjo nuryti. — Ar kalbėjai su Mariane? 

Gertrūda užsidengė veidą ranka ir sušnypštė: 

— Greitai! Juk sakiau, kad greit pasišnekėsiu! 


Egzaminų dienos rytą senė Elena atsiduso, kad negalėsianti nu- 
eiti į abi mokyklas, deja, deja, nespėtų nulėkti iš Kristinos ir Mar- 
garetos mokyklos į Birgitos. Tarytum būtų maniusi, kad Birgita 
baisiai dėl to nusimins, bet Birgita nė neketino liūdėti. Anaiptol. 
Tik baikščios kalikės ateidavo į egzaminą suaugusiųjų lydimos, o 
Birgita ne tokia. Be to, negalėtų vėliau nudulkėti pas Gertrūdą, 
jei ant kulnų liptų Elena. 

Buvo bemaž įpratusi skambinti į Gertrūdos duris. Kasė ir ka- 
sė Elenos sode visą popietę, negalėdama rasti rakto, kol galiau- 
siai į sodą atžygiavo pati jos didenybė Elena ir liepė baigti kur- 
mių žaidimus. Gertrūda jai pažadėjo naują raktą, bet kol kas 
nesukrapštė jam pinigų. O Birgita nenorėjo zyzti: Gertrūdai ir 
taip užtenka rūpesčių. 

Durų niekas neatidarė, bet ji girdėjo viduje balsus. Gertrūda 
namie, bet greičiausiai ne viena. Birgita tikėjosi, kad Gertrūdą 
aplankė kuri nors senų jos draugių, tuomet susižavėjusios suknele 
rankomis suplotų dviese. Pasitaisė sijoną ir vėl paspaudė skambu- 
tį; nesulaukusi atsako, trūktelėjo rankeną. 

Ne draugė. Osvaldas. 

Kaip paprastai, jis sėdėjo fotelyje, bet šįsyk Gertrūda buvo įsitai- 
siusi jam ant kelių. Abu geismingomis akimis, viena Gertrūdos ko- 
jinė nusmukusi karojo ant kelio it šydas. Lūpų dažais išterliota bur- 
na Gertrūda tarsi nematė, kad Osvaldas įkišęs stambią savo ranką 
jai po sijonu. Birgitai įžengus į kambarį, abu sumirksėjo ir atsigręžė, 
valandėlę spoksojo į ją nuščiuvę ir pastėrę. Suknelė juos apstulbino. 

— Ar čia tu? — paklausė Gertrūda, lenkdamasi cigarečių. Osval- 
das ištraukė ranką ir ėmė graibyti taurės ore virš turkiško rūko- 


mojo staliuko. 

— Mmm, — sumurmėjo Birgita. 

— Ir šitaip išsipusčiusi, velniai rautų... — pridūrė Gertrūda ir 
prisimerkė išpūsdama dūmus. — Iš kur gavai tokį puošnų apdarą? 

— Iš tetos Elenos. 

— Elenos? Kokios dar suknistos tetos Elenos? 

— Pas kurią gyvenu. 

Gertrūda išsiviepė, atsistojo ir, su maskatuojančia kojine nuė- 
jusi prie lovos, atsisėdo. Spyruoklės girgždėjo kaip paprastai. Vis- 
kas buvo kaip paprastai. Visiškai. Niekas nepasikeitė. 

— Tai ji išgali tau pirkti tokias žavingas sukneles? — paklausė 
Gertrūda, papūsdama lūpas. 

Birgita nežinojo, ką atsakyti, bet nieko tokio, Gertrūda toliau 
kalbėjo pati. Nukračiusi pelenus į saują, nusijuokė: 

— Taip, po velnių, aišku, kad išgali pirkti tau sukneles... Jai 
tikriausiai moka už rūpinimąsi kitų vaikais. Kaip tu manai, Os- 
valdai? 

Osvaldas pritariamai burbtelėjo iš fotelio. Gertrūda įsikišo ci- 
garetę tarp lūpų ir dar sykį apžiūrėjo Birgitą. 

— Taip, tikrai pašėlusiai žavinga. Tiesiog mažoji Širlė Templ... 
Tai galbūt esi patenkinta? Tikriausiai nori likti pas tą Eleną? Kad 
kiekvieną dieną vaikščiotum išsipusčiusi šilkais ir aksomais? 

Birgita sučiaupė lūpas ir papurtė galvą. Ne! Ji nori grįžti pas 
Gertrūdą, juk sakė šimtus kartų! Bet gal per tyliai, gal Gertrūda 
neišgirdo. Jai norėjos, kad rožėta suknelė perplyštų per siūles ir 
nukristų nuo kūno kaip skarmalai, kad ji galėtų pakrutėti ir pra- 
šnekti. Tačiau suknelė kabėjo ant Birgitos kaip kabėjusi ir ji nega- 
lėjo pakrutėti. Nebegalėjo net kalbėti. 

— Beje, kokia tai senė? — paklausė Gertrūda ir atsilošusi alkūne 
atsirėmė į pagalvę. Ji pamiršo, kad prieš valandėlę į saują nukratė 
pelenus, — ant užtiesalo atsirado pilka dėmelė. Bet Birgita nesi- 
jaudino, pelenai buvo užgesę, o dėmelę ji nuvalys šepečiu, kai tik 
galės pakrutėti. 

— Ar žinai, Osvaldai? — vėl paklausė Gertrūda. — Ar žinai, pas 
ką dabar gyvena Birgita? 

Osvaldas gurkštelėjo grogo ir atsirūgo. 

— Aišku, — atsakė. — Pas Eleną Juhanson, kaip žinai. Ji pri- 
ima auginti vaikus, man rodos, šiuo metu turi tris ar keturis 
globotinius. 

Gertrūda suraukė kaktą. 

— Kokią Eleną Juhanson? 

— Hugo Juhansono našlę. Tau žinomo bonzos, mirusio prieš 
kokį dešimtmetį... 

Osvaldas nusijuokė, dar sykį mūktelėjo ir pasikasė krūtinę. 

— Pasiutusiai apsukri boba. Mažiausiai dvidešimt metų už jį 
jaunesnė. Jie buvo vedę vos metai, kai jis padžiovė kojas, o paskui 
ji užsėdo ir jo namą, ir pinigus... O jo, matyt, nebūta vargetos. 

Gertrūda atsisėdo lovoje tiesi kaip styga. 

— Ar nuo vėžio? Ar mirė nuo vėžio? 

Osvaldas gūžtelėjo. Iš kur jam žinoti. Bet Gertrūdai buvo nė 
motais, ji spėjo pati atsakyti. 

— Be abejo, velniai rautų! Dabar žinau, kas ji. Maža šiek tiek 
sustumta moteriukė... Cha! 

Giliai užsitraukė cigaretę ir prisimerkusi pažvelgė į Birgitą. 

— Gali perduoti jai nuo manęs linkėjimų. Pasakyk, kad prisi- 
menu ir ją, ir jos išgamą. Kažkada gimdymo namuose gulėjome 
toje pačioje palatoje. 

— Kietas automobilis, — taria Birgita, pagaliau užsisegusi saugos 
diržą. 

Margareta susijuokia, lyg ji būtų pasakiusi kažką smagaus. 

— Ne taip jau baisiai. Jau pradeda klerti, vakar pagedo dujų 
išmetamoji sistema. Užtat turėjau pasiimti iš dirbtuvių... 

Ar automobilis buvo dirbtuvėse? Ar ji tikisi, kad Birgita ką nors 
apie tai nutuokia? Tikriausiai, Margareta, regis, mano ją esant 
informuotą. Žmonėms dažnai taip atrodo, ji pastebėjo. Matyt, 
Birgita Fredrikson pagarsėjo kaip minčių spėjikė. Tokiu atveju ji 
neketina išsiduoti ir būtų saugiau pokalbio temą pakeisti. 

— Ar visą kelią iš samų pragaro važiavai? 

Margareta papurto galvą, iškišusi liežuvio galiuką ji tarytum juo 
vairuoja mėgindama įsukti į ringį priešais policijos nuovadą. 

— Ne, iš Kirunos į Stokholmą atskridau. Automobilis ne ma- 
no, tik pasiskolinau. 

Birgita rausiasi kišenėje cigarečių. 

— Iš ko? 

Margareta vėl nusišypso. 

— Iš pažįstamo vaikino. Jis vardu Klasas. 

Birgita pakelia antakius ir iškrapšto „Blend“ pakelį. Cigarečių 
nebedaug. 

— Kietas tipas? 

— Ganėtinai. Taip, greičiausiai tikras kietuolis. 

— Ar tuoksitės? 

Margareta nusijuokia staiga baisiausiai pralinksmėjusi. 

— Vargu. Nė vienas mūsų nėra the marrying kind...* 

Kas per velnias jai užėjo? Ar nebemoka šnekėti švediškai? Bir- 
gita užmiršusi kone visą mokyklinę anglų kalbą, paskutinių žodžių 
nesuprato, bet tikrai neketina išsiduoti vien todėl, kad Margareta 
taip labai nešasi. Taigi nutyli ir užsidega cigaretę. 

— Aš irgi užsirūkysiu, — taria Margareta ir atkiša ranką neatit- 
raukdama žvilgsnio nuo gatvės. Birgita pasižiūri į pakelį. 

— Man nedaug beliko. 

Ir tučtuojau suvokia ne taip pasakiusi. Pažadino rotveilerį. 

— Iš tikrųjų cigaretės mano! — sušnypščia Margareta ir trūkteli 
į save pakelį. 


Tikrai puiku sėdėti sau automobilyje ir būti vežamai, nors vai- 
ruotoja mažumėlę kandžiojasi. Birgita nusižiovauja ir pasirąžo. Po 
velnių, galų gale parsiras savo urvan ir susivers porą skardinių alaus, 
sumerks blakstienas ir užmigs kaip negyva. O kai iš ryto prabus, 
nebeprisimins nei anoniminio laiško, nei snobių ir apskritai nieko. 

— Ar tu pavargai? 

Margaretos balsas aštrokas, matyt, vis dar įsiutusi, nors cigare- 
čių pakelis dabar jos pašonėje, Birgitai nepasiekiamas. Be to, ir 
cigaretė tarp lūpų, turėtų būti patenkinta ir taip neniurzgėti. Bir- 
gita neketina atsakyti, atsilošia ir užsimerkia. Bet Margareta grei- 
čiausiai nesupranta, kad ji ruošiasi numigti, ir toliau tarška. 

— Iš tikrųjų ir aš gerokai pavargau. Nežinau, ar šįvakar nusika- 
siu į Stokholmą. Turbūt užmigsiu prie vairo. 

Štai kaip. Žavu. Labai įdomu. Bet Birgita dabar tikrai nori miego, 
turi savų rūpesčių ir nė truputėlio nenusiteikusi klausytis Marga- 
retos. Beje, katra iš jų yra leisgyvė ir todėl nusipelno dėmesio? 
Ką? Ji tik svarsto. Bet tikrai neketina praverti snapo ir paklausti. 
Tuomet, matyt, akimirksniu taptų rotveileriui putra. 

Bet Margareta tebetarška. 

— Taip, — sako tuo pačiu aštriu balsu. — Ši naktis labai prailgo. 


Mes nesudėjome bluosto. Kaip tu tikriausiai supranti. 


*Linkęs tuoktis (angl. ). 

Ką? Birgita atsimerkia ir sumirksi. 

— Ką turi galvoje? 

Margareta pasilenkusi vis neatitraukia akių nuo kelio. Birgitos, 
matyt, tikrai nusnūsta, jos jau toli nuvažiavusios autostrada, kone 
pusę kelio į Linčiopingą. 

— Neapsimetinėk, — įspėja Margareta. — Tikriausiai žinai, ką 
turiu galvoje. 

Birgita pasikelia aukščiau ant sėdynės. 

— Apie ką, po velnių, čia tauziji? 

Margareta tikriausiai padidino greitį, spidometro rodyklė dreba 
netoli šimto trisdešimties. Birgitos galvoje šmėsteli Didžiosios au- 
toavarijos vaizdas, bet ji nustumia jį į šalį. Dabar nėra laiko filmams. 

— Ką? — vėl paklausia. — Apie ką tauziji? 

Margareta neišleidžia iš akių kelio, bet kuo kruopščiausiai už- 
gesina peleninėje nuorūką ir bemat užsidega naują cigaretę. 

— Kalbu apie žaidimuką, kuriuo užsiėmei vakar vakare. 

Kokį žaidimuką? Birgita neprisimena jokio žaidimo, tik neaiš- 
kiai akyse stovi kažkoks vakariukas nežinia kokioje vietoje. Nor- 
čiopinge. Taip! Jis buvo Norčiopinge. 

— Kalbu apie telefono skambutį Kristinos namuose apie pusę 
dvylikos, — baisiai oriai pareiškia Margareta. 

— Telefono skambutį? — sukvakši Birgita. — Kada? 

Margareta jos tarsi negirdi, tik kalba toliau: 

— Kažkas tvirtino, kad esi sumušta, kad guli Motalos ligoninėje 
ir lauki mirties. Tu norėjusi paskutinį kartą mus pamatyti ir mud- 
vi su Kristina tikrai nuvažiavome. Tokios esame patiklios. O kai 
pasirodė, kad tavęs ligoninėje nėra, visą naktį važinėjome po Mo- 
talą tavęs ieškodamos. 

Ji giliai užsitraukia cigaretę ir užsičiaupia, lyg ketindama dū- 
mus nuryti. Nepavyksta, dūmai skverbiasi pro šnerves. Kai vėl 
prašnenka, balsas švelnesnis, atrodo, tarsi kalbėtų sau pačiai. 

— Prieš porą valandų maniau, kad kvaištelėjo Kristina, bet kai 
tu ėmei sekti pasakas apie savo ligas ir, mane apmovusi, įsitaisei 
ant suolo priešais saulutę, o aš laksčiau automobilio, supratau. 


Užteko valandėlės, per kurią įkrito žetonas. Bet tau reikėtų paį- 

vairinti savo metodus. Juk negalima vieną dieną tavęs gailėtis, kad 
esi kone mirtinai sumušta, o kitą — kad miršti nuo surukusių ke- 
penų. Mudvi su Kristina nesame visiškos vištos. 

Ji išleidžia iš akių kelią ir greitai žvilgteli į Birgitą. 

— Viešpatie, — taria trūktelėdama pečiais. — Tu girtuokliauji ir 
vartoji kvaišalus. Meluoji ir vagi. Nelegaliai platini kvaišalus ir ap- 
gaudinėji. Ant Kristinos rašomojo stalo net maišelį savo šūdų pa- 
dėjai. Ką? Lyg ji būtų kada tave nuskriaudusi. O dabar užsiimi 
anoniminiais laiškais ir paslaptingais telefono pokalbiais. Ar nie- 
kada nesvarstei, kad reikėtų suaugti? 

Valandėlę sėdi tylėdama, pučia dūmus, paskui išsitraukia iš bur- 
nos cigaretę ir užgesina į peleninę. 

— Parvešiu tave į Motalą, nes vis tiek turiu ten nusigauti ir pa- 
dėti gėlę ant tetos Elenos kapo. Laikyk tai paskutine paslauga. Kai 
išlipsi iš šio automobilio, daugiau niekada nebenorėsiu tavęs ma- 
tyti. Tu man bjauri. 

Birgita užsimerkia. Margaretai nutilus, ji jau kitame laike ir 
girdi kitą balsą. 


— Jei būtum elgusis kaip suaugusi, į tave būtų žiūrima kaip į suau- 
gusią, — pasakė Marianė ir uždėjo baltą ranką ant Birgitos virtuvės 
stalo. Birgita garsiai rėkė, skruostais riedėjo tikrų tikriausios ašaros. 

— Bet aš nekalta! Kodėl mane baudžiate? Juk mušė Dogas, ne aš! 

Marianė pasilenkė, pabarbeno krumpliais į stalą. 

— Dogas, kiek žinau, mušė tave, o ne berniuką. Už tai ir daugy- 
bę kitų dalykų jis bus teisiamas. Juk mes negalėjome palikti ber- 
niuko bute vieno, kai tu išrūkai greitąja, o Dogas — policijos auto- 
mobiliu? Turėjome juo pasirūpinti, tikriausiai supranti. 

Kumščiais tratydama stalą nelyginant būgną, Birgita suriko: 

— Bet aš noriu jį susigrąžinti! Jis mano vaikas! 

Marianė atsilošė kėdėje ir pakratė galvą. 

— Baik darkytis, Birgita. Nepadės. Gerai pagalvok. Berniukas aš- 
tuonių mėnesių, bet sveria ne daugiau kaip keturių. Kai atidavėme 
įtėviams, jo šlaunys buvo išmargintos mėlynėmis, o užpakaliukas iš- 
šutęs. Mama, gailestingoji seselė, suprato, kad vaikui gresia pavojus 

likti sužalotam visą gyvenimą, ir tučtuojau nuvežė jį į ligoninę. Jis ir 
dabar ten guli, o įtėviai jį lanko kas dieną, mama sėdi visą laiką... 

Birgita čiupo už suvelto savo kuodo ir ėmė draskyti, staiga jos 
balsas sukranksėjo kaip raganos. 

— Ji jam ne mama. Suprask, prakeikta išpera! Aš esu jo mama! 
Aš! Ir niekas kitas! 

Atrodė, kad Marianė pravirks, įpykusi Birgita iš tikrųjų tai ma- 
tė: pirmąsyk per tiek metų Marianė iš vaikų globos komisijos ne- 
atrėmė jos sumautu savo protu ir moralais. Atsegė rankinę ir, išsi- 
traukusi nosinę, apsivijo smilių it kokia velnio grafienė! 

— Jie geri žmonės, Birgita. Myli jį. Judu su Dogu net vardo 
neįstengėt jam sugalvoti, užtat sugalvojo jie. Vadina jį Benjaminu. 

Benjaminas! Koks sušiktas vardas! Juk jį reikėtų vadinti Styvu. 
Arba Diku. O gal Roniu. Juodu su Dogu buvo taip nusprendę dar 
jai vaikštant nėščiai. Kas Marianei darbo, kad jie galutinai vis neap- 
sisprendė! 

— Miela Birgita, — kreipėsi Marianė ir nosine nusišluostė pano- 
sę, — suprantu, kad esi nusiminusi ir susijaudinusi, bet tau tik 
devyniolika metų ir prieš akis visas gyvenimas. Po kelerių metų 
suvoksi. Mažam vaikui negerai augti tokioje aplinkoje, kur visą 
laiką rėkiama ir triukšmaujama, o juk judu su Dogu pastaraisiais 
metais, kiek suprantu, nesutariat. Be to... 

Marianė nuleido balsą ir palinkusi pabarbeno į stalą. 

— Be to, kaip supratau, tu kartais nuvažiuoji į Norčiopingą. Į 
Saltengeną. Eini savo mamos pėdomis ir vienon, ir kiton pusėn. 
Įstatymai nedraudžia, aš žinau, mūsų socialinė komisija nedaug 
gali nuveikti šiuo klausimu. Bet palikti kūdikį vieną daugiau nei 
parą yra didelis nerūpestingumas ir baisus aplaidumas. O, pasak 
kaimynų, tu taip darydavai, ir ne vieną kartą, kai išvažiuodavai į 
Norčiopingą. Užtat pagaliau turėjome įsikišti. Dėl berniuko. 

Ji vėl atsilošė ir, įgrūdusi nosinę, užsegė rankinę. Netikros aša- 
ros, matyt, išdžiūvo: akys buvo sausut sausutėlės, kai jas pakėlusi 
tarė Birgitai: 

— Palik jį ten, kur jis yra, Birgita. Jam bus gerai. Juk tikriausiai 
nenori, kad jis gautų tai, ką tu gavai? 

Birgita tikėjosi, kad paskui faraonai nugabens ją į daboklę, bet 
jie nuvežė į Vadstenos beprotnamį. Besimušančios moterėlės tuo 
metu buvo laikomos pamišusiomis, niekam neateidavo į galvą, 
kad mergina, galinti vožti per snukį, yra sveiko proto. O Birgita 
porą kartų gerai trinktelėjo Marianei, pargriovė ją ant grindų ir 
apspjaudė, aptalžė veidą. Sklido kalbos, kad paskui Marianė pra- 
rado norą dirbti ir, prieš laiką išėjusi į pensiją, išsikraustė iš mies- 
to. Gal ir teisybė. Šiaip ar taip, Birgita daugiau jos niekada nebe- 
matė, ir velniškai puiku. Būtų gerai nusikratyti ir šitos šventeivos 
Margaretos. Nors išsiskiriant ir jai reikėtų užvožti per snukį, bet 
kitaip. Būtų kvaila smogti vairuotojui vidury autostrados. Bet su- 
dužusios iliuzijos kartais skaudina taip pat kaip sudaužytas žandi- 
kaulis. Pasiklauskit Birgitos. Ji žino. Išbandžiusi ir viena, ir kita. 

— Ko kikeni? — klausia Margareta. — Ar tau atrodo juokinga? 

Birgita barbena pirštais į instrumetų skydelį, tyliai niūniuoda- 
ma panosėje. Cigaretės guli prie kairio Margaretos šono, galbūt 
atsisegusi saugos diržą jas pasiektų. 

— Ką sumanei? — išsigandusi paklausia Margareta, Birgitai jį 
atsegus. Birgita neatsako, tik ramiai persisveria per vairą ir stveria 
geltonąjį pakelį. Margareta taip staigiai sustabdo automobilį, kad 
šis net slysteli, ir ima rėkti: 

— Ar iš proto išsikraustei! 

Vis nieko neatsakydama, Birgita palengva atsisėda ir vėl užsise- 
ga saugos diržą. 

— Beprote! Galėjom nusiristi į griovį! 

Viešpatie. Šaukia kaip kvailė. Bemaž isteriškai. 

Pakelyje tik viena cigaretė, Birgita ją užsidega ir ilgai mėgaujasi 
traukdama dūmus, paskui pakelį suglamžo ir nusviedžia ant grin- 
dų. Tai ženklas: tegul Margareta žino, kad cigaretės baigėsi, tegul 
trupučiuką pakenčia... 

— Na, - pagaliau prašnenka Birgita ir trupučiuką pasitempia. — 
Beje, dėl tų anoniminių laiškų... Aš irgi turėjau garbės jį gauti. 
Kristina ir man atsiuntė. Net užrašiusi savo pavardę... 

— Tuomet, po velnių, joks anoniminis, — sušnypščia Marga- 


reta. — Anoniminiam laiškui būdinga, kad nežinai, kas jį parašė. 

Vaje, vaje! Moteriškė ėmė keiktis. Jei Birgita turėtų rašiklį, 
galėtų įbrėžti kryžiuką automobilio lubose. Iškelia pirštą ir greitai 
kryžium brūkšteli baltą plastiką. Bet Margareta nieko nepaste- 
bi, kone užgulusi vairą dar labiau padidina greitį. Dabar tikrai 
spaudžia per šimtą trisdešimt. Jos vairuotojo pažymėjimas iš- 
nyktų kaip dūmas, jei pamatytų faras. Pirmą kartą gyvenime Bir- 
gita tikrai atiduotų vieną ar dvi skardines alaus, jei tik netoliese 
išdygtų farų automobilis. 

— Ant anoniminio laiško tikrai gali būti pavardė, — taria ji labai 
ramiai ir rūpestingai rinkdama žodžius, kalba veik taip pat šaltai ir 
apgalvotai kaip teisme. Vis dėlto gyvenimas ją šio bei to išmokė: 
kai kada išlikdamas ramus suduodi smarkiau. 

— Kristina laiško nepasirašė. Neužrašė savo pavardės. Bet užra- 
šė ją ant receptų blankų, paikša! 

Velnias! Reikia valdytis. Ji užsimerkia, įkvepia, sugniaužia kumštį 
ir keletą kartų dunksteli į lango stiklą. 

— Ir? — klausia Margareta 

Kodėl „ir“? Birgita prunkšteli ir giliai užsitraukia cigaretę, iš- 
pučia dūmus į Margaretą. Efektinga. Ji apsiašaroja ir pradeda mo- 
suoti viena ranka. Jautri dūmams. Atseit rūkalė, taigi. 

— Man rodos, stengies, kad atsidurtume griovyje, — prikiša 
Margareta. 

— Užčiaupk kakarinę, — drebia Birgita. — Jau net pilvą raižo 
nuo tavo prakeikto amsėjimo... 

Teisybė. Kažkas nagais drasko vidurius. Galbūt senoji saldumy- 
nų žiurkė galiausiai nusprendė suplėšyti žarnas. Nors trisdešimt 
metų geidė tikrai ne saldumynų. Jos skonis tobulėjo ta pačia kryp- 
timi kaip ir Birgitos... 

— Ir kaip tau neatsibosta? — vėl prabyla Margareta. — Daugiau 
nebesusuksi man galvos savo gudrybėmis. Ar nesupratai? 

Birgita neatsako. Pasilenkia ir susivemia tarp išskėstų kojų. 


Kai vėl pažiūri aukštyn, automobilis stovi. Margareta užvažiavo į 
degalinę, dabar traukia Birgitai iš po kojų guminį kilimėlį ir šnypščia: 
— Ar negali bent kojų pakelti? 

Birgita kilsteli kojas, bet, Margaretai ištraukus kilimėlį, tuč- 
tuojau nuleidžia. Velnias. Taip pavargusi nebuvo per visą gyveni- 
mą. Net kai gulėjo ligoninėje su lašintuvu, švirkštais ir visa kita. 

Margareta stovi kiek toliau prie čiaupo ir plauna guminį kili- 
mėlį. Automobilio durys praviros, Birgita įsiremia į instrumentų 
skydelį ir pasiverčia, kad išlįstų kojos, paskui vargais negalais atsi- 
stoja. Pastovi atsišliejusi į automobilį, kad praeitų svaigulys ir ga- 
lėtų žengti žingsnį. 

— Kur droži? — sušunka Margareta jai už nugaros. 

Birgita neatsako, tik šaltai mosteli ir nušlepsena prie degalinės. 
Ar negalima net į išvietę, ką? 

Viduje bemaž tuščia, nė vieno kliento. Vienišas vaikinas, sto- 
vintis prie prekystalio ir kalbantis telefonu, tik dirsteli į Birgitą. Ji 
pasitempusi, stengiasi laikytis tiesiai ir neprasižioti. Iš tolo tik- 
riausiai niekuo neišsiskiria. 

Tualetai pačiame gale, o kelias iki jų kaip rojuje: visai netoli kėp- 
so krūvelė „Mėlynojo Pripso“. Birgita skubiai meta žvilgsnį į vaiki- 
ną. Taip, Dievas yra! Mat dabar vaikinas iš lėto pasisuka prie ausies 
prisiglaudęs telefoną, palinksta prie lango ir pasižiūri laukan. Jis 
negali jos matyti, nieku gyvu negali pamatyti, kaip Birgita iškiša ranką 
iš striukės kišenės ir, dūlindama tualeto link, nugvelbia šešias supa- 
kuotas vidutinio stiprumo liaudiško alaus skardines. 


Kai Birgita išeina, Margareta stovi prie prekystalio už kažką 
mokėdama, atsigręžia ir kone maloniai taria: 

— Štai kaip, tu čia. Ar geriau jautiesi? 

Klausimas retorinis, Margareta kreipiasi vien norėdama vaiki- 
nui pasirodyti šaunuolė. Taigi Birgita neatsako, tik linkteli ir susi- 
laiko neatsirūgusi. Taip, jaučiasi kur kas geriau. Liaudiškas alus, 
žinoma, yra šlykštūs myžalai, bet nepalyginti geresni nei „Coca- 
Cola Light“, kurį Margareta privertė išsiurbti Norčiopinge. 

— Ar nenorėtum ko atsigerti? 

Be abejo, ji turi galvoje ne alų. Aviečių limonadą, vaisvandenį ar 
ką nors panašaus. Bet dabar gana, vaikinas jau tikrai įtikintas, kad 
Margareta — neprilygstama šaunuolė, jai nėra ko taip nertis iš kai- 

lio. Birgita tik pakrato galvą ir išeina pro duris. Nei skuba, nei per- 
nelyg gaišuoja, pėdina prie automobilio visiškai normaliu tempu. 

Kai išdygsta Margareta, ji gražiai ir tvarkingai sėdi savo vietoje, 
užsisegusi saugos diržą. Margareta atrodo patenkinta, numeta Bir- 
gitai ant kelių geltoną „Blend“ pakelį ir sukikena. 

— Čia tau, — taria. — Aš turiu savo. 

Štai kaip. O kaip ji turėtų atsilyginti? Pašokti iš džiaugsmo ir 
pratrūkti liaupsėmis? O gal iš dėkingumo išsivolioti tirpstančia- 
me sniege ir benzino baloje? Žinoma, Birgita kažkada parsida- 
vinėjo. Daug kartų. Bet taip pigiai, už „Blend“ pakelį, jos atlei- 
dimo nenupirksi. 

Šlykštu! Ji tikrai pažįsta šlykščius žmones. Ir tokius, kurie išsi- 
juosę meluoja tiek sau, tiek kitiems. 


Pirmą skardinę iš striukės išsitraukia tik pravažiavus Linčio- 
pingą, keturias susivertė tulike, tad labai aštraus poreikio nejau- 
čia. Dabar gali pasimėgauti dviem paskutinėmis, pajusti jų skonį 
ir nusilaižyti putas nuo lūpų. 

Skardinei šnypštelėjus, automobilis pakrypsta. Margareta nuo 
šio garso pastyra, užsimiršusi atitraukia akis nuo kelio, o pas- 
kui — ir rankas nuo vairo. Keletą sekundžių jos skrieja į griovį, 
visa laimė, kad yra įsukusios į kairę kelio juostą, o dešinė atsi- 
tiktinai tuščia. 

— Saugokis! — įspėja Birgita. Ji nerėkia, balsas duslus ir prislo- 
pintas. Margareta suvaldo automobilį ir, sumažinusi greitį, brūkš- 
teli ranka per kaktą. 

— Iš kur gavai alaus? — paklausia tokiu drebančiu balsu, jog 
galėtum pamanyti ją buvus pasaulinės katastrofos ar panašaus įvy- 
kio liudytoja. Birgita linkteli kelio pusėn. 

— Čia turėtum pasukti. Ar nematei rodyklės? O gal nebeva- 
žiuoji į Motalą? 

Margareta greitai dirsteli į veidrodėlį ir įjungia signalinį žibin- 
tą, viršutinė lūpa suprakaitavusi. Vis dėlto ji — tikra klimaksuo- 
janti ragana, nors apsitaisiusi žavingais drabužiais. Birgita šypteli, 


paskui pakelia skardinę ir priglaudžia prie lūpų. Ak! Bemaž galė- 

tum pamanyti, kad tikras alus, o ne sumyžtas liaudiškas. Bet jei 
saldumynų žiurkė apsiramintų ir pasitenkintų, kol jos atvažiuos į 
Motalą, ir ji per daug neburbėtų. Kai nėra duonos, tenka valgyti 
džiūvėsius, kaip sakydavo senė Elena. 

Margareta sustoja prie posūkio į Motalos kelią. Kelias visiškai 
tuščias, nematyti nė vieno automobilio, bet Margareta toliau ne- 
važiuoja, išjungia variklį ir nė neketina pasukti raktelio, tik su- 
smunka ant vairo ir sudejuoja: 

— Tu jas pavogei! Įėjai į degalinę ir pavogei alaus! 

Kai vėl pakelia akis, visas veidas užkaitęs. 

— Tikriausiai supranti, kad grįždama į Stokholmą turėsiu už- 
šokti į tą degalinę ir sumokėti už tavo alų? Ką? Turėsiu įeiti ir 
pasisakyti, kad nežinia kelintą sykį leidausi apgaunama senos 
kvaišos! 

Ji pamažu palinguoja galvą. 

— Per visą gyvenimą nesu patyrusi tokio pažeminimo! 

Birgita neatsako, tik pasimėgaudama ilgais gurkšniais maukia 
alų ir laukia, kad Margareta vėl paleistų variklį. 


Šiaip galėtų šį bei tą papasakoti apie pažeminimu. 

Pavyzdžiui, papasakotų, ką jauti pavadinta kekše. Galėtų pa- 
lyginti, maža prakalbėle išaiškinti skirtumą, kai tave pavadina 
kekše keturiolikos metų ir skaisčią ir kai esi septyniolikos ir iš 
tikrųjų kekšė. Ji puikiausiai apsakytų, ką jauti pavadinta sena 
kekše, tokia bjauria, jog veidą jai reikia pridengti ranka, kad 
nesuglebtų pimpas. 

Kada blogiausia? 

Et. Žinoma, skonio reikalas, bet pati Birgita labiau linkusi ma- 
nyti, kad blogiau iš tikrųjų būti kekše, nei tik tokia pavadinta. 
Gali eiti per fabriką iškelta galva ir vaizduotis, kad tau už nugaros 
oras zvimbia nuo šnabždesių tik dėl senų pirdylų geidulių, nors 
žinai, jog seniai siūbuoja ir šaiposi tau už nugaros. Juk žinai, kas 
esi: skaisti keturiolikmetė pūpsančiomis krūtimis ir lelijų baltu- 
mo oda — gėlė, kurią nuskinti svajoja visi pasaulio vyrai ir todėl 
atsiduria jos valdžioje. 


DVIDEŠIMTO AMŽIAUS AUKSO FONDAS 401 


Blogiau po kelerių metų, kai žinaisi esanti kekšė, suvoki protu ir 
matai įrodymus, besikaupiančius piniginėje bei gonorėjos išskyro- 
mis suteptose kelnaitėse. Leidiesi peniciliną kaip išmintinga mergai- 
tė, prausiesi, prausiesi ir prausiesi ir vis tiek niekada nebūni pakan- 
kamai švari, kad mylėtumeis su tuo, kurį iš tikrųjų myli, ir kad jis tau 
atleistų. Negali išsiduoti, jog iš tikrųjų norėtum tik padėti galvą jam 
ant krūtinės ir pasiklausyti, kaip plaka jo širdis. Užtat turi jį nuolat 
gundyti, mataškuoti nuogomis krūtimis jam prieš veidą, stverti jam 
už rankos, atsisėdusi šalia automobilyje, ir įsprausti ją sau tarp šlau- 
nų, leisti jam pajusti, kad po siauru sijonėliu iš tikrųjų nėra kelnai- 
čių. Ir todėl kartais jis sustaugia iš nevilties ir bejėgiško geismo, su- 
gniaužia kumštį ir trenkia kekšei į smilkinį kaip tik tą akimirką, kai ji 
pasijunta saugi ir bemaž užmiršta, kas yra iš tikrųjų. Jai niekada ne- 
galima pamiršti. Ir jam negalima. Užtat jie turi mylėtis ir nekęsti 
vienas kito, rėkti ir muštis diena iš dienos, metai iš metų, kol vieną 
dieną susileidęs vienu švirkštu per daug, jis paliks ją su kalte vieną. 
Mat dėl visko kalta ji, ji nuvarė jį į kapus, būdama tuo, kas yra. Kekšė. 

O kai esi sena kekšė, tokia bjauri, kad... 

Et. Retkarčiais sukyli prieš visą pasaulį, pasitaikius progai ap- 
spjaudai policininką, išmeti lauk nedraugišką prieplaką, per ilgai 
tysojusį tavo lindynėje, ir voži tam, kuris tave pravirkdė. Paskui 
išgeri alaus, nes nėra geresnės priemonės nuo pažeminimų už alų. 


Be to, jis gardus. 


Birgita brūkšteli ranka per viršutinę lūpą ir nusišluosto putelę 
sužvairuodama į Margaretą. Ši vėl paleidžia variklį, bet važiuoja 
lėčiau. Ar jai nenulėptų rožinės ausytės, jei Birgita papasakotų, jei 
atskleistų, kaip iš tikrųjų atrodo pažeminimas? 

Tikriausiai nulėptų. Birgita įsispraudžia skardinę tarp kelių ir 
ima čiupnoti cigarečių pakelį, praplėšia celofaną norėdama nu- 
traukti. Nežino, iš kur randasi žodžiai, todėl staiga nesulaikomai 
išsiveržia iš gerklės: 

— Benkartas. Mergvaikis. Šikvaikis. Šėtono išpera. Šūdparšis. 
Nevidonas. Kluikšas. Sutrius. Šiukšlė. Šlykštynė. Šėtonvaikis. Mu- 
šeika. Girtuoklės vaikšis... 

Margareta atsuka galvą. 

— Ką čia mali? 

Bet Birgita negali atsakyti, burnoje nėra vietos kitokiems žo- 
džiams nei tie, kurie per dešimtmečius įstrigo gerklėje ir dabar 
savaime kyla burbulais. Jie verčiasi it vėmalai, ji tikrai nieko negali 
padaryti. 

— Šliundra. Kekšė. Prasmirdusi kiokė. Mižė. Nuvalkiota pim- 
pė. Gleivėta rukė. Priebezdas. Šavalka. Kvaišūnų priekara. Parsi- 
davinėjanti kvaišūnė. Kvaišūnų mergšė. Amfetamininė putė. 
Blia...bliablia...blia putė. 

— Nutilk! — sušnypščia Margareta. — Tuoj pat nutilk! 

Bet Birgita negali sulaikyti žodžių, jie spraudžiasi ir stumdosi 
gerklėje, verčia ją tavalioti cigarečių pakelį, lyg šis būtų apsaugo- 
tas nuo ilgapirščių. Ji plėšo ir drasko permatomą plėvelę, bet nie- 
ko neišeina, ji nebegali net atsidaryti cigarečių pakelio. Rankos 
per daug dreba, o burna atsisako tylėti. 

— Ragana. Gyvatė. Siurbėlė. Kiaulė. Bjaurybė. Girtuoklė. Pra- 
silakėlė. Pabaisa. Parsidavėlė. Sukčiuvienė. Socrūpybos numylėti- 
nė. Elgeta. Akiplėša. Apgavikė. Vagišė. Galvažudė. Žudikė. Mela- 
gė! Melagė! Melagė! 

Margareta kone surinka: 

— Nutilk! Ar negali nutilti! 

Ir Birgita nutyla, atsiremia į atlošą ir užsimerkia. Žodžiai išlė- 
kė, rankos nebedreba. Pagaliau ji prisikasė prie tiesos. 

12 rytą namie buvo neįprastai tylu, Elena, Kristina ir Margareta 
sėdėjo prie virtuvės stalo pasišiaušusios it sušalusių žvirblių pul- 
kelis, kai Birgita įkišo galvą į virtuvę ir pasisveikino. Tik Elena 
išmurmėjo atsakymą, Kristina su Margareta vien linktelėjo. Zi- 
noma, pavargusios. Nors tik lankė mokyklą ir nesikeldavo taip 
anksti kaip Birgita. 

Lauke lynojo, rudeniškas oras buvo vėsus ir lengvas kvėpuo- 
ti, bet privažiavęs autobusas tvokstelėjo jai į veidą dvokiančiu 
kvapu. Ji išsiviepė ir nusuko galvą kaip ir kiti keleiviai stotelėje. 
Laukė tie patys: senis Nilsonas su sene Blada ir dar keli. Visi 
dirbo „Luksore“, „Motalos dirbtuvių“ darbininkai buvo nuva- 
žiavę ankstesniu autobusu. Senis Nilsonas, gavęs progą, atsisės- 
davo prie Birgitos, skaitydavo dienraštį lyg netyčiomis kartu 
spausdamasis jai prie šlaunies. Birgita dažniausiai nekreipdavo 
dėmesio, nors jis buvo šlykštus, visada sudrėkusiomis lūpomis 
ir geltonomis apnašomis ant priekinių dantų. Juk jis — viršinin- 
kas, valdė valandas ir minutes, laiko žymeklį ir darbo užmokes- 
čio išskaitas. 

Jis sukikeno pamatęs, kad ji atsisėdo prie lango palikdama tuš- 
čią vietą pašonėje. 

— Labas rytas, — pasisveikino ir atsisėdo šalia. Išsiskleidė ant 
kelių „Motala Tidning“ ir, kaip galėjai tikėtis, prisispaudė šlauni- 
mi. Birgita sėdėjo nejudėdama, nenusišypsojo, bet ir nepasitrau- 


kė. Tik dėbtelėjo į jo laikraštį, o paskui nusigręžė, valandėlę ste- 

bėjo lietų ir pilką miglą ir tik tada suvokė, ką pamatė. Dar sykį 
pasilenkė prie laikraščio, senis sulaikė kvapą, kai prasiskyrė jos 
striukė ir atsiskleidė prasegta palaidinė ir griovelis tarp krūtų. Taip. 
Ji pamatė gerai. Šiandien spalio penkta. Gertrūdos mirties tre- 
čiosios metinės. Kaip tik šiandien. 

— Klausyk, — pusbalsiu kreipėsi ji ir, atsargiai pakišusi ranką po 
laikraščiu, uždėjo Nilsonui ant šlaunies. Jis sumirksėjo ir įsiste- 
beilijo į laikraštį, tarsi išvydęs kažką ypač svarbaus, neregėtai įdo- 
mų straipsnį, pakeisiantį visą jo gyvenimą. Birgita kuo skubiausiai 
spustelėjo ranką. 

— Ar negalėtum patvarkyti, kad šiandien išsprukčiau truputėlį 
anksčiau? Kad niekas nepastebėtų? 

Nilsonas suniurzgė ir atsivertė kitą puslapį į ją nepasižiūrėjęs, 
tačiau atrodė, kad jam akys iššoks ant kaktos. Prieš atitraukdama 
ranką, Birgita švelniai paglostė jam šlaunį. 


— Ačiū, — sušvabeno ji. — Tu nuostabus. Aš nepamiršiu. 


Taigi jau po pietų, dar nesutemus, ji galėjo nueiti į kapus. Per- 
nai išsiruošė tik po darbo, kaip pusprotė nuskuodė iš fabriko į 
gėlių parduotuvę, bet įėjusi niekaip neapsisprendė, ar pirkti rau- 
donas, ar baltas rožes, taip ilgai dvejojo, kad galiausiai apsiašarojo 
iš įtampos. O kai išėjo iš parduotuvės su įvyniotomis gėlėmis, jau 
buvo uždegti visi gatvės žibintai ir bemaž tamsu. Jai už nugaros 
kažkas pasuko raktą. Gėlių parduotuvė jau uždaroma. Visos par- 
duotuvės uždaromos. 

Einant į kapines, dar labiau sutemo. Motalos gatvės ištuštėjo, ji 
girdėjo savo žingsnius, aidinčius tarp namų sienų, ir matė savo 
šešėlį, ištįstantį ir susitraukiantį gatvės žibintų šviesoje. Širdis dau- 
žėsi, rodės, kad ji nebepajėgia giliau atsikvėpti. 

Ji neišdrįso įeiti. Kapinėse nebuvo žibintų, užtat ji neišdrįso 
įeiti, tik ilgokai stovėjo šalia vartelių, prispaudusi gėles prie krūti- 
nės. Ir staiga tarytum išgirdo juoką, sidabrinį moters juoką, besi- 
veržiantį pro tamsą. Lyg kažkas gulėtų kapinėse ir juoktųsi iš jos, 
viliotų skambiu sidabriniu balsu, įkapėse užslėpęs peilį. 

Ji įmetė gėles pro vartelius ir pabėgo. Pasielgė kaip visiška idio- 
tė. Bet šiemet bus kitaip. 


Nilsonas linktelėjo ir nusigręžė, kad ji galėtų išmauti, jis pasi- 
rūpins, kad jos kortelė būtų pažymėta reikiamu laiku. Galbūt ku- 
rią nors dieną pareikalaus susimokėti tualete, bet tai ne per daug. 
Juk jis geidžia tik jos kūno. 

Ji nulėkė aikšte į gėlių parduotuvę. Šiemet nedvejos, jau apsi- 
sprendė. Raudonų rožių. Savaime aišku, kad Gertrūdai ant kapo 
padės raudonų rožių. 

Jau treji metai, kaip Gertrūda mirusi, tačiau Birgita matydavo 
ją kiekvieną dieną. Atpažindavo iš svetimos moters sprando auto- 
buse, praeinančios nepažįstamosios judesio, tolumoje nuskardė- 
jusio juoko; kartais pajusdavo, kaip įsižiebia viltis, atsigręždavo ir 
nusivildavo. Gertrūda mirusi. Ji niekada nebegrįš. 

Sustojo prie kapinių vartų ir giliai atsikvėpė. Buvo dar nesute- 
mę, bet popietė pilka ir ūkanota. Medžiai atrodė it šešėliai, užgu- 
lę debesys rengėsi juos ištirpdyti ir pradanginti. 

Niekis. Jei prireiktų, debesys pradangintų ir Birgitą. Ji nueis 
pas Gertrūdą. Padės raudonų rožių nugeltusioje atminimo girai- 
tės žolėje, nuleidusi galvą pastovės valandėlę ir prisimins. 


Elena nustebo jai parėjus. Sėdėjo bendrajame kambaryje ir, 
kaip paprastai, siuvinėjo, kai Birgita išdygo tarpduryje; ji pakėlė 
akis, prisimerkė virš akinių ir nuleido siuvinėjimo lankelį. 

— Jau parėjai? 

Birgita linktelėjo, atsirišo skarelę ir sagstydamasi striukę at- 
sakė: 

— Taip. Šiandien išėjau keletą valandų anksčiau. 

Elena suraukė kaktą. 

— Ar tave išleido? 

Birgita nusivilko striukę ir mosikuodama ant smiliaus nuėjo 
pakabinti į prieškambarį. Vakarienei, matyt, bus balandėliai, iš 
virtuvės sklido neabejotinas kvapas. Ji sugrįžo į bendrąjį kambarį, 
sėsdamasi ant sofos ranka brūkštelėjo suveltą kuodą. 

— Man pasisekė. Niekas nieko nesakė. 

Prisikišusi prie krūtinės lankelį, Elena vėl pradėjo siuvinėti, po 
kiekvieno dygsnio ištraukdama siūlą lyg raudoną brūkšnį. 

— Ar tau neišskaičiuos iš algos? 

Birgita papurtė galvą. Ne. Viskas bus gerai. Bet Elena neatit- 
raukė nuo jos žvilgsnio, tarytum rankos pačios siuvinėtų, jai 
spoksant per akinių viršų į Birgitą. Veriančiu žvilgsniu. Ar ne 
taip Margareta vadindavo tokį žvilgsnį, pasakodama istorijas iš 
savo knygų? 

— Tai kodėl išėjai anksčiau? 

Birgita pasižiūrėjo į savo rankas — staiga pastebėjo, kad sėdi ant 
paties sofos krašto, lyg susiruošęs pakilti svečias. 

— Norėjau aplankyti kapines. Šiandien treji metai. Pernai nuė- 
jau po darbo, bet buvo labai tamsu. Šiemet norėjau suspėti dar 
nepradėjus temti. 

Elena linktelėjo, bet nenuleido žvilgsnio nuo Birgitos. 

— Ar nupirkai gėlę? — paklausė. 

Birgita linktelėjo. 

— Kokią? 

Kas jai darbo? Gal čia Birgitos ir Gertrūdos reikalas. Tačiau 
atsakyti turi, šiuose namuose visada turėdavai atsakyti. Prisėdusi 
rankas Birgita pražiojo burną. 

— Rožių. Tris raudonas rožes. 

Elena linktelėjo. Matyt, gerai pasirinko. Pripažinta be jokių prie- 
kaištų. 


Valandėlę kambaryje tvyrojo tyla, tik sieninis laikrodis tiksėjo. 
Birgita atsirėmė į sofos atkaltę ir apsidairė. Nuo to laiko, kai atsikė- 
lė į šiuos namus, kambarys nė trupučiuko nepasikeitė. Viskas buvo 
visiškai taip pat, kiekviena gėlė, kiekvienas baldas, kiekvienas pa- 
puošalas stovėjo tose pačiose vietose. Laikrodis tiksėjo kaip tiksė- 
jęs, nors laikas buvo sustojęs, lietus teškėjo į stiklą kaip visada. 

Pasitaisiusi akinius, Elena ėmė grabinėti žirklių, nukirpo siū- 
l4 ir apžiūrėjo savo darbą. Matyt, kaip paprastai, buvo tobulas. 
Reik manyti. 

Umiai Birgita užsimanė parūkyti. Rankinėje gulėjo veik visas 
„Prince“ pakelis, bet ji nedrįso eiti į prieškambarį jo atsinešti. 
Elenos namuose ji niekada nerūkydavo, nors griežtai nebuvo drau- 
džiama. Gal sprukti į sodą ir ten pasislėpus patraukti dūmo? At- 
sispyrusi krumpliais, atsikėlė nuo sofos. 

— Kur eini? 

Birgita vėl sudribo ant sofos. 

— Niekur. Tik į tuščiąjį kambarį. 

Elena padėjo į šalį lankelį su žirklėmis ir nusiėmė akinius. 

— Palūkėk, — tarė ir persibraukė ranka veidą; suglaudusi smilių 
su nykščiu, pasitrynė akinių įspaustas žymes prie nosies šaknies. 
— Norėčiau su tavim pasikalbėti. 

Birgita ištiesė nugarą, vėl pasikišo rankas po šlaunimis. 

— Pasišnekėti? Apie ką? 

— Apie tavo elgesį. Nugirdau ne itin malonių dalykų. Ką, pa- 
vyzdžiui, veikei šeštadienį? 

Birgita sučiaupė ir skaudžiai prikando lūpą. 

— Na? — paklausė Elena. 

Birgita pasiraivė. 

— Šeštadienį nieko ypatingo neveikiau. Ar ir vėl Margareta su 
Kristina priskiedė apie mane visokių nesąmonių? Velnias, jos visą 
laiką mane persekioja, meluoja ir kabinėjasi. Nesuprantu, ko jos 
neatstoja... 

Elena atsiduso. 

— Niekas tavęs, Birgita, neapkalbinėja. Nurimk. Esu šį bei tą 
girdėjusi tiek iš mergaičių, tiek iš kitų, ir norėčiau žinoti, ar 
teisybė. 

Birgita palinko į priekį vis dar pakišusi rankas po šlaunimis, jos 
balsas virto šnabždesiu. 

— Ką girdėjai? 

Elena krenkštelėjo ir dar sykį pasitrynė akinių žymes ant nosies. 

— Šiandien šnekėjausi su Mariane iš vaikų globos komisijos. 
Ji sakė, kad apie tave mieste visi pašaliai skamba. Tiesiogine 


prasme. Pasklidusi kažkokia dainuška. Kristina su Margareta 

irgi ją girdėjo, bet nenorėjo man pasakyti, apie ką ji ir kaip 
skamba... 

Paleidusi nosį, nuleido ranką ant kelių, atsikvėpė ir nudelbė 
akis sau į kelius. 

— Po pietų skambino dėdė Stigas. Jis irgi girdėjęs šią dainušką. 
Mokėjo ją atmintinai. Be to, sakė, kad šeštadienį tu gulėjai su 
trim vaikinais. Jis pats šnekėjosi su mergaite, kuri tai matė. Ja 
pasirūpino vaikų globos komisija, Stigas pats ją nuvežė į kažko- 
kius mergaičių namus. Jis sako, kad automobilyje ji papasakojusi 
apie tave daugybę dalykų. Ypač apie tai, kas įvyko šeštadienį. Kad 
tu buvai girta. Kad gulėjai ant žolės Varamone ir neprieštaravai, 
kad taip atsitiktų, leidai vienam vaikinui po kito... 

Balsas jai užlūžo, ji prisidėjo ranką prie kaklo, nebepajėgdama 
toliau kalbėti. 


Birgita susirietė gale sofos, susitraukė į kamuoliuką kaip bud- 
rus žvėriukas, pasirengęs šuoliui. Bet kol kas nesijudino, nekru- 
tėjo ir nekalbėjo, tik jautė pro dantis besiveržiantį šnypštesį. 

Marianė! Lydžiažabtis Stigas! Kristina su Margareta! Kažko- 
kia prakeikta mergaičių namų vėpla muilina terle! Kada jų atsi- 
kratys? Kada, po paraliais, atsikratys visų prakeiktų išperų, už- 
sibrėžusių suėsti jai gyvenimą, kaip kažkada suėdė Gertrūdai? 
Jie norėtų ją užmušti, visa šutvė! Norėtų sudraskyti ją į gabalus, 
kaip sudraskė Gertrūdą savo pykčiu ir apkalbomis, savo blaivy- 
bės ir vaikų globos komisijų nuosprendžiais! Ko jie neapsirami- 
na? Kodėl negalėjo palikti jos ir Gertrūdos ramybėje, kodėl tu- 
rėjo atplėšti Birgitą nuo vienintelio žmogaus, su kuriuo ji norė- 
jo gyventi? Juk todėl Gertrūda turėjo viena gulėti ir mirti savo 
bute: jei Birgita nebūtų išsikėlusi, jei jie nebūtų jos nutempę 
pas senę Eleną ir privertę ten pasilikti, taip niekada nebūtų at- 
sitikę. Mat Birgita apversdavo Gertrūdą, kai ši susirgdavo ir su- 
bloguodavo, dar maža ji žinojo, kad ištuštinusi vieną ar dvi tau- 
reles degtinės Gertrūda turi gulėti kniūbsčia, kad negalima leis- 


ti jai išsitiesti aukštielninkai. Bet Birgitos ten nebuvo. Jie nužudė 

Gertrūdą atimdami iš jos Birgitą! O dabar atėjo Birgitos eilė, 
dabar ją reikia sudraskyti į gabalus! 

Ir šit išsiveržė žodžiai. Pagaliau. Birgita juto, kaip jie kyla ger- 
kle, kimūs ir užsikertantys, bet jie biro jai iš burnos vienas po 
kito, kaip pridera. 

— Jūs! Nužudėte! Ją! 

Elena atšlijo. 

— K turi galvoje? Kas mirė? 

Birgita nusikvatojo, kamštis iššoko iš gerklės ir pliūptelėjo žodžiai. 

— Nevaidink kvailės, sene! Aišku, Gertrūda. Jūs ją nužudėt, tu 
ir tavo šėtono sėbrai. Tu su Mariane ir Lydžiažabčiu! 

Elena sumirksėjo. 

— K3 turi galvoje? Nužudėme? Lydžiažabtis? 

Birgita pakilo nuo sofos, regis, juto, kaip auga. Greit pasieks 
lubas, suskaldys jas ir augs toliau, jos kūnas prasispraus pro Hu- 
bertsono butą ir pakils į palėpę, ji nukels šėtono stogą nuo šė- 
tono namo! 

Ji nuvirsnojo į kambario vidurį, atsistojo išsižergusi, kiek tik lei- 
do siauras sijonėlis, ir rūsčiai bakstelėjo pirštu į fotelį. Balsas, lyg 
bręstančio berniuko, nuo dusliausio boso perėjo į šaižų riksmą. 

— Užčiaupk snukį, šikbobe! Man taip atsibodai su visa savo 
šutve. Jei tu su Lydžiažabčiu Stigu ir Mariane nebūtumėt kišę 
nosies į svetimus reikalus, Gertrūda dar ir šiandien gyventų. Jei 
man būtų buvę leista pas ją gyventi, būti su ja, globoti ją taip, 
kaip noriu! Tuomet nebūtų mirusi. Tuomet būčiau pasirūpinu- 
si, kad ji gyventų! 

Elenai persimainė veidas, ji išblyško, paraudo ir vėl išblyško, 
kol vargais negalais pasikėlė iš fotelio kaip sena moteris ir atkišo į 
priekį rankas. 

— Bet, vaikeli! Birgitėle, aš nežinojau... 

Birgita surmosavo priešais save, ji nenorėjo, kad ją paliestų šios 
rankos. Kad ir kas atsitiktų, bet tik ne šitai, Birgita niekada neleis, 
kad ją paliestų kaip tik šios rankos! Šiaip ją gali liesti kas tik nori, 
kiti žmonės gali elgtis su jos kūnu kaip tinkami, bet tik ne ji! Ne 
ji! Nieku gyvu ne ji! 

Senė prabliuvo, didelės ašaros ritosi skruostais, o ji tebestovė- 
jo atkišusi rankas. 

— Vargšele, — sušepseno. — Vargše Birgitėle! Žinoma, būtum 
galėjusi grįžti namo, bet tavo mama nenorėjo. Aš pati su ja kalbė- 
jausi, ji sakė nepajėgianti. 

Melas! Velnio boba stovi ir meluoja tiesiai į akis! Ji matė. Birgi- 
ta tikrai matė, kaip melas atskrieja oru nelyginant iki baltumo 
įkaitusi ugnies kulka. Ji aklai mosavo ore priešais save, bet veltui, 
akys apžilpo ir išdegė iki pelenų, oda užsiliepsnojo ir suanglėjo 
per sekundę. 

Jai taip skauda! 

Birgita trinktelėjo ranka į pilvą, susilenkė dvilinka ir sukliegė, 
tiesiog užkaukė be žodžių ir prasmės. Ji pratrūko! Dabar suprato, 
ką reiškia būti draskomai į gabalus, netrukus susmuks ant grindų 
ir numirs... Paleiskit! Paleiskit! Paleiskit! 

Bet ji nemirė. Juto, kaip atslūgo pirmas pašėlęs skausmas ir 
kaip nutilo riksmas. Palengva atsitiesė ir pažvelgė į Eleną. Senė 
tebestovėjo, bet buvo nuleidusi rankas, dabar jos karojo suglebu- 
sios ir atgniaužtos. Skruostais vis dar riedėjo ašaros, o po nosimi 
sruveno kraujo upeliukas. 

— Kaip tujos ilgiesi, — tarė Elena ir pakratė galvą. - Nenujau- 
čiau, kad tu vis dar jos taip ilgiesi... 

Ji žengė žingsnį į priekį, Birgita išsigandusi atatupsta prisitrau- 
kė arčiau sienos su langu, gindamasi iškėlė ranką ir sušnypštė: 

— Sakau tau, neliesk manęs! Girdi? Neliesk manęs! Nes puikiai 
žinau, kas tu tokia, prakeikta veidmaine! 

Elena sustojo ir susverdėjo, akys budriai žybtelėjo. 

— Ką turi galvoje? — paklausė ir ranka nusišluostė ašaras nuo 
skruosto. — Ką turi galvoje, Birgita? 

Birgita atsitraukė dar žingsnį ir spjovė ant grindų priešais save. 

— Puikiai žinau! 

Kraujo srovelė Elenai panosėje sutirštėjo, o veidas, rodės, stin- 
go kas sekundę, nors ji vis stengėsi apsimesti nesijaudinanti ir 


nieko nežinanti. 

— Nurimk, Birgita. Ką tu žinai? 

Birgita brūkštelėjo ranka panosę ir išsniaukrojo: 

— Išgamą! Aš viską žinau apie tavo prakeiktą išgamą! 

Elena išblyško, Birgita matė, kaip tai atsitiko, — akimirksniu. 
Elena susverdėjo, bet nieko nepasakė. Birgita prajuko. 

— Gertrūda gulėjo gretimoje lovoje, mulke! Ji visą laiką žinojo, 
kas tu per paukštis, kad pametei savo išgamą vien todėl, kad per 
sunku tokią turėti namuose! Buvai per didelė tinginė. Ir gobšė. 
Norėjai sveikų vaikų. Tokių, už kuriuos moka! 

Elena stovėjo sustingusi, Birgita atsitraukė dar žingsnį nuo 
rankų, kurios nebesiekė jos, ir atsirėmė į sieną. Vėl nusijuokė, 
garsiai ir skambiai, ir staiga tiesiog prapliupo juoku, kvatojo 
prorėksmiais, taip, kad net paskaudo pilvas ir akys pritvinko 
ašarų. Turėjo atsikvėpti ir nusišluostyti akis, kol vėl įstengė 
prašnekti. 

— Slampinėjai čia tiek metų kaip kokia prakeikta šventoji! 
Margareta su Kristina iš kailio nėrėsi šokinėdamos aplink tave, 
bučiuodamos tau kojas ir laižydamos subinę. Mat tu esi nuosta- 
bi, nė trupučiuko nepanaši į jų sušiktas močias. O aš visą laiką 
žinojau... Visą laiką žinojau, kad esi lygiai tokia pati kaip jų pa- 
čių močios! 

Birgita vėl prajuko, nebegalėjo susilaikyti, juokėsi taip, jog tu- 
rėjo sukryžiuoti kojas, kad neapsišlapintų. Juokėsi ir juokėsi, ke- 
liai linko, ji turėjo užsimerkti ir įsiremti į sieną, kad neparvirstų. 
Kalbėti veik nebepajėgė, reikėjo išties įtempti visas jėgas. 

— O ašvisą laiką žinojau! — išrėkė dusdama ir brūkštelėjo ranka 
panosę. — Visus tuos metus žinojau, kokia iš tikrųjų buvai šūdė... 
Gali neabejoti! 

Atsimerkusi pažvelgė į Eleną. Visa senės panosė buvo raudona, 
ji buvo išsiterliojusi krauju. Bet dabar Elena nejudėjo, stovėjo vi- 
siškai sustingusi ir šnabždėjo: 

— Aš Žinau. Bet tu nesupranti... 

Daugiau pasakyti nesuspėjo, tik išsprogino akis ir sudejavo. Iš- 
tiesė ranką grabaliodama ore nesamos atramos, paskui kojos su- 


linko ir ji tėškės ant grindų. 

Kiek laiko Birgita stovėjo prisispaudusi prie sienos ir spokso- 
dama į Elenos kūną? Porą minučių? Porą valandų? Porą metų? 

Ji nežino. Tik žino, jog tą valandėlę ją užplūdo tikrumas, užpil- 
dęs visas jos kūno ląsteles, tikrumas, kad sudužo visos viltys, kad 
yra nuteista iki gyvos galvos. Nematomi teisėjai šnabždėjo ir šnypštė 
per sienas, balsais įsiliedami į sieninio laikrodžio tiksėjimą, lie- 
taus teškėjimą į lango stiklą: kalta, kalta, kalta! Nieko negelbėjo, 
kad ji mėgino gintis iškėlusi rankas ir spausdamasi prie sienos, 
kad inkšdama spiegė: 

— Aš nekalta! Aš nekalta! Aš dėl to nekalta! 

Muausii, — pareiškia Margareta ir sumažina greitį. 

Birgita neatsako, tik atsidususi atsidaro kitą alaus skardinę. 
Žinoma, meluoja. Savaime aišku. Juk visą gyvenimą vien me- 
lavo. Iš tikrųjų tąsyk išsitraukė iš rankinės gyvatę ir taip išgąs- 
dino tetulę Eleną, kad šiai išsiliejo kraujas į smegenis. Savai- 
me aišku. Lankydama Visuotinio bjaurumo šviečiamuosius dar- 
bininkų sąjungos kursus ir rengdamasi tapti išsilavinusia 
apgavike, Birgita išmoko visada nešiotis rankinėje gyvačių tu- 
mulą, jei kartais užšoktų ant žmogaus, su kuriuo būtų malonu 
susirieti. Žinoma. Jei tik Elenos mirtinai neišgąsdino visiškai 
netikėtai bendruoju kambariu prasėlinusi Baltoji Moteris*. O 
gal teta užsikabino už neiššukuotų kilimo kutų ir pykštelėjo 
galvą į grindis? Visaip galima aiškinti. 

Iš abiejų pusių suspaustas miško, kelias susiaurėjo ir pajuodo. 
Netrukus vėl pašviesės, atsivers lygumos ir kelias praplatės. Tuo- 
met bus bemaž privažiavusios Motalą. Birgita leidžia sau iškliu- 
kinti tariamąjį alų, nes greitai parsiras namo ir iš slėptuvės išsi- 
trauks tikro. 

— Vadinasi, Elena galėjo turėti vaiką, — taria Margareta ir pa- 
purto galvą. — Neįmanoma. Juk ji niekada nė žodžiu neužsimi- 


nė... Ir kiti ne. 


* Pasak padavimų, daugelyje pilių ir dvarų pasirodanti baltai apsitaisiusios 


moters su plevėsuojančiu šydu šmėkla, pranašaujanti svarbius įvykius. 

— Galimas daiktas, — burbteli Birgita, tyrinėdama mišką, po 
medžiais vis dar baltuoja sniegas. — Bet kūdikį vis dėlto turėjo. 
Tą, kurį pametė. 

Margareta prikanda lūpą ir papurto galvą, bet ilgokai nieko ne- 
sako. Kai vėl prasižioja, apatinė lūpa mažumėlę kraujuoja. 

— Juk jis galėjo mirti, — taria ir skubiai nuliežia kraują. — Jei 
buvo toks nesveikas. 

— Jis nemirė, — paneigia Birgita. — Mirė Hugas, bet ne kūdikis. 

Margareta meta į ją niekinamą žvilgsnį ir padidina greitį. 

— Ir šitai Žinai? 

Birgita linkteli, nusišluosto burną. Taip, tikrai. Žino. 

— Žinau, ir kuo ji buvo vardu. 

Bet Margareta neklausia vardo, įsikiša į burną cigaretę ir, di- 
dindama greitį, graibo žiebtuvėlio. Tikrai pavojinga gyvybei, ir 
grynai egoistiniais sumetimais Birgita palinkusi uždega jai ciga- 
retę. Ji neturi jokio noro prilipti prie pušies lyg pleistras — da- 
bar, kai taip arti mielų namučių. Netrukus susirangys ant savo 
čiužinio ir mėgausis tamsa. Vėl užkabins tą antklodę, kurią Ro- 
džeris nutraukė nuo lango, kai vakar juodu susipliekė. Žinoma, 
jau temsta, bet Birgita neketina prabusti tekant saulei. Žada mie- 
goti ir prašvitus. 

Bet dabar ji džiaugiasi, kai sutemos prasiskirsto. Mišką pakei- 
čia lygumos, greit ir Motala. Birgita atsilošia. Ji pavargusi. Labai 
pavargusi. Galėtų bemat užsnūsti. 


Prasimerkia važiuojant pro senus Tautos namus, paima alaus 
skardinę ir pavertusi patikrina, ar dar likęs gurkšnelis. Likęs. Iš 
tikrųjų net daugiau, nei tikėjosi, skardinė smagiai teliūškuoja. 

— Turėsi pasukti į kairę, — primena ir, nurijusi pirmą gurkšnį, 
nusišluosto burną. — Nors ne dabar. Kai įvažiuosi į Šarlotenborgo 
kelią. Aš gyvenu Šarlotenborge. 

Margareta neatsako. Ji nutaisė panelės miną, kol Birgita mie- 
gojo, sėdi akmeniniu veidu, užrietusi nosį. Pfu! Gali sau džiūgauti 


baigdama vežti, paskui jiedvi amžinai išsiskirs. 

— Į tavo sveikatą, sesute, — taria Birgita ir kilsteli skardinę prie- 
šais Margaretą. — Bus velniškai malonu daugiau tavęs nebesusi- 
tikti. Suk į kairę! 

Bet Margareta į kairę nepasuka, pražiopso įvažiavimą ir toliau 
varo tiesiai į priekį. Velnias! Birgita trenkia kumščiu į instrumen- 
tų skydelį. Ji nenori nemalonumų — dabar, kai yra taip arti namų! 

— Tu pamiršai pasukti, žiople! 

Margareta atsigręžia ir greitai dirsteli į ją. 

— Anaiptol. Aš nepamiršau pasukti. 

— Tai kodėl? Juk aš gyvenu Šarlotenborge, o šis į kairę. Kokį 
velnią čia sugalvojai? 

Margareta greit vėl atsigręžia ir tikrai draugiškai nusišypso. 

— Bet mes nevažiuojam į tavo namus. Važiuojam į Vadsteną. 
Pamaniau, kad tavo istoriją turėtų išgirsti Kristina. Ir kad tu pati 
vieną kartą atsakytum už savo žodžius. 


Pagrobimas. Ne kas kita! 

Kai užsidegus raudonai šviesai Margareta sustoja, Birgita pa- 
traukia už rankenos, bet durų neatplėšia. Margareta nekantriai 
spaudo pedalą, išgaudama iš variklio tylų burzgimą. Į Birgitą nė 
nepasižiūri. 

— Netampyk rankenos, — tepasako. — Gali sulūžti. Užrakinau 
pagrindinę spyną, tad vis tiek neišlipsi. 

Šviesa persijungia, ir automobilis pradeda riedėti, Margareta, 
regis, prisimena kelią, tikrai nė kiek nedvejodama pasuka į kairę. 
Galbūt ne taip ir keista. Kažkada šiuo keliu eidavo į mokyklą. 
Netoliese stovi Elenos namas. 

Važiuojant pro namą, Margareta atmeta galvą, tarytum įsikalu- 
si, kad lėkdama tokiu greičiu pamatys daugiau nei baltą šešėlį, 
paskui nusisuka ir prisimerkusi stebi kelią. Vairuoja lyg automo- 
bilių vagišė, suknista trumparegė automobilių vagišė. Birgita ga- 
lės džiaugtis, jei atsiras Vadstenoje gyva, nors neturi nė mažiausio 
noro susidurti su antrąja šaltaake snobe. 

— Tu mane pagrobei, — pareiškia prieš pakeldama alaus skardi- 
nę ir susiversdama paskutinį gurkšnį. — Rytoj įskųsiu policijai. 

Margareta nusijuokia. 

— Taip, būtinai pasiskųsk. Žiūrėsim, katra iš mūsų policija la- 
biau tiki. 

Daugiau jos neturi ko viena kitai pasakyti, ir automobilyje įsi- 
vyrauja tyla. 


Dabar ima sparčiai temti, naktis, atrodo, kyla iš pačios že- 
mės. Laukai ir retos giraitės lygumoje visiškai pajuodusios, bet 
dangus virš jų vis dar blyškus. Jis tokios pat spalvos kaip nuvy- 
tusios alyvos. Birgita šypteli prisiminusi. Močiutės namuose 
prieš vysdamos alyvos visad nublykšdavo, pasidarydavo bemaž 
baltos. 

Margaretos veido bruožai išdilo, Birgita nebejįžiūri jos akių, 
nei veido išraiškos, tik šešėlį. Birgita įlaužia alaus skardinę ir 
dėbso į tamsą. Niekada nesigailinti pamelavusi, dabar gailisi, 
kad pasakė teisybę. Ne dėl pagrobimo, šį tikriausiai iškęstų, 
gal ir nėra baisaus pavojaus būti nuvežtai į Vadsteną, bet kad 
tikrovė vėl trenkė jai per nosį. Akimirką — vos pradėjus pasa- 
koti — jai užteko kvailumo įsivaizduoti, kad ja patikės ir kad 
teisybė ką nors pakeis. Bet dabar viskas pasakyta, ir vis tiek 
niekas nepasikeitė. Nuosprendis nesusvyravo. Pasigailėjimas 
neįmanomas. 

Birgita prunkšteli ir užsidega cigaretę. Lyg trokštų jų atleidi- 


mo! Poros sušiktų snobių. 


Atvažiavus į Vadsteną ir Margaretai sustojus prie seno namo, ji 
lieka sėdėti automobilyje. Matyt, čia Kristina gyvena, Margareta 
paskambino į priekines duris, paskui nuėjo į sodą ieškoti kitų 
durų. Ir kaip ji netingi. Juk kiekvienam aišku, kad namie nieko 
nėra, langai juodi ir tušti. 

Birgita ilsisi atsilošusi į atkaltę, ūmiai pajunta keistą šilumą, 
išsiskleidžiančią kūne nelyginant gėlę tekant saulei. Jaučia, kaip 
susmunka pečiai, kaip atsigniaužia kumščiai, kaip vis lėčiau pla- 


ka širdis. Tikriausiai dėl tylos. Vadstenoje taip tylu, ji negirdi nė 


DVIDEŠIMTO AMŽIAUS AUKSO FONDAS 417 


garso. Jokio automobilių burzgesio. Jokių žmonių balsų. Jokių 
paukščių riksmų. 

Pasaulyje seniai nebuvo taip tylu. 

Užsidega lemputė, Margareta pradariusi duris įmeta rankinę. 
Prasižioja kažko sakyti, bet pažvelgusi į Birgitą susilaiko. Netarda- 
ma nė žodžio, atsisėda savo vieton ir pasuka starterio raktelį. 'Ta- 
čiau prieš pradėdama važiuoti atsigręžia ir staigiai paglosto sese- 
riai skruostą. 


MIRUSIŲJŲ 
EISENA 


Kaip greitai nublykšta skruostai. 
Eikš, pabučiuok mane vandens lūpomis. 
Žiūrėk, žuvėdros rašo kreida 
Eilėraštį juodoje naktyje. 
Stig Dagerman 

I: žemės kylant sutemoms, per Vadsteną traukia būgną mušantis 
berniukas. Jis labai susikaupęs: akys bemaž užmerktos, išlindęs 
liežuvio galiukas, burna vaiposi į daužomo būgno taktą. Berniu- 
kas sumanus, nors dar visai mažas, vargu ar vyresnis nei dešimties 
metų. Jo putnūs piršteliai, ryžtingai suspaudę lazdeles, labai pri- 
mena saugusiojo grybšnį, jis barbena į odą nė trupučiuko nedve- 
jodamas. Užmerkęs akis, panosėje šnabžda dainelę, paprastą dai- 
nelę, padedančią laikytis takto: 


Gyvenimas. Gyvenimas. Gyventi. 
Gyvenimas. Gyvenimas. Gyventi. 
Gyvenimas. Gyvenimas. Gyvenimas. 
Gyvenimas. Gyvenimas. Gyvenimas. 
Gyvenimas. Gyvenimas. Gyventi. 


Mušti būgną išmoko komunos muzikos mokykloje, bet ne daine- 
lę. Jis yra benandante, tačiau to nežino. Žino tik, kad pavakare užsi- 
rangė mamai ant kelių, — paprastai taip nesielgia, nors vilki juodą 
megztinį su Iron Maiden atvaizdu ant pilvo, — įrėmė baltą garbanotą 
galvutę jai į krūtinę. Jautėsi keistai. Lyg jį būtų traukę prie miego. 
Mama pabučiavo jam į kaktą ir pasakė, kad yra karštokas, kad galbūt 
peršalo ir galbūt jam geriausia atsigulti, nors dar labai anksti. Pasė- 
dėjo valandėlę ant lovos krašto laikydama jo ranką ir, peržvelgusi ant 
sienų iškabintas nuotraukas, šyptelėjo iš jų pagyrūniškų vyriškumo 
svajonių. Kiss. Iron Maiden. AC/DC. Odos. Kniedės. Grimasos. Pasi- 

žiūrėjo į jo putnią rankytę, besiilsinčią jos plaštakoje, perbraukė smi- 
liumi minkštą odą ir pagalvojo apie vyro rankos pumpurą, užsimez- 
gusį po ja. Kokiu vyru taps jos sūnus? Ji žino, kad geru, nes jo širdis 
gera. Jie abu su jaunesniu broliuku gimę gyventi muzika ir pasakoji- 
mais, dainomis ir paveikslais. Ji atsistojo, paglostė jam kaktą ir vėl 
nusišypsojo. Nuo pat gimimo miegodamas jis prakaituoja. 

Jau tada ji žinojo, kad viskas bus gerai: juk jis gimė po laiminga 
žvaigžde. 


Ir štai berniukas, dar nežinantis, kad jis yra benandante, traukia 
Vadstenos gatvėmis ir skersgatviais su būgnu. Jam rodos, kad sap- 
nuoja, rodos, kad tebeguli lovoje, kad iš tikrųjų miega saugomas 
sunkiojo roko žvaigždžių žvilgsnių ir kad būtybės, kartais sušmė- 
žuojančios po primerktais vokais, tėra sapnų šešėliai. Jis nesupran- 
ta, kodėl būgnija. Nesupranta, kad jam patikėta užduotis sukviesti 
eisenon visus benandanti ir visus per anksti mirusiuosius. Rytoj pa- 


vasario lygiadienis. Šiąnakt mirusieji apdainuos gyvenimą. 


Girdžiu jį labai aiškiai, nors vis dar esu savame kūne. Absoliuti 
tyla; tik retkarčiais mane sutampo mėšlungis, šiaip galiu gulėti lo- 
voje visiškai atsipalaidavusi, klausytis būgno dūžių ir stebėti pasaulį. 

Marija džiaugiasi sugrįžusi į savo kambarį. Sėdi prie stalo stali- 
nės lempos kūgyje ir niūniuoja kirpdama dar vieną angelo sparną 
iš landstingo palikto kartono. Į palatą įsėlinusios sutemos tarsi 
šaliu gaubia jai pečius ir nugarą. Angelai ant sienos, atsitraukę per 
žingsnį, pakreipia galvas ir žiūri į ją, šypsosi ir moja palengva grimz- 
dami į tamsą. 

Bet dar ne naktis. Dangus už lango vis dar bemaž to paties 
atspalvio kaip Birgitos vystančios alyvos. Taip būna visada. Pasku- 
tinė žiemos diena gęsta palengva. Taigi dar galiu, gulėdama lovo- 
je, pasižiūrėti į lauką, galiu savomis akimis apžvelgti automobilių 
aikštelę ir slaugos centrą. Klevas vejoje miegūstai pasirąžo, tarsi 
norėdamas juodomis šakomis pasiekti dangų. 

Oras tikriausiai malonus kvėpuoti; Šerstina Pirmoji ir Ulrika, 


po darbo dienos eidamos namo, stabtelėjo automobilių aikštelė- 

je lyg apmirusios ir traukia jį į save nesišypsodamos ir nesišnekė- 
damos, paskui iš lėto kilstelėjo rankas atsisveikinti ir išsiskyrė. 

Atėjo Šerstina Antroji. Porą sykių užsuko į palatą pažiūrėti, ar 
mudvi su Marija gerai laikomės, ar katros nepurto naujos audros. 
Kai paskutinį kartą pravėrė duris, atnešė puodelį kavos Marijai ir 
kavos aromato man. Pastačiusi puodelį ant Marijos stalo, priėjo 
prie manęs, pakėlė lovos galvūgalį, palenkė mane į priekį ir per- 
braukė nugarą vėsiu drėgnu skudurėliu. Pasijutau puikiai. Buvau 
labai suprakaitavusi. 

— Mes visą laiką skambiname Hubertsonui į namus, — dusliai 
pasakė. — Vis nekelia ragelio, bet greit atsilieps. O tada ateis pas 
tave, kaip žinai. 

Aš linktelėjau. Jis ateis. Aišku, Hubertsonas ateis. 


Šią valandėlę noriu ilsėtis savame kūne, neturiu jėgų pasigauti 
žuvėdros ar varnos ir skraidyti po Vadsteną vaikydamasi Hubertso- 
ną. Be to, šiuo metu tikrai trūksta tiek žuvėdrų, tiek varnų, nes 
visos Vadstenos butuose ir namuose vyrai ir moterys — visi, kažkada 
gimę po laiminga žvaigžde, — stovi prie langų tyliai prisivilioję būsi- 
muosius nešėjus. Dabar jų paukščiai tupi ant nuogų šakų laukdami, 
kol užeis naktis ir jie neš savo ponus į Didžiąją aikštę. Iš patirties 
žino, kad jų užduotis lengvai įvykdoma. Atsidūrę aikštėje, benandan- 
ti pakeičia pavidalą ir tampa savarankiškais šešėliais. Tik vienas paukš- 
tis išlieka nešėju kiaurą naktį, tik vienas paukštis sklando virš Miru- 
siųjų eisenos. Mano. Bet šįvakar aš neatskrisiu. Benandanti ir per 
anksti mirusieji keliaus gatvėmis ir skersgatviais be manęs, pirmą- 
syk per daugelį metų jie išžygiuos iš miesto į lygumas be juodo 
paukščio, skrajojančio virš galvų ir rėkiančio apie senų laikų badą. 
Niekis. Sužavėti mažojo būgnininko, jie net nepastebės, kad manęs 
nėra. Jau labai seniai jie neturėjo mažo būgnininko. 

Mane visada stebino, kad Hubertsonas nėra benandante, nors 
gimęs po laiminga žvaigžde. Niekada nepastebėjau jo šešėlio tarp 
kitų. Nesvarbu, ar pažvelgdavau savo, ar kitų akimis, jis kiekvieną 
kartą būdavo tvirtų kontūrų. Šiaip tikriausiai būtų tapęs puikiu 
benandanti kapitonu. Regiu jį stovintį Didžiojoje aikštėje ir rikiuo- 

jantį eiles, davinėjantį įsakymus pavaldiniams ir uždedantį ranką 
ne laiku mirusiesiems, guodžiantį juos lyg savo ligonius. 

Jie visada labai sutrikę, šitos luošos autoavarijų aukos ir išblyš- 
kę savižudžiai, šitie buvę vėžininkai ir infarktininkai. Jie žiūri iš- 
pūtę akis, bet nesuvokia, ką mato. Dabar taip neįprasta neišgy- 
venti savo gyvenimo iki galo, kad žmonės nebežino, jog laikas ma- 
tuojamas kitaip, nei jie mano, o mirusiajam leidžiama palikti 
pasaulį tik po visų tų metų, kurie jam buvo skirti gyventi. 

Elena prisitaikė gana gerai, net neišsigando. Tik nustebusi ap- 
sidairė, greitai nusišypsojo ir brūkštelėjo delnu tai, kas kažkada 
buvo jos pačios ranka. Surimtėjo tik, kai virš galvos ėmė rėkti 
paukštis, juodas paukštis, skardenantis apie senų laikų badą. 


Ji niekada nesužinojo, kas aš. O dabar ji už šio pasaulio. 


Man rodos, Marija girdi mažąjį būgnininką, ji pradėjo niūniuoti 
jo dainelę: Gyvenimas. Gyvenimas. Gyventi. Gyvenimas. Gyvenimas. Gy- 
venti... Grįžusi iš svetainės nepratarė man nė žodžio, bet dabar 
atsigręžia ir greitai nusišypso iškėlusi paskutinį angelą, kad pasi- 
žiūrėčiau, koks dailus. Aš linkteliu ir pakeliu ranką pamosuoti. Iš 
tikrųjų dailus. Ji nublizgino pilką landstingo kartoną. 

Kristina vis dar slaugos centre, žinau, nors tūnau savo kūne nuo 
to laiko, kai palikau seseris prie Postindustrinio Rojaus. Man nerū- 
pėjo užsimerkti, kad ją išvysčiau, bet jos languose dega šviesa. Antra 
vertus, šviečia visi slaugos centro langai, net ir Hubertsono, nors jo 
ten nėra. Kaip visą laiką tvirtindavo Helena tiek Šerstinai Pirmajai, 
tiek Šerstinai Antrajai. Galbūt Helena buvo užėjusi į jo kabinetą, 
uždegė šviesą ir sutvarkė popierius. Mat ji tikrai neišėjusi. Mačiau ją 
prieš valandėlę rakinant duris. Slaugos centras uždarytas, bet Hele- 


na namo neskuba. Jos niekas nelaukia. 


Atpažįstu variklio burzgesį. Dar jų nematydama žinau, kad Mar- 
gareta su Birgita atvažiuoja. Vis dėlto jos užtruko ilgiau, nei tikė- 
jausi. Gal klaidžiojo, nors Birgita galėtų prisiminti kelią iki Kristi- 
nos kabineto ir jos rašomojo stalo, o Margaretai derėtų prisimin- 


ti kelią į namus, kuriuose mirė teta Elena. 

Palaida pusnis automobilių aikštelės pakraštyje atgyja sužibusi 
prožektorių šviesoje. Margareta automobilį stato aplaidokai, lyg 
staiga ėmusi skubėti, ir atidaro dar neatsisegusi saugos diržo. Bir- 
gita tebesėdi atsilošusi priekinėje sėdynėje, bet šįsyk, regis, neke- 
tina likti automobilyje, kol Margareta ieškos Kristinos. Ji jau atsi- 
leido saugos diržą, praveria duris ir sunkiai pakyla nuo sėdynės. 
Akimirką pasijunta pervertinusi savo jėgas. Palinksta į priekį, už- 
sikvempia rankomis ant automobilio stogo ir nukaria galvą. 

Tolumoje berniukas tratina būgną. Marija niūniuoja į taktą. 


— Ar tau padėti? — klausia Margareta. 

Birgita pakelia akis ir papurto galvą. 

— Aš tik trupučiuką apsvaigau. 

— Ar dabar geriau? 

Taip. Geriau. Birgita linkteli ir užtrenkia dureles, Margareta 
jas užrakina. 

— Ar manai, kad tokiu metu atidaryta? — klausia Birgita. Ji tarsi 
abejoja. Matyt, jai kažkas atsitiko. Daug ką galima pasakyti apie 
Birgitą ir daug yra pasakyta, bet jokiu būdu ne tai, kad ji neryžtin- 
ga. Net išsigandusi niekada nepuola priešo labiau paklaikusi, nei 
iš tikrųjų jo bijo. 

— Ne, bet tikriausiai Kristina neišėjusi, — atsako Margareta. — 
Juk dabar, kai Erikas išvažiavęs, jai nereikia grįžti laiku... 

Rankas susikišusi giliai į kišenes, ji stovi geltonos šviesos lange- 
lyje. Asfalte atsispindi apšviesti Hubertsono langai. Margaretos 
sprandas prislėgtas sunkios naštos, ir tai matyti: ji atrodo pavar- 
gusi. Jau daugiau nei para, kaip viskas prasidėjo, ir dar ne galas. 

Margaretai lipant prie slaugos centro durų, Birgita sustoja ant 
asfalto. Umiai, regis, ji irgi pastebi stovinti lango šviesoje ir pasi- 
traukia į šalį, įsiterpia lyg šešėlis tarp kitų šešėlių. 

Durys iš tikrųjų užrakintos, bet Margareta vis tiek keletą kartų 
jas trūkteli prieš pabarbendama į stiklą. Atrodo, kad niekas jos 
negirdi, nors netrukus ji barbena jau ne smiliaus galu, o krum- 
pliu. Beldžia ilgai, bet koridorius vis toks pat apšviestas ir tuščias. 

— Alio! — šaukia Margareta. — Alio! 

Ir pagaliau kažkas ateina. 

Helena tik praveria duris, jos akys užraudusios, o veidas lieps- 
noja. Galbūt ji mažumėlę peršalusi, gal mažutis virusas nuo ligo- 
nio galvos peršoko ant Helenos. 

— Uždaryta, — sumarma ji. — Jei liga ūmi, važiuokite į Motalą. 

Margareta kuo mandagiausiai nusišypso. 

— Atleiskite, kad trukdome. Mes ne ligoniai, mes Kristinos se- 
serys. Neradom namie, pamanėme, kad ji darbe. 

Helena spokso į Margaretą, lyg ši meluotų. 

— Kristinos čia nėra, — pagaliau taria ir šniurkšteli. 

Margareta išsiviepia. 

— Tuomet prasilenkėm. Tuomet reikės vėl užsukti į namus. 
Vis tiek ačiū. 

Jai nusisukus ir jau statant koją ant pirmo laiptelio, Helena 
priduria: 

— Kristinos nėra namie. Ji neišvažiavo namo. 

Margareta nustebusi atsigręžia. 

— Tai kur ji? 

Helena pravirkusi plačiai atidaro duris. 

— Prieplaukos parke. Skambino iš policijos ir pranešė, kad Hu- 
bertsonas rastas Prieplaukos parke. Ir kad miręs! 

Margareta pasileidžia laiptais ir tekina nubėga automobilių aikš- 
tele, Birgita, išnirusi iš šešėlių, nuseka iš paskos, Helenos aimana 
perrėžia orą joms už nugaros: 


— Jis miręs! Jie pranešė, kad jis miręs! 


Ne! 

Ne taip turėjo viskas susiklostyti! Hubertsonas neturėjo mirti, 
ne dabar! Jis turėjo sėdėti prie mano lovos, tris dienas ir tris nak- 
tis prie mano lovos, iki pat galo, ir šypsodamas skaityti ekranu 
slystantį pasakojimą apie mano seseris. 

Jam negalima mirti! Negalima manęs palikti! Kaip man išgy- 


venti tris dienas, jei Hubertsonas miręs? 


Paskutinė žiemos audra švaistosi Estjotos lygumoje, atslinkusi 


iš šiaurės ir labai šalta. Ten, kur ji užgriebia, žemė sušąla akimirks- 

niu, besikalanti žaluma, kuri slepiasi po lapais ir pernykščia žole, 
nuvysta ir žūva akimirksniu. Brūzgynai ir krūmai tūpčioja ir mei- 
linasi, šiaurus vėjas juokiasi iš jų, priploja prie žemės, paskui vėl 
atverčia ir taip papurto, kad trapios šakos lūžta ir pakimba kaip 
netesėti pažadai. Lapuočiai lankstosi ir prašo pasigailėjimo, bet ši 
audra jų nepasigaili, taip drebina ir lenkia, blaško į šalis, kad siau- 
ri jų liemenys skyla apnuogindami baltą medieną. Tuomet vėjas 
stabtelėjęs juos apspjaudo, užverčia žaizdas žemėmis, smėliu ir 
sūkuriuojančiais plonais kaip voratinklis pernykščio rudens la- 
pais, paskui vėl įsisiautėja ir lyg padūkęs milžinas įpuola į pušyną. 

Pušys stovi nebylios ir tiesios kaip kareiviai, jos atsisako melsti 
malonės. Audra nusijuokia iš jų išdidumo, valandėlę kvatoja ir šai- 
posi, paskui vieną po kitos pargriauna ant šono, išrauna su šaknimis 
ir išverčia atidengdama šimtus žemėje po šaknimis besislepiančių 
gyvių. Ir nė vienas šių gyvių neišgyvena ilgiau nei akimirką, valandė- 
lę užtrukusi šalna sužnybia ir sutraiško juos lediniais pirštais, o aud- 
ra nudumia lyguma toliau, miesto ir ligoninės pusėn. 

Ten akimirką stabteli, atsikvepia ir sukaupia galybę, tada nau- 
jomis jėgomis užgriūva geltonąjį pastatą, iš pamatų supurto taip 
sukrėsdama, kad čerpės kaukšteli viena į kitą, kad sienos su- 
trinksi ir sugirgžduoja, kad langų stiklai išsigaubia ir tuoj tuoj 
subyrės... 

Marija verkia. Stovi prie lovos ir mėgina sugauti plastančią mano 
ranką, verkia, kad taip sunku ją sugauti ir kad mano kūną purto aud- 
ra. Marija žino, ką reiškia būti pagautai audros ir nuplėštai nuo šakos 
nelyginant nuvytęs lapas, blaškytis ore, o paskui nukristi žemėn. 

— Šerstina! — šaukia. — Šerstina! Ateik! 

Ir Šerstina Antroji ateina. 


Šerstina Antroji man patinka. Patinka, nes tokia tvirta ir kres- 
na, nes retai šypsosi, bet dažnai kvatoja, nes jai prajukus tarytum 
suburkuoja balandėlė, susisukusi lizdą gerklėje, nes kartais prisi- 
merkusi pasižiūrėdavo į mane per akinių viršų. 

Bet dabar ji nesijuokia, gerklėje neburkuoja balandėlė. Prikan- 
da lūpą ir, apglėbusi mane, stipriai prispaudžia prie savęs. Ji kan- 

kinasi. Negali suleisti man daugiau stezolido, nei jau esu gavusi, ir 
neranda nė vieno gydytojo, kuris prijungtų lašintuvą. Kristinos 
slaugos centre nebėra, o Hubertsonas išėjęs kažkur kitur. 

Tūkstantąją sekundės dalį tarp traukulių laikas sustoja, audra 
nurimsta ir mano kūnas nebesipurto. Šioje laiko skylėje guliu prie 
Šerstinos Antrosios balto chalato prispausta galva ir staiga išgirs- 
tu, kaip plaka jos širdis. Visi pasaulio laikrodžiai sustoję, visi visa- 
tos elektronai įšalę vienintelėje padėtyje, bet Šerstinai Antrajai nė 
motais. Jos širdis ir toliau vienodai tvaksi. Ir staiga suvokiu, kad 
nebėra dingsčių delsti, kad galiu ištrūkti iš ligoninės jau šią valan- 
dėlę ir iškeliauti kur panorėjusi. Kitos širdys plaks vietoj mano- 
sios. Visada atsiras plakančių širdžių. 

Užsimerkiu ir paleidžiu lyną. Audra praėjo. 


Kleve manęs nelaukia nei žuvėdra akinamai baltomis plunks- 
nomis, nei juodai žvilgantis varnas auksiniu žvilgsniu ar varna plieno 
pilkumo rainelėmis. Tik pilkas paukštelis. Baikštus žvirbliukas pa- 
sišiaušusiomis plunksnomis. 

Bet kaip jis skrieja! Jis iškelia mane aukštai virš Vadstenos gat- 
vių ir skersgatvių, aukščiau, nei kada nors buvau skridusi. Juokda- 
masis suka mane ore plačiais ratais, kyla vis aukščiau ir aukščiau, 
kol mudu bemaž liečiame debesis, debesis, kurie dabar baltesni 
už patį dangų. Toli vakaruose, kur ką tik nusileido saulė, it sidab- 
ru žėrintis fejerverkas spragsi Halio ir Bopo kometa. Šiandien 
šventė, paskutinė žiemos naktis visada būna šventė. Tamsa pasku- 
tinį sykį įtempia jėgas, tačiau mudu su paukščiu apgaubti šviesos. 
Vienas žvaigždėtas dangus blykčioja viršum mūsų, kitas — apačio- 
je: Veterną supantys miestai įžiebė savo žiburius. 

Akimirką plevenu tarp dangaus ir žemės, akimirką man lei- 
džiama rinktis. 


Pasirenku žemę. Visada rinksiuos žemę. 


Mažasis būgnininkas jau atėjo. Stovi pasitempęs, tiesia nugara 
Didžiojoje aikštėje ir daužo būgną, o aplinkui tirštėja šešėliai ir 
šimtai balsų ritmiškai kužda: 

Gyvenimas. Gyvenimas. Gyventi. 
Gyvenimas. Gyvenimas. Gyventi. 
Gyvenimas. Gyvenimas. Gyvenimas. 
Gyvenimas. Gyvenimas. Gyvenimas. 
Gyvenimas. Gyvenimas. Gyventi. 


Nė vienas benandante nemato manęs, skrajojančios virš aikštės. 
Aš — tik tylus žvirbliukas, o ne didelis juodas paukštis. Neberėkiu 
apie senų laikų badą. 


Mano seserys stovi Prieplaukos parke. Jas gobia tamsa. Pro me- 
džius neprasiskverbia nei gatvių žibintų, nei melsvai mirksinti gatve 
artėjančios greitosios šviesa. 

Susiglaudusios jos stebi, kaip greitosios sanitarai guldo Hu- 
bertsono kūną ant neštuvų. Nė viena neverkia, nė viena nekalba, 
tik Margareta ūmiai palinksta ir stipriau apkamšo jį antklode, tar- 
si pamaniusi, kad jam šalta. Kai ji atsitiesia, Kristina čiumpa jai už 
rankos ir lengvai spusteli, Margareta pasižiūri į ją, paskui kita ran- 
ka čiumpa už rankos Birgitai. Ir staiga jų rankomis tarytum perle- 
kia akimirksniu jas suvienijanti mintis. 

— Jis paskutinis, — taria Kristina. — Dabar nebeliko nė vieno 
žmogaus, kuris mūsų vaikystėje buvo suaugęs. 

— Nė vieno, prisimenančio tetą Eleną taip kaip mes, — priduria 
Margareta. 

— Jis tikriausiai žinojo daugiau, nei mes manėme, — burbteli 
Birgita. 

Margareta mėgina trūktelti ranką, bet Birgita jos nepaleidžia. 
Kristina nepastebi, kaip grumiasi jų rankos. 

— Būčiau norėjus ją susitikti, — sako ji, — kaip vienmetę. Būčiau 
norėjus pažinti ją jau suaugusi... Kartais sapnuoju, kad mudvi sė- 
dime kavinėje. Bet kalbu tik aš. Ji niekada nieko nesako. 

Margaretos plaštaka nebesisukalioja sugniaužta Birgitos. 

— Ji jautė tuštumą, — pusbalsiu taria Margareta. — Tokią tuštu- 
mą, apie kurią mes niekada nesužinojome. 


Kristinos veidu perbėga šypsnys. 

— Bet juk mes užpildėme tuštumą! 

Birgita pasvyra į priekį ir nusispjauna į žvyrą. 

— Kai kurios tuštumos neužpildomos, — sako ji. — Niekada. 
Kad ir kaip stengtumeis. 

Akimirką jos stovi tylėdamos, kol sanitarai pakelia neštuvus, link- 
teli trims moterims ir pradeda eiti. Tuomet Birgita paleidžia Mar- 
garetos, o Margareta — Kristinos ranką. Jos nežiūri viena į kitą. 

— Mums reikėtų parvažiuoti į Postindustrinį Rojų ir išgerti po 
puodelį arbatos su sviestainiu, — pasiūlo Kristina ir balta ranka 
nubraukia nuo kaktos kirpčiukus, pelerina pakartoja jos judesius. 
Nusigręžusi ji ima žingsniuoti į gatvę, paskui priduria: — Kad ką 
nors įsimestumėt į pilvą prieš vėl leisdamosi į kelią. 

Margareta nusijuokia ir nuseka jai iš paskos, supratusi užuominą. 

— Mielai, — taria Kristinos nugarai. — Jei per daug neapsun- 
kinsime. 

Birgita akimirką stovi, paskui nupėdina paskui kitas. Eidama 
piktai spardo žvyrą, Kiaulytės Mimi bateliai smukčioja. Arbatos 
šlerpalas ir sviestainiai! Tipiška! Jai reikia alaus. 


Hubertsonas sėdi ant parko suolo šešėlyje. Veidas rimtas, bet 
laikysena arogantiška, kojos ištiestos ir sukryžiuotos, dešinė ran- 
ka užmesta ant suolo atlošo. Stabtelėjusi tamsoje, sekundę dvejo- 
ju. Jis dar neįžiūri manęs. Nemato manęs tokios, kokia būčiau 
buvusi, jei viskas būtų susiklostę kitaip. 

Toli aikštėje berniukas tvatija būgną. Dabar jo galingi garsai 
dunda gatvėmis ir skersgatviais, atsimuša į vienuolyno stogą ir baž- 
nyčios sienas, it pavasario vėjas nugrumena virš Veterno. 

Bet Hubertsonas neišgirsta kvietimo, nepakyla ir nenueina į 
Didžiąją aikštę. Ramiai tebesėdi ant suolo laukdamas, kol išnir- 


siu iš tamsos. 

„Balandžio ragana“ (1997) susilaukė nepaprasto pasisekimo Švedijoje ir 
išversta į keliolika kalbų. Romano tema — fasadinės gerovės šešėlyje atsidūrusių 
žmonių tragedija. Jo herojės, keturios moterys, kiekviena sayaip kabinasi į 
gyvenimą ir kovoja dėl savo vietos pasaulyje. Autorė puikiai suderina modernias 
raiškos priemones su didžiule įtaiga ir atviru jausmingumu. 

Šiuolaikinės švedų rašytojos Majgull Axelsson romanas 
„Balandžio ragana“ (1997, poegoioė Augusto premija) 
yra neįtikėtinai populiarus vedijoje, išverstas į keliolika 
kalbų. Pavadinimas pasiskolintas iš R. Bradbury, vieno iš 
M. Axelsson „literatūrinių krikštatėvių“, tad romanas 
turi ir alegorinę prasmę: Dezirė, „balandžio ragana“, 
simbolizuoja magiškąją literatūros jėgą. 

Romano tema — lasadinės gerovės šešėlyje atsidūrusių 
žmonių tragedija. Jo herojės, keturios moterys, kiekviena 
savaip kabinasi į gyvenimą ir kovoja dėl savo vietos pa- 

saulyje, Ironiška, bet autorė veikėjoms davė velionio 
Švedijos karaliaus anūkių vardus. 

M. Axelsson apie tamsiąją, skaudžiąją gyvenimo pusę 
kalba be moralų, be sentimentalių stereotipų, o moder- 
nias raiškos priemones puikiai suderina su didžiule įtaiga 
ir atviru jausmingumu. 


66 Literatūriniai „Balandžio raganos“ nuopelnai — 
nepaprasta intelektualinė įtampa, išradinga kompozicija 
ir pasakojimo jausmingumas, kokio seniai nebuvome 
matę“ 

14“ Niekada nesu skaičiusi taip įžvalgiai aprašytos namų 
neturėjimo, vidinės laisvės ir nuolatinio pasirengimo per- 
žengti įprastas normas būsenos, kurioje atsiduria asme- 
nys, bandantys peršokti iš vienos visuomenės klasės į kitą. 
Ir niekada taip taikliai nebuvo nušviestas represinis glo- 
bos ir socialinės rūpybos sistemų pobūdis“, 

